
Quce,  in  nostra  editionc,  uncinis  [hunc  in  morem] 
inclusa  leguntur,  ea  vel  plane  adulterina  aut  insi- 
ticia  sunt  —  vel,  propter  scriptunz  varietatem,  pro 
incertis  haocnda  —  vel^  licet  reipsufortasse  germana, 
criticorum  tdmen  dissensione  in  dubium  vocata. 

HiEC-oratio  "  de  Suppliciis"  inscribitur:  sed  de  his 
ultima  tantum,  neque  prsecipua,  pars  agit.  Tres 
partes  habet.  Prima  est  de  bello  fugitivorum  e  belli 
Spartacici  reliquiis  nato,  a  cap.  2  ad  16 ;  altera  de 
maritimo  bello,  quod  contra  praedones  et  piratas 
gerebatur,  qui  tum  Siculum  mare  infestabant,  ad 
cap.  52 ;  et  tertia  demum  de  injustis  contra  leges 
Rom.  a  civibus  Romanis  sumtis  suppliciis. 


(Orat.)  vol.  ii. 


IN  C.  VERREM  VI. 

T.  Nemini  video  dubium  esse,  judices,  quin 
apertissime  C.  Verres,  in  Sicilia,  sacra  profanaque 
omnia  et  privatim  et  publice  spoliarit ;  versatusque 
sit,  sine  ulla,  non  modo  religione,  verum  etiam  dis- 
simulatione,  in  omni  genere  furandi  atque  praedandi. 
Sed  quaedam  mihi  magnifica  et  praeclara  ejus  defen- 
sio  ostenditur ;  cui  quemadmodum  resistam,  multo 
mihi  ante,  judices,  est  providendum.  Ita  enim  causa 
constituitur,  provinciam  Siciliam,  virtute  ejus  et  vi- 
gilantia  singulari,  dubiis  formidolosisque  tempori- 
bus,  a  fugitivis  atque  a  belli  periculis  tutam  esse  ser- 
vatam. 

Quid  agam,  judices  ?  quo  accusationis  meae  rati- 
onem  conferam  ?  quo  me  vertam  ?  Ad  omnes  enim 
meos  impetus,  quasi  murus  quidam,  boni  nomen 
imperatoris  opponitur.  Novi  locum ;  video,  ubi  se 
jactaturus  sit  Hortensius.  Belli  pericula,  tempora 
reipublicae,  imperatorum  penuriam,  commemorabit : 
tum  deprecabitur  a  vobis,  tum  etiam  pro  suo  jure 
contendet,  ne  patiamini  talem  imperatorem  populo 
Romano  Siculorum  testimoniis  eripi;  neve  obteri 
laudem  imperatoriam  criminibus  avaritiae  velitis. 

Non  possum  dissimulare,  judices:  timeo,  ne  C. 
Verres  propter  hanc  virtutem  eximiam  in  re  militari, 
omnia,  quae  fecit,  impune  fecerit.  Venit  enim  mihi  in 
mentem,  in  judicio  M'  Aquillii,  quantumauctoritatis, 
quantum  momenti,  oratio  M.  Antonii  habuisse  existi- 
mata  sit ;  qui,  ut  erat  in  dicendonon  solum  sapiens,  sed 
etiam  fortis,  causa  prope  perorata,  ipse  arripuit  M' 
Aquillium,  constituitque  in  conspectu  omnium ;  tuni- 
camque  ejus  a  pectore  abscidit,  ut  cicatrices  populus 

Romanus  judicesque  adspicerent,  adverso  corpore  ex- 
ceptas.  Simul  et  de  iilo  vulnere,  quod  ille  in  capite 
ab  hostium  duce  acceperat,  multa  dixit ;  eoque  ad- 
duxit  eos  qui  erant  judicaturi,  vehementer  ut  vere- 
rentur,  ne,  quem  virum  fortuna  ex  hostium  telis 
eripuisset,  cum  sibi  ipse  non  pepercisset,  hic  non  ad 
populi  Romani  laudem,  sed  ad  judicum  crudelita- 
tem,  videretur  esse  servatus.  Hasc  eadem  nunc  ab 
illis  defensionis  ratio  viaque  tentatur  :  idem  quseri- 
tur.  Sit  fur,  sit  sacrilegus,  sit  flagitiorum  omnium 
vitiorumque  princeps :  at  est  bonus  imperator,  et 
felix,  et  ad  dubia  reipublicae  tempora  reservandus. 

II.  Non  agam  summo  jure  tecum:  non  dicam 
id,  quod  debeam  forsitan  obtinere;  cum  judicium 
certalege  sit  [constitutum,]  non,  quid  in  re  militari 
fortiter  feceris,  sed,  quemadmodum  manus  ab  alienis 
pecuniis  abstinueris,  abs  te  doeeri  oportere :  non  in- 
quam,  sic  agam ;  sed  ita  quaeram,  quemadmodum 
te  velle  intelligo,  quae  tua  opera,  et  quanta,  fuerit  in 
bello. 

Quid  dices  ?  an  bello  fugitivorum  Siciliam  virtute 
tua  liberatam  ?  magna  laus  ;  honesta  oratio  :  sed 
tamen  quo  bello  ?  Nos  enim,  post  id  bellum  quod 
M'  Aquillius  confecit,  sic  accepimus,  nullum  in  Si- 
cilia  fugitivorum  bellum  fuisse.  A.t  in  Italia  fuit. 
Fateor,  et  magnum  quidem  ac  yehemens.  Num  igi- 
tur  ex  eo  beilo  partem  aliquam  laudis  appetere  cona- 
ris  ?  num  tibi  illius  victorisa  gloriam  cum  M.  Crasso 
aut  Cn.  Pompeio  communicandam  putas  ?  Non  ar- 
bitror  hoc  etiam  deesse  tuae  impudentiae,  ut  quidquam 
ejusmodi  dicere  audeas.  Obstitisti  videlicet,  ne  ex 
Italia.  transire  in  Siciliam  fugitivorum  copiaa  possent. 
Ubi  ?  quando  ?  qua  ex  parte  ?  cum  aut  navibus,  aut 
ratibus,  conarentur  accedere?  Nos  enim  nihil  un- 
quam  prorsus  audivimus :  et  illud  audivimus,  M. 
Crassi,  fortissimi  viri,  virtute  consilioque  factum,  ne, 
ratibus  conjunctis,  freto  fugitivi  ad  Messanam  trans- 
ire  possent ;  a  quo  illi  conatu  non  tantopere  prohi- 

bendi  fuissent,  si  ulla  in  Sicilia  prsesidia  ad  illorum 
adventum  opposita  putarentur.  At  tum  in  Italia  bel- 
lum,  tam  prope  a  Sicilia,  tamen  in  Sicilia  non  fuit. 
Quid  mirum  ?  Ne,  cum  in  Sicilia  quidem  fuit,  eo- 
dem  intervallo  pars  ejus  belli  in  Italiam  ulla  perva- 
sit. 

IIT.  Etenim  propinquitas  ad  utram  partem  hoc 
loco  profertur  ?  Utrum  aditum  facilem  hostibus,  an 
contagionem  imitandi  ejus  belli  periculosam  fuisse  ? 
Aditus  omnis,  hominibus  sine  ulla  facultate  navium, 
non  modo  disjunctus,  sed  etiam  clausus  fuit ;  ut  il- 
lis,  quibus  Siciliam  propinquam  fuisse  dicis,  facilius 
fuerit  ad  Oceanum  pervenire,  quam  ad  Peloridem 
accedere. 

Contagio  autem  ista  servilis  belli  cur  abs  te  potius, 
quam  ab  iis  omnibus  qui  caeteras  provincias  obtinue- 
runt,  praedicatur  ?  an  quod  in  Sicilia  jam  ante  bel- 
la  fugitivorum  fuerunt  ?  At  ea  ipsa  causa  est,  cur 
ista  provincia  minimo  in  periculo  sit  et  fuerit.  Nam, 
posteaquam  illinc  M'  Aquillius  decessit,  omnium 
instituta  atque  edicta  praetorum  fuerunt  ejusmodi,  ut 
ne  quis  cum  telo  servus  esset.  Vetus  est  quod  di- 
cam,  et,  propter  severitatem  exempli,  nemini  for- 
tasse  vestrum  inauditum :  L.  Domitium  prastorem 
in  Sicilia,cum  aper  ingens  ad  eum  allatus  esset,  ad- 
miratum  requisisse,  quis  eum  percussisset :  cum  au- 
dissefc,  pastorem  cujusdam  fuisse,  eum  ad  se  vocari 
jussisse :  illum  cupide  ad  praetorem,  quasi  ad  laudem 
et  ad  praemium,  accurrisse :  quaesisse  Domitium, 
qui  tantam  bestiam  percussisset :  illum  respondisse, 
venabulo  :  statim  deinde,  jussu  praetoris,  in  crucem 
esse  sublatum.  Durum  hoc  fortasse  videatur :  neque 
ego  ullam  in  partem  disputo.  Tantum  intelligo, 
maluisse  Domitium  crudelem  in  animadvertendo, 
quam  in  prartermittendo  dissolutum,  videri. 

IV.  Ergo,  his  institutis  provinciae,  jam  tum,  cum 
bello  fugitivorum  tota  Itaiia  arderet,  homo  non  acer- 
rimus,  nec  fortissirnus,  C.  Norbanus,  in  summo  otio 

fuit  Perfacile  enim  sese  Sicilia  tuebatur,  ne  quod  in 
ipsa  bellum  posset  exsistere.  Etenim,  cum  nihil  tam 
conjunctum  sit,  quam  negotiatores  nostri  cum  Sicu- 
lis,  usu,  re,  ratione,  concordia ;  et  cum  ipsi  Siculi 
res  suas  ita  constitutas  habeant,  ut  his  pacem  expe» 
diat  esse  ;  imperium  autem  populi  Romani  sic  dili- 
gant,  ut  id  imminui  aut  commutari  minime  velint ; 
cumque  haec  ab  servorum  bello  pericula,  et  praeto- 
rum  institutis  et  dominorum  disciplina,  provisa  sint ; 
nullum  est  malum  domesticum,  quod  ex  ipsa  pro- 
vincia  nasci  possit. 

Quid  igitur?  nulline  motus  in  Sicilia  servorum, 
Verre  praetore  ?  nullaene  consensiones  factae  esse  di- 
cuntur  ?  nihil  sane,  quod  ad  senatum  populumque 
Romanum  pervenerit ;  nihil,  quod  iste  Romam  pu- 
blice  conscripserit :  et  tamen  cceptum  esse  in  Sicilia 
moveri  aliquot  locis  servitium  suspicor.  Id  adeo  non 
tam  ex  re,  quam  ex  istius  factis  decretisque,  cognos- 
co.  Ac  videte,  quam  non  inimico  animo  sim  actu- 
rus.  Ego  ipse  haec,  quae  ille  quserit,  quae  adhuc  nun- 
quam  audistis,  commemorabo  et  proferam.  In  Trio- 
calino,  quem  locum  fugitivi  jam  ante  tenuerant, 
Leonidae  cujusdam  Siculi  familia  in  suspicionem  vo- 
cata  est  conjurationis.  Res  delata  ad  istum.  Statim 
(ut  par  fuit)  jussu  ejus,  homines,  qui  nominati  erant, 
comprehensi  sunt,  adductique  Lilybaeum.  Domino 
denuntiatum  est,  ut  adesset:  causa  dicta,  damnati 
sunt. 

V.  Qujd  deinde  ?  quid  censetis  ?  Furtum  fortasse 
aut  praedam  exspectatis  aliquam.  Nolite  usquequa- 
que  eadem  quaerere.  In  metu  belli,  furandi  qui  lo- 
cus  potest  esse  ?  etiam  si  qua  fuit  in  hac  re  occasio, 
praetermissa  est.  Tum  potuit  a  Leonida  nummorum 
aliquid  auferre,  cum  denuntiavit,  ut  adesset :  fuit 
nundinatio  aliqua,  et  ista  non  nova,  ne  causam  dice- 
ret:  etiam  alter  locus,  ut  absolverentur.  Damnatis 
quidem  servis,  quae  praedandi  potest  esse  ratio  ?  Pro- 
duci  ad  supplicium  necesse  est.  Testes  enim  sunt? 

b3 

qui  in  consilio  fuerunt ;  testes,  publicae  tabulae  ;  tes- 
tis,  splendidissima  civitas  Lilybaetana;  testis,  hones- 
tissimus  maximusque  conventus  civium  Romanorum. 
[Fieri]  nihil  potest :  producendi  sunt.  Itaque  pro- 
ducuntur,  et  ad  palum  alligantur. 

Etiam  nunc  mihi  exspectare  videmini,  judices, 
quid  deinde  factum  sit ;  qucd  iste  nihil  unquam  fecit 
sine  aliquo  quaestu  atque  praeda.   Quid  in  ejusmcdi 
re  fieri  potuit  ?  quod  commodum  est  ?  Exspectate 
facinus,  quam  vultis  improbum :  vincam  tamen  ex- 
spectationem  omnium.   Nomine  sceleris  conjuratio- 
nisque  damnati,  ad  supplicium  traditi,  ad  palum  alli- 
gati,  repente,  multis  millibus  hominum  inspectanti- 
bus,  soluti  sunt,   et  Leonidae   illi  domino  redditi. 
Quid  hoc  loco  potes  dicere,  homo  amentissime  ?  nisi 
id,  quod  ego  non  quasro ;  quod  denique  in  re  tam 
nefaria,  tametsi  dubitari  non  potest,  tamen,  ne  si  du- 
bitetur  quidem,  quaeri  oporteat ;  quid,  aut  quantum, 
aut  quomodo  acceperis.  Remitto  tibi  hoc  totum,  at- 
que  ista  te  cura  libero.    Neque  enim  metuo,  ne  hoc 
cuiquam  persuadeatur,  ut,  ad  quod  facinus  nemo, 
praeter  te,  ulla  pecunia  adduci  potuerit,  id  tu  gratis 
suscipere  conatus  sis.  Verum  de  ista  furandi  praedan- 
dique  ratione  nihil  dico :    de  hac  imperatoria  jam 
tua  laude  disputo. 

VI.  Quid  ais,  bone  custos  defensorque  provinciae  ? 
Tu,  quos  servos  arma  capere  ac  bellum  facere  in  Si- 
cilia  voluisse  cognoras,  et  de  consilii  sententia  judica- 
ras,  hos  ad  supplicium  jam  more  majorum  traditos, 
et  ad  palum  aUigatos,  ex  media  morte  eripere  ac  li- 
berare  ausus  es  ?  ut,  quam  damnatis  servis  crucem 
fixeras,  hanc  indemnatis  civibus  Romanis  reservares  ? 
Perditae  civitates,  desperatis  omnibus  rebus,  hos  solent 
exitus  exitiales  habere,  ut  damnati  in  integrum  re- 
stituantur,  vincti  solvantur,  exsules  reducantur,  res 
judicatae  rescindantur.  Quae  cum  accidunt,  nemo 
est,  quin  intelligat,  ruere  illam  rempublicam :  haec 
ubi  veniunt,  nemo  est,  qui  uJlam  spem  salutis  reli- 

quam  esse  arbitretur.  Atque  haec  sicubi  facta  sunt, 
facta  sunt,  ut  homines  populares  aut  nobiles  suppli- 
cio  aut  exsilio  levarentur;  at  non  ab  his  ipsis  qui 
judicassent ;  at  non  statim ;  an  non  eorum  facino- 
rum  damnati,  quae  ad  vitam  omnium  et  fortunas 
pertinerent.  Hoc  vero  novum  et  ejusmodi  est,  ut 
magis  propter  reum,  quam  propter  rem  ipsam,  cre- 
dibiie  videatur ;  ut  homines  servos,  ut  ipse  qui  ju. 
dicarat,  ut  statim  e  medio  supplicio,  dimiserit;  ut 
ejus  facinoris  damnatos  servos,  quod  ad  omnium  li- 
berorum  caput  et  sanguinem  pertineret. 

O  praeclarum  imperatorem,  nec  jam  cum  M' 
Aquillio,  fortissimo  viro,  sed  vero  cum  Paulis,  Sci- 
pionibus,  Mariis,  conferendum  !  Tantumne  vidissc 
in  metu  periculoque  provinciae?  cum  servitiorum 
animos  in  Sicilia  suspensos  propter  bellum  Italiae 
fugitivorum  videret ;  ne  quis  se  commovere  auderet, 
quantum  terroris  injecit !  Comprehendi  jussit.  Quis 
non  pertimescat?  Causam  dicere  dominos.  Quid 
servis  tam  formidolosum  ?  u  Fecisse  videri"  pronun- 
tiavit.  Exortam  videtur  flammam  paucorum  dolore 
ac  morte  restinxisse.  Quid  deinde  sequitur  ?  verbera 
atque  ignes,  et  illa  extrema  ad  supplicium  damna- 
torum,  metum  caeterorum,  cruciatus  et  crux?  Hisce 
omnibus  suppliciis  sunt  liberati.  Quis  dubitet,  quin 
servorum  ammos  summa  formidine  oppresserit,  cum 
viderent  ea  facilitate  praetorem,  ut  ab  eo  sceleris  con- 
jurationisque  damnatorum  vita,  vel  ipso  carnifice 
internuntio,  redimeretur?  Quid?  hoc  in  Apollo- 
niensi  Aristodamo  ?  quid  ?  in  Leonte  Megarensi  non 
idern  fecisti  ? 

VII.  Quid  ?  iste  motus  servorum  bellique  subita 
suspicio,  utrum  tibi  tandem  diligentiam  custodiendae 
provinciae,  an  novam  rationem  improbissimi  quae- 
stus,  attulit  ?  Halicyensis  Eumenidae,  nobilis  hominis 
et  honesti,  et  magnae  pecuniae,  villicus  cum  impulsu 
tuo  insimulatus  esset,  HS  LX  a  domino  accepisti : 
quod  nuper  ipse  juratus  docuit,  quemadmodum  ges- 

tum  esset.  Ab  equite  Romano  C.  Matrinio,  absente, 
cum  is  esset  Romae,  quod  ejus  villicos  pastoresque 
tibi  in  suspicionem  venisse  dixeras,  HS  centum  abs- 
tulisti.  Dixit  hoc  L.  Flavius,  qui  tibi  eam  pecu- 
niam  numeravit,  procurator  C.  Matrinii :  dixit  ipse 
C.  Matrinius :  dicet  vir  clarissimus  Cn.  Lentulus, 
censor,  qui,  Matrinii  honoris  causa,  recenti  negotio, 
ad  te  literas  misit,  mittendasque  curavit. 

Quid  ?  de  Apollonio,  Diocli  filio,  Panormitano, 
cui  Gremino  cognomen  est,  praeteriri  potest  ?  Ecquid 
hoc  tota  Sicilia  clarius  ?  ecquid  indignius  ?  ecquid 
manifestius  proferri  potest?  quem  iste,  ut  Panor- 
mum  venit,  ad  se  vocari,  et  de  tribunali  citari  jussit, 
concursu  magno  frequentiaque  conventus.  Homines 
statim  loqui :  mirari,  quod  Apollonius,  homo  pecu- 
niosus,  tamdiu  ab  isto  maneret  integer :  excogitavit : 
nescio  quid  attulit :  profecto  homo  dives  repente  a 
Verre  non  sine  causa  citatur.  Exspectatio  summa 
omnium,  quidnam  id  esset ;  cum  exanimatus  subito 
ipse  accurrit  cum  adolescente  filio  :  nam  pater, 
grandis  natu,  jam  diu  lecto  tenebatur.  Nominat  iste 
servum,  quem  magistrum  pecoris  esse  diceret :  eum 
dicit  conjurasse,  et  alias  familias  concitasse.  Is  om- 
nino  servus  in  familia  non  erat.  Eum  statim  exhi- 
bere  jubet.  Apollonius  affirmare,  servum  se  omnino 
illo  nomine  habere  neminem.  Iste  hominem  abripi  a 
tribunali,  et  in  carcerem  conjici  jubet.  Clamare  ille, 
cum  raperetur,  nihil  se  miserum  fecisse,  nihil  com- 
misisse  ;  pecuniam  sibi  esse  in  nominibus ;  numera- 
tam  in  praesentia  non  habere.  Haec  cum  maxime 
summa,  hominum  frequentia  testificaretur,  ut  quivis 
intelligere  posset,  eum,  quod  pecuniam  non  dedisset, 
idcirco  illa  tam  acerba  injuria  afnci ;  cum  maxime, 
ut  dico,  hoc  de  pecunia  clamaret,  invincla  conjectus 
est. 

VIII.  Videte  constantiam  praetoris,  etejus  praetoris, 
qui  nunc  reus  non  ita  defendatur,  ut  mediocris  praetor, 
sed  ita  laudetur,  ut  optimus  imperator.  Cum  servo- 

rum  bellum  metueretur,  quo  supplicio  dominos  in- 
demnatos  afficiebat,  hoc  servos  damnatos  liberabat. 
Apollonium,  locupletissimum  hominem,  (qui,  si  fu- 
gitivi  bellum  in  Sicilia  facerent,  amplisaimas  fortunas 
amitteret)  belli  fugitivorum  nomine,  indicta  causa, 
in  vincla  conjecit :  servos,  quos  ipse,  cum  consilio, 
belli  faciendi  causa  consensisse  judicavit,  eos,  sine 
consilii  sententia,  sua  sponte,  omni  supplicio  libera- 
vit. 

Quid  ?  si  ab  Apollonio  aliquid  commissum  est, 
quamobrem  jure  in  eum  animadverteretur ;  tamen- 
ne  hanc  rem  sic  agemus,  ut  crimini  aut  invidiae  reo 
putemus  esse  oportere,  si  quo  de  homine  severius  ju- 
dicavit  ?  Non  agam  tam  acerbe :  non  utar  ista  ac- 
cusatoria  consuetudine,  si  quid  est  factum  clementer, 
ut  dissolute  factum  criminer  ;  si  quid  vindicatum 
severe  est,  ut  ex  eo  crudelitatis  invidiam  colligam. 
Non  agam  ista  ratione  :  tua  sequar  judicia ;  tuam 
defendam  auctoritatem,  quoad  tu  voles:  simul  ac 
tute  cceperis  tua  judicia  rescindere,  mihi  succensere 
desinito.  Meo  enim  jure  contendam,  eum,  qui  suo 
judicio  condemnatus  sit,  juratorum  judicum  senten- 
tiis  damnari  oportere.  Non  defendam  Apollonii  cau- 
sam,  amici  atque  hospitis  mei,  ne  tuum  judicium  vi- 
dear  rescindere  :  nihil  de  hominis  frugalitate,  virtute, 
diligentia,  dicam  :  praetermittam  illud  etiam,  de  quo 
antea  dixi,  fortunas  ejus  ita  constitutas  fuisse,  fami- 
lia,  pecore,  villis,  pecuniis  creditis,  ut  nemini  minus 
expediret,  ullum  in  Sicilia  tumultum  aut  bellum 
commoveri :  non  dicam  ne  illud  quidem,  si  maxime 
in  culpa  fuerit  Apollonius,  tamen  in  hominem  ho- 
nestissimum,  civitatis  honestissimse,  tam  graviter 
animadverti,  causa  indicta,  non  oportuisse.  Nullam 
invidiam  in  te,  ne  ex  illis  quidem  rebus,  concitabo, 
cum  esset  talis  vir  in  carcere,  in  tenebris,  in  squalore, 
in  sordibus,  tyrannicis  interdictis  tuis,  patri  exacta 
a?tate,  et  adolescenti  tilio,  adeundi  ad  illum  miserum 
potestatem  nunquam  esse  factam.  Etiam  illud  prae- 

teribo,  quotiescumque  Panormum  veneris  illo  anno 
et  sex  mensibus,  (nam  tamdiu  fuit  in  carcere  Apol- 
lonius)  toties  ad  te  senatum  Panormitanum  adisse 
supplicem,  cum  magistratibus  sacerdotibusque  pu- 
blicis,  orantem  atque  obsecrantem,  ut  aliquando  ille 
miser  atque  innocens  calamitate  illa  liberaretur.  Re- 
linquam  haec  omnia :  quae  si  velim  persequi,  facile 
ostendam,  tua  crudelitate  in  alios,  omnes  tibi  aditus 
misericordiae  judicum  jampridem  esse  praeclusos. 

IX.  Omnia  igitur  ista  concedam  et  remittam  : 
praevideo  enim,  quid  sit  defensurus  Hortensius.  Fa^ 
tebitur,  apud  istum  neque  senectutem  patris,  neque 
adolescentiam  filii,  neque  lacrymas  utriusque,  plus 
vahiisse,  quam  utilitatem  salutemque  provinciae. 
Dicet,  rem  publicam  administrari  sine  metu  ac  severi- 
tate  non  posse.  Quaeret,  quamobrem  fasces  praetori- 
bus  praeferantur,  cur  secures  datae,  cur  carcer  aedifi- 
catus,  cur  tot  supplicia  sint  in  improbos  more  majo- 
rum  constituta  ?  Quae  cum  omnia  graviter  severeque 
dixerit ;  quaeram,  cur  hunc  eumdem  Apollonium 
Verres  idem,  repente,  nulla  nova  re  allata,  nulla 
defensione,  sine  causa,  de  carcere  emitti  jusserit  ? 
tantumque  in  hoc  crimine  suspicionis  esse  affirmabo, 
ut  jam  ipsis  judicibus,  sine  mea  argumentatione, 
conjecturam  facere  permittam,  quod  hoc  genus  prae- 
dandi,  quam  improbum,  quam  indignum,  quamque 
ad  magnitudinem  quaestus  immensum  infinitumque, 
esse  videatur. 

Nam  quae  iste  in  Apollonio  fecit,  ea  primum  bre- 
viter  cognoscite,  quot  et  quanta  sint:  deinde  haec 
expendjte  atque  aestimate  pecunia.  Reperietis,  idcir- 
co  haec  m  uno  homine  pecunioso  tot  constituta,  ut 
caeteris  formidines  similium  incommodorum,  atque 
exempla  periculorum,  proponerentur.  Primum  in- 
simulatio  est  repentina  capitalis  atque  invidiosi  cri- 
minis :  (statuite,  quanti  hoc  putetis,  et  quam  multos 
redemisse:)  deinde  crimen  sine  accusatore,  sententia 
sine  consilio,  damnatio  sine  defensione:  (aestimate 

harum  rerum  omnium  pretia ;  et  cogitate,  in  his  in- 
iquitatibus  unum  haesisse  Apollonium;  caeteros 
profecto  multos  ex  his  incommodis  pecunia  se  libe- 
rasse:)postremo  tenebrae,  vincula,  carcer,  inclusum 
supplicium,  atque  a  conspectu  parentum  ac  liberum, 
denique  a  libero  spiritu  et  communi  luce,  seclusum  : 
haec  vero,  quae  vel  vita  redimi  recte  possunt,  aesti- 
mare  pecunia  non  queo.  Haec  omnia  sero  redemit 
Apollonius,  jam  moerore  ac  miseriis  perditus  :  sed 
tamen  caeteros  docuit,  ante  istius  avaritiae  ac  sceleri 
occurrere.  Nisi  vero  existimatis,  hominem  pecunio- 
sissimum  sine  aliqua  causa  quaestus  electum  ad  tam 
incredibile  crimen,  aut  sine  eadem  causa  repente  e 
carcere  emissum;  aut  hoc  praedandi  genus  ab  isto 
in  illo  uno  adhibitum  ac  tentatum,  et  non,  per  illum, 
omnibus  pecuniosis  Siculis  rnetum  propositum  et  in- 
jectum. 

X.  Cupio  mihi,  judices,  ab  illo  subjici,  quoniam 
de  militari  ejus  gloria  dico,  si  quid  forte  praetereo. 
Nam  mihi  videor  de  omnibus  jam  rebus  ejus  gestis 
dixisse,  quae  quidem  ad  belli  fugitivorum  pertinerent 
suspicionem  :  certe  nihil  sciens  prastermisi.  Habetis 
hommis-  consilia,  diligentiam,  vigilantiam,  custodiam 
defensionemque  provinciae.  Summa  illuc  pertinet, 
ut  sciatis,  quoniam  plura  genera  sunt  imperatorum, 
ex  quo  genere  iste  sit.  Ne  diutius  in  tanta  penuria 
virorum  fortium  talem  imperatorem  ignorare  possi- 
tis ;  non  ad  Q.  Maximi  sapientiam,  neque  ad  illius 
superioris  Africani  in  re  gerenda  celeritatem,  neque 
ad  hujus,  qui  posteafuit,  singulare  consilium,  neque 
ad  Pauli  rationem  ac  disciplinam,  neque  ad  C.  Marii 
vim  atque  virtutem,  sed  [ad  aliud  genus,  imperato- 
rem]  sane  diligenter  retinendum  et  conservandum, 
quaeso,  cognoscite. 

Itinerum  primum  laborem,  qui  vel  maximus  est 
in  re  militari,  judices,  et  in  Sicilia  maxime  necessa- 
rius,  accipite,  quam  facilem  sibi  iste  et  jucundum 
ratione  consilioque  reddiderit.  Primum  temporibus 

hibernis,  ad  magnitudinem  frigorum  et  ad  tempes- 
tatum  vim  ac  fluminum,  praeclarum  sibi  hoc  reme- 
dium  compararat.  Urbem  Syracusas  elegerat;  cujus 
hic  situs,  atque  haec  natura  esse  loci  co?lique  dicitur, 
ut  nullus  unquam  dies  tam  magna,  turbulentaque 
tempestate  fuerit,  quin  aliquo  tempore  ejus  diei  solem 
homines  viderent.  Hic  ita  vivebat  iste  bonus  impe- 
rator  hibernis  mensibus,  ut  eum  non  facile,  non  mo- 
do  extra  tectum,  sed  ne  extra  lectum  quidem,  quis- 
quam  videret.  Ita  diei  brevitas  conviviis,  noctis  lon- 
gitudo  stupris  et  flagitiis,  conterebatur.  Cum  autem 
ver  esse  cceperat,  (cujus  initium  iste,  non  a  Favonio, 
neque  ab  aliquo  astro,  notabat ;  sed,  cum  rosam  vi- 
derat,  tunc  incipere  ver  arbitrabatur)  dabat  se  labori 
atque  itineribus :  in  quibus  usque  eo  se  praebebat 
patientem  atque  impigrum,  ut  eum  nemo  unquam 
in  equo  sedentem  videret. 

XI.  Nam  (ut  mos  fuit  Bithyniae  regibus)  lectica. 
octophoro  ferebatur,  in  qua  pulvinus  erat  pelluci- 
dus  Melitensis,  rosa  farctus:  ipse  autem  coronam 
habebat  unam  in  capite,  alteram  in  collo ;  reticu- 
lumque  ad  nares  sibi  admovebat,  tenuissimo  lino, 
minutis  maculis,  plenum  rosae.  Sic  confecto  itinere, 
cum  ad  aliquod  oppidum  venerat,  eadem  lectica,  us- 
que  in  cubiculum  deferebatur.  Eo  veniebant  Siculo- 
rum  magistratus,  veniebant  equites  Romani;  id, 
quod  ex  multis  juratis  audistis  :  controversiae  secreto 
deferebantur :  paulo  post  palam  decreta  aufereban- 
tur.  Deinde,  ubi  paulisper  in  cubiculo,  pretio,  non 
aequitate,  jura  descripserat ;  Veneri  jam  et  Libero 
reliquum  tempus  deberi  arbitrabatur. 

Quo  loco  mihi  non  praetermittenda  videtur  prae- 
clari  imperatoris  egregia  ac  singularis  diligentia, 
Nam  scitote  esse  oppidum  in  Sicilia  nullum,  ex  iis 
oppidis,  in  quibus  consistere  praetores,  et  conventum 
agere  solent,  quo  in  oppido  non  isti,  ex  aliqua  fami- 
lia  non  ignobili,  delecta  ad  libidinem  mulier  esset. 
Itaque  nonnullae  ex  eo  numero  in  convivium  adhibe- 

bantur  palam.  Si  quae  castiores  erant,  ad  tempus 
veniebant;  lucem  conventumque  vitabant.  Erant 
autem  convivia  non  illo  silentio  prsctorum  populi 
Romani  atque  imperatorum,  neque  eo  pudore,  qui 
in  magistratuum  conviviis  versaii  solet,  sed  cum 
maximo  clamore  atque  convicio.  Nonnunquam  etiam 
res  ad  manus  atque  ad  pugnam  veniebat.  Iste 
enim  praetor  severus  ac  diligens,  qui  populi  Romani 
legibus  nunquam  paruisset,  illis  diligenter  legibus, 
quae  in  poculis  ponebantur,  obtemperabat.  Itaque 
erant  exitus  ejusmodi,  ut  alius  inter  manus  e  convi- 
vio,  tamquam  e  prcclio,  auferretur  ;  alius,  tamquam 
occisus,  reiinqueretur ;  plerique  fusi  sine  mente  ac 
sine  ullo  sensu  jacerent,  quivis  ut,  cum  adspexisset, 
non  se  praetoris  convivium,  sed  ut  Cannensem  pug- 
nam  nequitiae,  videre  arbitraretur. 

XII.  Cum  vero  aestas  summa  esse  jam  cceperat, 
(quod  tempus  omnes  Siciliae  semper  praetores  in  iti- 
neribus  consumere  consueverunt,  propterea,  quod 
tum  putant  obeundam  esse  maxime  provinciam,  cum 
in  areis  frumenta  sunt,  quod  et  familiae  congregan- 
tur,  et  magnitudo  servitii  perspicitur,  et  labor  operis 
maxime  offenditur,  et  frumenti  copia  commonet, 
tempus  anni  non  impedit)  tum,  inquam,  cum  con- 
cursant  caeteri  praetores,  iste,  novo  quodam  ex  genere 
imperator,  pulcherrimo  Syracusarum  loco  stativa 
sibi  castra  faciebat. 

Nam  in  ipso  aditu  atque  ore  portus,  ubi  primum 
ex  alto  sinus  ad  urbem  ab  litore  infiectitur,  taberna- 
cula  carbaseis  intenta  velis  collocabat.  Huc  ex  illa 
domo  praetoria,  quae  regis  Hieronis  fuit,  sic  emigra- 
bat,  ut  per  eos  dies  nemo  istum  extra  illum  locum 
videre  posset.  In  eum  autem  ipsum  lccum  aditus  erat 
neniini,  nisi  qui  aut  socius,  aut  minister  libidinis  esse 
posset.  Huc  omnes  mulieres,  quibuscum  iste  consue- 
verat,  conveniebant ;  quarum  incredibile  est  quanta 
multitudo  fuerit  Syracusis.  Huc  homines  digni  istius 
amicitia.,  digni  vita  illa  conviviisque,  veniebant.   In- 

ter  ejusmodi  viros  ac  mulieres,  adulta  astate  filius 
versabatur ;  ut  eum,  etiamsi  natura  a  parentis  simi- 
litudine  abriperet,  consuetudo  tamen  ac  disciplina 
patri  similem  esse  cogeret.  Huc  Tertia  illa  perducta 
per  dolum  atque  insidias  ab  Rhodio  tibicine,  maximas 
in  istius  castris  effecisse  turbas  dicitur,  cum  indigne 
pateretur  uxor  Cleomenis  Syracusani,  nobilis  mulier, 
itemque  ./Eschrionis,  honesto  loco  nata,  in  conventum 
suum  mimi  Isidori  filiam  venisse.  Iste  autem  Han- 
nibal,  qui  in  suis  castris  virtute  putaret  oportere,  non 
genere,  certari,  sic  hanc  Tertiam  dilexit,  ut  eam  se- 
cum  ex  provincia  deportaret. 

XIII.  Ac  per  eos  dies,  cum  iste  cum  pallio  pur- 
pureo,  talarique  tunica,  versaretur  in  conviviismulie- 
bribus,  non  offendebantur  homines  in  eo;  neque 
moleste  ferebant,  abesse  a  foro  magistratum,  non  jus 
dici,  non  judicia  fieri;  locum  illum  litoris  percre- 
pare  totum  mulierum  vocibus,  cantuque  symphoniae, 
in  foro  silentium  esse  summum  causarum  atque  ju- 
ris :  non  ferebant  homines  moleste :  non  enim  jus 
abesse  videbatur  a  foro,  neque  judicia,  sed  vis  et  cru- 
delitas,  et  bonorum  acerba  atque  indigna  direptio. 

Hunc  tu  igitur  imperatorem  esse  defendis,  Hor- 
tensi  ?  hujus  furta,  rapinas,  cupiditatem,  crudelita- 
tem,  superbiam,  scelus,  audaciam,  rerum  gestarum 
magnitudine  atque  imperatoriis  laudibus  tegere  co- 
naris  ?  Hic  scilicet  est  metuendum,  ne,  ad  exitum 
defensionis  tuae,  vetus  illa  Antoniana  dicendi  ratio  at- 
que  auctoritas  proferatur:  ne  excitetur  Verres,  ne 
denudetur  a  pectore,  ne  cicatrices  populus  Romanus 
adspiciat,  ex  mulierum  morsu  vestigia  libidinis  atque 
nequitiae. 

Dii  faciant,  ut  rei  militaris,  ut  belli,  mentionem 
facere  audeas.  Cognoscentur  enim  omnia  istius  aera 
illa  vetera,  ut,  non  solum  in  imperio,  verum  etiam  in 
stipendiis,  qualis  fuerit,  intelligatis.  Renovabitur 
prima  illa  militia,  cum  iste  e  foro  abduci,  non,  ut  ipse 
praedicat,  perduci  solebat.  Aleatoris  Placentini  castra 

c©mmemorabuntur  ;  in  quibus  cum  frequens  fuisset, 
tamen  aere  dirutus  est.  Multa  ejus  in  stipendiis  damna 
proferentur,  quae,  ab  isto,  aetatis  fructu  dissoluta  et 
compensata  sunt. 

Jam  vero,  cum,  in  ejusmodi  patientia  turpitudinis, 
aliena,  non  sua  satietate  obduruisset ;  qui  vir  fuerit, 
quot  praesidia,  quam  munita,  pudoris  et  pudicitiae,  vi 
et  audacia  ceperit,  quid  me  attinet  dicere,  aut  con- 
jungere  cum  istius  flagitio  cujusquam  praeterea  de- 
decus  ?  Non  faciam,  judices  :  omnia  vetera  praeter- 
mittam  :  duo  sola  recentia,  sine  cujusquam  infamia, 
ponam;  ex  quibus  conjecturam  facere  de  omnibus 
possitis  :  unum  illud,  quod  ita  fuit  illustre,  notum- 
que  omnibus,  ut  nemo  tam  rusticanus  homo,  L.  Lu- 
cullo  et  M.  Cotta  consulibus,  Romam  ex  ullo  muni- 
cipio  vadimonii  causa  venerit,  quin  sciret,  jura  omnia 
praetoris  urbani,  nutu  atque  arbitrio  Chelidonis  me- 
retriculae,  gubernari ;  alterum,  quod,  cum  paludatus 
exisset,  votaque  pro  imperio  suo  communique  populi 
Romani  nuncupasset,  noctu,  stupri  causa,  lectica  in 
urbem  introferri  solitus  est  ad  mulierem,  nuptam  uni, 
propositam  omnibus,  contra  fas,  contra  auspicia,  con- 
tra  omnes  divinas  atque  humanas  religiones. 

XIV.  O  Dii  immortales !  Quid  interest  inter 
mentes  hominum  et  cogitationes !  Ita  mihi  meam 
voluntatem,  spemque  reliquse  vitae,  vestra  populique 
Romani  existimatio  comprobet,  ut  ego,  quos  adhuc 
mihi  magistratus  populus  Romanus  mandavit,  sic  eos 
accepi,  ut  me  omnium  officiorum  obstringi  religione 
arbitrarer.  Ita  quaestor  sum  factus,  ut  mihi  honorem 
illum  tum  non  solum  datum,  sed  etiam  creditum  ac 
commissum,  putarem.  Sic  obtinui  quaesturam  in  pro- 
vincia,  ut  omnium  oculos  in  me  unum  conjectos 
arbitrarer ;  ut  me  quaesturamque  meam,  quasi  in 
aliquo  orbis  terrae  theatro,  versari  existimarem ;  ut 
omnia  semper,  quae  jucunda  videntur  esse,  non  modo 
his  extraordinariis  cupiditatibus,  sed  etiam  ipsi  natu- 
ras  ac  necessitati,  denegarem. 

Nurc  sum  deslgnatus  sedilis :  habeo  rationem, 
quid  a  populo  Romano  acceperim  :  mihi  ludos  sanc- 
tissimos,  maxima  cum  caerimonia,  Cereri,  Libero, 
Liberaeque,  faciendos  ;  mihi  Floram  matrem  populo 
plebique  Romanae  ludorum  celebritate  placandam  ; 
mihi  ludos  antiquissimos,  qui  primi  Romani  sunt 
nominati,  maxima,  cum  dignitate  ac  religione,  Jovi, 
Junoni,  Minervaeque,  esse  faciendos ;  mihi  sacrarum 
sedium  procurationem,  mihi  totam  urbem  tuendam 
esse  commissam :  ob  earum  rerum  laborem  et  solli- 
citudinem  fructus  illos  datos,  antiquiorem  in  senatu 
sententiae  dicendae  locum,  togam  praetextam,  sellam 
curulem,  jus  imaginis  ad  memoriam  posteritatemque 
prodendae.  Ex  his  ego  rebus  omnibus,  judices,  ita 
mihi  Deos  omnes  propitios  esse  velim,  ut,  tametsi 
mihi  jucundissimus  est  honos  populi,  tamen  nequa- 
quam  tantum  capio  voluptatis,  quantum  sellicitudinis 
et  laboris ;  ut  haec  ipsa  aedilitas,  non  quia  necesse 
fuerit,  alicui  candidato  data,  sed,  quia  sic  oportuerit, 
recte  collocata,  et  judicio  populi  in  loco  posita,  esse 
videatur. 

XV.  Tu  cum  esses  praetor  renuntiatus,  quoquo 
modo  ;  (mitto  enim  et  praetereo,  quid  tum  sit  actum) 
sed,  cum  esses  renuntiatus  (ut  dixi),  non  ipsa  praeconis 
voce  excitatus  es,  qui  te  toties  "  seniorum  juniorum- 
que  centuriis  illo  honore  affici"  pronuntiavit,  ut  hoc 
putares,  aliquam  reipublicae  partem  tibi  creditam  ? 
annum  tibi  illum  unum  domo  carendum  esse  mere- 
tricis  ?  Cum  tibi  sorte  obtigisset,  ut  jus  diceres, 
quantum  negotii,  quid  oneris,  haberes,  nunquam  co- 
gitasti  ?  neque  illud  rationis  habuisti,  si  forte  exper- 
gefacere  te  posses,  eam  provinciam,  quam  tueri  sin- 
gulari  sapientia  atque  integritate  difficile  esset,  ad 
summam  stultitiam  nequitiamque  venisse  ?  Itaque 
non  modo  dorno  tua  Chelidonem  in  praetura  extru- 
dere  noluisti,  sed  in  Chelidonis  domum  praeturam 
tuam  totam  detulisti. 

Secuta  provincia  est :  in  qua  tibi  nunquam  venit 

in  mentem,  non  tibi  idcirco  fasces  et  secures,  et  tan- 
tam  imperii  vim,  tantamque  ornamentorum  omnium 
dignitatem  datam,  ut  earum  rerum  vi  et  auctori- 
tate  omnia  repagula  juris,  pudoris,  et  officii,  per- 
fringeres ;  ut  omnium  bona  prsedam  tuam  duceres, 
nullius  res  tuta,  nullius  domus  clausa,  nullius  vita 
septa,  nullius  pudicitia  munita,  contra  tuam  cupi- 
ditatem  et  audaciam  posset  esse  :  in  qua  tu  te  ita 
gessisti,  ut,  cum  omnibus  teneare  rebus,  ad  bellum 
fugitivorum  confugias.  Ex  quo  jam  intelligis,  non 
modo  tibi  nullam  defensionem,  sed  maximam  vim 
criminum,  exortam :  nisi  forte  Italici  belli  fugiti- 
vorum  reliquias,  atque  illud  Temsanum  incommo- 
dum,  proferes ;  ad  quod  recens  cum  te  peroppor- 
tune  fortuna  obtulisset,  si  quid  in  te  virtutis  atque 
industriae  fuisset ;  idem,  qui  semper  fueras,  inven- 
tus  es. 

XVI.  Cum  ad  te  Valentini  venissent,  et  pro  his 
homo  disertus  et  nobilis,  M.  Marius,  loqueretur,  ut 
negotium  susciperes,  ut,  cum  penes  te  pra^torium 
imperium  ac  nomen  esset,  ad  illam  parvam  manum 
exstinguendam,  ducem  te  principemque  praeberes; 
ncn  modo  id  refugisti,  sed  eo  ipso  tempore,  cum  esses 
in  litore,  Tertia  illa  tua,  quam  tecum  deportabas, 
erat  in  omnium  conspectu :  ipsis  autem  Valentinis, 
ex  tam  illustri  nobilique  municipio,  tantis  de  rebus 
responsum  nullum  dedisti,  cum  esses  cum  tunica 
puDa  et  pallio.  Quid  hunc  proficiscentem,  quid  in  ipsa 
provincia  fecisse  existimatis,  qui,  cum  jam  ex  pro- 
vincia,  non  ad  triumphum,  sed  ad  judicium  decederet, 
ne  illam  quidem  infamiam  fugerit,  quam  sine  ulla 
voluptate  capiebat? 

O  divina  senatus  frequentis  in  aede  Bellonae  ad- 
murmuratio  !  Memoria  tenetis,  judices,  cum  adves- 
perasceret,  et  paulo  ante  esset  de  hoc  Temsano  in- 
commodo  nuntiatum ;  cum  inveniretur  nemo,  qui  in 
illa  loca  cum  imperio  mitteretur,  dixisse  quemdam, 

c  3 


18  IN  VERREM  VI.  Cap.  17. 

Verrem  esse  non  longe  a  Temsa ;  quam  valde  uni- 
versi  admurmurarint,  quam  palam  principes  contra 
dixerint.  Et  is,  tot  criminibus  testimoniisque  con- 
victus,  in  eorum  tabellis  spem  sibi  aliquam  ponit, 
quorum  omnium  palam,  causa  incognita,  voce  dam- 
natus  est  ? 

XVII.  Esto :  nihil  ex  fugitivorum  bello,  aut  suspi- 
cione  belli,  laudis  adeptus  est,  quod  neque  bellum 
ejusmodi,  neque  belli  periculum  fuit  in  Sicilia,  neque 
ab  isto  provisum  est,  ne  quod  esset.  At  vero,  contra 
bellum  praedonum,  classem  habuit  ornatam,  diligen- 
tiamque  in  eo  singularem.  Itaque,  isto  praetore,  prae- 
clare  defensa  provincia  est.  Sic  de  bello  praedonum, 
sic  de  classe  Siciliensi,  judices,  dicam,  ut  hoc  jam 
ante  confirmem,  in  hoc  uno  genere  omnes  inesse  cul- 
pas  istius  maximas,  avaritiae,  majestatis,  dementiae, 
libidinis,  crudelitatis.  Haec  dum  breviter  expono, 
quasso,  (ut  fecistis  adhuc)  diligenter  attendite. 

Rem  navalem  primum  ita  dico  esse  administratam, 
non  uti  provincia  defenderetur,  sed  ut,  classis  nomine, 
pecunia  quaereretur.  Superiorum  praetorum  consue- 
tudo  cum  haac  fuisset,  ut  naves  civitatibus  certusque 
numerusnautarummilitumqae  imperaretur,  maximae 
et  locupletissimae  civitati  Mamertinae  nihil  horum  im- 
peravisti :  ob  quam  rem  quid  tibi  Mamertini  clam 
dederint  pecuniae,  post  videbitur :  ex  ipsorum  literis 
et  testibus  quaeremus.  Navem  vero  cybeam  max- 
imam,  triremis  instar,  pulcherrimam  atque  ornatis- 
simam,  palam  aedificatam  sumtu  publico,  sciente  Si- 
cilia,  per  magistratum  [senatumque]  Mamertinum 
tibi  datam  donatamque  esse,  dico.  Haec  navis,  onusta 
praeda  Siciliensi,  cum  ipsa  quoque  esset  ex  praeda, 
simul  cum  iste  decederet,  appulsa  Veliam  est,  cum 
plurimis  rebus,  et  iis,  quas  ante  Romam  mittere  cum 
caeteris  furtis  noluit,  quod  erant  carissimae,  maxime^ 
que  eum  delectabant.  Eam  navem  nuper  egomet  vidi 
Velia^,  multique  alii  viderunt,  [pulcherrimam  atque 

ornatissimam,]  judices :  quae  quidem  omnibus,  qui 
eam  adspexerant,  prospectare  jam  exsilium,  atque  ex- 
plorare  fugam  domini,  videbatur. 

XVIII.  Quid  mihi  hoc  loco  respondebis  ?  nisi 
forte  id,  quod,  tametsi  probari  nullo  modo  potest,  ta- 
men  dici  quidem  in  judicio  cle  pecuniis  repetundis 
necesse  est,  de  tua  pecunia  aedificatam  esse  eam  na- 
vem.  Aude  hoc  saltem  dicere,  quod  necesse  est.  Noli 
metuere,  Hortensi,  ne  quaeram,  qui  licuerit  asdificare 
navem  senatori.  Antiquae  sunt  istae  leges,  et  mortuse 
(quemadmodum  tu  soles  dicere),  quae  vetant.  Fuit 
ista  respublica  quondam,  fuitista  severitas  in  judiciis, 
ut  istam  rem  accusator  in  magnis  criminibus  objici- 
endam  putaret.  Quid  enim  tibi  nave  opus  fuit  ?  qui, 
si  quo  publice  proficiscereris,  et  praesidii  et  vecturae 
causa,  sumtu  publico  navigia  preeberentur ;  privatim 
autem  nec  prcficisci  quoquam  posses,  nec  arcessere 
res  transmarinas  ex  iis  locis,  in  quibus  tibi  [habere,] 
mercari  nihil  liceret. 

Deinde  cur  quidquam  contra  leges  parasti  ?  Vale- 
ret  hcc  crimen  in  illa  veteri  severitate  ac  dignitate 
reipublicae.  Nunc  non  mcdo  te  hoc  crimine  non  ar- 
guo  ;  sed  ne  illa  quidem  communi  vituperatione  re- 
prehendo.  Postremo,  tu  tibi  hoc  nunquam  turpe, 
nunquam  criminosum,  nunquam  invidiosum  fore 
putasti,  celeberrimo  loco  palam  tibi  aedificari  onera- 
riam  navem  in  ea  provincia,  quam  tu  cum  imperio 
obtinebas  ?  Quid  eos  loqui,  qui  videbant,  quid  existi- 
mare  eos  qui  audiebant,  arbitrabare  ?  Inanem  te  na- 
vem  esse  in  Italiam  deducturum  ?  naviculariam  te, 
cum  Romam  venisses,  esse  facttxium  ?  Ne  illud  qui- 
dem  quisquam  poterat  suspicaxi,  te  habere  in  Italia, 
maritimum  fundum,  et  ad  fructus  deportandos  onera- 
riam  navem  comparare  ?  Ejusmodi  de  te  voluisti  ser- 
monem  esse  omnium,  paiam  ut  loquerentur,  te  illam 
navem  parare,  quae  praedam  ex  Sicilia  deportaret ;  et 
quae  ad  ea  furta,  quae  reliquisses,  commearet  ? 

Verum  haec  omnia,  si  doces,  navem  de  tuii  pecunia 

aedificatam,  remitto  atque  concedo.  Sed  hoc,  homo 
amentissime,  non  intelligis,  priore  actione,  ab  ipsis 
istis  tuis  Mamertinis  laudatoribus  esse  sublatum  ? 
Nam  dixit  Heius,  princeps  civitatis,  princeps  istius 
legationis  quae  ad  tuam  laudationem  missa  est,  navem 
tibi  operis  publicis  Mamertinorum  esse  aedificatam, 
eique  faciendae  senatorem  Mamertinum  publice  prae- 
fuisse.  Reliqua  est  materies.  Hanc  Rheginis  (ut  ipsi 
dicunt ;  tametsi  tu  negare  non  potes)  publice,  quod 
Mamertini  materiem  non  habent,  imperavisti. 

XIX.  Si  et  ex  quo  fit  navis,  et  qui  faciunt,  im- 
perio  tibi  tuo,  non  pretio,  praesto  fuerunt ;  ubi  tan- 
dem  istuc  latet,  quod  tu  de  tua  pecunia  dicis  impen- 
sum  ?  At  Mamertini  in  tabulis  nihil  habent.  Primum 
video,  potuisse  fieri,  ut  ex  aerario  nihil  darent.  Etenim 
vel  Capitolium  (sicut  apud  majores  nostros  factum 
est)  publice  coactis  fabris,  operisque  imperatis,  gra- 
tis  exaedificari  atque  effici  potuit :  deinde,  id  quoque 
perspicio  (quod  et  ostendam,  cum  istos  produxero), 
ipsorum  ex  literis,  multas  pecunias,  isti  erogatas,  in 
operum  locationes  falsas  atque  inanes  esse  perscriptas. 
Nam  illud  minime  mirum  est,  Mamertinos,  a  quo 
summum  beneficium  acceperant,  quem  sibi  amiciorem 
quam  populo  Romano  esse  cognoverant,  ejus  capiti 
literis  suis  pepercisse.  Sed  si  argumento  est,  Mamer- 
tinos  pecunias  tibi  non  dedisse,  quia  scriptum  non  ha- 
bent ;  sit  argumento,  tibi  gratis  constare  navem,  quia, 
quid  emeris,  aut  quid  locaveris,  scriptum  proferre  non 
potes. 

At  enim  idcirco  navem  Mamertinis  non  imperasti, 
quod  sunt  foederati.  Dii  approbent.  Habemus  homi- 
nem  in  fecialium  manibus  educatum ;  unum,  praeter 
caeteros,  in  publicis  religionibus  foederum  sanctum  et 
diligentem.  Omnes,  qui  ante  te  praetores  fuerunt,  de- 
dantur  Mamertinis,  quod  iis  navem  contra  pactionem 
fcederis  imperarint.  Sed  tamen  tu,  sancte  homo  ac 
religiose,  cur  Taurominitanis,  item  foederatis,  navem 
imperasti  ?  An  hoc  probabis,  in  aequa  causa  populo- 

rum,  sine  pretio,  varium  jus  et  disparem  conditionem 
fuisse  ? 

Quid  ?  si  ejusmodi  esse  haec  duo  foedera  duorum 
populorum,  judices,  doceo,  ut  Taurominitanis  nomi- 
natim  cautum  et  exceptum  sit  fcedere,  ne  navem  dare 
debeant ;  Mamertinis,  in  ipso  fcedere  sanctum  atque 
perscriptum  sit,  uti  navem  dare  necesse  sit ;  istum 
autem,  contra  fcedus,  et  Taurominitanis  imperasse, 
et  Mamertinis  remisisse ;  num  cui  dubium  poterit 
esse,  quin,  Verre  praetore,  plus  Mamertinis  cybea, 
quam  Taurominitanis  fcedus  opitulatum  sit  ?  Reci- 
tentur  fcedera. 

{Mamertinorum  ct  Taurominitanorum  cum  populo 
Romano  fcedcra.) 

XX.  Isto  igitur  tuo,  quemadmodum  ipse  praedi- 
cas,  beneficio ;  ut  res  indicat,  pretio  atque  mercede, 
minuisti  majestatem  reipublicse,  minuisti  auxilia  po- 
puli  Romani,  minuisti  copias,  majorum  virtute  ac 
sapientia  comparatas :  sustulisti  jus  imperii,  condi- 
tionem  sociorum,  memoriam  fcederis.  Qui  ex  fcedere 
ipso  navem  vel  usque  ad  Oceanum,  si  imperassemus, 
sumtu  periculoque  suo  armatam  atque  ornatam,  mit- 
tere  debuerunt ;  hi,  ne  in  freto  ante  sua  tecta  et  do- 
mos  navigarent,  ne  sua  mcenia  portusque  defende- 
rent,  pretio  abs  te  jus  fcederis  et  imperii  conditionem 
[emerunt.] 

Quid  censetis  in  hoc  fcedere  faciendo  voluisse  Ma- 
mertinos  impendere  laboris,  operae,  pecuniae,  ne  haec 
biremis  adscriberetur,  si  id  ullo  moclo  possent  a  nostris 
majoribus  impetrare  ?  Nam,  cum  hoc  munus  impe- 
raretur  tam  grave  civitati,  inerat,  (nescio  quo  modo) 
in  illo  foedere  societatis,  quasi  quaedam  nota  servitutis. 
Quod  tum,  recentibus  suis  officiis,  integra  re,  nullis 
populi  Romani  difncultatibus,  a  majoribus  nostris 
fcedere  assequi  non  potuerunt ;  id  nunc,  nullo  novo 
officio  suo,  tot  annis  post,  jure  imperii  nostri  quot- 
annis  usurpatum,  ac  semper  retentum,  summain  dif- 
ficultate  navium,  a  C.  Verre  pretio  assecuti  sunt. 

At  hoc  solum  6unt  assecuti,  ne  navem  darent? 
Ecquem  nautam,  ecquem  militem,  qui  aut  in  classe 
aut  in  prsesiclio  esset,  te  praetore,  per  triennium  Ma- 
mertini  dederunt  ? 

XXI.  Denique,  cum  ex  senatds-consulto,  itemque 
ex  lege  Terentia  et  Cassia,  frumentum  aequabiliter 
emi  ab  omnibus  Siciliae  civitatibus  oporteret ;  id  quo- 
que  munus  leve  atque  commune  Mamertinis  remi- 
sisti.  Dices,  frumentum  Mamertinos  non  debere. 
Quomodo  non  debere  ?  an,  ut  ne  venderent  ?  non 
enim  erat  hoc  genus  frumenti  ex  eo  genere  quod  ex- 
igeretur,  sed  ex  eo  quod  emeretur.  Te  igitur  auctore 
et  interprete,  ne  foro  quidem  et  commeatu  Mamer- 
tini  populum  Romanum  juvare  debuerunt. 

Quae  tandem  civitas  fuit,  quae  deberet  ?  Qui  publi- 
cos  agros  arant,  certum  est,  quid  ex  lege  censoria  dare 
debeant :  cur  iis  quidquam  prseterea  ex  alio  genere 
imperavisti  ?  Quid  ?  decumani  num  quid,  praeter 
singulas  decumas,  ex  lege  Hieronica,  debent  ?  cur  iis 
quoque  statuisti,  quantum  ex  hoc  genere  frumenti 
emti  darent?  Qui  suntimmunes,  ii  certe  nihil  debent: 
at  his  non  modo  imperasti ;  verum  etiam,  quo  plus 
darent,  quam  poterant,  haec  sexagena  millia  modiitm, 
quae  Mamertinis  remiseras,  addidisti.  Neque  hoc 
dico,  caeteris  non  recte  imperatum  esse :  Mamertinis, 
qui  erant  in  eadem  causa,  quibus  superiores  omnes 
praetores,  item  ut  caeteris,  imperarant,  pecuniamque 
ex  senatus-consulto  et  ex  lege  dissolverant,  his  dico 
non  recte  remissum.  Et,  ut  hoc  beneficium  (quem- 
admodum  dicitur)  trabali  clavo  figeret,  cum  consilio 
causam  Mamertinorum  cognoscit ;  et,  de  consilii  sen- 
tentia,  Mamertinis  se  frumentum  non  imperare  pro- 
nuntiat.  Audite  decretum  mercenarii  praetoris  ex 
ipsius  commentario :  cognoscite,  quanta  in  scribendo 
gravitas,  quanta  in  constituendo  jure  sit  auctoritas. 
Recita  commentarium. 

(Decrctum  cx  comwientario.) 
*6  Libenter"  ait  se  facere :  itaque  perscribit.  Quid? 

fci  hoc  verbo  non  esses  usus,  a  Libenter,"  nos  viclelicet 
invitum  te  quasstum  facere  putaremus  ?  "  ac  de  con- 
silii  sententia ;"  prasclarum  recitari  consilium,  judices, 
audistis.  Utriam  vobis  consilium  recitari  tandem  pras- 
toris  videbatur,  cum  audiebatis  nomina,  an  praedonis 
improbissimi  societas  atque  comitatus  ? 

En  fcederum  interpretes,  societatis  pactores,  reli- 
gionis  auctores !  Nunquam  in  Sicilia  frumentum  pu- 
blice  est  emtum,  quin  Mamertinis  pro  portione  im- 
peraretur,  antequam  hoc  delectum  praeclarumque  con- 
silium  iste  dedit,  ut  ab  his  nummos  acciperet,  ac  sui 
similis  esset.  Itaque  tantum  valuit  istius  decreti  auc- 
toritas,  quantum  debuit  ejus  hominis,  qui,  a  quibus 
frumentum  emere  debuisset,  iis  decretum  vendidisset : 
nam  statim  L.  Metellus,  ut  isti  successit,  ex  C.  Sa- 
cerdotis  et  Sexti  Peducaei  instituto  ac  literis,  frumen- 
tum  Mamertinis  imperavit. 

XXII.  Tum  illi  intellexerunt,  se  id,  quod  a  mala 
auctore  emissent,  diutius  obtinere  non  posse.    Age 
porro,  tu,  qui  te  tam  religiosum  existimari  voluisti 
interpretem  fcederum,  cur  Taurominitanis  frumen- 
tum,  cur  Netinis,  imperasti  ?  quarum  civitatum  utra- 
que  fcederata  est.    Ac  Netini  quidem  sibi  non  defue- 
runt :  nam,  simul  ac  pronuntiasti,  libenter  te  Mamer- 
tinis  quiddam  remittere,  te  adierunt,  et  eamdem  suam 
causam  fcederis  esse  docuerunt.    Tu  aliter  decernere 
in  eadem  causa  non  potuisti.    Pronuntias,  Netinos 
frumentum  dare  non  oportere  :  et  ab  his  tamen  ex- 
igis.  Cedo  mihi  ejusdem  praetoris  literas  et  rerum  de- 
cretarum,  et  frumenti  imperati,  et  tritici  emti. 
(Literce  prcetoris  rerum  dccretarum,  frumenti  im- 
perati)  etfrumenti  emti.) 
Quid  potius  in  hac  tanta  ac  tam  turpi  inconstantia 
suspicari  possumus,  judices,  quam  id,  quod  necesse 
est,  aut  isti  a  Netinis  pecuniam,  cum  posceret,  non 
datam ;  aut  id  esse  actum,  ut  intelligerent  Mamer- 
tini,  bene  se  apud  istum  tam  multa  pretia  ac  munera 

collocasse,  cum  idem  alii  juris  ex  eaclem  causa.  non 
obtinerent  ? 

Hic  mihi  etiam  audebit  mentionem  facere  Mamer- 
tinse  laudationis  ?  in  qua,  quam  multa  sint  vulnera, 
quis  est  vestriim,  judices,  quin  intelligat  ?  Primum, 
in  judiciis,  qui  decem  laudatores  dare  non  potest, 
honestius  est  ei,  nullum  dare,  quam  illum  quasi  le- 
gitimum  numerum  consuetudinis  non  explere.  Tot 
in  Sicilia  civitates  sunt,  quibus  tu  per  triennium  prae- 
fuisti :  arguunt  caeterae :  paucae  et  parvae,  metu  re- 
pressae,  silent :  una  laudat.  Hoc  quid  est,  nisi  intel- 
ligere,  quid  habeat  utilitatis  vera  laudatio ;  sed  tamen 
ita  provinci®  praefuisse,  ut  hac  utilitate  necessario  sit 
carendum  ? 

Deinde  (id,  quod  aiio  loco  ante  dixi)  quae  est  ista 
tandem  laudatio,  cujus  laudationis  legati  principes, 
et  publice  tibi  navem  aedificatam,  et  privatim  se  ipsos 
abs  te  spoliatos  expilatosque  esse,  dixerunt  ?  Postre- 
mo,  quid  aliud  isti  faciunt,  cum  te  soli  ex  Sicilia 
laudant,  nisi  testimonio  nobis  sunt,  te  omnia  sibi  esse 
largitum,  quae  tu  de  republica  nostra  detraxeris  ? 
Quae  colonia  est  in  Italia  tam  bono  jure,  quod  tam 
immune  municipium,  quod  per  hosce  annos  tam  com- 
mocla,  vacatione  sit  usum  omnium  rerum,  quam  Ma- 
mertina  civitas  per  triennium  ?  Soli,  ex  fcedere  quod 
debuerunt,  non  dederunt ;  soli,  isto  praetore,  omnium 
rerum  immunes  fuerunt;  soli  in  istius  imperio  ea. 
conditione  vitae  fuerunt,  ut  populo  Romano  nihil  da- 
rent,  Verri  nihil  denegarent. 

XXIII.  Verum,  ut  ad  classem  (quo  ex  loco  sum 
digressus)  revertar :  accepisti  a  Mamertinis  navem 
contra  leges  :  remisisti  contra  fcedera.  Ita  in  una.  ci- 
vitate  bis  improbus  fuisti,  cum  et  remisisti  quod  non 
oportebat,  et  accepisti  quod  non  licebat.  Exigere  te 
oportuit  navem,  quae  contra  praedones,  non  quae  cum 
praeda,  navigaret ;  quae  defenderet,  ne  provincia  spo- 
liaretur,  non  quae  [nova]  provinciae  spolia  portaret. 

Mamertini  tibi  et  urbem,  quo  furta  undique  depor- 
tares,  et  navem,  qua,  exportares,  prsebuerunt.  Illud 
tibi  oppidum  receptaculuru  prasdae  fuit :  illi  homines 
testes  custodesque  furtorum  :  iili  tibi  et  locum  furtis, 
et  furtorum  vehiculum,  comparaverunt.  Itaquene  tum 
quidem,  cum  classem  avaritia  ac  nequitia  tua  perdi- 
disti,  navem  Mamertinis  imperasse  ausus  es :  quo  tem- 
pore  in  tanta  inopia  navium,  tantaque  calamitate  pro- 
vinciae,  etiamsi  [precario]  essent  rogandi,  tamen  abhis 
impetraretur :  reprimebat  enim  tibi  et  imperandi  vim 
et  rogandi  conatum  praaclara  illa,  non  populo  Romano 
reddita  biremis,  sed  praetori  donata  cybea.  Ea  fuit 
merces  imperii,  auxilii,  juris,  consuetudinis,  foederis. 

Habetis  unius  civitatis  firmum  auxilium  amissum 
ac  venditum  pretio ;  cognoscite  nunc  novam  prae- 
dandi  rationem,  ab  hoc  primum  excogitatam. 

XXIV.  Sumtum  omnem  in  classem  frumento, 
stipendio,  caeterisque  rebus,  navarcho  suo  quaeque 
civitas  semper  dare  solebat.  Is  neque,  ut  accusaretur 
a  nautis,  committere  audebat,  et  civibus  suis  rationem 
referre  debebat :  in  illo  omni  negotio,  non  modo  la- 
bore,  sed  etiam  periculo  suo,  versabatur.  Erat  hoc, 
ut  dico,  factitatum  semper,  nec  solum  in  Sicilia,  sed 
in  omnibus  provinciis,  etiam  in  sociorum  Latinorum 
stipendio  ac  sumtu,  tum  cum  illorum  auxiliis  uti  so- 
lebamus.  Verres,  post  imperium  constitutum  primus, 
imperavit,  ut  ea  pecunia  omnis  a  civitatibus  sibi  an- 
numeraretur,  ut  is  pecuniam  tractaret,  quem  ipse 
praefecisset.  Cui  potest  esse  dubium,  quamobrem  et 
omnium  consuetudinem  veterem  primus  immutaris, 
et  tantam  utiiitatem  per  alios  tractandae  pecuniae  neg- 
lexeris,  et  tantam  difficultatem  cum  crimine,  moles- 
tiam  cum  suspicione,  susceperis? 

Deinde  alii  quaestus  instituuntur  ;  ex  uno  genere 
navali,  videte  quam  multi.  Accipere  a  civitatibus 
pecunias,  ne  nautas  darent ;  pretio  certo  missos  facere 
nautas;  missorum  omne  stipendium  lucrari;  reli- 
quis,  quod  deberet,  non  dare.  Haec  omnia  ex  civita- 

(Orat.)  vol.  ii.  D 

tum  testimoniis  cognoscite.  Recita  testimonium  civi- 
tatum. 

( Tcstimonia  civitatum.) 

XXV.  Hunccine  hominem  ?  hanccine  impuden- 
tiam,  judices  ?  hanccine  audaciam  ?  Civitatibus,  pro 
numero  militum,  pecuniarum  summas  describere  ? 
certum  pretium,  sexcenos  nummos,  nautarum  mis- 
sioni  constituere  ?  quos  qui  dederat,  commeatum  to- 
tius  aestatis  abstulerat :  iste,  quod  et  nautae  nomine 
pro  stipendio  frumentoque  acceperat,  lucrabatur.  Ita 
quaestus  duplex  unius  missione  fiebat.  Atque  haec 
homo  amentissimus,  in  tanto  praedonum  impetu,  tan- 
toque  periculo  provinciae,  sic  palam  faciebat,  ut  et 
ipsi  praedones  scirent,  et  tota  provincia  testis  esset. 

Cum,  propter  istius  hanc  tantam  avaritiam,  no- 
mine  classis  esset  in  Sicilia,  re  quidem  vera  naves 
inanes,  quae  praedam  praetori,  non  quae  praedonibus 
metum,  afferrent;  tamen,  cum  P.  Caesetius  et  P. 
Tadius  decem  navibus  (his  semiplenis)  navigarent, 
navem  quamdam  piratarum,  praeda  refertam,  non  ce- 
perunt,  sed  abduxerunt,  onere  suo  plane  captam  at- 
que  depressam.  Erat  ea  navis  plena  juventutis  for- 
mosissimae,  plena  argenti  facti,  atque  signati,  multa 
cum  stragula,  veste.  Haec  una  navis  a  classe  nostra, 
non  capta  est,  sed  inventa  ad  Megaridem ;  qui  locus 
est  non  longe  a  Syracusis.  Quod  ubi  isti  nuntiatum 
est ;  tametsi  in  acta,  cum  mulierculis  jacebat  ebrius, 
erexit  se  tamen,  et  statim  quaestori  legatoque  suo 
custodes  misit  complures,  ut  omnia  sibi  integra  quam 
primum  exhiberentur.  Appellitur  navis  Syracusas  : 
exspectatur  ab  omnibus  supplicium  de  captivis.  Iste, 
(quasi  praeda  sibi  advecta,  non  praedonibus  captis)  si 
qui  senes  aut  deformes  erant,  eos  in  hostium  numero 
ducit :  qui  aliquid  formae,  aetatis,  artificiique  habe- 
bant,  abducit  omnes ;  nonnullos  scribis  suis,  filio, 
cohortique,  distribuit :  symphoniacos  homines  sex 
cuidam  amico  suo  Romam  muneri  misit.  Nox  illa 
tota  exinanienda  navi  consumitur.  Archipiratam  ip- 

sum  videt  nemo,  de  quo  supplicium  sumi  oportuit. 
Hodieque  omnes  sic  habent  persuasum,  (quid  ejus  sit, 
vos  conjectura  quoque  assequi  debetis)  istum  clam  a 
piratis  ob  hunc  archipiratam  pecuniam  accepisse. 

XXVI.  Conjectura  bona  est.  Judex  esse  bonus 
nemo  potest,  qui  suspicione  certa  non  movetur.  Ho- 
minem  nostis ;  consuetudinemque  omnium  tenetis  : 
qui  ducem  praedonum  aut  hostium  ceperit,  quam  li- 
benter  eum  palam  ante  oculos  omnium  esse  patiatur. 
Hominem  in  tanto  conventu  Syracusis  vidi  neminem, 
judices,  qui  archipiratam  captum  vidisse  se  diceret ; 
cum  omnes,  ut  mos  est,  ut  solet  fieri,  concurrerent, 
quaererent,  videre  cuperent.  Quid  accidit,  cur  tanto- 
pere  iste  homo  occultaretur,  ut  eum  ne  casu  quidem 
quisquam  adspicere  posset  ?  Homines  maritimi  Syra- 
cusis,  qui  saepe  istius  ducis  nomen  audissent,  cum 
eum  saepe  timuissent,  cum  ejus  cruciatu  atque  sup- 
plicio  pascere  oculos,  animumque  exsaturare  vellent ; 
potestas  adspiciendi  nemini  facta  est. 

Unus  plures  praedonum  duces  vivos  cepit  P.  Ser- 
vilius,  quam  omnes  antea.  Ecquando  igitur  isto  fructu 
quisquam  caruit,  ut  videre  piratam  captum  non  li- 
ceret?  At  contra,  quacumque  iter  fecit,  hocjucun- 
dissimum  spectaculum  omnibus  vinctorum  captorum- 
que  hostium  praebebat.  Itaque  ei  concursus  undique 
liebant,  ut  non  modo  ex  his  oppidis,  qua  ducebantur, 
sed  etiam  ex  finitimis,  visendi  causa,  convenirent. 
Ipse  autem  triumphus  quamobrem  omnium  trium- 
phorum  gratissimus  populo  Romano  fuit  atque  ju- 
cundissimus  ?  Quia  nihil  est  victoria  dulcius.  Nul- 
lum  est  autem  testimonium  victoriae  certius,  quam, 
quos  saepe  metueris,  eos  te  vinctos  ad  supplicium  duci 
videre. 

Hoc  tu  quamobrem  non  fecisti  ?  quamobrem  ita 
iste  pirata  celatus  est,  quasi  eum  adspicere  nefas 
esset  ?  quamobrem  suppllcium  non  sumsisti  ?  quam 
ob  causam  hominem  reservasti  ?  ecquem  audisti  in 
Sicilia  antea  captum  archipiratam,  qui  non  securi 

percussus  sit  ?  Unum  cedo  auctorem  tui  facti :  unius 
profer  exemplum.  Vivum  tu  archipiratam  servabas, 
quem  per  triumphum  (credo),  quem  ante  cttrrum 
tuum,  duceres.  Neque  enim  guidqttam  erat  jam  re- 
liquum,  nisi  ut,  classe  populi  Romani  pulcherrima 
amissa,  provinciaque  lacerata,  triumphus  navalis  tibi 
decerneretur. 

XXVII.  Age  porro,  custodiri  ducem  praedonum 
novo  more,  qttam  securi  feriri  omnium  exemplo,  ma- 
gis  placuit.  Quae  sunt  istae  custodise  ?  apud  quos  ho- 
mines?  quemadmodum  est  asservatus?  Lautumias 
Syracusanas  omnes  audistis  ;  plerique  nostis.  Opus 
est  ingens,  magnificum,  regum  ac  tyrannorum.  To- 
tum  est  ex  saxo  in  mirandam  altitudinem  depresso, 
et  multorum  operis  penitus  exciso.  Nihil  tam  clausum 
ad  exitus,  nihil  tam  septum  undique,  nihil  tam  tutum 
ad  custodias,  nec  fieri  nec  cogitari  potest.  In  has 
lautumias,  si  qui  publice  custodiendi  sunt,  etiam  ex 
caeteris  oppidis  Siciliae  deduci  imperantur.  Eo  quod 
multos  captivos  cives  Romanos  conjecerat,  et  quod 
eodem  caeteros  piratas  contrudi  imperarat ;  intellexit, 
si  hunc  subditicium  archipiratam  in  eamdem  custo- 
diam  dedisset,  fore,  ut  a  multis,  illis  in  lautumiis, 
verus  ille  dux  quaereretur.  Itaque  hominem  huic  op- 
timae  tutissimaeque  custodiae  non  audet  committere : 
denique  Syracusas  totas  timet.  Amandat  hominem  : 
quo  ?  Lilybseum  fortasse.  Video  :  tamen  homines 
maritimos  non  plane  reformidat  Minime,  judices. 
Panormum  igitur  ?  Audio :  quamquam  Syracusis, 
quoniam  in  Syracusano  captus  erat,  maxime,  si  minus 
supplicio  afnci,  atcustodiri  oportebat.  Ne  Panormum 
quidem. 

Quid  igitur  ?  quo  putatis  ?  Ad  homines  a  pirata- 
rum  metu  et  suspicione  alienissimos,  a  navigando  re- 
busque  maritimis  remotissimos,  ad  Centuripinos,  ho- 
mines  maxime  mediterraneos,  summos  aratores,  qui 
nomen  nunquam  timuissent  maritimi  praedonis; 
unum,  te  praetore,  horruissent  Apronium,  terrestrem 


IN  VERREM  VI.  Cap.  28.  20 

archipiratam.  Et,'  ut  quivis  facile  perspiceret,  id  ab 
isto  actum  esse,  ut  ille  suppositus,  facile  et  libenter, 
se  illum,  (jui  non  erat,  esse  simularet ;  imperat  Cen- 
turipinis,  ut  is  victu  casterisque  rebus  quam  liberalis- 
sime  commodissimeque  habeatur. 

XXVIII.  Interea  Syracusani,  homines  periti  et 
humani,  (qui  non  modo  ea,  quas  perspicua  essent,  vi- 
dere,  verum  etiam  occulta  suspicari  possent)  habebant 
rationem  omnes  quotidie  piratarum,  qui  securi  feri- 
rentur.  Quam  multos  esse  oporteret,  ex  ipso  navigio 
quod  erat  captum,  et  ex  remorum  numero,  conjici- 
ebant.  Iste,  quod  omnes,  qui  artiflcii  aliquid  habue- 
rant  aut  formas,  removerat  atque  abduxerat,  reli- 
quos  si,  ut  consuetudo  est,  universos  ad  palum  alli- 
gasset,  clamorem  populi  fore  suspicabatur,  cum  tanto 
plures  abducti  essent,  quam  relicti.  Propter  hanc 
causam,  cum  instituisset  alios  alio  tempore  producere ; 
tamen  in  tanto  conventu  nemo  erat,  quin  rationem 
numerumque  haberet,  et  reliquos  non  desideraret  so- 
lum,  sed  etiam  posceret  et  flagitaret. 

Cum  maximus  numerus  deesset,  tum  iste  homo 
nefarius  in  eorum  locum,  quos  domum  suam  de  pi- 
ratis  abduxerat,  substituere  et  supponere  ccepit  cives 
Romanos,  quos  in  carcerem  antea  conjecerat ;  quo- 
rum  alios  Sertorianos  milites  fuisse  insimulabat,  et  ex 
Hispania,  fugientes  ad  Siciliam  appulsos  esse  dicebat ; 
alios,  qui  a  praedonibus  erant  capti,  cum  mercaturas 
facerent,  aut  aliquam  ob  causam  navigarent,  sua  vo- 
luntate  cum  piratis  fuisse  arguebat.  Itaque  alii  cives 
Romani,  ne  cognoscerentur,  capitibus  obvolutis  e  car- 
cere  ad  palum  atque  ad  necem  rapiebantur ;  alii, 
cum  a  multis  civibus  Romanis  recognoscerentur,  ab 
omnibus  defenderentur,  securi  feriebantur.  Quorum 
ego  de  acerbissima.  morte  crudelissimoque  cruciatu 
dicam,  cum  eum  locum  tractare  ccepero :  et  ita  di- 
cam,  ut,  si  me  in  ea  querimonia,  quam  sum  habi- 
turus  de  istius  crudelitate,  et  de  civium  Romanorum 
indignissima  morte,  non  modo  vires,  verum  etiam 

vita  deficiat,  id  mihi  praeclarum  et  jucundum  putem. 
Haec  igitur  est  gesta  res,  haec  victoria  praeclara  : 
myoparone  piratico  capto,  dux  liberatus,  symphoniaci 
Romam  missi ;  formosi  homines,  et  adolescentes,  et 
artifices,  domum  abducti ;  in  eorum  locum,  et  ad  eo- 
rum  numerum,  cives  Romani  hostilem  in  modum 
cruciati  et  necati :  omnis  vestis  ablata ;  omne  aurum 
et  argentum  ablatum  et  aversum. 

XXIX.  At  quemadmodum  ipse  sese  induit  priore 
actione  ?  qui  tot  dies  tacuisset,  repente  in  M.  Annii, 
hominis  splendidissimi,  testimonio,  cum  is  civem  Ro- 
manum  clixisset,  archipiratam  negasset,  securi  esse 
percussum,  exsiluit ;  conscientia  sceleris,  et  furore  ex 
maleficiis  concepto,  excitatus  dixit,  se,  quod  sciret, 
sibi  crimini  datum  iri,  pecuniam  accepisse,  neque  de 
vero  archipirata  sumsisse  supplicium,  ideo  securi 
non  percussisse:  domi  esse  apud  sese  archipiratas 
dixit  duos. 

O  clementiam  populi  Romani,  seu  potius  patien- 
tiam  miram  ac  singularem  !  Civem  Romanum  securi 
esse  percussum,  Annius,  equesRomanus,  dicit:  taces. 
Archipiratam  negat :  fateris.  Fit  in  eo  gemitus  om- 
nium  et  clamor,  cum  tamen  a  praesenti  supplicio  tuo 
se  continuit  populus  Romanus,  et  repressit,  et  salutis 
suae  rationem  judicum  severitati  reservavit.  Qui  sci- 
ebas  tibi  crimini  datum  iri  ?  quamobrem  sciebas  ? 
quamobrem  etiam  suspicabare  ?  Inimicum  habebas 
neminem  :  si  haberes,  tamen  non  ita  vixeras,  ut  me- 
tum  judicii  propositum  habere  deberes.  An  te  (id, 
quod  fieri  solet)  conscientia  timidum  suspiciosumque 
faciebat  ?  Qui  igitur,  cum  esses  in  imperio,  jam  tum 
judicium  et  crimen  horrebas ;  reus  cum  tot  testibus 
coarguare,  potes  de  damnatione  dubitare  ? 

Verurn,  si  crimen  hocmetuebas,  ne  quis  abs  te  sup- 
positum  esse  diceret,  qui  pro  archipirata  securi  feri- 
retur ;  utrum  tandem  tibi  ad  defensionem  firmius  fore 
putasti,  in  judicio,  coactu  atque  efflagitatu  meo,  pro- 
ducere  ad  ignotos  tanto  post  eum,  quem  archipiratam 

csse  diceres ;  an,  recenti  re,  Syracusis,  apud  notos, 
inspectante  Sicilia  paene  tota,  securi  ferire  ?  Vide, 
quid  intersit,  utrum  faciendum  fuerit.  In  illo  repre- 
hensio  nulla  esse  potuit :  hic  defensio  nulla  est.  Ita- 
que  illud  semper  omnes  fecerunt :  hoc  quis  ante  te, 
quis  praeter  te,  fecerit,  quaero.  Piratam  vivum  tenu- 
isti.  Quem  ad  finem  ?  dum  cum  imperio  fuisti : 
quamobrem  ?  quam  ob  causam  ?  quo  exemplo  ?  cur 
tamdiu  ?  Cur,  inquam,  civibus  Romanis,  quos  pi- 
ratae  ceperant,  securi  statim  percussis,  ipsis  piratis 
lucis  usuram  tam  diuturnam  dedisti?  Verum  esto :  sit 
tibi  illud  liberum  omne  tempus,  quoad  cum  imperio 
fuisti :  etiamne  privatus,  etiamne  reus,  etiamne  paene 
damnatus,  hostium  duces  privata  in  domo  retinuisti  ? 
Unum,  alterum  mensem,  prope  annum  denique, 
domi  tuae  piratae,  a  quo  tempore  capti  sunt,  quoad 
per  me  licitum  est,  fuerunt :  hoc  est,  quoad  per  M' 
Acilium  Glabrionem  licitum  est;  qui,  postulante 
me,  produci  atque  in  carcerem  condi  imperavit. 

XXX.  Quod  est  hujusce  rei  jus  ?  quae  consuetu- 
do  ?  quod  exemplum  ?  Hostem  acerrimum  atque 
infestissimum  populi  Romani,  seu  potius  communem 
hostem  gentium  nationumque  omnium,  quisquam 
omnium  mortalium  privatus,  intra  mcenia,  domi  suae 
retinere  poterit  ? 

Quid,  si  pridie,  quam  a  me  tu  coactus  es  confiteri, 
civibus  Romanis  securi  percussis,  praedonum  ducem 
vivere,  apud  te  habitare ;  si,  inquam,  pridie  domo 
tua  profugisset,  si  aliquam  manum  contra  populum 
Romanum  facere  potuisset,  quid  diceres  ?  Apud  me 
habitavit :  mecum  fuit :  ego  illum  ad  judicium 
meum,  quo  facilius  crimen  inimicorum  diluere  pos- 
sem,  vivum  atque  incolumem  reservavi.  Itane  vero  ? 
tu  tua  pericula  communi  periculo  defendes  ?  tu  sup- 
plicia,  quae  debentur  hostibus  victis,  ad  tuum,  non  ad 
populi  Romani,  tempus  conferes  ?  populi  Romani 
hostis  prjvatis  custodiis  asservabitur  ?  At  etiam  qui 
triumphant,  eoque  diutius  vivos  hostium  duces  ser- 

vant,  ut,  his  per  triumphum  ductis,  pulcherrimurri 
spectaculum  fructumque  victoriae  populus  Romanus 
percipere  possit ;  tamen,  cum  de  foro  in  Capitolium 
currum  flectere  incipiunt,  illos  duci  in  carcerem  ju- 
bent :  idemque  dies  et  victoribus  imperii,  et  victis 
vitse,  finem  facit. 

Et  nunc  cuiquam  credo  esse  dubium,  quin  tu  id 
commissurus  non  fueris,  (praesertim  cum  statuisses, 
ut  ais,  tibi  causam  esse  dicendam)  ut  ille  archipirata 
non  potius  securi  feriretur,  quam  (quod  erat  ante 
oculos  positum)  tuo  periculo  viveret.  Si  enim  esset 
mortuus,  tu,  qui  crimen  ais  te  metuisse,  qusero,  cui 
probares  ?  Cum  constaret,  istum  Syracusis  ab  nullo 
visum  esse  archipiratam,  ab  omnibus  desideratum ; 
cum  dubitaret  nemo,  quin  abs  te  pecunia  liberatus 
esset ;  cum  vulgo  loquerentur,  suppositum  in  ejus 
locum,  quem  pro  illo  probare  veiles ;  cum  tute  fassus 
esses,  te  id  crimen  tanto  ante  metuisse ;  si  eum  di- 
ceres  esse  mortuum,  quis  te  audiret  ?  Nunc,  cum  vi- 
vum  istum  nescio  quem  produces,  tamenne  id  credi 
voles  ?  Quid,  si  aufugisset  ?  si  vincla  rupisset  ita,  ut 
Nico  ille,  nobilissimus  pirata,  fecit,  quem  P.  Servilius, 
qua  felicitate  ceperat,  eadem  recuperavit  ?  quid  di- 
ceres  ?  Verum  hoc  erat :  si  ille  semel  verus  archi- 
pirata  securi  percussus  esset,  pecuniam  illam  non  ha- 
beres :  si  hic  falsus  esset  mortuus,  aut  profugisset, 
non  esset  difficile  alium  in  suppositi  locum  supponere, 
Plura  dixi,  quam  volui,  de  illo  archipirata :  et  ta~ 
men  ea,  quae  certissima  sunt  hujus  criminis  argur 
menta,  praetermisi.  Volo  enim  mihi  totum  esse  cri- 
men  hoc  integrum.  Est  certus  locus,  certa  lex,  cer- 
tum  tribunal,  quo  hoc  reservetur. 

XXXI.  Hac  tanta  praeda.  auctus,  mancipiis,  ar- 
gento,  veste  locupletatus,  nihilo  diligentior  ad  clas- 
sem  ornandam,  milites  revocandos  alendosque,  esse 
ccepit;  cum  ea  res  non  solum  provinciae  saluti, 
verum  etiam  ipsi  praedae,  esse  posset.  Nam  aestate 
summa,  quo  tempore  caeteri  prcetores  cbire  provin- 

ciam,  et  concursare  consueverunt,  aut  etiam,  in  tanto 
praedonum  metu  et  periculo,  ipsi  navigare  ;  eo  tem- 
pore  ad  luxuriam  libidinesque  suas,  domo  sua  regia 
[quae  regis  Hieronis  fuit,  qua  praetores  uti  solent,] 
contentus  non  fuit.  Tabernacula,  quemadmodum 
consueverat  temporibus  aestivis,  (quod  antea  jam  de- 
monstravi)  carbaseis  intenta  velis,  collocari  jussit  in 
litore ;  quod  est  litus  in  Insula  Syracusis  post  Are- 
thusae  fontem,  propter  ipsum  introitum  atque  ostium 
portus,  amoeno  sane  et  ab  arbitris  remoto  loco. 

Hic  dies  aestivos  sexaginta  praetor  populi  Romani, 
custos  defensorque  provinciae,  sic  vixit,  ut  muliebria 
quotidie  convivia  essent,  vir  accumberet  nemo,  prae- 
ter  ipsum  et  praetextatum  filium  :  tametsi  recte  sine 
exceptione  dixeram,  virum,  cum  isti  essent,  nemi- 
nem  fuisse.  Nonnunquam  etiam  libertus  Timar- 
chides  adhibebatur.  Mulieres  autem  nuptae  nobiles, 
praeter  unam,  mimi  Isidori  filiam,  quam  iste,  prop- 
ter  amorem,  ab  Rhodio  tibicine  abduxerat ;  Pippa 
quaedam,  uxor  iEschrionis  Syracusani;  de  qua 
muliere  plurimi  versus,  qui  in  istius  cupiditatem 
facti  sunt,  tota  Sicilia  percelebrantur.  Erat  et  Nice, 
facie  eximia,  ut  praedicatur,  uxor  Cleomenis  Syra- 
cusani.  Hanc  Cleomenes  vir  amabat :  verumtamen 
hujus  libidini  adversari  nec  poterat,  nec  audebat ;  et 
simul  ab  isto  donis  beneficiisque  plurimis  devincie- 
batur.  Illo  autem  tempore  iste,  tametsi  ea  est  homi- 
nis  impudentia,  quam  nostis,  ipse  tamen,  cum  vir 
esset  Syracusis,  uxorem  ejus  parum  poterat  animo 
soluto  ac  libero  tot  in  acta  dies  secum  habere.  Ita- 
que  excogitat  rem  singularem.  Naves,  quibus  lega- 
tus  praefuerat,  Cleomeni  tradit :  classi  populi  Ro- 
mani  Cleomenem  Syracusanum  praeesse  jubet,  atque 
imperare.  Hoc  eo  facit,  ut  ille  non  solum  abesset  a 
domo  tum,  cum  navigaret,  sed  etiam  libenter  cum 
magno  honore  beneficioque  abesset ;  ipse  autem, 
remoto  atque  ablegato  viro,  non  liberius  quam  ante, 
(quis   enim  unquam  istius   libidini   obstitit  ?)    sed 

paulo  solutiore  tamen  animo,  secum  illam  haberet, 
si  non  tamquam  virum,  at  tamquam  semulum  remo- 
visset.  Accipit  navem  sociorum  atque  amicorum 
Cleomenes  Syracusanus. 

XXXII.  Quid  primum  aut  accusem,  aut  querar, 
judices  ?  Siculone  homini,  legati,  quaestoris,  prae- 
toris  denique,  potestatem,  honorem,  auctoritatem 
dari  ?  Si  te  impediebat  ista  conviviorum  mulierum- 
que  occupatio,  ubi  quaestores  ?  ubi  legati  ?  [ubi 
ternis  denariis  sestimatum  frumentum  ?  ubi  muli  ? 
ubi  tabernacula?  ubi  tot  tantaque  ornamenta  ma- 
gistratibus  et  legatis  a  senatu  populoque  Romano 
permissa  et  data  ?]  denique  ubi  praefecti  et  tribuni 
tui  ?  Si  civis  Romanus  dignus  isto  negotio  nemo 
fuit ;  quid  civitates,  quae  in  amicitia  fideque  populi 
Romani  perpetuo  manserant  ?  ubi  Segestana  ?  ubi 
Centuripina  civitas  ?  quas  tum  ofnciis,  fide,  vetus- 
tate,  tum  etiam  cognatione,  populi  Romani  nomen 
attingunt. 

O  Dii  immortales  !  Quid  ?  si  harum  jpsarum 
civitatum  militibus,  navibus,  navarchis,  Syracusanus 
Cleomenes  jussus  est  imperare;  non  omnis  honos 
ab  isto  dignitatis,  aequitatis,  officiique,  sublatus 
est  ?  Ecquod  in  Sicilia  bellum  gessimus,  quin  Cen- 
turipinis  sociis,  Syracusanis  hostibus,  uteremur  ? 
atque  haec  omnia  ad  memoriam  vetustatis,  non  ad 
contumeljam  civitatis,  referri  volo.  Itaque  ille  vir 
clarissimus,  summusque  imperator,  M.  Marcellus, 
cujus  virtute  captaa,  misericordia  conservatae  sunt 
Syracusae,  habitare  in  ea,  parte  urbis,  quae  insula  est, 
Syracusanum  neminem  voluit.  Hodie,  inquam,  Sy- 
racusanum  in  ea  parte  habitare  non  licet.  Est  enim 
locus,  quem  vel  pauci  possint  defendere.  Commit- 
tere  igitur  eum  non  fidelissimis  hominibus  noluit, 
simul  quod  ab  illa  parte  urbis  navibus  aditus  ex  alto 
est.  Quamobrem,  qui  nostros  exercitus  saepe  exclu- 
serant,  iis  claustra  lcci  committenda  non  existimavit. 
\'ide,  quid  intersit  inter  tuam  libidinem  majorum,-. 

que  auctoritatem  ;  inter  amorem  furoremque  tuum, 
et  illorum  consilium  atque  prudentiam.  Ilii  aditum 
litoris  Syracusanis  ademerunt:  tu  maritimum  im- 
perium  concessisti,  Illi  habitare  in  eo  loco  Syracusa- 
num,  quo  naves  accedere  possent,  noluerunt :  tu 
classi  et  navibus  Syracusanum  prseesse  voluisti.  Qui- 
bus  illi  urbis  sueg  partem  ademerunt,  iis  tu  nostri 
imperii  partem  dedisti ;  et,  quorum  sociorum  opera 
Syracusani  nobis  dicto  audientes  sunt,  eos  Syracu- 
sanis  dicto  audientes  esse  jussisti. 

XXXIII.  Egreditur  CenturipinaquadriremiCleo- 
menes  e  portu  :  sequitur  Segestana  navis,  Tyndari- 
tana,  Herbitensis,  Heracliensis,  Apolloniensis,  Ha- 
luntina :  praeclara  classis  in  speciem,  sed  inops  et 
infirma,  propter  dimissionem  propugnatorum  atque 
remigum.  Tamdiu  in  imperio  suo  classem  iste  prae- 
tor  diligens  vidit,  quamdiu  convivium  ejus  flagitio- 
sissimum  praetervecta  est.  Ipse  autem,  qui  visus 
multis  diebus  non  esset,  tum  se  tamen  in  conspec- 
tum  nautis  paulisper  dedit.  Stetit  soleatus  praetor 
populi  Romani  cum  pallio  purpureo,  tunicaque  ta- 
lari,  muliercula  nixus  in  litore.  Jam  hoc  ipso  istum 
vestitu  Siculi  civesque  Romani  permulti  saepe  vide- 
runt. 

Posteaquam  paulum  provecta  classis  est,  et  Pachy- 
num  quinto  die  denique  appulsa  [est]  ;  nautse,  fame 
coacti,  radices  palmarum  agrestium,  quarum  erat  in 
illis  locis,  sicut  in  magna  parte  Siciliae,  multitudo, 
colligebant ;  et  his  miseri  perditique  alebantur. 
Cleomenes  autem,  qui  alterum  se  Verrem,  cum 
luxuria.  atque  nequitia,  tum  etiam  imperio,  putaret, 
similiter  totos  dies,  in  litore  tabernaculo  posito,  per- 
potabat. 

XXXIV.  Ecce  autem,  repente,  ebrio  Cleomene, 
esurientibus  caeteris,  nuntiatur  piratarum  naves  esse 
in  portu  Edissse  (nam  ita  is  locus  nominatur) :  nos- 
tra  autem  classis  erat  in  portu  Pachyni.  Cleomenes 

autem,  quod  erat  terrestre  praesidium  non  re,  sed 
nomine,  sperabat,  iis  militibus,  quos  ex  eo  loco  de- 
duxisset,  explere  se  numerum  nautarum  et  remi- 
gum  posse.  Reperta  est  eadem  istius  hominis  ava- 
rissimi  ratio  in  preesidiis,  quae  in  classibus :  nam 
erant  perpauci  reliqui,  caeterique  dimissi. 

Princeps  Cleomenes  in  quadriremi  Centuripina 
malum  erigi,  vela  fieri,  praecidi  ancoras,  imperavit : 
et  simul,  ut  se  caeteri  sequerentur,  signum  dari  jussit. 
Haec  Centuripina  navis  erat  incredibili  celeritate 
velis :  nam  scire  isto  praetore  nemo  poterat,  quid 
quaeque  navis  remis  facere  posset :  etsi  in  hac  qua- 
driremi,  propter  honorem  et  gratiam  Cleomenis, 
minime  multi  remiges  et  milites  deerant.  Evolarat 
jam  e  conspectu  fere  fugiens  quadriremis,  cum  etiam 
tunc  caeterae  naves  suo  in  loco  moliebantur. 

Erat  animus  in  reliquis  :  quamquam  erant  pauci, 
quoquo  modo  sese  res  habebat,  pugnare  tamen  se 
velle  clamabant :  et,  quod  reliquum  vitae  viriumque 
fames  fecerat,  id  ferro  potissimum  reddere  volebant. 
Quod  si  Cleomenes  non  tanto  ante  fugisset,  aliqua 
ad  resistendum  ratio  fuisset.  Erat  enim  sola  illa 
navis  constrata,  et  ita  magna,  ut  propugnaculo  cae- 
teris  posset  esse  :  quae,  si  in  praedonum  pugna  versa- 
retur,  urbis  instar  habere  inter  illos  piraticos  my- 
oparones  videretur :  sed  tunc  inopes  relicti  a  duce, 
praefectoque  classis,  eumdem  necessario  cursum  te- 
nere  cceperunt. 

Elorum  versus,  ut  ipse  Cleomenes,  ita  caeteri  na- 
vigabant :  neque  hi  tamen  tam  praedonum  fugie- 
bant  impetum,  quam  imperatorem  sequebantur. 
Tum,  ut  quisque  in  fuga.  postremus,  ita  periculo 
princeps  erat.  Postremam  enim  quamque  navem 
piratae  primam  adoriebantur.  Ita  prima  Haluntino- 
rum  navis  capitur,  cui  praeerat  Haluntinus,  homo 
nobilis,  Philarchus  ;  quem  ab  illis  praedonibus  Lo- 
crenses  postea  publice  redemerunt ;  ex  quo  vos,  pri- 

ore  actione,  jurato  rem  omnem  causamque  cognostis. 
Peinde  Apolloniensis  navis  capitur,  et  ejus  pracfectus 
Anthropinus  occiditur. 

XXXV.  Haec  dum  aguntur,  interea  Cleomenes 
jam  ad  Elori  litus  pervenerat :  jam  sese  in  terram  e 
navi  ejecerat,  quadrirememque  in  salo  fluctuantem 
reliquerat.  Reliqui  praefecti  navium,  cum  in  terram 
imperator  exisset,  cum  ipsi  neque  repugnare  neque 
mari  effugere  ullo  modo  possent,  appulsis  ad  Elorum 
navibus,  Cleomenem  persecuti  sunt.  Tunc  praedo- 
num  dux,  Heracleo,  repente,  praeter  spem,  non  sua 
virtute,  sed  istius  avaritia  nequitiaque  victor,  classem 
pulcherrimam  populi  Romani,  in  litus  expulsam  et 
ejectam,  cum  primum  advesperasceret,  inflammari 
incendique  jussit. 

O  tempus  miserum  atque  acerbum  provinciae 
Siciliae  !  o  casum  illum  multis  innocentibus  calami- 
tosum  atque  funestum  !  o  istius  nequitiam  ac  tur- 
pitudinem  singularem  !  Una  atque  eadem  nox  erat, 
qua  praetor  amoris  turpissimi  flamma,  ac  classis  po- 
puli  Romani  praedonum  incendio,  conflagrabat.  Af- 
fertur  nocte  intempesta  gravis  hujusce  mali  nuntius 
Syracusas :  curritur  ad  praetorium,  quo  istum  e 
convivio  illo  praeclaro  reduxerant  paulo  ante  mu- 
lieres  cum  cantu  atque  symphonia.  Cleomenes, 
quamquam  nox  erat,  tamen  in  publico  esse  non 
audet :  includit  se  domi :  neque  aderat  uxor,  quae 
consolari  hominem  in  malis  posset. 

Hujus  autem  praeclari  imperatoris  ita  erat  severa 
domi  disciplina,  ut,  in  re  tanta,  in  tam  gravi  nuntio, 
nemo  admitteretur ;  nemo  esset,  qui  auderet  aut 
dormientem  excitare,  aut  interpellare  vigilantem. 
Jam  vero,  re  ab  omnibus  cognita,  concursabat  urbe 
tota  maxima  multitudo.  Non  enim,  sicut  antea  con- 
suetudo  erat,  praedonum  adventum  significabat  ignis 
e  specula  sublatus  aut  tumulo  ;  sed  flamma  ex  ipso 
incendio  navium  et  calamitatem  acceptam  et  pericu- 
.  lum  reliquum  nuntiabat. 

(Qrat.)  vol.  n.  t. 

XXXVI.  Cum  praetor  quaereretur,  et  constaret, 
ei  neminem  nuntiasse,  iit  ad  domum  ejus  cum  cla- 
more  concursus  atque  impetus.  Tum  iste  excitatus 
exit ;  audit  rem  omnem  ex  Timarchide :  sagum 
sumit.  Lucebat  jam  fere  :  procedit  in  medium,  vini, 
somni,  stupri  plenus.  Excipitur  ab  omnibus  ejus- 
modi  clamore,  ut  ei  Lampsaceni  periculi  similitudo 
versaretur  ante  oculos.  Hoc  etiam  majus  hoc  vide- 
batur,  quod  in  odio  simili  multitudo  hominum  haec 
erat  maxima.  Tum  istius  acta  commemorabantur : 
tum  flagitiosa  illa  convivia:  tum  appellabantur  a 
multitudine  mulieres  nominatim :  tum  quaerebatur 
ex  ipso  palam,  tot  dies  continuos,  per  quos  nunquam 
visus  esset,  ubi  fuisset,  quid  egisset  ?  tum  impera- 
tor  ab  isto  praepositus  Cleomenes  flagitabatur :  ne- 
que  quidquam  propius  est  factum,  quam  ut  illud 
Uticense  exemplum  de  Pladriano  transferretur  Syra- 
cusas,  ut  duo  sepulcra  duorum  prastorum  impro- 
borum,  duabusque  in  provinciis,  constituerentur. 
Verum  habita  est  a  multitudine  ratio  temporis, 
habita  est  tumultus,  habita  etiam  dignitatis  existi- 
mationisque  communis,  quod  is  est  conventus  Syra- 
cusis  civium  Romanorum,  ut  non  modo  illa  provin- 
cia,  verum  etiam  hac  republica,  dignissimus  existi- 
metur.  Confirmant  ipsi  se,  cum  iste  tum  semisomnis 
stuperet:  armacapiunt:  totum  forum  atque  Insu- 
lam,  quae  est  urbis  magna  pars,  complent.  Unam 
illam  soiam  noctem  praedones  ad  Elorum  commorati, 
cum  fumantes  etiam  nostras  naves  reliquissent,  ac- 
cedere  incipiunt  ad  Syracusas.  Qui  videlicet  saepe 
audissent,  nihil  esse  pulchrius  quam  Syracusarum 
moenia  ac  portus,  statuerant,  sese,  si  ea  Verre  prae- 
tore  non  vidissent,  nunquam  esse  visuros. 

XXXVII.  Ac  primo  ad  illa  aestiva  prsetoris  ac- 
cedunt,  ipsam  illam  ad  partem  litoris,  ubi  iste  per 
eos  dies,  tabernaculis  positis,  castra  luxuriae  collo- 
carat.  Quem  posteaquam  inanem  locum  ofFende- 
runt,  et  pratorem  commovisse  ex  eo  loco  castra  sen- 

serunt,  statim  sine  ullo  metu  in  portum  ipsum  pene- 
trare  coeperunt.  Cum  in  portum  dico,  judices,  (ex- 
planandum  est  enim  diligentius,  eorum  causa,  qui 
locum  ignorant)  in  urbem  dico,  atque  in  urbis  in- 
timam  partem,  venisse  piratas.  Non  enim  portu  illud 
oppidum  clauditur,  sed  urbe  portus  ipse  cingitur  et 
concluditur;  non  ut  alluantur  a  mari  moenia  extrema, 
sed  influat  in  urbis  sinum  portus. 

Hic,  te  praetore,  Heracleo  archipirata  cum  qua- 
tuor  myoparonibus  parvis  ad  arbitrium  suum  navi- 
gavit.  Pro,  Dii  immortales !  piraticus  myoparo, 
cum  imperium  populi  Romani,  nomen,  ac  fasces, 
essent  Syracusis,  usque  ad  forum  et  ad  omnes  urbis 
crepidines  accessit ;  quo  neque  Carthaginiensium 
gloriosissimae  classes,  cum  mari  plurimum  poterant, 
multis  bellis  saepe  conatae,  unquam  adspirare  potue- 
runt ;  neque  populi  Romani,  invicta  ante  te  praeto- 
rem,  gloria  illa  navalis,  unquam,  tot  Punicis  Sici- 
liensibusque  bellis,  penetrare  potuit :  qui  locus  ejus- 
modi  est,  ut  ante  Syracusani  in  moenibus  suis,  in 
urbe,  in  foro,  hostem  armatum  ac  victorem,  quam  iii 
portu  ullam  hostium  navem,  viderent.  Hic,  te  prae- 
tore,  praedonum  naviculae  pervagatae  sunt,  quo  Athe- 
niensium  classis,  sola  post  hominum  memoriam, 
CCC  navibus,  vi  ac  multitudine  invasit ;  quae  in  eo 
ipso  portu,  loci  ipsius  portusque  natura,  victa  atque 
superata  est.  Hic  primum  opes  illius  civitatis  victae, 
comminutae,  depressaeque  sunt :  in  hoc  portu  Athe- 
niensium  nobilitatis,  imperii,  gloriae,  naufragium 
factum  existimatur. 

XXXVIII.  Eone  pirata  penetravit,  quo  simul 
atque  adisset,  non  modo  a  latere,  sed  etiam  a  tergo, 
magnam  partem  urbis  relinqueret  ?  Insulam  totam 
praetervectus  est :  [quae  est  urbis  magna  pars  Syra- 
cusis  suo  nomine  ac  mcenibus :]  quo  in  loco  majores 
(ut  ante  dixi)  Syracusanum  quemquam  habitare 
vetuerunt ;  quod,  qui  illam  partem  urbis  tenerent, 
in  eorum  potestatem  portum  futurum  intelligebant. 

At  quemadmodum  est  pervagatus?  radices  pal- 
marum  agrestium,  quas  in  nostris  navibus  invene- 
rant,  jaciebant,  ut  omnes  istius  improbitatem,  et 
calamitatem  Sicilice,  possent  cognoscere.  Siculosne 
milites,  aratorumne  liberos,  quorum  patres  tan- 
tum  labore  suo  frumenti  exarabant,  ut  populo  Rc- 
mano  totique  Italiae  suppeditare  possent ;  eosne,  in 
insula  Cereris  natos,  ubi  primum  fruges  inventae 
esse  dicuntur,  eo  cibo  esse  usos,  a  quo  majores  eorum 
caeteros  quoque,  frugibus  inventis,  removerunt  ?  Te 
praetore,  Siculi  milites  palmarum  stirpibus,  praedones 
Siculo  frumento,  alebantur. 

O  spectaculum  miserum  atque  acerbum  !  ludibrio 
esse  urbis  gloriam,  et  populi  Romani  nomen  !  homi- 
num  conventu  atque  multitudine,  piratico  myopa- 
rone.  in  portu  Syracusano,  de  classe  populi  Romani 
triumphum  agere  piratam  ;  cum  praetoris  nequis- 
simi  inertissimique  oculos  praedonum  remi  resper- 
gerent  ! 

Posteaquam  e  portu  piratae,  non  metu  aliquo 
aifecti,  sed  satietate,  exierant,  tum  coeperunt  quae- 
rere  homines  causam  illius  tantae  calamitatis.  Dicere 
omnes,  et  palam  disputare,  minime  esse  mirandum, 
si,  militibus  remigibusque  dimissis,  reliquis  egestate 
et  fame  perditis,  praetore  tot  dies  cum  mulierculis 
perpotante,  tanta  ignominia  et  calamitas  esset  ac- 
cepta.  Haec  autem  istius  vituperatio  atque  infamia 
confirmabatur  eorum  sermone,  qui  a  suis  civitatibus 
illis  navibus  praepositi  fuerant ;  qui,  ex  illo  numero 
reliqui,  Syracusas,  classe  amissa,  refugerant.  Dice- 
bant,  quos  ex  sua  quisque  navi  missos  sciret  esse. 
Res  erat  clara:  neque  soluin  argumentis,  sed  etiam 
certis  testibus,  istius  avaritia  tenebatur. 

XXXIX.  Homo  certior  fit,  agi  nihil  in  foro  et 
conventu  tota  die,  nisi  hoc  quaeri  a  navarchis,  quem- 
admodum  classis  sit  amissa ;  illos  respondere,  et 
docere  unumquemque,  missione  remigum,  fame  reli- 
quorum,  Cleomenis  timore  et  fuga.  Quod  postea- 

quam  iste  cognovit,  hanc  rationem  habere  coepit. 
Causam  sibi  dicendam  esse  statuerat  jam  ante,  quam 
hoc  usu  veniret,  ita  ut  ipsum,  priore  actione,  dicere 
audistis.  Videbat,  iiiis  navarchis  testibus,  tantum 
hoc  crimen  sustinere  se  nullo  modo  posse.  Consilium 
capit  primo  stultum,  verumtamen  clemens.  Cleo- 
menem  et  navarchos  ad  se  vocari  jubet.  Veninnt. 
Accusat  eos,  quod  hujusmodi  de  se  sermones  habue- 
rint :  rogat,  ut  id  facere  desistant,  et  in  sua  quisque 
navi  dicat  se  tantum  habuisse  nautarum,  quantum 
oportuerit,  neque  quemquam  esse  dimissum.  Iiii 
enimvero  se  ostendunt,  quod  vellet,  esse  facturos. 
Iste  non  procrastinat :  advocat  amicos  statim :  quae- 
rit  ex  his  singillatim,  quot  quisque  nautas  habuerit : 
respondit  unusquisque,  ut  erat  prEeceptum.  Iste  in 
tabulas  refert :  obsignat  signis  amicorum  providens 
homo ;  ut,  contra  hoc  crimen,  si  quando  opus  esset, 
hac  videlicet  testificatione  uteretur. 

Derisum  credo  esse  hominem  amentem  a  suis  con- 
siliariis,  et  admonitum,  hasce  ei  tabulas  nihil  profutu- 
ras :  etiam  plus  ex  nimia  praetoris  diligentia  suspicio- 
nis  in  eo  crimine  futurum.  Jam  iste  erat  hac  stultitia 
rnultis  in  rebus  usus,  ut  publice  quoque,  quae  vellet, 
in  civitatum  literis  et  tolli  et  referri  juberet:  quse 
omnia  nunc  intelligit  sibi  nihil  prodesse,  posteaquam 
certis  literis,  testibus,  auctoritatibusque,  convincitur. 

XL.  Ubi  hoc  videt,  illorum  confessionem,  testifi- 
cationem  suam,  tabulas,  sibi  nullo  adjumento  futu- 
ras  ;  init  consilium,  non  improbi  praetoris  (nam  id 
quidem  esset  ferendum),  sed  importuni  atque  amen- 
tis  tyranni.  Statuit,  si  hoc  crimen  extenuare  vellet 
(nam  omnino  tolli  posse  non  arbitrabatur),  navarchos 
omnes,  testes  sui  sceleris,  vita  esse  privandos.  Oc* 
currebat  illa  ratio  :  quid  Cleomene  fiet  ?  poterone 
animadvertere  in  eos,  quos  dicto  audientes  esse  jussi ; 
missum  facere  eum,  cui  imperium  potestatemque 
permisi  ?  Poterone  eos  afficere  supplicio,  qui  Cleo- 

menem  secuti  sunt ;  ignoscere  Cleomeni,  qui  secum 
fugere  et  se  consequi  jussit  ?  Poterone  in  eos  esse 
vehemens,  qui  naves  inanes  non  modo  habuerunt, 
sed  etiam  apertas ;  in  eum  dissolutus,  qui  solus  ha- 
buerit  constratam  navem,  et  minus  exinanitam  ? 
Pereat  Cleomenes  una?  Ubi  fides  ?  ubi  exsecra- 
tiones  ?  ubi  dextrae  complexusque  ?  ubi  illud  con- 
tubernium  muliebris  militiae  in  illo  delicatissimo 
litore  ?  Fieri  nullo  modo  poterat,  quin  Cleomeni 
parceretur. 

Cleomenem  vocat :  dicit  ei,  se  statuisse  animad- 
vertere  in  omnes  navarchos :  ita  sui  periculi  rationes 
ferre  ac  postulare.  Tibi  uni  parcam ;  et  totius  istius 
culpae  crimen  vituperationemque  inconstantiae  potius 
suscipiam,  quam  aut  in  te  sim  crudelis,  aut  tot,  tam 
graves  testes  vivos  incolumesque  esse  patiar.  Agit 
gratias  Cleomenes :  approbat  consilium :  dicit,  ita 
fieri  oportere.  Admonet  tamen  illud,  quod  istum 
fugerat,  in  Phalargum  Centuripinum,  navarchum, 
non  posse  animadverti,  propterea  quod  secum  fuisset 
una  in  Centuripina  quadriremi.  Qujd  ergo  ?  iste 
homo  ex  ejusmodi  civitate,  adolescens  nobilissimus, 
testis  relinquetur  ?  In  praesentia,  inquit  Cleomenes, 
quoniam  ita  necesse  est :  sed  post  aliquid  videbimus, 
ne  iste  nobis  obstare  possit. 

XLI.  Haec  posteaquam  acta  et  constituta  sunt, 
procedit  iste  repente  e  praetorio,  inflammatus  scelere, 
furore,  crudelitate.  In  forum  venit :  navarchos  vo- 
cari  jubet.  Qui  nihil  metuerent,  nihil  suspicarentur, 
statim  accurrunt.  Iste  hominibus  miseris  innocenti- 
busque  injici  catenas  imperat.  Implorare  illi  fidem 
praetoris,  et,  quare  id  faceret,  rogare.  Tunc  iste  hoc 
causae  dicit,  quod  classem  praedonibus  prodidissent. 
Fit  clamor  et  admiratio  populi,  tantam  esse  in  ho- 
mine  impudentiam  atque  audaciam,  ut  aliis  causam 
calamitatis  attribueret,  quae  omnis  propter  avari^ 
tiam  ipsius  accidisset ;  aut,  cum  ipse  praedonum  so- 

cius  putaretur,  aliis  proditionis  crimen  inferret : 
dednde,  hoc  quintodecimo  die  crimen  esse  natum, 
postquam  classis  esset  amissa. 

Cum  haec  fierent,  quaerebatur,  ubi  esset  Cleome- 
nes  ?  non  quo  illum  ipsum,  cujusmodi  esset,  quis- 
quam  supplicio,  propter  illud  incommodum,  dignum 
putaret ;  nam  quid  Cleomenes  facere  potuit  ?  (non 
enim  possum  quemquam  insimulare  falso.)  Quid, 
inquam,  magnopere  Cleomenes  facere  potuit,  istius 
avaritia  navibus  exinanitis  ?  Atque  eum  vident  se- 
dere  ad  latus  praetoris,  et  ad  aurem  familiariter,  ut 
solitus  erat,  insusurrare.  Tum  vero  omnibus  indig- 
nissimum  visum  est,  homines  honestissimos,  electos 
ex  suis  civitatibus,  in  ferrum  atque  in  vincula  con- 
jectos  ;  Cleomenem,  propter  flagitiorum  ac  turpitu- 
dinis  societatem,  familiarissimum  esse  praetoris.  Ap- 
ponitur  his  tamen  accusatorNaevius  Turpio  quidam, 
[qui,  C.  Sacerdote  prastore,  injuriarum  damnatus 
est,]  homo  bene  appositus  ad  istius  audaciam  ;  quem 
iste  in  deeumis,  in  rebus  capitalibus,  in  omni  calum- 
nia,  praecursorem  habere  solebat  et  emissarium. 

XLII.  Veniunt  Syracusas  parentes  propinquique 
miserorum  adolescentium,  hoc  repentino  calamitatis 
su32  commoti  nuntio :  vinctos  adspiciunt  catenis  libe- 
ros  suos,  cum  istius  avaritias  poenam  collo  et  cervici- 
bus  suis  sustinerent.  Adsunt,  defendunt,  procla- 
mant :  fidem  tuam,  quae  nusquam  erat,  nec  unquam 
fuit,  implorant.  Pater  aderat  Dexio  Tyndaritanus, 
homo  nobilissimus,  hospes  tuus,  cujus  tu  domi  fu- 
eras,  quem  hospitem  appellaras.  Eum  cum  illa  auc- 
toritate  et  miseria.  videres  praeditum,  non  te  ejus 
lacrymae,  non  senectus,  non  hospitii  jus  atque  no- 
men,  a  scelere  aliquam  ad  partem  humanitatis  revo- 
care  potuit?  Sed  quid  ego  hospitii  jura  in  hac  tam 
immani  bellua,  commemoro  ?  Qui  Sthenium  Ther- 
mitanum,  hospitem  suum,  cujus  domum  per  hos- 
pitium  exhausit  et  exinanivit,  absentem  in  reos  re- 
tulerit,  causa  indicta,  capite  damnarit ;  ab  eo  nunc 

hospitiorum  jura  atque  officia  quaeramus  ?  Cum 
homine  enim  crudeli  nobis  res  est,  an  cum  fera  atque 
immani  bellua?  Te  patris  lacrymae  de  innocentis 
filii  periculo  non  movebant  ?  Cum  patrem  domi  re- 
liquisses,  filium  tecum  haberes,  te  neque  praesens 
filius  de  liberorum  caritate,  neque  absens  pater  de 
indulgentia  patria,  comrnonebat?  Catenas  habebat 
hospes  tuus  Aristeus,  Dexionis  filius.  Quid  ita  ? 
Prodiderat  classem.  Quod  ob  praemium  ?  Deseru- 
erat  exercitum.  Quid  Cleomenes  ?  Ignavus  fuerat. 
At  eum  tu  ob  virtutem  corona  aurea,  donaras.  Dimi» 
serat  nautas.  Tu  ab  omnibus  mercedem  missionis 
acceperas.  Aiter  parens  ex  altera  parte  erat,  Herbi- 
tensis  Eubulida,  homo  domi  suae  clarus  et  nobilis  ; 
qui,  quia  Cleomenem  in  defendendo  filio  laeserat, 
nudus  paene  est  destitutus.  Quid  erat  autem,  qucd 
quisquam  diceret,  aut  defenderet  ?  Cleomenem  no- 
minare  non  licet.  At  causa  cogit.  Moriere,  si  appel- 
laris.  (Nunquam  enim  iste  est  cuiquam  mediocriter 
minatus.)  At  remiges  non  erant.  Prastorem  tu  ac- 
cusas  ?  frange  cervicem.  Si  neque  prastorem,  neque 
praetoris  aemulum,  appellare  licebit,  cum  in  his  duo- 
bus  tota  causa  sit,  quid  futurum  est  ? 

XLIII.  Dicit  etiam  causam  Heraclius  Segesta- 
nus,  homo  domi  suae  summo  loco  natus.  Audite,  ut 
vestra  humanitas  postulat,  judices :  audietis  enim 
de  magnis  incommodis  injuriisque  sociorum.  Hunc 
scitote  fuisse  Heraclium  in  ea,  causa, ;  qui,  propter 
gravem  morbum  oculorum,  tum  non  navigarit,  et, 
jussu  ejus  qui  potestatem  habuit,  cum  commeatu 
Syracusis  remanserit.  Iste  certe  neque  prodidit  clas- 
sem,  neque  metu  perterritus  fugit,  neque  exercitum 
deseruit.  Etenim  tunc  esset  hoc  animadversum,  cum 
classis  Syracusis  proficiscebatur.  Is  tamen  in  eadem 
causa,  fuit,  quasi  esset  in  aliquo  manifesto  scelere 
deprehensus :  in  quem  ne  falso  quidem  causa  con- 
ferri  criminis  potuit. 

Fuit  in  illis  navarchis  Heracliensis  quidam  Fu- 

rius,  (nam  habent  illi  nonnulla  hujuscemodi  Latina 
nomina)  homo,  quamdiu  vixit,  domi  suae,  non  solum 
post  mortem,  tota  Sicilia  clarus  et  nobilis :  in  quo 
homine  tantum  animi  fuit,  non  solum  ut  istum 
libere  laederet  (nam  id  quidem,  quoniam  morien- 
dum  videbat,  sine  periculo  se  facere  intelligebat) : 
verum,  morte  proposita,  cum  lacrymans  in  carcere 
mater  noctes  diesque  assideret,  defensionem  causae 
suae  scripsit ;  quam  nunc,  nemo  est  in  Sicilia,  quin 
habeat,  quin  legat,  quin  tui  sceleris  et  crudelitatis  ex 
illa  oratione  commonefiat :  in  qua  docet,  quot  a  civi- 
tate  sua  nautas  acceperit ;  quot,  et  quanti  quemque, 
dimiserit ;  quot  secum  habuerit :  item  de  caeteris  na- 
vibus  dicit :  quae  cum  apud  te  diceret,  virgis  oculi 
verberabantur.  Ille,  morte  proposita,  facile  dolorem 
corporis  patiebatur :  clamabat,  id  quod  scriptum  re- 
liquit,  "  Facinus  esse  indignum,  plus  impudicissimae 
muHeris  apud  te  de  Cleomenis  salute,  quam  de  sua 
vita,  lacrymas  matris,  valere." 

Deinde  etiam  illud  video  esse  dictum,  quod,  si 
recte  vos  populus  Romanus  cognovit,  non  falso  ille 
jam  in  ipsa  morte  de  vobis  praedicavit :  u  Non  posse 
Verrem,  testes  interficiendo,  crimina  sua  exstinguere : 
graviorem  apud  sapientes  judices  se  fore  ab  inferis 
testem,  quam  si  vivus  in  judicium  produceretur : 
tum,  avaritiae  solum,  si  viveret ;  nunc,  cum  ita  esset 
necatus,  sceleris,  audaciae,  crudelitatis,  testem  fore." 
Jam  illa  praeclara,  "  Non  testium  modo  catervas, 
cum  tua  res  ageretur,  sed  a  Diis  Manibus  innocen- 
tium  Pcenas,  sceleratorumque  Furias,  in  tuum  judi- 
cium  esse  venturas :  sese  ideo  leviorem  casum  suum 
fingere,  quod,  jam  ante,  aciem  securium  tuarum, 
Sestiique,  tui  carnificis,  vultum  et  manum  vidisset, 
cum,  in  conventu  civium  Romanorum,  jussu  tuo,  se- 
curi  cives  Romani  ferirentur."  Ne  multa,  judices  ; 
libertate,  quam  vcs  sociis  dedistis,  hac  ille  in  acer- 
bissimo  supplicio  miserrimae  servitutis  abusus  est 

XLIV.  Condemnat  omnes  de  consilii  sententia : 

tamen  neque  iste,  in  tanta,  re,  tot  hominum  totque 
civium  causa,  P.  Vettium  ad  se  arcessit,  quaestorem 
suum,  cujus  consilio  uteretur ;  neque  P.  Cervium, 
talem  vimm,  legatum,  qui,  quia  legatus,  isto  prse- 
tore,  in  Sicilia  fuit,  primus  ab  isto  judex  rejectus  est : 
sed  de  latronum,  hoc  est,  de  comitum  suorum,  sen- 
tentia  condemnat  omnes. 

Hic  cuncti  Siculi,  fidelissimi  atque  antiquissimi 
socii,  plurimis  affecti  beneficiis  a  majoribus  nostris, 
graviter  commoventur ;  et  de  suis  periculis  fortunis- 
que  omnibus  pertimescunt.  Illam  clementiam  man- 
suetudinemque  nostri  imperii  in  tantam  crudelitatem 
inhumanitatemque  esse  conversam !  Condemnari  tot 
homines  uno  tempore,  nullo  crimine  !  defensionem 
suorum  furtorum  praetorem  improbum  ex  indignissi- 
ma  morte  innocentium  quaerere  !  Nihil  addi  jam  vi- 
detur,  judices,  ad  hanc  improbitatem,  amentiam, 
crudelitatemque,  posse :  [et  recte  nihil  videtur :]  nam, 
si  cum  aliorum  improbitate  certet,  longe  omnes  mul- 
tumque  superabit. 

Sed  secum  ipse  certat:  id  agit,  ut  semper  superius 
suum  facinus  novo  scelere  vincat.  Phalargum  Centu- 
ripinum  dixeram  exceptum  esse  a  Cleomene,  quod  in 
ejus  quadriremi  Cleomenes  vectus  esset :  tamen,  quia 
pertimuerat  adolescens,  quod  eamdem  suam  causam 
videbat  esse,  quam  illorum  qui  innocentes  peribant, 
ad  hominem  accedit  Timarchides  :  a  securi  negat  ei 
esse  periculum  :  virgis  ne  caederetur,  monet  ut  caveat. 
Ne  multa,  ipsum  dicere  adolescentem  audistis,  se,  ob 
hunc  virgarum  metum,  pecuniam  Timarchidi  nume- 
rasse.  Levia  sunt  haec  in  hoc  reo  crimina.  Metum 
virgarum  navarchus  nobilissimae  civitatis  pretio  red- 
emit ;  humanum.  Alius,  ne  condemnaretur,  pecu- 
niam  dedit ;  usitatum  est.  Non  vult  populus  Roma- 
nus  obsoletis  criminibus  accusari  Verrem  :  nova  pos- 
tulat ;  inaudita  desiderat.  Non  de  praetora  Siciliaa, 
sed  de  crudelissimo  tyranno,  fieri  judicium  arbitratur. 

XLV.  Includuntur  in  carcerem  condemnati :  sup- 

plicium  constituitur  in  illos :  sumitur  de  miseris  pa- 
rentibus  navarchorum :  prohibentur  aclire  ad  filios : 
prohibentur  liberis  suis  cibum  vestitumque  ferre. 
Patres  hi,  quos  videtis,  jacebant  in  limine,  matresque 
miserae  pernoctabant  ad  ostium  carceris,  ab  extremo 
complexu  liberum  exclusae ;  quae  nihil  aliud  orabant, 
nisi  ut  filiorum  extremum  spiritum  ore  excipere  sibi 
liceret.  Aderat  janitor  carceris,  carnifex  praetoris, 
mors  terrorque  sociorum  et  civium,  lictor  Sestius ; 
cui,  ex  omni  gemitu  doloreque,  certa  merces  compa- 
rabatur.  Ut  adeas,  tantum  dabis :  ut  cibum  tibi  intro 
ferre  liceat,  tantum.  Nemo  recusabat.  Quid  ?  ut  uno 
ictu  securis  afteram  mortem  filio  tuo,  quid  dabis?  ne 
diu  crucietur  ?  ne  saepius  feriatur  ?  ne  cum  sensu  do- 
loris  aliquo,  aut  cruciatu,  spiritus  aufeiatur  ?  Etiam 
ob  hanc  causam  pecunia  lictori  dabatur. 

O  magnum  atque  intclerandum  dolorem  !  o  gra- 
vem  acerbamque  fortunam  !  Non  vitam  liberum,  sed 
mortis  celeritatem,  pretio  redimere  cogebantur  pa- 
rentes.  Atque  ipsi  etiam  adolescentes  cum  Sestio  de 
eadem  plaga,  et  de  uno  illo  ictu,  loquebantur :  idque 
postremum  parentes  suos  liberi  orabant,  ut,  levandi 
cruciatus  sui  gratia,  lictori  pecunia  daretur.  Multi  et 
graves  dolores  inventi  parentibus  et  propinquis :  multi. 
Verumtamen  mors  sit  extrema.  Non  erit.  Estneali- 
quid  ultra,  quo  progredi  crudelitas  possit  ?  Reperi- 
etur :  nam,  lllorum  liberi  cum  erunt  securi  percussi 
ac  necati,  corpora  feris  objicientur.  Hoc  si  luctuosum 
est  parenti,  redimat  pretio  sepeliendi  potestatem. 

Onasum  Segestanum,  hominem  nobilem,  dicere 
audistis,  se,  ob  sepulturam  Heraclii  navarchi,  pecu- 
niam  Timarchidi  numerasse.  Hoc  (ne  possis  dicere, 
"  patres  enim  veniunt,  amissis  filiis,  irati")  vir  pri- 
marius,  homo  nobilissimus,  dicit :  neque  de  filio 
dicit.  Jam  hoc,  quis  tum  fuit  Syracusis,  quin  audierit ; 
quin  sciat,  has  per  Timarchidem  pactiones  sepulturae 
cum  vivis  etiam  illis  esse  factas  ?  Non  palam  cum 
Timarchide  loquebantur  ?  non  omnes  omnium  pro- 

pinqui  adhibebantur  ?  non  palam  vivorum  funera 
locabantur  ?  Quibus  rebus  omnibus  actis  atque  de- 
cisis,  producuntur  e  carcere,  et  deligantur  ad  palum. 

XLVI.  Quis  tam  fuit  illo  tempore  durus  et  fer- 
reus,  quis  tam  inhumanus,  praeter  unum  te,  quin  il- 
lorum  aetate,  nobilitate,  miseria,  commoveretur  ?  Ec- 
quis  fuit,  quin  lacrymaretur  ?  quin  ita  calamitatem 
putaret  illorum,  ut  fortunam  tamen  non  alienam, 
periculum  autem  commune  [agi]  arbitraretur  ?  Fe- 
riuntur  securi.  Laetaris  tu  in  omnium  gemitu,  et  tri- 
umphas :  testes  avaritiae  tuae  gaudes  esse  sublatos. 
Errabas,  Verres,  et  vehementer  errabas,  cum  te  ma- 
culas  furtorum  et  flagitiorum  tuorum,  sociorum  in- 
nocentium  sanguine,  eluere  arbitrabare.  Praeceps 
amentia  ferebare,  qui  te  existimares  avaritiae  vulnera 
crudelitatis  remediis  posse  sanare.  Etenim,  quam- 
quam  illi  sunt  mortui  sceleris  tui  testes,  tamen  eorum 
propinqui  neque  tibi  neque  illis  desunt :  tamen,  ex 
illo  ipso  numero  navarchorum,  aliqui  vivunt  et  adsunt ; 
quos,  ut  mihi  videtur,  ab  illorum  innocentium  pcena 
fortuna  ad  hanc  causam  reservavit.  Adest  Philargus 
Haluntinus,  qui,  quia  cum  Cleomene  non  fugit,  op- 
pressus  a  praedonibus  et  captus  est :  cui  calamitas  sa- 
luti  fuit;  qui,  nisi  captus  a  piratis  esset,  in  hunc 
prasdonem  sociorum  incidisset.  Dicet  is  pro  testimo- 
nio,  de  missione  nautarum,  de  fame,  de  Cleomenis 
fuga.  Adest  Centuripinus  Phalargus,  in  amplissima 
civitate,  amplissimo  loco  natus.  Eadem  dicit :  nulla 
in  re  discrepat. 

Per  Deos  immortales  !  judices,  quo  tandem  animo 
sedetis  ?  aut  haec  quemadmodum  auditis  ?  Utrum 
ego  desipio,  et  plus  quam  satis  doleo  in  tanta.  calami- 
tate  miseriaque  sociorum  ?  an  vos  quoque  hic  acer- 
bissimus  innocentium  cruciatus  et  moeror  pari  sensu 
doloris  afrlcit?  Ego  enim  cum  Herbitensem,  cum 
Heracliensem,  securi  esse  percussum  dico,  versatur 
mihi  ante  oculos  indignitas  calamitatis. 

XLVII.    Eorumne   populorum   cives,    eorumne 

agrorurn  alumnos,  ex  quibus  maxima  vis  frumenti 
quotannis  plebi  Romanae,  illorum  operis  ac  laboribus, 
quaeritur ;  qui  a  parentibus,  spe  nostri  imperii,  nos- 
traeque  aequitatis,  suscepti  educatique  sunt ;  ad  C. 
Verris  nefariam  immanitatem,  et  ad  ejus  securem 
funestam,  esse  servatos  ?  Cum  mihi  Tyndaritani  illius 
venit  in  mentem,  cum  Segestani,  tum  jura  simul  ci- 
vitatum  atque  ofrieia  considero.  Quas  urbes  P.  Afri- 
canus  etiam  ornandas  esse  spoliis  hostium  arbitratus 
est,  eas  C.  Verres  non  solum  illis  ornamentis,  sed 
etiam  viris  nobilissimis,  nefario  scelere  privavit.  En 
quod  Tyndaritani  libenter  pracdicent:  "  Nos  in  sep- 
temdecim  populis  Siciliae  numeramur :  nos  semper, 
in  omnibus  Punicis  Siciliensibusque  bellis,  amicitiam 
fidemque  populi  Romani  secuti  sumus  :  a  nobis  om- 
nia  populo  Romano  semper  et  belli  adjumenta  et 
pacis  ornamenta  administrata  sunt."  Multum  vero 
haec  his  jura  profuerunt  in  istius  imperio  ac  potestate. 

Vestros  quondam  nautas  contra  Carthaginem  Sci- 
pio  duxit :  at  nunc  naves  contra  praedones  paene  inanes 
Cleomenes  ducit.  Vobiscum  Africanus  hostium  spo- 
lia,  et  praemia  laudis  communicavit :  at  nunc,  per 
me  spoliati,  nave  a  praedonibus  abducta,  ipsi  in  hos- 
tium  numero  locoque  ducemini.  Quid  vero  ?  IHa  Se- 
gestanorum,  non  solum  literis  tradita,  neque  comme- 
morata  verbis,  sed  multis  officiis  illorum  usurpata  et 
comprobata  cognatio,  quos  tandem  fructus  hujusce 
necessitudinis  in  istius  imperio  tulit  ?  Nempe  hoc  fuit 
jure,  judices,  ut  ex  sinu  patris  nobilissimus  adoles- 
cens,  et  e  complexu  matris  ereptus  innocens  filius, 
istius  carnifici  Sestio  dederetur.  Cui  civitati  majores 
nostri  maximos  agros  atque  optimos  concesserunt ; 
quam  immunem  esse  voluerunt ;  haec  tanta  apud  te 
cognationis,  fidelitatis,  vetustatis  auctoritate,  ne  hoc 
quidem  juris  obtinuit,  ut  unius  honestissimi  atque 
innocentissimi  civis  mortem  et  sanguinem  depreca- 
retur. 

(Orat.)  vol.  ti.  F 

XLVIII.  Quo  confugient  socii  ?  quem  implora- 
bunt  ?  qua  spe  denique,  ut  vivere  velint,  tenebuntur, 
si  vos  eos  deseritis  ?  Ad  senatum  devenient,  qui  de 
Verre  supplicium  sumat  ?  Non  est  usitatum,  non  se- 
natorium.  Ad  populum  Romanum  confugient  ?  Fa- 
cilis  est  causa  populi :  legem  enim  se  sociorum  causa 
jussisse,  et  vos  ei  legi  custodes  ac  vindices  praeposuisse, 
dicet.  Ilic  locus  est  igitur  unus,  quo  perfugiant :  hic 
portus,  haec  arx,  haec  ara  sociorum :  quo  quidem 
nunc  non  ita  confugiunt,  ut  antea  in  suis  repetendis 
rebus  solebant.  Non  argentum,  non  aurum,  non 
vestem,  non  mancipia,  repetunt ;  non  ornamenta, 
quse  ex  urbibus  fanisque  erepta  sunt.  Metuunt,  ho- 
mines  imperiti,  ne  jam  haec  populus  Romanus  con- 
cedat,  et  jam  fieri  velit.  Patimur  enim  jam  multos 
annos ;  et  silemus,  cum  videamus,  ad  paucos  homi- 
nes  omnes.  omnium  nationum  pecunias  pervenisse : 
quod  eo  magis  ferre  aequo  animo,  atque  concedere 
videmur,  quia  nemo  istorum  dissimulat;  nemo  la- 
borat,  ut  obscura  sua  cupiditas  esse  videatur. 

In  urbe  nostra  pulcherrima  atque  ornatissima,  quod 
signum,  quas  tabula  picta  est,  quae  non  ab  hostibus 
victis  capta  atque  apportata  sit?  At  istorum  villae, 
sociorum  iidelissimorum  et  plurimis  et  pulcherrimis 
spoliis,  ornatae  refertaeque  sunt.  Ubi  pecunias  exte- 
rarum  nationum  esse  arbitramini,  quibus  nunc  omnes 
egent,  cum  Athenas,  Pergamum,  Cyzicum,  Miletum, 
Chium,  Samum,  totam  denique  Asiam,  Achaiam, 
Graeciam,  Siciliam,  jam  in  paucis  villis  inclusas  esse 
videatis  ?  Sed  hsec,  ut  dico,  omnia  jam  socii  vestri 
relinquunt  et  negligunt,  judices.  Ne  publice  a  populo 
Romano  spoliarentur,  officiis  ac  fide  providerunt : 
paucorum  cupiditati  tum,  cum  obsistere  non  poterant, 
tamen  sufficere  aliquo  modo  poterant:  nunc  vero 
jam  ademta  est  non  modo  resistendi,  verum  etiam 
suppeditandi,  facultas.  Itaque  res  suas  negligunt: 
pecunias,  quo  nomine  judicium  hoc  appellatur,  non 

repetunt :  relinquunt  et  negligunt.  Hoc  jam  ornatu 
ad  vos  confugiunt.  Adspicite,  adspicite,  judices,  squa- 
lorem  sordesque  sociorum. 

XLIX.  Sthenius  hic  Thermitanus,  cum  hoc  ca- 
pillo  atque  veste,  domo  sua  tota  expilata,  mentionem 
tuorum  furtorum  non  facit :  sese  ipsum  abs  te  repetit, 
nihil  amplius :  totum  enim,  tua  libidine  et  scelere,  ex 
sua  patria  (in  qua  multis  virtutibus  et  beneficiis  flo- 
ruit  princeps)  sustulisti.  Dexio  hic,  quem  videtis,  non 
quae  publice  Tyndari,  non  quae  privatim  sibi,  eripu- 
isti,  sed  unicum  miser  abs  te  fllium  optimum  atque 
innocentissimum  flagitat.  Non  ex  litibus  aestimatis 
tuis  pecuniam  domum,  sed  ex  tua  calamitate  cineri 
atque  ossibus  filii  sui  solatium  vult  aliquod  reportare. 
Hic  tam  grandis  natu  Eubulida  hoc  tantum,  exacta 
a?tate,  laboris  itinerisque  suscepit,  non  ut  aliquid  ex 
suis  bonis  recuperaret,  sed  ut,  quibus  oculis  cruentas 
cervices  filii  sui  viderat,  iisdem  te  condemnatum  vi- 
deret. 

Si  per  L.  Metellum  licitum  esset,  judices,  matres 
illorum,  uxores,  sororesque,  veniebant ;  quarum  una, 
cum  ego  ad  Ileracliam  noctu  accederem,  cumomnibus 
matronis  ejus  civitatis,  et  cum  multis  facibus,  mihi 
obviam  venit ;  et  ita,  me  suam  salutem  appellans,  te 
suum  carnificem  nominans,  filii  nomen  implorans, 
mihi  ad  pedes  misera  jacuit,  quasi  ego  excitare  filium 
ejus  ab  inferis  possem.  Faciebant  hoc  idem  in  caeteris 
civitatibus  grandes  natu  matres,  et  item  parvuli  liberi 
miserorum  ;  quorum  utrorumque  aetas  laborem  et  in- 
dustriam  meam,  fidem  et  misericordiam  vestram,  re- 
quirebat. 

Itaque  ad  me,  judices,  praster  caeteras  hanc  queri- 
moniam  Sicilia  detulit.  Lacrymis  ego  ad  hoc,  non 
gloria,  inductus  accessi ;  ne  falsa  damnatio,  ne  carcer, 
ne  catenae,  ne  verbera,  ne  secures,  ne  cruciatus  socio- 
rum,  ne  sanguis  innocentium,  ne  denique  etiam  ex- 
sanguium  corpora  mortuorum,  ne  moeror  parentum 
ac  propinquorum,  magistratibus  nostris  quaestui  posset 

esse.  Hunc  ego  si  metum  Siciliae,  damnatione  istius, 
per  vestram  fidem  et  severitatem,  dejecero,  judices ; 
satis  officio  meo,  satis  illorum  voluntati,  qui  a  me 
hoc  petiverunt,  factum  esse  arbitrabor. 

L.  Quapropter,  si  quem  forte  inveneris,  qui  hoc 
navale  crimen  conetur  defendere,  is  ita  defendat :  illa 
communia,  quae  ad  causam  nihil  pertinent,  praeter- 
mittat ;  me  culpam  [fortunae  assignare,]  calamitatem 
crimini  dare :  me  amissionem  classis  objicere ;  cum 
multi  viri  fortes,  in  communi  incertoque  periculo 
belli,  et  terra  et  mari  saspe  ofFenderint.  Nullam  tibi 
objicio  fortunam.  Nihil  est,  quod  caeterorum  res  mi- 
nus  commode  gestas  proferas  :  nihil  est,  quod  mul- 
torum  naufragia  fortunae  colligas.  Ego  naves  inanes 
fuisse  dico  ;  remiges  nautasque  dimissos ;  reliquos 
stirpibus  vixisse  palmarum  ;  praefuisse  classi  populi 
Romani  Siculum,  [perpetuo]  sociis  atque  amicis  Sy- 
racusanum :  te,  illo  tempore  ipso,  superioribusque 
diebus  omnibus,  in  litore  cum  mulierculis  perpotasse 
dico :  harum  rerum  omnium  auctores  testesque  pro» 
duco. 

Num  tibi  insultare  in  calamitate,  num  intercludere 
perfugium  fortunae,  num  casus  bellicos  exprobrare 
aut  objicere,  videor  ?  tametsi  solent  hi  fortunam  sibi 
objici  nolle,  qui  se  fortunae  commiserunt,  qui  in  ejus 
periculis  sunt  ac  varietate  versati.  Istius  quidem  cala- 
mitatis  tuae  fortuna  particeps  non  fuit.  Homines  enim 
in  prceliis,  non  in  conviviis,  belli  fortunam  tentare, 
periclitari  solent.  In  illa.  autem  calamitate,  non  Mar- 
tem  fuisse  communem,  sed  Venerem,  possumus  di- 
cere.  Quod  si  fortunam  objici  tibi  non  oportet,  cur 
tu  fortunae  illorum  innocentium  veniam  ac  locum  non 
dedisti  ? 

Etiam  illud  praecidas  licet,  te,  quod  supplicium 
more  majorum  sumseris,  securique  percusseris,  id- 
circo  a  me  in  crimen  et  invidiam  vocari.  Non  in  sup- 
plicio  crimen  meum  vertitur :  non  ego  securi  nego 
quemquam  feriri  debere :  non  ego  metum  ex  re  mi- 

litari,  non  severitatem  imperii,  non  poenam  flagitii, 
tolli  dico  oportere.  Fateor,  non  modo  in  socios,  sed 
etiam  in  cives  militesque  nostros,  persaepe  esse  severe 
ac  vehementer  vindicatum.  Quare  haec  quoque  prae- 
termittas  licet. 

LI.  Ego  culpam,  non  in  navarchis,  sed  in  te,  fuisse 
demonstro  :  te  pretio  miiites  remigesque  dimisisse  ar- 
guo.  Hoc  navarchi  reliqui  dicunt :  hoc  Netinorum 
fcederata  civitas  publice  dicit :  hoc  Herbitenses,  hoc 
Amestratini,  hoc  Ennenses,  hoc  Agyrinenses,  Tyn- 
daritani,  [Locrenses,]  publice  dicunt :  tuus  denique 
testis,  tuus  imperator,  tuus  hospes,Cleomenes  hoc  dicit, 
sese  in  terram  esse  egressum,  uti  Pachyno,  e  terrestri 
praesidio,  milites  colhgeret,  quos  in  navibus  colloca- 
ret :  quod  certe  non  fecisset,  si  suum  numerum  naves 
haberent.  Ea  est  enim  ratio  instructarum  ornatarum- 
que  navium,  ut  non  modo  plures,  sed  ne  singuli  qui- 
dem,  possint  accedere. 

Dico  praeterea,  illos  ipsos  reliquos  nautas  fame  at- 
que  inopia  rerum  omnium  confectos  fuisse  ac  perdi- 
tos.  Dico,  aut  omnes  extra  culpam  fuisse,  aut,  si  uni 
attribuenda  culpa  sit,  in  eo  maximam  fuisse,  qui 
optimam  navem,  plurimos  nautas  haberet,  summum 
imperium  obtineret :  aut,  si  omnes  in  culpa  fuerint, 
non  oportuisse  Cleomenem  constitui  spectatorem  illo- 
rum  mortis  atque  cruciatus.  Dico  etiam,  in  illo  sup- 
plicio  mercedem  lacrymarum,  mercedem  vulneris  at- 
que  plagae,  mercedem  funeris  ac  sepultura?,  constitui 
nefas  fuisse. 

Quapropter,  si  mihi  respondere  voles,  haec  dicito  : 
classem  instructam  atque  ornatam  fuisse,  nullum  pro- 
pugnatorem  abfuisse,  nullum  vacuum  transtrum  fu- 
isse,  remigi  rem  frumentariam  esse  suppeditatam, 
mentiri  navarchos,  mentiri  tot  et  tam  graves  civitates, 
mentiri  etiam  Siciliam  totam :  proditum  te  esse  a 
Cleomene,  qui  se  dixerit  exisse  in  terram,  ut  Pa- 
chyno  deduceret  milites :  animum  illis,  non  copias 
defuisse :  Cleomenem,  acerrime  pugnantem,  ab  his 

relictum  esse,  atque  desertum :  nummum  ob  sepul- 
turam  datum  nemini.  Quae  si  dices,  tenebere.  Sin  alia 
dices ;  quee  a  me  dicta  sunt,  non  refutabis. 

LII.  Hic  tu  etiam  dicere  audebis,  "  Est  in  judi- 
cibus  ille  familiaris  meus;  est  paternus  amicus  iile?" 
Non,  ut  quisque  maxime  est,  quicum  tibi  aliquid  sit, 
ita  tui  hujuscemodi  criminis  maxime  eum  pudet  ? 
Paternus  amicus  est.  Ipse  pater  si  judicaret,  per 
Deos  immortales  !  quid  facere  posses,  cum  tibi  haec 
diceret?  Tu,  in  provincia  populi  Romani  prsetor, 
cum  tibi  maritimum  bellum  esset  administrandum, 
Mamertinis,  ex  foedere  quam  deberent  navem,  per 
triennium  remisisti :  tibi  apud  eosdem  privatim  navis 
oneraria  maxima  publice  est  aedificata  :  tu  a  civitati- 
bus  pecunias,  classis  nomine,  coegisti :  tu  pretio  re- 
miges  dimisisti :  tu,  cum  navis  esset  a  quaestore  et  ab 
legato  capta  praedonum,  archipiratam  ab  omnium 
oculis  removisti :  tu,  qui  cives  Romani  esse  diceren- 
tur,  qui  a  multis  cognoscerentur,  securi  ferire  potu- 
isti :  tu  tuam  domum  piratas  abducere,  in  judicium 
archipiratam  domo  producere  ausus  es :  tu,  in  pro- 
vincia  tam  splendida,  apud  socios  fidelissimos,  cives 
Romanos  honestissimos,  in  metu  periculoque  provin- 
ciae,  dies  continuos  complures  in  litore  conviviisque 
jacuisti :  te  per  eos  dies  nemo  domi  tuae  convenire, 
nemo  in  foro  videre,  potuit :  tu  sociorum  atque  ami- 
corum  ad  ea  convivia  matresfamilias  adhibuisti :  tu, 
inter  ejusmodi  mulieres,  praetextatum  tuum  filium, 
nepotem  meum,  collocavisti,  ut  aetati  maxime  lubricae 
atque  incertae  exempla  nequitiae  parentis  vita  praebe- 
ret :  tu,  praetor  in  provincia,  cum  tunica  paUioque 
purpureo  visus  es  :  tu,  propter  amorem  libidinemque 
tuam,  imperium  navium  legato  populi  Romani  ad- 
emisti,  Syracusano  tradidisti :  tui  milites,  in  provincia 
Sicilia,  frugibus  frumentoque  caruere  :  tua  luxuria 
atque  avaritia,  classis  populi  Romani  a  praedonibus 
capta  et  incensa  est :  post  Syracusas  conditas,  quem 
in  portum  nunquam  hostis  accesserat,  in  eo,  te  prse- 

tore,  primum  piratae  navigaverunt :  neque  haBC  tot 
tantaque  dedecora  dissimulatione  tua,  neque  oblivione 
hominum  ac  taciturnitate,  tegere  voluisti :  sed  etiam 
navium  praefectos,  sine  ulla  causa,  de  complexu  pa- 
rentum  suorum,  hospitum  tuorum,  ad  mortem  cru- 
ciatumque  rapuisti :  neque,  in  parentum  luctu  atque 
lacrymis,  te  mei  nominis  commemoratio  mitigavit : 
tibi  hominum  innocentium  sanguis  non  modo  volup- 
tati,  sed  etiam  quaestui,  fuit. 

LIII.  Haec  si  tibi  tuus  parens  diceret,  posses  ab 
eo  veniam  petere  ?  posses,  ut  tibi  ignosceret,  postu- 
lare? 

Satis  est  factum  Siculis,  satis  officio  ac  necessitu- 
dini,  judices,  satis  promisso  nostro  ac  [muneri]  re- 
cepto.  Reliqua  est  ea  causa,  judices,  quae  non  jam 
recepta,  sed  innata ;  neque  delata  ad  me,  sed  in  ani- 
ma  sensuque  meo  penitus  affixa  atque  insita  est : 
quae  non  ad  sociorum  salutem,  sed  ad  civium  Roma- 
norum,  hoc  est,  ad  uniuscujusque  nostrum,  vitam  et 
sanguinem  pertinet.  In  qua  nolite  a  me,  quasi  du- 
bium  sit  aliquid,  argumenta,  judices,  exspectare. 
Omnia,  quae  dicam  de  supplicio  civium  Romanorum, 
sic  erunt  clara  et  illustria,  ut,  ad  ea  probanda,  totam 
Siciliam  testem  adhibere  possim.  Furor  enim  qui- 
dam,  sceleris  et  audacias  comes,  istius  effrenatum 
animum  importunamque  naturam  tanta  oppressit 
amentia,  ut  nunquam  dubitaret  in  conventu  palam 
supplicia,  quae  in  convictos  maleficii  servos  constituta 
sunt,  ea  in  cives  Romanos  expromere.  Virgis  quam 
multos  ceciderit,  quid  ego  commemorem  ?  Tantum 
brevissime  dico,  judices :  nullum  fuit  omnino,  isto 
praetore,  in  hoc  genere  discrimen.  Itaque  jam  con- 
suetudine  ad  corpora  civium  Romanorum,  etiam 
sine  istius  nutu,  ferebatur  manus  ipsa  lictoris. 

LIV.  Num  potes  hoc  negare,  Verres,  in  foro  Li- 
lybaei,  maximo  conventu,  C.  Servilium,  civem  Ro- 
manum,  in  conventu  Panormitano  veterem  negotia- 
torem,  ad  tribunal,  ante  pedes  tuos,  ad  terram  virgis 

et  verberibus  abjectum  ?  Aude  hoc  primum  negare, 
si  potes,  Nemo  Lilybaei  fuit,  quin  viderit ;  nemo  in 
Sicilia,  quin  audierit.  Plagis  confectum  dico  a  licto- 
ribus  tuis  civem  Romanum  ante  oculos  tuos  conci- 
disse.  Ob  quam  causam  ?  Dii  immortales  !  tametsi 
injuriam  facio  communi  causse  et  juri  civitatis.  Quasi 
enim  possit  esse  ulla  causa,  cur  hoc  cuiquam  civi  Ro- 
mano  jure  accidat,  ita  quasro,  quae  in  Servilio  causa  fu- 
erit.  Ignoscite  in  hoc  uno,  judices  :  in  caeteris  enim 
non  magnopere  causas  requiram.  Locutus  erat  liberi- 
us  de  istius  improbitate  atque  nequitia.  Quod  isti  si- 
mul  ac  renuntiatum  est,  hominem  jubet  Lilybaeum 
vadimonium  Venerio  servo  promittere.  Promittit. 
Lilybaeum  venitur.  Cogere  eum  coepit,  cum  ageret 
nemo,  nemo  postularet,  HS  duobus  millibus  sponsio- 
nem  facere  cum  lictore  suo,  "  ni  furtis  quaestum  face- 
ret."  Recuperatores  de  cohorte  sua  dicit  daturum.  Ser- 
vilius  et  recusare,  et  deprecari,  ne  iniquis  judicibus, 
nullo  adversario,  judicium  capitis  in  se  constitueretur. 

Haec  cum  maxime  loqueretur,  sex  lictores  eum 
circumsistunt  valentissimi,  et  ad  pulsandos  verbe- 
randosque  homines  exercitatissimi :  casdunt  acerri- 
me  virgis :  denique  proximus  lictor,  (de  quo  saepe 
jam  dixi)  Sestius,  converso  bacillo,  oculos  misero 
tundere  vehementissime  ccepit.  Itaque,  illi  cum  san- 
guis  os  oculosque  complesset,  concidit ;  cum  illi  ni- 
hilo  minus  jacenti  latera  [tunderentur,]ut  aliquando 
spondere  se  diceret.  Sic  ille  affectus,  illinc  tum  pro 
mortuo  sublatus,  brevi  postea  est  mortuus.  Iste  au- 
tem  homo  Venerius,  et  affluens  omni  lepore  et  ve- 
nustate,  de  bonis  illius  in  aede  Veneris  argenteum 
Cupidinem  posuit.  Sic  etiam  fortunis  hominum 
abutebatur  ad  nocturna  vota  cupiditatum  suarum. 

LV.  Nam  quid  ego  de  caeteris  civium  Romano- 
rum  suppliciis  singillatim  potius,  quam  generatim 
atque  universe,  loquar  ?  Carcer  ille,  qui  est  a  crude- 
lissimo  tyranno  Dionysio  factus  Syracusis  (quae  lau- 
tumias  vocantur),  in  istius  imperio  domicilium  civium 

Romanorum  fuit.  Ut  quisque  istius  animum  aut 
oculos  offenderat,  in  lautumias  statim  conjiciebatur. 
Indignum  hoc  video  videri  omnibus,  judices :  et  id 
jam  priore  actione,  cum  hsec  testes  dicerent,  intel- 
lexi.  Retineri  enim  putatis  oportere  jura  libertatis 
non  mcdo  hic,  ubi  tribuni  plebis  sunt,  ubi  casteri 
magistratus,  ubi  plenum  forum  judiciorum,  ubi  se- 
natus  auctoritas,  ubi  existimatio  populi  Romani  et 
frequentia ;  sed,  ubicumque  terrarum  et  gentium 
violatum  jus  civium  Romanorum  sit,  statuitis  id  per- 
tinere  ad  communem  causam  libertatis  et  dignitatis. 

In  externorum  hcminum,  et  maleficorum  sceie- 
ratorumque,  in  praedonum  hostiumque  custodias,  tu 
tantum  numerum  civium  Romanorum  includere  au- 
sus  es  ?  Nunquamne  tibi  judicii,  nunquam  concio- 
nis,  nunquam  hujus  tantae  frequentiae,  quae  nunc 
animo  te  iniquissimo  infestissimoque  intuetur,  venit 
in  mentem  ?  Nunquam  tibi  populi  Romani  absentis 
dignitas,  nunquam  species  ipsa  hujuscemodi  multi- 
tudinis,  in  oculis  animoque  versata  est  ?  Nunquam 
te  in  horum  conspectum  rediturum,  nunquam  in  fo- 
rum  populi  Romani  venturum,  nunquam  sub  legum 
et  judiciorum  potestatem  casurum  esse,  putasti  ? 

LVI.  At  quae  erat  ista  libido  crudelitatis  exercen- 
dae  ?  quae  tot  scelerum  suscipiendorum  causa  ?  Nul- 
la,  judices,  praeter  praedandi  novam  singularemque 
rationem.  Nam,  ut  illi,  quos  a  poetis  accepimus, 
sinus  quosdam  obsedisse  maritimos,  aut  aliqua  pro- 
montoria  aut  praerupta  saxa  tenuisse  dicuntur,  ut  eos, 
qui  essent  appulsi  navigiis,  interficere  possent ;  sic 
iste  in  omnia  maria  infestus  ex  omnibus  Siciliae  partibus 
imminebat.  Qutccumque  navis  ex  Asia,  quae  ex  Sy- 
ria,  quae  Tyro,  quae  Alexandria  venerat,  statim  cer- 
tis  indicibus  et  custodibus  tenebatur  :  vectores  omnes 
in  lautumias  conjiciebantur :  onera  atque  merces  in 
praetoriam  domum  deferebantur :  versabatur  in  Sici- 
lia  longo  intervallo  alter,  non  Dionysius  ille,  nec 
Phalaris  (tulit  enim  illa  quondam  insula  multos  et 

crudeles  tyrannos),  sed  quoddam  novum  monstrum, 
ex  vetere  illa  immanitate,  quae  in  iisdem  locis  versa- 
ta  esse  dicitur.  Non  enim  Charybdim  tam  infestam, 
neque  Scyllam,  nautis,  quam  istum  in  eodem  freto, 
fuisse  arbitror.  Hoc  etiam  iste  infestior,  quod  multo 
se  pluribus  et  majoribus  canibus  succinxerat:  Cy- 
clops  alter,  multo  importunior :  hic  enim  totam 
insulam  obtinebat ;  ille  ^Etnam  solam,  et  eam  Sici- 
lise  partem,  tenuisse  dicitur. 

At  quse  causa  tum  subjiciebatur  ab  ipso,  judices, 
hujus  tam  nefariae  crudelitatis  ?  Eadem,quae  nunc  in 
defensione  commemorabitur.  Quicumque  accesserant 
ad  Siciliam  paulo  pleniores,  eos  Sertorianos  milites 
esse,  atque  a  Dianio  fugere,  dicebat.  Illi,  ad  depre- 
candum  periculum,  proferebant,  alii  purpuram  Ty- 
riam  ;  thus  aiii  atque  odores,  vestemque  linteam ; 
gemmas  alii  et  margaritas ;  vina  nonnulli  Graeca, 
venalesque  Asiaticos ;  ut  intelligeretur  ex  mercibus, 
quibus  ex  locis  navigarent.  Non  providerant,  eas  ip- 
sas  sibi  causas  esse  periculi,  quibus  adjumentis  se  ad 
salutem  uti  arbitrabantur,  Iste  enim  haec  eos  ex  pi- 
ratarum  societate  adeptos  esse  dicebat :  ipsos  in  lau- 
tumias  abduci  imperabat :  naves  eorum  atque  onera 
diligenter  asservanda  curabat. 

LVII.  His  institutis  cum  completus  jam  merca- 
torum  carcer  esset,  tum  illa  fiebant,  quae  L.  Suetium, 
equitem  Romanum,  lectissimum  virum,  dicere  au- 
distis,  quae  casteros  audietis.  Cervices  in  carcere  fram 
gebantur  indignissime  civium  Romanorum,  ut  jam 
illa  vox  et  imploratio,  u  Civis  Romanus  sum"  quae 
ssepe  multis,  in  ultimis  terris,  opem  inter  barbaros 
et  salutem  tulit,  ea  mortem  illis  acerbiorem  et  sup- 
plicium  maturius  ferret.  Quid  est,  Verres  ?  quicl  ad 
hasc  cogitas  respondere  ?  num  mentiri  me  ?  num 
fingere  aliquid  ?  num  augere  crirnen  ?  num  quid 
horum  dicere  istis  defensoribus  tuis  audes  ?  Cedo 
mihi,  quaeso,  ex  ipsius  sinu  literas  Syracusanorum, 
quas  iste  ad  arbitrium  suum  confectas  esse  arbitra- 

tur  :  cedo  rationem  carceris,  quae  diligentissime  con- 
ficitur,  quo  quisque  die  datus  in  custodiam,  quo 
mortuus,  quo  necatus  sit. 

(Literce  Syracusanoruni.) 

Videtis  cives  Romanos  gregatim  conjectos  in  lau- 
tumias  :  videtis  indignissimo  in  loco  coacervatam 
multitudinem  vestrorum  civium.  Quaerite  nunc  ves- 
tigia,  quibus  exitus  illorum  ex  iilo  loco  compareant. 
Nulla  sunt.  Omnesne  mortui  ?  Si  ita  posset  defen- 
dere,  tamen  fides  huic  defensioni  non  haberetur.  Sed 
scriptum  exstat  in  iisdem  literis,  quod  iste  homo  bar- 
barus  ac  dissolutus  neque  attendere  unquam,  neque 
intelligere  potuit:  EAlKAin@H2AN,  inquit,  ut  Si- 
culi  loquuntur  ;  hoc  est,  supplicio  aftecti  ac  necati 
sunt. 

LVIII.  Si  quis  rex,  si  qua  civitas  exterarum  gen- 
tium,  si  qua  natio,  fecisset  aliquid  in  civem  Roma- 
num  ejusmodi,  nonne  publice  vindicaremus  ?  non 
bello  persequeremur  ?  possemushancinjuriam,igno- 
miniamque  nominis  Romani,  inultam  irnpunitam- 
que  dimittere  ?  Quot  bella  majores  nostros,  et  quanta, 
suscepisse  arbitramini,  quod  cives  Romani  injuria  af- 
fecti,  quod  navicularii  retenti,  quod  mercatores  spo- 
liati,  dicerentur?  At  ego  retentos  non  queror:  spo- 
liatos  ferendum  puto  :  navibus,  mancipiis,  mercibus 
ademtis,  in  vincula  conjectos  esse  mercatores,  et  in 
vinculis  cives  Romanos  necatos  esse,  arguo- 

Si  haec  apud  Scythas  dicerem,  non  hic  in  tanta 
multitudine  civium  Romanorum,  non  apud  senatores 
lectissimos  civitatis,  non  in  foro  populi  Romani,  de 
tot  et  tam  acerbis  suppliciis  civium  Romanorum ; 
tamen  animos  etiam  barbarorum  horninum  permove- 
rem.  Tanta  enim  hujus  imperii  amplitudo,  tanta 
nominis  Romani  dignitas  est  apud  omnes  nationes, 
ut  ista  in  nostros  homines  crudelitas  nemini  concessa 
videatur.  Num  ego  tibi  ullam  salutem,  ullum  per- 
fugium  putem,  cum  te  implicatum  severitate  judi- 

cum,  circumretitum  frequentia  populi  Romani,  esse 
videam  ? 

Si,  mehercules,  (id,  quod  fieri  non  posse  intelligo) 
ex  his  laqueis  te  exueris,  ac  te  aliqua  via  ac  ratione 
explicaris ;  in  iilas  tibi  majores  plagas  incidendum 
est,  in  quibus  te  ab  eodem  me,  superiore  ex  loco, 
confici  et  concidi  necesse  est.  Cui  si  etiam  id.  quod 
defendit,  velim  concedere ;  tamen  illa  ip.sa  defensio 
non  minus  esse  ei  perniciosa,  quam  mea  vera  accusa- 
tio,  debeat. 

Quid  enim  defendit  ?  Ex  Hispania  fugientes  se 
excepisse,  et  supplicio  affecisse,  dicit.  Quis  tibi  id  per- 
misit  ?  quo  id  jure  fecisti  ?  quis  idem  fecit  ?  qui  tibi 
id  facere  licuit  ?  Forum  plenum  et  basilicas  istorum 
hominum  videmus,  et  animo  aequo  videmus.  Civilis 
enim  dissensionis,  et  sive  amentiee,  sive  fati,  seu  ca- 
lamitatis,  non  est  iste  molestus  exitus,  in  quo  re- 
liquos  saltem  cives  incolumes  liceat  conservare.  Ver- 
res  ille,  vetus  proditor  consulis,  translator  quasstura?, 
aversor  pecunise  publica?,  tantum  sibi  auctoritatis  in 
republica  suscepit,  ut,  quibus  hominibus  per  senatum, 
per  populum  Romanum,  per  omnes  magistratus,  in 
foro,  in  suffragiis,  in  hac  urbe,  in  re  publica  versari 
liceret,  iis  omnibus  mortem  acerbam  crudelemquepro- 
poneret,  si  fortuna  eos  ad  aliquam  partem  Sicilia?  de- 
tulisset. 

Ad  Cn.  Pompeium,  clarissimum  \-irum  et  fortissi- 
mum,  permulti,  occiso  Perperna,  ex  illo  Sertoriano 
numero  militum,  confugerunt.  Quem  non  ille  sum- 
mo  cum  studio  salvum  incolumemque  servavit  ?  cui 
civi  supplici  non  illa  dextera.  in\ucta  et  fidem  por- 
rexit.  et  spem  salutis  ostendit  ?  Itane  vero  ?  quibus 
fuit  portus  apud  eum,  contra  quem  arma  tulerant ; 
iis  apud  te,  cujus  nullum  in  republica  unquam  mo- 
mentum  fuit,  mors  et  cruciatus  erat  constitutus?  Vide, 
quam  commodam  defensionem  excogitaris. 

LIX.    Malo,  malo,  mehercule,  id,  quod  tu  de- 

fendis,  his  judicibus  populoque  Romano,  quam  id 
quod  ego  insimulo,  probari.  Malo,  inquam,  te  isti 
generi  hominum,  quam  mercatoribus  et  naviculariis, 
inimicum  atque  infestum  putari.  Meum  enim  crimen 
av^ritia?  te  nimia?  coarguit :  tua  defensio  furoris  cu- 
jusdam,  et  immanitatis,  et  inauditae  crudelitatis,  et 
pasne  novae  proscriptionis. 

Sed  non  licet  me  isto  tanto  bono.  judices,  uti ;  non 
licet.  Adsunt  enim  Puteoli  toti :  frequentissimi  vene- 
runt  ad  hoc  judicium  mercatores,  homines  locupletes 
atque  honesti,  qui  partim  socios  suos,  partim  libertos, 
ab  isto  spohatos,  in  vincula  conjectos.  [partirn  in  vin- 
culis  necatos,]  partim  securipercussos,  essedicent.  Hic 
vide,  quam  me  sis  usurus  aequo.  Cum  ego  P.  Gra- 
nium  testem  produxero,  qui  suos  libertos  a  te  securi 
percussos  esse  dicat,  qui  a  te  navem  suam  mercesque 
repetat ;  refellito,  si  poteris  :  meum  testem  deseram, 
tibi  favebo:  te,  inquam,  adjuvabo.  Ostendito,  illos 
cum  Sertorio  fuisse,  a  Dianio  fugientes  ad  Sieiliam 
esse  delatos.  Nihil  est,  quod  te  malim  probare.  Nul- 
lum  eiiim  facinus.  quod  majore  supphcio  dignum  sit, 
reperiri  neque  profeni  potest. 

Reducam  iterum  equitem  Romanum,  L.  Flavium, 
si  voles  :  quoniam,  priore  actione,  ut  patroni  tui  dic- 
titant,  nova  quadam  sapientia,  ut  omnes  intelligunt, 
conscientia  tua,  atque  auctoritate  meorum  testium, 
testem  nullum  interrogasti.  Interrogetur  Fla\ius,  si 
voles,  quinam  fuerit  L.  Herennius,  is,  quem  ille  ar- 
gentariam  Lepti  fecisse  dicit ;  qui  cum  amphus  cen- 
tum  cives  Romanos  haberet  ex  conventu  Syracusano- 
rum,  qui  eum  non  solum  cognoscerent,  sed  etiam  la- 
crymantes  ac  te  implorantes  defenderent ;  tamen  a  te, 
inspectantibus  omnibus  SjTacusanis,  securi  percussus 
est  Hunc  quoque  testem  meum  refeUi,  et  illum  He- 
rennium  Sertorianumfuisse,  abs  te  demcnstrari  et  pro- 
bari  volo. 

LX.  Quid  de  illa  multitudine  dicemus  eorum,  qui, 
capitibus  involutis,  in  piratarum  captivorumque  nu- 

(Orut.)  vot..  II.  G 

mero  producebantur,  ut  securi  ferirentur  ?  Quae  ista 
nova  diligentia,  quam  ob  causam  abs  te  excogitata  ? 
an  te  L.  Flavii  cssterorumque  de  L.  Herennio  vocifera- 
tio  commovebat?  anM.  Annii,  gravissimi  atque  ho- 
nestissimi  viri,  summa  auctoritas  paulo  te  dilijen- 
tiorem  timidioremque  fecerat  ?  qui  nuper,  pro  testi-- 
monio,  non  advenam,  nescio  quem,  nec  alienum,  sed 
eum  civem  Romanum,  qui  omnibus  in  illo  conventu 
notus,  quiSyracusisnatus  esset,  a  te  securi  percussum 
esse  dixit. 

Post  hanc  illorum  vociferationem,  post  hanc  com- 
munem  famam  atque  querimoniam,  non  mitior  in 
supplicio,  sed  diligentior,  esse  coepit.  Capitibus  invo- 
lutis  cives  Romanos  ad  necem  producere  instituit; 
quos  tamen  idcirco  necabat  palam,  qucd  homines  in 
conventu  (id ,  quod  antea  diximus)  nimium  diligenter 
prsedonum  numerum  requirebant.  HaeccineplebiRo- 
manae,  te  praetore,  est  constituta  conditio  ?  haec  nego- 
tii  gerendi  spes?  hoc  capitis  vitaeque  discnmen  ?  Pa- 
rumne  multa  mercatoribus  sunt  necessario  pericula 
subeunda  fortunae,  nisi  etiam  hae  formidines  ab  nos- 
tris  magistratibus  atque  in  nostris  provinciis  impende- 
bunt?  Ad  eamne  rem  fuit  haec  suburbana  ac  fidelis 
provincia  Sicilia,  plena  optimorum  sociorum,  hones- 
tissimorumque  civium,  quas  cives  Romanos  omnes 
suis  ipsa  sedibus  libentissime  semper  accepit,  ut,  qui 
usque  ex  ultima  Syria  atque  JEgypto  navigarent,  qui 
apud  barbaros,  propter  togaa  nomen,  in  honore  ali- 
quo  fuissent ;  qui  ex  praedonum  insidiis,  qui  ex  tem- 
pestatum  periculis  profugissent,  in  Sicilia  securi  feri- 
rentur,  cum  se  jam  domum  venisse  arbitrarentur  ? 

LXI.  Nam  quid  ego  de  P.  Gavio,  Cosano  muni- 
cipe,  dicam,  judices  ?  aut  qua,  vi  vocis,  qua  gravitate 
verborum,  quo  dolore  animi,  dicam  ?  tametsi  dolor 
me  non  deficit.  Ut  csetera  mihi,  in  dicendo,  digna  re, 
digna  dolore  meo  suppetant,  magis  claborandum  est. 
Quod  crimen  ejusmodi  est,  ut,  cum  primum  ad  me 
delatum  est,  usurum  me  illo  non  putarem.  Tametsi 

enim  verissimum  esse  intelligebam,  tamen  credibile 
fore  non  arbitrabar.  Coactus  lacrymis  omnium  civium 
Romanorum,  quiin  Sicilia  negotiantur,  adductosVa- 
lentinorum,  hominum  honestissimomm,  omniumque 
Rheginorum,  multorumque  equitum  Romanorum 
qui  casu  tum  Messanae  fuerunt,  testimoniis,  dedi  tan- 
tum,  priore  actione,  testium,  res  ut  nemini  dubia  esse 
posset. 

Quid  nunc  agam  ?  Cum  jam  tot  horas  de  uno 
genere  ac  de  istius  nefaria  crudelitate,  dicam ;  cum 
prope  omnem  vim  verborum  ejusmodi,  quae  scelere 
istius  digna  sint,  aliis  in  rebus  consumserim,  neque 
hoc  providerim,  ut  varietate  criminum  vos  attentos 
tenerem ;  quemadmodum  de  tanta  re  dicam  ?  Opi- 
nor,  unus  modus,  atque  una  ratio  est.  Rem  in  me- 
dio  ponam;  quae  tantum  habet  ipsa  gravitatis,  ut 
neque  mea,  quae  nulla  est,  neque  cujusquam,  ad  in- 
flammandos  vestros  animos,  eloquentia  requiratur. 

Gavius  hic,  quem  dico,  Cosanus,  cum  illo  in  nu- 
mero  ab  isto  in  vincula  conjectus  esset,  et  nescio  qua 
ratione  clam  e  lautumiis  profugisset,  Messanamque 
venisset ;  qui  prope  jam  Italiam  et  mcenia  Rhegino- 
rum  videret,  et  ex  illo  metu  mortis  ac  tenebris,  quasi 
luce  libertatis  et  odore  aliquo  legum  recreatus,  re- 
vixisset ;  loqui  Messanae  ccepit,  et  queri,  se  civem  Ro«< 
manum  in  vincula  esse  conjectum ;  sibi  recta  iter  esse 
Romam ;  Verri  se  praesto  advenienti  futurum. 

LXII.  Non  intelligebat  miser,  nihil  interesse, 
utrum  haec  Messanae,  an  apud  ipsum  in  praetorio,  lo- 
queretur.  Nam  (ut  ante  vos  docui)  hanc  sibi  iste  ur- 
bem  delegerat,  quam  haberet  adjutricem  scelerum, 
furtorum  receptricem,  flagitioriim  omnium  sociam. 
Itaque  ad  magistratum  Mamertinum  statim  deduci- 
tur  Gavius ;  eoque  ipso  die  casu  Messanam  venit 
Verres.  Res  ad  eum  defertur :  esse  civem  Romanum, 
qui  se  Syracusis  in  lautumiis  fuisse  quereretur :  quem, 
jam  ingredientem  navem,  et  Verri  nimis  atrociter 

minitantem,  a  se  retractum  esse,  et  asservatum,  ut  ipse 
in  eum  statueret,  quod  videretur. 

Agit  hominibus  gratias,  et  eorum  erga  se  benevo- 
lentiam  diligentiamque  collaudat.  Ipse,  infiammatus 
scelere  et  furore,  in  forum  venit.  Ardebant  oculi : 
toto  ex  ore  crudelitas  eminebat.  Exspectabant  omnes, 
quo  tandem  progressurus,  aut  quidnam  acturus  es- 
set;  cum  repente  hominem  proripi,  atque  in  foro 
medio  nudari  ac  deligari,  et  virgas  expediri,  jubet. 
Clamabat  ille  miser,  se  civem  esse  Romanum,  mu- 
nicipem  Cosanum  :  meruisse  se  cum  L.  Pretio,  splen- 
didissimo  equite  Romano,  qui  Panormi  negotiaretur ; 
ex  quo  haec  Verres  scire  posset.  Tum  iste  se  compe- 
risse  ait,  eum  speculandi  causa  in  Siciliam  ab  duci- 
bus  fugitivorum  esse  missum ;  cujus  rei  neque  in- 
dex,  nequevestigium  aliquod,  neque  suspicio  curquam 
esset  ulla.  Deinde  jubet  undique  hominem  vehemen- 
tissime  verberari. 

Csedebatur  virgis  in  medio  foro  Messanae  civis  Ro- 
manus,  judices ;  cum  interea  nullus  gemitus,  nulla 
vox  alia  istius  miseri,  inter  dolorem  crepitumque  pla- 
garum,  audiebatur,  nisi  haee,  "  Civis  Romanus  sum." 
Hac  se  commemoratione  civitatis  omnia  verbera  de- 
pulsurum,  cruciatumque  a  corpore  dejecturum,  arbi- 
trabatur.  Is  non  modo  hoc  non  perfecit,  ut  virgarum 
vim  deprecaretur ;  sed,  cum  imploraret  saepius,  usur- 
paretque  nomen  civitatis  ;  crux,  crux,  inquam,  infc- 
lici  et  aerumnoso,  qui  nunquam  istam  potestatem 
viderat,  comparabatur. 

LXIII.  O  nomen  dulce  libertatis  !  ojuseximium 
nostrae  civitatis  !  o  lex  Porcia,  legesque  Semproniae ! 
o  graviter  desiderata,  et  aliquando  reddita  plebi  Ro- 
manae,  tribunicia  potestas  !  Huccine  tandem  omnia 
reciderunt,  ut  civis  Romanus,  in  provincia  populi  Ro- 
mani,  in  oppido  fcederatorum,  ab  eo  qui  beneficio  po- 
puli  Romani  fasces  et  secures  haberet,  deligatus  in 
foro,  virgis  caederetur  ?  Quid  ?  cum  ignes  ardentes- 

que  laminae,  casterique  cruciatus  admovebantur ;  si 
te  illius  acerba  imploratio  et  vox  miserabilis  non  in- 
hibebat,  ne  civium  quidem  Romanorum,  qui  tum 
aderant,  fletu  et  gemitu  maximo  commovebare  ?  In 
crucem  tu  agere  ausus  es  quemquam,  qui  se  civem 
Romanum  esse  diceret  ?  Nolui  tam  vehementer  agere 
hoc  prima  actione,  judices  :  nolui.  Vidistis  enim,  ut 
animi  multitudinis  in  istum  dolore,  et  odio,  et  com- 
munis  periculi  metu,  concitarentur.  Statui  egomet 
mihi  tum  modum  orationi  meas,  et  C.  Numitorio, 
equitiRomano,  primario  homini,  testi  meo :  et  Glabri- 
onem,  id  quod  sapientissime  fecit,  facere  laetatus  sum, 
ut  repente,  consilio  in  medio,  testem  dimitteret.  Et- 
enim  verebatur,  ne  populus  Romanus  ab  isto  eas  poe- 
nas  vi  repetisse  videretur,  quas,  veritus  esset,  ne  iste, 
legibus  et  vestro  judicio,  non  esset  persoluturus. 

Nunc,  quoniam  jam  exploratum  est  omnibus,  quo 
loco  causa  tua  sit,  et,  quid  de  te  futurum  sit ;  sic  te* 
cum  agam.  Gavium  istum,  quem  repentinum  specu- 
latorem  fuisse  dicis,  ostendam,  in  lautumias  Syracu- 
sis  a  te  esse  conjectum  :  neque  id  solum  ex  literis  qs- 
tendam  Syracusanorum ;  ne  possis  dicere,  me,  quia 
sit  aliquis  in  literis  Gavius,  hoc  fingere  et  eligere  no- 
men,  ut  hunc  illum  esse  possim  dicere  :  sed,  secun- 
dum  arbitrium  tuum,  testes  dabo,  qui  istum  ipsum 
Syracusis  abs  te  in  lautumias  conjectum  esse  dicant. 
Producam  etiam  Cosanos,  municipes  illius  ac  neces- 
sarios,  qui  te  nunc  sero  doceant,  judices  non  sero,  il- 
lum  P.  Gavium,  quem  tu  in  crucem  egisti,  civem 
Romanum,  et  municipem  Cosanum,  non  speculato- 
rem  fugitivorum,  fuisse. 

LXIV.  Cum  haec  omnia,  quae  polliceor,  cumulate 
tuis  proximis  plana  fecero ;  tum  istuc  ipsum  tenebo, 
quod  abs  te  mihi  datur:  eo  contentum  me  esse 
dicam.  Quid  enim  nuper  tu  ipse,  cum  populi  Ro- 
mani  clamore  atque  impetu  perturbatus  exsiluisti, 
quid,  inquam,  locutus  es  ?  Illum,  quod  moram  sup- 
plicio  qusereret,  ideo  clamitasse,  se  esse  civem  Ro- 

manum ;  sed  speculatorem  fuisse.  Jam  mei  testes 
veri  sunt.  Quid  enim  dicit  aliud  C.  Numitorius  ? 
quid  M.  et  P.  Cottii,  nobilissimi  homines,  ex  agro 
Taurominitano  ?  quid  Q.  Lucceius,  qui  argentariam 
Rhegii  maximam  fecit  ?  quid  casteri  ?  Adhuc  enim 
testes  ex  eo  genere  a  me  sunt  dati,  non  qui  novisse 
Gavium,  sed  qui  se  vidisse  dicerent,  cum  is,  qui  se 
civem  Romanum  esse  clamaret,  in  crucem  ageretur. 
Hoc  tu,  Verres,  idem  dicis  :  hoc  tu  confiteris  illum 
clamitasse,  se  civem  esse  Romanum  :  apud  te  nomen 
civitatis  ne  tantum  quidem  valuisse,  ut  dubitationem 
aliquam,  ut  crudelissimi  teterrimique  supplicii  ali- 
quam  parvam  moram  saltem  posset  afferre. 

Hoe  teneo,  hic  hsereo,  judices ;  hoc  sum  contentus 
uno  :  omitto  ac  negligo  castera :  sua  confessione  in- 
duatur  ac  juguletur,  necesse  est.  Qui  esset,  ignora- 
bas  ?  speculatorem  esse  suspicabare  ?  Non  quaero, 
qua  suspicione :  tua  te  accuso  oratione.  Civem  Ro- 
manum  se  esse  dicebat.  Si  tu,  apud  Persas  aut  in  ex- 
trema  India  deprehensus,  Verres,  ad  supplicium 
ducerere ;  quid  aliud  clamitares,  nisi  te  civem  esse 
Romanum  ?  Et,  si  tibi  ignoto  apud  ignotos,  apud 
barbaros,  apud  homines  in  extremis  atque  ultimis 
gentibus  positos,  nobile  et  illustre  apud  omnes  nomen 
tuaa  civitatis  profuisset ;  ille,  quisquis  erat,  quem  tu 
in  crucem  rapiebas,  qui  tibi  esset  ignotus,  cum  civem 
se  Romanum  esse  diceret ;  apud  te  praetorem,  si  non 
effugium,  ne  moram  quidem  mortis,  mentione  atque 
usurpatione  civitatis,  assequi  potuit  ? 

LXV.  Homines  tenues,  obscuro  loco  nati,  navi- 
gant :  adeunt  ad  ea  loca,  quae  nunquam  antea  vide- 
runt ;  ubi  neque  noti  esse  iis,  quo  venerunt,  neque 
semper  cum  cognitoribus  esse  possunt.  Hac  una  ta- 
men  fiducia,  civitatis,  non  modo  apud  nostros  magi- 
stratus,  qui  et  legum  et  existimationis  periculo  con- 
tinentur,  neque  apud  cives  solum  Romanos,  qui  et 
sermonis  et  juris  et  multarum  rerum  societate  juncti 
sunt,  fore  se  tutos  arbitrantur ;  sed,  quocumque  vene- 

rint,  hanc  sibi  rem  praesidio  sperant  futuram.  Tolle 
hanc  spem,  tolle  hoc  praesidium  civibus  Romanis : 
constitue  nihil  esse  opis  in  hac  voce,  "  Civis  Roma- 
nus  sum :"  posse  impune  praetorem,  aut  alium  quem- 
libet,  supplicium,  quod  velit,  in  eum  constituere,  qui 
se  civem  Romanum  esse  dicat ;  quod  quis  ignoret : 
jam  omnes  provincias,  jam  omnia  regna,  jam  omnes 
liberas  civitates,  jam  omnem  orbem  terrarum,  qui 
semper  nostris  hominibus  maxime  patuit,  civibus 
Romanis  ista  defensione  praecluseris.  jQuid,  si  L. 
Pretium,  equitem  Romanum,  qui  tum  in  Sicilia  neg- 
otiabatur,  nominabat?  etiamne  id  magnum  fuit, 
Panormum  literas  mittere  ?  asservasse  hominem  ? 
custodiis  Mamertinorum  tuorum  vinctum,  clausum 
habuisse,  dum  Panormo  Pretius  veniret  ?  cognosceret 
hominem :  aliquid  de  summo  supplicio  remitteres. 
Si  ignoraret ;  tum,  si  ita  tibi  videretur,  hoc  juris  in 
omnes  constitueres,  ut,  qui  neque  tibi  notus  esset,  ne- 
que  cognitorem  locupletem  daret,  quamvis  civis  Ro- 
manus  esset,  in  crucem  tolleretur. 

LXVI.  Sed  quid  ego  plura  de  Gavio  ?  quasi  tu 
Gavio  tum  fueris  infestus,  ac  non  nomini,  generi, 
juri  civium  hostis.  Non  illi,  inquam,  homini,  sed 
causae  communi  libertatis,  inimicus  fuisti.  Quid  enim 
attinuit,  cum  Mamertini,  more  atque  instituto  suo, 
crucem  fixissent  post  urbem,  in  via  Pompeia ;  te  ju- 
bere  in  ea  parte  figere,  quae  ad  fretum  spectaret ;  et 
hoc  addere,  quod  negare  nullo  modo  potes,  quod  om- 
nibus  audientibus  dixisti  palam,  te  idcirco  illum  lo- 
cum  deligere,  ut  ille,  qui  se  civem  Romanum  esse 
diceret,  ex  cruce  Italiam  cernere,  ac  domum  suam 
prospicere,  posset?  Itaque  illa  crux  sola,  judices, 
post  conditam  Messanam,  illo  loco  fixa  est.  Italiae 
conspectus  ad  eam  rem  ab  isto  delectus  est,  ut  ille,  in 
dolore  cruciatuque  moriens,  perangusto  fretu  divisa 
servitutis  ac  libertatis  jura  cognosceret ;  Italia  autem 
alumnum  suum,  servitutis  extremo  summoque  sup- 
plicio  affixum,  videret. 

Facinus  est,  vinciri  civem  Romanum ;  sceius,  ver- 
berari ;  prope  parricidium,  necari :  quid  dicam  in 
crucem  tolli  ?  verbo  satis  digno  tam  nefaria  res  appel- 
lari  nullo  modo  potest.  Non  fuit  his  omnibus  iste  con- 
tentus.  Spectet,  inquit,  patriam  :  in  conspectu  legum 
libertatisque  moriatur.  Non  tu  hoc  3oco  Gavium,  non 
unum  hominem,  nescio  quem,  civem  Romanum,  sed 
communem  libertatis  et  civitatis  causam,  in  illum  cru- 
ciatum  et  crucem  egisti.  Jam  vero  videte  hominis 
audaciam.  Nonne  eum  graviter  tulisse  arbitramini, 
quod  illam  civibus  Romanis  crucem  non  posset  in 
foro,  non  in  comitio,  non  in  Rostris,  defigere  ?  Quod 
enim  his  locis,  iii  provincia  sua,  celebritate  similli- 
mum,  regione  proximum  potuit,  elegit.  Monimen- 
tum  sceleris  audaciseque  suae  voluit  esse  in  conspectu 
Italiae,  vestibulo  Sicillae,  praetervectione  omnium,  qui 
ultro  citroque  navigarent. 

LXVII.  Si  haec  non  ad  cives  Romanos,  non  ad  ali- 
quos  amicos  nostrse  civitatis,  non  ad  eos  qui  populi  Ro- 
mani  nomen  audissent ;  denique,  si  non  ad  homines, 
verum  ad  bestias ;  ,  ut  etiam,  ut  longius  progrediar, 
si,  in  aliqua  desertissima  solitudine,  ad  saxa  et  ad  sco- 
pulos  haec  conqueri  et  deplorare  vellem ;  tamen  omnia 
muta  atque  inanima  tanta  et  tam  indigna  rerum 
atrocitate  commoverentur.  Nunc  vero,  cum  loquar 
apud  senatores  populi  Romani,  legum,  judiciorum- 
que,  et  juris  auctores,  timere  non  debeo,  ne  non  unus 
iste  civis  Romanus  illa  cruce  dignus,  caeteri  omnes 
simili  periculo  indignissimi  judicentur. 

Paulo  ante,  judices,  lacrymas,  in  morte  misera 
atque  indignissima  navarchorum,  non  tenebamus; 
et  rectc  ac  merito  sociorum  innocentium  miseria 
commovebamur ;  quid  nunc,  in  nostro  sanguine, 
tandem  facere  debemus  ?  nam  civium  Romanorum 
sanguis  conjunctus  existimandus  est,  quoniam  id  et 
salutis  omnium  ratio,  et  veritas,  postulat.  Omnes 
hoc  loco  cives  Romani,  et  qui  adsunt,  et  qui  ubi- 
cumque  sunt,  vestram  severitatem  desiderant,  ves- 

tram  fidem  implorant,  vestrum  auxilium  requirunt. 
Omnia  sua  jura,  commoda,  auxilia,  totam  denique 
libertatem,  in  vestris  sententiis  versari  arbitrantur. 

A  me  tametsi  satis  habent,  tamen,  si  res  aliter 
acciderit,  plus  habebunt  fortasse,  quam  postulant. 
Nam  et  si  qua  vis  istum  de  vestra  severitate  eripuerit 
(id,  quod  neque  metuo,  judices,  neque  ullo  modo  fieri 
posse  video)  ;  sed  si  in  hoc  me  ratio  fefellerit ;  Siculi 
causam  suam  perisse  querentur,  et  mecum  pariter 
moleste  ferent:  populus  quidem  Romanus  brevi, 
quoniam  mihi  potestatem  apud  se  agendi  dedit,  jus 
suum,  me  agente,  suis  sufTragiis  ante  Cal.  Februarias 
recuperabit.  Ac,  si  de  mea  gloria.  et  amplitudine 
quaeritis,  judices;  non  est  alienum  meis  rationibus, 
istum,  mihi  ex  hoc  judicio  ereptum,  ad  illud  populi 
Romani  judicium  reseryari.  Splendida  est  illa  causa, 
probabilis  mihi  et  facilis,  populo  grata  atque  jucunda. 
Denique,  si  videor  hic  (id,  quod  ego  non  quaesiyi) 
de  unoisto  voluisse  crescere;  isto  absoluto,  quodsine 
multorum  scelere  fieri  non  potest,  de  multis  mihi 
crescere  licebit. 

LXVIII.  Sed,  mehercules,  vestra,  reique  publicae 
causa,  judices,  nolo  in  hoc  delecto  consUio  tantum 
flagitium  esse  commissum :  nolo  eos  judices,  quos  ego 
probarim  atque  delegerim,  sic  in  hac  urbe  notatos, 
isto  absoluto,  ambulare,  ut  non  cera,  sed  cceno,  obliti 
esse  videantur.  Quamobrem  te  quoque,  Hortensi, 
(si  qui  monendi  locus  est)  ex  hoc  loco  moneo  :  videas 
etiam  atque  etiam,  et  consideres,  quid  agas;  quo 
progrediare ;  quem  hominem,  et  qua,  ratione,  defen- 
das.  Neque  de  illo  quidquam  tibi  praefinio,  quominus 
ingenio  mecum,  atque  omni  dicendi  facultate,  con- 
tendas.  Caetera,  si  qua  putas  te  occultius  extra  judi- 
cium,  quae  ad  judicium  pertineant,  facere  posse;  si 
quid  artificio,  consilio,  potentia,  gratia,  copiis  istius, 
moliri  cogitas;  magnopere  censeo  desistas;  et  illa, 
quae  tentata  jam  et  ccepta  ab  isto  sunt,  a  me  autem 
pervestigata  et  cognita,  moneo  ut  exstinguas,  et  lon- 

gius  progredi  ne  sinas.    Magno  tuo  periculo  pecca- 
bitur  in  hoc  judicio ;  majore,  quam  putas. 

Quod  enim  te  liberatum  jam  existimationis  metu, 
defnnctum  honoribus,  designatum  consulem  cogites; 
mihi  crede,  ornamenta  ista  et  beneiicia  populi  Ilo- 
mani  non  minore  negotio  retinentur,  quam  compa- 
rantur.  Tulit  hssc  civitas,  quoad  potuit,  quoad  necesse 
fuit,  regiam  istam  vestrarn  dominationem  in  judiciis 
et  in  omni  re  publica.  Tuiit :  sed,  quo  die  populo  Ro- 
mano  tribuni  plebis  restituti  sunt,  omnia  ista  vobis 
(si  forte  nondum  intelligitis)  ademta  atque  erepta 
sunt.  Omnium  nunc  oculi  conjecti  sunt  hoc  ipso 
tempore  in  unumquemque  nostrum  ;  qua  fide  ego  ac- 
cusem,  qua,  religione  hi  judicent,  qua  tu  ratione  de- 
fendas. 

De  omnibus  nobis,  si  quis  tantulum  de  recta 
regione  deflexerit,  non  illa  tacita  existimatio,  quam 
antea  contemnere  solebatis,  sed  vehemens  ac  liberum 
populi  Romani  judicium,  consequetur.  Nulla  tibi, 
Quinte,  cum  isto  cognatio  est,  nulla  necessitudo. 
Quibus  excusationibus  antea  nimium  in  aliquo  judicio 
studium  tuum  defendere  solebas,  earum  habere  in 
hoc  homine  nullam  potes.  Quae  iste  in  provincia, 
palam  dictitabat,  cum  ea,  quas  faciebat,  tua  se  fiducia 
facere  dicebat,  ea  ne  vera  putentur,  tibi  maxime  est 
providendum. 

LXIX.  Ego  mei  jam  rationem  ofncii  confido  esse 
omnibus  iniquissimis  meis  persolutam:  nam  istum, 
paucis  horis  primae  actionis,  omnium  mortalium  sen- 
tenliis,  condemnavi.  Reliquum  judicium  non  jam  de 
mea  ficle,  quae  perspecta  est,  neque  istius  vita,  qua3 
damnata  est;  sed  de  judicibus,  et  (vere  ut  dicam)  de 
te,  futurum  est.  At  quo  tempore  futurum  est  ? 
(nam  id  maxime  providendum  est:  etenim,  cum 
omnibus  in  rebus,  tum  in  re  publica,  permagni  mo- 
menti  est  ratio  atque  inclinatio  temporum :)  nempe 
eo,  cum  populus  Romanus  aliud  genus  hominum, 
atque  alium  ordinem,  ad  res  judicandas,  requiret : 

nempe  ea  lege  de  judiciis  judicibusque  novis  promul- 
gata,  quam  non  is  promulgavit,  cujus  nomine  pro- 
scriptam  videtis ;  sed  hic  reus.  Hic,  inquam,  sua  spe 
atque  opinione,  quam  de  vobis  habet,  legem  illam 
seribendam  promulgandamque  curavit. 

Itaque,  cum  primo  agere  ccepimus,  lex  non  erat 
promulgata:  cum  iste,  vestra  severitate  permotus, 
multa  signa  dederat,  quamobrem  responsurus  non 
videretur,  mentio  de  lege  nulla  fiebat.  Posteaquam 
iste  recreari  et  confirmari  visus  est;  lex  statim  pro- 
mulgata  est.  Cui  legi  cum  vestra  dignitas  vehementer 
adversetur,  istius  spes  falsa  et  insignis  impudentia 
maxime  suffragatur.  Hic  si  quid  erit  commissum  a 
quoquam  vestrum,  quod  reprehendatur ;  autpopulus 
Romanus  judicabit  de  eo  ordine,  quem  jam  antea 
judiciis  indignum  putavit;  aut  ii,  qui,  propter  offen- 
sionem  judiciorum,  de  veteribus  judicibus  lege  nova 
novi  judices  erunt  constituti. 

LXX.  Mihi  porro,  ut  ego  non  dicam,  quis  omni- 
um  mortalium  non  intelligit,  quam  longe  progredi 
sit  necesse?  Potero  silere,  Hortensi?  potero  dissimu- 
lare,  cum  tantum  respublica  vulnus  acceperit,  ut  expi- 
latae  provinciae,  vexati  socii,  Dii  immortales  spoliati, 
cives  Romani  cruciati  et  necati  impune,  me  actore, 
esse  videantur  ?  Potero  hoc  ego  onus  tantum  aut  in 
hoc  judicio  deponere,  aut  diutius  tacitus  sustinere  ? 
Non  agitanda  res  erit  ?  non  in  medium  proferenda  ? 
non  populi  Romani  fides  imploranda  ?  Non  omnes, 
qui  tanto  se  scelere  obstrinxerint,  ut  aut  iidem  suam 
corrumpi  paterentur,  aut  judicium  corrumperent,  in 
discrimen  ac  judicium  vocandi? 

Quaeret  aliquis  fortasse:  Tantumne  igitur  laborem, 
tantas  inimicitias  tot  hominum,  suscepturus  es?  Non 
studio  quidem  (hercule)  ullo,  neque  voluntate:  sed 
non  idem  mihi  licet,  quod  iis  qui  nobili  genere  nati 
sunt ;  quibus  omnia  populi  Romani  beneficia  dor- 
mientibus  deferuntur.  Longe  alia  mihi  lege  in  hac 
civitate  et  conditione  vivendum   est.     Venit  enim 

mihi  in  mentem  M.  Catonis,  hominis  sapientissimi  et 
vigilantissimi ;  qui  cum  se  virtute,  non  genere,  po- 
pulo  Romano  commendari  putaret,  cum  ipse  sui  ge- 
neris  initium  ac  nominis  ab  se  gigni  et  propagari 
vellet,  hominum  potentissimorum  suscepit  inimici- 
tias,  et  maximis  in  laboribus  usque  ad  summam  se- 
nectutem,  summa.  cum  gloria,  vixit.  Postea  Q. 
Pompeius,  humili  atque  obscuro  loco  natus,  nonne 
plurimis  inimicitiis,  maximisque  suis  periculis  ac 
laboribus,  amplissimos  honores  est  adeptus  ?  Modo 
L.  Fimbriam,  C.  Marium,  C.  Coelium,  vidimus,  non 
mediocribus  inimicitiis  ac  laboribus  contendere,  ut  ad 
istos  honores  pervenirent,  ad  quos  vos  per  ludum  et 
per  negligentiam  [pervenistis.]  Haec  eadem  est  nos- 
trae  rationis  regio  et  via:  horum  noshominum  sectam 
atque  instituta  persequimur. 

LXXI.  Videmus,  quanta  sit  in  invidia,  quantoque 
in  odio,  apud  quosdam  homines  nobiles,  novorum  ho- 
minum  virtus  et  industria:  si  tantulum  oculos  deje- 
cerimus,  praesto  esse  insidias :  si  ullum  locum  aperue- 
rimus  suspicioni  aut  crimini,  accipiendum  esse  statim 
vulnus :  esse  nobis  semper  vigilandum,  semper  labo- 
randum,  videmus.  Inimicitiae  sunt  ?  subeantur :  la- 
bores  ?  suscipiantur.  Etenim  tacitae  magis  et  occultae 
inimicitiae  timendae  sunt,  quam  indictae  et  apertae. 
Hominum  nobilium  non  fere  quisquam  nostrae  indus- 
triae  favet :  nullis  nostris  officiis  benevolentiam  illo- 
rum  allicere  possumus :  quasi  natura,  et  genere  dis- 
juncti  sint,  ita  dissident  a  nobis  animo  ac  voluntate. 
Quare,  quid  habent  eorum  inimicitiae  periculi,  quo- 
rum  animos  jam  ante  habueris  inimicos  et  invidos, 
quam  ullas  inimicitias  susceperis  ? 

Quamobrem  mihi,  judices,  optandum  est  illud,  in 
hoc  reo  iinem  accusandi  facere,  cum  et  populo  Ro- 
mano  satisfactum,  et  receptum  officium  Siculis,  ne- 
cessariis  meis,  erit  persolutum.  Deliberatum  autem 
est,  si  res  opinionem  meam,  quam  de  vobis  habeo, 
fefellerit,  non  modo  eos  persequi,  ad  quos  maxime 

culpa  corrumpendi  judicii,  sed  etiam  illos  ad  quos 
conscientiae  contagio,  pertinebit.  Proinde,  si  qui 
sunt,  qui,  in  hoc  reo,  aut  potentes  aut  audaces  aut 
artifices  ad  corrumpendum  judicium  velint  esse,  ita 
sint  parati,  ut,  disceptante  populo  Romano,  mecum 
sibi  rem  videant  futuram :  et,  si  me,  in  hoc  reo,  quem 
mihi  inimicum  Siculi  dederunt,  satis  vehementem, 
satis  perseverantem,  satis  vigilantem,  esse  cognorunt; 
existiment,  in  his  hominibus,  quorum  ego  inimicitias, 
populi  Romani  salutis  causa,  suscepero,  multo  gra- 
viorem  atque  acriorem  futurum. 

LXXII.  Nunc  te,  Jupiter  Optime  Maxime,  cujus 
iste  donum  regale,  dignum  tuo  pulcherrimo  templo, 
dignum  Capitolio  atque  ista  arce  omnium  nationum, 
dignum  regio  munere,  tibi  factum  ab  regibus,  tibi 
dicatum  atque  promissum,  per  nefarium  scelus  de 
regiis  manibus  extorsit;  cujusque  sanctissimum  et 
pulcherrimum  simulacrum  Syracusis  sustulit ;  teque, 
Juno  regina,  cujus  duo  fana,  duabus  in  insulis  posita 
sociorum,  Melitaeet  Sami,  sanctissima  et  antiquissima, 
simili  scelere  idem  iste  omnibus  donis  ornamentisque 
nudavit ;  teque  Minerva,  quam  item  iste  duobus  in 
clarissimis  et  religiosissimis  templis  expilavit ;  Athe- 
nis,  cum  auri  grande  pondus ;  Syracusis,  cum  omnia, 
praeter  tectum  et  parietes,  abstulit ;  teque,  Latona, 
et  Apollo,  et  Diana,  quorum  iste  Deli  non  fanum, 
sed  (ut  hominum  opinio  et  religio  fert)  sedem  anti- 
quam,  divinumque  domicilium,  nocturno  latrocinio 
atque  impetu  compilavit;   etiam  te,  Apollo,  quem 
iste  Chio  sustulit;  teque  etiam  atque  etiam,  Diana, 
quam  Pergae  spoliavit;  cujus  simulacrum  sanctissi- 
mum  Segestae,   bis  apud   Segestanos   consecratum, 
semel  ipsorum  religione,  iterum  P.  Africani  victoria, 
tollendum  asportandumque  curavit ;  teque,  Mercuri, 
quem  Verres  in  villa,  et  in  privata  aliqua  palaestra 
posuit,  P.  Africanus  in  urbe  sociorum,  et  in  gym- 
nasio  Tyndaritanorum,  juventutis  illorum  custodem 
ac  praesidem  voluit  esse ;  teque,  Hercules,  quem  iste 
(Orat.)  vol.  ii.  H 

Agrigenti,  nocte  intempesta,  servorum  instructa  et 
comparata  manu,  convellere  ex  suis  sedibus,  atque 
auferre  conatus  est;  teque,  sanctissima  Mater  Idaea, 
quam  apud  Enguinos,  augustissimo  et  religiosissimo 
in  templo,  sic  spoliatam  reliquit,  ut  nunc  nomen 
modo  Africani,  et  vestigia  violatae  religionis  maneant, 
monimenta  victoriae,  fanique  ornamenta  non  exstent ; 
vosque,  omnium  rerum  forensium,  consiliorum  maxi- 
morum,  legum,  judiciorumque  arbitri  et  testes,  cele- 
berrimo  in  loco  populi  Romani  locati,  Castor  et 
Pollux,  quorum  e  templo  quaestum  sibi  iste  et  prae- 
dam  maximam  improbissime  comparavit ;  omnesque 
Dii,  qui  vehiculis  thensarum  sollennes  ccetus  ludorum 
initis,  quorum  iter  iste,  ad  suum  quaestum,  non  ad 
religionum  dignitatem,  faciendum  exigendumque 
curavit ;  teque,  Ceres,  et  Libera,  quarum  sacra  (sicut 
opiniones  hominum  ac  religiones  ferunt)  longe 
maximis  atque  occultissimis  caerimoniis  continentur ; 
a  quibus  initia  vitae  atque  victus,  legum,  morum, 
mansuetudinis,  humanitatis,  exempla  hominibus  et 
civitatibus  data  ac  dispertita  esse  dicuntur;  quarum 
sacra  populus  Romanus,  a  Graecis  adscita  et  accepta^ 
tanta  rehgione  et  publice  et  privatim  tuetur,  non  ut 
ab  aliis  huc  allata,  sed  ut  caeteris  hinc  tradita,  esse 
videantur ;  quae  ab  isto  uno  sic  polluta  et  violata  sunt, 
ut  simulacrum  Cereris  unum,  quod  a  viro  non  modo 
tangi,  sed  ne  adspici  quidem  fas  fuit,  e  sacrario  Cati- 
nae  convellendum  auferendumque  curaverit ;  alterum 
autem  Ennae  ex  sua  sede  ac  domo  sustulerit ;  quod 
erat  tale,  ut  homines,  cum  viderent,  aut  ipsam  videre 
se  Cererem,  aut  effigiem  Cereris,  non  humana  manu 
factam,  sed  coelo  delapsam,  arbitrarentur ;  vos  etiam 
atque  etiam  imploro  et  appello,  sanctissimae  Deae, 
quae  illos  Ennenses  lacus  lucosque  colitis,  cunctaeque 
Siciliae,  quae  mihi  defendenda  tradita  est,  praesidetis  ; 
a  quibus  inventis  frugibus,  et  in  orbem  terrarum  dis- 
tributis,  omnes  gentes  ac  nationes  vestri  religione 
numinis  continentur;    caeteros  item  Deos   Deasque 

omnes  imploro  atque  obtestor  (quorum  templis  et  re- 
ligionibus  iste,  nefario  quodam  furore  et  audacia,  in- 
stinctus,  bellum  sacrilegum  semper  impiumquehabuit 
indictum),  ut,  si,  in  hoc  reo,  atque  in  hac  causa,  omnia 
mea  consilia  ad  salutem  sociorum,  dignitatem  populi 
Romani,  fidem  meam,  spectaverunt ;  si  nullam  ad 
rem,  nisi  ad  officium  et  veritatem,  omnes  meae  curas, 
vigiliae,  cogitationesque  elaborarunt ;  quae  mea  mens 
in  suscipienda  causa,  fuit,  fides  in  agenda,  eadem 
vestra,  judices,  in  judicanda  sit:  denique,  uti  C.  Ver- 
rem,  si  ejus  omnia  sunt  inaudita  et  singularia  faci- 
nora  sceleris,  audaciae,  perfidiae,  libidinis,  avaritiae, 
crudelitatis,  dignus  exitus  ejusmodi  vita  atque  factis, 
vestro  judicio,  consequatur ;  utque  respublica [meaque 
fides]  una  hac  accusatione  mea  contenta  sit ;  mihique 
posthac  bonos  potius  defendere  liceat,  quam  improbos 
accusare  necesse  sit. 


ORATIO  XI. 


PRO  M.  FONTEIO. 


ARGUMENTUM. 

M.  Fonteius  prastor  Galliam  obtinuerat  per  trien- 
nium.  Romam  reversus,  repetundarum  reus  factus 
est,  accusantibus  Gallis,  imprimisque  Induciomaro, 
Trevirorum  duce.  Accusator  fuit  M.  Plaatorius,  sub- 
scriptor  M.  Fabius.  Maxima  pars  orationis,  atque 
pleraque  adeo  Fonteio  objecta  crimina,  interiere.  Re- 
stant  tria.  Primum,  de  Gallia.  aere  alieno,  ipsius 
culpa,  oppressa  :  alterum,  de  quaestu  e  viarum  muni- 
tione  imperata  facto,  nempe  quod  pecuniae  danda* 
fuissent,  ut  aut  ne  cogerere  ad  muniendum,  aut,  quod 
munitum  erat,  id  ne  improbaretur  :  tertium  de  por- 
torio  vini  instituto.  Cicero,  in  his  quae  restant,  id 
imprimis  agit,  ut  Gallis  fidem  non  habendam  doceat, 
quippe  hominibus  levibus,  perfidis,  et  in  ipsos  Deos 
immortales  impiis. 


PRO  M.  FONTEIO. 

Desunt  permulta. 

T.  *  *  *  hoc  praetore,  oppressam  esse  sere  alieno 
Galliam.  A  quibus  versuras  tantarum  pecuniarum 
factas  esse  dicunt  ?  a  Gallis  ?  nihil  minus.  A  quibus 
igitur  ?  a  civibus  Romanis,  qui  negotiantur  in  Gallia. 
Cur  eorum  verba  non  audimus  ?  cur  eorum  tabulae 
nullae  proferuntur  ?  Insector  ultro,  atque  insto  accu- 
satori,  judices :  insector,  inquam,  et  flagito  testes. 
Plus  ego,  in  hac  causa,  laboris  et  operae  consumo  in 
poscendis  testibus,  quam  caeteri  defensores  in  refu* 
tandis.  Audaciter  hoc  dico,  judices:  non  temere  con- 
firmo.  Referta  Gallia  negotiatorum  est,  plena  civium 
Romanorum.  Nemo  Gallorum,  sine  cive  Romano, 
quidquam  negotii  gerit :  nummus  in  Gallia  nullus, 
sine  civium  Romanorum  tabulis,  commovetur. 

Videte,  quo  descendam,  judices ;  quam  longe  vi- 
dear  ab  consuetudine  mea  et  cautione  ac  diligentia 
discedere.  Unae  tabulae  proferantur,  in  quibus  vesti- 
gium  sit  aliquod,  quod  significet,  pecuniam  Fonteio 
datam ;  unum  ex  toto  negotiatorum,  colonorum,  pu- 
blicanorum,  aratorum,  pecuariorum,  numero  testem 
producant ;  vere  accusatum  esse  concedam.  Pro,  Dii 
immortales  !  quae  est  haec  causa  ?  quae  defensio  ? 
Provinciae  Galliae  M.  Fonteius  praefuit,  quae  constat 
ex  iis  generibus  hominum  et  civitatum,  qui  (ut  vetera 
mittam)  partim  nostra,  memoria  bella  cum  populo 
Romano  acerba  ac  diuturna  gesserunt ;  partim  modo 
ab  nostris  imperatoribus  subacti,  modo  bello  domiti, 
modo  triumphis  ac  monimentis  notati,  modo  ab  se- 
natu  agris  urbibusque  multati  sunt ;  partim,  qui  cum 
ipso  M.  Fonteio  ferrum  ac  manus  contulerunt,  mul- 

toque  ejus  sudore  ac  labore  sub  populi  Romani  im- 
perium  ditionemque  ceciderunt.  Est  in  eadem  pro- 
vincia  Narbo  Marcius,  colonia  nostrorum  civium, 
specula  populi  Romani  ac  propugnaculum,  istis  ipsis 
nationibus  oppositum  et  objectum :  est  item  urbs 
Massilia  (de  qua  ante  dixi),  fortissimorum  fidelissi- 
morumque  sociorum,  qui  Gallicorum  bellorum  peri- 
cula  populo  Romano  [copiis  armisque]  compen- 
sarunt.  Est  praeterea  numerus  civium  Romanorum 
atque  hominum  honestissimorum. 

II.  Huic  provinciae,  quae  ex  hac  gentium  varietate 
constaret,  M.  Fonteius  (ut  dixi)  praefuit.  Qui  erant 
hostes,  subegit:  qui  proxime  fuerant,  eos  ex  iis 
agris,  quibus  erant  multati,  decedere  coegit :  caeteris 
(qui  idcirco  magnis  saepe  erant  bellis  superati,  ut 
semper  populo  Romano  parerent)  magnos  equitatus, 
ad  ea  bella  quae  tum  in  toto  orbe  terrarum  a  populo 
Romano  gerebantur,  magnas  pecunias  ad  eorum  sti- 
pendium,  maximum  frumenti  numerum  ad  Hispani- 
ense  bellum  tolerandum,  imperavit.  Is,  hasc  qui  ges- 
sit,  in  judicium  vocatur :  vos,  qui  in  re  non  inter- 
fuistis,  causam  una  cum  populo  Romano  cognoscitis. 
Dicunt  contra,  quibus  invitissimis  imperatum  est : 
dicunt,  qui  ex  agris,  ex  M.  Fonteii  decreto,  decedere 
sunt  coacti :  dicunt,  qui  ex  bello,  caede,  et  fuga, 
nunc  primum  audent  contra  M.  Fonteium  inermem 
consistere.  Quid  coloni  Narbonenses  ?  quid  volunt? 
quid  existimant  ?  Hunc  per  vos  volunt ;  se  per  hunc 
incolumes  existimant  esse.  Quid  Massiliensium  ci- 
vitas  ?  hunc  praesentem  iis  affecit  honoribus,  quos 
habuit  amplissimos :  vos  autem  absens  orat  atque 
obsecrat,  ut  sua  religio,  laudatio,  auctoritas,  aliquid 
apud  vestros  animos  momenti  habuisse  videatur. 
Quid  ?  civium  Romanorum  quae  voluntas  est  ?  Ne- 
mo  est  ex  tanto  numero,  quin  hunc  optime  de  pro- 
vincia,  de  imperio,  de  sociis  et  civibus,  meritum  esse 
arbitretur. 

III.  Quoniam  igitur  videtis,  qui  oppugnent  M. 

Fopteium,  cognostis,  qui  defensum  velint ;  statuite 
nunc,  quid  vestra  aequitas,  quid  populi  Romani  dig- 
nitas,  postulet :  utrum  colonis  vestris,  negotiatoribus 
vestris,  amicissimis  atque  antiquissimis  sociis,  et  cre- 
dere  et  consulere  malitis ;  an  iis,  quibus  neque, 
propter  iracundiam,  fidem,  neque,  propter  infidelita- 
tem,  honorem  habere  debetis.  Quid,  si  majorem  ho- 
minum  etiam  honestissimorum  copiam  afFero,  qui  hu- 
jus  virtuti  atque  innocentiae  testimonio  possint  esse  ? 
tamenne  plus  Gallorum  consensio  valebit,  quam 
summaB  auctoritatis  hominum  ?  Cum  Gallias  Fon- 
teius  prasesset,  scitis,  judices,  maximos  populi  Ro- 
mani  exercitus  in  duabus  Hispaniis,  clarissimosque 
imperatores,  fuisse.  Quam  multi  equites  Romani, 
quam  multi  tribuni  militum,  quales,  et  quot,  et  quo- 
ties  legati  ad  eos.  Exercitus  praeterea  Cn.  Pompeii 
maximus  atque  ornatissimus  hiemavit  in  Gallia,  M. 
Fonteio  imperante.  Satisne  vobis  multos,  satis  ido- 
neos  testes  et  conscios  videtur  ipsa  fortuna  esse  vo- 
luisse  earum  rerum,  quae  M.  Fonteio  praetore  gere- 
rentur  in  Gallia  ?  Quem  ex  tanto  hominum  numero 
testem  in  hac  causa  producere  potestis  ?  quis  est  ex 
eo  numero,  qui  vobis  auctor  placeat  ?  eo  nos  jam 
laudatore  et  teste  utemur. 

Dubitabitis  etiam  diutius,  judices,  quin  illud,  quod 
initio  vobis  proposui,  verissimum  sit,  aliud  per  hoc 
judicium  nihil  agi,  nisi  ut,  M.  Fonteio  oppresso  testi- 
moniis  eorum,  quibus  multa,  reipublicae  causa,  in- 
vitissimis  imperata  sunt,  segniores  posthac  ad  impe- 
randum  caeteri  sint,  cum  videant  eos  oppugnari,  qui- 
bus  oppressis,  populi  Romani  imperium  incolume 
esse  non  possit  ? 

IV.  Objectum  est  etiam,  quaestum  M.  Fonteium 
ex  viarum  munitione  fecisse ;  ut  aut  ne  cogeret  mu- 
nire,  aut  id,  quod  munitum  esset,  ne  improbaret.  Si 
et  coacti  sunt  munire  omnes,  et  multorum  opera  im- 
probata  sunt ;  certe  utrumque  falsum  est,  et  ob  va- 
cationem  pretium  datum,  cum  immunis  nemo  fuerit ; 

et  ob  probationem,  cum  multa  improbata  sint.  Quid, 
si  hoc  crimen  optimis  nominibus  delegare  possimus, 
et  ita,  ut  non  culpam  in  alios  transferamus,  sed  uti 
doceamus,  eos  isti  munitioni  prasfuisse,  qui  facile  of- 
ficium  suum  et  prasstare  et  probare  possent  ?  tamen- 
ne  vos  omnia  in  M.  Fonteium,  iratis  testibus  freti, 
conferetis  ?  Cum  majoribus  reipublicae  negotiis  M. 
Fonteius  impediretur,  et  cum  ad  rem  publicam  perti- 
neret,  viam  Domitiam  muniri,  legatis  suis,  primariis 
viris,  C.  Annio  Bellieno  et  C.  Fonteio,  negotium  de- 
dit.  Itaque  praefuerunt :  imperaverunt,  pro  dignitate 
sua,  quod  visum  est ;  et  probaverunt.    Quod  vos,  si 
nulla  alia  ex  re,  ex  literis  quidem  vestris,  [quas 
scripsistis,]  et  missis,  et  allatis,  certe  scire  potuistis. 
Quas  si  antea  non  legistis,  nunc  ex  nobis,  quid  de 
iis  rebus  Fonteius  ad  legatos  suos  scripserit,  quid  ad 
eum  illi  rescripserint,  cognoscite. 
(Literg,  ad  C.  Anninm  leg.  ad  C  Fonteium  leg, 
LitercE  a  C.  Annio  lcg.  a  C.  Fonteio  leg.) 
Satis  opinor  esse  perspicuum,  judices,  hanc  ratio- 
nem  munitionis  neque  ad  M.  Fonteium  pertinere,  et 
ab  iis  esse  tractatam,  quos  nemo  possit  reprehendere. 
V.  Cognoscite  nunc  de  crimine  vinario,  quod  illi 
invidiosissimum  et  maximum  esse  voluerunt.  Crimen 
a  Plaetorio,  judices,  ita  constitutum  est ;  Fonteio  non 
in  Gallia  primum  venisse  in  mentem,  ut  portorium 
vini  institueret ;  sed,  hac  in  Italia  proposita  ratione, 
Roma  profectum.  Itaque  Titurium  Tolosae  quater- 
nos  denarios  in  singulas  vini  amphoras,  portorii  no- 
mine,  exegisse :  Croduni  Porcium  et  Numium  ternos 
victoriatos ;  Vulchalone  Servaeum  binos  victoriatos  : 
atque  in  his  locis  ab  his  portorium  esse  exactum,  si 
qui  Cobiamacho,  qui  vicus  inter  Tolosam  et  Narbo- 
nem  est,  diverterentur,  neque  Tolosam  ire  vellent ; 
Elesiodolum  tantum  senos  denarios  ab  his,  qui  ad 
hostem  portarent,  exegisse.  Video,  judices,  esse  cri- 
men,  et  genere  ipso  magnum  (vectigal  enim  esse  im- 
positum  fructibus  nostris  dicitur ;  et  pecuniam  per- 

magnam  ista  ratione  cogi  potuisse  confiteor),  et  invi- 
dia  :  vel  maxime  enim  inimici  hanc  rem  sermonibus 
divulgare  voluerunt.  Sed  ego  ita  existimo,  quo  majus 
crimen  sit  id,  quod  ostendatur  esse  falsum,  hoc  ma- 
jorem  ab  eo  injuriam  fieri,  qui  id  confingat.  Vult 
enim  magnitudine  rei  sic  occupare  animos  eorum  qui 
audiunt,  ut  difficilis  aditus  veritati  relinquatur.*  * 
(Omnia  de  crimine  vinario,  de  bello  Vocontiorum^ 
de  dispositione  hibcrnorum,  dcsiderantur.) 
VI.  At  hoc  Galli  negant :  at  ratio  rerum  et  vis 
argumentorum  coarguit.  Potest  igitur  testibus  judex 
non  credere  ?  Cupidis,  et  iratis,  et  conjuratis,  et  ab 
religione  remotis,  non  solum  potest,  sed  etiam  debet. 
Etenim  si,  quia  Galli  dicunt,  idcirco  M.  Fonteius 
nocens  existimandus  est,  quid  mihi  opus  est  sapiente 
judice  ?  quid  aequo  quaesitore  ?  quid  oratore  non 
stulto  ?  Dicunt  enim  Galli :  negare  non  possumus. 
Hic  si  ingeniosi,  et  periti,  et  asqui  judicis  has  partes 
esse  existimatis,  ut,  quoniam  quidem  testes  dicunt, 
sine  ulla  dubitatione  credendum  sit ;  Salus  ipsa  vi- 
rorum  fortium  innocentiam  tueri  non  potest.  Sin 
autem,  in  rebus  judicandis,  non  minimam  partem, 
ad  unamquamque  rem  aestimandam,  momentoque 
suo  ponderandam,  sapientia  judicis  tenet ;  nae  multo 
vestrae  majores  gravioresque  partes  sunt  ad  cogitan- 
dum,  quam  ad  dicendum  meae.  Mihi  enim  semper 
unaquaque  de  re  testis  non  solum  semel,  verum  etiam 
breviter  interrogandus,  et  saepe  etiam  non  interro- 
gandus ;  ne  aut  irato  facultas  ad  dicendum  data,  aut 
cupido  auctoritas  attributa,  esse  videatur.  Vos  et  sae- 
pius  eamdem  rem  animis  agitare,  et  diutius  uno  de 
teste  cogitare,  potestis :  et,  si  quem  nos  interrogare 
noluimus,  quae  causa  nobis  tacendi  fuerit,  existimare 
debetis.  Quamobrem,  si  hoc  judici  praescriptum  lege 
aut  officio  putatis,  testibus  credere;  nihil  est,  cur 
alius  alio  judice  melior  aut  sapientior  existimetur. 
Unum  est  enim  et  simplex  aurium  judicium,  et 

promiscue  et  communiter  stultis  ac  sapientibus  ab 
natura  datum. 

Quid  est  igitur,  ubi  elucere  possit  prudentia  ?  ubi 
discerni  stultus  auditor  et  credulus  ab  religioso  et  sa- 
pienti  judice  ?  Nimirum  illud,  in  quo  ea,  quae  di- 
cuntur  a  testibus,  [conjecturse  et  cogitationi]  tradun- 
tur,  quanta  auctoritate,  quanta  animi  aequitate, 
quanto  pudore,  quanta  fide,  quanta  religione,  quanto 
studio  existimationis  bonae,  quanta  cura,  quanto  ti- 
more,  dicantur. 

VII.  An  vero  vos  id  in  testimoniis  hominum  bar« 
barorum  dubitabitis,  quod  persaspe,  et  nostra  et  pa- 
trum  memoria,  sapientissimi  judices  de  clarissimis 
nostrae  civitatis  viris  dubitandum  non  putaverunt? 
qui  Cn.  et  Q.  Caepionibus,  L.  et  Q.  Metellis,  testi- 
bus  in  Q.  Pompeium,  hominem  novum,  non  credi- 
derunt ;  quorum  virtuti,  generi,  rebus  gestis,  fidem  et 
auctoritatem  in  testimonio,  cupiditatis  atque  inimiciti- 
arum  suspicio  derogavit.  Ecquem  hominem  vidimus, 
ecquem  vere  commemorare  possumus,  parem  consilio, 
gravitate,  constantia,  caeteris  virtutibus,  honoris,  in- 
genii,  rerum  gestarum  ornamentis,  M.  /Emilio  Scauro 
fuisse  ?  Tamen  hujus,  cujus  injurati  nutu  prope  ter- 
rarurn  orbis  regebatur,  jurati  testimonio,  neque  in  C. 
Fimbriam  neque  in  C.  Memmium,  creditum  est. 
Noluerunt  ii,  qui  judicabant,  hanc  patere  inimicitiis 
viam,  quem  quisque  odisset,  ut  eum  testimonio  pos- 
set  tollere.  Quantus  in  L.  Crasso  pudor  fuerit,  quod 
ingenium,  quanta  auctoritas,  quis  ignorat  ?  Tamen 
is,  cujus  etiam  sermo  testimonii  auctoritatem  habebat, 
testimonio  ipso,  quae  in  M.  Marcellum  inimico  animo 
dixit,  probare  non  potuit. 

Fuit,  fuit  illis  judicibus  divinum  ac  singulare,  ju- 
dices,  consilium,  qui  se  non  solum  de  reo,  sed  etiam 
de  accusatore,  de  teste,  judicare  arbitrabantur,  quid 
fictum,  quid  a  fortuna  ac  tempore  allatum,  quid  pre- 
tio  corruptum,  quid  spe  aut  metu  depravatum,  quid 

a  cupiditatealiquaautinimicitiis  profectum,  videretur. 
Quae  si  judex  non  amplectetur  omnia  consilio,  non 
animo  ac  mente  circumspiciet ;  si,  ut  quidque  ex  illo 
loco  dicetur,  ex  oraculo  aliquo  dici  arbitrabitur ;  pro- 
fecto  satis  erit,  (id,  quod  dixi  antea)  non  surdum  ju- 
dicem  huic  muneri  atque  officio  praeesse.  jNihil  erit, 
quamobrem  ille,  nescio  quis,  sapiens  homo,  ac  mul- 
tarum  rerum  peritus,  ad  res  judicandas  requiratur. 

VIII.  An  vero  illi  equites  Romani,  quos  nos  vi- 
dimus,  qui  nuper  in  re  publica  judiciisque  maximis 
floruerunt,  habuerunt  tantum  animi,  tantum  roboris, 
ut  M.  Scauro  testi  non  crederent ;  vos  Vclcarum  at- 
que  Allobrogum  testimoniis  non  credere  timetis  ?  Si 
inimico  testi  credi  non  oportuit,  inimicior  Marcello 
Crassus,  aut  Fimbriae  Scaurus,  ex  civilibus  studiis 
atque  obtrectatione  domestica,  quam  huic  Galli  ? 
quorum,  qui  optima  in  causa  sunt,  equites,  frumen- 
tum,  pecuniam,  semel  atque  iterum,  ac  saepius  invi- 
tissimi,  dare  coacti  sunt :  caeteri,  partim  ex  veteribus 
bellis  agro  multati,  partim,  ab  hoc  ipso,  bello  superati 
et  oppressi. 

Si,  qui  ob  aliquod  emolumentum  suum  cupidius 
aliquid  dicere  videntur,  iis  credi  non  convenit ;  credo 
majus  emolumentum  Caepionibus  et  Metellis  propo- 
situm  fuisse  ex  Q.  Pompeii  damnatione,  cum  studio- 
rum  suorum  obtrectatorem  sustulissent,  quam  cunc- 
tae  Galliae  ex  M.  Fonteii  calamitate ;  in  qua  illa  pro- 
vincia  prope  suam  immunitatem  ac  libertatem  posi- 
tam  esse  arbitratur. 

An,  si  homines  ipsos  spectare  convenit  (id,  qucd 
in  teste  profecto  valere  plurimum  debet),  non  modo 
cum  summis  civitatis  nostrae  viris,  sed  cum  infimo 
cive  Romano,  quisquam  amplissimus  Galliae  com- 
parandus  est  ?  Scit  Induciomarus,  quid  sit  testimo- 
nium  dicere  ?  movetur  eo  timore,  quo  nostrum  unus- 
quisque,  cum  in  eum  locum  productus  est  ? 

IX.  Recordamini,  judices,  quantopere  laborare  so- 
leatis,  non  modo  quid  dicatis  pro  testimonio,  sed 

etiam,  quibus  verbis  utamini,  ne  quod  minus  mode- 
rate  positum,  ne  quod  ab  aliqua,  cupiditate  prolap- 
sum,  verbum  esse  videatur:  vultu,  denique,  labo- 
ratis,  ne  qua  significari  possit  suspicio  cupiditatis ;  ut 
et,  cum  proditis,  existimatio  sit  quasdam  tacita  de  vo- 
bis  pudoris  ac  religionis ;  et,  cum  disceditis,  ea  dili- 
genter  conservata  ac  retenta  videatur.  Credo,  haec 
eadem  Induciomarum  in  testimonio  timuisse  aut  cogi- 
tasse  ;  qui  primum  illud  verbum  consideratissimum 
nostra?  consuetudinis,  "  Arbitror,"  quo  nos  etiam 
tunc  utimur,  cum  ea  dicimus  jurati,  quae  comperta 
habemus,  quae  ipsi  vidimus,  ex  toto  testimonio  suo 
sustulit,  atque  omnia  se  scire  dixit.  Verebatur  enim 
videlicet,  ne  quid  apud  vos  populumque  Romanum 
de  existimatione  sua,  deperderet ;  ne  qua  fama  con- 
sequeretur  ejusmodi,  Induciomarum,  talem  virum, 
tam  cupide,  tam  temere  dixisse.  Non  intelligebat,  se 
in  testimonio  nihil,  praeter  vocem  et  os  et  audaciam, 
neque  civibus  suis  neque  accusatoribus  nostris  prae- 
stare  debere. 

An  vero  istas  nationes  religione  jurisjurandi  ac 
metu  Deorum  immortalium  in  testimoniis  dicendis 
commoveri  arbitramini  ?  quae  tantum  a  caeterarum 
gentium  more  ac  natura,  dissentiunt,  quod  caeterae  pro 
religionibus  suis  bella  suscipiunt,  istae  contra  omnium 
religiones  ;  illae,  in  bellis  gerendis,  ab  Diis  immorta- 
libus  pacem  ac  veniam  petunt;  istae  cum  ipsis  Diis 
immortalibus  bella  gesserunt. 

X.  Hae  sunt  nationes,  quae  quondam  tam  longe  ab 
suis  sedibus,  Delphos  usque,  ad  Apollinem  Pythium, 
atque  ad  oraculum  orbis  terraa  vexandum  ac  spolian- 
dum,  profectae  sunt.  Ab  iisdem  gentibus  sanctis,  et 
in  testimonio  religiosis,  obsessum  Capitolium  est,  at- 
que  ille  Jupiter,  cujus  nomine  majores  nostri  vinctam 
testimoniorum  fidem  esse  voluerunt. 

Postremo,  his  quidquam  sanctum  ac  religiosum 
videri  potest,  qui,  etiam  si  quando  aliquo  metu  ad- 
ducti  Deos  placandos  esse  arbitrantur,  humanis  hos- 

tiis  eorum  aras  ac  templa  funestant  ?  ut  ne  religionem 
quidem  colere  possint,  nisi  eam  prius  scelere  violarint. 
Quis  enim  ignorat,  eos  usque  ad  hanc  diem  retinere 
illam  immanem  ac  barbaram  consuetudinem  homi- 
num  immolandorum  ?  Quamobrem,  quali  fide,  quali 
pietate,  existimatis  esse  eos,  qui  etiam  Deos  immor- 
tales  arbitrentur  hominum  scelere  et  sanguine  facil- 
lime  posse  placari  ?  Cum  his  vos  testibus  vestram  re- 
ligionem  conjungetis  ?  ab  his  quidquam  sancte  aut 
moderate  dictum  putabitis  ? 

Hoc  vestrae  mentes  tam  castae,  tam  integrae,  sibi 
suscipient,  ut,  cum  omnes  legati  nostri,  qui  illo  trien- 
nio  in  Galliam  venerunt,  omnes  equites  Romani,  qui 
in  illa  provincia  fuerunt,  omnes  negotiatores  ejus  pro- 
vinciae,  denique  omnes,  in  Gallia  qui  sunt,  socii  po- 
puli  Romani  atque  amici,  M.  Fonteium  incolumem 
esse  cupiant,  jurati  privatim  et  publice  laudent ;  vos 
tamen  Gallis  credere  malitis  ?  quid  ut  secuti  esse  vi- 
deamini  ?  voluntatemne  hominum  ?  gravior  igitur 
vobis  erit  hostium  voluntas,  quam  civium  ?  An  dig- 
nitatem  testium  ?  potestis  igitur  ignotos  notis,  in- 
iquos  aequis,  alienigenas  domesticis,  cupidos  mode- 
ratis,  mercenarios  gratuitis,  impios  religiosis,  inimi- 
cissimos  huic  imperio  ac  nomini,  bonis  ac  fidelibus 
et  sociis  et  civibus,  anteferre  ? 

XI.  An  vero  dubitatis,  judices,  quin  insitas  inimi- 
citias  istae  gentes  omnes  et  habeant  et  gerant  cum 
populi  Romani  nomine  ?  Sic  existimatis  eos  hic  sa- 
gatos  brachatosque  versari,  animo  demisso  atque  hu- 
mili,  ut  solent  ii,  qui,  affecti  injuriis,  ad  opem  judicum 
suppHces  inferioresque  confugiunt?  Nihilverominus. 
Hi  contra  vagantur  laeti  atque  erecti  passim  toto  foro, 
cum  quibusdam  minis  et  barbaro  atque  immani  ter- 
rore  verborum:  quod  ego  profecto  non  crederem, 
nisi  aliquoties  ex  ipsis  accusatoribus  vobiscum  simul, 
judices,  audissem:  cum  praeciperent,  ut  caveretis, 
ne,  hoc  absoluto,  novum  aliquod  bellum  Gallicum 
eoncitaretur. 

(Orat.)  vol.  ii.  i 

Si  M.  Fonteium,  judices,  in  causa  deficerent  om- 
nia ;  si  turpi  adolescentia,  vita  infami,  magistrati- 
bus,  quos  ante  oculos  vestros  gessit,  convictus  virorum 
bonorum  testimoniis,  [legationibus  fiagitiose  obitis,] 
invisus  suis  omnibus,  in  judicium  vocaretur ;  si  in  eo 
judicio  colonorum  populi  Romani  Narbonensium, 
fidelissimorum  sociorum  Massiliensium,  civium  Ro« 
manorum  omnium,  testimoniis  trbulisque  premere- 
tur ;  tamen  esset  vobis  magnopere  providendum,  ne, 
quos  ita  afflictos  a  vestris  patribus  majoribusque  ac- 
cepissetis,  ut  contemnendi  essent,  eos  pertimuisse,  et 
eorum  minis  et  terrore  commoti  esse,  videremini. 
Nunc  vero,  cum  lsedat  nemo  bonus,  laudent  omnes 
vestri  cives  atque  socii ;  oppugnent  ii,  qui  sa^pissime 
hanc  urbem  et  hoc  imperium  oppugnarunt ;  cumque 
inimici  M.  Fonteii  vobis  ac  populo  Romano  minen- 
tur ;  amici  atque  propinqui  supplicent  vobis  ;  dubi- 
tabitis,  non  modo  vestris  civibus,  qui  maxime  gloria 
ac  laude  ducuntur,  verum  etiam  exteri*  nationibus  ac 
gentibus,  ostendere,  vos,  in  sententiis  ferendis,  civi 
parcere,  quam  hosti  cedere,  maluisse  ? 

XII.  Magna  (mehercule)  causa,  judices,  absolu- 
tionis  cum  caeteris  causis  haec  est,  ne  qua  insignis 
huic  imperio  macula  atque  ignominia  suscipiatur,  si 
hoc  ita  perlatum  erit  in  Galliam,  senatum  equitesque 
populi  Romani,  non  testimoniis  Gallorum,  sed  mi- 
nis  commotos,  rem  ad  illorum  libidinem  judicasse. 
Ita  vero,  si  illi  bellum  facere  conabuntur,  excitandus 
nobis  erit  ab  inferis  C.  Marius,  qui  Induciomaro  isti, 
minaci  atque  arroganti,  par  in  belligerando  esse  pos- 
sit ;  excitandus  Cn.  Domitius  et  Q.  Maximus,  qui 
nationem  Allobrogum,  et  reliquas,  suis  iterum  armis 
conficiat  atque  opprimat ;  aut  (quoniam  id  quidem 
non  potest)  orandus  eritnobis  amicus  meus,  M.  Plae- 
torius,  ut  suos  novos  clientes  a  bello  faciendo  deter- 
reat,  ut  eorum  iratos  animos  atque  horribiles  impe- 
tus  deprecetur :  aut,  si  non  poterit,  M.  Fabium  sub- 
scriptorem  ejus  rogabimus,  ut  Allobrogum  animos. 

mitiget,  qucniam  apud  illos  Fabiorum  nomen  est  am- 
plissimum ;  ut  velint  isti  aut  quiescere  (id,  quod  victi 
ac  subacti  solent),  aut,  cum  minantur,  intelligere,  se 
populo  Romano  non  metum  belli,  sed  spem  trium- 
phi,  ostendere. 

Quod  si,  in  turpi  reo,  patiendum  non  esset,  ut 
quidquam  isti  se  minis  profecisse  arbitrarentur ;  quid 
faciendum  vobis  in  M.  Fonteio  arbitramini  ?  de  quo 
homine,  judices,  (jam  enim  mihi  videor  hoc,  prope 
causa  duabus  actionibus  perorata,  debere  dicere)  de 
quo  vos  homine,  ne  ab  inimicis  quidem  ullum  [fic- 
tum]  probrosum  non  modo  crimen,  sed  ne  maledic- 
tum  quidem,  audistis.  Ecquis  unquam  reus,  praeser- 
tim  in  hac  vitae  ratione  versatus,  in  honoribus  peten- 
dis,  in  potestatibus,  in  imperiis  gerendis,  sic  accusatus 
est,  ut  nullum  probrum,  nullum  facinus,  nulla  turpi- 
tudo,  quaa  a  libidine,  aut  a  petulantia,  aut  ab  auda- 
cia  nata  esset,  ab  accusatore  objiceretur,  si  non  vera, 
attamen  flcta  cum  aliqua  ratione  ac  suspicione  ? 

XIII.  M.  JEmilium  Scaurum,  summum  nostras 

civitatis  virum,  scimus  accusatum  a  M.  Bruto.  Ex- 

stant  orationes ;  ex  quibus  inteJligi  potest,  multa  in 

illum  ipsum  Scaurum  esse  dicta :  falso ;  quis  negat  ? 

verumtamen  ab  inimico  dicta  et  obj  ecta.  Quam  multa 

;  M'  Aquillius  audivit  in  suo  judicio  !  quam  multa  L/. 

i  Cotta  !  denique  P.  Rutilius  ;  qui,  etsi  damnatus  est, 

I  mihi  videtur  tamen  inter  viros  optirncs  atque  innc- 

i  centissimos  esse  numerandus.    IUe  igitur  ipse  homo 

i  sanctissimus  ac  temperatissimus  multa  audivit  in  sua 

causa,  quag  ad  suspicionem  stuprorum  ac  libidinum 

pertinerent.    Exstat  oratio  hominis  (ut  opinio  mea 

I  fert)  nostrorum  hominurn  longe  ingeniosissimi  atque 

eloquentissimi,  C.  Gracchi :  qua  in  oratione  permulta 

in   L.  Pisonem  turpia  ac   flagitiosa  dicuntur.    At 

in  quem  virum  ?  qui  tanta  virtute  atque  integritate 

fuit,  ut  etiam  illis  optimis  temporibus,  cum  hominem 

invenire  nequam  neminem  posses,  solus  tamen  Frugi 

nominaretur.  Quem  cum  in  concionem  Gracchus  vo- 

cari  juberet,  et  viator  quaereret,  quemPisonem  ?  quod 
erant  plures ;  "Cogisme,"  inquit,  "  dicere  inimicum 
meum,  Frugi."  Is  igitur  vir,  quem  ne  inimicus  qui- 
dem  satis  in  appellando  significare  poterat,  nisi  ante 
laudasset ;  qui  uno  cognomine  declarabatur,  non 
modo  quis  esset,  sed  etiam  qualis  esset ;  tamen  in 
falsam  atque  iniquam  probrorum  insimulationem  vo- 
cabatur.  M.  Fonteius  ita  duabus  actionibus  accusatus 
est,  ut  objectum  nihil  sit,  quo  significari  vestigium 
libidinis,  petulantiae,  crudelitatis,  audaciae  possit.  Non 
modo  nullum  facinus  hujus  protulerunt,  sed  ne  dic- 
tum  quidem  aliquod  reprehenderunt. 

XIV.  Quod  si,  aut  quantam  voluntatem  habent 
ad  hunc  opprimendum,  aut  quantam  ad  maledicen- 
dum  licentiam,  tantum  haberent  aut  ad  ementiendum 
animi,  aut  ad  fingendum  ingenii ;  non  meliore  for- 
tuna  ad  probra  non  audienda  Fonteius,  quam  illi,  de 
quibus  antea  commemoravi,  fuisset.  Frugi  igitur  ho- 
minem,  judices,  frugi,  inquam,  et  in  omnibus  vitae 
partibus  moderatum  ac  temperantem,  plenum  pudo- 
ris,  plenum  ofricii,  plenum  religionis,  videtis  positum 
in  vestra  fide  ac  potestate  ;  atque  ita,  ut  commissus 
sit  fidei,  permissus  potestati. 

Videte  igitur,  utrum  sit  aequius,  hominem  honestis- 
simum,  virum  fortissimum,  civem  optimum,  dedi  ini- 
micissimis  atque  immanissimis  nationibus,  an  reddi 
amicis ;  praesertim  cum  tot  res  sint,  quae  vestris  ani- 
mis  pro  hujus  innocentis  salute  supplicent ;  primum, 
generis  antiquitas,  quam,  Tusculo  ex  clarissimo  mu- 
nicipio  profectam,  in  monimentis  rerum  gestarum  in- 
cisam  ac  notatam  videmus :  tum  autem  continuae 
praeturae,  quae  et  caeteris  ornamentis,  et  existimatione 
innocentiae,  maxime  floruerunt :  deinde  recens  me- 
moria  parentis,  cujus  sanguine  non  solum  Asculano- 
rum  manus,  a  qua  interfectus  est,  sed  totum  illud 
sociale  bellum  macula  sceleris  imbutum  est :  pos- 
tremo,  ipse,  cum  in  omnibus  vitae  partibus  honestus 
atque  integer,  tum  in  re  militari  cum  summi  consilii 

et  maximi  animi,  tum  vero  usu  quoque  bellorum  ge- 
rendorum  in  primis  eorum  hominum,  qui  nunc  sunt, 
exercitatus. 

XV.  Quare,  si  etiam  monendi  estis  a  me,  judices, 
(quod  non  estis)  videor  hoc  leviter  pro  mea  auctori- 
tate  vobis  praecipere  posse,  ut  ex  eo  genere  homines, 
quorum  cognita  virtus,  industria,  felicitas  in  re  mili- 
tari  sit,  diligenter  vobis  retinendos  existimetis.  Fuit 
enim  major  talium  virorum  in  hac  republica  copia : 
quse  cum  esset,  tamen  eorum  non  rnodo  saluti,  sed 
etiam  honori,  consulebatur.  Quid  nunc  vobis  facien- 
dum  est,  studiis  militaribus  apud  juventutem  obso- 
letis  ;  [claris  autem  hominibus,]  ac  summis  ducibus 
partim  aetate,  partim  civitatis  discordiis  ac  reipublicas 
calamitate,  consumtis  ?  cum  tot  bella  aut  a  nobis  ne- 
cessario  suscipiantur,  aut  subito  atque  improvisa  nas- 
cantur.  Nonne  et  hominem  ipsum  ad  dubia  reipu- 
blicae  tempora  reservandum,  et  caeteros  studio  laudis 
ac  virtutis  inflammandos,  putatis  ? 

Recordamini,  quos  legatos  nuper  in  bello  L.  Julius, 
quos  P.  Rutilius,  quos  L.  Cato,  quos  Cn.  Pompeius 
habuerit.  Scietis  fuisse  tum  M.  Cornutum,  L.  Cinnam, 
L.  Sullam,  praetorios  homines,  belli  gerendi  peritissi- 
mos ;  praeterea  C.  Marium,  P.  Didium,  Q.  Catulum, 
P.  Crassum,  non  Hteris  homines  ad  rei  militaris  scien- 
tiam,  sed  rebus  gestis  ac  victoriis,  eruditos.  Age  vero, 
nunc  inserite  oculos  in  curiam ;  introspicite  penitus 
in  omnes  reipublicae  partes.  Utrum  videtis  nihil  posse 
accidere,  ut  tales  viri  desiderandi  sint  ?  an,  si  accide- 
rit,  eorum  hominum  copia  populum  Romanum  abun- 
dare  ?  Quae  si  diligenter  attendetis,  profecto,  judices, 
virum  ad  labores  belli  impigrum,  ad  pericula  fortem, 
ad  usum  ac  disciplinam  peritum,  ad  consilia  pruden- 
tem,  ad  casum  fortunamque  felicem,  domi  vobis  ac 
liberis  vestris  retinere,  quam  inimicissimis  populi 
Romani  nationibus  et  crudelissimis  tradere  et  con- 
demnare,  maletis. 

XVI.  At  infestis  prope  signis  inferuntur  Galli  in 

Fonteium  :  et  instant  atque  urgent  summo  cum  stu- 
dio,  summa  cum  audacia.  Nos  vero,  judices,  non  et 
multis  et  firmis  praesidiis,  vobis  adjutoribus,  isti  im- 
mani  atque  intolerandes  barbariae  resistemus?  Pri- 
mum  objicitur  contra  istorum  impetus  Macedonia, 
fidelis  et  amica  populo  Romano  provincia ;  quae  cum 
se  ac  suas  urbes,  non  solum  consilio,  sed  etiam  manu 
Fonteii  conssrvatam  esse  dicat;  ut  iUa  per  hunc  a 
Thracum  adventu  ac  depopulatione  defensa  fuit,  sic 
ab  hujus  nunc  capite  Gallorum  impetus  terroresque 
depellit.  Constituitur  ex  altera  parte  ulterior  His- 
pania,  quse  profecto,  non  modo  religione  sua  resistere 
istorum  cupiditati  potest,  sed  etiam  sceleratorum  ho- 
minum  perjuria  testimoniis  ac  iaudationibus  suis  re- 
futare.  Atque  ex  ipsa  etiam  Gallia  fidelissima  et 
gravissima  auxilia  sumuntur.  Venit  huic  subsidio, 
niisero  atque  innocenti,  Massiliensium  cuncta  civitas, 
quae  non  solum  ob  eam  causam  laborat,  ut  huic,  a 
quo  ipsa  servata  est,  parem  gratiam  referre  videatur ; 
sed  etiam,  quod  ea  conditione  atque  eo  fato  se  in  his 
terris  collocatam  esse  arbitratur,  ne  quid  nostris  ho- 
minibus  illae  gentes  nocere  possint. 

Pugnat  pariter  pro  salute  M.  Fonteii  Narbonensis 
colonia,  quae,  per  hunc,  ipsa  nuper  obsidione  hostium 
liberata,  nunc  ejusdem  miseriis  ac  periculis  commove- 
tur.  Denique,  ut  oportet  bello  Gallico,  ut  majorum 
jura  moresque  praescribunt,  nemo  est  civis  Romanus, 
qui  sibi  ulla  excusatione  utendum  putet.  Omnes  il- 
Hus  provinciae  publicani,  agricolae,  pecuarii,  caeteri  neg- 
otiatores,  uno  animo  M.  Fonteium,  atque  una  voce, 
defendunt. 

XVII.  Quod  si  tantas  auxiliorum  nostrorum  copias 
Induciomarus  ipse  despexerit,  dux  Allobrogum  caete- 
rorumque  Gallorum ;  num  etiam  de  matris  hunc  com- 
plexu,  lectissimae  miserrimaeque  feminae,  vobis  inspec- 
tantibus,  avellet  atque  abstrahet  ?  praesertim  cum  virgo 
Vestalis  ex  altera  parte  germanum  fratrem  complexa 
teneat,  vestramque,  judices,  ac  popuii  Romani  fidem 

imploret ;  quae,  pro  vobis  liberisque  vestris,  tot  an- 
nos  in  Diis  immortalibus  placandis  occupata  est,  ut  ea 
nunc,  pro  salute  sua  fratrisque  sui,  animos  vestros 
placare  possit.  Cui  miserae  quod  praesidium,  qucd 
solatium  reliquum  est,  hoc  amisso  ?  Nam  caeterae  fe- 
minae  gignere  ipsae  sibi  praesidia,  et  habere  domi  for- 
tunarum  omnium  socium  participemque  possunt ; 
huic  vero  virgini,  quid  est,  praeter  fratrem,  quod  aut 
jucundum  aut  carum  esse  possit  ?  Nolite  pati,  ju- 
dices,  aras  Deorum  immortalium,  Vestaeque  matris, 
quotidianis  virginis  lamentationibus  de  vestro  judicio 
[commoveri.]  Prospicite,  ne  ille  ignis  aeternus,  noc- 
turnis  Fonteise  laboribus  vigiliisque  servatus,  sacer- 
dotis  vestrae  lacrymis  exstinctus  esse  dicatur.  Tendit 
ad  vos  virgo  Vestalis  manus  supplices,  easdem,  quas 
pro  vobis  Diis  immortalibus  tendere  consuevit.  Ca- 
vete,  ne  periculosum  superbumque  sit,  ejusvos  obse- 
crationem  repudiare,  cujus  preces  si  Dii  adspernaren- 
tur,  haec  salva  esse  non  possent. 

Videtisne,  subito,  judices,  virum  fortissimum,  M. 
Fonteium,  parentis  et  sororis  commemoratione  lacry- 
mas  profudisse  ?  Qui  nunquam  in  acie  pertimuerit, 
qui  se  armatus  saepe  in  hostium  manum  multitudi- 
nemque  immiserit,  cum  in  ejusmodi  periculis  eadem 
se  solatia  suis  relinquere  arbitraretur,  quae  suus  pater 
sibi  reliquisset ;  idem  nunc  perturbato  animo  perti- 
mescit,  ne  non  modo  ornamento  et  adjumento  non  sit 
suis,  sed  etiam,  cum  acerbissimo  luctu,  dedecus  aeter- 
num  miseris  atque  ignominiam  relinquat. 

O  fortunam  longe  disparem,  M.  Fontei,  si  deli- 
gere  potuisses,  ut  potius  telis  tibi  Gallorum,  quam 
perjuriis,  intereundum  esset !  Tum  enim  vitae  socia 
virtus,  mortis  comes  gloria,  fuisset:  nunc  vero  qui 
est  dolor,  victoriae  te  atque  imperii  poenas  ad  eorum  ar- 
bitrium  sufferre,  qui  aut  victi  armis  sunt,  aut  invitis- 
simi  paruerunt?  A  quo  periculo  defendite,  judices, 
civem  fortem  atque  innocentem :  curate,  ut  nostris 
testibus  plus  quam  alienigenis  credidisse  videamini ; 

plus  saluti  civium,  quam  hostium  libidini,  consu» 
luisse;  graviorem  duxisse  ejus  obsecrationem,  quae 
vestris  sacris  praesit,  quam  eorum  audaciam,  qui  cum 
omnium  sacris  delubrisque  bella  gesserunt.  Postremo 
prospicite,  judices,  (id,  quod  ad  dignitatem  populi 
Romani  maxime  pertinet)  ut  plus  apud  vos  preces 
virginis  Vestalis,  quam  minse  Gallorum,  valuisse 
videantur. 

ARGUMENTUM. 

M.  Fulcinius  Tarquiniensis  Caesenniae  uxori  mo- 
riens  usumfructum  bonorum  suorum  legavit,  ut  frue- 
retur  una  cum  filio  haerede  instituto.  Filio  mortuo,  et 
auctione  bonorum  instituta,  fundum  emere  ex  iis  bo- 
nis,  de  amicorum  sententia,  constituit ;  idque  nego- 
tium  dat  Sexto  iEbutio,  cui  fundus,  Caesenniae  pe- 
cunia  emtus,  fuit  addictus.  Caesennia  post  A.  Cae- 
cinae  nupsit,  et  moriens  eum  haeredem  fecit.  Quo 
facto  iEbutius  hunc  fundum  suum  esse  dixit ;  sua,  se 
sibi  pecunia  eum  emisse ;  quod  ex  argentarii  tabulis 
demonstrabat,  qui  auctioni  interfuerat.  Adjiciebat 
pra?terea,  Caecinam,  quod  Volaterranis  esset  a  Sulla 
civitas  ademta,  non  posse  haeredem  Caesenniae  esse. 
Sed,  cum  esset  constitutum,  qua  die  in  rem  praesen- 
tem  venirent,  ut  Caecina,  moribns,  ui,  sed  civili,  quo- 
tidiana,  de  fundo  deductus,  interdictum  a  praetore 
postularet ;  JEbutius  Caecinam,  fundum  ingredi  co- 
nantem,  verd  vi  et  so/ida,  nempe  armatis  hominibus, 
per  vim  aditu  prohibuit.  Caecina  interdictum  a  prae« 
tore  Dolabella  impetravit  devi,  armatis  hominibus, 
ut,  unde  dejectus  esset,  eo  restitueretur.  iEbutius 
restituisse  se  dixit ;  h.  e.  non  vi  dejecisse,  neque  adeo 

restitutione  opus  esse.  In  eo  sponsio  facta  est ;  atque, 
de  ea  ut  cognoscerent,  recuperatores  a  praetore  dati. 
Tota  igitur  Ciceronis  oratio  in  eo  versatur,  ut  primo 
vere  dejectum  CaBcinam  ostendat,  etiamsi  aditu  ipso 
prohibitus  esset,  neque  ipsum  fundum  ingressus,  cap. 
9 — 14;  quod  negabat  /Ebutius  esse  dejicere;  deinde 
vim  Caacinae  factam  esse,  cap.  14.  sqq.  quo  loco  di- 
greditur  ad  elegantem  disputationem  de  legibus  et 
edictis  e  consilio  et  sententia  potius  quam  verbo  in- 
terpretandis.  Ad  illam  vero  de  Sullana  lege  objec- 
tionem  cap.  33.  sqq.  respondet,  e  clausula  cum  illius 
tum  omnium  legum :  "  Si  qui(J  jus  non  esset  rogari, 
ejus  ea  lege  nihilum  rogatum."  Multa  esse,  qua3  jus 
non  sitrogari :  hujusmodi  etiamfuisse  de  civitateVo- 
laterranis  adimenda:  deinde  ita  de  civitate  tulisse 
Sullam,  ut,  ncxa,  h.  e.  emtiones  per  ses  et  libram,  et 
haereditates,  non  sustulerit. 

I.  Sr,  quantum  in  agro  locisque  desertis  audacia 
potest,  tantum  in  foro  atque  in  judiciis  impudentia  va- 
leret ;  non  minus  nunc  in  causa  cederet  A.  Csecina 
Sex  iEbutii  impudentiae,  quam  tum,  in  vi  facienda, 
cessit  audaciae.  Verum  et  illud  considerati  hominis 
esse  putavit,  qua  de  re  jure  decertari  oporteret,  armis 
non  contendere ;  et  hoc  constantis,  quicum  vi  et  ar- 
mis  certare  noluisset,  eum  jure  judicioque  superare. 

Ac  mihi  quidem  cum  audax  praecipue  fuisse  vide- 
tur  jEbutius  in  convocandis  hominibus  et  armandis, 
tum  impudens  in  judicio ;  non  solum  quod  in  judi- 
cium  venire  ausus  est  (nam  id  quidem,  tametsi  im- 
probe  fit  in  aperta  re,  tamen  malitia  est  jam  usitatum), 
sed  quod  non  dubitavit  id  ipsum,  quod  arguitur,  con- 
fiteri :  nisi  forte  hoc  rationis  habuit,  quoniam,  si  facta 
vis  esset  moribus,  superior  in  possessione  retinenda 
non  fuisset ;  quia  contra  jus  moremque  facta  sit,  A. 
Caecinam  cum  amicis  metu  perterritum  profugisse ; 
nunc  quoque  in  judicio,  si  causa  more  institutoque 
omnium  defendatur,  nos  inferiores  in  agendo  non  fu- 
turos :  sin  a  consuetudine  recedatur,  se,  quo  impu- 
dentius  egerit,  hoc  superiorem  discessurum.  Quasi 
vero  aut  in  judicio  possit  idem  improbitas,  quod  in  vi 
confidentia ;  aut  non  eo  libentius  tum  audacias  cesse- 
rimus,  quo  nunc  impudentiae  facilius  obsisteremus. 

Itaque  longe  alia  ratione,  recuperatores,  ad  agen- 
dam  causam  hac  actione  venio,  atque  initio  veneram. 
Tum  enim  nostrae  causae  spes  erat  posita  in  defensione 
mea,  nunc  in  confessione  adversarii ;  tum  in  nostris, 
nunc  vero  in  illorum  testibus ;  de  quibus  ego  antea 
laborabam,  ne,  si  improbi  essent,  falsi  aliquid  dicerent, 

si  probi  existimarentur,  quod  dixissent,  probarent : 
nunc  sum  animo  aequissimo.  Si  enim  sunt  viri  boni, 
me  adjuvant,  cum  id  jurati  dicunt,  quod  ego  inju- 
ratus  insimulo.  Sin  autem  minus  idonei,  me  non 
laedunt :  cum,  iis  sive  creditur,  creditur  hoc  ipsum, 
quod  nos  arguimus,  sive  fides  non  habetur,  de  ad- 
versarii  testium  fide  derogatur. 

II.  Verumtamen,  cum  iilorum  causse  actionem 
considero,  non  video,  quid  impudentius  dici  possit ; 
cum  autem  vestram  in  judicando  dubitationem,  ve- 
reor,  ne  id,  quod  videntur  impudenter  fecisse,  astute 
et  callide  fecerint.  Nam,  si  negassent  vim  homini- 
bus  armatis  esse  factam,  facile  honestissimis  testibus 
in  re  perspicua  tenerentur:  sin  confessi  essent,  et 
id,  quod  nullo  tempore  jure  fleri  potest,  tum  ab  se 
jure  factum  esse  defenderent ;  sperarunt,  (id,  quod 
assecuti  sunt)  se  injecturos  vobis  causam  delibe- 
randi,  et  judicandi  justam  moram  ac  religionem. 
Simul  illud,  quod  indignissimum  est,  futurum  arbi- 
trati  sunt,  ut,  in  hac  causa,  non  de  improbitate  Sex. 
iEbutii,  sed  de  jure  civili,  judicium  fieri  videretur. 

Qua  in  re,  si  mihi  esset  unius  A.  Caecinae  causa 
agenda,  profiterer  satis  idoneum  esse  me  defensorem, 
propterea  quod  fidem  meam  diligentiamque  prae- 
starem  :  quae  cum  sunt  in  actore  causae,  nihil  est,  in 
re  praesertim  aperta  ac  simplici,  quod  excellens  in- 
genium  requiratur.  Sed,  cum  de  eo  jure  mihi  di- 
cendum  sit,  quod  pertineat  ad  omnes,  quod  consti- 
tutum  sit  a  majoribus,  conservatum  usque  ad  hoc 
tempus ;  quo  sublato,  non  solum  pars  aliqua  juris 
deminuta,  sed  etiam  vis  ea,  quae  juri  maxime  est 
adversaria,  judicio  confirmata,  esse  videatur;  video 
summi  ingenii  causam  esse :  non,  uti  demonstretur, 
quod  ante  oculos  est,  sed  ne,  si  quis  vobis  error  in 
tanta  re  sit  objectus,  omnes  potius  me  arbitrentur 
causae,  quam  vos  religioni  vestrae,  defuisse. 

Quamquam    ego  mihi   sic  persuadeo,  recupera- 
tores,  non  vos  tam  propter  juris  obscuram  dubiam- 

que  rationem  bis  jarn  de  eadem  causa  dubitasse, 
quam  qucd  videtur  ad  summam  illius  existimatio- 
nem  hoc  judicium  pertinere,  moram  ad  condemnan- 
dum  acquisisse,  simul  et  illi  spatium  ad  sese  colli- 
gendum  dedisse.  Quod  quoniam  jam  in  consuetudi- 
nem  venit,  et  id  viri  boni,  vestri  similes,  in  judi- 
cando  faciunt,  reprehendendum  fortasse  minus,  que- 
rendum  vero  magis  etiam,  videtur ;  ideo  quod  om- 
nia  judicia,  aut  distrahendarum  controversiarum, 
aut  puniendorum  maleficiorum,  causa  reperta  sunt : 
quorum  alterum  levius  est,  propterea  qucd  et  minus 
laedit,  et  persaepe  disceptatore  domestico  dijudi- 
catur;  alterum  est  vehementissimum,  quod  et  ad 
graviores  res  pertinet,  et  non  honorariam  operam 
amici,  sed  severitatem  judicis  ac  vim,  requirit. 

Quod  est  gravius,  et  cujus  rei  causa  maxime  ju- 
dicia  constituta  sunt,  id  jam  mala  consuetudine  dis- 
solutum  est:  nam,  ut  quaeque  res  est  turpissima, 
sic  maxime  et  maturissime  judicanda  est :  at  ea,  in 
qua  existimationis  periculum  est,  tardissime  judi- 
catur. 

III.  Qui  igitur  convenit,  quae  causa  fuerit  ad 
constituendum  judicium,  eamdem  moram  esse  ad 
judicandum  ?  Si  quis,  quod  spopondit,  (qua  in  re 
verbo  se  uno  obligavit)  id  non  facit,  maturo  judicio, 
sine  ulla  religione  judicis,  condemnatur :  qui  per 
tutelam,  aut  societatem,  aut  rem  mandatam,  aut 
fiduciae  rationem,  fraudavit  quempiam,  in  eo,  quo 
delictum  majus  est,  eo  pcena  est  tardior.  Est  enim 
turpe  judicium,  et  facto  quidem  turpe.  Videte  igitur, 
quam  inique  accidat,  quia  res  indigna  sit,  ideo  tur- 
pem  existimationem  sequi;  quia  turpis  existimatio 
sequatur,  ideo  rem  indignam  non  judicari. 

At  si  quis  mihi  hoc  judex  recuperatorve  dicat ; 
"  Potuisti  enim  leviore  actione  confligere :  potuisti 
ad  tuum  jus  faciliore  et  commodiore  judicio  perve- 
nire :  quare  aut  muta  actionem,  aut  noli  mihi  in- 
stare,  ut  judicem ;"  tamen  is  aut  timidior  videatur, 

Orat.)  vol.  ii.  K 

quam  fortem,  aut  cupidior,  quam  sapientem  judi- 
cem  esse  aequum  est,  si  aut  mihi  praescribat,  quem- 
admodum  meum  jus  persequar,  aut  ipse  id,  quod 
ad  se  delatum  sit,  non  audeat  judicare.  Etenim,  si 
praetor  is,  qui  judicia  dat,  nunquam  petitori  prassti- 
tuit,  qua  actione  illum  uti  velit ;  videte,  quam  in- 
iquum  sit,  constituta,  jam  re,  judicem,  quid  agi  po- 
tuerit,  aut  quid  possit,  non  quid  actum  sit,  quaerere. 

Verumtamen  nimiae  vestrae  benignitati  parere- 
mus,  si  alia,  ratione  jus  nostrum  recuperare  posse- 
mus.  Nunc  vero  quis  est,  qui  aut  vim  armatis  ho- 
minibus  factam  relinqui  putet  oportere,  aut  ejus  rei 
leviorem  actionem  nobis  aliquam  demonstrare  pos- 
sit  ?  Ex  quo  genere  peccati  (ut  illi  clamitant)  vel 
injuriarum  vel  capitis  judicia  constituta  sunt,  in  eo 
potestis  atrocitatem  nostram  reprehendere,  cum  vi- 
deatis  nihil  aliud  actum,  nisi  possessionem  per  in- 
terdictum  esse  repetitam  ? 

IV.  Verum,  sive  vos  existimationis  illius  pericu- 
lum,  sive  juris  dubitatio,  tardiores  fecit  adhuc  ad 
judicandum  ;  alterius  rei  causam  vosmet  ipsi  jam  vo- 
bis,  saepius  prolato  judicio,  sustulistis ;  alterius  ego 
vobis  hodierno  die  causam  profecto  auferam,  ne 
diutius  de  controversia  nostra,  ac  de  communi  jure, 
dubitetis.  Et,  si  forte  videbor  altius  initium  rei  de- 
monstrandae  petisse,  quam  me  ratio  juris,  et  jus,  de 
quo  judicium  est,  et  natura  causae,  coegerit,  quasso 
ut  ignoscatis  :  non  enim  minus  laborat  A.  Caecina, 
ne  summo  jure  egisse,  quam  ne  certum  jus  non  ob- 
tinuisse,  videatur. 

M.  Fulcinius  fuit,  recuperatores,  e  municipio  Tar- 
quiniensi,  qui  et  domi  suae  cum  primis  honestus  ex- 
istimatus  est,  et  Romae  argentariam  non  ignobilem 
fecit.  Is  habuit  in  matrimonio  Caesenniam,  eodem 
e  municipio,  summo  loco  natam,  et  probatissimam 
feminam,  sicut  et  vivus  multis  ipse  rebus  ostendit, 
et  in  morte  [sua]  testamento  declaravit.  Huic  Cae- 
senniae  fundum  in  agro  Tarquiniensi  vendidit  tem- 

poribus  illis  difficillimis  solutionis.  Cum  uteretur 
dote  uxoris  numerata ;  quo  mulieri  esset  res  cautior, 
curavit,  ut  in  eo  fundo  dos  collocaretur.  Aliquanto 
post,  jam  argentaria  dissoluta,  Fulcinius  huic  fundo 
uxoris  continentia  quaedam  prasdia  atque  adjuncta 
mercatur.  Moritur  Fulcinius :  (multa  enim,  quae 
sunt  in  re,  quia  remota  sunt  a  causa,  praetermit- 
tam:)  testamento  facit  ha?redem,  quem  habebat  e 
Caesennia  filium;  usumfructum  omnium  bonorum 
suorum  Caesenniae  legat,  ut  frueretur  una  cum  filio. 

Magnus  honos  viri  jucundus  mulieri  fuisset,  si 
diuturnum  esse  licuisset :  frueretur  enim  bonis  cum 
eo,  quem  suis  bonis  haeredem  esse  cupiebat,  et  ex 
quo  maximum  fructum  ipsa  capiebat.  Scd  hunc 
fructum  mature  fortuna  ademit :  nam  brevi  tem- 
pore  M.  Fulcinius  adolescens  mortuus  est :  haere- 
dem  P.  Caasennium  fecit :  uxori  grande  pondus  ar- 
genti,  matrique  partem  bonorum  majorem,  legavit. 
Itaque  in  partem  mulieres  vocatae  sunt. 

V.  Cum  esset  haec  auctio  haereditaria  constituta, 
iEbutius  iste,  qui  jamdiu  Caesenniaa  viduitate  ac  so- 
litudine  aleretur,  ac  se  ejus  in  familiaritatem  insi- 
nuasset  hac  ratione,  ut  cum  aliquo  suo  compendio 
negotia  mulieris,  si  qua  acciderent,  controversiasque, 
susciperet;  versabatur  quoque  eo  tempore  in  his 
rationibus  auctionis  et  partitionis;  atque  etiam  se 
ipse  inferebat  et  intrudebat :  et  in  eam  opinionem 
Caesenniam  adducebat,  ut  mulier  imperita  nihil  pu- 
taret  agi  callide  posse,  ubi  non  adesset  iEbutius. 

Quam  personam  jam  ex  quotidiana.  cognoscitis 
vita,  recuperatores,  mulierum  assentatoris,  cogni- 
toris  viduarum,  deiensoris  nimium  litigiosi,  conciti 
ad  rixam,  inepti  ac  stulti  inter  viros,  inter  mulieres 
periti  juris,  et  callidi ;  hanc  personam  imponite  iEbu- 
tio :  is  enim  Caesenniaa  fuit  iEbutius.  Ne  forte  quae- 
ratis,  num  propinquus  ?  nihil  alienius.  Amicus,  aut 
a  patre  aut  a  viro  traditus  ?  nihil  minus.  Quis  igi- 
tur  ?  ille,  quem  supra  deformavi ;  voluntarius  ami- 

cus  mulieris,  non  necessitudine  aliqua,  sed  ficto 
officio  simulataque  sedulitate,  conjunctus ;  magis  op- 
portuna,  opera  nonnunquam,  quam  aliquando  fideli. 

Cum  esset  (ut  dicere  institueram)  constituta  auc- 
tio  Romae,  suadebant  amici  cognatique  Caesenniae, 
(id,  quod  ipsi  quoque  mulieri  in  mentem  veniebat) 
quoniam  potestas  esset  emendi  fundum  illum  Ful- 
cinianum,  qui  fundo  ejus  antiquo  continens  esset, 
nullam  esse  rationem  amittere  ejusmodi  occasionem ; 
cum  praesertim  pecunia  ex  partitione  deberetur : 
nusquam  eam  posse  melius  collocari.  Ita-que  mu- 
lier  facere  constituit :  mandat  ut  fundum  sibi  emat. 
Cui  tandem  ?  cui  putatis  ?  An  non  in  mentem  ve- 
nit  omnibus  hominis  illius,  ad  hoc  munus  et  ad 
omnia  mulieris  negotia  parati,  sine  quo  nihil  satis 
caute,  nihil  satis  callide,  agi  posset  ?  Recte  attenditis. 

VI.  iEbutio  negotium  datur.  Adest  ad  tabulam  : 
licetur  JEbutius  :  deterrentur  emtores  multi,  partim 
gratia,  Caesenniae,  partim  etiam  pretio.  Fundus  ad- 
dicitur  yEbutio :  pecuniam  argentario  promittit 
iEbutius :  quo  testimonio  nunc  vir  optimus  utitur, 
sibi  emtum  esse.  Quasi  vero  aut  nos  ei  negemus 
addictum,  aut  tum  quisquam  fuerit,  qui  dubitarit, 
quin  emeretur  Caesenniae ;  cum  id  plerique  scirent, 
omnes  fere  audissent,  hi  conjectura  assequi  possent, 
cum  pecunia  Caesenniae  ex  illa,  haereditate  deberetur, 
eam  porro  in  praediis  collocari  maxime  expediret ; 
essent  autem  praedia,  quae  mulieri  maxime  conveni- 
rent ;  ea  venirent ;  liceretur  is,  quem  Caesenniae  dare 
operam  nemo  miraretur,  sibi  emere  nemo  posset 
suspicari. 

Hac  emtione  facta,  pecunia  solvitur  a  Caesennia. : 
cujus  rei  putat  iste  rationem  reddi  non  posse,  quod 
ipse  tabulas  averterit;  se  autem  habere  argentarii 
tabulas,  in  quibus  sibi  expensa  pecunia  lata  sit,  ac- 
ceptaque  relata:  quasi  id  aliter  fieri  oportuerit. 
Cum  omnia  ita  facta  essent,  quemadmcdum  nos  de- 
fendimus,  Caesennia  fundum  possedit,  locavitque: 

neque  ita  multo  post  A.  Caecinae  nupsit.  Ut  in 
pauca  conferam,  testamento  facto  mulier  moritur. 
Facit  hceredem  ex  deunce  et  semuncia  Caecinam ;  ex 
duabus  sextulis  M.  Fulcinium,  libertum  superioris 
viri;  iEbutio  sextulam  adspergit.  Hanc  sextulam 
illa  mercedem  isti  esse  voluit  assiduitatis  et  moles- 
tiae,  si  quam  susceperat.  Iste  autem  hac  sextula  se 
ansam  retinere  omnium  controversiarum  putat. 

VII.  Jam  principio  ausus  est  dicere,  non  posse 
haeredem  esse  Caesenniae  Caecinam,  quod  is  deteriore 
jure  esset,  quam  casteri  cives,  propter  incommodum 
Volaterranorum,  calamitatemque  civilem.  Itaque  ho- 
mo  timidus  imperitusque,  qui  neque  animi  neque 
consilii  satis  haberet,  non  putavit  esse  tanti  haeredi- 
tatem,  ut  de  civitate  in  dubium  veniret.  Concessit 
(credo)  iEbutio,  quantum  vellet,  de  Caesenniae  bonis 
ut  haberet :  immo,  ut  viro  forti  ac  sapienti  dignum 
fuit,  ita  calumniam  sultitiamque  obtrivit  ac  con- 
tudit. 

In  possessione  bonorum  cum  esset,  et  cum  ipse 
sextulam  suam  nimium  exaggeraret,  nomine  hasredis 
arbitrum  familias  erciscundas  postulavit :  atque  illis 
paucis  diebus,  posteaquam  videt,  nihil  se  ab  A. 
Caecina  posse  litium  terrore  abradere ;  homini  Ro- 
mae  in  foro  denuntiat,  fundum  illum,  (de  quo  ante 
dixi)  cujus  istum  emtorem  demonstravi  fuisse  man- 
datu  Caesenniae,  suum  esse,  seque  sibi  emisse.  Quid 
ais  ?  tuus  ille  fundus  est,  quem,  sine  ulla  contro- 
versia,  quadriennium,  hoc  est,  ex  quo  tempore  fun- 
dus  veniit,  quoad  vixit,  possedit  Caesennia  ?  Usus 
enim,  inquit,  ejus,  et  fructus  fundi,  testamento  viri, 
fuerat  Caesenniae. 

Cum  hoc  novae  litis  genus  tam  malitiose  intende- 
ret,  placuit  Caecinae,  de  amicorum  sententia,  consti- 
tuere,  quo  die  in  rem  praesentem  veniretur,  et  de 
fundo  Caecina  moribus  deduceretur.  Colloquuntur : 
dies  ex  utriusque  commodo  sumitur.  Caecina  cum 
amicis  ad  diem  venit  in  castellum  Axiam ;  ex  quo 

loco  fundus  is,  de  quo  agitur,  non  longe  abest.  Ibi 
certior  fit  a  pluribus,  homines  permultos,  liberos 
atque  servos,  coegisse  et  armasse  jEbutium.  Cum 
id  partim  mirarentur,  partim  non  crederent ;  ecce, 
ipse  iEbutius  in  castellum  venit :  denuntiat  Caecinae, 
se  armatos  habere :  abiturum  eum  non  esse,  si  ac- 
cessisset.  Caecinae  placuit,  et  amicis,  quoad  vide- 
retur  salvo  capite  lieri  posse,  experiri.  Tum  de  ca- 
stello  descendunt :  in  fundum  proficiscuntur.  Vide- 
tur  temere  commissum :  verum,  ut  opinor,  hoc  fuit 
causae:  tam  temere  istum  re  commissurum,  quam 
verbis  minitabatur,  nemo  putavit. 

VIII.  Atque  iste,  ad  omnes  introitus,  qua  adiri 
pcterat,  non  modo  in  eum  fundum,  de  quo  contro- 
versia  erat,  sed  etiam  in  illum  proximum,  de  quo 
nihil  ambigebatur,  armatos  homines  opponit.  Itaque 
primo  cum  in  antiquum  fundum  ingredi  vellet, 
quod  ea  proxime  accedi  poterat,  frequentes  armati 
obstiterunt. 

Quo  loco  depulsus  Caecina,  tamen,  qua  potuit, 
ad  eum  fundum  profectus  est,  e  quo,  ex  conventu, 
vim  fieri  oportebat.  Ejus  autem  fundi  extremam 
partem  oleae  directo  ordine  definiunt.  Ad  eas  cum 
accederetur,  iste  cum  omnibus  copiis  praesto  fuit, 
servumque  suum,  nomine  Antiochum,  ad  se  vocavit, 
et  clara  voce  imperavit,  ut  eum,  qui  illum  olearum 
ordinem  intrasset,  occideret.  Homo,  mca  sententia, 
prudentissimus,  Caecina,  tamen  in  hac  re  plus  mihi 
animi  quam  consilii  videtur  habuisse.  Nam,  cum 
et  armatorum  multitudinem  videret,  et  eam  vocem 
jEbutii,  quam  commemoravi,  audisset;  tamen  ac- 
cessit  propius  ;  et  jam  ingrediens  intra  finem  ejus 
loci,  quem  oleae  terminabant,  impetum  armati  An- 
tiochi,  caeterorumque  tela  atque  incursus,  refugit. 
Eodem  tempore  se  in  fugam  conferunt  una  amici 
advocatique  ejus,  metu  perterriti,  quemadmodum 
illorum  testem  dicere  audistis.  His  rebus  ita  gestis, 
P.  Dolabella  praetor  interdixit,  ut  est  consuetudo, 

*'  de  vi,  hominibus  armatis,"  sine  ulla  exceptione, 
tantum,  ut,  unde  dejecisset,  restitueret.  Restituisse 
se,  dixit.  Sponsio  facta  est.  Hac  de  sponsione  vobis 
judicandum  est. 

IX.  Maxime  fuit  optandum  Caecinae,  recupera- 
tores,  ut  controversiae  nihil  haberet;  secundo  loco, 
ut  ne  cum  tam  improbo  homine;  tertio,  ut  cum 
tam  stulto  haberet.  Etenim  non  minus  nos  stultitia 
illius  sublevat,  quam  laedit  improbitas.  Improbus 
fuit,  quod  homines  coegit,  armavit,  coactis  armatis- 
que  vim  fecit.  Laesit  in  eo  Caecinam  :  sublevavit 
ibidem.  Nam,  in  eas  ipsas  res  quas  improbissime 
fecit,  testimonia  sumsit ;  et  eis  in  causa  testimoniis 
utitur. 

Itaque  mihi  certum  est,  recuperatores,  antequam 
ad  meam  defensionem  meosque  testes  venio,  illius 
uti  confessione  et  testimoniis.  Quid  confitetur,  atque 
ita  libenter  confitetur,  ut  non  solum  fateri,  sed  etiam 
profiteri  videatur,  recuperatores  ?  Convocavi  homi- 
nes :    coegi :    armavi :    terrore    mortis   ac    periculo 
capitis,  ne  accederes,  obstiti:   ferro,  inquit,   ferro, 
(et  hoc  dicit  in  judicio)  te  rejeci  atque  perterrui. 
Quid  ?  testes  quid  aiunt  ?  P.  Vetilius,  propinquus 
JEbutii,  se  ^Ebutio  cum  armatis  servis  venisse  advo- 
catum.  Quid  praeterea  ?  fuisse  complures  armatos. 
Quid   aliud  ?    minatum    esse    iEbutium    Caecinae. 
Quid  ego  de  hoc  teste  dicam,  nisi  hoc,  recuperatores, 
ut  idcirco  non  minus  ei  credatis,  quod  homo  minus 
idoneus   habetur;  sed  ideo   credatis,  quod  ex  illa 
parte  id  dicit,  quod  illi  causae  maxime  est  alienum  ? 
A.  Terentius,  alter  testis,  non  modo  JEbutium, 
sed  etiam  se  ipsum,  arguit.  In  iEbutium  hoc  dicit, 
armatos  homines  fuisse  :  de  se  autem  hoc  praedicat : 
Antiocho,  JEbutii  servo,  imperasse,  ut  in  Caecinam 
advenientem  cum  ferro  invaderet.  Quid  loquar  am- 
plius  hoc  de  homine  ?  In  quem  ego  dicere,  cum  ro- 
garer  a  Caecina,  nunquam  volui,  ne  arguere  illum 

rei  capitalis  viderer ;  de  eo  dubito  nunc,  quomodo 
aut  loquar  aut  taceam,  cum  ipse  hoc  de  se  juratus 
praedicet.  Deinde  L.  Coelius  non  solum  iEbutium 
cum  armatis  dixit  fuisse  compluribus,  verum  etiam 
cum  advocatis  perpaucis  eo  venisse  Caecinam.  De 
hoc  ego  teste  detraham,  cui  aeque,  atque  meo  testi, 
ut  credatis,  postulo  ? 

X.  P.  Memmius  secutus  est,  qui  suum  non  par- 
vum  beneficium  commemoravit  in  amicos  Caecinae, 
quibus  sese  viam  per  fratris  sui  fundum  dedisse 
dixit,  qua  effugere  possent,  cum  essent  metu  omnes 
perterriti.  Huic  ego  testi  gratias  agam,  quod  et  in 
re  misericordem  se  praebuit,  et  in  testimonio  religio- 
sum. 

A.  Atilius,  et  ejus  filius  L.  Atilius,  et  armatos 
ibi  fuisse,  et  se  suos  armatos  adduxisse,  dixerunt : 
etiam  hoc  amplius :  cum  JEbutius  Caecinae  malum 
minaretur,  ibi  tum  Caecinam  postulasse,  ut  moribus 
deductio  fieret.  Hoc  idem  P.  Rutilius  dixit,  et  eo 
libentius  dixit,  ut,  aliquo  in  judicio,  ejus  testimonio 
creditum  putaretur.  Duo  praeterea  testes  nihil  de  vi, 
sed  de  re  ipsa  atque  emtione  fundi,  dixerunt :  P. 
Caesennius,  auctor  fundi,  non  tam  auctoritate  gravi, 
quam  corpore,  et  argentarius  Sex.  Clodius,  cui  no- 
men  est  Fhormio,  [nec  minus  niger,]  nec  minus 
confidens,  quam  ille  Terentianus  est  Phormio,  nihil 
de  vi  dixerunt;  nihil  praeterea,  quod  ad  vestrum 
judicium  pertineret. 

Decimo  vero  loco  testis  exspectatus,  et  ad  extre- 
mum  reservatuSj  dixit,  senator  populi  Romani, 
splendor  ordinis,  decus  atque  ornamentum  judicio- 
rum,  exemplar  antiquae  religionis,  Fidiculanius  Fal- 
cula;  qui  cum  ita  vehemens  acerque  venisset,  ut 
non  modo  Caecinam  perjurio  suo  laederet,  sed  etiam 
mihi  videretur  irasci ;  ita  eum  placidum  mollemque 
reddidi,  ut  non  auderet  (sicut  meministis)  iterum 
dicere,  quot  millia  fundus  suus  abesset  ab  Urbe. 

Nam,  cum  dixisset,  minus  abesse  LIII,  populus 
cum  risu  acclamavit,  ipsa  esse :  meminerant  enim 
omnes,  quanturn  in  Albiano  judicio  accepisset. 

In  eum  quid  dicam,  nisi  id,  quod  negare  non 
possit  ?  venisse  in  consilium  publicae  quaestionis, 
cum  ejus  consilii  judex  non  esset ;  et  in  eo  consilio, 
cum  causam  non  audisset,  et  potestas  esset  ampliandi, 
dixisse,  "  sibi  liquere :"  dum,  incognita  re,  judicare 
voluisset,  maluisse  condemnare,  quam  absolvere; 
cum,  si  uno  minus  damnarent,  condemnari  reus  non 
posset,  non  ad  cognoscendam  causam,  sed  ad  ex- 
plendam  damnationem,  praesto  fuisse.  Utrum  gra- 
vius  aliquid  in  quempiam  dici  potest,  quam,  ad  ho- 
minem  condemnandum,  quem  nunquam  vidisset 
neque  audisset,  adductum  pretio  esse  ?  An  certius 
quidquara  objici  potest,  quam  quod  is,  cui  objicitur, 
ne  nutu  quidem  infirmare  conatur  ?  Verumtamen  is 
testis,  <ut  facile  intelligeretis,  eum  non  afFuisse  ani- 
mo,  cum  ab  illis  causa  ageretur,  testesque  dicerent, 
sed  tantisper  de  aliquo  reo  cogitasse)  cum  omnes 
ante  eum  dixissent  testes,  armatos  cum  iEbutio 
fuisse  complures,  solus  dixit  non  fuisse.  Visus  est 
mihi  primo  veterator  intelligere  praeclare,  quid  causa 
optaret;  et  tantummodo  errare,  quod  omnes  testes 
infirmaret,  qui  ante  eum  dixissent :  cum  subito  ecce 
idem,  qui  solet,  suos  solos  servos  armatos  fuisse 
dixit. 

XI.  Quid  huic  tu  homini  facias  ?  Nonne  con- 
cedas  interdum,  ut,  excusatione  summae  stultitiae, 
summae  improbitatis  odium  deprecetur  ?  Utrum,  re- 
cuperatores,  his  testibus  non  credidistis,  cum,  quid 
liqueret,  non  habuistis  ?  (at  controversia  non  erat, 
quin  verum  dicerent:)  an,  in  coacta  multitudine,  in 
armis,  in  telis,  in  praesenti  metu  mortis,  perspicuo- 
que  periculo  caedis,  dubium  vobis  fuit,  utrum  esse 
vis  aliqua  videretur,  necne  ?  Quibus  igitur  in  rebus 
vis  intelligi  potest,  si  in  his  non  intelligetur  ?  An 
vero  illa  defensio  vobis  praeclara  visa  est  ?  Non  de- 

jeci,  sed  obstiti.  Non  enim  te  sum  passus  in  fun- 
dum  ingredi ;  sed  armatos  homines  opposui ;  ut  in- 
telligeres,  si  in  fundo  pedem  posuisses,  statim  tibi 
esse  pereundum.  Quid  ais  ?  Is,  qui  armis  perterri- 
tus,  fugatus,  pulsus  est,  non  videtur  esse  dejectus  ? 
Posterius  de  verbo  videbimus :  nunc  rem  ipsam  po- 
namus ;  quam  illi  non  negant :  et  ejus  rei  jus  ac- 
tionemque  quseramus. 

Est  hasc  res  posita,  quae  ab  adversario  non  nega- 
tur  :  Caecinam,  cum  ad  constitutam  diem  tempusque 
venisset,  ut  vis  ac  deductio  moribus  fieret,  pulsum 
prohibitumque  esse  vi,  coactis  hominibus  et  armatis. 
Cum  hoc  constet,  ego,  homo  imperitus  juris,  ignarus 
negotiorum  ac  litium,  hanc  puto  me  habere  actio- 
nem,  ut  per  interdictum  meum  jus  teneam,  atque 
injuriam  tuam  persequar.  Fac  in  hoc  errare  me, 
nec  ullo  modo  posse,  per  hoc  interdictum,  id  assequi, 
quod  velim  :  te  uti  in  hac  re  magistro  volo.  Quaero, 
sitne  aliqua  hujus  rei  actio,  an  nulla  ?  Convocari  ho- 
mines  propter  possessionis  controversiam  non  opor- 
tet :  armari  multitudinem,  juris  retinendi  causa,  non 
convenit ;  nec  juri  quidquam  tam  inimicum,  quam 
vis  ;  nec  aequitati  quidquam  tam  infestum  est,  quam 
convocati  homines  et  armati. 

XII.  Quod  cum  ita  sit,  resque  ejusmodi  sit,  ut  in 
primis  a  magistratibus  animadvertenda  esse  videatur, 
iterum  quaero,  sitne  ejus  rei  aliqua  actio,  an  nulla  ? 
Nullam  esse  dices  ?  Audire  cupio.  Qui,  in  pace  et 
otio,  cum  manum  fecerit,  copias  pararit,  multitudi- 
nem  hominum  coegerit,  armarit,  instruxerit,  homi- 
nes  inermes,  qui  ad  constitutum  experiendi  juris 
gratia  venissent,  armis,  viris,  terrore,  periculoque 
mortis  repulerit,  fugarit,  averterit,  hoc  dicat ;  "  Feci 
equidem,  quae  dicis,  omnia :  et  ea  sunt  et  turbulenta, 
et  temeraria,  et  periculosa.  Quid  ergo  est  ?  Impune 
feci :  nam,  quod  agas  mecum  ex  jure  civili  ac  prae- 
torio,  non  habes."  Itane  vero,  recuperatores  ?  Hoc 
vos   audietis  ?  et  apud  vos  dici  patiemini  saepius  ? 

cum  majores  nostri  tanta  diligentia  prudentiaque 
fuerint,  ut  omnia  omnium  non  modo  tantarum  re- 
rum,  sed  etiam  tenuissimarum,  jura  statuerint,  per- 
secutique  sint ;  ut  hoc  genus  unum,  vel  maximum, 
praetermitterent  :  ut,  si   qui   me   exire  domo  mea 
coegissent  armis,  haberem  actionem  ;  si  qui  introire 
prohibuissent,  non  haberem  ?  Nondum  de  Caecinae 
causa  disputo,  nondum  de  jure  possessionis  nostrae 
loquor  :  tantum  de  tua  defensione,  C.  Piso,  queror. 
Quando  ita  dicis,  et  ita   constituis,   Si  Caecina, 
cum  in  fundo  esset,  inde  dejectus  esset,   tum  per 
hoc  interdictum  eum  restitui  oportuisse  :  nunc  vero 
dejectum  nullo  modo  esse  inde,  ubi  non  fuerit ;  hoc 
interdicto  nihil  nos  assecutos  esse  ;  quaero,  si  te  ho- 
die,   domum   tuam  redeuntem,    coacti   homines  et 
armati,  non  modo  limine  tectoque  aedium  tuarum, 
sed  primo  aditu   vestibuloque,   prohibuerint,   quid 
acturus  sis.  Monet  amicus  meus  te,  L.  Calpurnius, 
ut  idem  dicas,  quod  ipse  antea  dixit,  injuriarum. 
Quid   id   ad  causam   possessionis  ?  quid   ad   resti- 
tuendum  eum,  quem  oportet  restitui  ?  quid  denique 
ad  jus  civile,  aut  ad  actoris  notionem,  et  ad  animad- 
versionem  ?  Ages  injuriarum  ?  Plus  tibi   ego   lar- 
giar :  non  solum  egeris,  verum  etiam  condemnaris, 
licet :  numquid  magis  possidebis  ?  Actio  enim  inju- 
riarum  non  jus  possessionis  assequitur ;  sed  dolorem 
imminutae  libertatis  judicio  pcenaque  mitigat. 

XIII.  Praetor  interea,  Piso,  tanta  de  re  tacebit  ? 
quemadmodum  te  restituat  in  aedes  tuas,  non  ha- 
bebit?  Qui  dies  totos  aut  vim  fieri  vetat,  aut  re- 
stitui  factam  jubet ;  qui  de  fossis,  de  cloacis,  de  mini- 
mis  aquarum  itinerumque  controversiis,  interdicit, 
is  repente  obmutescet  ?  in  atrocissima  re  quod  faciat, 
non  habebit  ?  et,  C.  Pisone  domo  tectisque  suis 
prohibito,  prohibito,  inquam,  per  homines  coactos 
et  armatos,  praetor,  quemadmodum  more  et  exemplo 
opitulari  possit,  non  habebit  ?  Quid  enim  dicet? 

aut  quid  tu,  tam  insigni  accepta  injuria,  postulabis  ? 
Unde  vi  prohibitus  sis,  nemo  unquam  interdixit. 
Novum  est,  non  dico  inusitatum,  verum  omnino 
inauditum.  Unde  dejectus  ?  Quid  proficies,  cum 
illi  hoc  respondebunt  tibi,  quod  tu  nunc  mihi  ?  ar- 
matos  tibi  obstitisse,  ne  in  aedes  accederes :  dejici 
porro  nullo  modo  potuisse,  qui  non  accesserit. 

Bejiaioi-  ego,  inquis,  si  quis  meorum  dejicitur 
omnic?.  Jem  bene  agis:  a  verbis  enim  recedis,  et 
aequitste  uteris  :  nam,  verba  ipsa  si  sequi  volumus, 
quomodo  tu  dejiceris,  cum  servus  tuus  dejicitur  ? 
Veram  Ita  est,  uti  dicis.  Te  dejectum  debeo  intel- 
ligere,  etiamsi  tactus  non  fueris.  Nonne  ?  Age 
nunc  ;  si  ne  tuorum  quidem  quisquam  loco  motus 
erit,  atque  omnes  in  aedibus  asservati  ac  retenti ;  tu 
solus  prohibitus,  et  a  tuis  aedibus  vi  atque  armis  per- 
territus  ;  utru.m  hanc  actionem  habebis,  qua  nos  usz 
sumus,  an  aliam  quampiam,  an  omnino  nullam? 
Nullam  esse  actionem  dicere  in  re  tam  insigni,  tam- 
que  atroci,  neque  prudentiae  neque  auctoritatis  tuae 
est.  Alia  si  qua  forte  est,  quae  nos  fugerit,  dic,  qua? 
sit :  cupio  discere. 

Haec  si  est,  qua  nos  usi  sumus ;  te  judice,  vinca- 
mus,  necesse  est.  Non  enim  vereor,  ne  hoc  dicas,  in 
eadem  causa,  eodem  interdicto,  te  oportere  restitui, 
Caecinam  non  oportere.  Etenim  cui  perspicuum  non 
sit,  ad  incertum  revocari  bona,  fortunas,  posses- 
siones  omnium,  si  ulla  ex  parte  sententia  hujus  in- 
terdicti  deminuta  aut  infirmata  sit ;  si,  auctoritate 
virorum  talium,  vis  armatorum  hominum  judicio 
approbata  videatur;  in  quo  judicio,  non  de  armis 
dubitatum,  sed  de  verbis  quaesitum,  esse  dicatur  ? 
Isne  apud  vos  obtinebit  causam  suam,  qui  se  ita 
defenderit  ?  Ejeci  ego  te  armatis  hominibus,  non 
dejeci :  ut  tantum  facinus  non  in  aequitate  defensio- 
nis,  sed  in  una  litera,  latuisse  videatur  ?  Hujusce 
rei  vos  statuetis  nullam  esse  actionem,  nullum  ex- 

periendi  jus  constitutum,  qui  obstiterit  armatis  ho- 
minibus  ?  qui,  multitudine  coacta,  non  introitu,  sed 
omnino  aditu,  quempiam  prohibuerit  ? 

XIV.  Quid  ergo  ?  hoc,  quam  habet  vim  ?  ut 
illa  res  aliquid  aliqua  ex  parte  differre  videatur, 
utrum,  pedem  cum  intulero,  atque  in  possessionem 
vestigium  fecero,  tum  expellar  atque  dejiciar ;  an, 
cum  eadem  vi,  atque  iisdem  armis,  mihi  ante  oc- 
curratur,  ne  non  modo  intrare,  verum  etiam  adspi- 
cere,  aut  adspirare  possim  ?  Qui  hoc  ab  illo  differt  ? 
ut  ille  cogatur  restituere,  qui  ingressum  expulerit ; 
ille,  qui  ingredientem  repulerit,  non  cogatur?  Vi- 
dete,  per  Deos  immortales !  quod  jus  nobis,  quam 
conditionem  vobismet  ipsis,  quam  denique  civitati 
legem,  constituere  velitis.  Hujusce  generis  una  est 
actio  per  hoc  interdictum,  quo  nos  usi  sumus,  con- 
stituta.  Ea  si  nihil  valet,  aut  si  ad  hanc  rem  non 
pertinet ;  quid  negligentius,  aut  quid  stultius,  ma- 
joribus  nostris  dici  potest,  qui  aut  tantae  rei  praeter- 
miserint  actionem,  aut  eam  constituerint,  quae  ne- 
quaquam  satis  verbis  causam  et  rationem  juris  am- 
plecteretur  ?  Periculosum  est  dissolvi  hoc  interdic- 
tum:  est  captiosum  omnibus,  rem  ullam  constitui 
ejusmodi,  quae,  cum  armis  gesta  sit,  rescindi  jure 
non  possit.  Verumtamen  est  turpissimum  illud, 
tantae  stultitiae  prudentissimos  homines  condemnari, 
ut  vos  judicetis,  hujus  rei  atque  actionis  in  mentem 
majoribus  nostris  non  venisse. 

Queramur,  inquit,  licet ;  tamen  hoc  interdicto 
JEbutius  non  tenetur.  Quid  ita  ?  Quod  vis  Caecinae 
facta  non  est.  Dici  in  hac  causa  potest,  ubi  arma 
fuerint,  ubi  coacta  hominum  multitudo,  ubi  instructi 
et  certis  locis  cum  ferro  homines  collocati,  ubi  mina?, 
pericula  terroresque  mortis,  ibi  vim  non  fuisse  ? 
Nemo,  inquit,  occisus  est,  neque  sauciatus.  Quid 
ais  ?  Cum  de  possessionis  controversia,  et  de  priva- 
torum  hominum  contentione  juris,  loquamur,  tu 
vim  negabis  esse  factam,  si  caedes  et  occisio  facta  non 

{Orat.)  vol.  ii.  l 


110  PRO  CtECINA.  Cap.  15. 

erit  ?  Ego  exercitus  maximos  saspe  pulsos  et  fugatos 
esse  dico,  terrore  ipso  impetuque  hostium,  sine  cu- 
jusquam,  non  modo  morte,  verum  etiam  vulnere. 

XV.  Etenim,  recuperatores,  non  ea  sola  vis  est, 
quae  ad  corpus  nostrum  vitamque  pervenit ;  sed 
etiam  multo  major  ea,  quse,  periculo  mortis  injecto, 
formidine  animum  perterritum  loco  saepe  et  certo 
de  statu  demovet.  Itaque  saucii  saepe  homines,  cum 
corpore  debilitantur,  animo  tamen  non  cedunt ; 
neque  eum  relinquunt  locum,  quem  statuerint  de- 
fendere :  at  alii  pelluntur  integri ;  ut  non  dubium 
sit,  quin  major  adhibita  vis  ei  sit,  cujus  animus  sit 
perterritus,  quam  illi,  cujus  corpus  vulneratum  sit. 

Quod  si  vi  pulsos  dicimus  exercitus  esse  eos,  qui 
metu  ac  tenui  saspe  suspicione  periculi  fugerunt ;  et, 
si  non  solum  impulsu  scutorum,  neque  conflictu 
corporum,  neque  ictu  comminus,  neque  conjectione 
telorum,  sed  saepe  clamore  ipso  miLitum,  aut  in- 
structione,  adspectuque  signorum,  magnas  copias 
pulsas  esse,  et  vidimus  et  audivimus;  quae  vis  in 
bello  appellatur,  ea  in  otio  non  appellabitur  ?  et, 
quod  vehemens  in  re  militari  putatur,  id  leve  in 
jure  civili  judicabitur  ?  et,  quod  exercitus  armatos 
movet,  id  advocationem  togatorum  non  videbitur 
movisse  ?  et  vulnus  corporis  magis  istam  vim,  quam 
terror  animi,  declarabit  ?  et  sauciatio  quaeretur,  cum 
fugam  factam  esse  constabit?  Tuus  enim  testis  hoc 
dixit,  metu  perterritis  nostris  advocatis,  locum  se, 
qua  effugerent,  demonstrasse.  Qui  non  modo  ut 
fugerent,  sed  etiam  ipsius  fugse  tutam  viam  qua?- 
sierunt,  his  vis  adhibita  non  videbitur  ?  Quid  igitur 
fugiebant  ?  propter  metum.  Quid  metuebant  ?  vim 
videlicet.  Potestis  igitur  principia  negare,  cum  ex- 
trema  conceditis?  Fugisse  perterritos  confitemini; 
causam  fugse  dicitis  eamdem,  quam  omnes  intelligi- 
mus,  arma,  multitudinem  hominum,  incursionem 
atque  impetum  armatorum.  Haec  ubi  conceduntur 
esse  facta,  ibi  vis  facta  negabitur  ? 

XVI.  At  vero  hoc  quidem  jam  vetus  est,  et  ma- 
jorum  exemplo  multis  in  rebus  usitatum:  cum  ad 
vim  faciendam  veniretur,  si  qucs  armatos  quamvis 
procul  conspexissent,  ut  statim  testiflcati  discederent, 
optime  sponsionem  facere  possent,  "  ni  adversus 
edictum  praetoris  vis  facta  esset."  Itane  vero  ?  Scire, 
esse  armatos,  satis  est,  ut  vim  factam  probes;  in 
manus  eorum  incidere,  non  est  satis  ?  Adspectus  ar- 
matorum  ad  vim  probandam  valebit :  incursus  et 
impetus  non  valebit?  Qui  abierit,  facilius  sibi  vini 
factam  probabit,  quam  qui  effugerit? 

At  ego  hoc  dico :  si,  ut  primo  in  castello  Caxinse 
dixit  vEbutius,  sehomines  coegisse  etarmasse,  neque 
illum,  si  eo  accessisset,  abiturum,  statim  Caxina  dis - 
cessisset;  dubitare  vos  non  debuisse,  quin  Caecinaj 
facta  vis  esset.  Si  vero,  simul  ac  procul  conspexit 
armatos,  recessisset,  eo  minus  dubitaretis :  omnis 
enim  vis  est,  quae  periculo  aut  decedere  nos  alicunde 
cogit,  aut  prohibet  accedere.  Quod  si  aliter  statuetis ; 
videte,  ne  hoc  vos  statuatis,  qui  vivus  discesserit,  ci 
vim  non  esse  factam ;  ne  hoc  omnibus,  in  pcssessio- 
num  controversiis,  praescribatis,  ut  connigendum  sibit 
et  armis  decertandum,  putent ;  ne,  quemadmodum 
in  bello  pcena  ignavis  ab  imperatoribus  constituitur, 
sic  in  judiciis  deterior  causa  sit  eorum,  qui  fugerint, 
quam  qui  ad  extremum  usque  contenderint. 

Cum  de  jure  et  legitimis  hominum  controversiis 
loquimur,  et  in  his  rebus  vim  nominanius,  pertenuis 
vis  intelligi  debet.  Vidi  armatos,  quamvis  paucos : 
magna  vis  est.  Decessi  unius  hominis  telo  perterri- 
tus:  dejectus  detrususque  sum.  Hoc  si  ita  statuetis, 
non  modo  non  erit,  cur  depugnare  quisquam  posthac, 
possessionis  causa,  velit;  sed  ne  illud  quidem,  cur 
repugnare.  Sin  autem  vim,  sine  caede,  sine  vulnera- 
tione,  sine  sanguine,  nuliam  intelligetis ;  statuetis, 
homines  possessionis  cupidiores,  quam  vitae,  esse 
oportere. 

XVII.  Age  vero,  de  vi  te  ipsum  habebo  judicem. 

iEbuti.  Responde,  si  tibi  videtur.  In  fundum  Cae- 
cina  utrum  noluit  tandem,  an  non  potuit,  accedere  ? 
Cum  te  obstitisse  et  repulisse  dicis,  certe  hunc  vo- 
luisse  concedis.  Potes  igitur  dicere,  non  ei  vim  fuisse 
impedimento,  cui,  cum  cuperet,  eoque  consilio  venis- 
set,  per  homines  coactos  non  sit  licitum  accedere  ? 
Si  enim  id,  quod  maxime  voluit,  nullo  modo  potuit ; 
vis  profecto  quaedam  obstiterit,  necesse  est:  aut  tu 
dic,  quamobrem,  cum  vellet  accedere,  non  acces- 
serit. 

Jam  vim  factam  negare  non  potes.  Dejectus  quem- 
admodum  sit,  qui  non  accesserit,  id  quaeritur:  de- 
moveri  enim  et  depelli  de  ioco  necesse  est  eum,  qui 
dejiciatur.  Id  autem  accidere  ei  qui  potest,  qui  om- 
nino  in  eo  loco,  unde  se  dejectum  esse  dicit,  nun- 
quam  fuit  ?  Quod  si  fuisset,  et  ex  eo  loco,  metu  per- 
motus,  fugisset,  cum  armatos  vidisset ;  diceresne  esse 
dejectum  ?  Opinor.  An  tu,  qui  tam  diligenter  et  tam 
callide  verbis  controversias,  non  aequitate,  dijudicas; 
et  jura,  non  utilitate  communi,  sed  literis,  exprimis ; 
poterisne  dicere,  dejectum  esse  eum,  qui  tactus  non 
erit  ?  Quid  ?  detrusum  dices  ?  nam  eo  verbo  antea 
praetores  in  hoc  interdicto  uti  solebant.  Quid  ais? 
Potestne  detrudi  quisquam,  qui  non  attingitur  ? 
Nonne,  si  verbum  sequi  volumus,  hoc  intelligamus 
necesse  est,  eum  detrudi,  cui  manus  afferantur  ?  Ne- 
cesse  est,  inquam,  si  ad  verbum  rem  volumus  [attin- 
gere,]  neminem  statu  detrusum,  qui  non,  adhibita  vi, 
manu  demotus  et  actus  praeceps  inteliigatur. 

Dejectus  vero  qui  potest  esse  quisquam,  nisi  in 
inferiorem  locum  de  superiore  motus  ?  potest  pulsus, 
fugatus,  ejectus  denique;  illud  vero  nullo  modo 
potest,  dejectus  esse  quisquam,  non  modo  qui  tactus 
non  sit,  sed  ne  aequo  quidem  et  plano  loco.  Quid 
ergo  ?  hoc  interdictum  putamus  eorum  esse  causa 
compositum,  qui  se  praecipitatos  ex  locis  superiori- 
bus  dicerent  ?  eos  enim  vere  possumus  dicere  esse  de- 
jectos. 


PRO  C.ECINA.  Cai\  18.  11.°» 

XVIII.  An  non,  cum  voluntas,  et  consilium,  et 
sententia  interdicti  intelligatur,  impudentiam  sum- 
mam,  aut  stultitiam  singularem,  putabimus,  in  ver- 
borum  errore  versari;  rem,  et  causam,  et  utilitatem 
communem,  non  relinquere  solum,  sed  etiam  prodere  ? 
An  hoc  dubium  est,  quin  neque  verborum  tanta 
copia  sit,  non  modo  in  nostra  lingua  (qua?  dicitur 
esse  inops),  sed  ne  in  alia  quidem  ulla,  res  ut  omnes 
suis  certis  ac  propriis  vocabulis  nominentur ;  neque 
vero  quidquam  opus  sit  verbis,  cum  ea  res,  cujus 
causa  verba  quaesita  sint,  intelligatur  ?  Quas  lex, 
quod  senatus-consultum,  quod  magistratus  edictum, 
quod  foedus,  aut  pactio,  quod  (ut  ad  privatas  res  red- 
eam)  testamentum;  quae  judicia,  aut  stipulationes, 
aut  pacti  et  conventi  formula,  non  infirmari  aut  con- 
velli  potest,  si  ad  verba  rem  deflectere  velimus;  con- 
silium  autem  eorum  qui  scripserunt,  et  rationem,  et 
auctoritatem,  relinquamus  ? 

Sermo  (mehercule)  et  familiaris  et  quotidianus  non 
cohasrebit,  si  verba  inter  nos  aucupabimur.  Denique 
imperium  domesticum  nullum  erit,  si  servulis  hoc 
nostris  concesserimus,  ut  ad  verba  nobis  obediant; 
non  ad  id,  quod  ex  verbis  intelligi  possit,  obtempe- 
rent.  Exemplis  nunc  uti  videlicet  mihi  necesse  est 
harum  rerum  omnium  ?  Non  occurrit  unicuique  ves- 
trum  aliud  alii  in  omni  genere  exemplum,  quod  tes- 
timonio  sit,  non  ex  verbis  aptum  penclere  jus,  sed 
verba  servire  hominum  consillis  et  auctoritatibus  ? 

Ornate  et  copiose  L.  Crassus,  homo  longe  eloquen- 
tissimus,  paulo  ante  quam  nos  in  forum  venimus, 
judicio  centumvirali  hanc  sententiam  defendit;  et 
facile,  cum  contra  eum  prudentissimus  homo,  Q. 
Mucius,  diceret,  probavit  omnibus,  M'  Curium,  qui 
haeres  institutus  esset  ita,  "  mortuo  postumo  filio," 
cum  filius  non  modo  non  mortuus,  sed  ne  natus 
quidem  esset,  haeredem  esse  oportere.  Quid  ?  verbis 
satis  hoc  cautum  erat  ?  minime.  Qua;  res  igitur  va- 

luit  ?  voluntas ;  quae  si  tacitis  nobis  intelligi  posset, 
verbis  omnino  non  uteremur:  quia  non  potest,  verba 
reperta  sunt,non  quae  impedirent,  sed  quae  indicarent, 
voluntatem. 

XIX.  Lex  usum  et  auctoritatem  fundi  jubet  esse 
biennium.  At  utimur  eodem  jure  in  aedibus,  quae  in 
lege  non  appellantur.  Si  via  sit  immunita,  jubet, 
"  qua  velit,  agere  jumentum."  Potest  hoc  ex  verbis 
intelligi,  licere,  si  via  sit  in  Brutiis  immunita,  agere, 
si  velit,  jumentum  per  M.  Scauri  Tusculanum. 
Actio  est  in  auctorem  prassentem  his  verbis,  u  quan- 
doquidem  te  in  jure  conspicic"  Hac  actione  Appius 
ille  Caecus  uti  non  posset,  si  tam  [vere]  homines  verba 
consectarentur,  ut  rem,  cujus  causa  verba  sunt,  non 
considerarent.  Testamento  si  recitatus  haeres  esset 
pupillus  Cornelius,  isque  jam  annos  XX  haberet ; 
vobis  interpretibus,  amitteret  haereditatem. 

Veniunt  in  mentem  mihi  permulta ;  vobis  plura, 
certo  scio.  Verum,  ne  nimium  multa  complectamur, 
atque  ab  eo,  quod  propositum  est,  longius  aberret 
oratio;  hoc  ipsum  interdictum,  de  quo  agitur,  consi- 
deremus.  Intelligetis  enim  in  eo  ipso,  si  in  verbis 
jus  constituamus,  omnem  utilitatem  nos  hujus  inter- 
dicti,  dum  versuti  et  callidi  volumus  esse,  amissuros  • 
u Unde  tu,  aut familia,  aut procurator  tuus ..."  Si me 
viUicus  tuus  solus  dejecisset ;  non  familia  dejecisset,  ut 
opinor,  sed  aliquis  de  familia.  Recte  igitur  diceres  te 
restituisse  ?  quippe.  Quid  [enim]  facilius  est,  quam 
probari  iis  qui  Latine  sciant,  in  uno  servulo  familiae 
nomen  non  valere  ?  Si  vero  ne  habeas  quidem  ser- 
vum,  praeter  eum,  qui  me  dejecerit;  clames  videlicet, 
"  Si  habeo  familiam,  a  familia  mea  fateor  te  esse 
dejectum."  Neque  dubium  est,  quin,  si  ad  rem 
judicandam  verbo  ducimur,  non  re,  familiam  intelli- 
gamus,  quae  constet  ex  servis  pluribus;  quin  unus 
homo  familia  non  sit.  Verbum  certe  hoc  non  modo 
postulat,  sed  etiam  cogit.  At  vero  ratio  juris,  inter« 


PRO  C.ECINA.  Cap.  20.  115 

dictique  vis,  et  praetorum  voluntas,  et  hominum  pru- 
dentium  consilium  et  auctoritas,  respuat  hanc  defen- 
sionem,  et  pro  nihilo  putet. 

XX.  Quidergo  ?  istihomines  Latine  non  loquun- 
tur  ?  Immo  vero  tantum  loquuntur,  quantum  est 
satis  ad  intelligendam  voluntatem;  cum  sibi  hoc 
proposuerint,  ut,  sive  tu  me  dejeceris,  sive  tuorum  quis- 
piam,  sive  servorum,  sive  amicorum,  ut  servos  non 
numero  distinguant,  sed  appellent  uno  familiae  no- 
mii\e ;  de  liberis  autem  quisquis  est,  procuratoris 
nomine  appelletur :  non  quo  omnes  sint  aut  appel- 
lentur  procuratores,  qui  negotii  nostri  aliquid  gerant ; 
sed,  in  hac  re,  cognita  sententia  interdicti,  verba 
subtiliter  exquiri  omnia  noluerunt.  Non  enim  alia 
causa  est  aequitatis  in  uno  servo,  et  in  pluribus :  non 
alia  ratio  juris  in  hoc  genere  duntaxat,  utrum  me 
tuus  procurator  dejecerit  (is,  qui  legitime  procurator 
dicitur  omnium  rerum  ejus  qui  in  Italia  non  sit,  ab- 
sitve  reipublicae  causa,  quasi  quidam  paene  dominus, 
hoc  est,  alieni  juris  vicarius),  an  tuus  colonus,  aut 
vicinus,  aut  cliens,  aut  libertus,  aut  quivis,  qui  illam 
vim  dejectionemque,  tuo  rogatu  aut  tuo  nomine, 
fecerit. 

Quare,  si,  ad  eum  restituendum  qui  vi  dejectus 
est,  eamdem  vim  habet  sequitatis  ratio ;  ea  intellecta, 
certe  nihil  ad  rem  pertinet,  quae  verborum  vis  sit  ac 
nominum.  Tam  restitues,  si  tuus  me  libertus  dejece- 
rit,  nulli  tuo  praepositus  negotio,  quam  si  procurator 
dejecerit :  non  quo  omnes  sint  procuratores,  qui  ali- 
quid  nostri  negotii  gerunt;  sed  quod  in  hac  re  quaeri 
nihil  attinet.  Tam  restitues,  si  unus  servulus,  quam 
si  familia  dejecerit  universa :  non  quo  idem  sit  servu- 
lus  unus,  quod  familia;  verum  quia  non,  quibus  ver- 
bis  quidque  dicatur,  quaeritur,  sed  quae  res  agatur. 
Etiam,  ut  jam  longius  a  verbo  recedamus,  ab  aequi- 
tate  ne  tantulum  quidem,  si  tuus  servus  nullus  fuerit, 
sed  omnes  alieni,  ac  mercenarii ;  tamen  et  j  ipsi  tua? 
familiae  genere  et  nomine  continebuntur. 

XXI.  Perge  porro  hoc  idem  interdictum  sequi; 
"  hominibus  coactis."  Neminem  coegeris:  ipsi  con- 
venerint  sua  sponte.  Certe  cogit  is,  qui  congregat 
homines,  et  convocat:  coacti  sunt  ii,  qui  ab  aliquo 
sunt  unum  in  locum  congregati.  Si  non  modo  con- 
vocati  non  sunt,  sed  ne  convenerunt  quidem,  sed  ii 
modo  fuerunt,  qui  etiam  antea,  non,  vis  ut  fieret, 
verum  colendi  aut  pascendi  causa,  esse  in  agro  con- 
sueverant ;  defendes,  homines  coactos  non  fuisse :  et 
verbo  quidem  superabis,  me  ipso  judice;  re  autem, 
ne  consistes  quidem  ullo  judice.  Vim  eiiim  multitu- 
dinis  restitui  voluerunt,  non  solum  convocatae  multi- 
tudinis :  sed,  quia  plerumque,  ubi  multitudine  opus 
est,  homines  cogi  solent,  ideo  de  coactis  compositum 
interdictum  est:  quod,  etiamsi  verbo  differre  videbi- 
tur,  re  tamen  erit  unum ;  et  omnibus  in  causis  idem 
valebit,  in  quibus  perspicitur  una  atque  eadem  causa 
aequitatis. 

"  Armatisve."  Quiddicemus?  Armatos,  siLatine 
loqui  volumus,  quos  appellare  vere  possumus  ?  opinor, 
eos,  qui  scutis  telisque  parati  ornatique  sunt.  Quid 
igitur  ?  si  glebis,  aut  saxis,  aut  fustibus,  aliquem  de 
fundo  praecipitem  egeris ;  jussusque  sis,  quem  homi- 
nibus  armatis  dejeceris,  restituere ;  restituisse  te 
dices  ?  Verba  si  valent ;  si  causae,  non  ratione,  sed 
vocibus,  ponderantur ;  me  auctore,  dicito.  Vinces  pro- 
fecto,  non  fuisse  armatos  eos,  qui  saxa  jacerent,  quae 
de  terra  ipsi  tollerent ;  non  esse  arma  caespites,  neque 
glebas ;  non  fuisse  armatos  eos,  qui  praetereuntes  ra- 
mum  defringerent  arboris ;  arma  esse  suis  nominibus, 
alia  ad  tegendum,  alia  ad  nocendum ;  quae  qui  non 
habuerint,  eos  inermes  fuisse  vinces. 

Verum  siquidem  erit  armorum  judicium,  tum  ista 
dicito:  juris  judicium  cum  erit  et  aequitatis,  cave  in 
ista  tam  frigida,  tam  jejuna.  calumnia  delitescas. 
Non  enim  reperies  quemquam  judicem,  aut  recupe- 
ratorem,  qui,  tamquam  si  arma  militis  inspicienda 
sint,  ita  probet  armatum:  sed  perinde  valebit,  quasi 

paratissimi  fuerint,  si  reperientur  ita  parati  fuisse,  ut 
vim  vitas  aut  corpori  potuerint  afferre. 

XXII.  Atque,  (ut  magis  intelligas,  quam  verba 
nihil  valeant)  si  tu  solus,  aut  quivis  unus  cum  scuto, 
cum  gladio,  impetum  in  me  fecisset,  atque  ego  ita 
dejectus  essem ;  auderesne  dicere,  interdictum  esse  de 
armatis  hominibus,  hic  autem  hominem  armatum 
unum  fuisse?  Non,  opinor,  tam  impudens  esses. 
Atqui  vide,  ne  multo  nunc  sis  impudentior.  Nam  tum 
quidem  omnes  mortales  implorare  posses,  quod 
homines  in  tuo  negotio  Latine  loqui  obliviscerentur ; 
quod  inermes  armati  judicarentur :  qucd,  cum  inter- 
dictum  esset  de  pluribus,  commissa  res  esset  ab  uno, 
unus  homo  plures  esse  homines  judicaretur. 

Verum,  in  his  causis,  non  verba  veniunt  in  judici- 
um,  sed  ea  res,  cujus  causa  verba  haic  in  interdictum 
conjecta  sunt.  Vim,  qua?  ad  caput  et  ad  vitam  per- 
tinet,  restitui  sine  ulla  exceptione  voluerunt.  Ea  fit 
plerumque  per  homines  coactos  armatosque :  quee  si, 
alio  consilio,  eodem  periculo,  facta  sit ;  eodem  jure 
esse  voluerunt.  Non  enim  major  est  injuria,  si  tua 
familia,  quam  si  tuus  villicus ;  non  si  tui  servi,  quam 
si  alieni,  ac  mercenarii;  non,  si  tuus  procurator, 
quam  si  vicinus  aut  libertus  tuus;  non,  si  coactis 
hominibus,  quam  si  voluntariis,  aut  etiam  assiduis 
ac  domesticis;  non,  si  armatis,  quam  si  inermibus, 
qui  vim  haberent  armatorum  ad  nocendum ;  non,  si 
pluribus,  quam  si  uno  armato.  Quibus  enim  rebus 
plerumque  vis  fit,  ejusmodi  hse  res  appeilantur  inter- 
dicto.  Si  per  alias  res  eadem  facta  vis  est;  ea,  tametsi 
verbis  interdicti  non  conciuditur,  tamen  sententia 
juris  atque  auctoritate  retinetur. 

XXIII.  Venio  nunc  ad  illud  tuum :  u  Non  de- 
jeci,  si  non  sivi  accedere."  Puto  te  ipsum,  Piso, 
perspicere,  quanto  ista  sit  angustior  iniquiorque  de- 
fensio,  quam  si  ilia  uterere:  "  Non  fuerunt  armati: 
cum  fustibus  et  saxis  faerunt."  Si  (mehercule)  mihi, 
non  copioso  hominiad  dicendum,  optiodetur,  utrum 

malim  defendere,  non  esse  dejectum  eum,  cui  vi  et 
armis  ingredienti  sit  occursum,  an,  armatos  non  fuisse 
eos,  qui  sine  scutis  ac  sine  ferro  fuerint;  omnino,  ad 
probandum,  utramque  rem  videam  infirmam  nuga- 
toriamque  esse,  ad  dicendum  autem,  in  altera  videar 
mihi  aliquid  reperire  posse,  non  fuisse  armatos  eos, 
qui  neque  ferri  quidquam,  neque  scutumullum,  ha- 
buerint:  hic  vero  haeream,  si  mihi  defendendum 
sit,  eum,  qui  pulsus  fugatusque  sit,  non  esse  dejec- 
tum. 

Atque  iilud  in  tota  defensione  tua  mihi  maxime 
mirum  videbatur,  te  dicere,  jurisconsultorum  aucto- 
ritati  obtemperari  non  oportere.  Quod  ego  tametsi 
non  nunc  primum,  neque  in  hac  causa  solum,  audio ; 
tamen  admodum  mirabar,  abs  te  quam  ob  rem  dicere- 
tur.  Nam  cseteri  tum  ad  istam  [hortationem]  decur- 
runt,  cum  se  in  causa  putant  habere  aequum  et  bo- 
num,  quod  defendant:  si,  contra,  verbis  et  literis,  et 
(ut  dici  solet)  summo  jure,  contenditur;  solent  ejus- 
modi  iniquitati  boni  et  aequi  nomen  dignitatemque 
opponere.  Tum  illud,  quod  dicitur,  u  sive^  nive" 
irrident :  tum  aucupia  verborum,  et  literarum  tendi- 
culas,  in  invidiam  vocant :  tum  vociferantur,  ex  aequo 
et  bono,  non  ex  callido  versutoque  jure,  rem  judi- 
cari  oportere;  scriptum  sequi,  calumniatoris  esse; 
boni  judicis,  voluntatem  scriptoris  auctoritatemque 
defendere. 

In  ista  vero  causa,  cum  tu  sis  is,  qui  te  verbo  iite- 
raque  defendas ;  cum  tuae  sint  hae  partes,  "  Unde  de- 
jectus  es?  an  inde,  quo  prohibituses  accedere,  ejectus 
es,  non  dejectus  ?"  cum  tua  sit  haec  oratio,  "  Fateor, 
me  homines  coegisse:  fateor,  armasse:  fateor,  tibi 
mortem  esse  minitatum :  fateor,  hoc  interdicto  prae- 
toris  vindicari,  si  voluntas  et  aequitas  valeat :  sed  ego 
invenio  in  interdicto  verbum  unum,  ubi  delitescam : 
non  dejeci  te  ex  eo  loco,  quem  in  locum  prohibui  ne 
venires ;" 

XXIV.  in  ista  defensione  accusas  eos,  qui  consu- 

luntur,  quod  asquitatis  censeant  rationem,  non  verbi, 
haberi  oportere.  Et  hoc  loco  Scaevolam,  dixisti, 
causam  apud  centumviros  non  tenuisse;  quem  ego 
antea  commemoravi,  quod  idem  faceret,  quod  tu 
nunc  (tametsi  ille  in  aliqua  causa  faciebat,  tu  in  nulla 
facis)  tamen  probasse  nemini,  quod  defendit,  quia 
verbis  oppugnare  aequitatem  videbatur.  Cum  id 
miror,  te  hoc  in  hac  re,  alieno  tempore,  et  contra, 
quam  ista  causa  postulasset,  defendisse ;  tum  illud 
vulgo  in  judiciis,  et  nonnunquam  ab  ingeniosis  ho- 
minibus  defendi,  mihi  mirum  videri  solet,  nec  juris- 
consultis  concedi,  nec  jus  civile  in  causis  semper 
valere,  oportere. 

Nam,  qui  hoc  disputant,  si  id  dicunt,  non  recte 
aliquid  statuere  eos,  qui  consulantur;  non  hoc  debent 
dicere,  juri  civili,  sed  hominibus  stultis,  obtemperari 
non  oportere.  Sin  illos  recte  respondere  concedunt, 
et  aliter  judicari  dicunt  oportere  ;  male  judicari  opor- 
tere  dicunt:  neque  enim  fleri  potest,  utaliudjudicari 
de  jure,  aliud  responderi,  oporteat;  nec  ut  quisquam 
juris  numeretur  peritus,  qui  id  statuat  esse  jus,  quod 
non  oporteat  judicari. 

At  est  aliquando  contra  judicatum.  Primum, 
utrum  recte,  an  perperam  ?  Si  recte,  id  fuit  jus,  quod 
judicatum  est:  sin  aliter;  non  dubium  est,  utrum 
judices  an  jurisconsulti  vituperandi  sint.  Deinde,  si 
de  jure  vario  quidpiam  judicatum  est;  non  potius 
contra  jurisconsultos  statuunt,  si  aliter  pronuntiatum 
est,  ac  Mucio  placuit,  quam  ex  eorum  auctoritate,  si, 
ut  Manilius  statuebat,  sic  est  judicatum.  Etenim 
ipse  Crassus  non  ita  causam  apud  centumviros  egit, 
ut  contra  jurisconsultos  diceret;  sed  ut  hoc  doceret, 
illud,  quod  Scaevola  defendebat,  non  esse  juris :  et  in 
eam  rem  non  solum  rationes  afferret,  sed  etiam  Q. 
Mucio,  socero  suo,  multisque  peritissimis  hominibus, 
auctoribus  uteretur. 

XXV.  Nam,  qui  jus  civile  contcmnendum  putat, 

is  vincula  revellit,  non  modo  judiciorum,  sed  etiam 
utilitatis  vitasque  communis :  qui  autem  interpretes 
juris  vituperat;  si  imperitos  juris  esse  dicit,  de  homi- 
nibus,  non  de  jure  civili,  detrahit.  Sin  peritis  non  putat 
esse  obtemperandum ;  non  homines  lasdit,  sed  leges 
ac  jura  labefactat.  Quod  vobis  venire  in  mentem 
profecto  necesse  est,  nihil  esse  in  civitate  tam  dili- 
genter,  quam  jus  civile,  retinendum.  Etenim,  hoc 
sublato,  nihil  est,  quare  exploratum  cuiquam  possit 
esse,  quid  suum,  aut  quid  alienum  sit;  nihil  est, 
quod  asquabile  inter  omnes,  atque  unum  omnibus, 
esse  possit. 

Itaque,  in  caateris  controversiis  atque  judiciis,  cum 
quasritur,  aliquid  factum  necne  sit,  verum  an  falsum 
proferatur ;  et  fictus  testis  subomari  solet,  et  interponi 
falsae  tabulee :  nonnunquam,  honesto  ac  probabili  no- 
mine,  bono  viro  judici  error  objici,  improbo  facultas 
dari,  ut,  cum  sciens  perperam  judicarit,  testimonium 
aut  tabulas  secutus  esse  videatur.  In  jure  nihil  est 
ejusmodi,  recuperatores :  non  tabulas  falsas,  non  testis 
improbus:  denique  nimia  ista,  quas  dominatur  in 
civitate,  potentia,  in  hoc  solo  genere  quiescit :  quid 
agat,  quomodo  aggrediatur  judicem,  qua,  denique 
digitum  proferat,  non  habet. 

Illud  enim  potest  dici  judici  ab  aliquo  non  tam 
verecundo  homine,  quam  gratioso:  "  Judica  hoc 
factum  esse,  aut  nunquam  esse  factum  vel  cogitatum : 
crede  huic  testi :  has  comproba  tabulas."  Hoc  non  po- 
test:  "  Cui  filius  agnatus  sit,  ejus  testamentum  non 
esse  ruptum,  judica :  quod  mulier  sine  tutore  auctore 
promiserit,  deberi."  Non  est  aditus  ad  hujusmodi 
res,  neque  potentise  cujusquam,  neque  gratiaa:  deni- 
que,  quo  majus  hoc  sanctiusque  videatur,  ne  pretio 
quidem  corrumpi  judex  in  ejusmodi  causa.  potest. 
Iste  vester  testis,  qui  ausus  est  dicere,  u  fecisse  videri 
eum,"  de  quo,  ne  cujus  rei  argu.eretur  quidem,  scire 
potuisset,  ipse  nunquam  auderet  judicare,  deberi  viro 

dotem,  quam  mulier  nullo  auctore  dixisset.  O  rem 
praiclaram,  vobisque  ob  lioc  retinendam,  recupera- 
tores ! 

XXVI.  Quod  enim  est  jus  civile  ?  quod  neque  in- 
flecti  gratia,  neque  perfringi  potentia,  neque  adulte- 
rari  pecuiiia,  possit :  quod  si  non  modo  oppressum, 
sed  etiam  desertum  aut  negligentius  asservatum  erit ; 
nihil  est,  quod  quisquam  sese  habere  certum,  aut  a 
patre  accepturum,  aut  relicturum  liberis,  arbitretur. 
Quid  enim  refert,  aedes,  aut  fundum,  relictum  a 
patre,  aut  aliqua  ratione  habere  bene  partum,  si  in- 
certum  sit,  quae   [cum  omnia  tua]  jure  mancipii 
sint,  ea  possisne  retinere  ?  si  parum  sit  communitum 
jus  ?  si  civili  ac  publica  lege  contra  alicujus  gratiam 
teneri  non  potest  ?  Quid,  inquam,  prodest,  fundum 
habere,  si,  quae  decentissime  descripta  a  majoribu» 
jura  finium,  possessionum,  aquarum,  itinerumqua 
sunt,  haec  perturbari  aliqua  ratione  commutariqui 
possunt?  Mihi  credite:  major  haereditas  venit  uni- 
cuique  vestrum,  in  iisdem  bonis,  a  jure  et  a  legibus, 
quam  ab  iis,  a  quibus  illa  ipsa  bona  relicta  sunt. 
Nam,  ut  perveniat  ad  mefundus,  testamentoalicujus 
fieri  potest:  ut  retineam,  quodmeumfactumsit,sine 
jure  civili  non  potest.  Fundus  a  patre  relinqui  po- 
test :  at  usucapio  fundi,  hoc  est,  flnis  sollicitudinis  ac 
periculi  litium,  non  a  patre  relinquitur,  sed  a  legibus. 
Aquaeductus,  haustus,  iter,  actus,  a  patre :  sed  rata 
auctoritas  harum  rerum  omnium  a  jure  civili  sumitur. 
Quapropter,  non  minus  diligenter  ea,  quae  a  majori- 
bus  accepistis,  publica  patrimoniajuris,  quam  priva- 
tae  rei  vestrae,  retinere  debetis ;  non  solum,  quod  haec 
jure  civili  septa  sunt,  sed  etiam  quod  patrimonium 
unius  incommodo  dimittitur,  jus  amitti  non  potest 
sine  magno  incommodo  civitatis. 

XXVII.  In  hac  ipsa  causa,  recuperatores,  si  hoc 
nos  non  obtinebimus,  vi,  armatis  hominibus,  dejec- 
tum  esse  eum,  quem  vi,  armatis  hominibus,  pulsum 
fugatumque  esse  constet ;  Carcina  rem  non  amittet, 

quam  ipsam  animo  forti,  si  tempus  ita  ferret,  amit- 
teret ;  in  possessionem  in  prsesentia  non  restituetur : 
nihil  amplius.    Populi  Romani  causa,  civitatis  jus, 
bona,  fortunse,  possessionesque,  in  dubium  incertum- 
que  revocabuntur.  Vestra  auctoritate,  hoc  constitue- 
tur,  hoc  praescribetur;  "  Quicum  tuposthac  de  pos- 
sessione  contendes,  eum,  si  ingressum  modo  dejece- 
ris,  in  praedium  restituas  oportebit :  sin  autem  ingre- 
dienti,  cum  arnuta  multitudine  obvius  fueris,  et  ita 
venientem   repuleris,  fugaris,  averteris;  non  resti- 
tues."    Tum   statueritis  vim  in  caede   solum,  non 
etiam  in  animo :   nisi  cruor  appareat,  vim  non  esse 
factam :  injuriarum  delictum  esse,  qui  prohibitus  sit ; 
nisi  ex  eo  loco,  ubi  vestigium  impresserit,  dejici  ne- 
minem  posse.   Juris  igitur  retineri  sententiam,  et 
aequitatem  plurimum  valere,  oportere,  an  verbo  ac 
litera  jus  omne  torqueri ;  vos  statuite,  recuperatores, 
utrum  utilius  esse  videatur. 

Hoc  loco  percommode  accidit,  quod  non  adest  is> 
qui  paulo  ante  affuit,  et  adesse  nobis  frequenter  in 
hac  causa  solet,  vir  ornatissimus,  C.  Aquillius;  (nam, 
ipso  praesente,  de  virtute  ejus  et  prudentia  timidius 
dicerem ;  quod  et  ipse  pudore  quodam  afficeretur  ex 
sua  laude,  et  me  similis  ratio  pudoris  a  praesentis 
laude  tardaret)  cujus  auctoritati,  dictum  est,  ab  illa 
causa,  concedi  nimium  non  oportere.  Non  vereor,  de 
tali  viro  ne  plus  dicam,  quam  vos  aut  sentiatis,  aut 
apud  vos  commemorari  velitis.  Quapropterhoc  dicam, 
nunquam  ejus  auctoritatem  nimium  valere,  cujus 
prudentiam  populus  Romanus  in  cavendo,  non  in 
decipiendo,  perspexerit;  qui  juris  civilis  rationem 
nunquam  ab  aequitate  sejunxerit;  qui  tot  annos  in- 
genium,  laborem,  fidem  suam  popuio  Romano  prom- 
tam  expositamque  praebuerit;  qui  ita  justus  et  bonus 
vir  est,  ut  natura,  non  disciplina,  consultus  esse 
videatur ;  ita  peritus  ac  prudens,  ut  ex  jure  civili,  ncn 
scientia  solum  quaedam,  verum  etiam  bonitas,  nata 
videatur;   cujus   tantum   est  ingenium,   ita  promta 

fides,  ut,  quidquid  inde  haurias,  purum  liquidumque 
te  haurire  sentias.  Quare  permagnam  initis  a  nobis 
gratiam,  cum  eum  auctorem  nostrae  defensionis  esse 
dicitisa  Iliud  autem  miror,  cur  vos  aliquid  contra  me 
sentire  dicatis,  cum  eum  auctorem  vos  pro  me  appel- 
letis,  nostrum  nominetis.  Verumtamen  quid  ait  iste 
noster  auctor?  Omnibus,  quidquid  verbis  actum 
pronuntiatumque  sit,  convenit. 

XXVI II.  Ego,  ex  isto  genere  consultorum,  non 
nominem,  ut  opinor,  istum  ipsum,  quo  nos  auctore 
rem  istam  agere,  et  defensionem  causae  constituere, 
vcs  dicitis.  Qui,  cum  istam  disputationem  mecum 
ingressus  esset,  non  posse  probari,  quemquam  esse 
dejectum,  nisi  ex  eo  loco,  in  quo  fuisset ;  rem  et  sen- 
tentiam  interdicti  mecum  facere  fatebatur :  verbo  me 
excludi  dicebat :  a  verbo  autem  posse  recedi  non  ar- 
bitrabatur.  Cum  exemplis  uterer  multis,  etiam  illa 
materia  asquitatis,  ab  verbo  et  ab  scripto,  plurimis 
saepe  in  rebus,  jus  et  aequi  bonique  rationem  esse 
sejunctam ;  semperque  id  valuisse  plurimum,  quod 
in  se  auctoritatis  habuisset  aequitatisque  plurimum ; 
consolatus  est  me,  et  ostendit,  in  hac  ipsa  causa  nihil 
esse,  quod  laborarem:  nam  verba  ipsa  sponsionis 
facere  mecum,  si  vellem  diligenter  attendere.  Quo- 
nam,  inquam,  modo?  Quia  certe,  inquit,  dejectus 
est  Caecina  vi  hominibus  armatis,  aliquo  ex  loco  :  si 
non  ex  eo  loco,  quem  in  locum  venire  voluit ;  at  ex  eo 
certe,  unde  fugit.  Quid  tum  ?  Praetor,  inquit,  inter- 
dixit,  ut,  unde  dejectus  esset,  eo  restitueretur ;  hoc 
est,  quicumque  is  locus  esset,  unde  dejectus  esset. 
iKbutius  autem,  qui  fatetur,  aliquo  ex  loco  dejectum 
esse  Caecinam,  is,  quo  modo  se  restituisse  dixit,  ne- 
cesse  est  male  fecerit  sponsionem. 

Quid  est,  Piso  ?  Placet  tibi  pugnare  verbis  ?  placet 
causam  juris  et  aequitatis,  et,  non  nostrae  possessionis, 
sed  omnino  possessionum  omnium,  constituere  in  ver- 
bo  ?  Ego,  quod  mihi  videretur,  quod  a  majoribus  fac- 
titatum,  quod  horum  auctoritate,  quibus  judicandum 

est,  dignum  esset,  ostendi,  id  verum,  id  aequum,  id 
utile  omnibus  esse,  spectari,  quo  consilio  et  qua  sen- 
tentia,  non,  quibus  quidque  verbis  esset  actum.  Tu 
me  ad  verbum  vocas  ?  Non  ante  venio,  quam  recu- 
saro.  Nego  oportere,  nego  obtineri  posse,  nego  ullam 
rem  esse,  quae  aut  comprehendi  satis,  aut  caveri,  aut 
excipi  possit,  si,  aut  praeterito  aliquo  verbo,  aut  am- 
bigue  posito,  sententia  et  re  cognita,  non  id,  quod 
intelligitur,  sed  id,  quod  dicitur,  valebit. 

XXIX.  Quoniam  satis  recusavi,  venio  jam  quo  vo- 
cas.  Qiicero  abs  te,  simne  dejectus,  non  de  Fulciniano 
fundo :  neque  enim  praetor,  si  ex  eo  fundo  essem  de- 
jectus,  ita  me  restitui  jussit ;  sed  eo,  unde  dejectus 
essem.  Sum  ex  proximo  vicini  fundo  dejectus,  qua 
adibam  ad  istum  fundum :  sum  de  via :  sum  certe 
alicunde,  sive  de  privato,  sive  de  publico.  Eo  restitui 
sum  jussus.  Restituisse  te  dixisti.  Nego  me  ex  de- 
creto  praetoris  restitutum  esse,  Quid  ad  haec  dicimus  ? 
Aut  tuo  (quemadmadum  dicitur)  gladio,  aut  nostro, 
defensio  tua  conficiatur,  necesse  est.  Si  ad  interdicti 
sententiam  confugis,  et,  de  quo  fundo  actum  sit  tum, 
cum  yEbutius  restituere  jubebatur,  id  quaerendum 
esse  dicis,  neque  aequitatem  rei  verbi  laqueo  capi 
putas  oportere;  in  meis  castris  praasidiisque  versaris. 
Mea,  mea  est  ista  defensio :  ego  hoc  vociferor :  ego 
omnes  homines  Deosque  testor,  (cum  majores  vim  ar* 
matam  nulla  juris  defensione  texerint)  non  vestigium 
ejus,  qui  dejectus  sit,  sed  factum  illius,  qui  dejecerit, 
in  judicium  venire ;  dejectum  esse,  qui  fugatus  sit ; 
vim  esse  factam,  cui  periculum  mortis  sit  injec- 
tum. 

Istum  locum  fugis,  et  reformidas  ?  et  me,  ex  hoc 
(ut  ita  dicam)  campo  aequitatis,  ad  istas  verborum 
angustias  et  ad  omnes  literarum  angulos  revocas  ?  in 
iis  ipsis  intercludere  insidiis,  quas  mihi  conaris  op- 
ponere.  "  Non  dejeci,  sed  ejeci."  Peracutum  hoc 
tibi  videtur :  hic  est  mucro  defensionis  tuae.  In  eum 
ipsum  causa  tua  incurrat,  necesse  est.  Ego  enim  tibi 

refero:  u  Si  non  sum  ex  eo  loco  dejectus,  quo  pro- 
hibitus  sum  accedere;  at  ex  eo  sum  dejectus,  quo 
accessi,  unde  fugi.  Si  praetor  non  distinxit  locum, 
quo  me  restitui  juberet,  et  restitui  jussit;  non  sum 
ex  decreto  restitutus." 

Velim,  recuperatores,  hoc  totum,  si  vobis  versu- 
tius,  quam  mea  consuetudo  defendendi  fert,  videbi- 
tur,  sic  existimetis :  primum,  alium,  non  me,  excogi- 
tasse:  deinde  hujus  rationis  non  modo  non  inven- 
torem,  sed  ne  probatorem  quidem,  esse  rne :  idque 
me  non  ad  meam  defensionem  attulisse,  sed  illorum 
defensioni  retulisse:  me  posse  pro  meo  jure  dicere, 
neque  in  hac  re,  quam  ego  protuli,  quseri  oportere, 
quibus  verbis  praetor  interdixent,  sed  de  quo  loco  sit 
actum,  cum  interdixit ;  neque  m  vi  armatorum  spec- 
tari  oportere,  in  quo  loco  sit  facta  vis,  verum  sitne 
facta:  te  vero  nullo  rnodoposse  defendere,  in  qua  re 
tu  velis,  verba  spectarioportere;  in  qua  re  nolis,  non 
oportere. 

XXX.  Verumtamen,  ecquid  mihi  respondetur  ad 
illud,  quod  antea  dixi,  non  solum  re  et  sententia, 
sed  verbis  quoque,  hoc  interdictum  ita  esse  composi- 
tum,  ut  nihil  commutandum  videretur  ?  Attendite 
diligenter,  quaeso,  recuperatores.  Est  enim  vestri  in- 
genii,  non  meam,  sed  majorum  prudentiam  cognos- 
cere :  non  enim  sum  id  dicturus,  quod  ego  invene- 
rim,  sed  quod  illos  non  fugerit.  Cum  de  vi  interdici- 
tur,  duo  genera  causarum  esse  intelligebant,  ad  quaa 
interdictum  pertineret :  unum,  si  qui  ex  eo  loco,  in 
quo  esset;  alterum,  si  ab  eo  loco,  quo  veniret,  vi  de- 
jectus  esset:  et  horum  utrumque,  neque  praeterea 
quidquam,  potest  accidere,  recuperatores. 

Id  adeo,  si  placet,  considerate.  Si  qui  meam  fa- 
miliam  de  meo  fundo  dejecerit,  ex  eo  me  loco  dejece- 
rit.  Si  qui  mihi  praesto  fuerit  cum  armatis  hominibus 
extra  meum  fundum,  et  me  introire  prohibuerit;  non 
ex  eo,  sed  ab  eo  loco  me  dejecerit.  Ad  haec  duo  ge- 
nera  rerum,  unum  verbum,  quod   satis  declararet 

utrasque  res,  invenerunt;  ut,  sive  ex  fundo,  sive  a 
fundo  dejectus  essem,  uno  atque  eodem  interdicto 
restituerer,  "  Unde  tu"...  Hoc  verbum,  u  Unde," 
utrumque  declarat;  et  ex  quo  loco,  et  a  quo  loco. 
Unde  dejectus  est  Cinna  ?  ex  Urbe.  Unde  dejectus 
***?  ab  Urbe.  Unde  dejecti  Galli?  a  Capitolio. 
Unde,  qui  cum  Graccho  fuerunt  ?  ex  Capitolio. 

Videtis  igitur,  hoc  uno  verbo  significari  res  duas, 
et  ex  quo,  et  a  quo  loco.  Cum  autem  eo  restitui 
jubet,  ita  jubet;  ut,  si  Galli  a  majoribus  nostrispos- 
tularent,  ut  eo  restituerentur,  unde  dejecti  essent,  et 
aliqua  vi  hoc  assequi  possent;  non  (opinor)  eos  in  cu- 
niculum,  qua  aggressi  erant,  sed  in  Capitolium,  re- 
stitui  oporteret.  Hocenimintelligitur:  "undetude- 
jecisti,"  sive  ex  quo  loco,  sive  a  quo  loco,  "  eo  resti- 
tuas."  Hoc  jam  simplex  est,  in  eum  locum  restituas: 
sive  ex  hoc  loco  dejecisti,  restitue  in  hunc  locum : 
sive  ab  hoc  loco,  restitue  in  eum  locum,  non  ex  quo, 
sed  a  quo,  dejectus  est.  Ut  si  qui  ex  alto,  cum  ad 
patriam  accessisset,  tempestate  subito  rejectus  opta- 
ret,  ut,  cum  esset  a  patria  dejectus,  eo  restitueretur ; 
hoc,  opinor,  optaret,  ut,  a  quo  loco  depulsus  esset, 
in  eum  se  fortuna  restitueret,  non  in  salum,  sed  in 
ipsam  urbem,  quam  petebat:  sic,  (quoniam  vim  ver- 
borum  necessario  similitudine  rerum  aucupamur)  qui 
postulat,  ut,  a  quo  loco  dejectus  est,  hoc  est,  unde 
dejectus  est,  eo  restituatur;  hoc  postulat,  ut  in  eum 
ipsum  locum  restituatur. 

XXXI.  Cum  verba  nos  eo  ducunt,  tum  res  ipsa 
hoc  sentire  atque  intelligere  cogit,  Etenim,  Piso, 
(redeo  nunc  ad  illa  principia  defensionis  mese)  si  quis 
te  ex  aedibus  tuis  vi  hominibus  armatis  dejecerit, 
quid  ages  ?  opinor,  hoc  interdicto,  quo  nos  usi  su- 
mus,  persequere.  Quid  ?  si  qui,  jam  de  foro  redeun- 
tem,  armatis  hominibus  domum  tuam  te  introire 
prohibuerit,  quid  ages  ?  utere  eodem  interdicto. 
Cum  igitur  pra;tor  interdixerit,  unde  dejectus  es,  ut 
eo  restituaris ;  tu  hoc  idem,  quod  ego  dico   et  quod 

perspicuum  est,  interpretabere ;  cuin  illud  verbum, 
a  unde,"  in  utramque  rem  valeat,  eoque  tu  restitui 
sis  jussus ;  tam  te  in  asdes  restitui  oportere,  si  e  vesti- 
bulo,  quam  si  ex  interiore  aedium  parte,  dejectus  sis. 

Ut  vero  jam,  recuperatores,  nuila  dubitatio  sit, 
sive  rem  sive  verba  spectare  vultis,  quin  secundum 
nos  judicetis ;  exoritur  hic  jam,  obrutis  rebus  omni- 
bus  et  perditis,  illa  defensio,  eum  dejici  posse,  qui 
tum  possideat ;  qui  non  possideat,  nullo  modo  posse. 
Itaque,  si  ego  sim  a  tuis  asdibus  dejectus,  restitui 
non  oportere ;  si  ipse  sis,  oportere.  Numera,  quam 
multa  in  ista  defensione  falsa  sint,  Piso.  Ac  primum 
illud  attende,  te  jam  ex  illa  ratione  esse  depulsum, 
quod  negabas  quemquam  dejici  posse,  [nisi  qui  in 
eo  locofuerit:  nunc,  qui  possideat,  eum,  etiamsi  non 
fuerit  in  eo  loco,  dejici  posse  concedis.]  Cur  ergo  aut 
in  illud  quotidianum  interdictum,  M  Unde  ille  me 
vi  dejecit,"  additur,  "  cum  ego  possiderem,"  si  de- 
jici  nemo  potest,  qui  non  possidet:  aut  in  hoc  inter- 
dictum,  "  de  hominibus  armatis,"  non  additur,  si 
oportet  quseri,  possederit,  necne?  Negas  dejici,  nisi 
qui  possideat.  Ostendo,  si  sine  armatis  coactisve 
hominibus  dejectus  quisquam  sit,  eum,  qui  fateatur 
se  dejecisse,  vincere  [sponsionem,]  si  ostendat,  eum 
non  possedisse.  Negas  dejici,  nisi  qui  possideat.  Os- 
tendo  ex  hoc  interdicto,  "  de  armatis  hominibus," 
qui  possit  ostendere  non  possedisse  eum,  qui  dejectus 
sit,  condemnari  tamen  sponsionis  necesse  esse,  si  fate- 
atur  esse  dejectum. 

XXXII.  Dupliciterhominesdejiciuntur;  aut  sine 
coactis  armatisve  hominibus,  aut  per  ejusmodi  ratio- 
nem,  et  per  vim.  Ad  duas  dissimiles  res  duo  de- 
juncta  interdicta  sunt.  In  illa  vi  quotidiana  non  sa- 
tis  est,  posse  docere  se  dejectum,  nisi  ostendere  possit, 
cum  possideret,  tum  dejectum.  Ne  id  quidem  satis 
est,  nisi  docet,  ita  se  possedisse,  ut  nec  vi,  nec  clain, 
nec  precario,  possederit.  Itaque  is,  qui  se  restituisse 
dixit,  magnu  voce  sa?pe  confiteri  solet,  se  vi  dejecisse : 

verum  illud  addit :  "  Non  possidebat :"  vel  etiam, 
cum  hocipsum  concessit,  vincit  tamen  [sponsionem,] 
si  planum  facit,  ab  se  iilum  aut  vi,  aut  clam,  aut 
precario,  possedisse. 

Videtisne,  quot  defensionibus  eum,  qui  sine  armis 
ac  multitudine  vim  fecerit,  uti  posse  majores  volue- 
runt  ?  Hunc  vero,  qui  ab  jure,  officio,  bonis  moribus, 
ad  ferrum,  ad  arma,  ad  caedem  confugerit,  nudum 
in  causa  destitutum  videtis ;  ut,  qui  armatus  de 
possessione  contendisset,  inermis  plane  de  sponsione 
certaret.  Ecquid  igitur  interest,  Piso,  inter  haec  in- 
terdicta?  ecquid  interest,  utrum  hoc  additum,  "Cum 
A.  Caecina  possederit,"  necne?  Ecquid  te  ratio  juris, 
ecquid  interdictorum  dissimilitudo,  ecquid  auctoritas 
majorum,  commovet  ?  Si  esset  additum,  de  eo  quaeri 
oporteret :  additum  non  est ;  tamen  oportebit  ? 

Atque  ego  in  hoc  Caecinam  non  defendo.  Possedit 
enim  Caecina,  recuperatores :  et  id,  tametsi  extra 
causam  est,  percurram  tamen  brevi,  ut  non  minus 
hominem  ipsum,  quam  jus  commune,  defensum  ve- 
litis.  Caesenniam  possedisse  propter  usumfructum,  non 
negas.  Qui  colonus  habuit  conductum  de  Caesennia 
fundum,  cum  idem  ex  eadem  conductione  fuerit  in 
fundo,  dubium  est,  quin,  si  Caesennia  tum  posside- 
bat,  cum  erat  colonus  in  fundo,  post  ejus  mortem  hae- 
res  eodem  jure  possederit  ?  Deinde  ipse  Caecina,  cum 
circuiret  praedia,  venit  in  istum  fundum ;  rationes  a 
colono  accepit.  Sunt  in  eam  rem  testimonia.  Postea 
cur,  JEbuti,  de  isto  potius  fundo,  quam  de  alio,  si 
quem  habes,  Caecinae  denuntiabas,  si  Caecina  non  pos- 
sidebat  ?  Ipse  porro  Caecina  cur  se  moribus  deduci 
volebat ;  idque  tibi,  de  amicorum,  etiam  de  ipsius  C. 
Aquillii,  sententia  responderat  ? 

XXXIII.  At  enim  Sulla  legem  tulit.  Ut  nihil  de 
illo  tempore,  nihil  de  calamitate  reipublicae  querar, 
hoc  tibi  respondeo :  adscripsisse  eumdem  Sullam  in 
eamdem  legem,  "  si  quid  jus  non  esset  rogari,  ejus 
ea  lege  nihilum  rogatum."  Quid  est,  quod  jus  non 

sit  ?  quod  populus  jubere  aut  vetare  non  possit  ?  Ut 
ne  longius  abeam,  declarat  ista  adscriptio,  esse  ali- 
quid  :  nam,  nisi  esset,  hoc  in  omnibus  legibus  non 
adscriberetur.  Sed  quaero  abs  te,  putesne,  si  populus 
jusserit,  me  tuum,  aut  item,  te  meum  servum  esse, 
td  jussum  ratum  atque  nrmum  futurum  ?  Perspicis 
hoc  [nihil  esse,  ut  in  caeteris,  quae  rogavit.]  Primum 
illud  concedis,  non,  quidquid  populus  jusserit,  ratum 
esseoportere.  Deindenihilrationis  affers,  quamobrem, 
si  libertas  adimi  nullo  modo  possit,  civitas  possit : 
nam  et  eodem  modo  de  utraque  re  traditum  nobis 
est :  et,  si  semel  civitas  adimi  potest,  retineri  libeitas 
non  potest.  Qui  enim  potest  jure  Quiritium  liber  esse 
is,  qui  in  numero  Quiritium  non  est  ? 

Atque  ego  hanc  adolescentulus  causam  cum  agerem 
contra  hominem  disertissimum  nostrae  civitatis,  Cot- 
tam,  probavi.  Cum  Arretinae  mulieris  libertatem  de- 
fenderem,  et  Cotta  decemviris  religionem  injecisset, 
non  posse  sacramentum  nostrum  justum  judicari, 
quod  Arretinis  ademta  civitas  esset,  et  ego  vehemen- 
tius  contendissem,  civitatem  adimi  non  potuisse ;  de- 
cemviri  prima  actione  non  judicaverunt :  postea,  re 
quaesita  et  deliberata,  sacramentum  nostrum  justum 
judicaverunt.  Atque  hoc,  et  contra  dicente  Cotta,  et 
Sulla  vivo,  judicatum  est.  Jam  vero  in  caeteris,  ut 
omnes,  qui  in  eadem  causa  sunt,  et  lege  agant,  et 
suum  jus  persequantur,  et  omnes  jure  civili,  sine  cu- 
jusquam  aut  magistrattis  aut  judicis  aut  periti  homi- 
nis  aut  imperiti  dubitatione,  utantur,  quid  ego  com- 
memorem  ?  dubium  nemini  vestrum  est.  Certe  quaeri 
hoc  solere,  me  non  praeterit,  (ut  ex  me  ea,  qu£e  tibi 
in  mentern  non  veniunt,  audias)  quemadmodum,  si 
civitas  adimi  non  possit,  in  colonias  Latinas  saepe 
nostri  cives  profecti  sint.  Aut  sua  voluntate,  autlegis 
multa,  profecti  sunt :  quam  multam  si  sufferre  volu- 
issent,  tum  manere  in  civitate  potuissent. 

XXXIV.    Quid  ?   quem  pater  patratus  dedidit, 
aut  suus  pater  populusve  vendidit?  quo  is  jure  amit- 

tit  civitatem  ?  Ut  religione  civitas  solvatur,  civis  Ro- 
manus  traditur :  qui  cum  est  acceptus,  est  eorum, 
quibus  est  deditus  :  si  non  accipiunt,  ut  Mancinum 
Numantini,  retinet  integram  causam,  et  jus  civitatis. 
Si  pater  vendidit  eum,  quem  in  suam  potestatem 
susceperat,  ex  potestate  dimittit.  Jam  populus  cum 
eum  vendidit,  qui  miles  factus  non  est,  non  adimit 
ei  libertatem,  sed  judicat,  non  esse  eum  liberum,  qui, 
ut  liber  sit,  adire  periculum  noluit :  cum  autem  in- 
censum  vendit,  hoc  judicat ;  cum  is,  qui  in  servitute 
justa  fuerit,  censu  liberetur,  eum,  qui,  cum  liber 
esset,  censeri  noluerit,  ipsum  sibi  libertatem  abjudi- 
casse,  Quod  si  maxime  iisce  rebus  adimi  libertas  aut 
civitas  potest ;  non  intelligunt,  qui,  haec  commemo- 
rant,  si  per  has  rationes  adimi  majores  posse  volue- 
runt,  alio  modo  noliiisse  ?  Nam,  ut  haec  ex  jure  civili 
protulerunt,  sic  afferant  velim,  quibus  lege  aut  Romana 
civitas  aut  libertas  erepta  sit.  Nam,  quod  ad  exsilium 
attinet,  perspicue  intelligi  potest,  quale  sit.  Exsilium 
enim  non  supplicium  est,  sed  perfugium  portusque 
supplicii.  Nam,  qui  volunt  pcenam  aliquam  subter- 
fugere,  aut  calamitatem,  eo  solum  vertunt ;  hoc  est, 
sedem  ac  locum  mutant.  Itaque  nulla  in  lege  nostra 
reperietur,  ut  apud  caeteras  civitates,  maleficium 
ullum  exsilio  esse  multatum :  sed,  cum  homines  vin- 
cula,  neces,  ignominiasque,  vitant,  quae  sunt  legibus 
constitutae,  confugiunt,  quasi  ad  aram,  in  exsilium  : 
qui  si  in  civitate  legis  vim  subire  vellent,  non  prius 
civitatem,  quam  vitam,  amitterent.  Quia  nolunt; 
non  adimitur  his  civitas,  sed  ab  his  relinquitur  atque 
deponitur.  Nam,  cum,  ex  nostro  jure,  duarum  civita- 
tum  nemo  esse  possit,  tum  amittitur  haec  civitas  deni- 
que,  cum  is,  qui  profugit,  receptus  est  in  exsilium, 
hoc  est,  in  aliam  civitatem. 

XXXV.  Non  me  praeterit,  recuperatores,  tametsi 
de  hoc  jure  multa  praetereo,  tamen  me  longius  pro- 
lapsum  esse,  quam  ratio  vestri  judicii  postularit. 
Verum  id  feci,  non  quod  vos  in  hac  causa  hanc  de- 

fensionem  desiderare  arbitrarer,  sed  ut  omnes  intelli- 
gerent,  nec  aderatam  cuiquam  civitatem  esse,  nec 
adimi  posse.  Hoc  cum  eos  scire  volui,  quibus  Sulla 
voluit  injuriam  facere,  tum  omnes  caeteros,  novos  ve- 
teresque  cives.  Neque  enim  ratio  afferri  potest,  cur, 
si  cuiquam  novo  civi  potuerit  adimi  civitas,  non  omni- 
bus  patriciis,  omnibus  antiquissimis  civibus,  possit. 

Nam,  ad  hanc  quidem  causam  nihil  hoc  pertinu- 
isse,  primum  ex  eo  intelligi  potest,  quod  vos  ea  de  re 
judicare  non  debetis :  deinde,  quod  Sulla  ipse  ita  tulit 
de  civitate,  ut  non  sustulerit  horum  nexa  atque  haere- 
ditates.  Jubet  enim  eodem  jure  esse,  quo  fuerint 
Ariminenses ;  quos  quis  ignorat  duodecim  colonia- 
rum  fuisse,  et  a  populo  Romano  haereditates  capere 
potuisse  ?  Quod  si  adimi  civitas  A.  Caecinae  lege  po- 
tuisset,  magis  illam  rationem  tamen  omnes  boni  quae- 
reremus,  quemadmodum  spectatissimum  pudentissi- 
mumque  hominem,  summo  consilio,  summa,  virtute, 
summa  auctoritate  domestica  praeditum,  levatum  in- 
juria,  civem  retinere  possemus,  quam  uti  nunc,  cum 
de  jure  civitatis  nihil  potuerit  deperdere,  quisquam 
exsistat,  nisi  tui,  Sexte,  similis  et  stultitia  et  impu- 
dentia,  qui  huic  civitatem  ademtam  esse  dicat.  Qui 
quoniam,  recuperatores,  suum  jus  non  deseruit,  ne- 
que  quidquam  illius  audaciae  petulantiaeque  concessit ; 
derelinquo  jam  communem  causam,  populique  Ro- 
mani  jus  in  vestra  fide  ac  religione  depono. 

XXXVI.  ls  homo  ita  se  probatum  vobis  vestri- 
que  similibus  semper  voluit,  ut  id  non  minus  in  hac 
causa  laborarit ;  nec  contenderit  aliud,  quam  ne  jus 
suum  dissolute  relinquere  videretur,  nec  minus  vere- 
retur,  ne  contemnere  iEbutium,  quam  ne  ab  eo  con- 
temtus  esse,  existimaretur. 

Quapropter,  si  quid  extra  judicium  est,  quod  ho- 
mini  tribuendum  sit;  habetis  hominem  singulari 
pudore,  virtute  cognita,  et  spectata  fide,  amplissimis 
viris  Etrurias  totius  in  utraque  fortuna  cognitum 
multis  signis  et  virtutis  et  humanitatis.    Si  quid  in 

contraria  parte  in  homine  offendendum  sit ;  habetis 
eum,  (ut  nihil  dicam  amplius)  qui  se  homines  co- 
egisse  fateatur.  Sin,  hominibus  remotis,  de  causa 
quaeritis ;  cum  judicium  de  vi  sit ;  is,  qui  arguitur, 
vim  se  hominibus  armatis  fecisse  fateatur ;  verbo  se, 
non  aequitate,  defendere  conetur ;  id  quoque  ei  ver- 
bum  ipsum  ereptum  esse  videatis ;  auctoritatem  sa- 
pientissimorum  hominum  facere  nobiscum;  in  judi- 
cium  non  venire,  utrum  Caecina  possederit,  necne ; 
tamen  doceri  possedisse ;  multo  etiam  minus  quseri, 
A.  Caecinae  fundus  sit,  necne ;  me  tamen  id  ipsum 
docuisse,  fundum  esse  Caecinae :  cum  haec  ita  sint, 
statuite,  quid  vos  tempora  reipublicae  de  armatis  ho- 
minibus,  quid  illius  confessio  de  vi,  quid  nostra  de- 
cisio  de  aequitate,  quid  ratio  interdicti  de  jure,  ad- 
moneant,  ut  judicetis. 

I.  Quamquam  mihi  semper  frequens  conspectus 
vester  multo  jucundissimus,  hic  autem  locus  ad  agen- 
dum  amplissimus,  ad  dicendum  ornatissimus  est  vi- 
sus,  Quirites ;  tamen  hoc  aditu  laudis,  qui  semper 
optimo  cuique  maxime  patuit,  non  mea  me  voluntas, 
sed  meae  vitae  rationes,  ab  ineunte  aetate  susceptae, 
prohibuerunt.  Nam,  cum  antea,  per  setatem,  non- 
dum  hujus  auctoritatem  loci  attingere  auderem; 
statueremque,  nihil  huc,  nisi  perfectum  ingenio,  ela- 
boratum  industria,  afferri  oportere ;  omne  meum 
tempus  amicorum  temporibus  transmittendum  pu- 
tavi.  Ita  neque  hic  locus  vacuus  unquam  fuit  ab  iis 
qui  vestram  causam  defenderent ;  et  meus  labor,  in 
privatorum  periculis  caste  integreque  versatus,  ex 
vestro  judicio  fructum  est  amplissimum  consecutus. 
Nam  cum,  propter  dilationem  comitiomm,  ter  prae- 
tor  primus  centuriis  cunctis  renuntiatus  sum,  facile 
intellexi,  Quirites,  et  quid  de  me  judicaretis,  et  quid 
aliis  praescriberetis.  Nunc,  cum  et  auctoritatis  in  me 
tantum  sit,  quantum  vos  honoribus  mandandis  esse 
voluistis,  et  ad  agendum  facultatis  tantum,  quantum 
homini  vigiianti  ex  forensi  usu  prope  quotidiana 
dicendi  exercitatio  potuit  afferre ;  certe,  et,  si  quid 
auctoritatis  in  me  est,  ea  apud  eos  utar,  qui  eam 
mihi  dederunt ;  et,  si  quid  etiam  dicendo  consequi 
possum,  iis  ostendam  potissimum,  qui  ei  quoque  rei 
fructum  suo  judicio  tribuendum  esse  censuerunt. 
Atque  illud  in  primis  mihi  laetandum  jure  esse  vi- 
deo,  quod,  in  hac  insolita  mihi  ex  hoc  loco  ratione 
dicendi,  causa  talis  oblata  est,  in  qua  oratio  deesse 
nemini  potest.  Dicendum  est  enim  de  Cn.  Pompeii 
singulari  eximiaque  virtute :  hujus  autem  orationis 
difficilius  est  exitum  quam  principium  invenire  :  ita 

mihi  non  tam  copia,  quam  modus  in  dicendo  quae- 
rendus  est. 

II.  Atque,  ut  inde  oratio  mea  proficiscatur,  unde 
haec  omnis  causa  ducitur ;  bellum  grave  et  periculo- 
sum  vestris  vectigalibus  atque  sociis  a  duobus  poten- 
tissimis  regibus  infertur,  Mithridate  et  Tigrane ; 
quorum  alter  relictus,  alter  lacessitus,  occasionem 
sibi,  ad  occupandam  Asiam,  oblatam  esse  arbitratur. 
Equitibus  Romanis,  honestissimis  viris,  afferuntur 
ex  Asia  quotidie  literae,  quorum  magnse  res  aguntur, 
in  vestris  vectigalibus  exercendis  occupatae  ;  qui  ad 
me,  pro  necessitudine  quae  mihi  est  cum  illo  ordine, 
causam  reipublicae  periculaque  rerum  suarum  detu- 
lerunt:  Bithyniae,  quae  nunc  vestra  provincia  est, 
vicos  exustos  esse  complures  ;  regnum  Aiiobarzanis, 
quod  finitimum  est  vestris  vectigalibus,  totum  esse 
in  hostium  potestate ;  Lucullum,  magnis  rebus  ges- 
tts,  ab  eo  bello  discedere  ;  huic  qui  successerit,  non 
satis  esse  paratum  ad  tantum  bellum  administran- 
dum  ;  unum  ab  omnibus  sociis  ct  civibus  ad  id  bel- 
lum  imperatorem  deposci  atque  expeti ;  eumdem 
hunc  unum  ab  hostibus  metui,  praeterea  neminem. 

Causa  quae  sit,  videtis  :  nunc,  quid  agendum  sit, 
considerate.  Primum  mihi  videtur  de  genere  belli, 
deinde  de  magnitudine,  tum  de  imperatore  deligendo, 
esse  dicendum.  Genus  est  belli  ejusmodi,  quod  max- 
ime  vestros  animos  excitare  atque  inflammare  ad 
studium  persequendi  debeat.  Agitur  enim  populi 
Romani  gloria,  quae  vobis  a  majoribus,  cum  magna 
in  rebus  omnibus,  tum  summa  in  re  militari,  tradi- 
ta  est :  agitur  salus  sociorum  atque  amicorum,  pro 
qua,  multa  majores  vestri  magna  et  gravia  bella  ges- 
serunt :  aguntur  certissima  populi  Romani  vectigalia 
et  maxima ;  quibus  amissis,  et  pacis  ornamenta,  et 
subsidia  belli,  requiretis :  aguntur  bona  multorum 
civium,  quibus  est  a  vobis,  et  ipsorum  et  reipublicae 
causa,  consulendum. 

III.  Et,  quoniam  semper  appetentes  glorias  pra?- 

ter  caeteras  gentes,  atque  avidi  laudis  fuistis,  delenda 
vobis  est  illa  macula,  Mithridatico  bello  superiore 
suscepta  ;  quas  penitus  jam  insedit  atque  inveteravit 
in  populi  Romani  nomine :  quod  is,  qui  uno  die, 
tota  Asia,  tot  in  civitatibus,  uno  nuntio,  atque  una 
literarum  significatione,  cives  Romanos  necandos 
trucidandosque  denotavit,  non  modo  adhuc  pcenam 
nullam,  suo  dignam  scelere,  suscepit,  sed  ab  illo 
tempore  annum  jam  tertium  et  vicesimum  regnat ; 
et  ita  regnat,  ut  se  non  Ponto,  neque  Cappadocife 
latebris,  occultare  velit,  sed  emergere  e  patrio  regno, 
atque  in  vestris  vectigalibus,  hoc  est,  in  Asise  luce, 
versari.  Etenim  adhuc  ita  vestri  cum  illo  rege  con- 
tenderunt  imperatores,  ut  ab  illo  insignia  victorise, 
non  victoriam,  reportarent.  Triumphavit  L.  Sulla, 
triumphavit  L.  Murena  de  Mithridate,  duo  fortissi- 
mi  viri,  et  summi  imperatores :  sed  ita  triumpha- 
runt,  ut  ille  pulsus  superatusque  regnaret.  Verum- 
tamen  illis  imperatoribus  laus  est  tribuenda,  quod 
egerunt ;  venia  danda,  quod  reliquerunt ;  propterea 
quod  ab  eo  bello  Sullam  in  Italiam  respublica,  Mu- 
renam  Sulla,  revocavit. 

IV.  Mithridates  autem  omne  reliquum  tempus, 
non  ad  oblivionem  veteris  belli,  sed  ad  comparatio- 
nem  novi,  contulit :  qui  posteaquam  maximas  asdi- 
Jicasset  ornassetque  classes ;  exercitusque  permag- 
nos,  quibuscumque  ex  gentibus  potuisset,  comparas- 
set,  et  se  Bosporanis,  fmitimis  suis,  bellum  inferre 
simulasset ;  usque  in  Hispaniam  legatos  Ecbatanis 
misit  ad  eos  duces,  quibuscum  tum  bellum  gereba- 
mus  :  ut,  cum  duobus  in  locis  disjunctissimis  maxi- 
meque  diversis,  uno  consilio,  a  binis  hostium  copiis 
bellum  terra  marique  gereretur,  vos,  ancipiti  conten- 
tione  districti,  de  imperio  dimicaretis. 

Sed  tamen  alterius  partis  periculum,  Sertorianas  at- 
que  Hispaniensis,  quae  multo  plus  firmamenti  ac  ro- 
boris  habebat,  Cn.  Pompeii  divino  consilio  ac  singu- 
lari  virtute  depulsum  est :  in  altera  parte  ita  res  a 

L.  Lucullo,  summo  viro,  est  administrata,  ut  initia 
illa  gestarum  rerum  magna  atque  praeclara,  non  fe- 
licitati  ejus,  sed  virtuti;  haec  autem  extrema,  quae 
nuper  acciderunt,  non  culpae,  sed  fortunae,  tribuenda 
esse  videantur.  Sed  de  Lucullo  dicam  alio  loco  ;  et 
ita  dicam,  Quirites,  ut  neque  vera  laus  ei  detracta 
oratione  nostra,  neque  falsa  afficta,  esse  videatur.  De 
vestri  imperii  dignitate  atque  gloria,  quoniam  is  est 
exorsus  orationis  meae,  videte,  quem  vobis  animum 
suscipiendum  putetis. 

V.  Majores  vestri  saepe,  mercatoribus  ac  naviculariis 
injuriosius  tractatis,  bella  gesserunt :  vos,  tot  civium 
Romanorum  millibus,  uno  nuntio  atque  uno  tem- 
pore,  necatis,  quo  tandem  animo  esse  debetis  ?  Legati 
quod  erant  appellati  superbius,  Corinthum  patres 
vestri,  totius  Giaeciae  lumen,  exstinctum  esse  volue- 
runt:  vos  eum  regem  inultum  esse  patiemini,  qui 
legatum  populi  Romani  consularem,  vinculis  ac  ver- 
beribus  atque  omni  supplicio  excruciatum,  necavit  ? 
Illi  libertatem  civium  Romanorum  imminutam  non 
tulerunt:  vos  vitam  ereptam  negligetis?  Jus  lega- 
tionis,  verbo  violatum,  illi  persecuti  sunt :  vos  lega- 
tum,  omni  supplicio  interfectum,  relinquetis?  Vi- 
dete,  ne,  ut  ilhs  pulcherrimum  fuit,  tantam  vobis 
imperii  gloriam  relinquere;  sic  vobis  turpissimum 
sit,  illud,  quod  accepistis,  tueri  et  conservare  non 
posse. 

Quid,  quod  salus  sociorum  summum  in  periculum 
ac  discrimen  vocatur  ?  Regno  expulsus  est  Ariobar- 
zanes,  rex,  socius  populi  Romani  atque  amicus  :  im- 
minent  duo  reges  toti  Asise,  non  solum  vobis  inimi- 
cissimi,  sed  etiam  vestris  sociis  atque  amicis :  civi- 
tates  autem  omnes,  cuncta  Asia  atque  Graecia,  ves- 
trum  auxilium  exspectare,  propter  periculi  magnitu- 
dinem,  coguntur :  imperatorem  a  vobis  certum  de- 
poscere,  cum  praesertim  vos  alium  miseritis,  neque 
audent,  neque  id  se  faccre  summo  sine  periculo  posse 
arbitrantur. 

n3 

Vident  et  sentiunt  hoc  idem,  quod  vos,  unum  vi- 
rum  esse,  in  quo  summa  sint  omnia,  et  eum  prope 
esse  (quo  etiam  carent  aegrius),  cujus  adventu  ipso 
atque  nomine,  tametsi  ille  ad  maritimum  bellum 
venerit,  tamen  impetus  hostium  repressos  esse  intel- 
ligunt  ac  retardatos.  Hi  vos,  quoniam  libere  loqui 
non  licet,  tacite  rogant,  ut  se  quoque,  sicut  czeterarum 
provinciarum  socios,  dignos  existimetis,  quorum  sa- 
lutem  tali  viro  commendetis ;  atque  hoc  etiam  magis 
quam  caeteros,  quod  ejusmodi  in  provinciam  homines 
cum  imperio  mittimus,  ut,  etiamsi  ab  hoste  defen- 
dant,  tamen  ipsorum  adventus  in  urbes  sociorum 
non  multum  ab  hostili  expugnatione  differant.  Hunc 
audiebant  antea,  nunc  praesentem  vident,  tanta  tem- 
perantia,  tanta  mansuetudine,  tanta  humanitate,  ut 
ii  beatissimi  esse  videantur,  apud  quos  ille  dxutissime 
commoratur. 

VI.  Quare,  si  propter  socios,  nulla  ipsi  injuria,  laces- 
siti,  majores  vestri  cum  Antiocho,  cum  Philippo, 
cum  vEtolis,  cum  Poenis,  bella  gesserunt ;  quanto  vos 
studio  convenit,  injuriis  provocatos,  sociorum  salu- 
tem  una  cum  imperii  vestri  dignitate  defendere; 
praesertim  cum  de  vestris  maximis  vectigalibus  aga- 
tur !  Nam  caeterarum  provinciarum  vectigalia,  Qui- 
rites,  tanta  sunt,  ut  iis,  ad  ipsas  provincias  tutandas, 
vix  contenti  esse  possimus :  Asia  vero  tam  opima  est 
et  fertilis,  ut  et  ubertate  agrorum,  et  varietate  fruc- 
tuum,  et  magnitudine  pastionis,  et  multitudine  ea- 
rum  rerum  quee  exportantur,  facile  omnibus  terris 
antecellat.  Itaque  haec  vobis  provincia,  Quirites,  si 
et  belli  utilitatem  et  pacis  dignitatem  sustinere  vul- 
tis,  non  modo  a  calamitate,  sed  etiam  a  metu  cala- 
mitatis,  est  defendenda. 

Nam,  caeteris  in  rebus,  cum  venit  calamitas,  tum 
detrimentum  accipitur :  at,  in  vectigalibus,  non  so- 
lum  adventus  mali,  sed  etiam  metus  ipse,  affert  ca- 
lamitatem.  Nam,  cum  hostium  copia?  non  longe 
absunt,  etiamsi  irruptio  facta  nulla  sit,  tamen  pecora 

relinquuntur ;  agricultura  deseritur ;  mercatorum  na- 
vigatio  conquiescit.  Ita  neque  ex  portu,  neque  ex 
decumis,  neque  ex  scriptura,  vectigal  conservari  po- 
test.  Quare  saepe  totius  anni  fructus  uno  rumore 
periculi,  atque  uno  belli  terrore,  amittitur. 

Quo  tandem  animo  esse  existimatis  aut  eos  qui 
vectigalia  nobis  pensitant,  aut  eos  qui  exercent  atque 
exigunt,  cum  duo  reges  cum  maxirnis  copiis  prope 
adsint?  cum  una  excursio  equitatus  perbrevi  tem- 
pore  totius  anni  vectigal  auferre  possit ;  cum  pubii- 
cani  familias  maximas,  quas  in  salinis  habent,  quas 
in  agris,  quas  in  portubus  atque  custodiis,  magno 
periculo  se  habere  arbitrentur.  Putatisiie  vos  illis  re- 
bus  frui  posse,  nisi  eos,  qui  vobis  fructuosi  sunt,  con- 
servaveritis,  non  solum  (ut  antea  dixi)  calamitate, 
sed  etiam  calamitatis  formidine,  liberatos  ? 

VII.  Ac  ne  illud  quidem  vobis  negligendum  est, 
quod  mihi  ego  extremum  proposueram,  cum  essem 
de  belli  genere  dicturus,  quod  ad  multorum  bona 
civium  Romanorum  pertinet;  quorum  vobis,  pro 
vestra  sapientia,  Quirites,  habenda  est  ratio  diligen- 
ter.  Nam  et  publicani,  homines  et  honestissimi  et 
ornatissimi,  suas  rationes  et  copias  in  illam  provin- 
ciam  contulerunt;  quorum  ipsorura  p.er  se  res  et 
fortunag  curas  vobis  esse  debent.  Etenim,  si  vectigalia 
nervos  esse  reipublicaa  semper  duximus ;  eum  certe 
ordinem,  qui  exercet  illa,  firmamentum  cceterorum 
ordinum  recte  esse  dicemus. 

Deinde  caBteris  ex  ordinibus  homines  navi  et  in» 
dustrii  partim  ipsi  in  Asia  negotiantur,  quibus  vos 
absentibus  consulere  debetis ;  partim  suas  et  suorum 
in  ea  provincia  pecunias  magnas  collocatas  habent. 
Erit  igitur  humanitatis  vestrae,  magnum  eorum  ci- 
vium  numerum  calamitate  prohibere ;  sapientize,  vi- 
dere,  multorum  civium  calamitatem  a  republica  se- 
junctam  esse  non  posse.  Etenim  illud  primum  parvi 
refert,  vos  publicanis  amissa  vectigalia  postea  victoria 
xecuperare.    Ncque  enim  iisdem  redimendi  facultas 

erit,  propter  calamitatem,  neque  aliis  voluntas,  prop- 
ter  timorem. 

Beinde,  quod  nos  eadem  Asia  atque  idem  iste 
Mithridates,  initio  belli  Asiatici,  docuit ;  id  quidem 
certe,  calamitate  docti,  memoria  retinere  debemus. 
Nam  tum,  cum  in  Asia  res  magnas  permulti  amise- 
rant,  scimus,  Romae,  solutione  impedita,  fidem  con- 
cidisse.  Non  enim  possunt  una  in  civitate  multi  rem 
atque  fortunas  amittere,  ut  non  plures  secum  in  eam- 
dem  calamitatem  trahant.  A  quo  periculo  prohibete 
rempublicam,  et  mihi  credite,  (id,  quod  ipsi  videtis) 
haec  fides,  atque  haec  ratio  pecuniarum,  quae  Romae, 
quae  in  foro  versatur,  implicita  est  cum  illis  pecuniis 
Asiaticis,  et  cohaaret.  Ruere  illa  non  possunt,  ut  haec 
non  eodem  labefactata  motu  concidant.  Quare  vi- 
dete,  num  dubitandum  vobis  sit,  omni  studio  ad  id 
bellum  incumbere,  in  quo  gloria  nominis  vestri,  sa- 
lus  sociorum,  vectigalia  maxima,  fortunae  plurimo- 
rum  civium,  cum  republica  defendantur. 

VIII.  Quoniam  de  genere  belli  dixi,  nunc  de 
magnitudine  pauca  dicam.  Potest  enim  hoc  dici: 
belli  genus  esse  ita  necessarium,  ut  sit  gerendum, 
non  esse  ita  magnum,  ut  sit  pertimescendum.  In 
quo  maxime  laborandum  est,  ne  forte  a  vobis,  quas 
diligentissime  providenda  sunt,  contemnenda  esse  vi- 
deantur. 

Atque,  ut  omnes  intelligant,  me  L.  Lucullo  tan- 
tum  impertiri  laudis,  quantum  forti  viro,  et  sapien- 
tissimo  homini,  et  magno  imperatori,  debeatur ;  dico, 
ejus  adventu,  maximas  Mithridatis  copias  omnibus 
rebus  ornatas  atque  instructas  fuisse;  urbemque 
Asiae  clarissimam,  nobisque  amicissimam,  Cyziceno- 
rum,  obsessam  esse  ab  ipso  rege  maxima  multitu- 
dine,  et  oppugnatam  vehernentissime ;  quam  L.  Lu- 
cullus  virtute,  assiduitate,  consOio,  summis  obsidio- 
nis  periculis  liberavit :  ab  eodem  imperatore  classem 
magnam  et  ornatam,  quae,  ducibus  Sertorianis,  ad 
Itafiam  studio  inflammato  raperetur,  superatam  esse 

atque  depressam:  magnas  hostium  praeterea  copias 
multis  proeliis  esse  deletas :  patefactumque  nostris 
legionibus  esse  Pontum,  qui  ante  populo  Romano  ex 
omni  aditu  clausus  esset :  Sinopen  atque  Amisum 
(quibus  in  oppidis  erant  domicilia  regis,  omnibus  re- 
bus  ornata  atque  referta),  eaeterasque  urbes  Ponti  et 
Cappadociae  permultas,  uno  aditu  atque  adventu  esse 
captas :  regem,  spoliatum  regno  patrio  atque  avito, 
ad  alios  se  reges  atque  alias  gentes  supplicem  contu- 
lisse :  atque  haec  omnia,  salvis  populi  liomani  sociis, 
atque  integris  vectigalibus,  esse  gesta.  Satis  opinor 
hoc  esse  laudis  ;  atque  ita,  Quirites,  ut  hoc  vos  in« 
telligatis,  a  nullo  istorum,  qui  huic  obtrectant  legi  at- 
que  causae,  L.  Lucullum  similiter  ex  hoc  loco  esse 
laudatum. 

IX.  Requiretur  fortasse  nunc,  quemadmodum, 
cum  hsec  ita  sint,  reliquum  possit  esse  magnum 
bellum.  Cognoscite,  Quirites :  non  enim  hoc  sine 
causa  quaeri  videtur.  Primum,  ex  suo  regno  sic 
Mithridates  profugit,_  ut  ex  eodem  Ponto  Medea  illa 
quondam  profugisse  dicitur ;  quam  praedicant,  in 
fuga,  fratris  sui  membra  in  iis  locis,  qua.  se  parens 
persequeretur,  dissipavisse,  ut  eorum  collectio  di- 
spersa,  moerorque  patrius,  celeritatem  persequendi  re- 
tardaret.  Sic  Mithridates,  fugiens,  maximam  vim 
auri  atque  argenti,  pulcherrimarumque  rerum  om- 
nium,  quas  et  a  majoribus  acceperat,  et  ipse,  bello 
superiore  ex  tota,  Asia.  direptas,  in  suum  regnum  con- 
gesserat,  in  Ponto  omnem  reliquit.  Haec  dum  nostri 
colligunt  omnia  diligentius,  rex  ipse  e  manibus  eifu- 
git.  Ita  illum  in  persequendi  studio  mceror,  hos  laeti- 
tia,  retardavit. 

Hunc,  in  illo  timore  et  fuga,  Tigranes,  rex  Arme- 
nius,  excepit,  diffidentemque  rebus  suis  confirmavit, 
et  afflictum  erexit,  perditumque  recreavit.  Cujus  in 
regnum  posteaquam  L.  Lucullus  cum  exercitu  venit, 
plures  etiam  gentes  contra  imperatorem  nostrum  con- 
citata)  sunt.  Erat  enim  metus  injectus  iis  nationibus, 

quas  nunquam  populus  Romanus  neque  lacessendas 
bello  neque  tentandas  putavit.  Erat  etiam  alia  gravis 
atque  vehemens  opinio,  quae  per  animos  gentium 
barbararum  pervaserat,  fani  locupletissimi  et  religio- 
sissimi  diripiendi  causa  in  eas  oras  nostrum  exerci- 
tum  esse  adductum.  Ita  nationes  multae  atque  magnae 
novo  quodam  terrore  ac  metu  concitabantur.  Noster 
autem  exercitus,  etsi  urbem  ex  Tigranis  regno  cepe- 
rat,  et  prceliis  usus  erat  secundis,  tamen  nimia  lon- 
ginquitate  locorum,  ac  desiderio  suorum,  commove- 
batur. 

Hic  jam  plura  non  dicam.  Fuit  enim  illud  extre- 
mum,  ut  ex  iis  locis  a  militibus  nostris  reditus  magis 
maturus,  quam  processio  longior,  qusereretur.  Mithri- 
dates  autem  et  suam  manum  jam  conrirmarat ;  et 
eorum  qui  se  ex  ejus  regno  collegerant,  et  magnis 
adventiciis  multorum  regum  et  nationum,  copiis  ju- 
vabatur.  Hoc  jam  fere  sic  fleri  solere  accepimus,  ut 
regum  afflictae  fortunae  facile  multorum  opes  alli- 
ciant  ad  misericordiam,  maximeque  eorum,  qui  aut 
reges  sunt,  aut  vivunt  in  regno  ;  quod  regale  iis  no- 
men  magnum  et  sanctum  esse  videatur.  Itaque  tan- 
tum  victus  efficere  potuit,  quantum  incolumis  nun- 
quam  est  ausus  optare.  Nam,  cum  se  in  regnum 
recepisset  suum,  non  fuit  eo  contentus  quod  ei  prae- 
ter  spem  acciderat,  ut  illam,  posteaquam  pulsus  erat, 
terram  unquam  attingeret ;  sed  in  exercitum  vestrum, 
clarum  atque  victorem,  impetum  fecit. 

Sinite  hoc  loco,  Quirites,  (sicut  poetae  solent,  qui 
res  Romanas  scribunt)  praeterire  me  nostram  calami- 
tatem ;  quae  tanta  fuit,  ut  eam  ad  aures  L.  Luculli 
non  ex  prcelio  nuntius,  sed  ex  sermone  rumor,  affer- 
ret.  Hic,  in  ipso  illo  malo,  gravissimaque  belli  offen- 
sione,  L.  Lucullus,  qui  tamen  aliqua  ex  parte  iis 
incommodis  mederi  fortasse  potuisset,  vestro  jussu 
coactus,  (quod  imperii  diuturnitati  modum  statuen- 
dum  veteri  exemplo  putavistis)  partem  militum,  qui 
jam  stipendiis  confectis  erant,  dimisit,  partem  Gla- 

brioni  tradidit.  3Iulta  pra?tereo  consulto :  sed  ea  vos 
eonjectura  perspicitis,  quantum  illud  bellum  [futu- 
rum]  putetis,  quod  conjungant  reges  potentissimi, 
renovent  agitatae  nationes,  suscipiant  integrae  gentes, 
novus  imperator  vester  accipiat,  vetere  pulso  exer- 
citu. 

X.  Satis  mihi  multa  verba  fecisse  videor,  quare 
hoc  beilum  esset  genere  ipso  necessarium,  magnitu- 
dine  periculosum  :  restat,  ut  de  imperatore  ad  id 
bellum  deligendo,  ac  tantis  rebus  praeficiendo,  dicen- 
dum  esse  videatur. 

Utinam,  Quirites,  virorum  fortium  atque  innocen- 
tium  copiam  tantam  haberetis,  ut  haec  vobis  delibe- 
ratio  difficilis  esset,  quemnam  potissimum  tantis  re- 
bus  ac  tanto  bello  praeficiendum  putaretis  !  Nunc 
vero,  cum  sit  unus  Cn.  Pompeius,  qui  non  modo 
eorum  hominum,  qui  nunc  sunt,  gloriam,  sed  etiam 
antiquitatis  memoriam,  virtute  superarit ;  quas  res 
est,  quae  cujusquam  animum  in  hac  causa  dubium 
facere  possit  ?  Ego  enim  sic  existimo,  in  summo  im- 
peratore  quatuor  has  res  inesse  oportere,  scientiam 
rei  militaris,  virtutem,  auctoritatem,  felicitatem.  Quis 
igitur  hoc  homine  scientior  unquam  aut  fuit,  aut  esse 
debuit  ?  qui,  e  ludo  atque  pueritiae  disciplina,  bello 
maximo,  atque  acerrimis  hostibus,  ad  patris  exerci- 
tum,  atque  in  militiae  disciplinam,  profectus  est;  qui 
extrema  pueritia  miles  fuit  summi  imperatoris ;  in- 
eunte  adolescentia  maximi  ipse  exercitus  imperator  ; 
qui  saepius  cum  hoste  conflixit,  quam  quisquam  cum 
inimico  concertavit ;  plura  bella  gessit,  quam  caeteri 
legerunt ;  plures  provincias  confecit,  quam  alii  con- 
cupiverunt ;  cujus  adolescentia  ad  scientiam  rei  mi- 
litaris,  non  alienis  praeceptis,  sed  suis  imperiis,  non 
offensionibus  belli,  sed  victoriis,  non  stipendiis,  sed 
triumphis,  est  erudita.  Quod  denique  genus  belli 
esse  potest,  in  quo  iljum  non  exercuerit  fortuna  rei- 
publicae  ?  Civile,  Africanum,  Transalpinum,  Hispa- 
niense,  mixtum  ex  civitatibus  atque  ex  bellicosissimis 

nationibus,  serviie,  navale  bellum,  varia  et  diversa 
genera  et  bellorum  et  hostium,  non  solum  gesta  ab 
hoc  uno,  sed  etiam  confecta,  nullam  rem  esse  decla- 
rant  in  usu  militari  positam,  quae  hujus  viri  scientiam 
fugere  possit. 

XI.  Jam  vero  virtuti  Cn.  Pompeii  quae  potest  par 
oratio  inveniri  ?  quid  est,  quod  quisquam  aut  dignum 
illo,  aut  vobis  novum,  aut  cuiquam  inauditum,  pos- 
sit  afferre  ?  Neque  enim  illae  sunt  solae  virtutes  im- 
peratoriae,  quae  vulgo  existimantur,  labor  in  negotio, 
fortitudo  in  periculis,  industria  in  agendo,  celeritas 
in  conficiendo,  consilium  in  providendo  ;  quae  tanta 
sunt  in  hoc  uno,  quanta  in  omnibus  reliquis  impera- 
toribus,  quos  aut  vidimus  aut  audivimus,  non  fuerunt. 

Testis  est  Italia,  quam  ille  ipse  victor,  L.  Sulla, 
hujus  virtute  et  subsidio  confessus  est  liberatam. 
Testis  est  Sicilia,  quam,  multis  undique  cinctam  pe- 
riculis,  non  terrore  belli,  sed  celeritate  consilii,  ex- 
plicavit.  Testis  est  Africa,  quae,  magnis  oppressa 
hostium  copiis,  eorum  ipsorum  sanguine  redundavit. 
Testis  est  Gallia,  per  quam  legionibus  nostris  in  His- 
paniam  iter,  Gallorum  internecione,  patefactum  est. 
Testis  est  Hispania,  quae  saepissime  plurimos  hostes 
ab  hoc  superatos  prostratosque  conspexit.  Testis  est 
iterum  et  saepius  Italia,  quae,  cum  servili  bello  tetro 
periculosoque  premeretur,  ab  hoc  auxilium  absente 
expetivit;  quod  bellum  exspectatione  Pompeii  at- 
tenuatum  atque  imminutum  est,  adventu  sublatum 
ac  sepuitum.  Testes  vero  jam  omnes  orse,  atque  om- 
nes  exterae  gentes  ac  nationes,  denique  maria  omnia, 
tum  universa,  tum  in  singulis  [oris]  omnes  sinus  at- 
que  portus.  Quis  enim  toto  mari  locus  per  hos  annos 
aut  tam  firmum  habuit  praesidium,  ut  tutus  esset,  aut 
tam  fuit  abditus,  ut  lateret  ?  Quis  navigavit,  qui  non 
se  aut  mortis  aut  servitutis  periculo  committeret,  cum 
aut  hieme,  aut  referto  praedonum  mari,  navigaret  ? 
Hoc  tantum  bellum,  tam  turpe,  tam  vetus,  tam  late 
divisum  atque  dispersum,  quis  unquam  arbitraretur 

aut  ab  omnibus  imperatoribus  uno  anno,  aut  omni- 
bus  annis  ab  uno  imperatore,  confici  posse  ?  Quam 
provinciam  tenuistis  a  prasdonibus  liberam  per  hosce 
annos  ?  quod  vectigal  vobis  tutum  fuit?  quem  socium 
defendistis  ?  cui  praesidio  classibus  vestris  fuistis  ? 
quam  multas  existimatis  insulas  esse  desertas  !  quam 
multas  aut  metu  relictas,  aut  a  praedonibus  captas, 
urbes  esse  sociorum  ! 

XII.  Sed  quid  ego  longinqua  commemoro  ?  Fuit 
hoc  quondam,  fuit  proprium  populi  Romani  longe 
a  domo  bellare,  et,  propugnaculis  imperii,  socio- 
rum  fortunas,  non  sua  tecta,  defendere.  Sociis  ego 
vestris  mare  clausum  per  hosce  annos  dicam  fuisse, 
cum  exercitus  nostri  a  Brundisio  nunquam,  nisi 
summa  hieme,  transmiserint  ?  Qui  ad  vos  ab  ex- 
teris  nationibus  venirent,  captos  querar,  cum  le- 
gati  populi  Romani  redemti  sint  ?  Mercatoribus  tu-< 
tum  mare  non  fuisse  dicam,  cum  duodecim  secures 
in  praedonum  potestatem  pervenerint  ?  Cnidum  aut 
Colophonem,  aut  Samum,  nobilissimas  urbes,  innu- 
merabilesque  alias,  captas  esse  commemorem,  cum 
vestros  portus,  atque  eos  portus  quibus  vitam  et  spi- 
ritum  ducitis,  in  praedonum  fuisse  potestate  sciatis  ? 
An  vero  ignoratis,  portum  Caietae  celeberrimum,  at- 
que  plenissimum  navium,  inspectante  praetore,  a  prae- 
donibus  esse  direptum ;  ex  Miseno  autem,  ejus  ip- 
sius  liberos,  qui  cum  praedonibus  antea  ibi  bellum 
gesserat,  a  praedonibus  esse  sublatos  ?  Nam  quid  ego 
Ostiense  incommodum,  atque  illam  labem  atque  ig- 
nominiam  reipublicae,  querar;  cum,  prope  inspectan- 
tibus  vobis,  classis  ea,  cui  consul  populi  Romani  prae- 
positus  esset,  a  praedonibus  capta  atque  oppressa  est  ? 
Pro,  Dii  immortales !  tantamne  unius  hominis  in- 
credibilis  ac  divina  virtus  tam  brevi  tempore  lucem 
afferre  reipublicae  potuit,  ut  vos,  qui  modo  ante 
ostium  Tiberinum  classem  hostium  videbatis,  ii  nunc 
nullam  intra  Oceani  ostium  praedonum  navem  esse 

(Orat.)  vol.  ii.  o 

audiatis  ?  Atque,  haec  qua  celeritate  gesta  sint,  quam- 
quam  videtis,  tamen  a  me  in  dicendo  praetereunda 
non  sunt.  Quis  enim  unquam,  aut  obeundi  negotii 
aut  consequendi  quaestus  studio,  tam  brevi  tempore, 
tot  loca  adire,  tantos  cursus  conficere,  potuit,  quam 
celeriter,  Cn.  Pompeio  duce,  belli  impetus  navigavit  ? 
qui,  nondum  tempestivo  ad  navigandum  mari,  Sici- 
liam  adiit,  Africam  exploravit ;  inde  Sardiniam  cum 
classe  venit;  atque  haec  tria  frumentaria  subsidia 
reipublicae  firmissimis  praesidiis  classibusque  munivit. 
Inde  cum  se  in  Italiam  recepisset,  duabus  Hispaniis 
et  Gallia  Cisalpina  praesidiis  ac  navibus  confirmata, 
missis  item  in  oram  Illyrici  maris,  et  in  Achaiam 
omnemque  Graeciam,  navibus,  Italiae  duo  maria 
maximis  ciassibus  flrmissimisque  praesidiis  adornavit : 
ipse  autem,  ut  a  Brundisio  profectus  est,  undequin- 
quagesimo  die  totam  ad  imperium  populi  Romani 
Ciliciam  adjunxit :  omnes,  qui  ubique  praedones  fu- 
erunt,  partim  capti  interfectique  sunt,  partim  unius 
hujus  imperio  ac  potestati  se  dediderunt.  Idem  Cre- 
tensibus,  cum  ad  eum  usque  in  Pamphyliam  legatos 
deprecatoresque  misissent,  spem  deditionis  non  ad- 
emit,  obsidesque  imperavit.  Ita  tantum  bellum,  tam 
diuturnum,  tam  longe  lateque  dispersum,  quo  bello 
omnes  gentes  ac  nationes  premebantur,  Cn.  Pompeius 
extrema  hieme  apparavit,  ineunte  vere  suscepit,  me- 
dia  aestate  confecit. 

XIII.  Est  haec  divina  atque  incredibilis  virtus  im- 
peratoris.  Quid  caeterae,  quas  paulo  ante  commemo- 
rare  coeperam,  quantae  atque  quam  multae  sunt !  Non 
enim  solum  bellandi  virtus  in  summo  atque  perfecto 
imperatore  quaerenda  est ;  sed  multaa  sunt  artes  exi- 
miae,  hujus  administrae  comitesque  virtutis.  Ac,  pri- 
mum,  quanta  innocentia  debent  esse  imperatores ! 
quanta  deinde  omnibus  in  rebus  temperantia !  quanta 
fide  !  quanta  facilitate !  quanto  ingenio !  quanta  hu- 
manitate !   Quae,  breviter,  qualia  sint  in  Cn.  Pom* 

peio,  consideremus.  Summa  enim  omnia  sunt,  Qui- 
rites :  sed  ea  magis  ex  aliorum  contentione,  quam 
ipsa  per  sese,  cognosci  atque  intelligi  possunt. 

Quem  enim  possumus  imperatorem  aliquo  in  nu- 
mero  putare,  cujus  in  exercitu  veneant  centuriatus 
atque  venierint  ?  quid  hunc  hominem  magnum  aut 
amplum  de  re  publica  cogitare,  qui  pecuniam,  ex  aera- 
rio  depromtam  ad  bellum  administrandum,  aut,  prop- 
ter  cupiditatem  provinciaa,  magistratibus  diviserit,  aut 
propter  avaritiam  Romae  in  quaestu  reliquerit  ?  Ves- 
tra  admurmuratio  facit,  Quirites,  ut  agnoscere  videa- 
mini,  qui  haec  fecerint :  ego  autem  neminem  nomino : 
quare  irasci  mihi  nemo  poterit,  nisi  qui  ante  de  se 
voluerit  coniiteri.  Itaque,  propter  hanc  avaritiam  im- 
peratorum,  quantas  calamitates,  quocumque  ventum 
sit,  nostri  exercitus  ferant,  quis  ignorat  ?  Itinera, 
quae  per  hosce  annos  in  Italia  per  agros  atque  oppida 
civium  Romanorum  nostri  imperatores  fecerunt,  re- 
cordamini :  tum  facilius  statuetis,  quid  apud  exteras 
nationes  fieri  existimetis.  Utrum  plures  arbitramini 
per  hosce  annos  militum  vestrorum  armis  hostium 
urbes,  an,  hibernis,  sociorum  civitates,  esse  deletas  ? 
Neque  enim  potest  exercitum  is  continere  imperator, 
qui  se  ipsum  non  continet ;  neque  severus  esse  in  ju- 
dicando,  qui  alios  in  se  severos  esse  judices  non  vult. 

Hic  miramur,  hunc  hominem  tantum  excellere 
caeteris,  cujus  legiones  sic  in  Asiam  pervenerunt,  ut 
non  modo  manus  tanti  exercitus,  sed  ne  vestigium 
quidem,  cuiquam  pacato  nocuisse  dicatur  ?  Jam  vero, 
quemadmodum  milites  hibernent,  quotidie  sermones 
ac  literae  perferuntur.  Non  modo,  ut  sumtum  faciat 
in  militem,  nemini  vis  affertur ;  sed  ne  cupienti  qui- 
dem  cuiquam  permittitur.  Hiemis  enim,  non  avari- 
tiae,  perfugium  majores  nostri  in  sociorum  atque  ami- 
corum  tectis  esse  voluerunt. 

/7  XIV.  Age  vero,  caeteris  in  rebus  quali  sit  tem-<; 
perantia,  considerate.  Unde  illam  tantam  celeritatem, 
et  tam  incredibilem  cursum  inventum  putatis  ?  non 

enim  illum  eximia  vis  remigum,  aut  ars  inaudita 
quaenam  gubernandi,  aut  venti  aliqui  novi,  tam  ce- 
leriter  in  ultimas  terras  pertulerunt :  sed  hae  res,  quse 
caeteros  remorari  solent,  non  retardarunt :  non  ava- 
ritia  ab  instituto  cursu  ad  praedam  aliquam  devocavit, 
non  libido  ad  voluptatem,  non  amcenitas  ad  delecta- 
tionem,  non  nobilitas  urbis  ad  cognitionem,  non  de- 
nique  labor  ipse  ad  quietem  ;  postremo,  signa,  et  ta- 
bulas,  caeteraque  ornamenta  Graecorum  oppidorum, 
quae  czeteri  tollenda  esse  arbitrantur,  ea  sibi  ille  ne 
visenda  quidem  existimavit.  Itaque  omnes  quidem 
nunc  in  his  locis  Cn.  Pompeium,  sicut  aliquem  non 
ex  hac  urbe  missum,  sed  de  ccelo  delapsum,  intuentur : 
nunc  denique  incipiunt  credere,  fuisse  homines  Ro- 
manos  hac  quondam  abstinentia  ;  quod  jam  nationi- 
bus  exteris  incredibile,  ac  falso  memoriae  proditum, 
videbatur.  Nunc  imperii  vestri  splendor  illis  genti- 
bus  Jucet :  nunc  intelligunt,  non  sine  causa  majores 
suos  tum,  cum  hac  temperantia  magistratus  habeba- 
mus,  servire  populo  Romano,  quam  imperare  aliis, 
maluisse. 

Jam  vero  ita  faciles  aditus  ad  eum  privatorum,  ita 
liberae  querimoniae  de  aliorum  injuriis,  esse  dicuntur ; 
ut  is,  qui  dignitate  principibus  excellit,  facilitate  par 
infimis  esse  videatur.  Jam,  quantum  consiiio,  quan- 
tum  dicendi  gravitate  et  copia  valeat,  (in  quo  ipso  in- 
est  quaedam  dignitas  imperatoria)  vos,  Quirites,  hoc 
ipso  in  loco  saepe  cognostis.  Fidem  vero  ejus  inter 
socios  quantam  existimari  putatis,  quam  hostes  om- 
nium  gentium  sanctissimam  judicarint  ?  Humanitate 
jam  tanta  est,  ut  difficile  dictu  sit,  utrum  hostes  ma- 
gis  virtutem  ejus  pugnantes  timuerint,  an  mansuetu- 
dinem  victi  dilexerint.  Et  quisquam  dubitabit,  quin 
huic  tantum  bellum  transmittendum  sit,  qui,  ad  om- 
nia  nostrae  memoriae  bella  conficienda,  divino  quodam 
consilio  natus  esse  videatur  ? 

XV.  Et,  quoniam  auctoritas  multum  in  bellis  quo* 
que  atlministrandis  atque  imperio  militari  valet; 

certe  nemini  dubium  est,  quin  ea  re  idem  ille  im- 
perator  plurimum  possit.  Vehementer  autem  perti- 
nere  ad  bella  administranda,  quid  hostes,  quid  socii, 
de  imperatoribus  vestris  existiment,  quis  ignorat, 
cum  sciamus,  homines  in  tantis  rebus,  ut  aut  con- 
temnant,  aut  metuant,  aut  oderint,  aut  ament,  opi- 
nione  non  minus  famae,  quam  aliqua  certa  ratione, 
commoveri  ?  Quod  igitur  nomen  unquam  in  orbe  ter- 
rarum  clarius  fuit?  cujus  res  gestas  pares  ?  de  quo 
homine,  vos  (id,  quod  maxime  facit  auctoritatem) 
tanta  et  tam  prseclara  judicia  fecistis  ? 

An  vero  ullam  usquam  esse  oram  tam  desertam 
putatis,  quo  non  illius  diei  fama  pervaserit,  cum  uni- 
versus  populus  Romanus,  referto  foro,  repletisque 
omnibus  templis,  ex  quibus  hic  locus  conspici  potest, 
unum  sibi  ad  commune  omnium  gentium  bellum 
Cn.  Pompeium  imperatorem  depoposcit  ?  Itaque,  ut 
plura  non  dicam,  neque  aliorum  exemplis  confir- 
mem,  quantum  auctoritas  valeat  in  bello  ;  ab  eodem 
Cn.  Pompeio  omnium  rerum  egregiarum  exempla 
sumantur  :  qui  quo  die  a  vobis  maritimo  bello  prae- 
positus  est  imperator,  tanta  repente  vilitas  annonae,  ex 
summa  inopia  et  caritate  rei  frumentariae,  consecuta 
est,  unius  spe  et  nomine,  quantam  vix  ex  summa 
ubertate  agrorum  diuturna  pax  efficere  potuisset. 

Jam,  accepta  in  Ponto  calamitate,  ex  eo  prcelio, 
de  quo  vos  paulo  ante  invitus  admonui,  cum  socii 
pertimuissent,  hostium  opes  animique  crevissent,  satis 
firmum  praesidium  provincia  non  haberet ;  amisissetis 
Asiam,  Quirites,  nisi,  adid  ipsum  temporis,  divinitus 
Cn.  Pompeium  ad  eas  regiones  fortuna  populi  Ro- 
mani  attulisset.  Hujus  adventus  et  Mithridatem  in- 
solita  inflammatum  victoria  continuit,  et  Tigranem, 
magnis  copiis  minitantem  Asiae,  retardavit.  Et  quis- 
quam  dubitabit,  quid  virtute  profecturus  sit,  qui  tan- 
tum  auctoritate  profecerit  ?  aut  quam  facile  imperio 
atque  exercitu  socios  et  vectigalia  conservaturus  sit, 
qui  ipso  nominc  ac  rumore  defenderit  ? 

o  :$ 

XVI.  Age  vero,  illa  res  quantam  declarat  ejus- 
dem  hominis  apud  hostes  populi  Romani  auctorita- 
tem,  quod  ex  locis  tam  longinquis,  tamque  diversis, 
tam  brevi  tempore,  omnes  uni  huic  se  dediderunt  ? 
quod  Cretensium  legati,  cum  in  eorum  insula,  noster 
imperator  exercitusque  esset,  ad  Cn.  Pompeium  in 
ultimas  prope  terras  venerunt,  eique  se  omnes  Cre- 
tensium  civitates  dedere  velle  dixerunt  ?  Quid  ?  idem 
iste  Mithridates,  nonne,  ad  eumdem  Cn.  Pompeium, 
legatum  usque  in  Hispaniam  misit  ?  eumque  Pom- 
peius  legatum  semper  judicavit :  ii,  quibus  semper 
erat  molestum,  ad  eum  potissimum  esse  missum, 
speculatorem,  quam  legatum,  judicari  maluerunt. 
Potestis  igitur  jam  constituere,  Quirites,  hanc  aucto- 
ritaterrr,  multis  postea  rebus  gestis,  magnisque  vestris 
judiciis  amplificatam,  quantum  apud  illos  reges, 
quantum  apud  exteras  nationes,  valituram  esse  ex- 
istimetis. 

Reliquum  est,  ut  de  felicitate,  quam  praestare  de 
se  ipso  nemo  potest,  meminisse  et  commemorare  de 
altero  possumus,  sicut  aequum  est  homini  de  potes- 
tate  Deorum,  timide  et  pauca  dicamus.  Ego  enim 
sic  existimo :  Maximo,  Marcello,  Scipioni,  Mario, 
et  caeteris  magnis  imperatoribus,  non  solum  propter 
virtutem,  sed  etiam  propter  fortunam,  saepius  imperia 
mandata,  atque  exercitus  esse  commissos.  Fuit  enim 
profecto  quibusdam  summis  viris  quaedam  ad  ampli- 
tudinem  et  gloriam,  et  ad  res  magnas  bene  gerendas, 
divinitus  adjuncta  fortuna :  de  hujus  autem  hominis 
felicitate,  quo  de  nunc  agimus,  hac  utar  moderatione 
dicendi,  non  ut  in  iUius  potestate  fortunam  positam 
esse  dicam,  sed  ut  praeterita  meminisse,  reliqua  spe- 
rare  videamur ;  ne  aut  invisa  Diis  immortalibus  ora- 
tio  nostra,  aut  ingrata,  esse  videatur. 

Itaque  non  sum  praedicaturus,  Quirites,  quantas 
ille  res  domi  militiaeque,  terra  marique,  quantaque 
felicitate  gesserit :  ut  ejus  semper  voluntatibus  non 
modo  cives  assenserint,  socii  obtemperarint,  hostes 


PRO  LEGE  MANILIA.  Cap.  17-      151 

obedierint,  sed  etiam  venti  tempestatesque  obsecun- 
darint.  Hoc  brevissime  dicam,neminem  unquam  tam 
impudentem  fuisse,  qui  a  Diis  immortalibus  tot  et 
tantas  res  tacitus  auderet  optare,  quot  et  quantas  Dii 
immortales  ad  €n.  Pompeium  detulerunt.  Quod  ut 
illi  proprium  ac  perpetuum  sit,  Quirites,  cum  com- 
munis  salutis  atque  imperii,  tum  ipsius  hominis 
causa,  (sicuti  facitis)  velle  et  optare  debetis. 

Quare,  cum  et  bellum  ita  necessarium  sit,  ut  neg- 
ligi  non  possit;  ita  magnum,  ut  accuratissime  sit 
administrandum ;  et  cum  ei  imperatorem  praeficere 
possitis,  in  quo  sit  eximia  belli  scientia,  singularis 
virtus,  clarissima  auctoritas,  egregia  fortuna ;  dubi- 
tabitis,  Quirites,  quin  hoc  tantmn  boni,  quod  vobis  a 
Diis  immortalibus  oblatum  et  datum  est,  in  rem- 
publicam  conservandam  atque  amplificandam  con- 
feratis  ? 

XVII»  Quod  si  Itomae  Cn.  Pompeius  privatus 
esset  hoc  tempore ;  tamen  ad  tantum  bellum  is  erat 
deligendus  atque  mittendus.  Nunc,  cum  ad  caeteras 
summas  utilitates  haec  quoque  opportunitas  adjun- 
gatur,  ut  in  iis  ipsis  locis  adsit,  ut  habeat  exercitum, 
ut  ab  iis,  qui  habent,  accipere  statim  possit ;  quid 
exspectamus  ?  aut  cur  non,  ducibus  Diis  immortali- 
bus,  eidem,  cui  caetera,  summa,  cum  salute  reipubli- 
cae,  commissa  sunt,  hoc  quoque  bellum  regium  com- 
mittimus  ? 

At  enim  vir  clarissimus,  amantissimus  reipublicae, 
vestris  beneficiis  amplissimis  aflfectus,  Q.  Catulus, 
itemque  summis  ornamentis  honoris,  fortunas,  vir- 
tutis,  ingenii  praeditus,  Q.  Hortensius,  ab  hac  ra- 
tione  dissentiunt:  quorum  ego  auctoritatem  apud 
vos  multis  locis  plurimum  valuisse,  et  valere  opor- 
tere,  confiteor ;  sed  in  hac  causa,  tametsi  cognoscitis 
auctoritates  contrarias  virorum  fortissimorum  et  cla- 
rissimorum,  tamen,  omissis  auctoritatibus,  ipsa.  re  et 
ratione  exquirere  possumus  veritatem;  atque  hoc 

facilius,  quod  ea  omnia,  quae  adhuc  a  me  dicta  sunt, 
iidem  isti  vera  esse  concedunt,  et  necessarium  bellum 
esse,  et  magnum,  et  in  uno  Cn.  Pompeio  summa  esse 
omnia. 

Quid  igitur  ait  Hortensius  ?  Si  uni  omnia  tribu- 
enda  sunt,  unum  dignissimum  esse  Pompeium  ;  sed 
ad  unum  tamen  omnia  deferri  non  oportere.  Obso- 
levit  jam  ista  oratio,  re  multo  magis  quam  verbis  re- 
futata.  Nam  tu  idem,  Q.  Hortensi,  multa,  pro  tua 
summa  copia  ac  singulari  facultate  dicendi,  et  in  se- 
natu  contra  virum  fortem  A.  Gabinium,  graviter 
ornateque  dixisti,  cum  is  de  uno  imperatore  contra 
praedones  constituendo  legem  promulgasset ;  et  ex 
hoc  ipso  loco  permulta  item  contra  legem  eam  verba 
fecisti.  Quid  ?  tum  (per  Deos  immortales  !)  si  plus 
apud  populum  Romanum  auctoritas  tua,  quam  ipsius 
populi  Romani  salus,  et  vera  causa,  valuisset,  hodie 
hanc  gloriam,  atque  hoc  orbis  terras  imperium,  tene- 
remus  ?  An  tibi  tum  imperium  esse  hoc  videbatur, 
cum  populi  Romani  legati,  praetores,  quaestoresque 
capiebantur  ?  cum,  ex  omnibus  provinciis  comme- 
atu,  et  privato  et  publico,  prohibebamur  ?  cum  ita 
clausa  erant  nobis  omnia  maria,  ut  neque  privatam 
rem  transmarinam,  neque  publicam,  jam  obire  pos- 
semus  ? 

XVIII.  Quae  civitas  antea  unquam  fuit,  (non  dico 
Atheniensium,  quae  satis  late  quondam  mare  tenuisse 
dicitur,  non  Carthaginiensium,  qui  permultum  classe 
maritimisque  rebus  valuerunt,  non  Rhodiorum,  quo- 
rum  usque  ad  nostram  memoriam  disciplina  navalis 
et  gloria  remansit)  quae  civitas  unquam  antea  tam 
tenuis,  quae  tam  parva  insula  fuit,  quas  non  portus 
suos,  et  agros,  et  aliquam  partem  regionis  atque 
orae  maritimae,  per  se  ipsa  defenderet  ?  At  (hercle) 
aliquot  annos  continuos  ante  legem  Gabiniam,  ille 
populus  Romanus,  cujus,  usque  ad  nostram  memo- 
riam,  nomen  invictum  in  navalibus  pugnis  perman- 

serat,  magna  ac  multo  maxima  parte  non  modo  uti- 
litatis,  sed  dignitatis  atque  imperii,  caruit :  nos,  quo- 
rum  majores  Antiochum  regem  classe  Persenque  su- 
perarunt,  omnibusque  navalibus  pugnis  Carthagini- 
enses,  homines  in  maritimis  rebus  exercitatissimos 
paratissimosque,  vicerunt,  ii  nullo  in  loco  jam  prae- 
donibus  pares  esse  poteramus.  Nos  quoque,  qui  antea 
non  modo  Italiam  tutam  habebamus,  sed  omnes  so- 
cios  in  ultimis  oris  auctoritate  nostri  imperii  salvos 
praestare  poteramus ;  tum,  cum  insula  Delos  tam 
procul  a  nobis  in  Mgaeo  mari  posita,  quo  omnes  un- 
dique  cum  mercibus  atque  oneribus  commeabant,  re- 
ferta  divitiis,  parva,  sine  muro  nihil  timebat ;  iidem 
non  modo  provinciis,  atque  oris  Italiae  maritimis,  ac 
portubus  nostris,  sed  etiam  Appia  jam  via  careba- 
mus :  et  his  temporibus  non  pudebat  magistratus  po- 
puli  Romani,  in  hunc  ipsum  locum  escendere,  cum 
eum  vobis  majores  vestri  exuviis  nauticis  et  classium 
spoliis  ornatum  reliquissent. 

XIX.  Bono  te  animo  tum,  Q.  Hortensi,  populus 
Romanus,  et  eaeteros  qui  erant  in  eadem  sententia, 
dicere  existimavit  ea,  quas  sentiebatis  :  sed  tamen,  in 
salute  communi,  idem  populus  Romanus  dolori  suo 
maluit,  quam  auctoritati  vestrae,  obtemperare.  Ita- 
que  una  lex,  unus  vir,  unus  annus,  non  modo  nos 
illa  miseria  ac  turpitudine  liberavit ;  sed  etiam  ef- 
fecit,  ut  aliquando  vere  videremur  omnibus  gentibus 
ac  nationibus  terra  marique  imperare. 

Quo  mihi  etiam  indignius  videtur  obtrectatum  esse 
adhuc,  Gabinio  dicam,  anne  Pompeio,  an  utrique  ? 
(id,  quod  est  verius)  ne  legaretur  A.  Gabinius  Cn. 
Pompeio  expetenti  ac  postulanti.  Utrum  ille,  qui 
postulat  legatum  ad  tantum  bellum,  quem  velit,  ido- 
neus  non  est,  qui  impetret,  cum  caeteri,  ad  expilandos 
socios  diripiendasque  provincias,  quos  voluerunt,  le- 
gatos  eduxerint ;  an  ipse,  cujus  lege  salus  ac  dignitas 
populo  Romano  atque  omnibus  gentibus  constituta 
est,  expers  esse  debet  gloriae  ejus  imperatoris  atque 

ejus  exercitus,  qui  consilio  ipsius  atque  periculo  est 
constitutus  ?  An  C.  Falcidius,  Q,  Metellus,  Q.  Ccelius 
Latiniensis,  Cn.  Lentulus  (quos  omnes  honoris  causa 
nomino),  cum  tribuni  plebis  fuissent,  anno  proximo 
legati  esse  potuerunt ;  in  hoc  uno  Gabinio  sunt  tam 
diligentes,  qui  in  hoc  bello,  quod  lege  Gabinia  geri- 
tur,  in  hoc  imperatore  atque  exercitu,  quemper  [vos] 
ipse  constituit,  etiam  praecipuo  jure  esse  deberet?  de 
quo  legando,  spero  consules  ad  senatum  relaturos. 
Qui  si  dubitabunt,  aut  gravabuntur ;  ego  me  profiteor 
relaturum  ;  neque  me  impediet  cujusquam,  Quirites, 
inimicum  edictum,  quominus,  fretus  vobis,  vestrum 
jus  beneficiumque  defendam  :  neque,  prseter  interces- 
sionem,  quidquam  audiam ;  de  qua  (ut  arbitror)  isti 
ipsi,  qui  minantur,  etiam  atque  etiam,  quid  liceat, 
considerabunt.  Mea  quidem  sententia,  Quirites,  unus 
A.  Gabinius,  belli  maritimi  rerumque  gestarum 
auctor,  comes  Cn.  Pompeio  adscribitur:  propterea 
quod  alter  uni  id  bellum  suscipiendum  vestris  suffra- 
giis  detulit ;  alter  delatum  susceptumque  confecit. 

XX.  Reliquum  est,  ut  de  Q.  Catuli  auctoritate  et 
sententia  dicendum  esse  videatur.  Qui  cum  ex  vobis 
quaereret,  si  in  uno  Cn.  Pompeio  omnia  poneretis,  si 
quid  eo  factum  esset,  in  quo  spem  essetis  habituri ; 
cepit  magnum  suae  virtutis  fructum,  ac  dignitatis, 
cum  omnes,  prope  una,  voce,  in  eo  ipso  vos  spem  ha- 
bituros  esse  dixistis.  Etenim  talis  est  vir,  ut  nulla  res 
tanta  sit  ac  tam  difficilis,  quam  ille  non  et  consilio  re- 
gere,  et  integritate  tueri,  et  virtute  conficere,  possit. 
Sed  in  hoc  ipso  ab  eo  vehementissime  dissentio,  quod, 
quo  minus  certa  est  hominuni  ac  minus  diuturna  vita, 
hoc  magis  respublica,  dum  per  Deos  immortales  licet, 
frui  debet  summi  hominis  vita  atque  v*rtute. 

At  enim  nihil  novi  fiat  contra  exempia  atque  in- 
stituta  majorum.  Non  dico  hoc  loco,  majores  nostros 
semper,  in  pace  consuetudini,  in  bello  utilitati,  paru- 
isse;  semper,  ad  novos  casus  temporum,  novorum 
consiliorum   rationes   accommoda.ssse :    non  dicam, 

duo  bella  maxima,  Punicum  et  Hispaniense,  ab  uno 
imperatore  esse  confecta ;  duas  urbes  potentissimas, 
quae  huic  imperio  maxime  minabantur,  Carthaginem 
atque  Numantiam,  ab  eodem  Scipione  esse  deletas : 
non  commemorabo,  nuper  ita  vobis  patribusque  ves- 
tris  esse  visum,  ut  in  uno  C.  Mario  spes  imperii  po- 
neretur,  ut  idem  cum  Jugurtha,  idem  cum  Cimbris, 
idem  cum  Teutonis,  bellum  administraret.  In  ipso 
Cn.  Pompeio,  in  quo  novi  constitui  nihil  vult  Q.  Ca- 
tulus,  quam  multa  sint  nova,  summa  Q.  Catuli  vo* 
luntate  constituta,  recordamini. 

XXI.  Quid  enim  tam  novum,  quam  adolescentu- 
lum,  privatum,  exercitum  difficili  reipublicae  tempore 
conficere  ?  confecit :  huic  praeesse  ?  praefuit :  rem  op- 
time  ductu  suo  gerere?  gessit.  Quid  tam  praster 
consuetudinem,  quam  homini  peradolescenti,  cujus  a 
senatorio  gradu  aetas  longe  abesset,  imperium  atque 
exercitum  dari?  Siciliam  permitti,  atque  Africam, 
bellumque  in  ea  administrandum  ?  Fuit  in  his  pro- 
vinciis  singulari  innocentia,  gravitate,  virtute :  bellum 
in  Africa  maximum  confecit;  victorem  exercitum 
deportavit.  Quid  vero  tam  inauditum,  quam  equitem 
Romanum  triumphare  ?  at  eam  quoque  rem  populus 
Romanus  non  modo  vidit,  sed  etiam  omni  studio  vi- 
sendam  et  concelebrandam  putavit.  Quid  tam  inusi- 
tatum,  quam  ut,  cum  duo  consules  clarissimi  fortis- 
simique  essent,  eques  Romanus  ad  bellum  maximum 
formidolosissimumque  pro  consule  mitteretur  ?  mis- 
sus  est.  Quo  quidem  tempore,  cum  esset  nonnemo 
in  senatu,  qui  diceret,  "  Non  oportere  mitti  hominem 
privatum  pro  consule ;"  L.  Philippus  dixisse  dicitur, 
"  Non  se  illum  sua  sententia  pro  consule,  sed  pro 
consulibus,  mittere."  Tanta  in  eo  rei  publicas  bene 
gerendae  spes  constituebatur,  ut  duorum  consulummu- 
nus  unius  adolescentis  virtuti  committeretur.  Quid 
tam  singulare,  quam  ut,  ex  senatus-consulto,  legibus 
solutus,  consul  ante  fieret,  quam  ullum  alium  ma- 
gistratum  per  leges  capere  licuisset  ?  quid  tam  incre- 

dibile,  quam  ut  iterum  eques  Romanus  ex  senatus- 
consulto  triumpharet  ?  Quae  in  omnibus  hominibus 
nova  post  hominum  memoriam  constituta  sunt,  ea 
tam  multa  non  sunt,  quam  haec,  quae  in  hoc  uno 
homine  vidimus.  Atque  haec  tot  exempla,  tanta,  ac 
tam  nova,  profecta  sunt  in  eumdem  hominem  a  Q. 
Catuli,  atque  a  cseterorum  ejusdem  dignitatis  amplis- 
simorum  hominum,  auctoritate. 

XXII.  Quare  videant,  ne  sit  periniquum  et  non 
ferendum,  illorum  auctoritatem  de  Cn.  Pompeii 
dignitate  vobis  comprobatam  semper  esse ;  vestrum 
ab  illis  de  eodem  homine  judicium,  populique  Ro- 
mani  auctoritatem,  improbari :  praesertim  cum  jam 
suo  jure  populus  Romanus  in  hoc  homine  suam  auc- 
toritatem,  vel  contra  omnes  qui  dissentiunt,  possit 
defendere ;  propterea  quod,  istis  reclamantibus,  vos 
unum  illum  ex  omnibus  delegistis,  quem  bello  prae- 
donum  praeponeretis.  Hoc  si  vos  temere  fecistis,  et 
rei  publicae  parum  consuluistis ;  recte  isti  studia  ves- 
tra  suis  consiliis  regere  conantur.  Sin  autem  vos  plus 
tum  in  re  publica  vidistis ;  vos,  his  repugnantibus, 
per  vosmet  ipsos  dignitatem  huic  imperio,  salutem 
orbi  terrarum,  attulistis ;  aliquando  isti  principes,  et 
sibi  et  caeteris,  populi  Romani  universi  auctoritati  pa- 
rendum  esse  fateantur. 

Atque,  in  hoc  bello  Asiatico  et  regio,  non  solum 
militaris  illa  virtus,  quae  est  in  Cn.  Pompeio  singu- 
laris,  sed  aliae  quoque  virtutes  animi  multae  et  mag- 
nae  requiruntur.  Difficile  est  in  Asia,  Cilicia,  Syria, 
regnisque  interiorum  nationum,  ita  versari  vestrum 
imperatorem,  ut  nihil  aliud,  quam  de  hoste  ac  de 
laude  cogitet.  Deinde,  etiam  siqui  sunt  pudore  ac 
temperantia  moderatiores ;  tamen  eos  esse  tales,  prop- 
ter  multitudinem  cupidorum  hominum,  nemo  arbi- 
tratur.  Difficile  est  dictu,  Quirites,  quanto  in  odio 
simus  apud  exteras  nationes,  propter  eorum,  quos  ad 
eos  per  hos  annos  cum  imperio  misimus,  injurias  ac 
libidines.  Quod  enim  fanum  putatis  in  illis  terris  nos- 

tris  magistratibus  religiosum,  quam  civitatem  sanc- 
tam,  quam  domum  satis  clausam  ac  munitam  fuisse  ? 
Urbes  jam  locupletes  ac  copiosag  requiruntur,  quibus 
causa  belli,  propter  diripiendi  cupiditatem,  inferatur. 
Libenter  haec  coram  cum  Q.  Catulo  et  Q.  Hortensio 
disputarem,  summis  et  clarissimis  viris.  Noverunt 
enim  sociorum  vulnera :  vident  eorum  calamitates  : 
querimonias  audiunt.  Pro  sociis  vos  contra  hostes  ex- 
ercitum  mittere  putatis,  an,  hostium  simulatione, 
contra  socios  atque  amicos  ?  Quaa  civitas  est  in  Asia, 
quae  non  modo  imperatoris  aut  legati,  sed  unius  tri- 
buni  militum,  animos  ac  spiritus  capere  possit? 

XXIII.  Quare,  etiam  siquem  habetis,  qui,  colla- 
tis  signis,  exercitus  regios  superare  posse  videatur ; 
tamen,  nisi  erit  idem,  qui  sea  pecuniis  sociorum,  qui 
ab  eorum  conjugibus  ac  liberis,  qui  ab  ornamentis  fa- 
norum  atque  oppidorum,  qui  ab  auro  gazaque  regia, 
manus,  oculos,  animum,  cohibere  possit;  non  erit 
idoneus,  qui  ad  bellum  Asiaticum  regiumque  mitta- 
tur.  Ecquam  putatis  civitatem  pacatam  fuisse,  quaa 
locuples  sit  ?  ecquam  esse  locupletem,  qua?  istis  pa- 
cata  esse  videatur  ?  Ora  maritima,  Quirites,  Cn.  Pom- 
peium,  non  solum  propter  rei  militaris  gloriam,  sed 
etiam  propter  animi  continentiam,  requisivit.  Vide- 
bat  enim  populum  Romanum  non  locupletari  quotan- 
nis  pecunia  publica,  praster  paucos ;  neque  nos  quid- 
quam  aliud  assequi  classium  nomine,  nisi  ut,  detri- 
mentis  accipiendis,  majore  affici  turpitudine  videremur. 
Nunc,  qua  cupiditate  homines  in  provincias,  quibus 
jacturis,  quibus  conditionibus  proficiscantur,  ignorant 
videlicet  isti,  qui  ad  unum  deferenda  esse  omnia  non 
arbitrantur?  quasi  vero  Cn.  Pompeium  non,  cum 
suis  virtutibus,  tum  etiam  alienis  vitiis,  magnum  esse 
videamus. 

Quare,   nolite  dubitare,  quin  huic    uni  credatis 
omnia,  qui  inter  annos  tot  unus  inventus  sit,  quem 
socii  in  urbes  suas  cum  exercitu  venisse  gaudeant. 
(Orat.)  vol.  it.  r 

Quod  si  auctoritatibus  hanc  causam,  Quirites,  con- 
firmandam  putatis;  est  vobis  auctor,  vir  bellorum 
omnium  maximarumque  rerum  peritissimus,  P.  Ser- 
vilius  ;  cujus  tantae  res  gestae  terra  marique  exstite- 
runt,  ut,  cum  de  bello  deliberetis,  auctor  vobis  gra- 
vior  esse  nemo  debeat :  est  C.  Curio,  summis  vestris 
beneficiis,  maximisque  rebus  gestis,  summo  ingenio 
et  prudentia,  praeditus  :  est  Cn.  Lentulus,  in  quo  om- 
nes,  pro  amplissimis  vestris  honoribus,  summum  con- 
silium,  summam  gravitatem,  esse  cognoscitis :  est 
C.  Cassius,  integritate,  virtute,  constantia  singulari. 
Quare,  videte,  ut,  horum  auctoritatibus,  illorum  ora- 
tioni  qui  dissentiunt,  respondere  posse  videamur. 

XXIV.  Quae  cum  ita  sint,  C.  Manili,  primum 
istam  tuam  et  legem,  et  voluntatem,  et  sententiam 
laudo,  vehementissimeque  comprobo :  deinde  te  hor- 
tor,  ut,  auctore  populo  Romano,  maneas  in  senten- 
tia,  neve  cujusquam  vim  aut  minas  pertimescas.  Pri- 
mum,  in  te  satis  esse  animi  perseverantiasque  arbitror : 
deinde,  cum  tantam  multitudinem  cum  tanto  studio 
adesse  videamus,  quantum  nunc  iterum  in  eodem 
homine  praeficiendo  videmus ;  quid  est,  quod  aut  de 
re,  aut  de  perficiendi  facultate,  dubitemus  ?  Ego  au- 
tem,  quidquid  in  me  est  studii,  consilii,  laboris,  in- 
genii,  quidquid  hoc  beneficio  populi  Romani,  atque 
hac  potestate  praetoria,  quidquid  auctoritate,  fide, 
constantia  possum ;  id  omne,  ad  hanc  rem  conficien- 
dam,  tibi  et  populo  Romano  polliceor  ac  defero. 
Testorque  omnes  Deos,  et  eos  maxime  qui  huic  loco 
temploque  praesident,  qui  omnium  mentes  eorum, 
qui  ad  rem  publicam  adeunt,  maxime  perspiciunt,  me 
hoc  neque  rogatu  facere  cujusquam,  neque  quo  Cn. 
Pompeii  gratiam  mihi  per  hanc  causam  conciliari 
putem  ;  neque  quo  mihi,  ex  cujusquam  amplitudine, 
aut  praesidia  periculis,  aut  adjumenta  honoribus,  quae- 
ram :  propterea  quod  pericula  facile,  ut  hominem 
praestare  oportet,innocentia  tecti,  repellemus :  honores 

autem  neque  ab  uno,  neque  ex  hoc  loco,  sed  eadem 
nostra  illa  laboriosissima  ratione  vitae,  si  vestra  vo- 
luntas  feret,  consequemur. 

Quamobrem,  quiquid  in  hac  causa  mihi  susceptum 
est,  Quirites,  id  omne  me  reipublicae  causa  suscepisse 
confirmo  :  tantumque  abest,  ut  aliquam  bonam  gra- 
tiam  mihi  quajsisse  videar,  ut  multas  etiam  simulta- 
tes,  partim  obscuras,  partim  apertas,  intelligam,  mihi 
non  necessarias,  vobis  non  inutiles,  suscepisse.  Sed 
ego  me,  hoc  honore  praeditum,  tantis  vestris  benefi- 
ciis  affectum,  statui,  Quirites,  vestram  voluntatem, 
et  reipublicae  dignitatem,  et  salutem  provinciarum  at- 
que  sociorum,  meis  omnibus  commodis  et  rationibus 
praeferre  oportere. 

Sassia  quaedam,  Cluentii  mater,  improbi  mulier  in- 
genii,  libidinis  efTrenatae,  post  binas  nuptias,  unas 
patris  Cluentii,  alteras  A.  Aurii  Melini,  generi  sui, 
quem  cum  filia  divortium  facere  coegit,  postremo' 
nupsit  Statio  Albio  Oppianico,  qui  Melinum,  ejus 
virum,  occiderat.  Hic  cum  intelligeret,  Cluentium 
nondum  testamentum  fecisse,  eoque  mortuo,  bona 
ejus  omnia  ad  matrem  esse  ventura,  incensus  avari- 
tia,  veneno  eum  tollere  decrevit.  Ea  re  cognita,  duo- 
busque  praejudiciis  jam  probata,  primum  Scamandri 
damnatione,  cujus  in  manibus  venenum  deprehensum 
fuerat,  deinde  C.  Fabricii,  qui  Cleophanti  (quo  Clu- 
entius  medico  utebatur)  servum  Diogenem,  ad  vene- 
num  dandum,  spe  et  praemio  sollicitaverat ;  Oppiani- 
cum  Cluentius  de  veneficio  accusavit :  qui  cum  dam- 
natus  esset,  defensor  Oppianici,  L.  Quintius,  tribu- 
nus  plebis,  quotidianis  concionibus  rem  in  invidiam 
adduxit,  cum  diceret,  pecuniam  in  judicio  esse  ver- 
satam.  Et,  cum  incertum  esset,  a  qua  parte  esset  pro- 
fecta  ;  populus  Romanus  non  credidit,  ab  Oppianico 
datam,  quia  damnatus  erat:  et,  errore  multorum,  in 
falso  crimine  Cluentius  fuit;  cum  Oppianicus  C. 
JElio  Staleno  DC  millia  HS,  pro  numero  judicum 

qui  corrumpendi  essent,  dedisset,  qui  eam  pecuniam 
interceperat ;  et  judicibus  eam  ante  judicium  peten- 
tibus,  se  ab  Oppianico  destitutum  dixerat ;  unde  ipsi 
eo  cupidius  Oppianicum  damnarunt.  Eo  postea  cri- 
mine,  et  Stalenus  ipse,  et  cum  eo  Bulbus,  Gutta, 
Popillius,  aliique  ejusdem  affines  culpae  judices,  dam- 
nati  sunt.  Annis  quinque  post  damnationem,  cum 
Oppianicus  in  exsilio  periisset,  uxor  Sassia  moliri 
coepit  insidias  tilio,  quod  ejus  consilio  diceret,  per 
M.  Asellium  quemdam,  viro  suo  venenum  in  pane 
datum.  Et  cum,  de  servis  quaestione  habita,  nihil 
esset  repertum ;  rursus  eadem,  triennio  post,  adoles- 
centi  Oppianico  filia  collocata,  impulit  eum  ad  filium 
de  veneficio  accusandum.  Is  actore  usus  est  L.  Attio 
Pisaurensi:  contra  quem  praetor  Cicero  Cluentium 
defendit.  Acta  causa  est  ad  Q.  Voconium  Nasonem, 
qui  de  veneficiis  praetor  quaesivit,  Lepido  et  Tullo 
Coss.  et  quidem  a  Cicerone  solo,  veteri  more.  (Vide 
cap.  70.) 

I.  Animadverti,  judices,  omnem  accusatoris 
orationem  in  duas  divisam  esse  partes ;  quarum  altera 
mihi  niti  et  magnopere  confidere  videbatur  invidia 
jam  inveterata  judicii  Juniani;  altera  tantummodo 
consuetudinis  causa  timide  et  diffidenter  attingere  ra- 
tionem  veneficii  criminum:  qua  de  re  lege  est  haec 
quaestio  constituta.  Itaque  mihi  certum  est,  hanc 
eamdem  distributionem  invidiae  et  criminum  sic  in 
defensione  servare,  ut  omnes  intelligant,  nihil  me 
nec  subterfugere  voluisse  reticendo,  nec  obscurare  di- 
cendo. 

Sed,  cum  considero,  quomodo  mihi  in  utraque  re 
sit  elaborandum,  altera  pars  (ea,  quae  propria  est  ju- 
dirii  vestri,  et  legitimae  veneficii  quaestionis)  per  mihi 
brevis,  et  non  magnae  in  dicendo  contentionis,  fore 
videtur :  altera  autem,  (quae  procul  a  judicio  remota 
est.quae  concionibus  seditiose  concitatis  accommoda- 
tioi  est,  quam  tranquillis  moderatisque  judiciis)  per- 
spicio,  quantum  in  agendo  difficultatis,  et  quantum 
laboris,  sit  habitura. 

Sed,  in  hac  tanta  difficultate  illa  me  res  tamen, 
judices,  consolatur,  quod  vos  de  criminibus  sic  audire 
consuestis,  ut  eorum  omnem  dissolutionem  ab  ora- 
tore  quaeratis;  ut  non  existimetis,  plus  vos  ad  salu- 
tem  reo  largiri  oportere,  quam  quantum  defensor, 
purgandis  criminibus,  consequi,  et  dicendo  probare 
potuerit.  De  invidia  autem  sic  inter  vos  disceptare 
debetis,  ut  non,  quid  dicatur  a  nobis,  sed  quid  opor- 
teat  dici,  consideretis.  Agitur  enim,  in  criminibus, 
A  Cluentii  proprium  periculum;  in  invidia,  causa 
communis.  Quamobrem  alteram  partem  causae  sic 

agemus,  ut  vos  doceamus ;  alteram  sic,  ut  oremus. 
In  altera,  diligentia  vestra  nobis  adjungenda  est ;  in 
altera,  fides  imploranda.  Nemo  est  enim,  qui  invidiae, 
sine  vestro  ac  sine  talium  virorum  subsidio,  possit  re- 
sistere. 

Equidem,  quod  ad  me  attinet,  quo  me  vertam, 
nescio.  Negem  fuisse  illam  infamiam  judicii  corrup- 
ti  ?  negem  illam  rem  agitatam  in  concionibus  ?  jac- 
tatam  in  judiciis  ?  commemoratam  in  senatu  ?  Evel- 
lam  ex  animis  hominum  tantam  opinionem,  tam  pe- 
nitus  insitam,  tam  vetustam  ?  Non  est  nostri  ingenii : 
vestri  auxilii  est,  judices,  hujus  innocentiae  sic,  in 
hac  calamitosa  fama,  quasi  in  aliqua  perniciosissima 
flamma,  atque  in  communi  incendio,  subvenire. 

II.  Etenim,  sicut  aliis  in  locis  parum  firmamenti 
et  parum  virium  veritas  habet,  sic  in  hoc  loco  falsa 
invidia  imbecilla  esse  debet.  Dominetur  in  concioni- 
bus ;  jaceat  in  judiciis :  valeat  in  opinionibus  ac 
sermonibus  imperitorum ;  ab  ingeniis  prudentium 
repudietur :  vehementes  habeat  repentinos  impetus  ; 
spatio  interposito,  et  causa  cognita,  consenescat.  De- 
nique  illa  definitio  judiciorum  aequorum,  quae  nobis 
a  majoribus  tradita  est,  retineatur ;  ut,  in  judiciis, 
et  sine  invidia  culpa  plectatur,  et  sine  culpa  invidia 
ponatur. 

Quamobrem,  a  vobis,  judices,  antequam  de  ipsa 
causa  dicere  incipio,  haec  postulo :  primum,  (id, 
quod  aequissimum  est)  ut  ne  quid  huc  praejudicati 
afferatis ,  etenim  non  modo  auctoritatem,  sed  etiam 
nomen,  judicum  amittemus,  nisi  hic  ex  ipsis  causis 
judicabimus,  ac  si  ad  causas  judicia  jam  facta  domo 
deferemus.  Deinde,  si  quam  opinionem  jam  vestris 
mentibus  comprehendistis,  si  eam  ratio  convellet,  si 
oratio  labefactabit,  si  denique  veritas  extorquebit; 
ne  repugnetis,  eamque  animis  vestris  aut  libentibus 
aut  aequis  remittatis.  Tum  autem,  cum  ego  unaqua- 
q.ue  de  re  dicam,  et  diluam,  ne  ipsi,  quae  contraria 
sunt,  taciti  cogitationi  vestrae  subjiciatis ;  sed  ad  ex- 

tremum  exspectetis,  et  me  meum  dicendi  ordinem 
servare  patiamini :  cum  peroraro,  tum,  si  quid  erit 
praeteritum,  a  me  requiratis. 

III.  Ego  me,  judices,  ad  eam  causam  accedere, 
quae  jam  per  annos  octo  continuos  ex  contraria  parte 
audiatur,  atque  ipsa  opinione  hominum  tacita  prope 
convicta  atque  damnata  sit,  facile  intelligo.  Sed,  si 
quis  mihi  Deus  vestram  ad  me  audiendum  benevo- 
lentiam  conciliarit ;  efficiam  profecto,  ut  intelligatis, 
nihil  esse  homini  tam  timendum,  quam  invidiam ; 
nihil  innocenti,  suscepta  invidia,  tam  optandum, 
quam  aequum  judicium,  quod  in  hoc  uno  denique 
falsae  infamiae  finis  aliquis  atque  exitus  reperiatur. 
Quamobrem,  magna  me  spes  tenet,  si  ea,  quae  sunt 
in  causa,  explicare,  atque  omnia  dicendo  consequi, 
potuero,  hunc  locum  consessumque  vestrum,  quem 
illi  horribilem  A.  Cluentio  ac  formidolosum  fore 
putaverunt,  eum  tandem  ejus  fortunae  miserae  mul- 
tumque  jactatae  portum  ac  perfugium  futurum. 

Tametsi  permulta  sunt,  quae  mihi,  antequam  de 
causa,  dicam,  de  communibus  invidiae  periculis  di- 
cenda  esse  videantur;  tamen,  ne  diutius  oratione 
mea  suspensa  exspectatio  vestra  teneatur,  aggrediar 
ad  crimen  cum  illa  deprecatione,  judices,  qua  mihi 
saepius  utendum  esse  intelligo,  sic  ut  me  audiatis, 
quasi  hoc  tempore  haec  causa  primum  dicatur,  sicuti 
dicitur ;  non  quasi  saepe  jam  dicta  et  nunquam  pro- 
bata  sit.  Hodierno  enim  die  primum  veteris  istius 
criminis  diluendi  potestas  est  data :  ante  hoc  tempus, 
error  in  hac  causa,  atque  invidia,  versata  est.  Quam- 
obrem,  dum  multorum  annorum  accusationi  breviter 
dilucideque  respondeo,  quaeso,  ut  me,  judices,  (sicuti 
facere  instituistis)  benigne  attenteque  audiatis. 

IV.  Corrupisse  dicitur  A.  Cluentius  judicium  pe- 
cunia,  quo  inimicum  suum  innocentem,  Statium 
Albium,  condemnaret.  Ostendam,  judices,  primum, 
quoniam  caput  illius  atrocitatis  atque  invidiae  fuit, 
innocentem  pecunia   circumventum,  neminem  un- 

quam  majoribus  criminibus,  gravioribus  testibus, 
esse  in  judicium  vocatum ;  deinde,  ea  de  eo  praeju- 
dicia  esse  facta  ab  ipsis  judicibus,  a  quibus  condem- 
natus  est,  ut  non  modo  ab  iisdem,  sed  ne  ab  aliis 
quidem  ullis,  absolvi  ullo  modo  posset.  Cum  haec 
docuero,  tum  illud  ostendam,  quod  maxime  requiri 
intelligo,  judicium  illud  pecunia  esse  tentatum,  non 
a  Cluentio,  sed  contra  Cluentium :  faciamque,  ut 
intelligatis,  in  tota  illa  causa  quid  res  ipsa  tulerit, 
quid  error  affinxerit,  quid  invidia  conflarit. 

Primum  igitur  illud  est,  ex  quo  intelligi  possit, 
debuisse  Cluentium  magnopere  causae  confidere, 
quod,  certissimis  criminibus  et  testibus  fretus,  ad 
accusandum  descenderit.  Hoc  loco  faciendum  mihi, 
judices,  est,  ut  vobis  breviter  illa,  quibus  Albius 
condemnatus  est,  crimina  exponam.  Abs  te  peto, 
Oppianice,  ut  me  invitum  de  patris  tui  causa,  dicere 
existimes,  adductum  fide  atque  officio  defensionis. 
Etenim  tibi  si  in  praesentia  satisfacere  non  potuero, 
tamen  multae  mihi,  ad  satisfaciendum,  reliquo  tem- 
pore  facultates  dabuntur :  Cluentio  nisi  nunc  satis- 
fecero,  postea  mihi  satisfaciendi  potestas  non  erit. 
Simul  et  illud  quis  est  qui  dubitare  debeat,  contra 
damnatum  et  mortuum,  pro  incolumi  et  vivo  dicere ; 
cum  illi,  in  quem  dicitur,  damnatio  omne  ignomi- 
niae  periculum  jam  abstulerit,  mors  vero  etiam  do- 
loris  ?  huic  autem,  pro  quo  dicitur,  nihil  possit 
offensionis  accedere  sine  acerbissimo  animi  sensu  ac 
dolore,  et  sine  summo  dedecore  vitae  ac  turpitudine  ? 
Atque,  ut  intelligatis,  Cluentium  non  accusatorio 
animo,  non  ostentatione  aliqua  aut  gloria  adductum, 
sed  nefariis  injuriis,  quotidianis  insidiis,  proposito 
ante  oculos  vitae  periculo,  nomen  Oppianici  detulisse, 
paulo  longius  exordium  rei  demonstrandae  repetam : 
quod,  quaeso,  judices,  ne  moleste  patiamini.  Prin- 
cipiis  enim  cognitis,  multo  facilius  extrema  intelli- 
getis. 

V.  A.  Cluentius  Avitus  fuit,  pater  hujusce,  ju- 
dices,  homo  non  solum  municipii  Larinatis,  ex  quo 
erat,  sed  etiam  regionis  iliius  et  vicinitatis,  virtute, 
existimatione,  nobilitate,  facile  princeps.  Is  cum 
esset  mortuus,  Sulia  et  Pompeio  consulibus,  reliquit 
hunc  annos  quindecim  natum,  grandem  autem  et 
nubilem  iiliam ;  quae,  brevi  tempore  post  patris 
mortem,  nupsit  A.  Aurio  Melino,  consobrino  suo, 
adolescenti  in  primis  (ut  tum  habebatur)  inter  suos 
et  honesto  et  nobili. 

Cum  essent  hae  nuptiae  plenae  dignitatis,  plena* 
concordiae,  repente  est  exorta  mulieris  importunae 
nefaria  libido,  non  solum  dedecore,  verum  etiam 
scelere,  conjuncta.  Nam  Sassia,  mater  hujus  Aviti, 
(mater  enim  a  me,  nominis  causa,  tametsi  in  hunc 
hostili  odio  et  crudelitate  est,  mater,  inquam,  ap- 
pellabitur  :  neque  unquam  illa  ita  de  suo  scelere 
et  immanitate  audiet,  ut  naturae  nomen  amittat : 
quo  enim  ipsum  nomen  amantius  indulgentiusque 
maternum,  hoc  Hlius  matris,  quae  multos  jam  an- 
nos,  et  nunc  cum  maxime,  filium  interfectum 
cupit,  singulare  scelus,  majore  odio  dignum  esse 
ducetis)  ea  igitur  mater  Aviti,  Melini  illius  adoles- 
centis,  generi  sui,  contra  quam  fas  erat,  amore  capta, 
primo,  neque  id  ipsum  diu,  quoquo  modo  poterat, 
in  illa  cupiditate  continebatur :  deinde  ita  flagrare 
coepit  amentia,  sic  inflammata  ferri  libidine,  ut  eam 
non  pudor,  non  pudicitia,  non  pietas,  non  macula 
familiae,  non  hominum  fama,  non  filii  dolor,  non 
filiae  moeror,  a  cupiditate  revocaret. 

Animum  adolescentis,  nondum  consilio  ac  ra- 
tione  firmatum,  pellexit  iis  omnibus  rebus,  quibus 
illa  astas  capi  ac  deleniri  potest.  Filia,  quse  non 
solum  illo  communi  dolore  muliebri  in  ejusmodi 
viri  injuriis  angeretur,  sed  nefarium  matris  pellica- 
tum  ferre  non  posset,  de  quo  ne  queri  quidem  sine 
scelere  se  posse  arbitraretur,  caeteros  sui  tanti  mali 

ignaros  esse  cupiebat ;  in  hujus  amantissimi  sui 
fratris  manibus  et  gremio,  moerore  et  lacrymis  con- 
senescebat. 

Ecce  autem  subitum  divortium  ;  quod  solatium 
malorum  omnium  fore  videbatur.  Discedit  a  Melino 
Cluentia;  ut  in  tantis  injuriis,  non  invita;  ut  a 
viro,  non  libenter.  Tum  vero  illa  egregia  ac  pras- 
clara  mater  palam  exsultare  laetitia,  ac  triumphare 
gaudio,  coepit,  victrix  filise,  non  libidinis.  Itaque 
diutius  suspicionibus  obscuris  laedi  famam  suam  no- 
luit :  lectum  illum  genialem,  quem,  biennio  ante, 
filise  suae  nubenti  straverat,  in  eadem  domo  sibi 
ornari  et  sterni,  expulsa,  atque  exturbata  filia,  jubet. 
Nubit  genero  socrus,  nullis  auspicibus,  nullis  aucto- 
ribus,  funestis  ominibus  omnium  [omnibus.] 

VI.  O  mulieris  scelus  incredibile,  et,  praeter 
hanc  unam,  in  omni  vita  inauditum  !  o  libidinem 
efFrenatam  et  indomitam  !  o  audaciam  singularem  ! 
non  timuisse,  si  minus  vim  Deorum,  hominumque 
famam,  at  illam  ipsam  noctem,  facesque  illas  nup- 
tiales  ?  non  limen  cubiculi  ?  non  cubile  filiae  ?  non 
parietes  denique  ipsos,  superiorum  testes  nuptiarum  ? 
Perfregit  ac  prostravit  omnia  cupiditate  ac  furore : 
vicit  pudorem  libido,  timorem  audacia,  rationem 
amentia. 

Tulit  hoc  commune  dedecus  jam  familiae,  cogna- 
tionis,  nominis,  graviter  filius :  augebatur  autem 
ejus  molestia  quotidianis  querimoniis  et  assiduo  fletu 
sororis :  statuit  tamen,  nihil  sibi,  in  tantis  injuriis 
ac  tanto  scelere  matris,  gravius  faciendum,  quam  ut 
illa,  matre  ne  uteretur  ;  ne,  quam  videre  sine  summo 
animi  dolore  non  poterat,  ea  si  matre  uteretur,  non 
solum  videre,  sed  etiam  probare  suo  judicio,  puta- 
retur. 

Initium  quod  huic  cum  matre  fuerit  simultatis, 
audistis.  Pertinuisse  hoc  ad  causam,  tunc,  cum  re- 
liqua  cognoveritis,  intelligetis :  nam  illud  me  non 
praeterit,  cujusmodicumque  mater  sit,  tamen,  in  ju« 

dicio  filii,  de  turpitudine  parentis  dici  vix  oportere. 
Non  essem  ad  ullam  causam  idoneus,  judices,  si 
hoc,  quod  in  communibus  hominum  sensibus  atque 
in  ipsa  natura,  positum  atque  infixum  est,  id  ego, 
cum  ad  amici  pericuia  depellenda  adhiberer,  non 
viderem.  Facile  intelligo,  non  modo  reticere  homines 
parentum  injurias,  sed  etiam  animo  aequo  ferre, 
oportere.  Sed  ego  ea,  quaa  ferri  possunt,  ferenda ; 
quae  taceri,  tacenda,  esse  arbitror. 

Nihil  in  vita  vidit  calamitatis  A.  Cluentius,  nul- 
lum  periculum  mortis  adiit,  nihil  mali  timuit,  quod 
non  totum  a  matre  esset  conflatum  et  perfectum. 
Quas  hoc  tempore  sileret  omnia,  atque  ea,  si  obli- 
vione  non  posset,  tamen  taciturnitate  sua  tecta  esse 
pateretur :  sed  ea  vero  sic  agit,  ut  prorsus  reticere 
nullo  modo  possit.  Hoc  enim  ipsum  judicium,  hoc 
periculum,  illa  accusatio,  omnis  testium  copia,  quaa 
futura  est,  a  matre  initio  est  adornata ;  a  matre  hoc 
tempore  instruitur,  atque  omnibus  ejus  opibus  et 
copiis  comparatur  :  ipsa  denique  nuper  Larino,  hu- 
jus  opprimendi  causa,  Romam  advolavit.  Praasto 
est  mulier  audax,  pecuniosa,  crudelis :  instituit  ac- 
cusatores  ;  instruit  testes  :  squalore  hujus  et  sordibus 
laatatur :  exitium  exoptat :  sanguinem  suum  pro- 
fundere  omnem  cupit,  dummodo  profusum  hujus 
ante  videat.  Haec  nisi  omnia  perspexeritis  in  causa, 
temere  a  nobis  illam  appellari  putatote :  sin  autem 
erunt  et  aperta  et  nefaria,  Cluentio  ignoscere  debetis, 
quod  haec  a  me  dici  patiatur :  mihi  ignoscere  non 
deberetis,  si  tacerem. 

VII.  Nunc  jam  summatim  exponam,  quibus  cri- 
minibus  Oppianicus  damnatus  sit ;  ut  et  constan- 
tiam  A.  Cluentii,  et  rationem  accusationis,  perspicere 
possitis.  Ac  primum,  causa  accusandi  quae  fuerit, 
ostendam  ;  ut  id  ipsum  A.  Cluentium  vi  et  necessi- 
tate  coactum  fecisse  videatis. 

Cum  manifesto  venenum  deprehendisset,  quod  vir 
matris  Oppianicus  ei  paravisset ;  et  res  non  conjec- 

tura,  sed  oculis  ac  manibus,  teneretur,  neque  in 
causa  ulla  dubitatio  posset  esse ;  accusavit  Oppiani- 
cum  ;  quam  constanter,  et  quam  diligenter,  postea 
dicam :  nunc  hoc  scire  vos  volui,  nullam  huic  aliam 
accusandi  causam  fuisse,  nisi  uti  propositum  vitae 
periculum  et  quotidianas  capitis  insidias  hac  una 
ratione  vitaret.  Atque,  ut  intelligatis,  his  accusatum 
esse  criminibus  Oppianicum,  ut  neque  accusator 
timere,  neque  reus  sperare,  debuerit ;  pauca  vobis 
illius  judicii  crimina  exponam ;  quibus  cognitis, 
nemo  vestrftm  mirabitur,  illum,  diffidentem  rebus 
suis,  ad  Stalenum  atque  ad  pecuniam  confugisse. 

Larinas  quaedam  fuit  Dinea,  socrus  Oppianici : 
quae  filios  habuit  M.  et  Numerium  Aurios,  et  Cn. 
Magium,  et  filiam  Magiam,  nuptam  Oppianico. 
M.  Aurius  adolescentulus,  bello  Italico  captus  apud 
Asculum,  in  Q.  Sergii  senatoris  (ejus,  qui  inter  si- 
carios  damnatus  est)  manus  incidit,  et  apud  eum 
fuit  in  ergastulo.  Numerius  autem  Aurius,  frater, 
mortuus  est,  haeredemque  Cn.  Magium,  fratrem 
suum,  reliquit.  Postea  Magia,  uxor  Oppianici,  mor- 
tua  est :  postremo  unus,  qui  reliquus  erat  Dineaa 
filius,  Cn.  Magius,  est  mortuus.  Is  fecit  haeredem 
illum  adolescentem  Oppianicum,  sororis  suae  filium, 
eumque  partiri  cum  Dinea,  matre  jussit.  Interim 
venit  index  ad  Dineam,  neque  obscurus,  neque  in- 
certus,  qui  nuntiaret  ei,  filium  ejus,  M.  Aurium, 
vivere,  et  in  agro  Gallico  esse  in  servitute.  Mulier, 
amissis  liberis,  cum  unius  filii  recuperandi  spes  esset 
ostentata,  omnes  suos  propinquos,  filiique  sui  neces- 
sarios,  convocavit;  et  ab  iis  flens  petivit,  ut  nego- 
tium  susciperent,  adolescentem  investigarent,  sibi 
restituerent  eum  filium,  quem  tantum  unum  ex 
multis  fortuna  reliquum  esse  voluisset.  Haec  cum 
agere  instituisset,  oppressa  morbo  est :  itaque  testa- 
mentum  fecit  ejusmodi,  ut  illi  filio  HS  ccccioodd 
millia  legaret,  haeredem  institueret  eumdem  illum 
Oppianicum,    nepotem   suum:    atque  his    diebus 

{Orat.)  vol.  11.  Q 

paucis  est  mortua.  Propinqui  tamen  illi,  quemad- 
modum  viva  Dinea  instituerant,  ita,  mortua  illa,  ad 
investigandum  Aurium,  cum  eodem  illo  indice  in 
agrum  Gallicum  profecti  sunt. 

VIII.  Interim  Oppianicus  (ut  erat,  sicuti  multis 
ex  rebus  reperietis,  singulari  scelere  et  audacia),  per 
quemdam  Gallicanum,  familiarem  suum,  primum 
illum  indicem  pecunia  corrupit :  deinde  ipsum  Au- 
rium,  non  magna  jactura  facta,  tollendum  inter- 
ficiendumque  curavit.  Illi  autem,  qui  erant,  ad  pro- 
pinquum  investigandum  et  recuperandum,  profecti, 
literas  Larinum  ad  Aurios,  illius  adolescentis  pro- 
pinquos,  suosque  necessarios,  mittunt;  sibi  diffici- 
lem  esse  investigandi  rationem,  quod  intelligerent  in- 
dicem  ab  Oppianico  esse  corruptum.  Quas  literas 
A.  Aurius,  vir  fortis  et  experiens,  et  domi  nobilis, 
M.  illius  Aurii  propinquus,  in  foro,  palam,  multis 
audientibus,  cum  adesset  Oppianicus,  recitat;  et 
clarissima  voce,  se  nomen  Oppianici,  si  interfectum 
M.  Aurium  comperisset,  delaturum  esse  testatur. 

Interim  brevi  tempore  illi,  qui  erant  in  agrum 
Gallicum  profecti,  Larinum  revertuntur :  interfec- 
tum  esse  M.  Aurium  renuntiant.  Animi  non  solum 
propinquorum,  sed  etiam  omnium  Larinatium,  odio 
Oppianici,  et  illius  adolescentis  misericordia,  com- 
moventur.  Itaque  cum  A.  Aurius,  qui  antea  denun- 
tiarat,  clamore  hominem  ac  minis  insequi  ccepisset ; 
Larino  profugit,  et  se  in  castra  clarissimi  viri,  Q. 
Metelli,  contulit. 

Post  illam  fugam,  et  sceleris  et  conscientiae  testem, 
nunquam  se  judiciis,  nunquam  legibus,  nunquam 
inermem  inimicis,  committere  ausus  est :  sed,  per 
illam  L.  Sullae  vim  atque  victoriam,  Larinum,  in 
summo  timore  omnium,  cum  armatis  advolavit: 
Quatuor-viros,  quos  municipes  fecerant,  sustulit :  se 
a  Sulla,  et  alios  praeterea  tres,  factos  esse  dixit ;  et 
ab  eodem  sibi  esse  imperatum,  ut  Aurium  illum, 
qui  sibi  delationem  nominis,  et  capitis  periculum 

ostentarat,  et  alterum  Aurium,  et  ejus  C.  filium,  et 
Sex.  Virbium,  quo  sequestre  in  illo  indice  corrum- 
pendo  dicebatur  esse  usus,  proscribendos  interficien- 
dosque  curaret.  Itaque,  illis  crudelissime  interfectis, 
non  mediocri  ab  eo  caeteri  proscriptionis  et  mortis 
metu  terrebantur.  His  rebus  in  causa  judicioque 
patefactis,  quis  est,  qui  illum  absolvi  potuisse  arbi- 
traretur  ? 

IX.  Atque  haec  parva  sunt :  cognoscite  reliqua ; 
ut  non  aliquando  condemnatum  esse  Oppianicum, 
sed  aliquamdiu  incolumem  fuisse,  miremini. 

Primum  videte  hominis  audaciam.  Sassiam  in 
matrimonium  ducere,  Aviti  matrem,  illam,  cujus 
virum  A.  Aurium  occiderat,  concupivit.  Utrum  im- 
pudentior  hic,  qui  postulet,  an  crudelior  illa,  si  nu- 
bat,  difricile  dictu  est :  sed  tamen  utriusque  humani- 
tatem  constantiamque  cognoscite. 

Petit  Oppianicus,  ut  sibi  Sassia  nubat ;  et  id  mag- 
nopere  contendit.  Illa  autem  non  admiratur  auda- 
ciam ;  non  impudentiam  adspernatur  ;  non  denique 
i]lam  Oppianici  domum,  viri  sui  sanguine  redun- 
dantem,  reformidat :  sed,  quod  haberet  tres  ille 
filios,  idcirco  se  ab  his  nuptiis  abhorrere  respondit. 
Oppianicus,  qui  pecuniam  Sassiae  concupivisset,  do- 
mo  sibi  quaerendum  remedium  existimavit  ad  eam 
moram,  quae  nuptiis  afferebatur.  Nam,  cum  haberet 
ex  Novia  infantem  filium ;  alter  autem  ejus  filius, 
Papia  natus,  Theani  Appuli,  (quod  abest  a  Larino 
XVIII  millia  passuum)  apud  matrem  educaretur; 
arcessit  subito  sine  causa  puerum  Theano :  quod 
facere,  nisi  ludis  publicis,  aut  festis  diebus,  antea 
non  solebat.  Mater,  nihil  mali  misera  suspicans, 
mittit.  Ille  se  Tarentum  proficisci  cum  simulasset, 
eo  ipso  die  puer,  cum  hora  undecima  in  publico 
valens  visus  esset,  ante  noctem  mortuus,  et  pos- 
tridie,  antequam  luceret,  combustus  est.  Atque  hunc 
tantum  moerorem  matri  prius  hominum  rumor, 
quam  quisquam  ex  Oppianici  familia,  renuntiavit. 

IUa,  cum  uno  tempore  audisset,  sibi  non  solunt 
filium,  sed  etiam  exsequiarum  munus  ereptum, 
Larinum  confestim  exanimata  venit ;  et  ibi  de  inte- 
gro  funus  jam  sepulto  filio  fecit.  Dies  nondum  de- 
cem  intercesserant,  cum  ille  alter  filius  infans  neca- 
tur.  Itaque  nubit  Oppianico  continuo  Sassia,  laetanti 
jam  animo,  et  spe  optima,  confirmato  :  nec  mirum, 
quae  se  non  nuptialibus  donis,  sed  filiorum  funeribus, 
delenitam  videret.  Ita,  quod  caeteri  propter  liberos 
pecuniae  cupidiores  solent  esse,  ille  propter  pecuniam 
liberos  amittere  jucundius  esse  duxit. 

X.  Sentio,  judices,  vos,  pro  vestra  humanitate, 
his  tantis  sceleribus  breviter  a  me  demonstratis,  ve- 
hementer  esse  commotos.  Quo  tandem  igitur  animo 
fuisse  illos  arbitramini,  quibus,  his  de  rebus,  non 
modo  audiendum  fuit,  verum  etiam  judicandum? 
Vos  auditis  de  eo,  in  quem  judices  non  estis,  de  eo 
quem  non  videtis  ;  de  eo  quem  odisse  jam  non  po- 
testis ;  de  eo  qui  et  naturae  et  legibus  satisfecit ; 
quem  leges  exsilio,  natura  morte  multavit.  Auditis, 
non  ab  inimico ;  auditis,  sine  testibus ;  auditis, 
cum  ea,  quae  copiosissime  dici  possunt,  breviter  a  me 
strictimque  dicuntur.  Illi  audiebant  de  eo,  de  quo 
jurati  sententias  ferre  debebant,  de  eo,  cujus  prae- 
sentis  nefarium  et  consceleratum  vultum  intueban- 
tur ;  de  eo,  quem  oderant  propter  audaciam ;  de 
eo,  quem  omni  supplicio  dignum  esse  ducebant. 
Audiebant  ab  accusatoribus  :  audiebant  verba  mul- 
torum  testium :  audiebant,  cum,  unaquaque  de  re, 
a  P.  Canutio,  homine  eloquentissimo,  graviter  et 
diu  diceretur.  Et  est  quisquam,  qui,  cum  haec  co- 
gnoverit,  suspicari  possit,  Oppianicum  judicio  oppres- 
sum  et  circumventum  esse  innocentem  ?  Acervatim 
jam  reliqua,  judices,  dicam ;  ut  ad  ea,  quaa  pro- 
piora  hujus  causae  et  adjunctiora  sunt,  perveniam. 

Vos,  quaeso,  memoria  teneatis,  non  mihi  hoc  esse 
propositum,  ut  accusem  Oppianicum  mortuum ; 
sed,  cum  hoc  persuadere  vobis  velim,  judicium  ab 

hoc  non  esse  corruptum,  hoc  uti  initio  ac  funda- 
mento  defensionis :  Oppianicum,  hominem  scelera- 
tissimum  et  nocentissimum  esse  damnatum  :  qui  ux- 
ori  suae  Cluentiae,  quae  amita  hujus  Aviti  fuit,  cum 
ipse  poculum  dedisset,  subito  illa  in  media,  potione 
exclamavit,  se  maximo  cum  dolore  mori :  nec  diu- 
tius  vixit,  quam  locuta  est :  nam  in  ipso  sermone 
hoc,  et  vociferatione,  mortua  est.  Et  ad  hanc  mor- 
tem  tam  repentinam,  vocemque  morientis,  omnia 
praeterea,  quae  solent  esse  indicia  et  vestigia  veneni, 
in  illius  mortuae  corpore  fuerunt.  Eodemque  vene- 
no  C.  Oppianicum,  fratrem,  necavit. 

XI.  Neque  est  hoc  satis :  tametsi,  in  ipso  fra- 
terno  parricidio,  nullum  scelus  prastermissum  vide- 
tur ;  tamen,  ut  ad  hoc  nefarium  facinus  accederet, 
aditum  sibi  aliis  sceleribus  ante  munivit.  Nam, 
cum  esset  gravida  Auria,  fratris  uxor,  et  jam  appro- 
pinquare  partus  videretur ;  mulierem  veneno  inter- 
fecit,  ut  una  illa,  et  quod  erat  ex  fratre  conceptum, 
necaretur.  Postea  fratrem  aggressus  est :  qui  sero, 
jam  exhausto  illo  poculo  [mortis],  cum  et  de  suo  et 
de  uxoris  interitu  clamaret,  testamentumque  mu- 
tare  cuperet,  in  ipsa  significatione  hujus  voluntatis, 
est  mortuus.  Ita  mulierem,  ne  partu  ejus  ab  haere- 
ditate  fraterna  excluderetur,  necavit :  fratris  autem 
liberos  prius  vita  privavit,  quam  illi  hanc  ab  natura 
propriam  lucem  accipere  potuerunt :  ut  omnes  in- 
telligerent,  nihil  ei  clausum,  nihil  sanctum  esse 
posse,  cujus  ab  audacia,  fratris  liberos  ne  materni 
quidem  corporis  custodia  tegere  potuisset. 

Memoria  teneo,  Milesiam  quamdam  mulierem, 
cum  essem  in  Asia,  quod,  ab  haeredibus  secundis 
accepta  pecunia,  partum  sibi  ipsa  medicamentis  ab- 
egisset,  rei  capitalis  esse  damnatam ;  neque  injuria  ; 
quae  spem  parentis,  memoriam  nominis,  subsidium 
generis,  haeredem  familiae,  designatum  reipublicae 
civem,  sustulisset.  Quanto  Oppianicus,   in  eadem 

injuria,  majore  supplicio  dignus !  siquidem  illa, 
cum  suo  corpori  vim  attulisset,  se  ipsa  cruciavit ; 
hic  autem  idem  illud  effecit  per  alieni  corporis  mor~ 
tem  atque  cruciatum.  Ca3teri  non  videntur  in  sin- 
gulis  hominibus  multa  parricidia  suscipere  posse: 
Oppianicus  inventus  est,  qui  in  uno  corpore  plures 
necaret. 

XII.  Itaque,  cum  hanc  ejus  consuetudinem  au- 
daciamque  cognosceret  avunculus  illius  adolescentis 
Oppianici,  Cn.  Magius,  isque  gravi  morbo  affectus 
esset,  et  haeredem  lllum  sororis  suae  fiUum  faceret ; 
amicis  adhibitis,  prsesente  matre  sua,  Dinea,  ux- 
orem  suam  interrogavit,  essetne  praegnans.  Quae 
cum  se  esse  respondisset ;  ab  ea,  petivit,  ut,  se  mor- 
tuo,  apud  Dineam,  quae  tum  ei  mulieri  socrus  erat, 
quoad  pareret,  habitaret,  diligentiamque  adhiberet, 
ut  id,  quod  conceperat,  servaret,  ut  salvum  parere 
posset.  Itaque  ei  testamento  legat  grandem  pecu- 
niam  a  filio,  si  qui  natus  esset :  ab  secundo  haerede 
nihil  legat. 

Quid  de  Oppianico  suspicatus  sit,  videtis :  quid 
judicarit,  obscurum  non  est.  Nam,  cum  ejus  filium 
faceret  haeredem,  eum  tutorem  liberis  non  adscripsit. 
Quid  Oppianicus  fecerit,  cognoscite ;  ut  illum  Ma- 
gium  intelligatis  longe  animo  prospexisse  morien- 
tem.  Quae  pecunia  mulieri  legata  erat  a  filio,  si 
qui  natus  esset,  eam  praesentem  Oppianicus  non 
debitam  mulieri  solvit :  si  haec  solutio  legatorum, 
et  non  merces  abortionis,  appellanda  est.  Quo  illa 
pretio  accepto,  multisque  praeterea  muneribus,  quae 
tum  ex  tabulis  Oppianici  recitabantur,  spem  illam, 
quam  in  alvo  commendatam  a  viro  continebat,  victa 
avaritia,  sceleri  Oppianici  vendidit. 

Nihil  posse  jam  ad  hanc  improbitatem  addi  vide- 
tur.  Attendite  exitum.  Quae  mulier,  obtestatione 
viri,  decem  illis  mensibus  ne  domum  quidem  ullam, 
nisi  socrtis  suae,  nosse  debuit,   haec,  quinto  mense 


PRO  CLUENTIO.  Cap.  13.  175 

post  viri  mortem,  ipsi  Oppianico  nupsit,  Quae  nup- 
tiae  non  diuturnae  fuerunt :  erant  enim,  non  matri- 
monii  dignitate,  sed  sceleris  societate,  conjunctae. 

XIII.  Quid?  illa  caedes  Asinii  Larinatis,  adoles- 
centis  pecuniosi,  quam  clara  tum,  recenti  re  !  quam 
omnium  sermone  celebrata !  Fuit  Avilius  quidam 
Larinas,  perdita  nequitia,  et  summa,  egestate,  arte 
quadam  praeditus  ad  libidines  adolescentulorum  ex- 
citandas  accommodata, :  qui  ut  se  blanditiis  et  assen- 
tationibus  in  Asinii  consuetudinem  penitus  immersit, 
Oppianicus  continuo  sperare  coepit,  hoc  se  Avilio, 
tamquam  aliqua.  machina,  admota,  capere  Asinii 
adolescentiam,  et  fortunas  ejus  patrias  expugnare, 
posse.  Ratio  excogitata  Larini  est;  res  translata 
Romam.  Iniri  enim  id  consilium  facilius  in  solitu- 
dine,  perfici  rem  ejusmodi  commodius  in  turba, 
posse  arbitrati  sunt.  Asinius  cum  Avilio  Romam 
est  profectus.  Hos  vestigiis  Oppianicus  consecutus 
est.  Jam,  ut  Romae  vixerint,  quibus  conviviis,  qui- 
bus  flagitiis,  quantis  et  quam  profusis  sumtibus, 
non  modo  conscio,  sed  etiam  conviva,  et  adjutore, 
Oppianico,  longum  est  mihi  dicere,  praesertim  ad 
alia  properanti.  Exitum  hujus  assimulatae  familiari- 
tatis  cognoscite. 

Cum  esset  adolescens  apud  mulierculam  quam- 
dam,  atque  ibi  pernoctaret,  et  ibi  diem  posterum 
commoraretur ;  Avilius,  ut  erat  constitutum,  simu- 
lat  se  aegrotare,  et  testamentum  facere  velle.  Op- 
pianicus  obsignatores  ad  eum,  qui  neque  Asinium 
neque  Avilium  nossent,  adducit,  et  illum  Asinium 
appellat:  ipse,  testamento  Asinii  nomine  obsig- 
nato,  discedit.  Avilius  ilHco  convalescit  Asinius 
autem  brevi  illo  tempore,  quasi  in  hortulos  iret,  in 
arenarias  quasdam  extra  portam  Esquilinam  per* 
ductus,  occiditur. 

Qui  cum  unum  jam  et  alterum  diem  desiderare- 
tur,  neque  in  iis  locis,  ubi  ex  consuetudine  quaere- 
batur,  inveniretur;  et  Oppianicus  in  foro  Larma* 

tium  dictitaret,  nuper  se  et  suos  amicos  testamentum 
ejus  obsignasse;  liberti  Asinii,  et  nonnulli  amici, 
quod,  eo  die  quo  postremum  Asinius  visus  erat, 
Avilium  cum  eo  fuisse,  et  a  multis  visum  esse,  con- 
stabat ;  in  eum  invadunt ;  et  hominem  ante  pedes 
Q.  Manilii,  qui  tum  erat  triumvir,  constituunt.  At- 
que  ille  continuo,  nullo  teste,  nullo  indice,  recentis 
maleficii  conscientia  perterritus,  omnia,  ut  a  me 
paulo  ante  dicta  sunt,  exponit ;  Asiniumque  ab  se, 
consilio  Oppianici,  interfectum  fatetur. 

Extrahitur  domo  latitans  Oppianicus  a  Manilio  : 
index  Avilius  ex  altera  parte  coram  tenetur.  Hic 
jam  quid  reliqua  quaeritis  ?  Manilium  plerique  no- 
ratis.  Non  ille  honorem  a  pueritia,  non  studia  vir- 
tutis,  non  ullum  existimationis  bonae  fructum,  un- 
quam  cogitarat:  sed,  ex  petulanti  atque  improbo 
scurra,  in  discordiis  civitatis,  ad  eam  columnam, 
ad  quam  multorum  saepe  conviciisperductus  erat,  tum 
suffragiis  populi  pervenerat.  Itaque  rem  cum  Op- 
pianico  transigit :  pecuniam  ab  eo  accipit :  causam, 
et  susceptam  et  manifestam,  relinquit.  Ac  tum,  in 
Oppianici  causa,  crimen  hoc  Asinianum  cum  testi- 
bus  multis,  tum  vero  indicio  Avilii,  probabatur :  in 
quo,  inter  allegatos,  Oppianici  nomen  primum  esse 
constabat,  ejus,  quem  vos,  miserum  atque  innocen- 
tem,  falso  judicio  circumventum  esse  dicitis. 

XIV.  Quid  ?  aviam  tuam,  Oppianice,  Dineam, 
cui  tu  es  haeres,  pater  tuus  non  manifesto  necavit  ? 
ad  quam  cum  adduxisset  medicum  illum  suum,  jam 
cognitum,  et  saepe  victorem,  [per  quem  interfecerat 
plurimos,]  mulier  exclamat,  se  ab  eo  nullo  modo 
velle  curari,  quo  curante  suos  omnes  perdidisset. 
Tum  repente  Anconitanum  quemdam,  L.  Clodium, 
pharmacopolam  circumforaneum,  qui  casu  tum  La- 
rinum  venisset,  aggreditur,  et  cum  eo  HS  quadrin- 
gentis  (id,  quod  ipsius  tabulis  tum  est  demonstra- 
tum)  transigit.  L.  Clodius,  qui  properaret,  cui  fora 
multa  restarent,  simul  atque  introductus  est,  rem 

confecit :  prima  potione  mulierem  sustulit ;  neque 
postea  Larini  punctum  est  temporis  commoratus. 

Eadem  hac  Dinea  testamentum  faciente,  cum  ta- 
bulas  prehendisset  Oppianicus,  qui  gener  ejus  fuisset, 
digito  legata  delevit :  et,  cum  id  multis  locis  fecisset, 
post  mortem  ejus,  ne  lituris  coargui  posset,  testa- 
mentum,  in  alias  tabulas  transcriptum,  signis  adul- 
terinis  obsignavit.  Multa  praetereo  consulto  :  etenim 
vereor,  ne  haee  ipsa  nimium  multa  esse  videantur. 
Vos  tamen  eum  similem  sui  fuisse  in  caeteris  vitae 
partibus  existimare  debetis.  Illum  tabulas  publicas 
Larini  censorias  corrupisse,  decuriones  universijudi- 
caverunt.  Cum  illo  jam  nemo  rationem,  nemo  rem 
ullam  contrahebat :  nemo  illum,  ex  tam  multis 
cognatis  et  affinibus,  tutorem  unquam  liberis  suis 
scripsit :  nemo  illum  aditu,  nemo  congressione,  nemo 
sermone,  nemo  convivio,  dignum  judicabat :  omnes 
adspernabantur ;  omnes  abhorrebant ;  omnes,  ut  ali- 
quam  immanem  ac  perniciosam  bestiam  pestemque, 
fugiejbant. 

Hunc  tamen  hominem  tam  audacem,  tam  nefa- 
rium,  tam  nocentem,  nunquam  accusasset  Avitus, 
judices,  si  id  prastermittere,  salvo  capite  suo,  po- 
tuisset,  Erat  huic  inimicus  Oppianicus ;  sed  tamen 
erat  vitricus:  crudelis  et  huic  infesta  mater;  at- 
tamen  mater.  Postremo  nihil  tam  remotum  ab  ac- 
cusatione,  quam  Cluentius,  et  natura,  et  voluntate, 
et  instituta  ratione  vitae.  Sed,  cum  esset  haec  illi  pro- 
posita  conditio,  ut  aut  juste  pieque  accusaret,  aut 
acerbe  indigneque  moreretur;  accusare,  quoquo 
modo  posset,  quam  illo  modo  emori,  maluit. 

Atque,  ut  haec  ita  esse  perspicere  possitis,  expo- 
nam  vobis  Oppianici  facinus,  manifesto  compertum  at- 
quedeprehensum;  ex  quo  simul  utrumque,  et  huic  ac- 
cusare,  et  illum  condemnari,  necesse  fuisse  intelligetis. 

XV.  Martiales  quidam  Larini  appellabantur,  mi- 
nistri  publici  Martis,  atque  ei  Deo,  veteribus  in- 
stitutis  religionibusque  Larinatium,  consecrati :  quo- 

rum  cum  satis  magnus  numerus  esset,  cumque  item, 
ut  in  Sicilia  permulti  Venerei  sunt,  sic  illi  Larini  in 
Martis  familia  numerarentur ;  repente  Oppianicus 
eos  omnes  liberos  esse,  civesque  Romanos,  ccepit  de- 
fendere.  Graviter  id  decuriones  Larinatium,  cunctique 
municipes,  tulerunt.  Itaque  ab  Avito  petiverunt,  ut 
eam  causam  susciperet,  publiceque  defenderet.  Avi- 
tus,  cum  se  ab  omni  ejusmodi  negotio  removisset, 
tamen,  pro  loco,  pro  antiquitate  generis  sui,  pro  eo, 
quod  se  non  suis  solum  commodis,  sed  etiam  suorum 
municipum  caeterorumquenecessariorum,natum  esse 
arbitrabatur,  tantasvoluntatiuniversorum  Larinatium 
deesse  noluit. 

Suscepta  causa,  Romamque  delata,  magnae  quoti- 
die  contentiones  inter  Avitum  et  Oppianicum,  ex 
utriusque  studio  defensionis,  excitabantur.  Erat  ipse 
immani  acerbaque  natura  Oppianicus  :  incendebat 
ejus  amentiam  infesta  atque  inimica  filio  mater  Aviti. 
Magni  autem  illi  sua  interesse  arbitrabantur,  hunc  a 
causa  Martialium  demovere.  Suberat  etiam  alia  causa 
major,  quae  Oppianici,  hominis  avarissimi  atque  au- 
dacissimi,  mentem  maxime  comrnovebat.  Nam  Avi- 
tus,usque  ad  illius  judicii  tempus,  nullum  testamen- 
tum  unquam  fecerat :  neque  enim  legare  ejusmodi 
matri  poterat  in  animum  inducere,  neque  testamento 
nomen  omnino  praetermittere  parentis.  Id  cum  Op« 
pianicus  sciret,  (neque  enim  erat  obscurum)  intelli- 
gebat,  Avito  mortuo,  bona  ejus  omnia  ad  matrem 
esse  ventura :  quae  ab  sese  postea,  aucta  pecunia, 
majore  praemio ;  orbata  filio,  minore  periculo,  neca- 
retur.  Itaque  his  rebus  incensus,  qua  rationeAvitum 
veneno  tollere  conatus  sit,  cognoscite. 

XVI.  C.  et  L.  Fabricii,  fratres  gemini,  fuerunt,  ex 
municipio  Aletrinate,  homines  inter  se  cum  formatum 
moribus  similes,  municipum  autem  suorum  dissimil- 
limi:  in  quibus  quantus  splendor  sit,  quam  prope 
aequabilis,  quam  fere  omnium  constans  et  moderata 
ratio  vitae,  nemo  vestrum  (ut  mea  fert  opinio)  ignorat. 

His  Fabriciis  semper  usus  est  Oppianicus  familiaris- 
sime.  Jam  hoc  fere  scitis  omnes,  quantam  vim  ha- 
beat,  ad  conjungendas  amicitias,  studiorum  ac  natu- 
rae  similitudo.  Cum  illi  ita  viverent,  ut  nullum  quae- 
stum  turpem  esse  arbitrarentur ;  cum  omnis  ab  his 
fraus,  omnes  insidiae,  circumscriptionesque  adolescen- 
tium  nascerentur ;  cumque  essent  vitiis'atque  impro- 
bitate  omnibus  noti ;  studiose  (ut  dixi)  ad  eorum  se 
familiaritatem,  multis  jam  ante  annis,  Oppianicus  ap- 
plicarat. 

Itaque  tum  sic  statuit,  per  C.  Fabricium  (nam  L, 
erat  morfuus)  insidias  Avito  comparare.  Erat  illo  tem. 
pore  infirma  valetudine  Avitus :  utebatur  autem  me- 
dico  ignobili,  sed  spectato  homine,  Cleophanto  :  cu- 
jus  servum  Diogenem  Fabricius,  ad  venenum  Avito 
dandum,  spe  et  pretio  sollicitare  coepit.  Servus,  non 
incallidus,  sed  (ut  ipsa  res  declaravit)  frugi  atque  in- 
teger,  sermonem  Fabricii  non  est  adspernatus :  rem 
ad  dominum  detulit :  Cleophantus  autem  cum  Avito 
est  locutus.  Avitus  statim  cum  M.  Bebrio  senatore, 
familiarissimo  suo,  communicavit :  qui  qua  fide,  qua 
prudentia,  qua  dignitate  fuerit,  meminisse  vos  arbi- 
tror.  Ei  placuit,  ut  Diogenem  Avitus  emeret  a  Cleo- 
phanto,  quo  facilius  aut  comprehenderetur  res  ejus 
indicio,  aut  falsa  esse  cognosceretur.  Ne  multis; 
Diogenes  emitur:  venenum,  diebus  paucis,  (multi 
viri  boni  cum  ex  occulto  intervenissent)  pecuniaque 
obsignata,  quae  ad  eam  rem  dabatur,  in  manibus 
Scamandri,  liberti  Fabriciorum,  deprehenditur. 

XVII.  Pro,  Dii  immortales !  Oppianicum  quis- 
quam,  his  rebus  cognitis,  circumventum  esse  dicet? 
Quis  unquam  audacior,  quis  nocentior,  quis  aper- 
tior,  in  judicium  adductus  est  ?  Quod  ingenium,  quaa 
facultas  dicendi,  quae  a  quoquam  excogitata  defensio, 
huic  uni  crimini  potuit  obsistere  ?  Simul  et  illud  quis 
est  qui  dubitet,  quin,  hac  re  comperta  manifestoque 
deprehensa,  aut  obeunda  mors  Cluentio,  aut  suscipi» 
enda  accusatio,  fuerit? 

Satis  esse  arbitror  demonstratum,  judices,  iis  cri- 
minibus  accusatum  esse  Oppianicum,  ut  honeste  ab- 
solvi  nullo  modo  potuerit.  Cognoscite  nunc  ita  reum 
citatum  esse  illum,  ut,  re  semel  atque  iterum  prseju- 
dicata,  condemnatus  in  judicium  venerit.  Nam  Clu- 
entius,  judices,  primum  nomen  ejus  detulit,  cujus  in 
manibus  venenum  deprehenderat.  Is  erat  libertus  Fa- 
briciorum,  Scamander.  Integrum  consilium  :  judicii 
corrupti  nulla  suspicio :  simplex  in  judicium  causa, 
certa  res,  verum  crimen  allatum  est.  Hic  tum  Fabri- 
cius,  (is,  de  quo  ante  dixi)  qui,  liberto  damuato,  sibi 
illud  impendere  periculum  videret ;  quod  mihi  cum 
Aletrinatibus  vicinitatem,  et  cum  plerisque  eorum 
magnum  usum,  esse  sciebat,  frequentes  eos  ad  me 
domum  adduxit.  Qui  quamquam  de  homine,  sicut 
necesse  erat,  existimabant ;  tamen,  quod  erat  ex  eo- 
dem  municipio,  suze  dignitatis  esse  arbitrabantur, 
eum,  quibus  rebus  possent,  defendere :  idque  a  me, 
ut  facerem,  et  ut  causam  Scamandri  susciperem,  pe- 
tebant :  in  qua  causa  patrohi  omne  periculum  conti- 
nebatur.  Ego,  qui  neque  illis,  talibus  viris,  ac  tam 
amantibus  mei,  rem  possem  ullam  negare,  neque  il- 
lud  crimen  tantum  ac  tam  manifestum  esse  arbitrarer, 
(sicut  ne  illi  quidem  ipsi,  qui  mihi  tum  illam  causam 
commendabant,  arbitrabantur)  pollicitus  iis  sum,  me 
omnia,  quae  vellent,  esse  facturum. 

XVIII.  Res  agi  coepta  est :  citatus  est  Scamander 
reus.  Accusabat  P.  Canutius,  homo  in  primis  inge- 
niosus,  et  in  dicendo  exercitatus :  accusabat  autem 
ille  quidem  Scamandrum  verbis  tribus,  venenum  esse 
deprehensum  :  omnia  tela  totius  accusationis  in  Op- 
pianicum  conjiciebantur  :  aperiebatur  causa  insidia- 
rum  :  Fabriciorum  familiaritas  commemorabatur  : 
hominis  vita  et  audacia  proferebatur :  denique  om- 
nis  accusatio,  varie  graviterque  tractata,  ad  extre- 
mum  manifesta  veneni  deprehensione  conclusa  est. 
Hic  ego  tum  ad  respondendum  surrexi,  qua  cura !  Dii 
immortales  !  qua  sollicitudine  animi !  quo  timore ! 

Semper  equidem  magno  cum  metu  incipio  dicere. 
Quotiescumque  dico,  toties  mihi  videor  in  judicium 
venire,  non  ingenii  solum,  sed  etiam  virtutis  atque 
officii ;  ne  aut  id  profiteri  videar,  quod  non  possim 
implere,  quod  est  impudentias ;  aut  id  non  efficere, 
quod  possim,  quod  est  aut  periidiae  aut  negligentiae. 
Tum  vero  ita  sum  perturbatus,  ut  omnia  timerem ; 
si  nihil  dixissem,  ne  infantissimus ;  si  multa  in  ejus- 
modi  causa  dixissem,  ne  impudentissimus  existimarer. 

XIX.  Collegi  me  aliquando,  et  ita  constitui,  for- 
titer  esse  agendum ;  illi  aetati,  qua  tum  eram,  solere 
laudi  dari,  etiam  si,  in  minus  firmis  causis,  hominum 
periculis  non  defuissem.  Ita-que  feci :  sic  pugnavi, 
sic  omni  ratione  contendi,  sic  ad  omnia  confugi,  quan- 
tum  ego  assequi  potui,  remedia  ac  perfugia  causarum, 
ut  hoc,  quod  timide  dicam,  consecutus  sim,  ne  quis 
illi  causae  patronum  defuisse  arbitraretur.  Sed,  ut 
quidquid  ego  apprehenderam,  statim  accusator  extor- 
quebat  e  manibus.  Si  quaesieram,  an  inimicitiae  Sca- 
mandro  cum  Avito ;  fatebatur,  nullas  fuisse ;  sed 
Oppianicum,  cujus  ille  minister  fuisset,  huic  inimi- 
cissimum  fuisse  atque  esse  dicebat.  Sin  autem  illud 
egeram,  nullum  ad  Scamandrum  morte  Aviti  ventu- 
rum  emolumentum  fuisse  ;  concedebat ;  sed  ad  uxo- 
rem  Oppianici,  hominis  in  uxoribus  necandis  exerci- 
tati,  omnia  bona  Aviti  ventura  esse  dicebat.  Cum  illa 
defensione  usus  essem,  quae  in  libertinorum  causis 
honestissima  semper  existimata  est,  Scamandrum  pa- 
trono  esse  probatum ;  fatebatur :  sed  quaerebat,  cui 
probatus  esset  ipse  patronus. 

Cum  ego  pluribus  verbis  in  eo  commoratus  essem, 
Scamandro  factas  insidias  esse  per  Diogenem,  consti- 
tutumque  inter  eos  de  alia  re  fuisse,  ut  medicamen- 
tum,  nonvenenum,  Diogenes  aflerret :  hoc  cuivis  usu 
venire  posse :  quaerebat,  cur  in  ejusmodi  locum,  tam 
abditum,  cur  solus,  cur  cum  obsignata  pecunia,  ve- 
nisset.  Denique  hoc  loco  causa  testibus,  honestissi- 
mis  hominibus,  premebatur.  M.  Bebrius  de  suo  con- 

(Orat.)  vou  II.  R 

silio  Diogenem  emtum ;  se  praesente,  Scamandrum 
cum  veneno  pecuniaque  deprehensum  esse,  dicebat. 
P.  Quintilius  Varus,  homo  summa  religione  et  sum- 
ma  auctoritate  praeditus,  de  insidiis,  quae  fierent  Avi- 
to,  et  de  sollicitatione  Diogenis,  recenti  re,  secum 
Cleophantum  locutum  esse  dicebat. 

Atque,  in  illo  judicio,  cum  Scamandrum  nos  de« 
fendere  videremur,  verbo  ille  reus  erat,  re  quidem 
vera,  et  periculo  et  tota  accusatione,  Oppianicus.  Ne- 
que  id  obscure  ferebat,  nec  dissimulare  ullo  modo 
poterat :  aderat  frequens ;  advocabat ;  omni  studio 
gratiaque  pugnabat:  postremo  (id,  quod  maximo  malo 
illi  causae  fuit)  hoc  ipso  in  loco,  quasi  reus  ipse  esset, 
sedebat.  Oculi omnium judicum,  non  in  Scamandrum, 
sed  in  Oppianicum,  conjiciebantur :  timor  ejus,  per- 
turbatio,  suspensus  incertusque  vultus,  crebra  coloris 
mutatio,  quae  erant  antea  suspiciosa,  haec  aperta  ac 
manifesta  faciebant 

XX.  Cum  in  consilium  iri  oporteret,  quaesivit  ab 
reo  C.  Junius,  quaesitor,  ex  lege  illa  Cornelia,  quae 
tum  erat,  clam  an  palam  de  se  sententiam  ferri  vel- 
let  ?  De  Oppianici  sententia  responsum  est,  quod  is 
Aviti  famiharem  Junium  esse  dicebat,  clam  velle 
ferri.  Itum  est  in  consilium:  omnibus  sententiis, 
praeter  unam,  quam  suam  Stalenus  esse  dicebat,  Sca- 
mander  prima  actione  condemnatus  est.  Quis  tum 
erat  omnium,  qui,  Scamandro  condemnato,  non  judi- 
cium  de  Oppianico  factum  esse  arbitraretur  ?  Quid 
est  illa  damnatione  judicatum,  nisi  venenum  id,  quod 
Avito  daretur,  esse  quaesitum  ?  Qua?  porro  tenuissi- 
ma  suspicio  collata  in  Scamandrum  est,  aut  conferri 
potuit,  ut  is  sua  sponte  necare  voluisse  Avitum  pu- 
taretur  ? 

Atque,  hoc  tum  judicio  facto  ;  et  Oppianico,  re  et 
existimatione  jam,  lege  et  pronuntiatione  nondum, 
condemnato  ;  tamen  Avitus  Oppianicum  reum  statim 
non  fecit.  Voluit  cognoscere,  utrum  judices  in  eos 
solos  essent  severi,  quos  venenum  habuisse  ipsos  com- 

perissent,  an  etiam  consilia  conscientiasque  ejusmodi 
facinorum  supplicio  dignas  judicarent.  Itaque  C.  Fa- 
bricium,  quem,  propter  familiaritatemOppianici,  con- 
scium  illi  facinori  fuisse  arbitrabatur,  reum  statim 
fecit :  utique  ei  locus  primus  constitueretur,  propter 
causae  conjunctionem ,  impetravit.  Hic  tum Fabricius, 
non  modo  ad  me  meos  vicinos  et  amicos,  Aletrina- 
tes,  non  adduxit ;  sed  ipse  iis  neque  defensoribus  uti 
postea,  neque  laudatoribus,  potuit.  Rem  enim  inte- 
gram  hominis  non  alieni,  quamvis  suspiciosam,  de- 
fendere,  humanitatis  esse  putabamus  ;  judicatam  la- 
befactare  conari,  impudentise.  Itaque  tum  ille,  inopia 
et  necessitate  coactus,  in  causa,  ejusmodi  ad  Cepasios 
fratres  confugit,  homines  industrios,  atque  eo  animo, 
ut,  quaecumque  dicendi  potestas  esset  data,  in  honore 
atque  in  beneficio  ponerent. 

XXI.  Jam  hoc  quoque  prope  iniquissime  compa- 
ratum  est,  quod,  in  morbis  corporis,  ut  quisque  est 
difficillimus,  ita  medicus  nobilissimus  atque  optimus 
quaeritur  ;  in  periculis  capitis,  ut  quaeque  causa  diffi- 
cillima  est,  ita  deterrimus  obscurissimusque  patronus 
adhibetur.  Citatur  reus :  agitur  causa :  paucis  ver- 
bis  accusat,  ut  de  re  judicata,  Canutius.  Incipit,  longo 
et  alte  petito  prooemio,  respondere  major  Cepasius. 
Primo  attente  auditur  ejus  oratio.  Erigebat  animum, 
jam  demissum  et  oppressum,  Oppianicus.  Gaudebat 
ipse  Fabricius :  non  intelligebat,  animos  judicum, 
non  illius  eloquentia,  sed  defensionis  impudentia, 
commoveri.  Posteaquam  de  re  ccepit  dicere,  ad  ea 
quae  erant  in  causa,  addebat  etiam  ipse  nova  quaedam 
vulnera.  Hoc  quamquam  sedulo  faciebat,  tamen  in- 
terdum  non  defendere,  sed  praevaricari  [accusationi] 
videbatur.  Itaque,  cum  callidissime  se  dicere  putaret, 
et  cum  illa  verba  gravissima  ex  intimo  artiflcio  de- 
promsisset :  M  Respicite,  judices,  hominum  fortunas ; 
respicite  dubios  variosque  casus ;  respicite  C.  Fabri- 
cii  senectutem :"  cum  hoc,  M  Respicite,"  ornandae 
orationis  causa,  saepe  dixisset,  respexit  ipse :  at  C. 

Fabricius  a  subselliis,  demisso  capite,  discesserat.  Hic 
judices  ridere :  stomachari  atque  acerbe  ferre  patro- 
nus,  causam  sibi  eripi,  et  se  caetera  de  illo  loco,  u  Re- 
spicite,  judices,"  non  posse  dicere :  nec  quidquam  pro- 
pius  est  factum,  quam  ut  illum  persequeretur,  et  collo 
obtorto  ad  subsellia  reduceret,  ut  reHqua  posset  per- 
orare.  Ita  tum  Fabricius,  primum  suo  judicio  (quod 
est  gravissimum),  deinde  legis  vi,  et  sententiis  judi- 
cum,  est  condemnatus. 

XXII.  Quid  est,  quod  jam  de  Oppianici  causa 
plura  dicamus  ?  Apud  eosdem  judices  reus  est  factus, 
cum  is  duobus  praejudiciis  jam  damnatus  esset :  ab 
iisdem  autem  judicibus,  qui  Fabriciorum  damnatione 
de  Oppianico  judicarant,  locus  ei  primus  est  consti- 
tutus :  accusatus  est  criminibus  gravissimis,  et  iis  quae 
a  me  breviter  dicta  sunt,  et  praeterea  multis,  quae  ego 
omnia  nunc  omitto :  accusatus  est  apud  eos,  qui  et 
Scamandrum,  ministrum  Oppianici,  et  Fabricium, 
conscium  maleficii,  condemnarant. 

Utrum  (per  Deos  immortales  !)  magis  est  miran- 
dum,  quod  is  condemnatus  est,  an  quod  omnino  re- 
spondere  ausus  est  ?  Quid  enim  illi  judices  facere  po- 
tuerunt  ?  qui,  si  innocentes  Fabricios  condemnassent, 
tamen  in  Oppianico  sibi  constare,  et  superioribus  con- 
sentire  judiciis,  debuerunt.  An  vero  illi  sua  per  se 
ipsi  judicia  rescinderent,  cum  caeteri  soleant,  in  judi- 
cando,  ne  ab  aliorum  judiciis  discrepent,  providere  ? 
et  illi,  qui  Fabricii  libertum,  quia  minister  in  male- 
ficio  fuerat,  patronum,  quia  conscius,  condemnas- 
sent;  ipsum  principem  atque  architectum  sceleris 
absolverent  ?  et  qui  caeteros,  nullo  praejudicio  facto, 
tamen  ex  ipsa  causa  condemnassent ;  hunc,  quem  bis 
condemnatum  jam  acceperant,  liberarent  ? 

Tum  vero  illa  judicia  senatoria,  non  falsa.  invidia, 
sed  vera  atque  insigni  turpitudine  notata,  atque  operta 
dedecore  et  infamia,  defensioni  locum  nullum  reliquis- 
sent.  Quid  enim  tandem  illi  judices  responderent,  si 
quis  ab  iis  quaereret?   Condemnastis  Scamandrum, 

quo  crimine  ?  nempe  quod  Avitum,  per,  servum  me- 
dici,  veneno  necare  voluisset.  Quid  Aviti  morte  Sca- 
mander  consequebatur  ?  nihil:  sed  administer  erat 
Oppianici.  Condemnastis  C.  Fabricium :  quid  ita  ? 
quia,  cum  ipse  familiarissime  Oppianico  usus,  liber- 
tus  autem  ejus  in  maleficio  deprehensus  esset,  illum 
expertem  ejus  consilii  fuisse  non  probabatur.  Si  igi- 
tur  ipsum  Oppianicum,  bis  suis  judiciis  condemna- 
tum,  absolvissent,  quis  tantam  turpitudinem  judicio- 
rum,  quis  tantam  inconstantiam  rerum  judicatarum, 
quis  tantam  libidinem  judicum,  ferre  potuisset  ? 

Quod  si  hoc  videtis,  quod  jam  hac  omni  oratione 
patefactum  est,  illojudicioreum  condemnari,  praeser- 
tim  ab  iisdem  judicibus,  qui  duo  praejudicia  fecissent, 
necesse  fuisse ;  simul  illud  videatis  necesse  est,  nul« 
lam  accusatori  causam  esse  potuisse,  cur  judicium  vel- 
let  corrumpere. 

XXIII.  Quaero  enim  abs  te,  T.  Atti,  relictis  jam 
caeteris  argumentis  omnibus,  num  Fabricios  quoque 
innocentes  condemnatos  existimes  ?  num  etiam  illa 
judicia  pecunia  corrupta  esse  dicas,  quibus  judiciis  alter 
a  Staleno  solo  absolutus  est,  alter  etiam  ipse  se  con- 
demnavit  ?  Age,  si  nocentes,  cujus  maleficii  ?  num- 
quid,  praeter  venenum  quaesitum,  quo  Avitus  necare- 
tur,  objectum  est  ?  numquid  aliud  in  illis  judiciis  ver- 
satum  est,  praeter  hasce  insidias  Avito  ab  Oppianico 
per  Fabricios  factas  ?  Nihil,nihil  inquam,  aliud,  ju- 
dices,  reperietis.  Exstat  memoria:  sunt  tabulae  pu- 
blicae  :  redargue  me,  si  mentior :  testium  dicta  recita : 
doce,  in  illorum  judiciis,  quid,  praeter  hoc  venenum 
Oppianici,  non  modo  in  criminis,  sed  in  maledicti, 
loco  sit  objectum. 

Multa  dici  possunt,  quare  ita  necesse  fuerit  judi- 
cari :  sed  ego  occurram  exspectationi  vestrae,  judices. 
Nam,  etsi  a  vobis  sic  audior,  ut  nunquam  benignius 
neque  attentius  quemquam  auditum  putem  ;  tamen 
vocat  me  alio  jamdudum  tacita  vestra  exspectatio, 
quae  mihi  obloqui  videtur.  Quid  ergo  ?  negasne,  il- 

lud  judicium  esse  corruptum  ?  Non  ego :  sed,  ab  hoc 
corruptum  non  esse,  confirmo.  A  quo  igitur  est  cor- 
ruptum  ?  Opinor,  primum,  si  incertum  fuisset,  quis- 
nam  exitus  illius  judicii  futurus  esset ;  verisimilius 
tamen  [esset,]  eum  potius  corrupisse,  qui  metuisset 
ne  ipse  condemnaretur,  quam  illum,  qui  veritus  esset 
ne  alter  absolveretur.  Deinde,  cum  esset  nemini  du- 
bium,  quid  judicari  necesse  esset,  eum  certe  potius, 
qui  sibi  aliqua  ratione  dimderet,  quam  eum,  qui  om- 
ni  ratione  confideret :  postremo,  certe  potius  illum, 
qui  bis  apud  eos  judices  ofFendisset,  quam  eum,  qui 
bis  causam  iis  probavisset.  Unum  quidem  certe,  nemo 
erit  tam  iniquus  Cluentio,  qui  mihi  non  concedat :  si 
constet,  corruptum  illud  esse  judicium,  aut  ab  Avi- 
to  aut  ab  Oppianico  esse  corruptum.  Si  doceo  non  ab 
Avito,  vinco,  ab  Oppianico :  si  ostendo  ab  Oppianico, 
purgo  Avitum.  Quare,  etsi  satis  docui,  rationem  nul- 
lam  huic  corrumpendi  fuisse  (ex  quo  intelligitur,  ab 
Oppianico  esse  corruptum) ;  tamen  de  illo  ipso  sepa- 
ratim  cognoscite. 

XXIV.  Atque  egoillanon  argumentabor,  qua?  sunt 
gravia,  vehementer :  eum  corrupisse,  qui  in  periculo 
fuerit ;  eum  qui  metuerit ;  eum  qui  spem  salutis  in 
alia  ratione  non  habuerit ;  eum  qui  semper  singulari 
fuerit  audacia.  Multa  sunt  ejusmodi :  verum,  cum 
habeam  rem  non  dubiam,  sed  apertam  atque  mani- 
festam,  enumeratio  singulorum  argumentorum  non 
est  necessaria. 

Dico,  C.  y£lio  Staleno,  judici,  pecuniam  grandem 
Statium  Albium,  ad  corrumpendum  judicium,  de- 
disse.  Num  quis  negat  ?  Te  appello,  Oppianice ;  te, 
T.  Atti ;  quorum  alter  eloquentia  damnationem  il- 
lam,  alter  tacita  pietate,  deplorat.  Audete  negare,  ab 
Oppianico  Staleno  judici  pecuniam  datam  :  negate, 
negate,  inquam,  in  eo  loco.  Quid  reticetis  ?  At  ne- 
gare  non  potestis,  quod  repetistis,  quod  confessi  estis, 
quod  abstulistis.  Quo  tandem  igitur  ore  mentionem 
corrupti  judicii  facitis,  cum  ab  istaparte  judicipecu- 

niam  ante  judicium  datam,  post  judicium  ereptam, 
esse  fateamini  ? 

Quonam  igitur  haec  modo  gesta  sunt  ?  Repetam 
paulo  altius,  judices ;  et  omnia,  qua3  in  diuturna, 
obscuritate  latuerunt,  sic  aperiam,  ut  ea  cernere  ocu- 
lis  videamini.  Vos,  queeso,  ut  adhuc  me  attente  audis- 
tis,  item,  quaa  reliqua  sunt,  audiatis :  profecto  nihil 
a  me  dicetur,  quod  non  dignum  hoc  conventu  et  si- 
lentio,  dignum  vestris  studiis  atque  auribus,  esse 
videatur. 

Nam,  ut  primum  Oppianicus,  ex  eo  quod  Scaman- 
der  reus  erat  factus,  quid  sibi  impenderet,  ccepit  su- 
spicari ;  statim  se  ad  hominis  egentis,  audacis,  in  ju- 
diciis  corrumpendis  exercitati,  tum  autem  judicis, 
Staleni,  familiaritatem  applicavit.  Ac  primum,  Sca- 
mandro  reo,  tantum  donis,  datis,  muneribusque  per- 
fecerat,  ut  eo  auctore  uteretur  cupidiore,  quam  fides 
judicis  postulabat.  Post  autem,  cum  esset  Scamander 
unius  Staleni  sententia  absolutus,  patronus  autem 
Scamandri  ne  sua  quidem  sententia  liberatus  ;  acri- 
oribus  saluti  suae  remediis  subveniendum  putavit. 
Tum  a  Staleno,  sicut  ab  homine  ad  excogitandum 
acutissimo,  ad  audendum  impudentissimo,  ad  eiiici- 
endum  acerrimo,  (haec  enim  ille  et  ahqua,  ex  parte 
habebat,  et  majore  ex  parte  se  habere  simulabat) 
.auxilium  capiti  et  fortunis  suis  petere  coepit. 

XXV.  Jam  hoc  non  ignoratis,  judices,  ut  etiam 
-bestiae,  fame  dominante,  plerumque  ad  eum  locum, 
ubi  pastse  aliquando  sint,  revertantur.  Stalenus  ille, 
Hennio  ante,  eum  causam  bonorum  Safinii  Atellae  re- 
■cepisset,  sexcentis  millibus  nummum  se  judicium  cor- 
rupturum  esse  dixerat.  Quaa  cum  accepisset  a  pu- 
pillo,  suppressit:  judicioque  facto,  nec  Safinio  nec 
bonorum  emtoribus  reddidlt.  Quam  cum  pecuniam 
profudisset,  et  sibi  nihil,  non  modo  ad  cupiditates 
suas,  sed  ne  ad  necessitatem  quidem,  reliquisset; 
statuit  ad  easdem  sibi  praedas  ac  suppressiones  judi- 
ciales  revertendum.    Itaque  cum  Oppianicum  jam 

perditum,  et  duobus  jugulatum  praejudiciis,  videret ; 
promissis  eum  suis  excitavit  abjectum,  et  simul  saluti 
desperare  vetuit.  Oppianicus  orare  hominem  ccepit, 
ut  sibi  rationem  ostenderet  judicii  corrumpendi. 

Ille  autem  (quemadmodum  ex  ipso  Oppianico  post- 
ea  est  auditum)  negavit,  quemquam  esse  in  civitate, 
praeter  se,  qui  id  efficere  posset.  Sed  primo  gravari 
ccepit,  quod  aedilitatem  se  petere  cum  hominibus  no- 
bilissimis,  et  invidiam  atque  offensionem  timere,  di- 
cebat.  Post  exoratus,  initio  permagnam  pecuniam  po- 
poscit :  deinde  ad  id  pervenit,  quod  confici  potuit ; 
et  sestertium  sexcenta  quadraginta  millia  deferri  ad  se 
domum  jussit.  Quae  pecunia  simul  atque  ad  eum  de- 
lata  est,  homo  impurissimus  statim  coepit  inejusmodi 
mente  et  cogitatione  versari :  nihil  esse  suis  rationi- 
bus  utilius,  quam  Oppianicum  condemnari:  illo 
absoluto,  pecuniam  illam  aut  judicibus  dispertien- 
dam,  aut  ipsi  esse  reddendam ;  damnato,  repetiturum 
esse  neminem.  Itaque  rem  excogitat  singularem.  At- 
que  hasc,  judices,  quae  vere  dicuntur  a  nobis,  facilius 
credetis,  si  cum  animis  vestris  longo  intervallo  recor- 
dari  C.  Staleni  vitam  et  naturam  volueritis :  nam, 
perinde  ut  opinio  est  de  cujusque  moribus,  ita,  quid 
ab  eo  factum  et  non  factum  sit,  existimari  potest. 

XXVI.  Cum  esset  egens,  sumtuosus,  audax,  cal- 
lidus,  perfidiosus,  et  cum  domi  suae,  [miserrimus  et 
inanissimus,]  tantum  nummorum  positum  videret ;  ad 
omnem  malitiam  et  fraudem  versare  mentem  suam 
ccepit :  Demne  judicibus  ?  Mihi  igitur  ipsi,  praeter 
periculum  etinfamiam,  quid  quaeretur  ?  Nihil  exco- 
gitem,  quamobrem  Oppianico  damnari  necesse  sit? 
qui  tandem  ?  nihil  enim  est,  quod  fieri  non  possit. 
Si  quis  eum  forte  casus  ex  periculo  eripuerit,  nonne 
reddendum  est  ?  Praecipitantem  igitur  impellamus, 
inquit,  et  perditum  prosternamus.  Capit  hoc  con- 
silium,  ut  pecuniam  quibusdam  judicibus  levissimis 
polliceatur,  deinde  eam  postea  supprimat ;  ut,  quo- 
niam  graves  homines  sua  sponte  severe  judicaturos 

putabat ;  hos,  qui  leviores  erant,  destitutione  iratos 
Oppianico  redderet.  Itaque,  ut  erat  semper  praepos- 
terus  atque  perversus,  initium  facit  a  Bulbo;  et 
eum,  quod  jamdiu  nihil  quaesierat,  tristem  atque  os- 
citantem,  leviter  impellit.  Quid  tu,  inquit?  ecquid 
me  adjuvas,  Bulbe,  ne  gratis  reipublicae  serviamus  ? 
Ille  vero,  simul  atque  hoc  audivit,  "  Ne  gratis ;" 
Quo  voles,  inquit,  sequar  :  sed  quid  affers  ?  Tum  ei 
quadraginta  millia,  si  esset  absolutus  Oppianicus, 
pollicetur:  et  eum,  ut  caeteros  appellet,  quibuscum 
loqui  consuesset,  rogat :  atque  etiam  ipse,  conditor 
totius  negotii,  Guttam  adspergit  huic  Bulbo. 

Itaque  minime  amarus  is  visus  est,  qui  aliquid  ex 
ejus  sermone  speculae  degustarat.  Unus  et  alter  dies 
intercesserat,  cum  res  parum  certa  videbatur :  seques- 
ter  et  confirmator  pecuniaa  desiderabatur.  Tum  ap- 
pellat  hilari  vultu  hominem  Bulbus,  ut  blandissime 
potest.  Quidtu,  inquit,  Paste?  (hoc  enim  sibi  Stale- 
nus  cognomen  ex  imaginibus  vEliorum  delegerat,  ne, 
si  se  Ligurem  fecisset,  nationis  magis  suae,  quam  ge- 
neris,  uti  cognomine  videretur.)  Qua  de  re  mecum 
locutus  es,  quaerunt  a  me,  ubi  sit  pecunia.  Hic  ille 
planus  improbissimus,  quaestu  judiciario  pastus,  qui 
illi  pecuniae,  quam  condiderat,  spe  jam  atque  animo 
incubaret,  contrahit  frontem :  (recordamini  faciem, 
atque  illos  ejus  fictos  simulatosque  vultus :)  queritur 
se  ab  Oppianico  destitutum:  et,  qui  esset  totus  ex 
fraude  et  mendacio  factus,  quique  ea  vitia,  quae  a  na- 
tura,  habebat,  etiam  studio  atque  artificio  quodam 
malitiae  condivisset,  pulchre  asseverat  se  ab  Oppi- 
anico  destitutum :  atque  hoc  addit  testimonii,  sua 
illum  sententia,  quam  palam  omnes  laturi  essent, 
condemnatum  iri. 

XXVII.  Manarat  sermo  in  consilio,  pecuniae  quam- 
dam  mentionem  inter  judices  esse  versatam.  Res  ne- 
que  tam  fuerat  occulta,  quam  erat  occultanda ;  ne- 
que  tam  erat  aperta,  quam  reipublicaacausa  aperienda. 
In  ea  obscuritate  ac  dubitatione  omnium,  Canutio, 
perito  homini,  qui  quodam  odore  suspicionis  Stale- 

num  corruptum  esse  sensisset,  neque  dum  rem  per- 
fectam  arbitraretur,  placuit  repente  pronuntiare  ju- 
dices.  Dixerunt,  se  id  velle.  Hic  tum  Oppianicus 
non  magnopere  pertimuit :  rem  a  Staleno  perfectam 
esse  arbitrabatur.  In  consilium  erant  ituri  judices 
XXXII:  sententiis  XVI  absolutio  confici  poterat. 
HS  quadragena  in  singulos  judices  distributa,  eum 
numerum  sententiarum  conficere  debebant,  ut  ad  cu- 
mulum,  spe  majorum  praemiorum,  ipsius  Staleni 
sententia  septimadecima  accederet.  Atque  etiam  casu 
tum,  quod  illud  repente  erat  factum,  Stalenus  ipse 
non  aderat.  Causam  nescio  quam  apud  judicem  de- 
fendebat.  FacilehocAvitus  patiebatur  :  facileCanu- 
tius:  at  non  Oppianicus,  neque  patronus  ejus,  L. 
Quintius ;  qui,  cum  esset  eo  tempore  tribunus  plebis, 
convicium  C.  Junio,  judici  quaestionis,  maximum 
fecit,  "  ut  ne  sine  Staleno  in  consilium  iretur :"  cum- 
que  id  ei  per  viatores  consulto  negligentius  agi  vide- 
retur,  ipse  a  publico  judicio  ad  privatum  Staleni  ju- 
dicium  profectus  est,  et  illud  pro  potestate  dimitti 
jussit :  Stalenum  ipse  ad  subsellia  adduxit.  Consur- 
gitur  in  consilium,  cum  sententias  Oppianicus  (quae 
tum  erat  potestas)  palam  ferri  velle  dixisset,  ut  Sta- 
lenus  scire  posset,  quid  cuique  deberetur.  Varia  ju- 
dicum  genera :  nummarii  pauci :  sed  omnes  irati. 
Ut  qui  accipere  in  Campo  consuerunt,  iis  candidatis, 
quorum  nummos  suppressos  esse  putant,  inimicissimi 
solent  esse ;  sic  ejusmodi  judices  infesti  tum  reo  vene- 
rant.  Caeteri  nocentissimum  esse  arbitrabantur :  sed 
spectabantsententias  eorum,  quos  corruptos  putabant ; 
ut  ex  iis  constituerent,  a  quo  judicium  corruptum 
videretur. 

XXVIII.  Ecce  tibi  ejusmodi  sortitio,  ut  in  primis 
Bulbo,  et  Staleno,  et  Guttae,  esset  judicandum.  Sum- 
ma  omnium  exspectatio,  quidnam  sententiae  ferrent 
leves  ac  nummarii  judices.  Atque  illi  omnes  sine  ulla 
dubitatione  condemnant  Hic  tum  injectus  est  ho- 
minibus  scrupulus,  et  quasdam  dubitatio,  quidnam 
esset  actum.  Deinde  homines  sapientes,  ex  vetere  illa 

disciplina  judiciorum,  (qui  neque  absolvere  homi- 
nemnocentissimumpossent,  neque  eum,  de  quo  esset 
orta  suspicio,  pecunia  oppugnatum,  re  illa  incognita, 
primo  condemnare  vellent)  non  liquere  dixerunt. 
Nonnulli  autem,  severi  homines,  hoc  statuerunt,  quo 
quisque  animo  quid  faceret,  spectari  oportere ;  et,  si 
alii,  pecunia  accepta,  verum  judicabant,  tamen  nihilo 
minus  se  superioribus  suis  judiciis  constare  putabant 
oportere.  Itaque  damnarunt.  Quinque  omnino  fue- 
runt,  qui  illum  vestrum  innocentem  Oppianicum, 
sive  imprudentia,  sive  misericordia,  sive  aliqua  su- 
spicione,  sive  ambitione  adducti,  absolverent. 

Condemnato  Oppianico,  statim  L.  Quintius,  homo 
maxime  popularis,  qui  omnes  rumorum  et  concionum 
ventos  colligere  consuesset,  oblatam  sibi  facultatem 
putavit,  ut  ex  invidia  senatoria  posset  crescere,  quod 
ejus  ordinis  judicia  minus  jam  probari  populo  arbi- 
trabatur.  Habetur  una  atque  altera  concio  vehemens 
et  gravis  :  accepisse  pecuniam  judices,  ut  innocentem 
reum  condemnarent,  tribunus  plebJs  clamitabat :  agi 
fortunas  omnium  dicebat :  nulla  esse  judicia :  qui 
pecuniosum  inimicum  haberet,  incolumem  esse  ne- 
minem  posse.  Homines  totius  ignari  negotii,  qui 
Oppianicum  nunquam  vidissent,  virum  optimum,  et 
hominem  pudentissimum,  pecunia  oppressum  arbi- 
trarentur,  incensi  suspicione,  rem  in  medium  vocare 
coeperunt,  et  causam  illam  totam  deposcere. 

Atque  illo  ipso  tempore  in  aedes  T.  Annii,  ho- 
minis  honestissimi,  necessarii  et  amici  mei,  noctu 
Stalenus,  arcessitus  ab  Oppianico,  venit.  Jam  castera 
nota  sunt  omnibus  :  ut  cum  illo  Oppianicus  egerit  de 
pecunia  ;  ut  ille  se  redditurum  esse  dixerit ;  ut  eorum 
sermonem  omnem  audierint  viri  boni,  qui  tum  con- 
sulto  prope  in  occulto  stetissent ;  ut  res  patefacta, 
atque  in  forum  prolata,  et  pecunia  omnis  a  Staleno 
extorta  atque  erepta  sit. 

XXIX.  Hujus  Staleni  persona,  populo  jam  nota 
atqueperspecta,  ab  nulla  turpi  suspicione  abhorrebat : 
suppressam  esse  ab  eo  pecuniam,  quam  pro  reo  pro- 

nuntiasset,  qui  erant  in  concione,  non  intelligebant : 
neque  enim  docebantur.  Versatam  esse  in  judicio 
mentionem  pecuniaa  sentiebant :  innocentem  reum 
condemnatum  esse  audiebant :  Staleni  sententia  con- 
demnatum  viidebant :  non  gratis  id  ab  eo  factum  esse, 
quod  hominem  norant,  judicabant.  Similis  in  Bulbo, 
in  Gutta,  in  aliis  nonnullis,  suspieio  consistebat.  Ita- 
que  confiteor ;  licet  enim  jam  impune,  hoc  praeser- 
tim  in  loco,  confiteri  (quod  Oppianici  non  modo  vita, 
sed  etiam  nomen,  ante  illud  tempus,  populo  ignotum 
fuisset ;  indignissimum  porro  videretur,  circumven- 
tum  esse  innocentem  pecunia ;  hanc  deinde  suspicio^ 
nem  augeret  Staleni  improbitas,  et  nonnullorum  ejus 
similium  judicum  turpitudo ;  causam  autem  ageret 
L.  Quintius,  homo  cum  summa  potestate  praeditus, 
tum  ad  inflammandos  animos  multitudinis  accommo- 
datus)  summam  illi  judicio  invidiam  infamiamque 
esse  conflatam.  Atque  in  hanc  flammam  recentem, 
C.  Junium,  qui  illi  qua^stioni  praefuerat,  injectum 
esse  memini ;  et  illum,  hominem  aedilicium,  jam  prae- 
torem  opinionibus  hominum  constitutum,  non  dis- 
ceptatione  dicendi,  sed  clamore  hominum,  de  foro,  at- 
que  adeo  de  civitate,  esse  sublatum. 

Neque  me  poenitet,  hoc  potius  tempore,  quam  illo, 
causam  A.  Cluentii  defendere.  Causa  enim  manet 
eadem,  quae  mutari  nullo  modo  potest :  temporis  in- 
iquitas  atque  invidia  recessit ;  ut,  qucd  in  tempore 
mali  fuit,  nihil  obsit ;  quod  in  causa.  boni  fuit,  pro- 
sit.  Itaque,  nunc  quemadmodum  audiar,  sentio,  non 
modo  ab  iis  quorum  judicium  atque  potestas  est,  sed 
etiam  ab  illis  quorum  tantum  est  existimatio.  At, 
tum  si  dicerem,  non  audirer :  non  quod  alia  res  esset, 
immo  eadem,  sed  tempus  aliud.  Id  adeo  sic  cognos- 
cite. 

XXX.  Quis  tum  auderet  dicere,  nocentem  con- 
demnatum  esse  Oppianicum  ?  quis  nunc  id  audet 
negare  ?  Quis  tum  posset  arguere,  ab  Oppianico  ju- 
dicium  tentatum  esse  pecunia  ?  quis  id  hoc  tempore 
inficiari  potest  ?  Cui  tum  liceret  docere,  Oppianicum 

reum  factum  esse  tum  denique,  cum  duobus  proxi- 
mis  praejudiciis  condemnatus  esset  ?  quis  est,  qui  id 
hoc  tempore  infirmare  conetur  ?  Quare,  invidia  re- 
mota,  quam  dies  mitigavit,  oratio  mea  deprecata  est, 
vestra  fides  atque  aequitas  a  veritatis  disceptatione  re- 
jecit ;  quid  est  prasterea,  quod  in  causa  relinquatur? 

Versatam  esse  in  judicio  pecuniam,  constat :  ea, 
quasritur,  unde  profecta  sit  ?  ab  accusatore,  an  ab 
reo.  Accusator  dicit  hasc :  Primum,  gravissimis  cri- 
minibus  accusabam,  ut  nihil  opus  esset  pecunia : 
deinde,  condemnatum  adducebam,  ut  ne  eripi  quidem 
pecunia  posset :  postremo,  etiamsi  absolutus  esset, 
mearum  tamen  omnium  fortunarum  status  incolumis 
maneret.  Quid  contra  reus?  Primum,  ipsam  multi- 
tudinem  et  atrocitatem  criminum  pertimescebam : 
deinde,  Fabriciis  propter  conscientiam  mei  sceleris 
condemnatis,  me  esse  condemnatum,  sentiebam :  pos- 
tremo,  in  eum  casum  veneram,  ut  omnis  mearum  for- 
tunarum  status  unius  judicii  periculo  contineretur. 

Age,  quoniam  corrumpendi  judicii  causas  ille  mul- 
tas  et  graves  habuit,  hic  nullam  ;  profectio  ipsius  pe- 
cuniae  requiratur.  Confecit  tabulas  diligentissime 
Cluentius :  hasc  autem  res  habet  hoc  certe,  ut  nihil 
possit  neque  additum,  neque  detractum  dere  familiari, 
latere.  Anni  sunt  octo,  cum  ista  causa  in  ista  medi- 
tatione  versatur ;  cum  omnia,  quae  nunc  ad  eam  rem 
pertinent,  et  ex  hujus  et  ex  aliorum  tabulis,  agitatis, 
tractatis,  inquiritis;  cum  interea  Cluentianae  pecu- 
niae  vestigium  nullum  invenitis.  Quid  ?  Albiana  pe- 
cunia  vestigiisne  nobis  odoranda  est,  an  ad  ipsum  cu- 
bile,  vobis  ducibus,  venire  possumus  ?  Tenentur  uno 
in  loco  HS  DCXL  :  tenentur  apud  hominem  auda- 
cissimum  :  tenentur  apud  judicem.  Quid  vultis  am- 
plius  ? 

At  enim  Stalenus  non  fuit  ab  Oppianico,  sed  a 

Cluentio,  ad  judicium  corrumpendum  constitutus. 

Cur  eum,  cum  in  consilium  iretur,  Cluentius  et  Ca- 

nutius  abesse  patiebantur  ?    Cur,  cum  in  consilium 

(Orat.)  vol.  ii.  s 

mittebant,  Stalenum  judicem,  cui  pecuniam  dederant, 
non  requirebant  ?  Oppianicus  quaerebat  ?  Quintius 
flagitabat  ?  sine  Staleno  ne  in  consilium  iretur,  tri- 
bunicia  potestate  perfectum  est? 

At  condemnavit.  Hanc  enim  damnationem  dede- 
rat  obsidem  Bulbo  et  caeteris,  ut  destitutus  ab  Oppi- 
anico  videretur.  Quare,  si  istinc  causa  corrumpendi 
judicii,  istinc  pecunia,  istinc  Stalenus,  istinc  denique 
omnis  fraus  et  audacia  est ;  hinc  pudor,  honesta  vita, 
et  nulla  suspicio  pecuniae,  nulla  corrumpendi  judicii 
causa ;  patimini,  veritate  patefacta,  atque  omni  errore 
sublato,  eo  transire  illius  turpitudinis  infamiam,  ubi 
caetera  maleficia  consistant ;  ab  eo  invidiam  discedere 
aliquando,  ad  quem  nunquam  accessisse  culpam  vi- 
deatis. 

XXXI.  At  enim  pecuniam  Staleno  dedit  Oppi- 
anicus,  non  ad  corrumpendum  judicium,  sed  ad  con- 
ciliationem  gratiae.  Tene  hoc,  Atti,  dicere,  tali  pru- 
dentia,  etiam  usu  atque  exercitatione  praeditum  ? 
Sapientissimum  esse  dicunt  eum,  cui,  quod  opus  sit, 
ipsi  veniat  in  mentem ;  proxime  accedere  illum,  qui 
alterius  bene  inventis  obtemperet.  In  stultitia  contra 
est.  Minus  enim  stultus  est  is,  cui  nihil  in  mentem 
venit,  quam  ille,  qui,  quod  stulte  alteri  venit  in 
mentem,  comprobat.  Istam  conciliationem  gratiae 
Stalenus  tum,  recenti  re,  cum  faucibus  premeretur, 
excogitavit ;  sive,  (ut  homines  tum  loquebantur)  a  P. 
Cethego  admonitus,  istam  dedit  conciliationis  et  gra- 
tiae  fabulam.  Nam,  fuisse  hunc  hominum  sermonem, 
recordari  potestis :  Cethegum,  (quod  hominem  odis- 
set,  et  quod  ejus  improbitatem  versari  in  republica 
nollet,  et  quod  videret,  eum,  qui  se  ab  reo  pecuniam, 
cum  judex  esset,  clam  atque  extra  ordinem  accepisse 
confessus  esset,  salvum  esse  non  posse)  minus  ei  fidele 
consilium  dedisse.  In  hoc  si  improbus  Cethegus  fuit, 
videtur  mihi  adversarium  removere  voluisse.  Sin  erat 
ejusmodi  causa,  ut  Stalenus  nummos  se  accepisse  ne- 
gare  non  posset  (nihil  autem  erat  periculosius,  nec 

turpius,  quam,  ad  quam  rem  accepisset,  confiteri), 
non  est  consilium  Cethegi  reprehendendum. 

Verum  alia  causa  tum  Staleni  fuit,  alia  nunc, 
Atti,  tua  est.  IUe,  cum  re  premeretur,  quodcum- 
que  diceret,  honestius  diceret,  quam  si,  quod  erat  fac- 
tum,  fateretur :  te  vero  illud  idem,  quod  tum  explo- 
sum  et  ejectum  est,  nunc  retulisse  demiror.  Qui  enim 
poterat  tum  in  gratiam  redire  cum  Oppianico  Cluen- 
tius  ?  qui  cum  matre  habebat  simultates  :  haerebatin 
tabulis  publicis  reus  et  accusator :  condemnati  erant 
Fabricii :  nec  elabi  alio  accusatore  poterat  Albius, 
nec,  sine  ignominia  calumniae,  relinquere  accusatio- 
nem  Cluentius. 

XXXII.  An  ut  praevaricaretur  ?  Jam  id  quoque 
ad  corrumpendum  judicium  pertinet,  Sed  quid  opus 
erat  ad  eam  rem  judice  sequestre  ?  et  omnino,  quam- 
obrem  tota  ista  res  per  Stalenum  potius,  hominem  ab 
utroque  alienissimum,  sordidissimum,  turpissimum, 
quam  per  bonum  aliquem  virum  ageretur,  et  amicum 
necessariumque  communem  ?  Sed  quid  ego  haec  plu- 
ribus,  quasi  de  re  obscura,  disputo  ?  cum  ipsa  pecu- 
nia,  quae  Staleno  data  est,  numero  ac  summa  sua, 
non  modo,  quanta  fuerit,  sed  etiam  ad  quam  rem  data 
fuerit,  ostendat.  Sexdecim  dico  judices,  utOppianicus 
absolveretur,  corrumpendos  fuisse ;  ad  Stalenum  sex- 
centa  et  quadraginta  millia  nummum  esse  delata.  Si 
(ut  tu  dicis)  gratiae  conciliandae  causa,  quadraginta 
istorum  accessio  millium  quid  valet  ?  si  (ut  nos  dici- 
mus)  ut  quadragenamillia  nummum  sedecim  judicibus 
darentur,  non  Archimedes  melius  potuit  describere. 

At  enim  judicia  facta  permulta  sunt,  a  Cluentio 
judicium  esse  corruptum.  Immo  vero,  ante  hoc  tem- 
pus,  omnino  ista  ipsa  res  suo  nomine  in  judicium 
nunquam  est  vocata.  Ita  multum  agitata,  ita  diu 
jactata  ista  res  est,  ut  hodierno  die  primum  causa  illa 
defensa  sit ;  hodierno  die  primum  veritas  vocem  con- 
tra  invidiam,  his  judicibus  freta,  miserit.  Verum- 
tamen  multa  ista  judicia  quae  sunt  ?  Ego  enim  me 
ad  omnia  confirmavi,  et  sic  paravi,  ut  docerem,  quae 

facta  postea  judicia  de  illo  judicio  dicerentur,  partim 
ruinae  similiora  aut  tempestati,  quam  judicio  et  dis- 
ceptationi,  fuisse ;  partim  nihil  contra  Avitum  va« 
lere ;  partim  etiam  pro  hoc  esse ;  partim  esse  ejus- 
modi,  ut  neque  appellata  unquam  judicia  sint,  neque 
existimata.  Hic  ego,  magis  ut  consuetudinem  ser- 
vem,  quam  quod  vos  non  vestra  hoc  sponte  faciatis, 
petam  a  vobis,  ut  me,  dum  de  his  singulis  disputo 
judiciis,  attente  audiatis. 

XXXIII.  Condemnatus  est  C.  Junius,  qui  ei 
quaestioni  praefuerat.  Adde  etiam  illud,  si  placet : 
tum  est  condemnatus,  cum  esset  judex  quaestionis. 
Non  modo  causae,  sed  ne  legi  quidem,  quidquam  per 
tribunum  plebis  laxamenti  datum  est.  Quo  tempore 
illum  a  quaestione  ad  nullum  aliud  reipublicae  munus 
abduci  licebat,  eo  tempore  ad  quaestionem  ipse  ab- 
reptus  est.  At  quam  quaestionem?  Vultus  enim  ves- 
tri,  judices,  me  invitant,  ut,  quae  reticenda  putaram, 
libeat  jam  libere  dicere. 

Quid  ?  illa  tandem  quasstio,  aut  disceptatio,  aut 
judicium  fuit  ?  Putabo  fuisse.  Dicat,  qui  vult,  hodie 
de  illo  populo  concitato,  cui  tum  mos  gestus  est :  qua 
de  re  Junius  causam  dixerit.  Quemcumque  rogaris, 
hoc  respondebit :  Quod  pecuniam  acceperit,  quodin- 
nocentem  circumvenerit.  Est  haec  opinio.  At,  si  ita 
esset,  hac  lege  accusatum  esse  oportuit,  qua  accu- 
satur  Avitus.  At  ipse  ea  lege  quaerebat.  Paucos  dies 
exspectasset  Quintius.  At  neque  privatus  accusare, 
nec,  sedata  jam  invidia,  volebat.  Videtis  igitur,  ncn 
in  causa,  sed  in  tempore  ac  potestate,  spem  omnem 
accusatoris  fuisse. 

Multam  petivit.  Qua  lege  ?  Quod  in  legem  non 
jurasset:  quae  res  nemini  unquam  fraudi  fuit ;  et 
quod  C.  Verres,  praetor  urbanus,  homo  sanctus  et  di- 
ligens,  subsortitionem  ejus  in  eo  codice  non  haberet, 
qui  tum  interlitus  proferebatur.  His  de  causis  C.  Ju- 
nius  condemnatus  est,  judices,  levissimis  et  infirmis- 
simis ;  quas  omnino  in  judicium  afferri  non  oportuit. 
Itaque  oppressus  est,  non  causa,  sed  tempore. 

XXXIV.  Hoc  vos  Cluentio  judicium  putatis  ob- 
esse  oportere  ?  Quam  ob  causam  ?  Si  ex  lege  subsor- 
titus  non  erat  Junius,  aut  si  in  legem  aliquando  non 
juraverat,  idcirco  illius  damnatione  aliquid  de  Clu- 
entio  judicabatur  ?  Non,  inquit :  sed  ille  idcirco  his 
legibus  condemnatus  est,  quod  contra  aliam  legem 
commiserat,  Qui  hoc  confitentur,  possunt  illud  iidem 
judicium  fuisse  defendere.  Ergo  idcirco,  inquit,  in- 
festus  tum  praetor  Junio  fuit,  quod  illud  judicium 
corruptum  per  eum  putabatur.  Num  igitur  hoc  tem- 
pore  causa  mutata  est  ?  num  alia  res,  alia  ratio  illius 
judicii,  alia  natura  totius  negotii  nunc  est,  ac  tum 
fuit  ?  Non  opinor,  ex  iis  rebus,  quae  gestae  sunt,  rem 
ullam  potuisse  mutari. 

Quid  ergo  est  causae,  quod  nunc  nostra  defensio 
audiatur  tanto  silentio,  tunc  Junio  defendendi  sui 
potestas  erepta  sit  ?  Quia  tum  in  causa  nihil  erat, 
praeter  invidiam,  errorem,  suspicionem,  conciones 
quotidianas,  seditiose  ac  populariter  concitatas.  Ac- 
cusabat  tribunus  plebis  idem  in  concionibus,  idem 
ad  subsellia  :  ad  judicium  non  modo  de  concione, 
sed  etiam  cum  ipsa  concione,  veniebat.  Gradus  illi 
Aurelii,  tum  novi,  quasi  pro  theatro  illi  judicio  aedi- 
ficati  videbantur :  quos  ubi  accusator  concitatis  ho- 
minibus  complerat,  non  modo  dicendi  ab  reo,  sed  ne 
surgendi  quidem,  potestas  erat 

Nuper,  apud  C.  Orchinium,  collegam  meum,  lo- 
cus  ab  judicibus  Fausto  Sullae  de  pecuniis  residuis 
non  est  constitutus :  non  quo  illi  aut  exlegem  esse 
Sullam,  aut  causam  pecuniae  publicae  contemtam  at- 
que  abjectam  putarent ;  sed  quod,  accusante  tribuno 
plebis,  conditione  aequa,  disceptari  posse  non  putarent. 
Quid  ?  conferam  Sullamne  cum  Junio  ?  an  hunc 
tribunum  plebis  cum  Quintio  ?  an  vero  tempus  cum 
tempore  ?  Sulla  maximis  opibus,  cognatis,  affinibus, 
necessariis,  clientibus  plurimis :  haec  autem  apud  Ju- 
nium  parva  et  infirma,  et  ipsius  labore  quaesita  atque 
collecta.  Hic  tribunus  plebis,  modestus,  pudens,  ncn 

s:* 

modo  non  seditiosus,  sed  etiam  seditiosis  adversarius ; 
ille  autem  acerbus,  crimmosus,  popularis  homo,  ac 
turbulentus.  Tempus  hoc  tranquillum  ac  pacatum  ; 
illud  omnibus  invidige  tempestatibus  concitatum.  Qua3 
cum  ita  essent,  in  Fausto  tamen  illi  judices  statuerunt, 
iniqua  conditione  reum  causam  dicere,  cum  adver- 
sario  ejus,  ad  jus  accusationis,  summa  vis  potestatis 
accederet. 

XXXV.  Quam  quidem  rationem  vos,  judices, 
diligenter,  pro  vestra  sapientia  et  humanitate,  cogi- 
tare  et  penitus  perspicere  debetis,  quid  mali,  quantum 
periculi  unicuique  nostrum  inferre  possit  vis  tribuni- 
cia,  conflata  prassertim  invidia,  et  concionibus  seditiose 
concitatis.  Optimis  (hercle)  temporibus,  tum,  cum 
homines  se  non  jactatione  populari,  sed  dignitate  at- 
que  innocentia,  tuebantur,  tamen  nec  P.  Popillius, 
nec  Q.  Metellus,  clarissimi  atque  amplissimi  viri, 
vim  tribuniciam  sustinere  potuerunt;  nedum,  his 
temporibus,  his  moribus,  his  magistratibus,  sine  ves- 
tra  sapientia,  ac  sine  judiciorum  remediis,  salvi  esse 
possimus. 

Non  fuit  igitur  illud  judicium  judicii  simile,  ju- 
dices  :  non  fuit ;  in  quo  non  modus  est  habitus,  non 
mos  consuetudoque  servata,  non  causa  defensa.  Vis 
illa  fuit,  et  (ut  saepe  jam  dixi)  ruina  quaedam  atque 
tempestas,  et  quidvis  potius,  quam  judicium,  aut  dis- 
ceptatio,  aut  quaestio.  Quod  si  quis  est,  qui  illud  ju- 
dicium  fuisse  arbitretur,  et  qui  his  rebus  judicatis 
standum  putet ;  is  tamen  hanc  causam  ab  illa,  debet 
sejungere.  Ab  illo  enim,  sive  quod  in  legem  non  ju- 
rasset,  sive  quod  ex  lege  subsortitus  judicem  non  esset, 
multa  petita  esse  dicitur.  Cluentii  autem  ratio  cum 
illis  legibus,  quibus  a  Junio  multa  petita  est,  nulla 
potest  ex  parte  esse  conjuncta. 

At  etiam  Bulbus  est  condemnatus.  Adde,  majes- 
tatis ;  ut  intelligas,  hoc  judicium  cum  illo  non  esse 
conjunctum.  At  est  hoc  illi  crimen  objecturm  Fa- 
teor :  sed  etiam  legionem  esse  ab  eo  sollicitatam  in 

Illyrico,  C.  Cosconii  literis  et  multorum  testimoniis 
planum  factum  est :  quod  crimen  erat  proprium  illius 
quaestionis,  et  quae  res  lege  majestatis  tenebatur.  At 
hoc  obfuit  ei  maxime.  Jam  ista  divinatio  est :  qua  si 
uti  licet ;  vide,  ne  mea  conjectura  multo  sit  verior. 
Ego  enim  sic  arbitror,  Bulbum,  quod,  homo  nequam, 
turpis,  improbus,  multis  flagitiis  contaminatus,  in 
judicium  sit  adductus,  idcirco  facilius  esse  damnatum. 
Tu  mihi,  ex  tota  causa  Bulbi,  quod  tibi  commodum 
est,  eligis,  ut  id  esse  secutos  judices  dicas. 

XXXVI.  Quapropter,  hoc  Bulbi  judicium  non 
plus  obesse  huic  causae  debet,  quam  illa,  quae  com- 
memorata  sunt  ab  accusatore,  duo  judicia,  P.  Popil- 
lii,  et  T.  Guttae ;  qui  causam  de  ambitu  dixerunt ; 
qui  accusati  sunt  ab  iis,  qui  erant  ipsi  ambitus  con- 
demnati :  quos  ego  non  idcirco  esse  arbitror  in  inte- 
grum  restitutos,  quod  planum  fecerint,  illos  ob  rem 
judicandam  pecuniam  accepisse ;  sed  quod  judicibus 
probarint,  (quod,  in  eodem  genere,  in  quo  ipsi  ofFen- 
dissent,  alios  reprehendissent)  se  ad  praemia  legis  ve- 
nire  oportere.  Quapropter,  neminem  dubitare  existi- 
mo,  quin  illa  damnatio  ambitus  nulla  ex  parte  cum 
causa  Cluentii  vestroque  judicio  conjuncta  esse  possit. 

Quid,  quod  Stalenus  est  condemnatus  ?  Non  dico 
hoc  tempore,  judices,  id  quod  nescioan  dici  oporteat, 
illum  majestatis  esse  damnatum  :  non  recito  testi- 
monia  hominum  honestissimorum,  quae  in  Stalenum 
sunt  dicta  ab  iis  qui  M.  iEmilio,  clarissimo  viro,  le- 
gati,  et  praefecti,  et  tribuni  militares  fuerunt ;  quo- 
rum  testimoniis  planum  factum  est,  maxime  ejus 
opera,  cum  quaestor  esset,  in  exercitu  seditionem  esse 
conflatam.  Ne  illa  quidem  testimonia  recito,  quoa 
dicta  sunt  de  HS  BC  ;  qua?  ille  cum  accepisset  no- 
mine  judicii  Safiniani,  (sicut  in  Oppianici  judicio 
postea)  retinuit  atque  suppressit. 

Omitto  et  haec,  et  alia  permulta,  quae  illo  judicio 
in  Stalenum  dicta  sunt :  hoc  dico,  eamdem  tum 
fuisse  P.  et  L.  Cominiis,  equitibus  Romanis,  hones- 
tissimis  hominibus,  et  disertis,  cantroversiam  cum 

Staleno,  quem  accusabant,  quss  nunc  mihi  est  cum 
Attio.  Cominii  dicebant  idem,  quod  ego  dico :  Sta- 
lenum  ab  Oppianico  pecuniam  accepisse,  ut  judicium 
corrumperet :  Stalenus,  conciliandae  gratia3  causa,  se 
accepisse  dicebat. 

Irridebatur  haec  illius  reconciliatio,  et  persona  viri 
boni  suscepta,  sicut  in  statuis  inauratis,  quas  posuit 
ad  Jutumae ;  quibus  subscripsit,  M  Reges  abs  se  in 
gratiam  esse  reductos."  Exagitabantur  omnes  ejus 
fraudes  atque  fallaciae :  tota  vita,  in  ejusmodi  ratione 
versata,  aperiebatur  :  egestas  domestica,  quaestus  fo- 
rensis,  in  medium  proferebatur :  nummarius  inter- 
pres  pacis  et  concorcliae  non  probabatur.  Itaque  tum 
Stalenus,  cum  idem  defenderet,  quod  Attius,  con- 
demnatus  est. 

Cominii  cum  hoc  agerent,  quod  nos  in  tota  causa 
egimus,  probaverunt.  Quamobrem,  si,  Staleni  dam- 
natione,  Oppianicum  judicium  corrumpere  voluisse, 
Oppianicum  judici  ad  emendas  sententias  dedisse  pe- 
cuniam,  judicatum  est ;  cum  ita  constitutum  sit,  uti 
in  illa  culpa  aut  Cluentius  sit,  aut  Oppianicus  ; 
Cluentii  nummus  nullus  judici  datus  ullo  vestigio 
reperitur ;  Oppianici  pecunia,  post  judicium  factum, 
a  judice  ablata  est;  potest  esse  dubium,  quin  illa 
damnatio  Staleni,  non  modo  non  sit  contra  Cluen- 
tium,  sed  maxime  nostram  causam  defensionemque 
confirmet  ? 

XXXVII.  Ergo  adhuc  Junii  judicium  video  esse 
ejusmodi,  ut  incursionem  potius  seditionis,  vim  mul« 
titudinis,  impetum  tribunicium,  quam  judicium,  ap- 
pellandum  putem.  Quod  si  quis  illud  judicium  ap- 
pellet,  tamen  hoc  confiteatur  necesse  est,  nullo  modo 
illam  multam,  quae  a  Junio  petita  sit,  cum  Cluentii 
causa  posse  conjungi.  Illud  igitur  Junianum  per  vim 
factum  est:  Bulbi,  et  Popillii,  et  Guttae,  contra 
Cluentium  non  est :  Staleni,  etiam  pro  Cluentio  est. 
Videamus,  ecquodaliudjudicium,  quod  pro  Cluentio 
sit,  proferre  possimus. 

Dixitne  tandem  causam  C.  Fidiculanius  Falcuia, 

qui  Oppianicum  condemnarat,  cum  praesertim  (id, 
quod  fuit  in  illo  judicio  invidiosissimum)  paucos  dies 
ex  subsortitione  sedisset  ?  Dixit,  et  bis  quidem  dixit. 
In  summam  enim  L.  Quintius  invidiam  concionibus 
eum  quotidianis,  seditiosis  et  turbulentis,  adduxerat. 
Uno  judicio  multaest  ab  eo  petita,  sicut  ab  Junio,  quod 
non  suae  decuriae  munere,  neque  ex  lege,  sedisset. 
Paulo  sedatiore  tempore  est  accusatus,  quam  Junius, 
sed  eadem  fere  lege  et  crimine.  Quia  nulla  in  judicio 
seditio,  neque  vis,  neque  turba  versata  est,  prima  ac- 
tione  facillime  est  absolutus.  Non  numero  hanc  ab- 
solutionem  :  niliilo  minus  enim  potest  (ut  illam  mul- 
tam  non  commiserit)  accepisse  tamen,  ob  rem  judi- 
candam,  [pecuniam,  quam  Stalenus,  qui  causam] 
nusquam  eadem  lege  dixit.  Proprium  crimen  illud 
quaastionis  ejus  non  fuit. 

Fidiculanius  quid  fecisse  dicebatur  ?  accepisse  a 
Cluentio  HS  CCCC.  Cujus  erat  ordinis  ?  senatorii. 
Qua  lege  in  eo  genere  a  senatore  ratio  repeti  solet 
de  pecuniis  repetundis,  ea  lege  accusatus,  honestis- 
sime  est  absolutus.  Acta  est  enim  causa  more  majo- 
rum,  sine  vi,  sine  metu,  sine  periculo  :  dicta,  et  ex- 
posita,  et  demonstrata  sunt  omnia.  Addocti  judices 
sunt,  non  modo  potuisse  honeste  ab  eo  reum  con- 
demnari,  qui  non  perpetuo  sedisset ;  sed,  si  aliud  is 
judex  nihil  scisset,  nisi,  quae  praejudicia  de  eo  facta 
esse  constarent,  audire  praaterea  nihil  debuisse. 

XXXVIII.  Tum  etiam  illiquinque,  qui,  imperi- 
torum  hominum  rumusculos  aucupati,  tum  illum 
absolverunt,  jam  suam  clementiam  laudari  magno- 
pere  nolebant :  a  qu.ibus  si  qui  quaereret,  sedissentne 
judices  in  C.  Fabricium  ;  sedisse  se  dicerent.  Si  in- 
terrogarentur,  num  quo  crimine  is  esset  accusatus, 
praeterquam  veneni  ejus,  quod  quassitum  Avito  di- 
ceretur,  negarent:  si  deinde  essent  rogati,  quid  judi- 
cassent ;  condemnasse  se  dicerent :  nemo  enim  ab- 
solvit.  Eodem  modo  quaesitum  si  esset  de  Scaman- 
dro,  certe  idem  respondissent :  tametsi  ille  una  sen- 

tentia  est  absolutus ;  sed  illam  unam  nemo  tum  isto- 
rum  suam  dici  vellet. 

Uter  igitur  facilius  sua3  sententiae  rationem  redde- 
ret  ?  isne,  qui  se  et  sibi  et  rei  judicatae  constitisse  di- 
cit ;  an  ille,  qui  se,  in  principem  maleficii,  lenem ;  in 
adjutores  ejus  et  conscios,  vehementissimum,  esse  re- 
spondet  ?  Quorum  ego  de  sententia  non  debeo  dis- 
putare  :  neque  enim  dubito,  quin  ii  tales  viri,  suspi- 
cione  aliqua  percussi  repentina,  de  statu  suo  declina- 
rint.  Quare  eorum,  qui  absolverunt,  misericordiam 
non  reprehendo  :  eorum,  qui  in  judicando  superiora 
judicia  secuti  sunt  sua  sponte,  non  Staleni  fraude, 
constantiam  comprobo :  eorum  vero,  qui  sibi  non 
liquere  dixerunt,  sapientiam  laudo;  qui  absolvere 
eum,  quem  nocentissimum  cognorant,  et  quem  ipsi 
bis  jam  antea  condemnarant,  nullo  modo  poterant ; 
condemnare,  cum  tanta  consilii  infamia  et  tam  atro- 
cis  rei  suspicio  esset  injecta,  paulo  posterius,  patefacta, 
re,  maluerunt. 

Ac,  ne  ex  facto  solum  sapientes  illos  judicetis;  sed 
etiam,  ex  nominibus  ipsis,  quod  ii  fecerint,  rectissime 
ac  sapientissime  factum  probetis ;  quis  P.  Octavio 
Balboingenioprudentior,  jure  peritior,  fide,  religione, 
officio  diligentior  aut  sanctior,  commemorari  potest  ? 
non  absolvit.  Quis  Q.  Considio  constantior?  quis 
judiciorum,  atque  ejus  dignitatis  quae  in  judiciis  pu- 
blicis  versari  debet,  peritior  ?  quis  virtute,  consilio, 
auctoritate,  praestantior  ?  ne  is  quidem  absolvit.  Lon- 
gum  est  de  singulorum  virtute  ita  dicere :  quae,  quia 
cognita  sunt  ab  omnibus,  verborum  ornamenta  non 
quaerunt.  Qualis  vir  M.  Juventius  Pedo  fuit  ex  ve- 
tere  illa  judicum  disciplina?  quahs  L.  CauliusMer- 
gus  ?  M.  Basilus  P  C.  Caudinus  ?  qui  omnes  in  ju- 
diciis  publicis,  jam  tum  florente  republica,  floruerunt. 
Ex  eodem  numero  L.  Cassius,  Cn.  Heius,  pari  et  in- 
tegritate  et  prudentia ;  quorum  nulhus  sententia  est 
Oppianicus  absolutus.  Atque,  ex  his  omnibus,  natu 
minimus,  ingenio  et  diligentia  et  religione  par  iis 

quos  antea  commemoravi,  P.  Saturius,  in  eadem  sen- 
tentia  fuit.  O  innocentiam  Oppianici  singularem ! 
quo  in  reo,  qui  absolvit,  ambitiosus ;  qui  distulit, 
cautus ;  qui  condemnavit,  constans,  existimatur. 

XXXIX.  Haec  tum,  agitante  Quintio,  neque  in 
concione  neque  in  judicio  demonstrata  sunt :  neque 
enim  ipse  dici  patiebatur,  nec,  per  multitudinem  con- 
citatam,  consistere  cuiquam  in  dicendo  licebat.  Ita- 
que  ipse,  postquam  Junium  pervertit,  causam  totam 
reliquit.  Paucis  enim  diebus  illis  et  ipse  privatus  est 
factus,  et  hominum  studia  deferbuisse  intelligebat. 
Quod  si,  per  quos  dies  Junium  accusavit,  Fidicula- 
nium  accusare  voluisset,  respondendi  Fidiculanio  po- 
testas  facta  non  esset.  Ac,  primo  quidem,  omnibus 
illis  judicibus,  qui  Oppianicum  condemnarant,  mina- 
batur.  ,Jam  insolentiam  noratis  hominis :  noratis  ani- 
mos  ejus  ac  spiritus  tribunicios.  Quod  erat  odium  ! 
(Dii  immortales  !)  quae  superbia  !  quanta  ignoratio 
sui !  quam  gravis  atque  intolerabilis  arrogantia  !  qui 
illud  etiam  ipsum  acerbe  tulerit,  (ex  quo  illa  nata 
sunt  omnia)  non  sibi  ac  defensioni  suae  condonatum 
esse  Oppianicum  :  proinde  quasi  non  satis  signi  esse 
debuerit,  ab  omnibus  eum  fuisse  desertum,  qui  se  ad 
patronum  illum  contulisset.  Erat  enim  Roma?  sum- 
ma  copia  patronorum,  hominum  eloquentissimorum 
atque  amplissimorum,  quorum  certe  aliquis  defen- 
disset  equitem  Romanum,  in  municipio  suo  nobilem, 
si  honeste  putasset  ejusmodi  causam  posse  defendi. 

XL.  Nam  Quintius  quidem  quam  causam  un- 
quam  antea  dixerat,.  cum  annos  ad  quinquaginta  na- 
tus  esset?  quis  eum  unquam,  non  modo  in  patroni, 
sed  in  laudatoris  aut  advocati,  loco  viderat  ?  qui,  quod 
Rostra  jamdiu  vacua,  locumque  illum,  post  adven- 
tum  L.  Sullas,  a  tribunicia  voce  desertum,  oppresse- 
rat,multitudinemque,jam  desuefactam  a  concionibus, 
ad  veteris  consuetudinis  similitudinem  revocaverat, 
idcirco  cuidam  hominum  generi  paulisper  jucundior 
fuit.  Atque  idem  quanto  in  odio  postea  suis  illis  ipsis 
fuit,  per  quos  in  altiorem  locum  adscenderat !  neque 

injuria.  Facite  enim,  ut  non  solum  mores  ejus  et  ar-> 
rogantiam,  sed  etiam  vultum  atque  amictum,  atque 
illam  usque  ad  talos  demissam  purpuram,  recorde- 
mini.  Is,  quasi  non  esset  ullo  modo  ferendum,  se 
ex  judicio  discessisse  victum,  rem  ab  subselliis  in 
Rostra  detuiit.  Et  jam  querimur  saspe,  hominibus 
novis  non  satis  magnos  in  hac  civitate  esse  fructus  ? 
Nego  usquam  unquam  fuisse  majores :  ubi,  si  quis, 
ignobili  loco  natus,  ita  vivat,  ut  nobilitatis  dignitatem 
virtute  tueri  posse  videatur,  usque  eo  pervenit,  quoad 
eum  industria  cum  innocentia  prosecuta  est.  Si  quis 
autem  hoc  uno  nititur,  quod  sit  ignobilis ;  procedit 
ssepe  longius,  quam  si  idem  ille  esset,  cum  iisdem 
suis  vitiis,  nobilissimus  :  ut  Quintius  (nihil  enim  di- 
cam  de  caeteris)  si  fuisset  homo  nobilis ;  quis  eum 
cum  illa  superbia  atque  intolerantia  ferre  p^tuisset? 
Quod  eo  loco  fuit ;  ita  tulerunt,  ut,  si  quid  haberet 
a  natura  boni,  prodesse  ei  putarent  oportere ;  super- 
biam  autem  atque  arrogantiam  ejus  deridendam  ma- 
gis  arbitrarentur  propter  humilitatem  hominis,  quam 
pertimescendam. 

XLI.  Sed,  ut  illuc  revertar:  quo  tempore  Fidi- 
culanius  est  absolutus,  tu,  qui  ea  judicia  facta  com- 
memoras,  qusero,  quid  tum  esse  existimas  judicatum? 
certe  gratis  judicasse.  At  condemnarat :  at  causam 
totam  non  audierat :  at  in  concionibus  omnibus  a  L. 
Quintio  vehementer  erat  et  ssepe  vexatus.  Illa  igitur 
omnia  Quintiana,  iniqua,  falsa,  turbulenta,  popula- 
ria,  seditiosa  judicia  fuerunt.  Esto :  potuit  esse  in- 
nocens  Falcula.  Jam  ergo  aliquis  Oppianicum  gratis 
condemnavit :  jam  non  eos  Junius  subsortitus  est, 
qui  pecunia  accepta  condenmarent :  jam  potuit  ali- 
quis  ab  initio  non  sedisse,  et  tamen  Oppianicum  gra- 
tis  condemnasse.  Verum,  si  innocens  Falcula,  quseso, 
quis  nocens?  si  hic  gratis  condemnavit,  quis  accepit? 
Nego  rem  esse  ullam  in  quemquam  illorum  objectam, 
quae  Fidiculanio  objecta  non  sit ;  neque  aliquid  fuisse 
in  Fidiculanii  causa,  quod  idem  non  esset  in  caeterorum. 

Aut  hoc  judicium  reprehendas  tu,  cujus  accusatio 

rebus  judicatis  niti  videbatur,  necesse  est ;  aut,  si  hoc 
verum  esse  concedis,Oppianicum  gratis  condemnatum 
esse  fateare.  Quamquam  satis  magno  argumento  esse 
debet,  quod,  ex  tam  multis  judicibus,  absoluto  Fal- 
cula,  nemo  reus  factus  est.  Quid  enim  mihi  damna- 
tos  ambitus  colligitis,  alia  lege,  certis  criminibus, 
plurimis  testibus?  cum  primum  illi  ipsi  debuerint 
potius  accusari  de  pecuniis  repetundis,  quam  ambitus. 
Nam,  si  in  ambitus  judiciis  hoc  his  obfuit,  cum  alia 
lege  causam  dicerent ;  certe,  si  propria  lege  hujus 
peccati  adducti  essent,  multo  plus  obfuisset.  Deinde, 
si  tanta  vis  fuit  istius  criminis,  ut,  qua  quisque  lege 
ex  iilis  judicibus  reus  factus  esset,  tamen  hac  plaga 
periret ;  cur,  in  tanta  multitudine  accusatorum,  tan- 
tispraemiis,  caeteri  rei  facti  non  sunt?  Hic  profertur 
id,  quod  judicium  appellari  non  oportet,  P.  Septimio 
Scaevolas  litem  eo  nomine  esse  aestimatam.  Cujus  rei 
qua2  consuetudo  sit,  quoniam  apud  homines  peritis- 
simos  dico,  pluribus  verbis  docere  non  debeo.  Nun- 
quam  enim  ea  diligentia,  quae  solet  adhiberi  in  cae- 
teris  judiciis,  eadem,  reo  damnato,  adhibita  est.  In 
litibus  aestimandis,  fere  judices,  aut,  quod  sibi  eum, 
quem  semel  condemnarunt,  inimicum  putant  esse,  si 
qua  in  eum  lis  capitis  illata  est,  non  admittunt ;  aut, 
quod  se  peifunctos  jam  esse  arbitrantur,  cum  de  reo 
judicarunt,  negligentius  attendunt  caetera.  Itaque  et 
majestatis  absoluti  sun.t  permulti,  quibus  damnatis, 
de  pecuniis  repetundis,  lites  essent  aestimatas :  et  hoc 
quotidie  fieri  videmus,  ut,  reo  damnato  de  pecuniis 
repetundis,  ad  quos  pervenisse  pecunias  in  litibus 
aestimandis  statutum  sit,  eos  illi  judices  absolvant : 
quod  cum  fit,  non  judicia  rescinduntur ;  sed  hoc  sta- 
tuitur,  aestimationem  litium  non  esse  judicium.  Scae- 
vola  condemnatus  est  aliis  criminibus,  frequentissi- 
mis  Apuliae  testibus:  omni  contentione  pugnatum 
est,  ut  lis  haec  capitis  aestimaretur.  Quae  res  si  rei  ju- 
dicata?  pondus  habuisset,  ille  postea,  vel  iisdem  vel 
aliis  inimicis,  reus  hac  lege  ipsa  factus  esset. 
{Orai.)  vol.  II.  T 

XLII.  Sequitur  id,  quod  illi  judicium  appellant, 
majores  autem  nostri  nunquam  neque  judicium  no- 
minarunt,  neque  perinde,  ut  rem  judicatam,  observa- 
verunt,  animadversio  atque  auctoritas  censoria.  Qua 
de  re  antequam  incipio,  perpauca  mihi  de  meo  officio 
verba  facienda  sunt ;  ut  a  me  cum  hujusce  periculi, 
tum  cajterorum  quoque  officiorum  et  amicitiarum, 
ratio  conservata  esse  videatur.  Nam  mihi  cum  viris 
fortibus,  qui  censores  proxime  fuerunt,  ambobus  est 
amicitia :  cum  altero  vero  (sicut  et  plerique  vestrum 
sciunt)  magnus  usus,  et  summa,  utriusque  officiis 
constituta,  necessitudo  est.  Quare,  quidquid  de  sub- 
scriptionibus  eorum  milii  dicendum  erit,  eo  dicam 
animo,  ut  omnem  orationem  meam  non  de  illorum 
facto,  sed  de  ratione  censoria,  habitam  existimari 
velim :  a  Lentulo  autem,  familiari  meo,  (qui  a  me, 
pro  eximia  sua  virtute,  summisque  honoribus  quos  a 
populo  Romano  adeptus  est,  honoris  causa  nomina- 
tur)  facile  hoc,  judices,  impetrabo,  ut,  quam  ipse  ad- 
hibere  consuevit  in  amicorum  periculis  fidem  et  dili- 
gentiam,  tum  vim  animi  libertatemque  dicendi;  in 
hac  mihi  concedat,  ut  tantum  mihi  sumam,  quantum 
sine  hujus  periculo  praeterire  non  possum.  A  me  ta- 
men,  ut  asquum  est,  omnia  caute  pedetentimque 
dicentur,  ut  neque  fides  hujus  defensionis  relicta, 
neque  cujusquam  aut  dignitas  laesa,  aut  amicitia  vio- 
lata,  esse  videatur. 

Video  igitur,  judices,  animadvertisse  censores  in 
judices  quosdam  illius  consilii  Juniani,  cum  istarn 
ipsam  causam  subscriberent.  Hicprimum  illud  com- 
mune  proponam,  nunquam  animadversionibus  cen- 
soriis  hanc  civitatem  ita  contentam,  ut  rebus  judica- 
tis,  fuisse.  Neque,  in  re  nota,  consumam  tempus 
exemplis:  ponam  illud  unum:  C.  Getam,  cum  aL. 
Metello  et  Cn.  Domitio,  censoribus,  ex  senatu  ejectus 
esset,  censorem  ipsum  postea  esse  factum :  et,  cujus 
mores  a  censoribus  erant  reprehensi,  hunc  postea  et 
populi  Romani,  et  eorum  qui  in  ipsum  animadverte- 

rant,  moribus  praefuisse.  Quod  si  illud  judicium  pu- 
taretur;  ut  caeteri,  turpi  judicio  damnati,  in  perpetu- 
um  omni  honore  ac  dignitate  privantur ;  sic  homini- 
bus  ignominia  notatis  neque  ad  honorem  aditus,  ne- 
que  in  curiam  reditus  esset.  Nunc,  si  quem  Cn.  Len- 
tuli  aut  L.  Gellii  libertus  furti  condemnarit ;  is,  om- 
nibus  ornamentis  amissis,  nunquam  illam  honestatis 
suae  partem  recuperabit :  quos  autem  ipse  L.  Gellius 
et  Cn.  Lentulus,  duo  censores,  clarissimi  viri,  sapien- 
tissimique  homines,  furti  et  captarum  pecuniarum 
nomine,  notaverunt,  ii  non  modo  in  senatum  redierunt, 
sed  etiam  illarum  ipsarum  rerum  judiciis  absolutisunt. 
XLTII.  Neminem  voluerunt  majores  nostri,  non 
modo  de  existimatione  cujusquam,  sed  ne  pecuniaria 
quidem  de  re  minima,  esse  judicem,  nisi  qui  inter  ad- 
versarios  convenisset.  Quapropter,  in  omnibus  legi- 
bus,  quibus  exceptum  est,  de  quibus  causis  aut  ma- 
gistratum  capere  non  liceat,  aut  judicem  legi,  autal- 
terum  accusare,  haec  ignominiae  causa  praetermissa 
est.  Timoris  enim  causam,  non  vitae  poenam,  in  illa 
potestate  esse  voluerunt.  Itaque  non  solum,  judices, 
illud  ostendam,  quod  jam  videtis,  populi  Romani 
suffragiis  saepenumero  censorias  subscriptiones  esse 
deletas,  vemm  etiam  judiciis  eorum,  qui  jurati  sta- 
tuere  majore  cum  religione  et  diligentia  debuerunt. 
Primum  judices,  senatores  equitesque  Romani,  in 
compluribus  jam  reis,  quos  contra  leges  pecunias  ac- 
cepisse  subscriptum  est,  suae  potius  religioni,  quam 
censorum  opinioni,  paruerunt.  Deinde  praetores  ur- 
bani,  qui  jurati  debent  optimum  quemque  in  selectos 
judices  referre,  nunquam  sibi,  ad  eam  rem,  censoriam 
ignominiam  impedimento  esse  oportere  duxerunt. 
Censores  denique  ipsi  saepenumero  superiorum  censo- 
rum  judiciis  (si  ista  judicia  appelkri  vultis)  non  ste- 
terunt.  Atque  etiam  ipsi  inter  se  censores  sua  judicia 
tanti  esse  arbitrantur,  ut  alter  alterius  judicium  non 
modo  reprehendat,  sed  etiam  rescindat ;  ut  alter  de 

senatumoveri  velit,  alter  retineat,  etordine  amplissimo 
dignum  existimet ;  ut  alter  in  asrarios  referri,  aut  tribu 
moverijubeat,  alter  vetet.  Quare,  qui  vobis  in  men< 
tem  venit,  ha?c  appellare  judicia,  quaa  a  populo  Roma- 
no  rescindi,  ab  juratis  judicibus  repudiari,  a  magistra- 
tibus  negligi,  ab  iis,  qui  eamdem  potestatem  adepti 
sunt,  commutari,  inter  collegas  discrepare,  videatis  ? 

XLIV.  Quas  cum  ita  sint,  videamus,  quid  tandem 
censores  de  illo  judicio  corrupto  judicasse  dicantur. 
Ac  primum  illud  statuamus:  utrum,  quia  censores 
subscripserint,  ita  sit ;  an,  quia  ita  fuerit,  illi  sub- 
scripserint.  Si  ideo,  quia  subscripserint ;  videte,  quid 
agatis,  ne  in  unumquemque  nostrum  censoribus  in 
posterum  potestatem  regiam  permittatis;  ne  sub- 
scriptio  censoria  non  minus  calamitatis  civibus,  quam 
illa  acerbissima  proscriptio,  possit  afferre ;  ne  censo- 
rium  stilum,  cujus  mucronem  multis  remediis  ma- 
jores  nostri  retuderunt,  asque  posthac  atque  illum 
dictatorium  gladium,  pertimescamus.  Sin  autem, 
quod  subscriptum  est,  quia  verum  est,  idcirco  grave 
debet  esse;  hoc  quasramus,  verum  sit,  an  falsum: 
removeantur  auctoritates  censorias :  tollatur  id  ex 
causa,  quod  in  causa.  non  est :  doce,  quam  pecuniam 
Cluentius  dederit,  unde  dederit,  quemadmodum  de~ 
derit:  unum  denique  aliquod  a  Cluentio  profecta? 
pecuniaB  vestigium  ostende.  Vince  deinde,  virum 
bonum  fuisse  Oppianicum,  hominem  integrum ;  nihil 
de  illo  unquam  secus  esse  existimatum;  nihil  deni- 
que  praejudicatum :  tum  auctoritatem  censorum  am- 
plexato;  tum  illorum  judicium  cum  re  conjunctum 
esse  defendito. 

Dum  vero  eum  fuisse  Oppianicum  constabit,  qui 
tabulas  publicas  municipii  sui  corrupisse  judicatus 
sit;  qui  testamentum  interleverit ;  qui,  supposita  per- 
sona,  falsum  testamentum  obsignandum  curarit;  qui 
eum,  cujus  nomine  id  obsignatum  est,  interfecerit ; 
qui  avunculum  filii  sui  in  servitute  ac  vinculis  neca- 

rit;  qui  municipes  suos  proscribendos  occidendosque 
curarit;  qui  ejus  uxorem,  quem  occiderat,  in  matri- 
monium  duxerit;  qui  pecuniam  pro  potione  dederit; 
qui  socrum,  qui  uxorem,  qui  uno  tempore  fratris 
uxorem,  speratosque  liberos,  fratremque  ipsum,  qui 
denique  suos  liberos  interfecerit ;  qui,  cum  venenum 
privigno  suo  quaereret,  manifesto  sit  deprehensus ; 
cujus  ministris  consciisque  damnatis,  ipse  adductus  in 
judicium  pecuniam  judici  dederit  ad  sententias  judi- 
cum  corrumpendas :  dum  haec,  inquam,  de  Oppiani- 
co  constabunt,  nec  ullo  argumento  Cluentianse  pecu- 
niae  crimen  tenebitur;  quid  est,  quod  te  ista  censo- 
ria,  sive  voluntas  sive  opinio  fuit,  adjuvare,  aut  hunc 
innocentem  opprimere,  posse  videatur  ? 

XLV.  Quid  igitur  censores  secuti  sunt  ?  ne  ipsi 
quidem,  ut  gravissime  dicam,  quidquam  aliud  dicent, 
praeter  sermonem  atque  famam :  nihil  se  testibus, 
nihil  tabulis,  nihil  gravi  aliquo  argumento,  compe- 
risse,  nihil  denique,  causa,  cognita,  statuisse  dicent, 
Quod  si  ita  fecissent,  tamen  id  non  ita  fixum  esse 
deberet,  ut  convelli  non  liceret.  Non  utar  exemplo- 
rum  copia,  quae  summa  est;  non  rem  veterem,  non 
hominem  potentem  aliquem  aut  gratiosum  profe- 
ram.  Nuper  hominem  tenuem,  scribam  aediiiciui»n, 
D.  Matrinium,  cum  defendissem  apud  M.  Junium, 
Q.  Publicium,  praetores,  et  M.  Plaetorium,  C.  Flami- 
nium,  aediles  curules;  persuasi,  ut  scribam  jurati  le- 
gerent  eum,  quem  iidem  isti  censores  aerarium  reli- 
quissent.  Cum  enim  in  homine  nulla  culpa  reperire- 
tur;  quid  ille  meruisset,  non  quid  de  eo  statutum 
esset,  quaerendum  esse  duxerunt.  Nam  haec  quidem, 
quae  de  judicio  corrupto  subscripserint,  quis  est,  qui 
ab  illis  satis  cognita  et  diligenter  judicata  arbitretur  ? 
In  M'  AquiUium  et  in  T.  Guttam  video  esse  sub- 
scriptum.  Quid  est  hoc?  duos  esse  corruptos  solos 
pecunia  ?  Quid  caeteri  ?  videlicet  gratis  condemna- 
runt.  Non  est  igitur  circumventus,  non  est  oppres- 
sus  pecunia :  non  (ut  illae  Quintianae  conciones  habe- 

t  3 


210  PRO  CLUENTIO.  Cap.  46. 

bant)  omnes,  qui  Oppianicum  condemnarunt,  in  cul- 
pa  sunt  ac  suspicione  ponendi.  Duos  solos  video  auc- 
toritate  censorum  affines  ei  turpitudini  judicari.  [Aut 
illud  afTerant,  aliquid  esse,  quod  de  iis  duobus  ha- 
buerint  compertum,  de  casteris  comperisse.] 

XLVI.  Nam  illud  quidem  minime  probandum 
est,  ad  notationes  auctoritatemque  censoriam  exem- 
plum  illos  a  consuetudine  militari  transtulisse.  Sfca- 
tuerunt  enim  ita  majores  nostri,  ut,  si  a  multis  esset 
flagitium  rei  militaris  admissum,  sortitione  in  quos- 
dam  animadverteretur ;  ut  metus  vide*icet  ad  omnes, 
pcena  ad  paucos,  perveniret.  Quod  idem  facere  cen- 
sores  in  delectu  dignitatis,  et  in  judicio  civium,  et  in 
animadversione  vitiorum,  qui  convenit  ?  Nam  miles, 
qui  locum  non  tenuit,  qui  hostium  impetum  vimque 
pertimuit,  potest  idem  postea  et  miles  esse  melior,  et 
vir  bonus,  et  civis  utilis.  Quare,  ne  in  bello,  propter 
hostium  metum,  delinqueret,  amplior  ei  mortis  et 
supplicii  metus  est  a  majoribus  constitutus :  ne  autem 
nimium  multi  pocnam  capitis  subirent,  idcirco  illa 
sortitio  comparata  est. 

Hoc  tu  idem  facies,  censor,  in  senatu  legendo  ?  Si 
erunt  plures,  qui  ob  innocentem  condemnandum  pe- 
cuniam  acceperint,  ut  non  animadvertas  in  omnes, 
sed  carpas,  ut  velis,  et  paucos  ex  multis  ad  ignomi- 
niam  sortiare  ?  Habebit  igitur,  te  sciente  et  vidente, 
curia  senatorem,  populus  Komanus  judicem,  respu- 
blica  civem  sine  ignominia,  quemquam,  qui,  ad  per- 
niciem  innocentis,  fidem  suam  et  religionem  pecunia 
commutarit  ?  et,  qui,  pretio  adductus,  eripuerit  patri- 
am,  fortunas,  liberos  civi  innocenti,  is  censoria?  seve- 
ritatis  nota  non  inuretur  ?  Tu  es  prgefectus  moribus, 
magister  veteris  disciplinas  et  severitatis,  si  aut  retines 
quemquam  sciens  in  senatu,  scelere  tanto  contamina- 
tum,  aut  statuis,  qui  in  eadem  culpa  sit,  non  eadem 
pcena,  affici  convenire  ?  et,  quam  conditionem  suppli- 
cii  majores  in  bello  timiditati  militis  propositam  esse 
voliTerunt,  eamdem  tu  in  pace  constitues  improbitati 

senatoris  ?  Quod  si  exemplum  hoc  ex  re  militari  ad 
animadversionem  censoriam  transferendum  fuit ;  sor- 
titione  id  ipsum  factum  esse  oportuit.  Sin  autem  sor- 
tiri  ad  poenam,  atque  hominum  delictum  fortunae  ju- 
dicio  committere,  minime  censorium  est;  certe,  in 
multorum  peccato,  carpi  paucos  ad  ignominiam  et 
turpitudinem  non  oportet. 

XLVII.  Verum  omnes  intelligimus,  in  istis  sub- 
scriptionibus,  ventum  quemdam  popularem  esse  quae- 
situm.    Jactata  res  erat  in  concione  a  tribuno  sedi- 
tioso :  incognita.  causa,  probatum  illud  erat  [multitu- 
dini :   illicitum   est  contra  dicere  :]  nemo  denique, 
ut  defenderet  contrariam  partem,  laborabat.  In  invi- 
diam  porro  magnam  illa  judicia  venerant:  etenim 
paucis  postea  mensibus  alia  vehemens  erat  in  judi- 
ciis,  ex  notatione  tabularum,  invidia  versata.    Prae- 
termitti  a  censoribus,  et  negligi,  macula  judiciorum 
posse  non  videbatur.    Homines,  quos  caeteris  vitiis 
atque  omni  dedecore  infames  videbant,  eos  hac  quo- 
que   subscriptione  notare  voluerunt,   et  eo   magis, 
quod,  illo  ipso  tempore,  illis  censoribus,  erantjudicia 
cum  equestri  ordine  communicata;    ut   viderentur, 
per  hominum  idoneorum  ignominiam,  sua,  auctori- 
tate  illa  judicia  cum  equestri  ordine  reprehendisse. 
Quod  si  hanc  apud  eos  ipsos  censores  raihi  aut  alii 
causam  agere  licuisset  ;  hominibus   tali  prudentia 
certe  probavissem  (res  enim  indicat)  nihil  ipsos  ha- 
buisse  cogniti,  nihil  comperti;  ex  tota  ista  subscrip- 
tione,  rumorem  quemdam  et  plausum  popularem  esse 
quaesitum.  Nam  in  P.  Popillium,  qui  Oppianicum 
condemnarat,  subscripsit  L.  Gellius,  quod  is  pecuni- 
am  accepisset,  quo  innocentem  condemnaret.  Jam  id 
ipsum  quantae  divinationis   est,    scire,   innocentem 
fuisse  reum,  quem  fortasse  nunquam  viderat,  cum 
homines  sapientissimi,  judices,  ut  nihil  dicam  de  iis 
qui  condemnarunt,  causa  cognita,  sibi  dixerint  non 
liquere  ? 

Verum  esto.  Condemnat  Popillium  Gellius :  ju- 
dicat,  accepisse  a  Cluentio  pecuniam.  Negat  hoc 
Lentulus :  nam  Popillium,  quod  erat  libertini  filius, 
in  senatum  non  legit:  locum  quidem  senatorium 
ludis,  et  caetera  ornamenta,  relinquit,  et  eum  omni 
ignominia  liberat.  Quod  cum  facit,  judicat,  ejus  sen- 
tentia  gratis  esse  Oppianicum  condemnatum.  Et 
eumdem  Popillium  postea  Lentulus,  in  ambitus  judi- 
cio,  pro  testimonio  diligentissime  laudat.  Quare,  si 
neque  L.  Gellii  judicio  stetit  Lentulus,  neque  Len- 
tuli  existimatione  contentus  fuit  Gellius ;  et,  si  uter- 
que  censor  censoris  opinione  standum  non  putavit; 
quid  est,  quamobrem  quisquam  nostrum  censorias 
subscriptiones  omnes  iixas  et  in  perpetuum  ratas 
putet  esse  oportere  ? 

XLVIII.  At  in  ipsum  Avitum  animadverterunt. 
Nullam  quidem  ob  turpitudinem,  nullum  ob  totius 
vitas,  non  dicam  vitium,  sed  erratum:  neque  enim 
hoc  homine  sanctior,  neque  probior,  neque  in  omni- 
bus  officiis  retinendis  diligentior,  esse  quisquam  po- 
test :  neque  illi  aliter  dicunt :  sed  eamdem  illam  fa- 
mam  judicii  corrupti  secuti  sunt.  Neque  ipsi  secus 
existimant,  quam  nos  existimari  volumus,  de  hujus 
pudore,  integritate,  virtute:  sedputarunt  praetermitti 
accusatorem  non  potuisse,  cum  animadversum  esset 
in  judices.  Qua  de  re  tota,  si  unum  factum  ex  omni 
antiquitate  protulero,  plura  non  dicam.  Non  enim 
mihi  exemplum  summi  et  clarissimi  viri,  P.  Africa- 
ni,  praetereundum  videtur ;  qui  cum  esset  censor,  et 
in  equitum  censu  C.  Licinius  Sacerdos  prodiisset; 
clara  voce,  ut  omnis  concio  audire  posset,  dixit,  se 
scire,  illum  verbis  conceptis  pejerasse:  si  quis  contra 
dicere  vellet,  usurum  esse  eum  suo  testimonio.  De- 
inde,  cum  contra  nemo  diceret,  jussit  equum  tradu- 
cere.  Itaque  is,  cujus  arbitrio  et  populus  Romanus 
et  exterae  gentes  contentae  esse  consueverant,  ipse  sua 
scientia,  ad  ignominiam  alterius,  contentus  non  fuit. 

Quod  si  hoc  Avito  facere  licuisset,  facile  (illis  ipsis 
judicibus)  et  falsae  suspicioni,  et  invidiae  populariter 
excitatae,  restitisset. 

Unum  etiam  est,  quod  me  maxime  conturbat,  cui 
loco  respondere  posse  vix  videor,  quod  elogium  reci- 
tasti  de  testamento  Cn.  Egnatii,  patris,  horninis  ho- 
nestissimi,  videlicet,  et  sapientissimi :  idcirco  se  ex- 
haeredasse  filium,  quod  is,  ob  Oppianici  damnatio- 
nem,  pecuniam  accepisset.  De  cujus  hominis  levitate 
et  inconstantia  plura  non  dicam.  Hoc  testamentum 
ipsum,  quod  recitas,  ejusmodi  est,  ut  ille,  cum  eum 
filium  exhaeredaret,  quem  oderat,  ei  filio  cohaeredes 
homines  alienissimos  conjungeret,  quem  diligebat. 
Sed  tu,  Atti,  consideres,  censeo,  diligenter,  utrum 
censorum  judicium  grave  velis  esse,  an  Egnatii.  Si 
Egnatii,  leve  est,  quod  censores  de  caeteris  subscrip- 
serunt;  ipsum  enim  Cn.  Egnatium,  quem  tu  gravem 
esse  vis,  ex  senatu  ejecerunt:  sin  autem  censorum; 
hunc  Egnatium,  quem  pater  censoria  subscriptione 
exhaeredavit,  censores  in  senatu,  cum  patrem  ejice- 
rent,  retinuerunt. 

XLIX.  At  enim  senatus  universus  judicavit,  illud 
corruptumessejudicium.  Quomodo?  suscepitcausam. 
An  potuit  rem  delatam  ejusmodi  repudiare  ?  cum  tri- 
bunus  plebis,  populo  concitato,  rem  paene  ad  manus 
revocasset;  cum  vir  optimus,  et  homo  innocentissi- 
mus,  pecunia  circumventus  esse  diceretur ;  cum  in  * 
vidia  flagraret  ordo  senatorius ;  potuit  nihil  decerni  ? 
potuit  illa  concitatio  multitudinis,  sine  summo  peri- 
culo  reipublicae,  repudiari  ?  At  quid  est  decretum  ? 
quam  juste !  quam  sapienter !  quam  diligenter !  u  Si 
qui  sint,  quorum  opera  factum  sit,  ut  judicium  pu- 
blicum  corrumperetur."  Utrum  videtur  senatus  id 
factum  judicare,  an,  si  factum  sit,  moleste  graviter- 
que  ferre  ?  Si  ipse  A.  Cluentius  sententiam  de  judiciis 
rogaretur,  aliam  non  diceret,  atque  ii  dixerunt, 
quorum  sententiis  Cluentium  condemnatum  esse  di- 
citis. 

Sed  quaero  a  vobis,  num  istam  legem,  ex  isto  se- 
natus-consulto,  L.  Lucullus  consul,  homo  sapientis- 
simus,  tulerit  ?  num  anno  post  M.  Lucullus  et  C. 
Cassius,  in  quos,  tum  consules  designatos,  idem  illud 
senatus  decreverit  ?  Non  tulerunt :  et  quod  tu  Aviti 
pecunia.  factum  esse  arguis,  neque  id  ulla  vel  tenuis- 
sima  suspicione  confirmas,  factum  est  primo  illorum 
aequitate  et  sapientia.  consulum,  ut  id,  quod  senatus 
decreverat  ad  illud  invidiae  praesens  incendium  re- 
stinguendum,  id  postea  referendum  ad  populum  non 
arbitrarentur.  Ipse  deinde  populus  Romanus,  qui, 
L.  Quintii  tribuni  plebis  fictis  querimoniis  antea  con- 
citatus,  rem  illam  et  rogationem  flagitarat,  idem,  C. 
Junii  filii,  pueri  parvuli,  lacrymis  commotus,  maxi- 
mo  clamore  et  concursu  totam  illam  legem  et  quae- 
stionem  repudiavit.  Ex  quo  intelligi  potuit  (id,  quod 
saepe  dictum  est),  ut  mare,  quod  sua  natura.  tranquil- 
lum  sit,  ventorum  vi  agitari  atque  turbari ;  sic  et  po- 
pulum  Romanum  sua,  sponte  esse  placatum,  homi- 
num  seditiosorum  vocibus,  ut  violentissimis  tempes- 
tatibus,  concitari. 

L.  Est  etiam  reliqua  permagna  auctoritas,  quam 
ego  turpiter  paene  praeterii:  mea  enim  esse  dicitur. 
Recitavit  ex  oratione,  nescio  qua,  Attius,  quam 
meam  esse  dicebat,  cohortationem  quamdam  judicum 
ad  honeste  judicandum,  et  commemorationem  tum  ali- 
orum  judiciorum,  quae  probata  non  essent,  tum  illius 
ipsius  judicii  Juniani:  perinde  quasi  ego  non,  ab 
initio  hujus  defensionis,  dixerim,  invidiosum  illud 
fuisse  judicium ;  aut,  cum  de  infamia,  judiciorum  dis- 
putarem,  potuerim  illud,  quod  tam  populare  esset, 
in  illo  tempore  praeterire.  Ego  vero,  si  quid  ejusmo- 
di  dixi,  neque  cognitum  commemoravi,  neque  pro 
testimonio  dixi:  et  illa  oratio  potius  temporis  mei, 
quam  judicii  et  auctoritatis,  fuit.  Cum  enim  accusa- 
rem,  et  mihi  initio  proposuissem,  ut  animos  et  populi 
Romani  et  judicum  commoverem;  cumque  omnes 
ofrensiones  judiciorum,  non  ex  mea  opinione,  sed  ex 

hominum  nimore,  proferrem ;  istam  rem,  quae  tam 
populariter  esset  agitata,  prasterire  non  potui.  Sed 
errat  vehementer,  si  quis  in  orationibus  nostris,  quas 
in  judiciis  habuimus,  auctoritates  nostras  consignatas 
se  habere  arbitratur.  Omnes  enim  illae  orationes 
causarum  et  temporum  sunt,  non  hominum  ipsorum 
ac  patronorum.  Nam,  si  causae  ipsae  pro  se  loqui  pos- 
sent,  nemo  adhiberet  oratorem.  Nunc  adhibemur,  ut 
ea  dicamus,  non  quae  nostra.  auctoritate  constituantur, 
sed  quae  ex  re  ipsa  causaque  ducantur.  Hominem 
ingeniosum,  M.  Antonium,  aiunt  solitum  esse  di- 
cere,  "  idcirco  se  nullam  unquam  orationem  scrip- 
sisse,  ut,  si  quid  aliquando,  quod  non  opus  esset,  ab 
se  esset  dictum,  posset  se  negare  dixisse:"  perinde 
quasi,  quid  a  nobis  dictum  aut  actum  sit,  id  nisi  lite- 
ris  mandaverimus,  hominum  memoria  non  compre- 
hendatur. 

LI.  Ego  vero  in  isto  genere  libentius  cum  multo- 
rum,  tum  hominis  eloquentissimi  et  sapientissimi, 
L.  Crassi,  auctoritatem  sequor,  qui,  cum  L.  Plan- 
cium  defenderet,  accusante  M.  Bruto,  homine  in  di- 
cendo  vehementi  et  calido,  cum  Brutus,  duobus  re- 
citatoribus  constitutis,  ex  duabus  ejus  orationibus  ca- 
pita  alterna,  inter  se  contraria,  recitanda  curasset ; 
quod,  in  dissuasione  rogationis  ejus,  quae  contra  colo- 
niam  Narbonensem  ferebatur,  quantum  potest,  de 
auctoritate  senatus  detrahit ;  in  suasione  legis  Servi- 
liae,  summis  omat  senatum  laudibus;  et  multa  in 
equites  Romanos  cum  ex  ea  oratione  asperius  dicta 
recitasset,  quo  animi  illorum  judicum  in  Crassum  in- 
cenderentur ;  aliquantum  esse  commotus  dicitur. 
Itaque,  in  respondendo,  primum  exposuit  utriusque 
rationem  temporis,  ut  oratio  ex  re  et  causa,  habita 
videretur :  deinde,  ut  intelligere  posset  Brutus,  quem 
hominem,  et  non  solum  qua  eloquentia,  verum  etiam 
quo  lepore  et  quibus  facetiis  praeditum,  lacessisset ; 
tres  et  ipse  excitavit  recitatores  cum  singulis  libeUis, 
quos  M.  Brutus,  pater  illius  accusatoris,  de  jure  civili 


216  PRO  CLUENTIO.  Cap.  52. 

reliquit.  Eorum  initia  cum  recitarentur,  ea,  quae  vo- 
bis  nota  esse  arbitror :  "  Forte  evenit,  ut  ruri  in  Pri- 
vernate  essemus,  ego  et  Brutus  filius;"  fundumPri- 
vernatem  flagitabat.  u  In  Albano  eramus  ego  et 
Brutus  filius;"  Albanum  poscebat.  "  In  Tiburte 
forte  cum  asseclissemus,  ego  et  Brutus  filius;"  Ti- 
burtem  fundum  requirebat:  Brutum  autem,  homi- 
nem  sapientem,  quod  filii  nequitiam  videret,  quae 
praedia  ei  relinqueret,  testificari  dicebat  voluisse. 
Quod  si  potuisset  honeste  scribere,  se  in  balneis  cum 
id  aetatis  filio  fuisse,  non  praeterisset :  eas  se  tamen  ab 
eo  balneas,  non  ex  libris  patris,  sed  ex  tabulis  et  ex 
censu,  quaerere.  Crassus  tum  ita  Brutum  ultus  est, 
ut  illum  recitationis  suae  pceniteret.  Moleste  enim 
fortasse  tulerat,  se  in  iis  orationibus  reprehensum, 
quas  de  re  publica  habuisset :  in  quibus  forsitan  ma- 
gis  requiratur  constantia. 

Ego  autem  illa  recitata  esse  non  moleste  fero :  ne- 
que  enim  ab  illo  tempore,  quod  tum  erat,  neque  ab 
ea  causa,  quae  tum  agebatur,  aliena  fuerunt :  neque 
mihi  quidquam  oneris  suscepi,  cum  ista  dixi,  quo- 
minus  hone&tehanccausam  et  libere  possem  defendere. 
Quod  si  velim  confiteri,  me  causam  A.  Cluentii  nunc 
cognoscere,  antea  fuisse  in  illa  opinione  populari ; 
quis  tandem  id  possit  reprehendere  ?  praesertim,  ju- 
dices,  cum  a  vobis  quoque  ipsis  hoc  impetrare  sit 
aequissimum,  quod  ego  et  ab  initio  petivi,  et  nunc 
peto,  ut,  si  quam  huc  graviorem  de  illo  judicio  opi- 
nionem  attulistis,  hanc,  causa  perspecta,  atque  omni 
veritate  cognita,  deponatis. 

LII.  Nunc,  quoniam  ad  omnia  quae  abs  te  dicta 
sunt,  T.  Atti,  de  Oppianici  damnatione,  respondi ; 
confiteare  necesse  est,  te  opinionem  multum  fefellisse, 
quod  existimaris,  me  causam  A.  Cluentii  non  facto 
ejus,  sed  lege,  defensurum.  Nam  hoc  persaepe  dixisti, 
tibi  sic  renuntiari,  me  habere  in  animo  causam  hanc 
praesidio  legis  defendere.  Icane  est  ?  ab  amicis  vide- 
licet  imprudentes  prodimur  ?  et  est  nescio  quis,  de 

iis  quos  amicos  nobis  arbitramur,  qui  nostra  consilia 
ad  adversarios  deferat  ?  Quisnam  tibi  hoc  renuntia- 
vit?  quis  tam  improbus  fuit?  Cui  ego  autem  nar- 
ravi  ?  Nemo,  ut  opinor,  in  culpa  est :  sed  nimirum 
tibi  istuc  lex  ipsa  renuntiavit.  Sed  num  tibi  ita  defen- 
disse  videor,  ut  tota  in  causa  mentionem  ullam  fece- 
rim  legis  ?  num  secus  hanc  causam  defendissem,  hac 
si  lege  Avitus  teneretur  ?  Certe,  ut  hominem  con- 
firmare  oportet,  nullus  est  locus  a  me  purgandi  istius 
invidiosi  criminis  praBtermissus. 

Quid  ergo  est  ?  quaeret  fortasse  quispiam,  displi- 
ceatne  mihi,  legum  praesidio,  a  capite  periculum  pro- 
pulsare.  Mihi  vero,  judices,  non  displicet :  sed  utor 
instituto  meo.  In  hominis  honesti  pudentisque  judi- 
cio,  non  solum  meo  consilio  uti  consuevi,  sed  multum 
etiam  ejus,  quem  defendo,  et  consilio  et  voluntati 
obtempero.  Nam,  ut  haec  ad  me  causa  delata  est,  qui 
leges  eas,  ad  quas  adhibemur,  et  in  quibus  versamur, 
nosse  deberem ;  dixi  Avito  statim,  de  eo,  "  qui  cots- 
set,  quo  quis  condemnaretur,"  illum  esse  liberum ; 
teneri  autem  nostrum  ordinem.  Atque  ille  me  orare 
et  obsecrare  ccepit,  ut  ne  sese  lege  defenderem.  Cum 
ego,  quae  mihi  viderentur,  dicerem,  traduxit  me  ad 
suam  sententiam  :  affirmabat  enim  iacrymans,  non 
se  cupidiorem  esse  civitatis  retinendae,  quam  existi- 
mationis.  Morem  homini  gessi :  et  tamen  idcirco  feci, 
(neque  enim  id  semper  facere  debemus)  quod  videbam, 
per  se  ipsam,  causam  copiosissime  sine  lege  posse  de- 
fendi.  Videbam,  in  hac  defensione,  qua  jam  sum 
usus,  plus  dignitatis ;  in  illa,  qua  me  hic  uti  noluit, 
minus  laboris  futurum.  Quod  si  nihil  aliud  esset  ac- 
tum,  nisi  ut  hanc  causam  obtinerem ;  lege  recitata, 
perorassem. 

LIII.  Neque  me  illa  oratio  commovet,  quod  ait 
Attius  indignum  esse  facinus,  si  senator  judicio  quem- 
quam  circumvenerit,  legibus  eum  teneri;  si  eques 
Romanus  hoc  idem  fecerit,  non  teneri.  Ut  tibi  con- 
cedam  hoc  indignum  esse,  (quod  cujusmodi  sit,  jam 
{Orat.)  vol.  ii.  u 

videro)  tu  mihi  concedas  necesse  est,  multo  esse  in- 
dignius,  in  ea  civitate  quae  legibus  teneatur,  discedi 
a  legibus.  Hoc  enim  vinculum  est  hujus  dignitatis, 
qua  fruimur  in  republica,  hoc  fundamentum  liberta- 
tis,  hic  fons  aequitatis.  Mens,  et  animus,  et  consilium, 
et  sententia  civitatis  posita  est  in  legibus.  Ut  corpora 
nostra  sine  mente,  sic  civitas  sine  lege,  suis  partibus, 
ut  nervis  ac  sanguine  et  membris,  uti  non  potest.  Le- 
gum  ministri,  magistratus;  legum  interpretes,  ju- 
dices ;  legum  denique  idcirco  omnes  servi  sumus,  ut 
liberi  esse  possimus. 

Quid  est,  Q.  Naso,  cur  tu  in  isto  loco  sedeas  ? 
quae  vis  est,  qua  abs  te  hi  judices,  tali  dignitate  prae- 
diti,  coerceantur  ?  Vos  autem,  judices,  quamobrem, 
ex  tam  magna  multitudine  civium,  tam  pauci  de 
hominum  fortunis  sententiam  fertis  ?  quo  jure  At- 
tius,  quae  voluit,  dixit  ?  cur  mihi  tamdiu  potestas 
dicendi  datur  ?  quid  sibi  autem  illi  scribae,  quid  lic- 
tores,  quid  caeteri,  quos  apparere  huic  quasstioni  vi- 
deo,  volunt  ?  Opinor  haec  omnia  lege  fieri,  totumque 
hoc  judicum  (ut  antea  dixi)  quasi  mente  quadam 
regi  legis,  et  administrari.  Quid  ergo  est  ?  haec  quae- 
stio  sola  ita  gubernatur  ?  Quid  M.  Plaetorii  et  C. 
Flaminii  inter  sicarios  ?  quid  C.  Orchinii  peculatus  ? 
quid  mea  de  pecuniis  repetundis  ?  quid  C.  Aquillii, 
apud  quem  nunc  de  ambitu  causa  dicitur  ?  quid  re- 
liquae  quaestiones  ?  Circumspicite  omnes  reipublicae 
partes :  omnia  legum  imperio  et  praescripto  fieri  vide- 
bitis.  Si  quis  apud  me  te,  T.  Atti,  reum  velit  facere ; 
clames,  te  lege  pecuniarum  repetundarum  non  teneri : 
neque  haec  tua  recusatio  confessio  sit  captae  pecuniae, 
sed  laboris,  sed  periculi  non  legitimi,  declinatio. 

LI V.  Nunc,  quid  agatur,  et  quid  abs  te  juris  con- 
stituatur,  vide.  Jubet  lex  ea,  qua  lege  haec  quaestio 
constituta  est,  judicem  quaestionis,  hoc  est,  Q.  Voco- 
nium,  cum  iis  judicibus  qui  ei  obvenerint  (vos  appel- 
lat,  judices)  quaerere  de  veneno.  In  quem  quaerere  ? 
infinitum  est,  a  Quicumque  fecerit,  vendiderit,  eme- 

rit,  habuerit,  dederit."  Quid  eadem  lex  statim  ad- 
jungit  ?  Recita.  "  Deque  ejus  capite  quaerito."  Cu- 
jus  ?  qui  coierit  ?  convenerit  ?  non  ita  est.  Quid  ergo 
est  ?  dic.  "  Qui  tribunus  militum  legionibus  quatuor 
primis,  quive  quaestor,  tribunus  plebis."  Deinceps 
omnes  magistratus  nominavit.  "  Quive  in  senatu  sen- 
tentiam  dixit,  dixerit."  Quid  tum?  "  qui  eorum  coiit, 
coierit,  convenit,  convenerit,  quo  quis  judicio  publico 
condemnaretur."  Qui  eorum :  quorum  ?  videlicet, 
qui  supra  scripti  sunt.  Quid  interest,  utro  modo 
scriptum  sit  ?  Etsi  est  apertum,  tamen  ipsa  lex  docet. 
Ubi  enim  omnes  mortales  alligat,  ita  loquitur :  "  qui 
venenum  malum  fecit,  fecerit."  Omnes  viri,  mulie- 
res,  liberi,  servi,  in  judicium  vocantur.  Si  item  de 
coitione  voluisset,  adjunxisset,  uquive  coierit."  Nunc 
ita  est,  "Deque  ejus  capite  quaerito,  quimagistratum 
habuerit,  quive  in  senatu  sententium  dixerit ;  qui 
eorum  coiit,  coierit." 

Num  is  est  Cluentius  ?  certe  non  est.  Quis  ergo 
est  Cluentius  ?  qui  tamen  defendi  causam  suam  lege 
nolit.  Itaque  abjicio  legem  :  morem  Cluentio  gero : 
tibi  tamen,  Atti,  pauca,  quse  ab  hujus  causu  sejuncta 
sunt,  respondebo.  Est  enim  quiddam  in  hac  causa, 
quod  Cluentius  ad  se ;  est  aliquid,  quod  ego  ad  me 
putem  pertinere.  Hic  sua  putat  interesse,  se  re  ipsa, 
et  gesto  negotio,  non  lege,  defendi :  ego  autem  mea 
existimo  interesse,  me  nulla  in  disputatione  ab  Attio 
videri  esse  superatum.  Non  enim  mihi  haec  causa 
sola  dicenda  est.  Omnibus  hic  labor  meus  propositus 
est,  quicumque  hac  facultate  defensionis  contenti  esse 
possunt.  Nolo,  quemquam  eorum,  qui  adsunt,  exis- 
timare,  me,  quae  de  lcge  ab  Attio  dicta  simt,  si  reti- 
cuerim,  comprobare.  Quamobrcm,  Cluenti,  de  te  tibi 
obsequor:  neque  cgo  lcgem  recito,  neque  hoc  loco 
pro  te  dico ;  sed  ea,  quae  a  me  desiderari  arbitror, 
non  relinquam. 

LV.  Iniquum  tibi  videtur,  Atti,  esse,  non  iisdem 
legibus  omnes  teneri.  Primum  (ut  id  iniquissimum 

esse  confitear)  hujusmodi  est,  ut  commutatis  eis  opus 
sit  legibus,  non  ut  iis,  quae  sunt,  non  pareamus. 
Deinde,  quis  unquam  hoc  senator  accusavit,  ut,  cum 
altiorem  gradum  dignitatis,  beneficio  populi  Romani 
esset  consecutus,  eo  se  putaret  durioribus  legum  con- 
ditionibus  uti  non  oportere  ?  Quam.multa  sunt  com- 
moda,  quibus  caremus  !  quam  multa  molesta  ac 
difficilia,  quae  subimus !  atque  haec  omnia  tantum  ho- 
noris  et  amplitudinis  commodis  compensantur.  Con- 
verte  nunc  te  ad  equestrem  ordinem,  atque  in  caete- 
ros  ordines ;  easdem  vitae  conditiones  non  perferent. 
Putant  enim,  minus  multos  sibi  laqueos  legum,  et 
conditionum,  ac  judiciorum,  propositos  esse  oportere, 
qui  in  summum  locum  civitatis  aut  non  potuerint 
adscendere,  aut  non  petiverint.  Atque,  ut  omittam 
leges  alias  omnes,  quibus  nos  tenemur,  caeteri  autem 
sunt  ordines  liberati ;  hanc  ipsam  legem,  "  ne  quis 
judicio  circumveniretur,"  C.  Gracchus  tulit :  eam 
legem  pro  plebe,  non  in  plebem,  tulit.  Postea  L.  Sulla, 
homo  a  populi  causa,  remotissimus,  tamen,  cum  ejus 
rei  quaestionem  hac  ipsa  lege  constitueret,  qua  vos 
hoctempore  judicatis,  populum  Romanum,  quem  ab 
hoc  genere  liberum  acceperat,  alligare  novo  quaastio- 
nis  genere  ausus  non  est.  Quod  si  fieri  posse  existi- 
masset ;  pro  illo  odio  quod  habuit  in  equestrem  or- 
dinem,  nihil  fecisset  libentius,  quam  omnem  illam 
acerbitatem  proscriptionis  suae,  [qua  est  usus]  in  ve- 
teres  judices,  in  hanc  unam  quaestionem  contulisset. 
Nec  nunc  quidquam  agitur,  (mihi  credite,  judices, 
et  prospicite  id,  quod  providendum  est)  nisi  ut  eques- 
ter  ordo  in  hujusce  legis  periculum  includatur.  Ne- 
que  hoc  agitur  ab  omnibus,  sed  a  paucis.  Nam  ii 
senatores,  qui  se  facile  tuentur  integritate  et  inno- 
centia,  quales  (ut  vere  dicam)  vos  estis,  et  caeteri  qui 
sine  cupiditate  vixerunt,  equites,  ordini  senatorio  dig- 
nitate  proximos,  concordia  conjunctissimos  esse  cu- 
piunt :  sed  ii,  qui  se  volunt  posse  omnia,  neque  prae- 
terea  quidquam  esse  aut  in  homine  ullo  aut  in  ordine* 

hoc  uno  metu  se  putant  equites  Romanos  in  potesta- 
tem  suam  redacturos,  si  constitutum  esset,  ut  de  iis, 
qui  rem  judicarent,  hujusmodi  judicia  fierLpossent. 
Vident  enim  auctoritatem  hujus  ordinis  confirmari : 
vident  judicia  comprobari :  hoc  metu  proposito,  evel- 
lere  se  aculeum  severitatis  vestrae  posse  confidunt. 
Quis  enim  de  homine  audeat,  paulo  majoribus  opi- 
bus  praedito,  vere  et  fortiter  judicare,  cum  videat,  sibi 
de  eo,  quod  coierit  aut  consenserit,  causam  esse  dicen- 
dam? 

LVI.  O  viros  fortes,  equites  Romanos !  qui  homini 
clarissimo  ac  potentissimo,  M.  Druso,  tribuno  plebis, 
restiterunt,  cum  ille  nihil  aliud  ageret  cum  illa,  cuncta, 
quae  tum  erat,  nobilitate,  nisi  uti,  qui  res  judicas- 
sent,  hujuscemodi  quaestionibus  in  judicium  vocaren- 
tur.  Tunc  C.  Flavius  Pusio,  Cn.  Titinnius,  C.  Maece- 
nas,  illa  robora  populi  Romani,  caeterique  hujusce- 
modi  ordinis,  non  fecerunt  idem,  quod  nunc  Cluentius, 
ut  aliquid  culpae  suscipere  se  putarent,  recusando :  sed 
apertissime  repugnarunt,  cum  haec  recusarent,  et  pa- 
lam  fortissime  atque  honestissime  dicerent,  se  po- 
tuisse  judicio  populi  Romani  in  amplissimum  locum 
pervenire,  si  sua  studia  ad  honores  petendos  conferre 
voluissent ;  sese  vidisse,  in  ea  vita  qualis  splendor 
inesset,  quanta  ornamenta,  quae  dignitas :  quae  se 
non  contemsisse,  sed  ordine  suo,  patrumque  suorum, 
contentos  fuisse ;  et  vitam  illam  tranquillam  et  quie- 
tam,  remotam  a  procellis  invidiarum,  et  hujuscemodi 
judiciorum  anfractu,  sequi  maluisse.  Aut  sibi,  ad 
honores  petendos,  aetatem  integram  restitui  oportere ; 
aut,  quoniam  id  non  posset,  eam  conditionem  vitae, 
quam  secuti,  petitionem  reliquissent,  manere:  in- 
iquum  esse,  eos,  qui  honorum  ornamenta,  propter 
periculorum  multitudinem,  praetermisissent,  populi 
beneficiis  esse  privatos,  judiciorum  novorum  pericu- 
lis  non  carere :  senatorem  hoc  queri  non  posse,  prop- 
terea  quod,  ea  conditione  proposita,  petere  coepisset ; 
quodque  permulta  essent  ornamenta,  quibus  eam 

mitigare  molestiam  posset :  locus,  auctoritas,  domi 
splendor,  apud  exteras  nationes  nomen  et  gratia,  toga 
praetexta,  sella  curulis,  [insignia,]  fasces,  exercitus, 
imperia,  provinciae :  quibus  in  rebus  cum  summum 
recte  factis  majores  nostri  praemium,  tum  plura  pec- 
catis  pericula  proposita  esse  voluerunt.  Illi  non  hoc 
recusabant,  eanelege  accusarentur,  qua  nuncAvitus 
accusatur,  quae  tunc  erat  Sempronia,  nunc  est  Corne- 
lia :  intelligebant  enim,  ea  lege  equestrem  ordinem 
non  teneri :  sed,  ne  nova  lege  alligarentur,  laborabant. 
Avitus  ne  hoc  quidem  unquam  recusavit,  quominus 
vel  ea,  lege  rationem  vitae  suae  redderet,  qua,  non  tene- 
retur.  Quae  si  vobis  conditio  placet,  omnes  id  agamus, 
ut  haec  quam  primum  in  omnes  ordines  quaestio  per- 
feratur. 

LVII.  Interea  quidem  (per  Deos  immortales  !) 
quoniam  omnia  commoda  nostra,  jura,  Hbertatem, 
salutem  denique,legibus  obtinemus,  alegibus  non  re- 
cedamus :  simul  et,  illud  quam  sit  indignum,  cogite- 
mus,  populum  Romanum  aliud  nunc  agere ;  vobis 
rempubHcam  et  fortunas  suas  commisisse ;  ipsum 
sine  cura  esse ;  non  nietuere,  ne,  lege  ea  quam  nun- 
quam  ipse  jusserit,  et  quaestione  qua  se  solutum  libe- 
rumque  esse  arbitretur,  per  paucos  judices  adstringa- 
tur.  Agit  enim  sic  causam  T.  Attius,  adolescens  bonus 
et  disertus :  omnes  cives  legibus  teneri  omnibus  :  vos 
attenditis,  et  auditis  silentio,  sicut  facere  debetis.  A. 
Cluentius,  eques  Romanus,  causam  dicit  ea  lege, 
qua  lege  senatores,  et  ii  qui  magistratum  habuerunt, 
soli  tenentur :  mihi,  per  eum,  recusare,  et  in  arce  le- 
gis  praesidia  constituere  defensionis  meae,  non  licet. 
Si  obtinuerit  causam  Cluentius,  (sicuti,  vestra,  aequi- 
tate  nixi,  confidimus)  existimabunt,  (id,  quod  erit) 
obtinuisse  propter  innocentiam,  quoniam  ita  defen- 
sus  sit ;  in  lege  autem,  quam  attingere  noluerit,  pras- 
sidii  nihil  fuisse. 

Hic  nunc  est  quiddam,  quod  ad  me  pertineat,  de 
quo  ante  dixi,  quod  ego  populo  Romano  praastare 

debeam,  quoniam  is  mese  vitae  status  est,  ut  omnis 
mihi  cura  atque  opera  posita  sit  in  omnium  periculis 
defendendis.  Video,  quanta,  et  quam  periculosa,  et 
quam  infinita  quaastio  tentetur  ab  accusatoribus,  cum 
eam  legem,  quae  in  nostrum  ordinem  scripta  sit,  in 
populum  Romanum  transferre  conentur.  Qua  in  lege 
est,  "  Qui  coierit ;"  quod  quam  late  pateat,  videtis. 
"  Convenerit ;"  aeque  infinitum  et  incertum  est. 
"  Consenserit :"  boc  vero  cum  incertum  et  infinitum, 
tum  obscurum  et  occultum  est :  "  falsumve  testimo- 
nium  dixerit."  Quis  de  plebe  Romana  testimonium 
dixit  unquam,  cui  non  hoc  periculum,  T.  Attio  auc- 
tore,  paratum  esse  videatis  ?  nam  dicturum  quidem 
certe,  si  hoc  judicium  plebi  Romanae  propositum  sit, 
neminem  unquam  esse,  confirmo.  Sed  hoc  polliceor 
omnibus,  si  cui  forte  hac  lege  negotium  facessetur, 
qui  lege  non  teneatur,  si  is  uti  me  defensore  voluerit, 
me  ejus  causam  legis  praesidio  defensurum ;  et,  vel 
his  judicibus,  vel  eorum  similibus,  facile  probaturum ; 
et  omni  me  defensione  usurum  esse  legis :  qua  nunc 
ut  utar,  ab  eo,  cujus  voluntati  mihi  obtemperandum 
est,  non  conceditur. 

LVIII.  Non  enim  debeo  dubitare,  judices,  quin, 
si  qua  ad  vos  causa  hujusmodi  delata  sit  ejus  qui 
lege  non  teneatur,  etiamsi  is  invidiosus,  aut  multis 
offensus,  esse  videatur,  etiamsi  eum  oderitis,  etiamsi 
inviti  absoluturi  sitis,  tamen  absolvatis  ;  et  religioni 
potius  vestrae,  quam  odio,  pareatis.  Est  enim  sapientis 
judicis,  cogitare,  tantum  sibi  a  populo  Romano  esse 
permissum,  quantum  commissum  et  creditum  sit : 
et,  non  solum  sibi  potestatem  datam,  verum  etiam  fi- 
dem  habitam  esse,  meminisse :  posse,  quem  oderit, 
absolvere  ;  quem  non  oderit,  condemnare :  et  sem- 
per,  non  quid  ipse  velit,  sed  quid  lex  et  religio  cogat, 
cogitare:  animadvertere,  qua  lege  reus  citetur,  de 
quo  reo  cognoscat,  quae  res  in  quaestione  versetur. 
Cum  haec  sunt  videnda,  tum  vero  illud  est  hominis 
magni,  judices,  atque  sapientis,  cum  illam  judicandi 

causa  tabellam  sumserit,  non  se  putare  esse  solum, 
neque  sibi,  quodcumque  concupierit,  licere ;  sed  ha- 
bere  in  consilio  legem,religionem,  aequitatem,  fidem: 
libidinem  autem,  odium,  invidiam,  metum,  cupidi- 
tatesque  omnes,  amovere:  maximique  aestimare  con- 
scientiam  mentis  suae,  quam  a  Diis  immortalibus 
accepimus,  quae  a  nobis  divelli  non  potest;  quae  si 
optimorum  consiliorum  atque  factorum  testis  in  omni 
vita  nobis  erit,  sine  ullo  metu,  et  summa  cum  ho- 
nestate,  vivemus. 

Haec  si  T.  Attius  aut  cognovisset  aut  cogitasset, 
profecto  ne  conatus  quidem  esset  dicere  (id,  quod  mul- 
tis  verbis  egit)  judicem,  quod  ei  videatur,  statuere,  et 
non  devinctum  legibus  esse,  oportere.  Quibus  de  re- 
bus  mihi,  pro  Cluentii  voluntate  nimium,  pro  rei- 
publicae  dignitate  parum,  pro  vestra  prudentia  satis, 
dixisse  videor.  Reliqua  perpauca  sunt,  quae,  quia 
vestrae  quasstionis  erant,  idcirco  illi  statuerunt  sibi 
fingenda  esse,  et  proferenda,  ne  omnium  turpissimi 
reperirentur,  si  in  judicium  nihil,  praeter  invidiam, 
attulissent. 

LIX.  Atque,  ut  existimetis,  necessario  me  de  his 
rebus,  de  quibus  jam  dixerim,  pluribus  egisse  verbis, 
attendite  reliqua :  profecto  intelligetis,  ea,  quae  pau- 
cis  demonstrari  potuerunt,  brevissime  esse  defensa. 

Cn.  Decio  Samniti  (ei,  qui  proscriptus  est)  injuri- 
am,  in  calamitate  ejus,  ab  hujus  familia  factam  esse 
dixistis.  Ab  nullo  ille  liberalius,  quam  a  Cluentio, 
tractatus  est.  Hujus  illum  opes,  in  rebus  ejus  incom- 
modis,  sublevarunt.  Atque  hoc  cum  ipse,  tum  omnes 
ejus  amici  necessariique  cognorunt. 

Ancarii  et  Paceni  pastoribus  hujus  villicos  vim  et 
manus  attulisse.  Cum  quaedam  in  collibus  (ut  solet) 
controversia  pastorum  esset  orta,  Aviti  villici  rem 
domini,  et  privatam  possessionem,  defenderunt.  Cum 
esset  expostulatio  facta ;  causa  illis  demonstrata,  sine 
judicio  controversiaque  discessum  est. 

P.  JElii  testamento  propinquus  exhaeredatus  cum 

esset^haares  hic  alienior  institutus  est.  P.  iElius  Aviti 
merito  fecit ;  neque  hic  in  testamento  faciendo  inter- 
fuit :  idque  testamentum  ab  hujus  inimico  Oppianico 
est  obsignatum.  Florio  legatumex  testamento  inficia- 
tum  esse.  Non  est  ita ;  sed  cum  HS  XXX  scripta 
essent,  pro  HS  CCC,  neque  ei  satis  cautum  videre- 
tur ;  voluit  eum  aliquid  acceptum  referre  liberalitati 
suaB:  primo  deberi  negavit;  post  sine  controversia 
solvit.  Ccelii  cujusdam  Samnitis  uxorem  post  bellum 
ab  hoc  esse  repetitam.  Mulierem  cum  emisset  de 
sectoribus,rquo  tempore  primum  liberam  esse  audivit, 
sine  judicio  reddidit  Ccelio.  Ennium  esse  quemdam, 
cujus|bona  teneat  Avitus.  Est  hic  Ennius  egens  qui- 
dam,  calumniator,  mercenarius  Oppianici,  qui|per- 
multos  annos  quievit ;  deinde  aliquando  cum  servo 
A viti  furti  egit ;  nuper  ab  ipso Avito  petere  coepit.  Hic 
illo  privato  judicio,  (mihi  credite)  nobis  iisdem  fortasse 
patronis,  calumniam  non  effugiet.  Atque  etiam,  ut 
nobis  renuntiatur,  hominem  multorum  hospitum,  A. 
Binnium  quemdam,  cauponem,  de  via  Latina,  subor- 
natis ;  qui  sibi,  a  Cluentio  servisque  ejus,  in  taberna  sua 
manus  allatas  esse  dicat.  Quo  de  homine,  nihil  etiam 
nunc  dicere  nobis  est  necesse.  Si  invitaverit  (id,  quod 
solet),  sic  hominem  accipiemus,  ut  moleste  ferat,  se 
de  via  decessisse.  Habetis,  judices,  quae,  in  totam 
vitam,  de  moribus  A.  Cluentii,  quem  illi  invidiosum 
reum  volunt  esse,  annos  octo  meditati  accusatores  col- 
legerunt :  quam  levia,  genere  ipso  !  quam  falsa,  re ! 
quam  brevia,  responsu  ! 

LX.  Cognoscite  nunc  id,  quod  ad  vestrum  jusju- 
randum  pertinet,  quod  vestri  judicii  est,  quod  vobis 
oneris  imposuit  ea  lex,  qua  coacti  huc  convenistis,  de 
criminibus  veneni ;  ut  omnes  intelligant,  quam  pau- 
cis  verbis  haec  causa  perorari  potuerit,  et  quam  multa 
a  me  dicta  sint,  quae  ad  hujus  voluntatem  maxime, 
ad  vestrum  judicium  minime,  pertinerent. 

Objectum  est,  C.  Vibium  Capacem  ab  hoc  A.  Clu- 

entio  veneno  esse  sublatum.  Opportune  adest  homo 
summa  fide  et  omni  virtute  praeditus,  L.  Plaetorius, 
senator,  qui  illius  Capacis  hospes  fuit  et  familiaris. 
Apud  hunc  ille  Romae  habitavit ;  apud  hunc  aegrota- 
vit ;  hujus  domi  est  mortuus.  At  haeres  est  Cluentius. 
Intestatum  dico  esse  mortuum,  possessionemque  ejus 
bonorum,  praetoris  edicto,  huic,  illius  sororis  filio, 
adolescenti  pudentissimo,  et  in  primis  honesto,  equiti 
Romani  datam,  Numerio  Cluentio,  quem  videtis. 

Alterum  veneficii  crimen,  Oppianico  huic  adoles- 
centi,  cum  ejus  in  nuptiis,  more  Larinatium,  multi- 
tudo  hominum  pranderet,  venenum  Aviti  consilio 
paratum  :  id  cum  daretur  in  mulso,  Balbutium  quem- 
dam,  ejus  familiarem,  intercepisse,  bibisse,  statimque 
esse  mortuum.  Haec  ego  si  sic  agerem,  tamquam 
mihi  crimen  esset  diluendum,  haec  pluribus  verbis 
dicerem,  quae  nunc  paucis  percurrit  oratio  mea. 

Quid  unquam  Avitus  in  se  admisit,  ut  hoc  tantum 
ab  eo  facinus  non  abhorrere  videatur  ?  quid  autem 
magnopere  Oppianicum  metuebat  ?  cum  ille  verbum 
omnino  in  hac  ipsa  causa  nullum  facere  potuerit; 
huic  autem  accusatores,  matre  viva,  deesse  non  pos- 
sent :  quod  jam  intelligetis.  An  ut  de  causa  ejus  pe- 
riculi  nihil  decederet,  ad  causam  novum  crimen  ac- 
cederet  ?  quod  autem  tempus  veneni  dandi  illo  die  ? 
in  illa  frequentia  ?  per  quem  porro  datum  ?  unde 
sumtum?  quae  deinde  interceptio  poculi?  cur  non 
de  integro  autem  datum  ?  Multa  sunt,  quae  dici  pos- 
sunt:  sed  non  committam,  ut  videar  non  dicendo 
voluisse  dicere :  res  enim  jam  se  ipsa  defendat. 

Nego,  illum  adolescentem,  quem  statim  epoto  po- 
culo  mortuum  esse  dixistis,  omnino  illo  die  esse  mor- 
tuum.  Magnum  et  impudens  mendacium.  Perspi- 
cite  caetera.  Dico,  illum,  cum  ad  illud  prandium 
crudior  venisset,  et  (ut  aetas  illa  fert)  sibi  tamen  non 
pepercisset ;  aliquot  dies  aegrotasse,  et  ita  esse  mor- 
tuum.  Quis  huic  rei  testis  est  ?  idem,  qui  sui  luctus, 

pater :  pater,  inquam,  illius  adolescentis ;  quern,  prop- 
ter  animi  dolorem,  pertenuis  suspicio  potuisset  ex  iEo 
loco  testem  in  A.  Cluentium  constituere  :  is  hunc  suo 
testimonio  sublevat :  quod  recita.  Tu  autem,  nisi 
molestum  est,  paulisper  exsurge,  et  perfer  hunc  do- 
lorem  commemorationis  necessariae ;  in  qua  ego  diu- 
tius  non  morabor,  quoniam,  quod  fuit  viri  optimi, 
fecisti,  uti  ne  cui  innocenti  mceror  tuus  calamitatem 
et  falsum  crimen  afferret. 

{Testimonium  Balbutii  patris.) 

LXI.  Unum  etiam  mihi  reliquum  ejusmodi  cri- 
men  est,  judices,  ex  quo  illud  perspicere  possitis, 
quod  a  me  initio  orationis  meae  dictum  est ;  quid- 
quid  mali  per  hos  annos  A.  Cluentius  viderit,  quid- 
quid  hoc  tempore  habeat  sollicitudinis  ac  negotii,  id 
omne  a  matre  esse  conflatum.  Oppianicum  veneno 
necatum  esse,  quod  ei  datum  sit  in  pane  per  M. 
Asellium  quemdam,  familiarem  illius  ;  idque  Aviti 
consilio  factum  esse,  dicitis.  In  quo,  primum  illud 
quaero,  quae  causa  Avito  fuerit,  cur  interficere  Op- 
pianicum  vellet.  Inimicitias  enim  inter  ipsos  fuisse 
confiteor :  sed  homines  inimicos  suos  morte  affici 
volunt,  vel  quod  metuunt,  vel  quod  oderunt.  Quo 
tandem  igitur  Avitus  metu  adductus,  tantum  in  se 
facinus  suscipere  conatus  est  ?  quid  erat,  quod  jam 
Oppianicum,  poena  affectum  pro  maleficiis,  ejectum 
e  civitate,  quisquam  timeret  ?  Quid  metuebat  ?  ne 
oppugnaretur  a  perdito  ?  an,  ne  accusaretur  a  con- 
demnato  ?  an,  ne  exsulis  testimonio  lasderetur  ?  Sin 
autem,  quod  oderat  Avitus,  idcirco  illum  vita  frui 
noluit ;  adeone  erat  stultus,  ut  illam,  quam  tum 
ille  vivebat,  vitam  esse  arbitraretur,  damnati,  ex- 
sulis,  deserti  ab  omnibus  ?  quem,  propter  animi  im- 
portunitatem,  nemo  recipere  tecto,  nemo  adire,  ne- 
mo  alloqui,  nemo  respicere,  vellet.  Hujus  igitur 
vitae  Avitus  invidebat  ?  Hunc  si  acerbe  et  penitus 
oderat,  non  eum  quam  diutissime  vivere  velle  de- 

bebat  ?  Huic  mortem  maturabat  inimicus,  quod  illi 
unum  in  malis  perfugium  erat  calamitatis  ?  Qui, 
si  quid  animi  ac  virtutis  habuisset,  (ut  multi  saepe 
fortes  viri  in  ejusmodi  dolore)  mortem  sibi  ipse  con- 
scisset,  huic  quamobrem  id  vellet  inimicus  offerre, 
quod  ipse  sibi  optare  deberet  ?  Nam  nunc  quidem 
quid  tandem  illi  mali  mors  attulit?  nisi  forte  in- 
eptiis  ac  fabulis  ducimur,  ut  existimemus,  illum 
apud  inferos  impiorum  supplicia  perferre,  ac  plures 
illic  offendisse  inimicos,  quam  hic  reliquisse :  a 
socrus,  ab  uxorum,  a  fratris,  a  liberum  Pcenis  actum 
esse  praecipitem  in  sceleratorum  sedem  atque  regio- 
nem.  Quae  si  falsa  sunt  (id,  quod  omnes  intelligunt), 
quid  ei  tandem  aliud  mors  eripuit,  praeter  sensum 
doloris  ? 

LXII.  Age  vero,  venenum  per  quem  datum? 
per  M.  Asellium.  Quid  huic  cum  Avito  ?  nihil : 
atque  adeo,  quod  ille  Oppianico  familiarissime  est 
usus,  potius  etiam  simultas.  Eine  igitur,  quem  sibi 
offensiorem,  Oppianico  familiarissimum  sciebat  esse, 
potissimum  et  suum  scelus  et  illius  periculum  com- 
mittebat  ?  Cur  deinde  tu,  qui  pietate  ad  accusandum 
excitatus  es,  hunc  Asellium  esse  inultum  tamdiu 
sinis  ?  Cur  non  Aviti  exemplo  usus  es,  ut,  per  illum 
qui  attulisset  venenum,  de  hoc  praejudicaretur  ? 

Jam  vero  illud  quam  non  probabile,  quam  inusi- 
tatum,  judices,  quam  novum,  in  pane  datum  vene- 
num !  Faciliusne  potuit,  quam  in  poculo  ?  [latentius] 
potuit,  abditum  aliqua  in  parte  panis,  quam  si  to- 
tum  colliquefactum  in  potione  esset  ?  celerius  potuit 
comestum,  quam  epotum,  in  venas  atque  in  omnes 
partes  corporis  permanare  ?  facilius  fallere  in  pane 
[si  esset  animadversum],  quam  in  poculo,  cum  ita 
confusum  esset,  ut  secerni  nullo  modo  posset  ? 

At  repentina  morte  periit.  Quod  si  esset  ita  fac- 
tum,  tamen  ea  res,  propter  multorum  ejusmodi  mor- 
tem,  satis  firmam  veneni  suspicionem  non  haberet. 
Si  esset  suspiciosum,  tamen  ad  alios  potius,  quam  ad 

Avitum,  pertineret.  Verum  in  eo  ipso  homines  im- 
pudentissime  mentiuntur.  Id  ut  intelligatis,  et  mor- 
tem  ejus,  et  quemadmodum,  post  mortem,  in  Avi- 
tum  sit  crimen  a  matre  quaesitum,  cognoscite. 

Cum  vagus  et  exsul  erraret,  atque  undique  ex- 
clusus  Oppianicus  in  Falernum  se  ad  C.  Quintilium 
contulisset,  ibi  primum  in  morbum  incidit,  ac  satis 
vehementer  diuque  aegrotavit.  Cum  esset  una  Sassia, 
et  Statio  Albio  quodam,  colono,  homine  valente, 
qui  simul  esse  soiebat,  familiarius  uteretur,  quam 
vir  dissolutissimus,  incolumi  fortuna,  pati  posset; 
et  jus  illud  matrimonii  castum  atque  legitimum, 
damnatione  viri,  sublatum  arbitraretur ;  Nicostra- 
tus  quidam,  fidelis  Oppianici  servulus,  percuriosus 
et  minime  mendax,  multa  dicitur  renuntiare  domino 
solitus  esse.  Interea  Oppianicus  cum  jam  conva- 
lesceret,  neque  in  Falerno  improbitatem  coloni  diu- 
tius  ferre  posset,  et  huc  ad  Urbem  profectus  esset, 
(solebat  enim,  extra  portam,  aliquid  habere  con- 
ducti)  cecidisse  ex  equo  dicitur,  et,  homo  infirma 
valetudine,  latus  offendisse  vehementer,  et,  postea- 
quam  ad  Urbem  cum  febri  venerit,  paucis  diebus 
esse  mortuus.  Mortis  ratio,  judices,  ejusmodi  est, 
ut  aut  nihil  habeat  suspicionis,  aut,  si  quid  habet, 
id  intra  parietes  in  domestico  scelere  versetur. 

LXIII.  Post  mortem  ejus,  Sassia  statim  moliri, 
nefaria  mulier,  ccepit  insidias  filio :  quaestionem  ha- 
bere  de  viri  morte  constituit.  Emit  de  A.  Rupilio, 
quo  erat  usus  Oppianicus  medico,  Stratonem  quem- 
dam,  quasi  ut  idem  faceret,  quod  Avitus  in  emendo 
Diogene  fecerat.  De  hoc  Stratone,  et  de  assecla  quo- 
dam  servo  suo,  quaesituram  esse  dixit  Praeterea 
servum  illum  Nicostratum,  quem  nimium  loquacem 
fuisse  ac  nimium  domino  fidelem  arbitrabatur,  ab 
hoc  adolescente  Oppianico  in  quaestionem  postulavit. 
Hic  cum  esset  illo  tempore  puer,  et  illa  quaestio  de 
patris  sui  morte  constitui  diceretur;  etsi  illum  ser- 
vum  et  sibi  benevolum  esse,  et  patri  fuisse,  arbitra- 
(Orat.)  vol.  n.  x 

batur ;  nihil  tamen  est  ausus  recusare.  Advocantur 
amici  et  hospites  Oppianici,  et  ipsius  mulieris  multi, 
homines  honesti,  atque  omnibus  rebus  ornati :  tor- 
mentis  omnibus  vehementissimis  quaeritur.  Cum 
essent  animi  servorum  et  spe  et  metu  tentati,  ut  ali- 
quid  in  quaestione  dicerent ;  tamen  (ut  arbitror)  auc- 
toritate  advocatorum  et  vi  tormentorum  adducti,  in 
veritate  manserunt,  neque  se  quidquam  scire  dixe- 
runt. 

Quaestio  illo  die,  de  amicorum  sententia,  dimissa 
est.  Satis  longo  intervallo  post  iterum  advocantur. 
Habetur  de  integro  quaestio :  nulla  vis  tormentorum 
acerrimorum  praetermittitur :  aversari  advocati,  et 
jam  vix  ferre  posse:  furere  crudelis  atque  impor- 
tuna  mulier,  sibi  nequaquam,  ut  sperasset,  ea,  quas 
cogitasset,  procedere.  Cum  jam  tortor,  atque  essent 
tormenta  ipsa  defessa,  neque  tamen  illa  finem  facere 
vellet;  quidam  ex  advocatis,  homo  et  honoribus 
populi  ornatus,  et  summa  virtute  prasditus,  intelli- 
gere  se  dixit,  non  id  agi,  ut  verum  inveniretur,  sed 
ut  aliquid  falsi  dicere  cogerentur.  Hoc  postquam 
caeteri  comprobarunt,  ex  omnium  sententia  consti- 
tutum  est,  satis  videri  esse  quaesitum. 

Redditur  Oppianico  Nicostratus :  Larinum  ipsa 
proficiscitur  cum  suis,  moerens,  quod  jam  certe  in- 
columem  filium  fore  putabat,  ad  quem  non  modo  ve- 
rum  crimen,  sed  ne  ficta  quidem  suspicio,  perveniret : 
et  cui  non  modo  aperta  inimicorum  oppugnatio,  sed 
ne  occultae  quidem  matris  insidiae  nocere  potuissent. 
Larinum  postquam  venit ;  quae  a  Stratone  iUo  vene- 
num  antea  viro  suo  datum,  sibi  persuasum  esse  si- 
mulasset,  instructam  ei  continuo  et  ornatam,  Larini, 
medicinae  exercendae  causa,  tabernam  dedit. 

LXIV.  Unum,  alterum,  tertium  annum  Sassia 
quiescebat;  ut  velle  atque  optare  aliquid  calami~ 
tatis  filio  potius,  quam  id  struere  et  moliri,  vide- 
retur.  Tum  interim,  Hortensio,  Metello,  consulibus, 
ut  hunc  Oppianicum,  aliud  agentem,  ac  nihil  ejus- 

modi  cogitantern,  ad  hanc  accusationem  detraheret, 
invito  despondit  ei  filiam  suam  (illam,  quam  ex 
genero  susceperat),ut  eum,  nuptiis  alligatum  simul, 
et  testamenti  spe  devinctum,  posset  habere  in  potes- 
tate.  Hoc  ipso  fere  tempore,  Strato  ille  medicus 
domi  furtum  fecit,  et  caedem,  ejusmodi.  Cum  esset 
in  aedibus  armarium,  in  quo  sciret  esse  nummorum 
aliquantum  et  auri;  noctu  duos  conservos  dormi- 
entes  occidit,  in  piscinamque  dejecit:  ipse  armarii 
fundum  exsecuit ;  et  HS  *  *  et  auri  quinque  pondo, 
abstulit,  uno  ex  servis,  puero  non  grandi,  conscio. 

Furto  postridie  cognito,  omnis  suspicio  in  eos  ser- 
vos,  qui  non  comparebant,  commovebatur.  Cum 
exsectio  illa  fundi  in  armario  animadverteretur, 
quaerebant  homines,  quonam  modo  fieii  potuisset. 
Quidam  ex  amicis  Sassiae  recordatus  est,  se  nuper 
in  auctione  quadam  vidisse  in  rebus  minutis  adun- 
cam,  ex  omni  parte  dentatam,  et  tortuosam,  venire 
serrulam,  qua  illud  potuisse  ita  circumsecari  videre- 
tur.  Ne  multa:  perquiritur  a  coactoribus :  inve- 
nitur  ea  serrula  ad  Stratonem  pervenisse.  Hoc  initio 
suspicionis  orto,  et  aperte  insimulato  Stratone,  puer 
ille  conscius  pertimuit :  rem  omnem  dominae  indi- 
cavit :  homines  in  piscina  inventi  sunt :  Strato  in 
vincula  conjectus  est :  atque  etiam,  in  taberna  ejus, 
nummi,  nequaquam  omnes,  reperiuntur. 

Constituitur  quaestio  de  furto :  nam  quid  quis- 
quam  suspicari  aliud  potest  ?  An  hoc  dicitis  ?  ar- 
mario  expilato,  pecunia  ablata,  non  omni  recuperata, 
occisis  hominibus,  institutam  esse  quaestionem  de 
morte  Oppianici  ?  Cui  probatis  ?  quid  est,  quod  mi- 
nus  verisimile  proferre  potuistis  ?  Deinde,  ut  omit- 
tam  caetera,  triennio  post  mortem  Oppianici,  de  ejus 
morte  quaerebatur  ?  Atque  etiam  incensa  odio  pris- 
tino,  Nicostratum  eumdem  illum  tum  sine  causa  in 
quaestionem  postulavit.  Oppianicus  primo  recusavit. 
Posteaquam  illa,  abducturam  se  filiam,  mutaturam 

esse  testamentum,  minaretur ;  mulieri  crudelissimae 
servum  fidelissimum  non  in  quaestionem  tulit,  sed 
plane  ad  supplicium  dedit. 

LX  V.  Post  triennium  igitur  agitata  denique  quae- 
stio  de  viri  morte  habebatur :  et  de  quibus  servis 
habebatur  ?  Nova,  credo,  res  objecta,  novi  quidam 
homines  in  suspicionem  vocati  sunt.  De  Stratone, 
et  de  Nicostrato.  Quid  ?  Romae  quaesitum  de  istis 
hominibus  non  erat  ?  Itane  tandem  ?  mulier,  jam 
non  morbo,  sed  scelere  furiosa,  cum  quaestionem 
habuisset  Romae,  cum  de  T.  Annii,  L.  Rutilii,  P. 
Saturii,  et  caeterorum  honestissimorum  virorum, 
sententia  constitutum  esset,  satis  quaesitum  videri ; 
eadem  de  re  triennio  post,  iisdem  de  hominibus, 
nullo  adhibito,  non  dicam  viro  (ne  colonum  forte 
abfuisse  dicatis),  sed  bono  viro,  in  filii  caput  quae- 
stionem  habere  conata  est. 

An  hoc  dicitis,  (mihi  enim  venit  in  mentem,  quid 
dici  posset,  tametsi  adhuc  non  esset  dictum)  cum 
haberetur  de  furto  quaestio,  Stratonem  aliquid  de 
veneno  esse  confessum?  Hoc  uno  modo,  judices, 
saepe  multorum  improbitate  depressa  veritas  emergit, 
et  innocentiae  defensio  interclusa  respirat ;  quod  aut 
ii,  qui  ad  fraudem  callidi  sunt,  non  tantum  audent, 
quantum  excogitant;  aut  illi,  quorum  eminet  au- 
dacia,  atque  projecta  est,  a  consiliis  malitiae  deserun- 
tur.  Quod  si  aut  confidens  astutia,  aut  callida  esset 
audacia,  vix  ullo  obsisti  modo  posset.  Utrum  furtum 
factum  non  est  ?  at  nihil  clarius  Larini  fuit.  An  ad 
Stratonem  suspicio  non  pertinuit  ?  at  is  et  ex  serrula. 
insimulatus,  et  a  puero  consico  est  indicatus.  An  id 
actum  non  est  in  quaerendo  ? 

Quae  fuit  alia  igitur  causa  quaerendi  ?  An,  (id, 
quod  dicendum  vobis  est,  et  quod  tum  Sassia  dicti- 
tabat)  cum  de  furto  quaereretur,  tum  Strato  iisdem 
in  tormentis  dixit  de  veneno.  En  hoc  illud  est, 
quod  ante  dixi:  mulier  abundat  audacia;  consilio 

et  ratione  deficitur.  Nam  tabellae  quaestionis  plures 
proferuntur,  quae  recitatae  vobisque  editae  sunt,  illae 
ipsae,  quas  tum  non  obsignatas  esse  dixi :  in  quibus 
tabellis  de  furto  litera  nulla  invenitur.  Non  venit 
in  mentem,  primam  orationem  Stratonis  conscribere 
de  furto,  post  aliquid  adjungere  dictum  de  veneno, 
quod  non  percontatione  quaesitum,  sed  dolore  ex- 
pressum,  videretur. 

Quaestio  de  furto  est ;  veneni  jam  suspicione,  su- 
periore  quaestione,  sublata ;  quod  ipsum  haec  eadem 
mulier  indicarat ;  quae,  ut  Romae  de  amicorum  sen- 
tentia  statuerat  satis  esse  quaesitum,  postea  per  trien- 
nium  maxime  ex  omnibus  servis  Stratonem  illum 
dilexerat,  in  honore  habuerat,  commodis  omnibus 
affecerat.  Cum  igitur  de  furto  quaereretur,  et  eo 
furto,  quod  ille  sine  controversia  fecerat ;  tum  ille 
de  eo,  quod  quaerebatur,  verbum  nullum  fecit  ?  de 
veneno  statim  dixit  ?  de  furto,  si  non  eo  loco,  quo 
debuit,  ne  in  extrema  quidem,  aut  media,  aut  in 
aliqua  denique  parte  quaestionis,  verbum  fecit  ullum  ? 

LXVI.  Jam  videtis,  illam  nefariam  mulierem, 
judices,  eadem  manu,  qua,  si  detur  potestas,  inter- 
ficere  filium  cupiat,  hanc  fictam  quaestionem  con~ 
scripsisse.  Atque  istam  ipsam  quaestionem,  dicite, 
quis  obsignavit  ?  Unum  aliquem  nominate.  Nemi- 
nem  reperietis,  nisi  forte  ejusmodi  hominem,  quem 
ego  proferri  malim,  quam  neminem  nominari.  Quid 
ais,  T.  Atti  ?  tu  periculum  capitis,  tu  indicium  sce- 
leris,  tu  fortunas  alterius,  literis  conscriptas,  in  ju- 
dicium  afferes ;  neque  earum  auctoritatem  literarum, 
neque  obsignatorem,  neque  testem  ullum,  nominabis  ? 
et,  quam  tu  pestem  innocentissimo  filio  ex  matris 
sinu  depromseris,  hanc  hi  tales  viri  comprobabunt  ? 
Esto  :  in  tabellis  nihil  est  auctoritatis  :  quid  ?  ipsa 
quaestio,  judicibus ;  quid  ?  amicis,  hospitibusque 
Oppianici,  quos  adhibuerat  antea  ;  quid  ?  huic  tan- 
dem  ipsi  tempori,  cur  non  reservata  est  ?  Quid  istis 
hominibus  factum  est,  Stratone  et  Nicostrato  ? 

x  3 

Qusero  abs  te,  Oppianice,  servo  tuo  Nicostrato 
quid  factum  esse  dicas :  quem  tu,  cum  hunc  brevi 
tempore  accusaturus  esses,  Romam  deducere,  dare 
potestatem  indicandi,  incolumem  denique  servare 
qusestioni,  servare  his  judicibus,  servare  huic  tem- 
pori,  debuisti.  Nam  Stratonem  quidem,  judices,  in 
crucem  actum  esse  exsecta  scitote  lingua, :  quod  ne- 
mo  est  Larinatium  qui  nesciat.  Timuit  mulier 
amens  non  suam  conscientiam,  non  odium  munici- 
pum,  non  famam  omnium  :  sed,  quasi  non  omnes 
ejus  sceleris  testes  essent  futuri,  sic  metuit,  ne  con- 
demnaretur  extrema  servuli  voce  morientis. 

Quod  hoc  portentum,  Dii  immortales  ?  quod  tan- 
tum  monstrum  in  ullis  locis  ?  quod  tam  infestum 
scelus  et  immane,  aut  unde  natum  esse  dicamus? 
Jam  enim  videtis  profecto,  judices,  non  sine  neces- 
sariis  me  ac  maximis  causis,  principio  orationis  meae 
de  matre  dixisse.  Nihil  est  enim  mali,  nihil  sceleris, 
quod  illa  non  ab  initio  filio  voluerit,  optaverit,  cogi- 
taverit,  effecerit.  Mitto  illam  primam  libidinis  inju- 
riam  :  mitto  nefarias  generi  nuptias  :  mitto  cupi- 
ditate  matris  expulsam  ex  matrimonio  filiam  :  quae 
nondum  ad  hujusce  vitae  periculum,  sed  ad  com- 
mune  familiae  dedecus,  pertinebant.  Nihil  de  alteris 
Oppianici  nuptiis  queror  ;  quarum  illa  cum  obsides 
fllios  ab  eo  mortuos  accepisset,  tum  denique  in  fami- 
liae  luctum,  atque  in  privignorum  funus,  nupsit. 
Praetereo,  quod  Aurium  Melinum,  cujus  illa  quon- 
dam  socrus,  paulo  ante  uxor  fuisset,  cum  Oppianici 
esse  opera,  proscriptum  occisumque  cognosceret,  eam 
sibi  domum  sedemque  conjugii  delegit,  in  qua  quo- 
tidie  superioris  viri  mortis  indicia,  et  spolia  fortuna- 
rum,  videret. 

Illud  primum  queror,  de  illo  scelere,  quod  nunc 
denique  patefactum  est,  Fabriciani  veneni :  quod, 
jam  tum  recens,  suspiciosum  caeteris,  huic  incredi- 
bile,  nunc  vero  apertum  jam  omnibus  ac  manifestum 
videtur.  Non  est  profecto  de  iilo  veneno  celata  ma- 

ter:  nihil  est  ab  Oppianico,  sine  consilio  mulieris, 
cogitatum :  quod  nisi  esset ;  certe  postea,  depre- 
hensa  re,  non  illa  ut  ab  improbo  viro  discessisset, 
sed  ut  a  crudelissimo  hoste  fugisset;  domumque 
illam,  in  perpetuum,  scelere  omni  affluentem,  reli- 
quisset.  Non  modo  id  non  fecit,  sed  ab  illo  tempore 
nullum  locum  praetermisit,  in  quo  non  instrueret  in- 
sidias  aliquas,  ac  dies  omnes  ac  noctes  tota  mente 
mater  de  pernicie  tilii  cogitaret :  quae  primum,  ut 
istum  confirmaret  Oppianicum  accusatorem  filio  suo, 
donis,  muneribus,  collocatione  filiae,  spe  haereditatis, 
obstrinxit. 

LXVII.  Itaque  apud  caeteros,  novis  inter  pro- 
pinquos  susceptis  inimicitiis,  saepe  fieri  divortia  at- 
que  affinitatum  discidia  videmus :  haec  mulier  satis 
firmum  accusatorem  filio  suo  fore  neminem  putavit, 
nisi  qui  in  matrimonium  sororem  ejus  ante  duxisset. 
Caeteri,  novis  affinitatibus  adducti,  veteres  inimicitias 
saape  deponunt :  illa  sibi,  ad  confirmandas  inimici- 
tias,  affinitatis  conjunctionem  pignori  fore  putavit. 
Neque  in  eo  solum  diligens  fuit,  ut  accusatorem  filio 
suo  compararet ;  sed  etiam  cogitavit,  quibus  eum 
rebus  armaret.  Hinc  enim  illae  sollicitationes  servo- 
rum  et  minis  et  promissis ;  hinc  illae  infinitae  crude- 
lissimaeque  de  morte  Oppianici  quaestiones,  quibus 
finem  aliquando  non  muliebris  modus,  sed  amico- 
rum  auctoritas,  fecit.  Ab  eodem  scelere  illae,  triennio 
post  habitae  Larini,  quaestiones  ;  ejusdem  amentiae 
falsae  conscriptiones  quaestionum  ;  ex  eodem  furore 
etiam  illa  conscelerata  exsectio  linguae :  totius  deni- 
que  hujus  ab  illa  est  et  inventa  et  adornata  compa- 
ratio  criminis. 

Atque  his  rebus  cum  instructum  accusatorem  filio 
suo  Romam  ipsa  misisset ;  paulisper,  conquiren- 
dorum  et  conducendorum  testium  causa,  Larini  est 
commorata :  postea  autem,  cum  appropinquare  hu- 
jus  judicium  ei  nuntiatum  est,  confestim  huc  advola- 

vit,  ne  aut  accusatoribus  diligentia,  aut  pecunia  tes- 
tibus,  deesset ;  aut  ne  forte  mater  hoc  sibi  optatissi- 
mum  spectaculum  hujus  sordium  atque  luctus,  et 
tanti  squaloris,  amitteret. 

LXVIII.  Jam  vero  quod  iter  Romam  ejus  mu- 
lieris  fuisse  existimatis  ?  quod  ego,  propter  vicinita- 
tem  Aquinatium  et  Venafranorum,  ex  multis  audivi 
et  comperi :  quos  concursus  in  his  oppidis  ?  quantos 
et  virorum  et  mulierum  gemitus  esse  factos  ?  mu- 
lierem  quamdam  Larino,  atque  illam  usque  a  Mari 
Supero,  Romam  proficisci,  cum  magno  comitatu  et 
pecunia,  quo  facilius  circumvenire  judicio  capitis, 
atque  opprimere,  filium  possit.  Nemo  erat  illorum, 
paene  dicam,  quin  expiandum  illum  locum  esse  ar- 
bitraretur,  quacumque  illa  iter  fecisset ;  nemo,  quin 
terram  ipsam  violari,  quae  mater  est  omnium,  vesti- 
giis  consceleratae  matris  putaret.  Itaque  nullo  in  op- 
pido  consistendi  potestas  ei  fuit :  nemo  ex  tot  hospi- 
tibus  inventus  est,  qui  non  contagionem  adspectus 
fugeret.  Nocti  se  potius  ac  solitudini,  quam  ulli  aut 
urbi  aut  hospiti,  committebat. 

Nunc  vero  quid  agat,  quid  moliatur,  quid  deni- 
que  quotidie  cogitet,  quem  ignorare  nostrum  putat  ? 
quos  appellarit,  quibus  pecuniam  promiserit,  quo~ 
rum  fidem  pretio  labefactare  conata  sit,  tenemus. 
Quin  etiam  nocturna  sacrificia,  quae  putat  occultiora 
esse,  sceleratasque  ejus  preces,  et  nefaria  vota,  co- 
gnovimus  ;  quibus  illa  etiam  Deos  immortales  de  suo 
scelere  testatur,  neque  intelligit,  pietate,  et  religione, 
et  justis  precibus,  Deorum  mentes,  non  contaminata 
superstitione,  neque  ad  scelus  perficiendum  caesis 
hostiis,  posse  placari.  Cujus  ego  furorem  atque  cru- 
delitatem  Deos  immortales  a  suis  aris  atque  templis 
adspernatos  esse  confido. 

LXIX.  Vos,  judices,  quos  huic  A.  Cluentio 
quosdam  alios  Deos  ad  omne  vitae  tempus  fortuna 
esse  voluit,hujus  importunitatem  matrisafilii  capite 

depellite.  Multi  saepe,  in  judicando,  peccata  liberum 
parentum  misericordiae  concesserunt :  vos,  ne  hujus 
honestissime  actam  vitam  matris  crudelitati  condo- 
netis,  rogamus ;  praesertim  cum  ex  altera,  parte  to- 
tum  municipium  videre  possitis.  Omnes  scitote,  ju- 
dices,  (incredibile  dictu  est ;  sed  a  me  verissime 
dicitur)  omnes  Larinates,  qui  valuerunt,  venisse 
Romam,  ut  hunc  studio  frequentiaque  sua,  quan- 
tum  possent,  in  tanto  ejus  periculo  sublevarent : 
pueris  illud,  hoc  tempore,  et  mulieribus  oppidum 
scitote  esse  traditum,  idque  in  prassentia,  in  com- 
muni  Italiae  pace,  domesticis  copiis  esse  tutum  : 
quos  tamen  ipsos  aeque,  et  eos  quos  praesentes  videtis, 
hujus  exspectatio  judicii  dies  noctesque  sollicitat. 

Non  illi  vos  de  unius  municipis  fortunis  arbitran- 
tur,  sed  de  totius  municipii  statu,  dignitate,  com- 
modisque  omnibus,  sententias  esse  laturos.  Summa 
est  enim,  judices,  hominis  in  communem  municipii 
rem  diligentia,  in  singulos  municipes  benignitas,  in 
omnes  homines  justitia  et  fides.  Praeterea  nobilita- 
tem  illam  inter  suos,  locumque  a  majoribus  tradi- 
tum,  sic  tuetur,  ut  majorum  gravitatem,  constan- 
tiam,  gratiam,  liberalitatem,  assequatur.  Itaque  iis 
eum  verbis  publice  laudant,  ut  non  solum  testimo- 
nium  suum  judiciumque  significent,  verum  etiam 
curam  animi  ac  dolorem,  Quae  dum  laudatio  recita- 
tur,  vos,  quaeso,  qui  eam  detulistis,  assurgite. 

{Laudatio    Cluentii,   ex   decurionum    Larinatium 
decreto.) 

Ex  lacrymis  horum,  judices,  existimare  potestis, 
omnes  haec  decuriones  decrevisse  lacrymantes.  Age 
vero,  vicinorum  quantum  studium,  quam  incredi- 
bilis  benevolentia,  quanta  cura  est !  Non  illi  in  li- 
bellis  laudationum  decreta  miserunt,  sed  homines 
honestissimos,  quos  nossemus  omnes,  huc  frequentes 
adesse,  et  hunc  praesentes  laudare,  voluerunt.  Ad- 
sunt  Ferentani,  homines  nobilissimi,  Marrucini  item 

pari  dignitate :  Theano  Apulo,  atque  Luceria,  equi- 
tes  Romanos,  honestissimos  homines,  laudatores  vi- 
detis:  Boviano,  totoque  ex  Samnio,  cum  lauda- 
tiones  honestissimae  missae  sunt,  tum  homines  am- 
plissimi  nobilissimique  venerunt.  Jam  qui  in  agro 
Larinati  praedia,  qui  negotia,  qui  res  pecuarias  ha- 
bent,  honesti  homines,  et  summo  splendore  praediti, 
difficile  dictu  est,  quam  sint  solliciti,  quam  laborent. 
Non  multi  mihi  ab  uno  sic  diligi  videntur,  ut  hic  ab 
his  universis. 

LXX.  Quam  non  abesse  ab  hujus  judicio  L.  Vo- 
lusienum,  summo  splendore  hominem  ac  virtute 
praeditum,  vellem  !  quam  vellem  praesentem  posse 
P.  Helvidium  Rufum,  equitem  Romanum,  omnium 
ornatissimum,  nominare ;  qui,  cum,  hujus  causa, 
dies  noctesque  vigilaret,  et  cum  me  hanc  causam  do- 
ceret ;  in  morbum  gravem  periculosumque  incidit : 
in  quo  tamen  non  minus  de  capite  hujus,  quam  de 
sua,  vita,  laborat.  Cn.  Tudicii  senatoris,  viri  optimi 
et  honestissimi,  par  studium  et  testimonio  et  lauda- 
tione  cognoscetis.  Eadem  spe,  sed  majore  verecun- 
dia,  de  te,  P.  Volumni,  quoniam  judex  es  in  A. 
Cluentium,  dicimus.  Et,  ne  longum  sit,  omnium 
vicinorum  summam  esse  in  hunc  benevolentiam  con- 
firmamus. 

Horum  omnium  studium,  curam,  diligentiam, 
meumque  una  laborem,  (qui  totam  hanc  causam, 
vetere  instituto,  solus  peroravi)  vestramque  simul, 
judices,  aequitatem  et  mansuetudinem,  una  mater 
oppugnat.  At  quae  mater  ?  quam  caecam  crudelitate 
et  scelere  ferri  videtis  ;  cujus  cupiditatem  nulla  un- 
quam  turpitudo  retardavit ;  quae  vitiis  animi  in  de« 
terrimas  partes  jura  hominum  convertit  omnia  ; 
cujus  ea  stultitia  est,  ut  eam  nemo  hominem;  ea 
vis,  ut  nemo  feminam  ;  ea  crudelitas,  ut  nemo  ma- 
trem,  appellare  possit.  Atque  etiam  nomina  necessi- 
tudinum,  non  solum  naturae  nomen  et  jura,  muta- 
vit ;  uxor  generi,  noverca  filii,  filiae  pellex ;  eo  jam 

denique  adducta  est,  ut  sibi,  praeter  formam,  nihil 
ad  similitudinem  hominis  reservarit.  Quare,  judices, 
si  scelus  odistis,  prohibete  aditum  matris  a  fllii  san- 
guine :  date  parenti  hunc  incredibilem  dolorem  ex 
salute,  ex  victoria  liberum  :  patimini,  matrem,  ne 
orbata  filio  laetetur,  victam  potius  vestra  aequitate 
discedere.  Sin  autem  (id,  quod  vestra  natura  pos- 
tulat)  pudorem,  bonitatem,  virtutemque  diligitis; 
levate  hunc  aliquando  supplicem  vestrum,  judices, 
tot  annos  in  falsa  invidia  periculisque  versatum  ;  qui 
nunc,  primum  post  illam  flammam,  aliorum  [facto] 
et  cupiditate  excitatam,  spe  vestrae  aequitatis  erigere 
animum,  et  paulum  respirare  a  metu,  ccepit :  cui 
posita  sunt  in  vobis  omnia;  quem  servatum  esse 
plurimi  cupiunt,  servare  soli  vos  potestis.  Orat  vos 
Avitus,  judices,  et  flens  obsecrat,  ne  se  invidiae,  quae 
in  judiciis  valere  non  debet ;  ne  matri,  cujus  vota  et 
preces  a  vestris  mentibus  repudiare  debetis ;  ne  Op- 
pianico,  homini  nefario,  condemnato  jam  et  mortuo, 
condonetis. 

LXXI.  Quod  si  qua  calamitas  hunc  in  hoc  judi- 
cio  afflixerit  innocentem ;  nae  iste  miser,  judices,  si 
(id,  quod  difficile  factu  est)  in  vita  remanebit,  saepe  et 
multum  queretur,  deprehensum  esse  illud  quondam 
Fabricianum  venenum  :  quod  si  tum  indicatum  non 
esset,  non  huic  aerumnosissimo  venenum  illud  fuis- 
set,  sed  multorum  medicamentum  laborum  :  postre- 
mo  etiam  fortassis  mater,  exsequias  illius  funeris 
prosecuta,  mortem  se  filii  lugere  simulasset.  Nunc 
vero  quid  erit  profectum,  nisi  ut  hujus  ex  mediis 
mortis  insidiis  vita  ad  luctum  reservata,  mors  sepulcro 
patris  privata,  esse  videatur  ?  Satis  diu  fuit  in  mise- 
riis,  judices  :  satis  multos  annos  ex  invidia  laboravit. 
Nemo  huic  tam  iniquus,  praeter  parentem,  fuit, 
cujus  animum  non  jam  expletum  esse  putemus. 
Vos,  qui  aequi  estis  omnibus,  qui,  ut  quisque  crude- 
lissime  oppugnatur,  eum  lenissime  sublevatis,  con- 
servate  A.  Cluentium  :  restituite  incolumem  muni- 

cipio:  amicis,  vicinis,  hospitibus,  quorum  studia 
videtis,  reddite :  vobis  in  perpetuum  liberisque  ves- 
tris  obstringite.  Vestrum  est  hoc,  judices,  vestraB 
clementiae :  recte  hoc  repetitur  a  vobis,  ut  virum  op- 
timum  atque  innocentissimum,  plurimisque  mortali- 
bus  carum  atque  jucundissimum,  his  aliquando  ca- 
lamitatibus  liberetis ;  ut  omnes  intelligant,  in  con- 
cionibus  esse  invidiae  locum,  in  judiciis  veritati. 

CONTRA  P.  SERVILIUM  RULLUM. 
In  Senatu. 

ARGUMENTUM. 

P.  Rullus,  Trib.  pl.  cum  tribunatum  inisset 
ante  Cal.  Jan.  legem  tulit  agrariam.  Ejus  haec  fere 
sententia  fuit,  ut  decemviri,  a  XVII  tribubus  creati, 
et  lege  curiata  summaque  potestate  ornati,  agros 
omnes,  qui  extra  Italiam,  L.  Sulla  et  Q.  Pompeio 
consulibus  aut  postea,  publici  facti  essent,  vende- 
rent ;  in  Africa  tamen  exceptis  iis,  de  quibus  fcedere 
cautum  esset,  quos  Hiempsal,  Mauritaniae  rex,  a 
Cn.  Pompeio  traditos,  possidebat ;  in  Italia  vero  et 
silvas  et  possessiones  omnes  publicas,  exceptis  agris 
Campano  et  Stellate,  quos  non  vendi,  sed  dividi 
quinque  millibus  colonorum,  lex  jubebat;  et  ut 
iidem  omnibus  agris  publicis  vectigal  imponerent, 
excepto  Recentorico  Siciliensi :  et  ut,  qui  agri  pri- 
vati  essent,  eos  publicare,  qui  publici,  hberare  pos- 
sent:  quodque  ad  quemque  eorum  qui  exercitum 
habuissent,  et  bella  gessissent,  ex  praeda,  manubiis, 
auro  coronario,  pervenisset,  perventurumve  esset, 
quod  neque  consumtum  in  monimento,  neque  in 
(Orat.)  vol.  ii.  Y 

aerarium  relatum  esset,  id  omnes,  uno  excepto  Pom- 
peio,  ad  decemviros  referrent :  quseque  ex  iis  rebus 
omnibus  redacta  pecunia  esset,  ea,  decemviri  agros  in 
Italia  emerent,  qui  plebi  Rom.  dividerentur.  Hanc 
Cicero  legem  in  senatu,  inito  consulatu,  ipsis  Cal. 
Januariis,  praesente  Rullo,  dissuasit  prima  oratione, 
cujus  primae  partes  interiere.  Sed,  cum  Rullus, 
quamquam  perspexerat  senatus  voluntatem,  tamen 
non  abjiceret  legis  ferendae  consilium  ;  ad  alteram 
orationem  eodem  die  habendam,  comitante  senatu, 
in  concionem  populi  adscendit,  qua,  gratiis  primum, 
pro  more,  actis,  sensim  accessit  ad  ipsam  legem  op- 
pugnandam  ;  eamque  populo,  aerario,  reipubhcae  uni- 
versae,  perniciosam  minimeque  popularem  esse  osten- 
dit.  In  quo  cum  non  obscure  videretur  populi  ani- 
mos  commovisse,  eique,  quod  voluerat,  persuasisse ; 
Rullus,  coram  contendere  cum  consule  non  ausus, 
absentem  paulo  post  apud  populum  criminatus  est, 
quasi,  gratum  facturus  Sullanorum  agrorum  pos- 
sessoribus,  legem  atque  adeo  commoda  plebis  op- 
pugnasset.  Quod  cum  Cicero  audisset,  advocata.  con- 
cione,  tertiam  orationem  habuit,  qua,  quae  in  ipsum 
conjecta  a  Rullo  erant,  diluit,  et  ostendit,  se  nemini 
nisi  reipublicae,  Rullum  autem  socero  suo  Valgio, 
consultum  cupere  :  Rullum  vero  Sullanos  agros  non 
modo  nemini  adimere,  sed  eorum  possessionem  po- 
tius  confirmare.  Ita  confirmatis  populi  animis,  cum 
etiam  ostendisset  L.  Caecilius  Trib.  plebis  se  inter- 
cessurum,  si  Rullus  legem  ferre  conaretur,  consilium 
ferendae  legis  Rullus  abjecit. 

Desunt  permulta. 

I.  *  *  *  Quse  res  aperte  petebatur,  ea  nunc  oc- 
culte  cuniculis  oppugnatur.  Dicent  enim  decemviri 
(id,  quod  et  dicitur  a  multis,  et  saepe  dictum  est), 
post  eosdem  consules,  regis  Alexandri  testamento, 
regnum  illud  populi  Romani  esse  factum.  Dabitis 
igitur  Alexandriam  clam  petentibus  iis,  quibus  aper- 
tissime  pugnantibus  restitistis  ?  Haec,  per  Deos  im- 
mortales  !  utrum  esse  vobis  consilia  siccorum,  an 
vinolentorum  somnia,  et  utrum  cogitata  sapientum, 
an  optata  furiosorum,  videntur  ? 

Videte  nunc,  proximo  capite,  ut  impurus  helluo 
turbet  rempublicam ;  ut  a  majoribus  nostris  pos- 
sessiones  relictas  disperdat  et  dissipet ;  ut  sit  non 
minus  in  populi  Romani  patrimonio  nepos,  quam  in 
suo.  Proscribit  in  sua  lege  vectigalia,  quae  decemviri 
vendant;  hoc  est,  proscribit  auctionem  publicorum 
bonorum.  Agros  emi  vult,  qui  dividantur :  quaerit 
pecuniam.  Videlicet  excogitabit  aliquid,  atque  affe- 
ret.  Nam  superioribus  capitibus  dignitas  populi  Ro- 
mani  violabatur :  nomen  imperii  in  commune  odium 
orbis  terrae  vocabatur :  urbes  pacatae,  agri  sociorum, 
regum  status,  decemviris  donabantur :  nunc  praesens 
certa  pecunia  numerata  quaeritur.  Exspecto,  quid 
tribunus  plebis  vigilans  et  acutus  excogitet.  Ve- 
neat,  inquit,  silva  Scantia.  Utrum  tandem  hanc 
silvam  in  relictis  possessionibus,  an  in  censorum 
pascuis,  invenisti  ?  Si  quid  est,  quod  indagaris,  in- 

veneris,  ex  tenebris  erueris,  quamquam  iniquum  est, 
consume  sane,  quoniam  commodum  est,  quoniam 
quidem  tu  attulisti.  Silvam  vero  tu  Scantiam  vendas, 
nobis  consulibus,  atque  hoc  senatu  ?  tu  ullum  vecti- 
gal  attingas  ?  tu  populi  Romani  subsidia  belli,  tu 
ornamenta  pacis,  eripias  ?  Tum  vero  hoc  me  iner- 
tiorem  consulem  judicabo,  quam  illos  fortissimos  vi- 
ros,  qui  apud  majores  nostros  fuerunt ;  quod,  quae 
vectigalia,  illis  consulibus,  populo  Romano  parta 
sunt,  ea,  me  consule,  ne  retineri  quidem  potuisse  ju- 
dicabuntur. 

II.  Vendit  Italiae  possessiones  ex  ordine  omnes. 
Sane  est  in  eo  diligens  :  nullam  enim  praetermittit. 
Persequitur  in  tabulis  censoriis  totam  Siciliam :  nul- 
lum  aedificium,  nullos  agros  relinquit.  Audistis  auc- 
tionem  populi  Romani  proscriptam  a  tribuno  plebis, 
constitutam  in  mensem  Januarium :  et,  credo,  non 
dubitatis,  quin  idcirco  haec,  aerarii  causa,  non  vendi- 
derint  ii  qui  armis  et  virtute  pepererunt,  ut  esset, 
quod  nos,  largitionis  causa,  venderemus. 

Videte  nunc,  quoad  fecerit  iter,  apertius  quam 
antea.  Nam  superiore  parte  legis  quemadmodum 
Pompeium  oppugnarent,  a  me  indicati  sunt :  nunc 
jam  se  ipsi  indicabunt.  Jubent  venire  agros  Attalen- 
sium  atque  Olympenorum.  Hos  populo  Romano  Ser- 
vilii,  fortissimi  viri,  victoria  adjunxit:  deinde  agros 
in  Macedonia  regios,  qui  partim  T.  Flaminini,  par- 
tim  L.  Pauli,  qui  Persen  vicit,  virtute  parti  sunt : 
deinde  agrum  optimum  et  fructuosissimum  Corin- 
thium,  qui  L.  Mummii  imperio  ac  felicitate  ad  vec- 
tigalia  populi  Romani  adjunctus  est:  post  autem 
agros  in  Hispania  apud  Carthaginem  novam,  duorum 
Scipionum  eximia  virtute  possessos :  tum  vero  ipsam 
veterem  Carthaginem  vendunt,  quam  P.  Africanus, 
nudatam  tectis  ac  mcenibus,  sive  ad  notandam  Car- 
thaginiensium  calamitatem,  sive  ad  testiflcandam 
nostram  victoriam,  sive  ad  oblatam  aliquam  religio- 

nem,  ad  aeternam  hominum  memoriam  consecravit. 
His  insignibus  atque  infulis  imperii  venditis,  quibus 
ornatam  vobis  majores  vestri  rempublicam  tradide- 
runt,  jubent  eos  agros  venire,  quos  rex  Mithridates 
in  Paphlagonia,  Ponto,  Cappadociaque  possederit. 
Num  obscure  videntur,  prope  hasta  praeconis,  insec- 
tari  Cn.  Pompeii  exercitum,  qui  venire  jubeant  eos 
ipsos  agros,  in  quibus  ille  etiam  nunc  bellum  gerat 
atque  versetur  ? 

III.  Hoc  vero  cujusmodi  est,  quod  ejus  auctionis, 
quam  constituunt,  locum  sibi  nullum  definiunt  ?  nam 
decemviris,  quibus  in  locis  ipsis  videatur,  vendendi 
potestas  lege  permittitur.  Censoribus  vectigalia  locare, 
nisi  in  conspectu  populi  Romani,  non  licet :  his  ven- 
dere  vel  in  ultimis  terris  licebit  ?  At  hoc  etiam  ne- 
quissimi  homines,  consumtis  patrimoniis,  faciunt,  ut 
in  atriis  auctionariis  potius,  quam  in  triviis  aut  in 
compitis,  auctionentur.  Hic  permittit  sua  lege  decem- 
viris,  ut,  in  quibus  commodum  sit  tenebris,  ut  in 
qua  velint  solitudine,  bona  populi  Romani  possint  di- 
vendere. 

Jam  illa,  omnibus  in  provinciis,  regnis,  liberis  po- 
pulis,  quam  acerba,  quam  formidolosa,  quam  quaestu- 
osa  concursatio  decemviralis  futura  sit,  non  videtis? 
Haereditatum  obeundarum  causa,  quibus  vos  lega- 
tiones  dedistis,  qui  et  privati,  et  privatum  ad  negotium 
exierunt,  non  maximis  opibus,  neque  summa  aucto- 
ritate  praediti,  tamen  auditis  profecto,  quam  graves 
eorum  adventus  sociis  vestris  esse  soleant.  Quamob- 
rem  quid  putatis  impendere  hac  lege  omnibus  genti- 
bus  terroris  et  mali,  cum  mittantur  in  orbem  terrarum 
decemviri  summo  cum  imperio,  summa  cum  avaritia, 
infinitaque  omnium  rerum  cupiditate  ?  quorum  cum 
adventus  graves,  cum  fasces  formidolosi,  tum  vero  ju- 
dicium  ac  potestas  eritnon  ferenda.  Licebitenim,quod 
videbitur,publicumjudicare;quodjudicarint,vendere. 
Etiam  illud,  quod  homines  sancti  non  facient,  ut  pe- 

cuniam  accipiant,  ne  vendant ;  tamen  id  iis  ipsum 
per  legem  licebit.  Hinc  vos  quas  spoliationes,  quas 
pactiones,  quam  denique  in  omnibus  locis  nundina- 
tionem  juris  ac  fortunarum,  fore  putatis  ?  Etenim, 
quod  superiore  parte  legis  praefinitum  fuit,  Sulla  et 
Pompeio  consulibus,  id  rursus  liberum  infinitumque 
fecerunt. 

IV.  Jubet  eosdem  decemviros  omnibus  agris  pu- 
blicis  pergrande  vectigal  imponere,  ut  iidem  possint 
et  liberare  agros,  quos  commodum  sit,  et,  quos  ipsis 
libeat,  publicare  :  quo  in  judicio  perspici  non  potest, 
utrum  severitas  acerbior,  an  benignitas  quaestuosior, 
sit  futura. 

Sunt  tamen  in  tota  lege  exceptiones  duae,  non  tam 
iniquae,  quam  suspiciosae.  Excipit,  in  vectigali  im- 
ponendo,  agrum  Recentoricum  Siciliensem  ;  in  ven- 
dendis  agris,  eos  agros,  de  quibus  cautum  sit  foedere. 
Hi  sunt  in  Africa,  qui  ab  Hiempsale  possidentur. 
Hic  quaero,  si  Hiempsali  satis  est  cautum  fcedere,  et 
Recentoricus  ager  privatus  est ;  quid  attinuerit  ex- 
cipi  ?  Sin  et  foedus  Ulud  habet  aliquam  dubitationem, 
et  ager  Recentoricus  dicitur  nonnunquam  esse  pu- 
blicus ;  quem  putet  existimaturum,  duas  causas  in 
orbe  terrarum  repertas,  quibus  gratis  parceret  ?  Nunc 
quisquam  tam  abstrusus  usquam  nummus  videtur, 
quem  non  architecti  hujusce  legis  olfecerint  ?  Pro- 
vincias,  civitates  liberas,  socios,  amicos,  reges  deni- 
que  exhauriunt :  admovent  manus  vectigalibus  populi 
Romani.  Non  est  satis. 

Audite,  audite  vos,  qui,  amplissimo  populi  sena- 
tusque  judicio,  exercitus  habuistis,  et  bella  gessistis. 
"  Quod  ad  quemque  pervenit,  pervenerit,  ex  praeda, 
ex  manubiis,  ex  auro  coronario,  quod  neque  consum- 
tum  in  monimento,  neque  in  aerarium  relatum  sit,  id 
ad  decemviros  referri"  jubet.  Hoc  capite  multa  spe- 
rant :  in  omnes  imperatores  haeredesque  eorum  quae- 
stionem  suo  judicio  comparant ;  sed  maximam  pecu- 

niam  se  a  Fausto  ablaturos  arbitrantur.  Quam 
causam  suscipere  jurati  judices  noluerunt,  hanc  isti 
decemviri  suscepere.  Idcirco  a  judicibus  fortasse  prae . 
termissam  esse  arbitrantur,  quod  sit  ipsis  reservata. 

Deinde  etiam  in  reliquum  tempus  diligentissime 
sancit,  ut,  quod  quisque  imperator  habeat  pecuniae, 
protinus  ad  decemviros  deferat.  Hic  tamen  excipit 
Pompeium  ;  simillime,  ut  mihi  videtur,  atque  in  illa 
lege,  qua  peregrini  Roma  ejiciuntur,  Glaucippus  ex- 
cipitur :  non  enim,  hac  exceptione,  unus  afficitur 
beneficio,  sed  unus  privatur  injuria.  Sed,  cui  manu- 
bias  remittit,  hujus  vectigalia  invadit.  Jubet  enim 
pecuniam,  si  qua,  post  nos  consules,  ex  novis  vecti- 
galibus  recipiatur,  hac  uti  decemviros.  Quasi  vero 
non  intelligamus,  hasc  eos  vectigalia,  quae  Cn.  Pom- 
peius  adjunxerit,  vendere  cogitare. 

V.  Videtis  jam,  patres  conscripti,  omnibus  rebus 
et  modis  constructam  et  coacervatam  pecuniam  de- 
cemviralem.  Minuetur  hujus  pecuniae  invidia :  con- 
sumetur  enim  in  agrorum  emtionibus.  Optime.  Quis 
ergo  emet  agros  istos  ?  iidem  decemviri :  tu,  Rulle, 
(missos  enim  facio  caeteros)  emes,  quos  voles :  ven- 
des,  quos  voles  :  utrumque  horum  facies,  quanti  vo- 
les.  Cavet  enim  vir  optimus,  ne  emat  ab  invito: 
quasi  vero  non  intelligamus,  ab  invito  emere,  inju- 
riosum  esse ;  ab  non  invito,  quaestuosum.  Quantum 
tibi  agri  vendet,  ut  alios  omittam,  socer  tuus  ?  et,  si 
ego  ejus  aequitatem  animi  probe  novi,  vendet  non  in- 
vitus.  Facient  idem  caeteri  libenter,  ut  possessionis 
invidiam  pecunia  commutent;  accipiant,  quod  cu- 
piant ;  dent,  quod  retinere  vix  possint. 

Nunc  prospicite  omnium  rerum  infinitam  atque 
intolerandam  licentiam.  Pecunia  coacta  est  ad  agros 
emendos :  ii  porro  ab  invitis  non  ementur.  Si  con- 
senserint  possessores  non  vendere,  quid  futurum  est  ? 
Referetur  pecunia  ?  non  licet.  Exigetur  ?  vetat.  Ve- 
rum  esto :  nihil  est,  quod  non  emi  possit,  si  tantum 

des,  quantum  velit  venditor.  Spoliemus  orbem  ter- 
rarum,  vendamus  vectigalia,  effundamus  aerarium, 
ut,  locupletatis  aut  invidiae  aut  pestilentiae  possessori- 
bus,  agri  tamen  emantur. 

Quid  tum  ?  quae  erit  in  istos  agros  deductio  ?  quse 
totius  rei  ratio  atque  descriptio  ?  Deducentur,  inquit, 
coloniae.  Quot  ?  quorum  hominum  ?  in  quae  loca  ? 
quis  enim  non  videt,  in  coloniis  esse  haec  omnia  con- 
sideranda  ?  Tibi  nos,  Rulle,  et  istis  tuis,  harum  om- 
nium  rerum  machinatoribus,  totam  Italiam  inermem 
tradituros  existimasti,  quam  praesidiis  confirmaretis, 
coloniis  occuparetis,  omnibus  vinclis  devinctam  et 
constrictam  teneretis  ?  Ubi  enim  cavetur,  ne  in  Jani- 
culo  coloniam  constituatis  ?  ne  urbem  hanc  urbe  alia 
premere  atque  urgere  possitis  ?  Non  faciemus,  in- 
quit.  Primum  nescio :  deinde  timeo :  postremo  non 
committam,  ut  vestro  beneficio  potius,  quam  nostro 
consilio,  salvi  esse  possimus. 

VI.  Quod  vero  totam  Italiam  vestris  colonis  com- 
plere  voluistis,  id  cujusmodi  esset,  neminemne  nos- 
trum  intellecturum  existimavistis  ?  Scriptum  est  enim : 
"  Quae  in  municipia,  quasque  in  colonias,  decemviri 
velint,  deducant  colonos,  quos  velint :  et  iis  agros  as- 
signent,  quibus  in  locis  velint :"  ut,  cum  totam  Ita- 
liam  militibus  suis  occuparint,  vobis  non  modo  dig- 
nitatis  retinendae,  sed  ne  libertatis  quidem  recupe- 
randae,  spes  relinquatur.  Atque  haec  a  me  suspicio- 
nibus  et  conjectura  coarguuntur. 

Jam  omnis  omnium  tolletur  error:  jam  aperte 
ostendent,  sibi  nomen  hujus  reipublicae,  sedem  urbis 
atque  imperii,  denique  hoc  templum  Jovis  Optimi 
Maximi,  atque  hanc  arcem  omnium  gentium,  dis- 
plicere.  Capuam  deduci  colonos  volunt :  illam  urbem 
huic  urbi  rursus  opponere,  illuc  opes  suas  deferre,  et 
imperii  nomen  transferre,  cogitant.  Qui  locus,  prop- 
ter  ubertatem  agrorum,  abundantiamque  rerum  om- 
nium,  superbiam  et  crudelitatem  genuisse  dicitur ; 

ibi  nostri  coloni,  delecti  ad  omne  facinus,  a  decem- 
viris  collocabuntur.  Et,  credo,  qua  in  urbe  homines, 
in  veteri  dignitate  fortunaque  nati,  copiam  rerum 
moderate  ferre  non  potuerunt,  in  ea  isti  vestri  satel- 
lites  modeste  insolentiam  suam  continebunt. 

Majores  nostri  Capua  magistratus,  senatum,  con- 
silium  commune,  omnia  denique  insignia  reipublicae, 
sustulerunt ;  neque  aliud  quidquam,  nisi  inane  no- 
men  Capuae,  reliquerunt;  non  crudelitate  (quid 
enim  illis  fuit  clementius  ?  qui  etiam  externis  hosti- 
bus  victis  sua  saepissime  reddiderunt),  sed  consilio : 
quod  videbant,  si  quod  reipublicae  vestigium  illis 
mcenibus  contineretur,  urbem  ipsam  imperio  domi- 
cilium  praebere  posse.  Vos  haec,  nisi  evertere  rempu- 
blicam  cuperetis,  ac  vobis  novam  dominationem  com- 
parare,  credo,  quam  perniciosa  essent,  [non]  videre- 
tis  [?] 

VII.  Quid  enim  cavendum  est  in  coloniis  dedu- 
cendis  ?  si  luxuries ;  Hannibalem  ipsum  Capua  cor- 
rupit :  si  superbia ;  nata  inibi  esse  ex  Campanorum 
fastidio  videtur  :  si  praesidium ;  non  praeponitur  huic 
urbi  ista  colonia,  sed  opponitur.  At  quemadmodum 
armatur  ?  Dii  immortales  !  nam,  bello  Punico,  quid- 
quid  potuit  Capua,  potuit  ipsa  per  sese :  nunc  om- 
nes  urbes,  quae  circum  Capuam  sunt,  a  colonis  per 
eosdem  decemviros  occupabuntur.  Hanc  enim  ob 
causam,  permittit  ipsa  lex,  "  in  omnia,  quae  velint, 
oppida,  colonos  ut  decemviri  deducant,  quos  velint." 
Atque  his  colonis  agrum  Campanum  et  Stellatem 
campum  dividi  jubet. 

Non  queror  diminutionem  vectigalium,  non  flagi- 
tium  hujus  jacturae  atque  damni :  praetermitto  illa, 
quae  nemo  est  quin  gravissime  et  verissime  conqueri 
possit :  nos  caput  patrimonii  publici,  pulcherrimam 
populi  Romani  possessionem,  subsidium  annonae, 
horreum  belli,  sub  signo  claustrisque  reipubhcae  po- 
situm  vectigal,  servare  non  potuisse :  eum  denique 
nos  agrum  P.  Rullo  concessisse,  qui  ager  ipse  per 

sese  et  Sullanae  dominationi  et  Gracchorum  largitioni 
restitisset  Non  dico,  solum  hoc  in  republica,  vectigal 
esse,  quod,  amissis  aliis,  remaneat ;  intermissis,  non 
conquiescat ;  in  pace  niteat,  in  bello  non  obsolescat ; 
militem  sustentet,  hostem  non  pertimescat.  Praeter- 
mitto  omnem  hanc  orationem,  et  concioni  reservo  : 
de  periculo  salutis  ac  libertatis  loquor. 

Quid  enim  existimatis  integrum  vobis  in  republica, 
fore,  aut  in  vestra  libertate  ac  dignitate  retinenda, 
cum  Rullus,  atque  ii  quos  multo  magis  quam  Rul- 
lum  timetis,  cum  omni  egentium  atque  improborum 
manu,  cum  omnibus  copiis,  cum  omni  argento  et 
auro,  Capuam  et  urbes  circa  [Capuam]  occuparint  ? 
His  ego  rebus,  patres  conscripti,  resistam  vehemen- 
ter  atque  acriter ;  neque  patiar  homines  ea,  me  con- 
sule,  expromere,  quae  contra  rempublicam  diu  cogita,- 
rint. 

Errastis,  Rulle,  vehementer  et  tu  et  nonnulli  col- 
legae  tui,  qui  sperastis,  vos,  contra  consulem,  veritate, 
non  ostentatione  popularem,  posse,  in  evertenda  re- 
publica,  populares  existimari.  Lacesso  vos ;  in  con- 
cionem  voco ;  populo  Romano  disceptatore  uti  volo. 

VIII.  Etenim,  ut  circumspiciamus  omnia,  quae 
populo  grata  atque  jucunda  sunt ;  nihil  tam  popu- 
lare,  quam  pacem,  quam  concordiam,  quam  otium, 
reperiemus.  Sollicitam  mihi  civitatem  suspicione,  sus- 
pensam  metu,  perturbatam  vestris  legibus  et  concioni- 
bus  et  seditionibus,  tradidistis :  spem  improbis  osten- 
distis  :  timorem  bonis  injecistis  :  fidem  de  foro,  dig- 
nitatem  de  republica,  sustulistis.  Hoc  motu  atque 
hac  perturbatione  animorum  atque  rerum,  cum  po- 
pulo  Romano  vox  et  auctoritas  consulis  repente  in 
tantis  tenebris  illuxerit ;  cum  ostenderit,  nihil  esse 
metuendum,  nullum  exercitum,  nullam  manum,  nul« 
las  colonias,  nullam  venditionem  vectigalium,  nullum 
imperium  novum,  nullum  regnum  decemvirale,  nul- 
lam  alteram  Romam,  neque  aliam  sedem  imperii, 
nobis  consulibus,  futuram,  summamque  tranquillita- 


DE  LEGE  AGRARIA  I.  Cap.  9.     251 

tem  pacis  atque  otii ;  verendum,  credo,  nobis  erit,  ne 
vestra  ista  praeclara  lex  agraria  magis  popularis  esse 
videatur.  Cum  vero  scelera  consiliorum  vestrorum, 
fraudemque  legis,  et  insidias  quae  ipsi  populo  Ro» 
mano  a  popularibus  tribunis  plebis  fiant,  ostendero ; 
pertimescam,  credo,  ne  mihi  non  liceat  contra  vos  in 
concione  consistere  ;  praesertim  cum  mihi  delibera- 
tum  et  constitutum  sit,  ita  gerere  consulatum,  (quo 
uno  modo  geri  graviter  et  libere  potest)  ut  neque  pro- 
vinciam,  neque  honorem,  neque  ornamentum  ali- 
quod  aut  commodum,  neque  rem  ullam,  quae  a  tri- 
buno  plebis  impediri  possit,  appetiturus  sim. 

Dicit  frequentissimo  senatu  consul,  Calendis  Ja- 
nuarii,  sese,  si  status  hic  reipublicae  maneat,  neque 
aliud  negotium  exstiterit,  quod  honeste  subterfugere 
non  possit,  in  provinciam  non  iturum.  Sic  me  in  hoc 
magistratu  geram,  [Patres  conscripti,]  ut  possim  tri- 
bunum  plebis  reipublicae  iratum  coercere,  mihi  ira- 
tum  contemnere. 

IX.  Quamobrem,  per  Deos  immortales  !  colligite 
vos,  tribuni  plebis ;  deserite  eos,  a  quibus,  nisi  pro- 
spicitis,  brevi  tempore  deseremini :  conspirate  nobis- 
cum  :  consentite  cum  bonis  :  communem  rempubli- 
cam  communi  studio  atque  amore  defendite.  Multa 
sunt  occulta  reipublicae  vulnera,  multa  nefariorum 
civium  perniciosa  consilia :  nullum  externum  peri- 
culum  est :  non  rex,  non  gens  ulla,  non  natio  perti- 
mescenda  est :  inclusum  malum,  intestinum  ac  do- 
mesticum  est.  Huic  pro  se  quisque  nostrum  mederi, 
atque  hoc  omnes  sanare,  veUe  debemus.  Erratis,  si 
senatum  probare  ea,  quae  dicuntur  a  me,  putatis, 
populum  autem  esse  in  alia  voluntate.  Omnes,  qui 
se  incolumes  volunt,  sequentur  auctoritatem  consufis, 
soluti  a  cupiditatibus,  liberi  a  delictis,  cauti  in  peri- 
culis,  non  timidi  in  contentionibus.  Quod  si  quis  ves- 
trum  spe  ducitur,  se  posse  turbulenta  ratione  honori 
velificari  suo ;  primum,  me  consule,  id  sperare  de- 
sistat;  deinde  habeat  me  ipsum  sibi  documento, 

(quem,  equestri  ortum  loco,  consulem  videt)  quas  vitae 
via  facillime  viros  bonos  ad  honorem  dignitatemque 
perducat.  Quod  si  vos  vestrum  mihi  studium,  patres 
conscripti,  ad  communem  dignitatem  defendendam 
profitemini,  perficiam  profecto  (id,  quod  maxime  res- 
pubfica  desiderat),  ut  hujus  ordinis  auctoritas,  quas 
apud  majores  nostros  fuit,  eadem  nunc  longo  inter- 
vallo  reipublicae  restituta  esse  videatur. 


ORATIO  XVI. 


DELEGE  AGRARIA, 

CONTRA  P.  SERVILIUM  RULLUM. 

Ad  Populum. 


I.  Est  hoc  in  more  positum,  Quirites,  instituto- 
que  majorum,  ut  ii,  qui  beneficio  vestro  imagines  fa- 
miliae  sua?  consecuti  sunt,  eam  primam  habeant  con- 
cionem,  qua  gratiam  beneficii  vestri  cum  suorum 
laude  conjungant.  Qua  in  orationenonnullialiquando 
digni  majorum  loco  reperiuntur  :  plerique  autem  hoc 
perficiunt,  ut  tantum  majoribus  eorum  debitum  esse 
videatur,  unde  etiam,  qucd  posteris  solveretur,  red- 
undaret.  Mihi  quidem  apud  vos  de  meis  majoribus 
dicendi  facultas  non  datur  :  non,  quod  non  tales  fue- 
rint,  quales  nos,  illorum  sanguine  creatcs,  disciplinis- 
que  institutos,  videtis  ;  sed  quod  laude  populari,  at- 
que  honoris  vestri  luce,  caruerunt. 

De  me  autem  ipso,  vereor,  ne  arrogantis  sit,  apud 
vos  dicere ;  ingrati,  tacere.  Nam  et,  quibus  studiis 
hanc  dignitatem  consecutus  sim,  memet  ipsum  com- 
memorare,  perquam  grave  est ;  et  silere  de  tantis  ves- 
tris  beneficiis  nullo  modo  possum.  Quare  adhibebitur 
a  me  certa  ratio  moderatioque  dicendi,  ut,  quid  a  vo- 
bis  acceperim,  commemorem  :  quarer  tlignus  vestro 

(Orat.)  vol.  ii. 

summo  honore  singularique  judicio  sim,  ipse  rao- 
dice  dicam,  [si  necesse  erit;]  vos  eosdem  existima* 
turos  putem,  qui  judicavistis. 

Me,  perlongo  intervallo  prope  memoriae  tempo- 
rumque  nostrorum,  primum  hominem  novum,  con- 
sulem  fecistis ;  et  eum  locum,  quem  nobili.tas  prae- 
sidiis  firmatum,  atque  omni  ratione  obvallatum  tene- 
bat,  me  duce,  rescidistis,  virtutique  in  posterum  pa- 
tere  voluistis.  Neque  me  tantummodo  consulem  (quod 
est  ipsum  per  sese  amplissimum),  sed  ita  fecistis, 
quomodo  pauci  nobiles  in  hac  civitate  consules  facti 
sunt,  novus  ante  me  nemo. 

II.  Nam  profecto,  si  recordari  volueritis  de  novis 
hominibus,  reperietis,  eos,  qui  sine  repulsa  consules 
facti  sint,  diuturno  labore,  atque  aliqua  cccasione 
esse  factos,  cum  multis  annis  post  petissent,  quam 
prastores  fuissent,  aliquanto  serius,  quam  per  aetatem 
ac  per  leges  liceret:  qui  autem  anno  suo  petierint, 
sine  repulsa  non  esse  factos :  me  esse  unum  ex  om- 
nibus  novis  hominibus,  de  quibus  meminisse  possi- 
mus,  qui  consulatum  petierim,  cum  primum  licitum 
sit ;  consul  factus  sim,  cum  primum  petierim :  ut 
vester  honos  ad  mei  temporis  diem  petitus,  non  ad 
alienae  petitionis  occasionem  interceptus,  nec  diutur- 
nis  precibus  efflagitatus,  sed  dignitate  impetratus, 
esse  videatur. 

Est  illud  amplissimum,  quod  paulo  ante  comme- 
moravi,  Quirites,  quod  hoc  honore  ex  novis  homini- 
bus  primum  me,  multis  post  annis,  affecistis ;  quod 
prima  petitione  ;  quod  anno  meo :  sed  tamen  mag- 
nificentius  atque  ornatius  esse  illo  nihil  potest,  quod 
meis  comitiis  non  tabellam,  vindicem  tacitas  liberta- 
tis,  sed  vocem  vivam  prae  vobis,  indicem  vestrarum 
erga  me  voluntatum  ac  studiorum,  tulistis.  Itaque 
me  non  extrema  tribus  suffragiorum,  sed  primi  illi 
vestri  concursus,  neque  singulae  voces  praeconum, 
sed  una  voce  universus  populus  Romanus,  consulem 
declaravit. 

Hoc  ego  tam  insigne,  tam  singulare  vestrum  bene- 
ficium,  Quirites,  cum  ad  animi  mei  fructum  atque 
laetitiam  duco  esse  permagnum,  tum  ad  curam  solli- 
citudinemque  multo  majus.  Versantur  enim,  Quiri- 
tes,  in  animo  meo  multae  et  graves  cogitationes,  quse 
mihi  nullam  partem  neque  diurnas  neque  nocturnae 
quietis  impertiunt :  primum,  tuendi  consulatus ;  quae 
cum  omnibus  est  difficilis  et  magna  ratio,  tum  vero 
mihi  praeter  caeteros ;  cui,  errato,  nulla  venia ;  recte 
facto,  exigua  laus,  et  ab  invitis  expressa,  proponitur ; 
non  dubitanti  fidele  consilium,  non  laboranti  cer- 
tum  subsidium,  nobilitatis  ostenditur. 

III.  Quod  si  solus  in  discrimen  aliquod  adducerer, 
ferrem,  Quirites,  animo  aequiore :  sed  mihi  videntur 
certi  homines,  si  qua  in  re  me  non  modo  consilio, 
verum  etiam  casu,  lapsum  esse  arbitrabuntur,  vos 
universos,  qui  me  antetuleritis  nobilitati,  vitupera- 
turi.  Mihi  autem,  Quirites,  omnia  potius  perpetienda 
esse  duco,  quam  non  ita  gerendum  consulatum,  ut 
in  omnibus  meis  factis  atque  consiliis  vestrum  de  me 
factum  consiliumque  laudetur.  Accedit  etiam  ille 
mihi  summus  labor  ac  difficillima  ratio  consulatus 
gerendi,  quod  non  eadem,  qua  superioribus  consulibus, 
lege  et  conditione  utendum  esse  decrevi;  qui  ad- 
itum  hujus  loci  conspectumque  vestrum  partim  mag- 
nopere  fugerunt,  partim  non  vehementer  secuti  sunt. 
Ego  autem  non  solum  hoc  in  loco  dicam,  ubi  est  id 
dictu  facillimum  ;  sed,  in  ipso  senatu,  (in  quo  esse 
locus  huic  voci  non  videbatur)  popularem  me  futu- 
rum  esse  consulem,  prima  mea  llia  oratione  Calendis 
Januariis  dixi.  Neque  enim  ullo  modo  facere  pos- 
sum,  ut,  cum  me  inteliigam,  non  hominum  poten- 
tium  studio,  non  excelientibus  gratiis  paucorum,  sed 
universi  populi  Romani  judicio,  consulem  ita  factum, 
ut  nobihssimis  hominibus  longe  prseponerer,  non  et 
in  hoc  magistratu  et  in  omni  vita  sim  popularis.  Sed 
mihi  ad  hujusce  verbi  vim  et  interpretationem  vehe- 
menter  opus  est  vestra  sapientia.  Versatur  enim  mag- 

nus  error,  propter  insidiosas  nonnullorum  simula- 
tiones  ;  qui,  cum  populi  non  solum  commcda,  verum 
etiam  salutem,  oppugnant  et  impediunt,  oratione  as- 
sequi  volunt,  ut  populares  esse  videantur. 

Ego,  qualem  Calendis  Januarii  acceperim  rempu- 
blicam,  Quirites,  intelligo ;  plenam  sollicitudinis, 
plenam  timoris  :  in  qua,  nihil  erat  mali,  nihil  ad- 
versi,  quod  non  boni  metuerent,  improbi  exspecta- 
rent.  Omnia  turbulenta  consilia  contra  hunc  rei- 
publicae  statum,  et  contra  vestrum  ctium,  partim  in- 
iri,  partim,  nobis  consulibus  designatis,  inita  esse, 
dicebantur.  Sublata  erat  de  foro  fides,  non  ictu  ali- 
quo  novae  calamitatis,  sed  suspicione  ac  perturbatione 
judiciorum,  infirmatione  rerum  judicatarum.  Novae 
dominationes,  extraordinaria,  non  imperia,  sed  regna, 
quaeri  putabantur. 

IV.  Quae  cum  ego  non  solum  suspicarer,  sed  plane 
cernerem  (neque  enim  obscure  gerebantur),  dixi  in 
senatu,  in  hoc  magistratu  me  popularem  consulem 
futurum.  Quid  enim  est  tam  populare,  quam  pax  ? 
qua,  non  modo  ii,  quibus  natura  sensum  dedit,  sed 
etiam  tecta  atque  agri,  mihi  laetari  videntur.  Quid 
tam  populare,  quam  libertas  ?  quarri  non  solum  ab 
hominibus,  verum  etiam  a  bestiis,  expeti,  atque  om- 
nibus  rebus  anteponi,  videtis.  Quid  tam  populare, 
quam  otium  ?  quod  ita  jucundum  est,  ut  et  vos,  et 
majores  vestri,  et  fortissimus  quisque  vir,  maximos 
labores  suscipiendos  putet,  ut  aiiquando  in  otio  possit 
esse,  praesertim  in  imperio  ac  dignitate :  qui  idcirco 
etiam  majoribus  nostris  praecipuam  laudem  gratiam- 
que  debemus,  quod  eorum  labore  est  factum,  ut  im- 
pune  in  otio  esse  possemus.  Quare,  qui  possum  non 
esse  popularis,  cum  videam  haec  omnia,  Quirites, 
pacem  externam,  libertatem  propriam  generis  ac  no- 
minis  vestri,  otium  domesticum,  denique  omnia,  quse 
vobis  cara  atque  ampla  sunt,  in  fidem,  et  quodam 
modoin  patrocinium,  mei  consulatus  esse  collata? 

Neque  enim,  Quirites,  illud  vobis  jucundum  aut 

populare  debet  videri,  largitio  aliqua  promulgata, 
quse  verbis  ostentari  potest,  re  vera  fieri,  nisi  ex- 
hausto  aerario,  nullo  pacto  potest.  Neque  vero  illa 
popularia  sunt  existimanda,  judiciorum  perturbatio- 
nes,  rerum  judicatarum  inflrmationes,  restitutio  dam- 
natorum  :  qui  civitatum  afHictarum,  perditis  jam  re- 
bus,  extremi  exitiorum  solent  esse  exitus :  neque  si 
qui  agros  populo  Romano  pollicentur,  si  aliud  quid- 
dam  obscure  moliuntur,  aliud  spe  ac  specie  simula- 
tionis  ostentant,  populares  existimandi  sunt. 

V.  Nam  vere  dicam,  Quirites,  genus  ipsum  legis 
agrariae  vituperare  non  possum.  Venit  enim  mihi  in 
mentem,  duos  clarissimos,  ingeniosissimos,  amantis- 
simos  plebis  Romanae  viros,  Ti.  et  C.  Gracchos,  ple- 
bem  in  agris  publicis  constituisse,  qui  agri  a  privatis 
antea  possidebantur.  Non  sum  autem  ego  is  consul, 
qui,  ut  plerique,  nefas  esse  arbitrer,  Gracchos  lau- 
dare ;  quorum  consiliis,  sapientia,  legibus,  multas 
esse  video  reipublicae  partes  constitutas. 

Itaque,  ut  initio  mihi,  designato  consuli,  nuntia- 
batur,  legem  agrariam  tribunos  plebis  designatos  con- 
sciibere ;  cupiebam,  quid  cogitarent,  cognoscere.  Et- 
enim  arbitrabar,  quoniam  eodem  anno  gerendi  nobis 
essent  magistratus,  esse  aliquam  oportere  inter  nos 
rei  publicae  bene  administrandae  societatem. 

Cum  familiariter  me  in  eorum  sermonem  insinua- 
rem  ac  darem  ;  celabar,  excludebar  ;  et,  cum  osten- 
derem,  si  lex  utilis  plebi  Romanae  milii  videretur, 
auctorem  me  atque  adjutorem  futurum ;  tamen  ad- 
spernabantur  hanc  liberalitatem  meam :  negabant, 
me  adduci  posse,  ut  ullam  largitionem  probarem. 
Finem  feci  offerendi  mei,  ne  forte  mea  sedulitas  aut 
insidiosa  aut  impudens  videretur.  Interea  non  desis- 
tebant  clam  inter  se  convenire,  privatos  quosdam  ad- 
hibere,  ad  suos  ccetus  occultos  noctem  adjungere,  et 
solitudinem.  Quibus  rebus  quanto  in  metu  fuerimus, 
ex  vestra  sollicitudine,  in  qua  illis  temporibus  fuistis, 
facile  assequi  conjectura  poteritis. 

z  3 

Ineunt  tandem  magistratus  tribuni  plebis :  con- 
cio  tandem  exspectata  P.  Rulli,  quod  et  princeps  erat 
agrariae  legis,  et  truculentius  se  gerebat,  quam  cseteri. 
Jam  designatus,  alio  vultu,  alio  vocis  sono,  alio  in- 
cessu,  esse  meditabatur,  vestitu  obsoletiore,  corpore 
inculto  et  horrido,  capillatior  quam  ante,  barbaque 
majore;  ut  oculis  et  adspectu  denuntiare  omnibus 
vim  tribuniciam,  et  minitari  reipublicae,  videretur. 
Legem  hominis  concionemque  exspectabam.  Lex  in- 
itio  nulla  proponitur :  concionem  in  primis  advocari 
jubet :  summa  cum  exspectatione  concurritur.  Ex- 
plicat  orationem  sane  longam,  et  verbis  valcle  bonis. 
Unum  erat,  quod  mihi  vitiosum  videbatur,  quod 
tanta  ex  frequentia  inveniri  nemo  potuit,  qui  intelli- 
gere  posset,  quid  diceret.  Hoc  iile  utrum  insidiarum 
causa  fecerit,  an  hoc  genere  eloquentise  delectetur, 
nescio.  Tamen,  si  qui  acutiores  in  concione  steterant, 
de  lege  agraria  nescio  quid  voluisse  eum  dicere,  su- 
spicabantur.  Aliquando  tandem,  me  designato,  lex  in 
publicum  proponitur.  Concurrunt,  jussu  meo,  plures 
uno  tempore  librarii :  descriptam  legem  ad  me  affe- 
runt. 

VI.  Omni  hoc  vobis  ratione  confirmare  possum, 
Quirites,  hoc  animo  me  ad  legendam  legem  cognos- 
cendamque  venisse,  ut,  si  eam  vobis  accommodatam 
atque  utilem  esse  intelligerem,  auctor  ejus  atque  ad- 
jutor  essem.  Non  enim  natura,  neque  discidio,  neque 
odio  penitus  insito,  bellum  nescio  quod  habet  suscep- 
tum  consulatus  cum  tribunatu,  quia  persaspe  seditio- 
sis  atque  improbis  tribunis  plebis  boni  et  fortes  con- 
sules  obstiterunt,  et  quia  vis  tribunicia  nonnunquam 
libidini  restitit  consulari,  Non  potestatum  dissimili- 
tudo,  sed  animorum  disjunctio,  dissensionem  facit. 
Itaque  hoc  animo  legem  sumsi  in  manus,  ut  eam  cu- 
perem  esse  aptam  vestris  commodis,  et  ejusmodi, 
quam  consul,  re,  non  oratione,  popularis,  et  honeste 
et  libenter  posset  defendere.  Atque  ego  a  primo  ca- 
pite  legis,  usque  ad  extremum,  reperio,  Quirites,  ni- 

hil  aliud  cogitatum,  nihil  aliud  susceptum,  nihil  aliud 
actum,  nisi  ut  decem  reges,  gerarii,  vectigalium,  pro- 
vinciarum  omnium,  totius  reipublicae,  regnorum,  li- 
berorum  populorum,  orbis  denique  terrarum,  domini 
constituerentur,  legis  agrariae  simulatione  atque  no- 
mine.  Sic  confirmo,  Quirites,  hac  lege  agraria,  pul- 
chra  atque  populari,  dari  vobis  nihil,  condonari  certis 
hominibus  omnia ;  ostentari  populo  Romano  agros, 
eripi  etiam  libertatem;  privatorum  pecunias  augeri, 
publicas  exhauriri;  denique,  (quod  est  indignissi- 
mum)  per  tribunum  plebis,  quem  majores  praesidem 
libertatis  custodemque  esse  voluerunt,  reges  in  civi- 
tate  constitui. 

Quae  cum  exposuero,  si  falsa  vobis  videbuntur 
esse ;  sequar  auctoritatem  vestram ;  mutabo  meam 
sententiam.  Sin  insidias  fieri  libertati  vestrae,  simula- 
tione  largitionis,  intelligetis ;  nolitote  dubitare,  plu- 
rimo  sudore  et  sanguine  majorurn  vestrorum  partam, 
vobisque  traditam  libertatem,  nullo  vestro  labore, 
consule  adjutore,  defendere. 

VII.  Primum  caput  est  legis  agrariae,  quo,  ut  illi 
putant,  tentamini  leviter,  quo  animo  libertatis  vestrae 
diminutionem  ferre  possitis.  Jubetenim  "tribunum 
plebis,  qui  eam  legem  tulerit,  creare  decemviros  per 
tribus  septemdecim,  ut,  quem  novem  tribus  fecerint, 
is  decemvir  sit."  Hic  quaaro,  quam  ob  causam  initium 
rerum  ac  legum  suarum  hinc  duxerit,  ut  populus 
Romanus  sufFragio  privaretur.  Toties  legibus  agrariis 
curatores  constituti  sunt,  triumviri,  quinqueviri,  de- 
cemviri :  qusero  a  populari  tribuno  piebeio,  ecquando, 
nisi  per  XXXV  tribus,  creati  sint.  Etenim,  cum 
omnes  potestates,  imperia,  curationes,  ab  universo 
populo  Romano  proficisci  convenit,  tum  eas  profecto 
maxime,  quae  constituuntur  ad  populi  fructum  ali- 
quem  et  commodum;  in  quo  et  universi  deligant, 
quem  populo  Romano  maxime  consulturum  putent, 
et  unusquisque  studio  et  suffragio  suo  viam  sibi 
ad  beneficium  impetrandum  munire  possit.   [Hoc] 

tribuno  plebis  potissimum  venit  in  mentem,  popu- 
lum  Romanum  universum  privare  suffragiis,  paucas 
tribus,  non  certa  conditione  juris,  sed  sortis  bene- 
ficio,  [fortuito,]  ad  usurpandam  libertatem  vocare. 

"  Item,"  inquit,  "  eodemque  modo,"  (capite  al- 
tero)  "  ut  comitiis  pontificis  maximi."  Ne  hocqui- 
dem  vidit,  majores  nostros  tam  fuisse  populares,  ut, 
quod  per  populum  creari  fas  non  erat,  propter  religi- 
onem  sacrorum,  in  eo  tamen,  propter  amplitudinem 
sacerdotii,  voluerint  populo  supplicari.  Atque  hoc 
idem  de  caeteris  sacerdotiis  Cn.  Domitius,  tribunus 
plebis,  vir  clarissimus,  tulit :  quod  populus,  per  reli- 
gionem,  sacerdotia  mandare  non  poterat,  ut  minor 
pars  populi  vocaretur ;  ab  ea  parte  qui  esset  factus,  is 
a  collegio  cooptaretur.  Videte,  quid  intersit  inter 
Cn.  Domitium,  tribunum  plebis,  hominem  nobilissi- 
mum,  et  P.  Rullum,  qui  tentavit,  ut  opinor,  patien- 
tiam  vestram,  cum  se  nobilem  esse  diceret.  Domitius, 
quod  per  caerimonias  populi  fieri  non  poterat,  ra- 
tione  assecutus  est,  ut  id,  quoad  posset,  quoad  fas  es- 
set,  quoad  liceret,  populi  ad  partes  daret :  hic,  quod 
populi  proprium  semper  fuit,  quod  nemo  imminuit, 
nemo  immutavit,  quin  ii,  qui  populo  agros  essent  as- 
signaturi,  ante  acciperent  a  populo  beneficium,  quam 
darent ;  id  totum  eripere  vobis,  atque  e  manibus  ex« 
torquere,  conatus  est.  Ille,  quod  dari  populo  nullo 
modo  poterat,  tamen  quodammodo  dedit:  hic,  quod 
adimi  nullo  pacto  poterat  [potestate],  quadam  ratione 
eripere  conatur. 

VIIL  Quaeret  quispiam,  in  tanta  injuria  tantaque 
impudentia,  quid  spectarit.  Non  defuit  consilium  : 
fides  erga>plebem  Romanam,  aequitas  in  vos  libertatem- 
que  vestram,  vehementer  defuit.  Jubet  enim,  comitia 
decemviris  habere  creandis  eum,  qui  legem  tulerit. 
Hoc  dicam  planius.  Jubet  Rullus,  homo  non  cupi- 
dus  neque  appetens,  habere  comitia  Rullum.  Non- 
dum  reprehendo :  video  fecisse  alios.  Illud,  quod  ne- 
mo  fecit,  de  minore  parte   populi,   quo  pertineat, 

videte.  Habebit  comitia :  volet  eos  renuntiare,  quibus 
regia  potestas  hac  lege  quaeritur.  Universo  populo 
neque  ipse  committit,  neque  illi  horum  consiliorum 
auctores  committi  recte  putant  posse. 

Sortietur  tribus  idem  Rullus:  homo  felix  educet, 
quas  volet,  tribus :  quos  novem  tribus  decemviros  fe- 
cerint,  ab  eodem  Rullo  eductae,  hos  omnium  rerum 
(ut  jam  ostendam)  dominos  habebimus.  Atque  ii,  ut 
grati  ac  memores  beneflcii  esse  videantur,  aliquid  se 
novem  tribuum  notis  hominibus  debere  confitebun« 
tur:  reliquis  vero  sex  et  XX  trilubus,  nihil  erit, 
qucd  non  putent  posse  suo  jure  denegare.  Qucs  tan- 
dem  igitur  decemviros  creari  vult?  Se  primum.  Qui 
licet  ?  leges  enim  sunt  veteres,  neque  eae  consulares 
(si  quid  interesse  hoc  arbitramini),  sed  tribuniciae, 
vobis  majoribusque  vestris  vehementer  gratae  atque 
jucundas ;  Licinia  est  lex,  atque  altera  yEbutia,  quae 
non  modo  eum,  qui  tuleritde  aliqua  curatione  ac  po- 
testate,  sed  etiam  collegas  ejus,  cognatos,  affines,  ex- 
cipit,  ne  eis  ea  potestas  curatiove  mandetur.  Etenim, 
si  populo  consulis,  remove  te  a  suspicione  alicujus 
tui  commodi:  fac  fidem,  te  nihil,  nisi  populi  utilita- 
tem  et  fructum,  quaerere:  sine  ad  alios  potestatem, 
ad  te  gratiam  beneficii  tui,  pervenire.  Nam  hoc  qui- 
dem  vix  est  liberi  populi,  vix  vestrorum  animorum 
ac  magnificentiae. 

IX.  Quis  legem  tulit?  Rullus.  Quis  majorem 
partem  populi  suffragiis  privavit?  Rullus.  Quis  com- 
itiis  praefuit?  Rullus.  Quis  tribus,  quas  voluit, 
vocavit,  nullo  custode  sortitus  ?  Rullus.  Quis  decem- 
viros,  quosvoluit,  renuntiavit  ?  Idem  Rullus.  Quem 
principem  renuntiavit  ?  Rullum.  Vix,  mehercule, 
servis  hoc  eum  suis,  non  vobis,  omnium  gentium  do- 
minis,  probaturum  arbitrarer.  Optimae  leges  igitur 
hac  lege  sine  ulla  exceptione  tollentur.  Idem  sibi  sua 
lege  curationem  petet:  idem,  majore  parte  populi 
suffragiis  spoliata,  comitia  habebit:  quos  volet,  at- 
que  in  iis  se  ipsum,  renuntiabit :  et  videlicet  collegas 

suos,  adscriptores  legis  agrariae,  non  repudiabit,  a  qui- 
bus  ei  locus  primus  invidiae  in  praescriptione  legis 
concessus  est :  caeteri  fructus  omnium  rerum,  qui  in 
spe  legis  hujus  positi  sunt,  communi  cautione,  atque 
aequa  sibi  parte,  retinebuntur. 

At  videte  hominis  diligentiam,  si  aut  Rullum  co- 
gitasse,  aut  si  Rullo  potuisse  in  mentem  venire,  arbi- 
tramini.  Viderunt  ii,  qui  haec  machinabantur,  si  vo- 
bis  ex  omni  populo  deligendi  potestas  esset  data,  quae- 
cumque  res  esset,  in  qua  fides,  integritas,  virtus,  auc- 
toritas  quaereretur,  vos  eam  sine  dubitatione  ad  Cn. 
Pompeium  principemdelaturos.  Etenim,  quemunum 
ex  cunctis  delegissetis,  ut  eum  omnibus  omnium  gen- 
tium  bellis  terra  et  mari  praeponeretis ;  certe  in  de- 
cemviris  faciendis,  sive  fides  haberetur,  sive  ho rvni  ; 
et  committi  huic  optime,  et  ornari  hunc  justissime, 
posse  intelligebant. 

Itaque  excipitur  hac  lege,  non  adolescentia,  non 
legitimum  aliquod  impedimentum,  non  potestas,  non 
magistratus  ullus,  aliis  negotiis  ac  legibus  impeditus : 
reus  denique,  quominus  decemvir  fieri  possit,  non 
excipitur.  Cn.  Pompeius  excipitur,  ne  cum  P.  Rullo 
(taceo  de  caeteris)  decemvir  iieri  possit.  Praesentem 
eum  profiteri  jubet,  quod  nulla  alia  in  lege  unquam 
fuit,  ne  in  his  quidem  magistratibus,  quorum  certus 
ordo  est.  Timebat  enim,  Pompeius  si  adesset,  ne  fer- 
ri  non  posset;  aut,  ne,  siacceptalex  esset,  illum  sibi 
collegam  adscriberetis,  custodem  ac  vindicem  cupidi- 
tatum. 

X.  II  ic,  quoniam  video  vos  hominis  dignitate,  et 
contumelia  legis,  esse  commotos;  renovabo  illud, 
quod  initio  dixi,  regnum  comparari,  libertatem  ves- 
tram  hac  lege  funditus  tolli.  An  vos  aliter  existima- 
batis,  cum  ad  omnia  vestra  pauci  homines  cupiditatis 
ocuios  adjecissent  ?  non  eos  in  primis  id  acturos,  ut 
ex  omni  custodia  vestrae  libertatis,  ex  omni  potestate, 
curatione,  patrocinio  vestrorum  commodorum,  Cn. 
Pompeius  depelleretur  ?  Viderunt,  et  vident,  si,  per 

imprudentiam  vestram,  negligentiam  meam,  legem 
incognitam  acceperitis  ;  fore,  uti  postea,  cognitis  in- 
sidiis,  cum  decemviros  crearitis,  tum  vitiis  omnibus 
et  sceleribus  legis,  Cn.  Pompeii  praesidium  opponen- 
dum  putetis.  Et  hoc  parvum  argumentum  vobis  erit 
a  certis  hominibus  dominationem  potestatemque  om- 
nium  rerum  quaeri,  cum  videatis,  eum,  quem  custo* 
dem  vestrae  libertatis  fore  videant,  expertem  fieri  dig- 
nitatis  ? 

Cognoscite  nunc,  quae  potestas  decemviris,  et 
quanta,  detur.  Primum  lege  curiata  decemviros  or- 
nat.  Jam  hoc  inauditum,  et  plane  novo  more,  uti 
curiata  lege  magistratus  detur,  qui  nullis  comitiis  ante 
sit  datus.  Eam  legem  ab  eo  praetore,  qui  sit  primus 
factus,  ferri  jubet.  At  quomodo?  Ut  ii  decemviratum 
habeant,  quos  plebs  designaverit.  Oblitus  est,  nullos 
a  plebe  designari.  Et  is  orbem  terrarum  constringit 
novis  legibus,  qui,  quid  in  secundo  capite  scriptum 
est,  non  meminit  in  tertio  ?  Atque  hic  perspicuum 
est,  quid  juris  a  majoribus  acceperitis,  quid  ab  hoc 
tribuno  plebis  vobis  relinquatur. 

XI.  Majores  de  omnibus  magistratibus  bis  vos 
sententiam  ferre  voluerunt.  Nam  cum  centuriata  lex 
censoribus  ferebatur,  cum  curiata  caeteris  patriciis 
magistratibus ;  tum  iterum  de  eisdem  judicabatur,  ut 
esset  reprehendendi  potestas,  si  populum  beneficii 
sui  pceniteret.  Nunc,  quia  prima  illa  comitia  tenetis, 
centuriata  et  tributa;  curiata  tantum  auspiciorum 
causa  remanserunt.  Hic  autem  tribunus  plebis,  quia 
videbat,  potestatem  neminem  injussu  populi  aut 
plebis  posse  habere,  curiatis  ea  comitiis,  quae  vos  non 
sinitis,  coniirmavit  :  tributa,  quae  vestra  erant,  sus- 
tulit.  Ita,  cum  majores  binis  comitiis  voluerint  vos  de 
singulis  magistratibus  judicare;  hic  homo  popularis 
ne  unam  quidem  populo  comitiorum  potestatem  re- 
liquit. 

Sed  videte  hominis  religionem  et  diligentiam. 
Vidit,  et  perspexit,  sine  curiata  lege  decemviros  ha- 

bere  potestatem  non  posse,  quoniam  per  novem  tribus 
essent  constituti.  Jubet  ferre  de  his  legem  curiatam : 
praetori  imperat  (quam  id  ipsum  absurde,  nihil  ad 
me  attinet) :  jubet  enim,  "  Qui  primus  sit  praetor 
factus,  eum  legem  curiatam  ferre :  sin  is  ferre  non 
possit;  qui  postremus  sit;"  ut  aut  lusisse  in  tantis 
rebus,  aut  profecto  nescio  quid  spectasse,  videatur. 
Verum  hoc,  quod  est  aut  ita  perversum,  ut  ridicu- 
lum ;  aut  ita  malitiosum,  ut  obscurum  sit,  relinqua- 
mus :  ad  religionem  hominis  revertamur.  Videt,  sine 
lege  curiata  nihil  agi  per  decemviros  posse. 

Quid  postea,  si  ea  lata  non  erit?  Attendite  inge- 
nium.  C4  Tum  ii  decemviri,"  inquit,  "  eodem  jure 
sint,  quo  qui  optima  lege."  Si  hoc  fieri  potest,  ut  in 
haccivitate,  quae  longe  jure  libertatis  caeteris  civitati- 
bus  antecellit,  quisquam  nullis  comitiis  imperium  aut 
potestatem  assequi  possit;  quid  attinet,  tertio  capite 
legem  curiatam  ferre  jubere,  quoniam  quarto  permit- 
tas,  ut,  sine  lege  curiata,  idem  juris  habeant,  quod 
haberent,  si  optima  lege  a  populo  essent  creati?  Re- 
ges  constituuntur,  non  decemviri,  Quirites :  iique  ab 
his  initiis  fundamentisque  nascuntur,  ut  non  modo 
cum  gerere  coeperint,  sed  etiam  cum  constituentur, 
omne  vestrum  jus,  potestas,  libertasque,  tollatur. 

XII.  At  videte,  quam  diligenter  retineat  jns  tri- 
buniciae  potestatis.  Consulibus  legem  curiatam  feren- 
tibus,  a  tribunis  plebis  saepe  est  intercessum.  Neque 
tamen  nos  id  querimur,  esse  hanc  tribunorum  plebis 
potestatem.  Tantummodo,  si  quis  ea  potestate  temere 
est  usus,  [existimamus.]  Hic  tribunus  plebis,  lege 
curiata,  quam  praetor  ferat,  adimit  intercedendi  po- 
testatem.  Atque  hoc  cum  in  eo  reprehendendum  est, 
quod  per  tribunum  plebis  tribunicia  potestas  minui- 
tur,  tum  in  eo  deridendum,  quod  consuli,  si  legem 
curiatam  non  habet,  attingere  rem  militarem  non 
licet  :  [  hic,  qui  vetat  intercedendi  ]  potestatem, 
etiamsi  intercessum  sit,  tamen  eamdem  constituit, 
quam,  si  lata  esset  lex :  ut  non  intelligam,  quare  aut 

hic  vetet  intercedere,  aut  quemquam  intercessurum 
putet;  cum  intercessio  stultitiam  intercessoris  signi- 
ficatura  sit,  non  rem  impeditura. 

Sint  igitur  decemviri,  neque  veris  comitiis,  hoc 
est,  populi  suflfragiis,  neque  illis  ad  speciem,  atque 
ad  usurpationem  vetustatis,  per  XXX  lictores,  au- 
spiciorum  causa,  adumbratis,  constituti.  Videte  nunc, 
eos,  qui  a  vobis  nihil  potestatis  acceperint,  quanto 
majoribus  ornamentis  afficiat,  quam  omnes  nos  affecti 
sumus,  quibus  vos  amplissimas  potestates  dedistis. 
Jubet,  [auspicii]  coloniarum  deducendarum  causa, 
decemviros  habere  pullarios.  "  Eodem  jure,"  inquit, 
"  quo  habuerunt  tresviri  lege  Sempronia."  Audes 
etiam,  Rulle,  mentionem  facere  legis  Semproniae? 
nec  te  ea  lex  ipsa  commonet,  tres  viros  illos  XXXV 
tribuum  sufFragio  esse  creatos  ?  Et,  cum  tu  a  Ti. 
Gracchi  aequitate  ac  pudore  longissime  remotus  sis; 
id,  quod  dissimillima  ratione  factum  sit,  eodem  jure 
putas  esse  oportere  ? 

XIII.  Dat  praeterea  potestatem,  verbo  prastoriam, 
re  vera  regiam :  definit  in  quinquennium ;  facit  sem- 
piternam.  Tantis  enim  confirmat  opibus  et  copiis,  ut 
invitis  eripi  nullo  modo  possit.  Deinde  ornat  appari- 
toribus,  scribis,  librariis,  praeconibus,  architectis ; 
prasterea  mulis,  tabernaculis,  centuriis,  supellectili : 
sumtum  haurit  ex  aerario,  suppeditat  a  sociis :  [jani- 
tores]  ex  equestri  loco  ducentos  in  annos  singulos, 
stipatores  corporis  constituit ;  eosdem  ministros  et 
satellites  potestatis. 

Formam  adhuc  habetis,  Quirites,  et  speciem  ipsam 
tyrannorum :  insignia  videtis  potestatis,  nondum  ip- 
sam  potestatem.  Dixerit  enim  fortasse  quispiam, 
Quid  me  ista  laedunt,  scriba,  lictor,  praeco,  pullarius  ? 
Omnia  sunt  haec  hujusmodi,Quirites,  ut,  ea  qui  ha- 
beat  sine  vestris  sufFragiis,  aut  rex  non  ferendus,  aut 
privatus  furiosus,  esse  videatur. 

Perspicite,  quanta  potestas  permittatur:  non  pri- 
vatorum  insaniam,  sed  intolerantiam  regum,  esse  di- 

{Orat.)  vol.  n.  2  a 

cetis.  Primum  permittitur  infinita  potestas  innu- 
merabilis  pecunias  conficiendae  de  vestris  vectigalibus, 
non  fmendis,  sed  alienandis :  deinde  orbis  terrarum 
gentiumque  omnium  datur  cognitio  sine  consilio, 
pcena  sine  provocatione,  animadversio  sine  auxilio. 
Judicare  per  quinquennium,  vel  de  consulibus,  vel 
de  ipsis  tribunis  plebis,  poterunt:  de  illis  interea 
nemo  judicabit.  Magistratus  his  gerere  licebit:  cau- 
sam  dicere  non  licebit.  Emere  agros,  a  quibus  volent, 
vel  quos  volent,  quam  volent  magno,  poterunt:  co- 
lonias  deducere  novas,  renovare  veteres:  totam  Ita- 
liam  suis  coloniis  ut  complere  liceat,  permittitur. 
Omnes  provincias  obeundi,  liberos  populos  agris 
multandi,  regnorum  vel  dandorum  [vel  adimendo- 
runi\  summa  potestas  datur,  cum  velint.  Romae  esse, 
cum  commodum  sit ;  quacumque  velint  summo  cum 
imperio,  judicioque  omnium  rerum,  vagari  ut  liceat, 
conceditur:  intereadissolvantjudiciapublica;  decon- 
siliis  abducant,  quos  velint ;  singuli  de  maximis  rebus 
judicent;  qusestori  permittant;  finitorem  mittant; 
ratum  sit,  quod  finitor  uni  illi,  a  quo  missus  erit, 
renuntiaverit. 

XIV.  Verbummihi  deest,  Quirites,  cum  ego  hanc 
potestatem  regiam  appello  :  sed  profecto  major  est 
quaedam.  Nullum  enim  regnum  fuit  unquam,  quod 
non,  si  minus  jure  aliquo,  at  regionibus  tamen  certis, 
contineretur :  hoc  vero  infinitum  est,  quo  et  regna 
omnia,  et  vestrum  imperium,  quod  latissime  patet, 
et  ea,  quae  partim  libera  a  vobis,  partim  etiam  igno- 
rata  vobis  sunt,  permissu  legis  continentur. 

Datur  igitur  eis  primum,  ut  liceat  eis  vendere 
omnia,  de  quibus  vendendis  senatus-consulta  facta 
sunt,  M.  Tullio,  Cn.  Cornelio,  consulibus.  Cur  hoc 
tam  est  obscurum  atque  caecum  ?  quid  ?  ista  omnia, 
de  quibus  senatus  censuit,  nominatim  in  lege  per- 
scribi  nonne  potuerunt  ?  Duae  sunt  hujus  obscuritatis 
causae,  Quirites ;  una  pudoris  (si  quis  pudor  esse  po- 
test  in  tam  insigni  impudentia),  altera  sceleris.  Nam 

neque  ea,  quae  senatus  nominatim  vendenda  censuit, 
audet  appellare :  sunt  enim  loca  publica  Urbis ;  sunt 
sacella,  quae,  post  restitutam  tribuniciam  potestatem, 
nemo  attigit;  quae  majores  in  urbe  partim  periculi 
perfugia  esse  voluerunt.  Hasc  lege  tribunicia  decem- 
viri  vendent.  Accedet  eo  mons  Gaurus:  accedent 
salicta  ad  Minturnas:  adjungetur  etiam  illa  via  ven- 
dibilis  Herculanea,  multarum  deliciarum,  et  magnas 
pecuniae :  permulta  alia,  quae  senatus,  propter  angus- 
tias  aerarii,  vendenda  censuit,  consules  propter  invi- 
diam  non  vendiderunt. 

Verum  haec,  fortasse  propter  pudorem,  in  lege  re- 
ticentur.  Sed  illud  magis  est  credendum  et  pertimes- 
cendum,  quod  audaciae  decemvirali,  corrumpendarum 
tabularum  pubiicarum,  fingendorumque  senatds-con- 
sultorum,  quae  facta  nunquam  sunt,  (cum  ex  eo  nu- 
mero,  qui  per  eos  annos  consules  fuerunt,  multi  mor- 
tui  sint)  magna  potestas  permittitur :  nisi  forte  nihil 
est  aequum  vos  de  eorum  audacia  suspicari,  quorum 
cupiditati  nimium  angustus  orbis  terrarum  esse 
videatur. 

XV.  Habetis  unum  venditionis  genus,  quod  mag- 
num  videri  vobis  intelligo :  sed  attendite  animos  ad 
ea,  quae  consequuntur :  hunc  quasi  gradum  quemdam 
atque  aditum  ad  caetera  factum  intelligetis.  "  Qui 
agri,  quae  loca,  quae  aedificia."  Quid  est  praeterea  ? 
multa  in  mancipiis,  in  pecore,  auro,  argento,  ebore, 
veste,  supellectili,  caeteris  rebus.  Quid  dicam  ?  invi- 
diosum  putasset  hoc  fore,  si  omnia  nominasset  ?  non 
metuit  invidiam.  Quid  ergo  ?  longum  putavit ;  et  ti- 
muit,  ne  quid  praeteriret :  adscripsit,  "  aliudve  quid :" 
qua.  brevitate  rem  nullam  esse  exceptara  videtis. 
Quidquid  ergo  sit  extra  Italiam,  quod  publicum  po- 
puli  Romani  factum  sit,  L.  Sulla,  Q.  Pompeio,  con- 
sulibus,  aut  postea,  id  decemviros  jubet  vendere. 

Hoc  capite,  Quirites,  omnes  gentes,  nationes,  pro- 
vincias,  regna,  decemvirum  ditioni,  judicio,  potestati- 
que,  permissa  et  condonata  esse  dico.  Primum  enim 

hoc  quaero,  qui  tandem  locus  usquam  sit,  quem  non 
possint  decemviri  dicere  pubiicum  populi  Romani 
esse  factum.  Nam,  cum  idem  possit  judicare,  qui 
dixerit ;  quid  est,  quod  non  liceat  ei  dicere,  cui  liceat 
eidem  judicare  ?  Commodum  erit  Pergamum,  Smyr- 
nam,  Tralles,  Ephesum,  Miletum,  Cyzicum,  totam 
denique  Asiam,  quae  post  L.  Suliam,  Q.  Pompeium, 
consules,  recuperata  sit,  populi  Romani  factam  esse 
dicere. 

Utrum  oratio  ad  ejus  rei  [disputationem]  deerit  ? 
an,  cum  idem  et  disseret  et  judicabit,  impelli  non 
poterit,  ut  falsum  judicet  ?  An,  si  condemnare  Asiam 
volet,  terrorem  damnationis  et  minas  non,  quanti 
vobt,  aestimabit  ?  Quid  ?  (quod  disputari  contra  nullo 
pacto  patest,  quoniam  statutum  a  vobis  est  et  judica- 
tum)  quam  haereditatem  jam  crevimus,  regnum  Bi- 
thyniae,  quod  certe  publicum  est  populi  Romani  fac- 
tum;  numquid  causae  est,  quin  omnes  agros,  urbes, 
stativa,  portus,  totam  denique  Bithyniam  decemviri 
vendituri  sint  ? 

XVI.  Quid  Mitylenae  ?  quae  certe  vestrae,  Qui- 
rites,  belli  lege  ac  victoriae  jure,  factae  sunt;  urbs  et 
natura,  et  situ,  et  descriptione  aedificiorum  et  pul- 
chritudine,  in  primis  nobilis ;  agri  jucundiet  fertiles: 
nempe  eodem  capite  inclusi  continentur.  Quid 
Alexandria,  cunctaque  iEgyptus  ?  ut  occulte  latet ! 
ut  recondita  est !  ut  furtim  tota  decemviris  traditur ! 
Quis  enim  vestrum  hoc  ignorat,  dici  illud  regnum, 
testamento  regis  Alexandri,  populi  Romani  esse  fac- 
tum  ?  Hic  ego,  consul  populi  Romani,  non  modo 
nihil  judico;  sed  ne,  quid  sentiam,  quidem  profero : 
magna  enim  mihi  res  non  modo  ad  statuendum,  sed 
etiam  ad  dicendum,  videtur  esse.  Video,  qui  testa- 
mentum  factum  esse  confirmet:  auctoritatem  senatus 
exstare  haereditatis  aditae  sentio,  tum,  quando,  Alex- 
andro  mortuo,  legatos  Tyrum  misimus,  qui  ab  illo 
pecuniam  depositam  nostris  recuperarent.  Haec  L. 
Philippum  saepe  in  senatu  confirmasse  memoria  te^ 

neo:  eum,  qui  regnum  illud  teneat  hoc  tempore, 
neque  genere  neque  animo  regio  esse,  inter  omnes 
fere  [video]  convenire.  Diciturcontra,  nullum  esse  tes- 
tamentum :  non  oportere  populum  Romanum  omni- 
um  regnorum  appetentem  videri:  demigraturos  in 
illa  loca  nostros  homines,  propter  agrorum  bonitatem, 
et  omnium  rerum  copiam. 

Hac  tanta  de  re  P.  Rullus,  cum  cssteris  decem- 
viris,  collegis  suis,  judicabit  ?  et  verum  judicabit  ? 
nam  utrumque  ita  magnum  est,  ut  nullo  modo  neque 
concedendum  neque  ferendum  sit.  Volet  esse  popu- 
laris  ?  populo  Romano  adjudicabit.  Ergo  idem  ex 
sua  lege  vendet  Alexandriam,  vendet  iEgyptum ; 
urbis  copiosissimae,  pulcherrimorumque  agrorum, 
judex,  arbiter,  dominus,  rex  denique  opulentissimi 
regni,  reperietur.  Non  sumet  sibi  tantum,  non  appe- 
tet  ?  judicabit,  Alexandriam  regis  esse ;  a  populo 
Romano  abjudicabit. 

XVII.  Primum,  populi  Romani  hesreditatem  de- 
cemviri  judicent,  cum  vos  volueritis  de  privatis  hae- 
reditatibus  centumviros  judicare?  deinde  quis  aget 
causam  populi  Romani  ?  ubi  res  ista  agetur  ?  qui  sunt 
isti  decemviri,  quos  perspiciamus  regnum  Alexan- 
driae  Ptolemaeo  gratis  adjudicaturos  ?  Quod  si  Alex- 
andria  petebatur;  cur  non  eosdem  cursus  hoc  tem- 
pore,  quos,  L.  Cotta,  L.  Torquato  consulibus,  cu- 
currerunt?  cur  non  aperte,  ut  antea?  cur  non  item, 
ut  cum  decreto  et  palam,  regionem  illam  petierunt  ? 
an,  quietis  iis,  qui  per  cursum  rectum  regnum  te- 
nere  non  potuerunt,  nunc  tetris  tenebris  et  caligine 
se  Alexandriam  perventuros  arbitrati  sunt  ? 

Atque  illud  circumspicite  vestris  mentibus,  una- 
que  *  *  *  legatos  nostros,  homines  auctoritate  tenui, 
qui  rerum  privatarum  causa  legationes  liberas  ob- 
eunt,  tamen  exterae  nationes  ferre  vix  possunt.  Grave 
est  enim  nomen  imperii;  atque  id  etiam  in  levi  per- 
sona,  pertimescitur,  propterea  quod  vestro,  non  suo 

nomine,  cum  hinc  egressi  sunt,  abutuntur.  Quid 
censetis,  cum  isti  decemviri  cum  imperio,  cum  fasci- 
bus,  cum  ilia  delecta  finitorum  juventute,  per  orbem 
terrarum  vagabuntur  ?  quo  tandem  animo,  quo  me- 
tu,  quo  periculo,  miseras  nationes  futuras  ?  Est  in 
imperio  terror :  patientur.  Est  in  adventu  sumtus : 
ferent.  Imperabitur  aliquid  muneris:  non  recusa- 
bunt.  Illud  vero  quantum  est,  Quirites,  cum  is  de- 
cemvir,  qui  aliquam  in  urbem  aut  exspectatus,  ut 
hospes,  aut  repente,  ut  dominus,  venerit,  illum  ipsum 
locum,  quo  venerit,  illam  ipsam  sedem  hospitalem, 
in  quam  erit  deductus,  publicam  populi  Romani  esse 
dicet  ?  quanta  calamitas  populi,  si  dixerit !  quantus 
ipsi  quaestus,  si  negarit!  Atque  iidem,  qui  hsec 
appetunt,  queri  nonnunquam  solent,  omnes  terras 
Cn.  Pompeio  atque  omnia  maria  esse  permissa.  Si- 
mile  vero  est,  multa  committi,  et  condonari  omnia? 
labori  et  negotio  prasponi,  an  praedae  et  quaestui  ? 
mitti  ad  socios  liberandos,  an  ad  opprimendos  ?  De- 
nique,  si  quis  est  honos  singularis,  nihilne  interest, 
utrum  populus  Romanus  eum,  cui  velit,  deferat,  an 
is  impudenter  populo  Rornano  per  legis  fraudem  sur- 
ripiatur  ? 

XVIII.  Intellexistis,  quot  res  et  quantas  decem- 
viri,  legis  permissu,  vendituri  sint.  Non  est  satis. 
Cum  sese  sociorum,  cum  exterarum  nationum,  cum 
regum  sanguine  implerint;  incidant  nervos  populi 
Romani;  adhibeant  manus  vectigalibus  vestris;  ir- 
rumpant  in  aerarium.  Sequitur  enim  caput,  quo 
capite  non  permittit  quidem,  si  forte  desit  pecunia, 
(quse  tanta  ex  superioribus  recipi  potest,  ut  deesse 
non  debeat)  sed  plane,  quasi  ea  res  vobis  saluti  futura 
sit,  ita  cogit  atque  imperat,  ut  decemviri  vestra  vec- 
tigalia  vendant  nominatim.  Quam  tu  mihi  ex  ordine 
recita,  de  legis  scripto,  populi  Romani  auctionem ; 
quam,  mehercuie,  ego  prasconi  huic  ipsi  luctuosam  et 
acerbam  praedicationem  futuram  puto. 

(Auctio.) 
Ut  in  suis  rebus,  ita  in  re  publica,  luxuriosus  est 
nepos,  qui  prius  silvas  vendat,  quam  vineas.  Italiam 
percensuisti :  perge  in  Siciliam. 

(Auctionis  pars  ea,  quee  ad  Siciliam  pertinet.) 

Nihil  est  in  hac  provincia,  quod,  aut  in  oppidis  aut 
in  agris,  majores  nostri  proprium  nobis  reliquerint, 
quin  id  venire  jubeat.  Quod,  partum  recenti  victoria, 
majores  vobis  in  sociorum  urbibus  ac  finibus,  et  vin- 
culum  pacis,  et  monimentum  belli,  reliquerunt,  id  vos, 
ab  illis  acceptum,  hoc  auctore,  vendetis  ?  Hic  mihi 
parumper  mentes  vestras,  Quirites,  commovere  vide- 
or,  dum  patefacio  vobis,  quas  isti  penitus  abstrusas 
insidias  se  posuisse  arbitrentur  contra  Cn.  Pompeii 
dignitatem.  Et  mihi,  quaeso,  ignoscite,  si  appello  talem 
virum  saspius.  Vos  mihi  prsetori,  biennio  ante,  Qui- 
rites,  hoc  eodem  in  loco,  personam  hanc  imposuistis, 
ut,  quibuscumque  rebus  possem,  illius  absentis  dig- 
nitatem  vobiscum  una  tuerer.  Feci  adhuc,  quae  potui, 
neque  familiaritate  illius  adductus,  nec  spe  honoris  at~ 
que  amplissimae  dignitatis;  quam  ego,  etsi  libente 
illo,  tamen  absente  illo,  per  vos  consecutus  sum. 
Quamobrem,  cum  intelligam,  hanc  totam  fere  legem 
ad  illius  opes  evertendas,  tamquam  machinam,  com- 
parari ;  et  resistam  consiliis  hominum,  et  perficiam 
profecto,  quod  ego  video  comparari,  ut  id  vcs  uni- 
versi  non  solum  videre,  verum  etiam  tenere,  pos- 
sitis. 

XIX.  Jubet  venire,  quae  Attalensium,  quae  Pha- 
selitum,  quae  Olympenorum,  fuerint,  agrumque 
Agerensem,  et  Orindicum,  et  Gedusanum.  Haec, 
P.  Servilii  imperio  et  victoria,  clarissimi  viri,  vestra 
facta  sunt.  Adjungit  agros  Bithyniae  regios,  quibus 
nunc  publicani  fruuntur :  deinde  Attalicos  agros  in 
Chersoneso;  in  Macedonia,  qui  regis  Philippi  sive 
Persae  fuerunt,  qui  item  a  censoribus  locati  sunt,  et 
certissimum  vectigaL 

Adscribit  idem  auctioni  Corinthios  agros,  opiuios 
et  fertiles,  et  Cyrenenses,  qui  Apionis  fuerunt:  et 
agros  in  Hispania  propter  Carthaginem  novam,  et 
in  Africa  ipsam  veterem  Carthaginem  vendit :  quam 
videlicet  P.  Africanus,  non  propter  religionem  sedium 
iilarum  ac  vetustatis,  de  consilii  sententia,  consecra- 
vit ;  sed  ut  ipse  locus,  eorum,  qui  cum  hac  urbe  de 
imperio  certarunt,  vestigia  calamitatis  ostenderet.  Sed 
non  fuit  tam  diligens,  quam  est  Rullus ;  aut  fortasse 
emtorem  ei  loco  reperire  non  potuit.  Verum  inter  hos 
agros  regios,  captos  veteribus  bellis  virtute  summo- 
rum  imperatorum,  adjungit  regios  agros  Mithridatis, 
qui  in  Paphlagonia,  qui  in  Ponto,  qui  in  Cappadocia 
fuerunt,  ut  eos  decemviri  vendant. 

Itane  vero  ?  non  legibus  datis,  non  auditis  verbis 
imperatoris,  nondum  denique  bello  confecto,  cum  rex 
Mithridates,  amisso  exercitu,  regno  expulsus,  tamen 
in  ultimis  terris  aliquid  etiam  nunc  moliatur,  atque 
ab  invicta  Cn.  Pompeii  manu,  Maeotide,  et  illis  pa- 
ludibus  et  itinerum  angustiis,  atque  altitudine  mon- 
tium,  defendatur;  cum  imperator  in  bello  versetur; 
in  locis  autem  illis  etiam  nunc  belli  nomen  reliquum 
sit ;  eos  agros,  quorum  adhuc  penes  Cn.  Pompeium 
omne  judicium  et  potestas,  more  majorum,  debet 
esse,  decemviri  vendent  ?  Et,  credo,  P.  Rullus  (is 
enim  sic  se  gerit,  ut  sibi  jam  decemvir  designatus 
esse  videatur)  ad  eam  auctionem  potissimum  profi- 
ciscetur. 

XX.  Is  videlicet,  antequam  veniat  in  Pontum,  li-» 
teras  ad  Cn.  Pompeium  mittet :  quarum  ego  jam  ex- 
emplum  ab  istis  compositum  esse  arbitror.  "  P.  Ser- 
vilius  Rullus,  tribunus  plebis,  decemvir,  S.  D.  Cn. 
Pompeio,  Cn.  F."  Non  credo  adscripturum  esse, 
"  Magno :"  non  enim  videtur  id,  quod  imminuere 
lege  conatur,  concessurus  verbo.  "  Te  volo  curare, 
ut  mihi  Sinope  prassto  sis,  auxiliumque  adducas,  dum 
eos  agros,  quos  tuo  labore  cepisti,  ego  mea  lege  ven- 
dam."   An  Pompeium  non  adhibebit  ?  in  ejus  pro~ 

vincia  vendet  manubias  imperatoris  ?  Ponite  ante 
oculos  vobis  Rullum,  in  Ponto,  inter  vestra  atque 
hostium  castra  hasta  posita,  cum  suis  formosis  fini- 
toribus  auctionantem. 

Neque  in  hoc  solum  inest  contumelia,  quae  vehe- 
menter  et  insignis  est,  et  nova,  ut  ulla  res  parta  bello, 
nondum  legibus  datis,  etiam  tum  imperatore  bellum 
administrante,  non  modo  venierit,  verum  etiam  lo- 
cata  sit.  Plus  spectant  homines  certe,  quam  contu- 
meliam  :  sperant,  si  concessum  sit  inimicis  Cn.  Pom- 
peii,  cum  imperio,  cum  judicio  omnium  rerum,  cum 
infinita  potestate,  cum  innumerabili  pecunia,  non 
solum  aliis  in  locis  vagari,  verum  etiam  ad  ipsius  ex- 
ercitum  pervenire  ;  aliquid  illi  insidiarum  fieri,  ali- 
quid  de  ejus  exercitu,  copiis,  gloria,  detrahi  posse. 
Putant,  si  quam  spem  in  Cn.  Pompeio  exercitus  ha- 
beat,  aut  agrorum  aut  aliorum  commodorum,  hanc 
non  habiturum,  cum  viderit,  earum  rerum  omnium 
potestatem  ad  decemviros  esse  translatam. 

Patior  non  moleste,  tam  stultos  esse,  qui  haec  spe- 
rent ;  tam  impudentes,  qui  conentur :  illud  queror, 
tam  me  ab  iis  esse  contemtum,  ut  haec  portenta,  me 
consule,  potissimum  cogitarent. 

Atque,  in  omnibus  his  agris  aedificiisque  vendendis, 
permittitur  decemviris,  "  Ut  vendant,  quibuscum- 
que  in  locis  videatur."  O  perturbatam  rationem  !  o 
libidinem  refrenandam !  o  consilia  dissoluta  atque 
perdita ! 

XXI.  Vectigalia  locare  nusquam  licet,  nisi  in 
hac  urbe,  hoc  ex  loco,  hae  vestrCim  frequentia.  Ve- 
nire  vestras  res  proprias,  et  in  perpetuum  a  vobis 
alienari,  in  Paphlagoniae  tenebris  atque  in  Cappadociae 
solitudine  licebit  ?  L.  Sulla  cum  bona  indemnatorum 
civium  funesta  illa  auctione  sua  venderet,  et  se  prae- 
dam  suam  diceret  vendere,  tamen  ex  hoc  loco  vendi- 
dit ;  nec,  quorum  oculos  offendebat,  eorum  ipsorum 
conspectum  fugere  ausus  est :  decemviri  vestra  vecti- 


274      DE  LEGE  AGRARIA  II.  Cap.  22. 

galia,  non  modo  [ne]  vobis  quidem  arbitris,  sed  ne 
praecone  quidem  publico  teste,  vendent  ? 

Sequitur,  "  Omnes  agros  extra  Italiam,"  infinito 
ex  tempore,  non  (ut  antea)  ab  Sulla  et  Pompeio  con- 
sulibus.  Cognitio  decemvirdm,  privatus  sit,  an  pu- 
blicus :  sicque  agro  pergrande  vectigal  imponitur. 
Hoc  quantum  judicium,  quam  intolerandum,  quam 
regium  sit,  quem  praeterit?  posse,  quibuscumque 
locis  velint,  nulla  disceptatione,  nullo  consilio,  pri- 
vata  publicare,  publica  liberare  ? 

Excipitur  hoc  capite  ager  in  Siciiia  Recentoricus  ; 
quem  ego  excipi,  et  propter  hominum  necessitudi- 
nem,  et  propter  aequitatem,  Quirites,  [saepe]  vehe- 
menter  gaudeo.  Sed  quae  hasc  impudentia  ?  Qui 
agrum  Recentoricum  possident,  vetustate  possessionis 
se,  non  jure,  misericordia  senatus,  non  agri  condi- 
tione,  defendunt.  Nam  illum  agrum  publicum  esse 
fatentur  :  se  moveri  possessionibus,  amicissimis  sedi- 
bus  ac  Diis  penatibus,  negant  oportere.  At,  si  est 
privatus  ager  Recentoricus,  quid  eum  excipis?  sin 
autem  publicus;  quae  est  ista  aequitas,  caeteros, 
etiamsi  privati  sint,  permittere  ut  publicijudicentur; 
hunc  excipere  nominatim,  qui  publicus  esse  fateatur  ? 
Ergo  eorum  ager  excipitur,  qui  apud  Rullum  alia. 
ratione  valuerunt:  caeteri  agri  omnes,  qui  ubique 
sunt,  sine  ullo  delectu,  sine  populi  Romani  notione, 
sine  judicio  senatus,  decemviris  addicentur. 

XXII.  Atque  etiam  est  alia,  superiore  capite,  quo 
omnia  veneunt,  quaestuosa  exceptio ;  quae  teget  eos 
agros,  de  quibus  fcedere  cautum  est.  Audivit,  hanc 
rem  non  a  me,  sed  ab  aliis,  agitari  saepe  in  senatu, 
nonnunquam  ex  hoc  loco,  possidere  agros  in  ora,  ma- 
ritima,  regem  Hiempsalem,  quos  P.  Africanus  populo 
Romano  adjudicarit ;  et  tamen  postea  per  C.  Cottam 
consulem  cautum  esse  foedere.  Hoc  quia  vos  fcedus 
non  jusseritis,  veretur  Hiempsal,  ut  satis  firmum  sit 
et  ratum.   Quid  ?  cujusmodi  est  illud  ?  tollitur  ves- 

trum  judicium :  foedus  totum  excipitur,  comproba- 
tur.  Quod  minuit  auctionem  decemviralem,  laudo  : 
quod  regi  amico  cavet,  non  reprehendo  :  quod  non 
gratis  fit,  indico.  Volitat  enim  ante  oculos  istorum 
Jubae  regis  filius,  adolescens  non  minus  bene  num- 
matus,  quam  bene  capillatus. 

Vix  jam  videtur  locus  esse,  qui  tantos  acervos  pe- 
cuniae  capiat.  Auget,  addit,  accumulat.  "  Aurum, 
argentum,  ex  praeda,  ex  manubiis,  ex  coronario,  ad 
quoscumque  pervenit,  neque  relatum  est  in  publicum, 
neque  in  monimento  consumtum,"  id  proliteri  apud 
decemviros,  et  ad  eos  referre,  jubet.  Hoc  capite  etiam 
quaestionem  de  clarissimis  viris,  qui  populi  Rcmani 
bella  gesserunt,  judiciumque  de  pecuniis  repetundis, 
ad  decemviros  translatum  videtis.  Horum  erit  [nul- 
lum]  judicium,  quantae  cujusque  manubia^  fuerint, 
quid  relatum,  quid  residuum  sit.  In  posterum  vero 
lex  ha3C  imperatoribus  vestris  constituitur,  ut,  qui- 
cumque  de  provincia  decesserit,  apud  eosdem  decem- 
viros,  quantum  habeat  prasdae,  manubiarum,  auri 
coronarii,  profiteatur. 

Hic  tamen  vir  optimus  eum,  quem  amat,  excipit, 
Cn.  Pompeium.  Unde  iste  amor  tam  improvisus  ac 
tam  repentinus  ?  qui  honore  decemviratus  excluditur 
prope  nominatim  ;  cujus  judicium,  legumque  datio, 
captorum  agrorum  ipsius  virtute  cognitio,  tollitur; 
cujus  non  in  provinciam,  sed  in  ipsa  castra,  decem- 
viri  cum  imperio,  infmita  pecunia,  maximapotestate, 
et  judicio  rerum  omnium,  mittuntur ;  cui  jus  impe- 
ratorium,  quod  semper  omnibus  imperatoribus  est 
conservatum,  soli  eripitur;  is  excipitur  unus,  ne 
manubias  referre  debeat.  Utrum  tandem,  hoc  capite, 
honos  haberi  homini,  an  invidia  quaeri,  videtur  ? 

XXIII.  Remittit  hoc  Rullo  Cn.  Pompeius :  bene- 
ficio  isto  legis,  benignitate  decemvirali,  nihil  utitur. 
Nam,  si  est  asquum,  praedas  ac  manubias  suas  im- 
peratores,  non  in  monimenta  Deorum  immortalium 
neque  in  Urbis  ornamenta  conferre,  sed  ad  decem- 

viros,  tamquam  ad  dominos,  deportare;  nihil  sibi 
appetit  praecipue  Pompeius ;  nihil :  vult  se  in  com- 
muni,  atque  in  eodem,  quo  caeteri,  jure  versari.  Sin 
est  iniquum,  Quirites,  si  turpe,  si  intolerandum,  hos 
decemviros,  portitores  omnibus  omnium  pecuniis  con- 
stitui,  qui  non  modo  reges  atque  exterarum  nationum 
homines,  sed  etiam  imperatores  nostros  excutiant; 
non  mihi  videntur  honoris  causa.  excipere  Pompeium, 
sed  metuere,  ne  ille  eamdem  contumeliam,  quam  cae- 
teri,  ferre  non  possit.  Pompeius  autem  cum  hoc  ani- 
mo  sit,  ut,  quidquid  vobis  placeat,  sibi  ferendum  pu- 
tet ;  quod  vos  ferre  non  poteritis,  id  profecto,  perficiat, 
ne  diutius  inviti  ferre  cogamini. 

Verumtamen  cavet,  ut,  "  Si  qua  pecunia,  post 
nos  consules,  ex  novis  vectigalibus  recipiatur,  ea  de- 
cemviri  utantur."  Nova  porro  vectigalia  videt  ea  fore, 
quae  Pompeius  adjunxerit.  Ita,  remissis  manubiis, 
vectigalibus  ejus  virtute  partis  se  frui  putat  oportere. 
Parta  sit  pecunia,  Quirites,  decemviris  tanta,  quanta 
sit  in  terris  ;  nihil  praetermissum ;  sed  omnes  urbes, 
agri,  regna  denique,  postremo  etiam  vectigalia  vestra 
venierint ;  accesserint  in  cumulum  manubiae  vestro- 
rum  imperatorum ;  quantas  et  quam  immanes  divitia* 
decemviris  in  tantis  auctionibus,  tot  judiciis,  tam  in- 
finita,  potestate  rerum  omnium,  quaerantur,  videtis. 

XXIV.  Cognoscite  nunc  alios  immensos  atque  in- 
tolerabiles  quaestus,  ut  intelligatis,  ad  certorum  ho- 
minum  importunam  avaritiam  hoc  populare  legis 
agrariae  nomen  esse  quaesitum.  Hac  pecunia  jubet 
agros  emi,  quo  deducamini.  Non  consuevi  homines 
appellare  asperius,  Quirites,  nisi  lacessitus.  Vellem 
fieri  posset,  ut  a  me  sine  contumelia,  nominarentur  ii, 
qui  se  decemviros  sperant  futuros:  jam  videretis, 
quibus  hominibus  omnium  rerum  et  vendendarum  et 
emendarum  potestatem  permitteretis.  Sed,  quod  ego 
nondum  statuo  mihi  esse  dicendum,  vos  tamen  id 
potestis  cum  animis  vestris  cogitare.  Unum  hoc  certe 
videor  mihi  verissime  posse  dicere :  tum,  cum  habe- 


DE  LEGE  AGRARIA  II.  Cap.  25.     277 

ret  haec  respublica  Luscinos,  Calatinos,  Acklinos, 
homines  non  solum  honoribus  populi  rebusque  gestis, 
verum  etiam  patientia  paupertatis,  ornatos  ;  et  tum, 
cum  erant  Catones,  Philippi,  Laelii,  quorum  sapien- 
tiam  temperantiamque  in  publicis  privatisque,  foren- 
sibus  domesticisque,  rebus  perspexeratis  ;  tamen  hu- 
juscemodi  res  commissa  nemini  est,  ut  idem  judicaret 
et  venderet,  et  hoc  faceret  per  quinquennium  toto  in 
orbe  terrarum ;  idemque  agros  vectigales  populi  Rc- 
mani  abalienaret;  et,  cum  summam  tantae  pecuniae, 
nullo  teste,  sibi  ipse  ex  sua  voluntate  fecisset ;  tum 
denique  emeret,  a  quibus  vellet,  quod  videretur. 
Committite  vos  nunc,  Quirites,  his  hominibus  haec 
omnia,  quos  odorari  hunc  decemviratum  suspicamini ; 
repeiietis,  partem  esse  eorum,  quibus  ad  habendum, 
partem,  quibus  ad  consumendum,  nihil  satis  esse  vi- 
deatur. 

XXV.  Hic  ego  jam  illud,  qucd  expeditissimum 
sit,  ne  disputo  quidem,  Quirites,  non  esse  hanc  vobis 
a  majoribus  relictam  consuetudinem,  ut  emantur  agri 
a  privatis,  quo  plebs  publice  deducatur;  omnibus 
legibus,  agris  publicis  privatos  esse  deductos  ;  hujus- 
cemodi  me  aliquid  ab  hoc  horrido  ac  truce  tribuno 
plebis  exspectasse :  hanc  vero  emendi  et  vendendi 
quaestuosissimam  ac  turpissimam  mercaturam,  alie- 
nam  actione  tribunicia,  alienam  dignitate  populi  Ro- 
mani,  semper  putavi. 

Libet  agros  emi?  Primum  quaero,  quos  agros  ?  et 
quibus  in  locis  ?  Nolo  suspensam  et  incertam  plebem 
Romanam  obscura  spe  et  caeca  exspectatione  pendere. 
Albanus  ager  est,  Setinus,  Privernas,  Fundanus, 
Vescinus,  Falernus,  Linternus,  Cumanus,  Casinas. 
Audio.  Ab  alia  porta,  Capenas,  Faliscus,  Sabinus, 
Reatinus,  Venafranus,  Alifanus,  Trebulanus.  Habes 
tantam  pecuniam,  qua  hosce  omnes  agros,  et  caeteros 
horum  similes,  non  modo  emere,  verum  etiam  coacer- 
vare,  possis  :  cur  eos  non  definis,  neque  nominas,  ut 
saltem  deliberare  plebs  Romana  possit,  quid  intersit 

sua,  quid  expediat,  quantum  tibi  in  emendis  et  in 
vendendis  rebus  committendum  putet  ? 

Defmio,  inquit,  Italiam.  Satis  certa  regio.  Etenim 
quantulum  interest,  utrum  in  Massici  radices,  an  in 
[Italiam,]  aliove,  cieducamini  ? 

Age,  non  definis  locum.  Quid  ?  naturam  agri  ? 
Vero,  inquit,  "  qui  arari  aut  coli  possit."  Qui  possit 
arari,  inquit,  aut  coli ;  non  qui  aratus  aut  cuitus  sit. 
Utrum  hcEC  lex  est,  an  tabula  Neratianae  auctionis  ? 
in  qua  scriptum  fuisse  aiunt :  u  Jugera  CC,  in  qui- 
bus  olivetum  fieri  potest :  jugera  CCC,  ubi  institui 
vineae  possunt."  Hoc  tu  emes  ista  innumerabili  pe- 
cunia,  quod  arari  aut  coli  possit  ?  Quod  solum  tam 
exile  et  macrum  est,  quod  aratro  perstringi  non  pos- 
sit  ?  aut  quod  est  tam  asperum  saxetum,  in  quo  agri- 
colarum  cultus  non  elaboret  ?  Idcirco,  inquit,  agros 
nominare  non  possum,  quia  tangam  nullum  ab  in- 
vito.  Hoc  quoque  multo  est  quaestuosius,  quam  si  ab 
invito  sumeret.  Inibitur  enim  ratio  quaestus  de  vestra 
pecunia ;  et  tum  denique  ager  emetur,  cum  idem  ex- 
pedierit  emtori  et  venditori. 

XXVI.  Sed  videte  vim  legis  agrariae.  Ne  ii  qui- 
dem,  qui  agros  publicos  possident,  decedent  de  pos- 
sessione,  nisi  erunt  deducti  optima,  conditione  et  pe- 
cunia  maxima.  Conversa  ratio.  Antea,  cum  erat  a 
tribuno  plebis  mentio  legis  agrarias  facta,  continuo  qui 
agros  publicos,  aut  qui  possessiones  invidiosas  tene- 
bant,  pertimescebant.  Haac  lex  eos  homines  fortunis 
locupletat,  invidia  liberat.  Quam  multos  enim,  Qui- 
rites,  existimatis  esse,  qui  latitudinem  possessionum 
tueri,  qui  invidiam  Sullanorum  agrorum  ferre,  non 
possint  ?  qui  vendere  cupiant,  emtorem  non  reperi- 
ant  ?  perdere  jam  denique  illos  agros  ratione  aliqua 
velint  ?  Qui  paulo  ante,  diem  noctemque  tribunicium 
nomen  horrebant,  vestram  vim  metuebant,  mentio- 
nem  legis  agrarias  pertimescebant ;  ii  nunc  etiam  ultro 
rogabuntur  atque  orabuntur,  ut  agros,  partim  publi- 
cos,  partim  plenos  invidiae,  plenos  periculi,  quanti 

ipsi  velint,  decemviris  tradant.  Atque  hoc  carmen  hic 
tribunus  plebis  non  vobis,  sed  sibi  intus,  canit. 

Habet  socerum,  virum  optimum,  qui  tantum  agri 
in  illis  reipublica?  tenebris  occupavit,  quantum  con- 
cupivit.  Huic  subvenire  vult  succumbenti  jam,  op- 
presso,  Sullanis  oneribus  gravi,  sua  lege,  ut  liceat  iili 
invidiam  deponere,  pecuniam  condere.  Et  vos  non  du- 
bitatis,  quin  vectigalia  vestra  vendatis,  plurimo  ma- 
jorum  vestrorum  sanguine  et  sudore  qusesita,  ut  Sul- 
lanos  possessores  divitiis  augeatis,  periculo  liberetis  ? 

Nam  ad  hanc  emtionem  decemviralem  duo  genera 
agromm  spectant,  Quirites.  Eorum  unum,  propter 
invidiam,  domini  fugiunt ;  alterum,  propter  vastita- 
tem.  Sullanus  ager,  a  certis  hominibus  latissime 
continuatus,  tantam  habet  invidiam,  ut  veri  ac  fortis 
tribuni  plebis  stridorem  unum  perferre  non  possit. 
Hic  ager  omnis,  quoquo  pretio  coemtus  erit,  tamen 
ingenti  pecunia  vobis  inducetur.  Alterum  genus  agro- 
rum,  propter  sterilitatem  incultum,  propter  pestilen- 
tiam  vastum  atque  desertum,  emetur  ab  iis  qui  eos 
vident  sibi  esse,  si  non  vendiderint,  relinquendos.  Et 
nimirum  istud  est,  quod  ab  hoc  tribuno  plebis  dictum 
est  in  senatu  :  urbanam  plebem  nimium  in  republica 
posse;  "  exhauriendam  esse:"  hoc  enim  verbo  est 
usus  ;  quasi  de  aliqua  sentina,  ac  non  de  optimorum 
civium  genere,  loqueretur. 

XXVII.  Vos  vero,  Quirites,  (si  me  audire  vultis) 
retinete  istam  possessionem  gratiae,  libertatis,  suffra- 
giorum,  dignitatis,  urbis,  fori,  ludorum,  festorum 
dierum,  casterorum  omnium  commodorum ;  nisi  forte 
mavultis,  relictis  his  rebus,  atque  hac  luce  reipublicae, 
in  Sipontina  siccitate,  aut  in  Salapinorum  pestilentiae 
finibus,  Rullo  duce,  collocari.  At  dicat,  quos  agros 
emturus  sit :  ostendat,  et  quid,  et  quibus,  daturus  sit. 
Ut  vero,  cum  omnes  urbes,  agros,  vectigalia,  regna, 
vendiderit,  tum  arenam  aliquam  aut  paludes  emat ; 
id  vos  potestis,  quaeso,  concedere  ?  Quamquam  illud 
est  egregium,  quod.  hac  lege,  ante  omnia  veneunt, 

ante  pecuniae  coguntur  et  coacervantur,  quam  gleba 
una  ematur.  Deinde  emi  jubet:  ab  invito  vetat. 

Quaero,  si,  qui  velint  vendere,  non  fuerint,  quid 
pecunia  fiet?  Referre  in  aerarium  lex  vetat :  exigi 
prohibet.  Igitur  pecuniam  omnem  decemviri  tene- 
bunt ;  vobis  ager  non  emetur.  Vectigalibus  abaliena- 
tis,  sociis  vexatis,  regibus  atque  omnibus  gentibus 
exinanitis,  illi  pecunias  habebunt ;  vos  agrosnonha- 
bebitis.  Facile,  inquit,  adducentur  pecuniae  magni- 
tudine,  ut  velint  vendere.  Ergo  ea  lex  est,  qua  nostra 
vendamus,  quanti  possimus ;  aliena  emamus,  quanti 
possessores  velint. 

Atque  in  hos  agros,  qui  hac  lege  emti  sint,  colo- 
nias  ab  iis  decemviris  deduci  jubet.  Quid  ?  omnisne 
ejusmodi  locus  est,  ut  nihil  intersit  reipublicae,  colonia 
deducatur  in  eLirn  locum,  necne?  An  est  Ioclls,  qui 
coloniam  postulet  ?  est  plane :  rectius,  et  *  *  *  Quo 
in  genere,  sicut  in  caeteris  reipublicae  partibus,  est 
operae  pretium  diligentiam  majorum  recordari ;  qiii 
colonias  sic  idoneis  in  locis  contra  suspicionem  peii- 
culi  collocarunt,  ut  esse,  non  oppida  Italiae,  sed  pro- 
pugnacula  imperii,  viderentur.  Hi  deducent  colonias 
in  eos  agros,  quos  emerint.  Etiamne  si  reipLLbiieae 
non  expediat  ?  "  Et  in  quae  loca  praeterea  videbitur." 
Quid  igitur  est  causae,  quin  coloniam  in  Janiculum 
possint  deducere,  et  suum  praesidium  in  capite  atque 
cervicibus  vestris  collocare  ?  Tu  non  definias,  quot 
colonias,  in  qua?  loca,  quo  numero  colonorum,  de- 
duci  velis?  tu  occupes  locum,  quem  idoneum  ad  vim 
tuam  judicaris?  compleas  numero  ?  confirmes  prae- 
sidio,  quo  velis  ?  populi  Romani  vectigalibus  atque 
omnibus  copiis  ipsum  populum  Romanum  coerceas? 
opprimas  ?  redigas  in  istam  decemviralem  ditionem 
ac  potestatem  ? 

XXVIII.  Utvero  totam  Italiam  suis  praesidiis  ob- 
sidere  atque  occupare  cogitet,  qLiaeso,  Quirites,  cognos- 
cite.  Permittit  decemviris,  ut  in  omnia  municipia,  in 
omnes  colonias  totius  Itaiiae,  colonos  deducant,  quos 

velint :  iisque  colonis  agrum  dari  jubet.  Num  ob- 
scure  majores  opes,  quam  libertas  vestra  pati  potest, 
et  majora  praesidia,  quaeruntur  ?  num  obscure  regnum 
constituitur  ?  num  obscure  libertas  vestra  tollitur  ? 
Nam,  cum  iidem  omnem  pecuniam,  [maximam  mul- 
titudinem,  id  est,]  totam  ltaliam,  suis  opibus  obside- 
bunt ;  iidem  vestram  libertatem  suis  praesidiis  et  co- 
loniis  interciusam  tenebunt ;  quae  spes  tandem,  quae 
facultas,  recuperandag  vestrae  libertatis  relinquetur  ? 

At  enim  ager  Campanus  hac  lege  dividetur,  orbis 
terrae  pulcherrimus  :  et  Capuam  colonia  deducetur, 
urbem  amplissimam  atque  ornatissimam.  [Atqui] 
quid  ad  haec  possumus  dicere  ?  De  commodo  vestro 
prius  dicam,  Quirites:  deinde  ad  amplitudinem  et 
dignitatem  revertar ;  ut,  si  quis  agri  aut  oppidi  boni- 
tate  delectetur,  ne  quid  exspectet ;  si  quem  rei  dig- 
nitas  commovet,  ut  huic  simulatae  largitioni  resistat. 
Ac  primurn  de  oppido  dicam,  si  quis  est  forte, 
quem  Capua  magis,  quam  Roma,  delectat.  Quinque 
millia  colonorum  Capuam  scribi  jubet:  ad  hunc 
numerum  quingenos  sibi  singuli  sument.  Quaeso, 
nolite  vosmet  ipsos  consolari :  vere  et  diligenter  con- 
siderate :  num  vobis,  aut  vestri  simihbus,  integris, 
quietis,  otiosis  hcvmnibus,  in  hoc  numero  locum  fore 
putatis  ?  Si  est  omnibus  vobis,  aut  majori  vestrum 
parti ;  quamquam  me  vester  honos  vigilare  dies  at- 
que  noctes,  et  intentis  ocuiis  omnes  reipubiicae  partes 
intueri,  jubet ;  tamen  paulisper,  si  ita  commcdum 
vestrum  feret,  connivebo.  Sed,  si  quinque  hominum 
millibus,  ad  vim,  facinus,  caedemque  delectis,  locus 
atque  urbs,  quae  bellum  facere  atque  instruere  possit, 
quaeritur ;  tamenne  patiemini,  vestro  nomine  contra 
vos  firmari  opes  ?  armari  praesidia  ?  urbes,  agros, 
copias,  comparari  ?  Nam  agium  quidem  Campanum, 
quem  vobis  ostentant,  ipsi  concupiverunt :  deducent 
suos,  quorum  nomine  ipsi  teneant  et  fruantur  :  co- 
ement  praeterea :  ista  dena  jugera  continuabunt. 
Nam,  si  dicent  per  legem  id  non  licere ;  ne  per  Cor- 

neliam  quidem  licet.  At  videmus  (ut  longinqua  mit- 
tamus)  agrum  Praenestinum  a  paucis  possideri ;  ne- 
que  istorum  pecuniis  quidquam  aliud  deesse  video, 
nisi  ejusmodi  fundos,  quorum  subsidio  familiarum 
magnitudines,  et  Cumanorum  ac  Puteolanorum  prae- 
diorum  sumtus,  sustentare  possint.  Quod  si  vestrum 
commodum  spectat ;  veniat,  et  coram  mecum  de  agri 
Campani  divisione  disputet. 

XXIX.  Quaesivi  ex  eo  Calendis  Januarii,  qui- 
bus  hominibus  et  quemadmodum  illum  agrum  esset 
distributurus.  Respondit,  a  Romilia,  tribu  se  ini- 
tium  esse  facturum.  Primum,  quae  est  ista  superbia 
et  contumelia,  ut  populi  pars  amputetur,  ordo  tri- 
buum  negligatur?  ante  rusticis  detur  ager,  qui 
habent,  quam  urbanis,  quibus  ista  agri  spes  et  ju- 
cunditas  ostenditur  ?  Aut,  si  hoc  ab  se  dictum 
negat,  et  satisfacere  omnibus  vobis  cogitat ;  pro- 
ferat :  in  jugera  dena  describat :  a  Suburana,  usque 
ad  Arniensem  nomina  vestra  proponat.  Si  non  modo 
dena  jugera  dari  vobis,  sed  ne  constipari  quidem 
tantum  numerum  hominum  posse  in  agrum  Cam- 
panum  intelligetis ;  tamenne  vexari  rempublicam, 
contemni  majestatem  populi  Romani,  deludi  vos- 
met  ipsos,  diutius  a  tribuno  plebis  patiemini  ? 

Quod  si  posset  ager  iste  ad  vos  pervenire,  nonne 
eum  tamen  in  patrimonio  vestro  remanere  malletis  ? 
unumne  fundum  pulcherrimum  populi  Romani, 
caput  vestrae  pecuniae,  pacis  ornamentum,  subsi- 
dium  belH,  fundamentum  vectigalium,  horreum  le- 
gionum,  solatium  annonae,  disperire  patiemini  ?  An 
obliti  estis,  Italico  bello,  amissis  caeteris  vectigali- 
bus,  quantos  agri  Campani  fructibus  exercitus  alue- 
ritis  ?  An  ignoratis,  caetera  illa  magnifica  populi 
Romani  vectigalia  perlevi  saepe  momento  fortunae, 
inclinatione  temporis,  pendere  ?  Quid  nos  Asiae 
portus,  quid  Syriae  rura,  quid  omnia  transmarina 
vectigalia,  juvabunt,  tenuissima  suspicione  praedo- 
num  aut  hostium  injecta  ?  At  vero  hoc  agri  Cam- 

pani  vectigal  cum  ejusmodi  est,  ut  domi  sit,  et  om- 
nibus  prsesidiis  oppidorum  tegatur ;  tum  neque  bel- 
lis  infestum,  nec  fructibus  varium,  nec  coelo  ac  loco 
calamitosum,  esse  solet.  Majores  nostri  non  solum 
id,  quod  a  Campanis  ceperant,  non  imminuerunt ; 
verum  etiam,  quod  ei  tenebant,  quibus  adimi  jure 
non  poterat,  coemerunt.    Qua  de  causa,   nec   duo 
Gracchi,  qui  de  plebis  Romanae  commodis  pluri- 
mum  cogitaverunt,   nec  L.  Sulla,  qui  omnia  sine 
ulla  religione,  quibus  voluit,  est  dilargitus,  agrum 
Campanum  attingere  ausus  est.  Rullus  exstitit,  qui 
ex  ea  possessione  rempublicam  demoveret,  ex  qua 
nec  Gracchorum  benignitas  eam,  nec  Sullae  domi- 
natio,  dejecisset. 

XXX.  Quem  agrum  nunc  prsetereuntes  vestrum 
esse  dicitis,  et  quem  per  iter  qui  faciunt,  externi 
homines,  vestrum  esse  audiunt ;  is  cum  erit  divisus, 
neque  erit,  neque  vester  esse  dicetur.  At  qui  ho- 
mines  possidebunt  ?  Primo  quidem  acres,  ad  vim 
promti,  ad  seditionem  parati,  qui,  simul  ac  decem- 
viri  concrepuerint,  armati  in  cives,  et  expediti  ad 
caedem,  esse  possint.  Deinde  ad  paucos,  opibus  et 
copiis  afrluentes,  totum  agrum  Campanum  perferri 
videbitis.  Vobis  interea,  qui  illas  a  majoribus  pul- 
cherrimas  vectigalium  sedes  armis  captas  accepistis, 
gleba  nulla  de  paternis  atque  avitis  possessionibus 
relinquetur :  ac  tantum  intererit  inter  vestram  et 
privatorum  diiigentiam,  quod,  cum  a  majoribus  nos- 
tris  P.  Lentulus  (qui  princeps  senatds)  in  ea  loca 
missus  esset,  ut  privatos  agros,  qui  in  publicum 
Campanum  incurrebant,  pecunia  publica  coemeret, 
dicitur  renuntiasse,  nulla  se  pecunia  fundum  cu- 
jusdam  emere  potuisse :  eumque,  qui  nollet  ven- 
dere,  ideo  negasse  se  adduci  posse  uti  venderet, 
quod,  cum  plures  fundos  haberet,  ex  illo  solo  fundo 
nunquam  malum  nuntium  audlsset. 

Itane  vero  ?  privatum  ha?c  causa  commovit :  po- 
pulum  Romanum,  ne  agruin  Campanum  privatis, 

gratis,  Rullo  rogante,  tradat,  non  cornmovebit? 
Atqui  idem  populus  Romanus  de  hoc  vectigali  po- 
test  dicere,  quod  ille  de  suo  fundo  dixisse  dicitur. 
Asia  multos  annos  vobis  fructum  Mithridatico  bello 
non  tulit :  Hispaniarum  vectigal  temporibus  Serto- 
rianis  nullum  fuit :  Siciliae  civitatibus,  bello  fugiti- 
vorum,  M'  Aquiilius  etiam  mutuum  frumentum 
dedit :  at  ex  hoc  vectigali  nunquam  malus  nuntius 
auditus  est.  Caetera  vectigalia  belli  difficultatibus 
amiguntur :  hoc  vectigali  etiam  belli  facultates  sus- 
tentantur. 

XXXI.  Deinde,  in  hac  assignatione  agrorum,  ne 
illud  quidem  dici  potest,  quod  in  caeteris,  agros  de- 
sertos  a  plebe  atque  a  cultura  hominum  liberorum 
esse  non  oportere.  Sic  enim  dico  :  si  Campanus  ager 
dividatur,  exturbari  et  expelli  plebem  ex  agris,  non 
constitui  et  collocari.  Totus  enim  ager  Campanus 
colitur  et  possidetur  a  plebe,  et  a  plebe  optima  et 
modestissima :  quod  genus  hominum  optime  mora- 
tum,  optimorum  et  aratorum  et  militum,  ab  hoc 
plebicola  tribuno  funditus  ejicitur.  Atque  illi  miseri, 
nati  in  illis  agris  et  educati,  glebis  subigendis  exer- 
citati,  quo  se  subito  conferant,  non  habebunt :  his 
robustis,   et  valentibus,   et   audacibus   decemvirum 
satellitibus  agri  Campani  possessio  tota   tradetur : 
et,  ut  vos  nunc  de  vestris   majoribus  prsedicatis : 
"  Hunc  agrum  nobis  majores  nostri  reliquerunt ;" 
sic  vestri  posteri  de   vobis  praedicabunt :    "  Hunc 
agrum  patres  nostri,  acceptum  a  patribus  suis,  per- 
diderunt." 

Equidem  existimo,  si  jam  Campus  Martius  divi- 
datur,  et  unicuique  vestmm,  ubi  consistat,  bini 
pedes  assignentur;  tamen  promiscue  toto,  quam 
proprie  parva  frui  parte  malitis.  Quare,  etiam  si  ad 
vos  esset  singulos  aliquid  ex  hoc  agro  perventurum, 
qui  vobis  ostenditur,  aliis  comparatur;  tamen  ho- 
nestius  eum  vos  universi,  quam  singuli,  possideretis. 
Nunc  vero,  cum  ad  vos  nihil  pertineat,  sed   paretur 

aliis,  eripiatur  vobis  ;  nonne  acerrime,  tamquam  ar- 
mato  hosti,  sic  huic  legi,  pro  vestris  agris  resistetis  ? 

Adjungit  Stellatem  campum  agro  Campano :  et 
in  eo  duodena  describit  in  singulos  homines  jugera. 
Quasi  vero  paulum  differat  ager  Campanus  ac  Stel- 
latis. 

Et  multitudo,  Quirites,  quaeritur,  qua  illa  omnia 
oppida  compleantur.  Nam  dixi  antea,  lege  permitti, 
ut,  quae  velint  municipia,  quas  velint  veteres  colo- 
nias,  colonis  suis  occupent.  Calenum  municipium 
complebunt :  Theanum  oppriment :  Atellam,  Cu- 
mas,  Neapolin,  Pompeios,  Nuceriam,  suis  praesidiis 
devincient :  Puteolos  vero,  qui  nunc  in  sua  potestate 
sunt,  suo  jure  libertateque  utuntur,  totos  novo  po- 
pulo  atque  adventiciis  copiis  occupabunt. 

XXXII.  Tuncillud  Campanae  vexillum  colonia?, 
vehementer  huic  imperio  timendum,  Capuae  a  decem- 
viris  inferetur :  tunc,  contra  hanc  Romam,  com- 
munem  patriam  omnium  nostrum,  illa  altera  Roma 
quaeretur.  In  id  oppidum  homines  nefarii  rempu- 
blicam  nostram  transferre  conantur,  quo  in  oppido 
majores  vestri  nullam  omnino  rempublicam  esse  vo- 
luerunt :  qui  tres  solum  urbes  in  terris  omnibus, 
Carthaginem,  Coiinthum,  Capuam,  statuerunt  posse 
imperii  gravitatem  ac  nomen  sustinere.  Deleta  Car- 
thago  ,est,  quod,  cum  hominum  copiis,  tum  ipsa 
natura  ac  loco,  succincta  poitubus,  armata  muris, 
excurrere  ex  Africa,  imminere  ita  fructuosissimis  in- 
sulis  populi  Romani,  videbatur.  Corinthi  vestigium 
vix  relictum  est.  Erat  enim  posita  in  angustiis  atque 
in  faucibus  Graeciae  sic,  ut  terra  clau.»tra  locorum 
teneret,  et  duo  maria,  maxime  [navigationi]  diversa, 
paene  conjungcret,  cum  pertenui  discrimine  separa- 
rentur.  Haec,  quae  procul  erant  a  conspectu  imperii, 
non  solum  afflixerunt,  sed  etiam,  ne  quando  recreata 
exsurgere  atque  erigere  se  pcssent,  funditus,  ut  dixi, 
sustulerunt. 

De  Capua  multum  est  et  diu  consultum  :  exstant 

literae,  Quirites,  publicas:  sunt  senatus-consulta 
complura.  Statuerunt  homines  sapientes,  si  agrum 
Campanis  ademissent,  magistratus,  senatum,  publi- 
cum  ex  illa  urbe  consilium  sustulissent,  imaginem 
reipublicse  nullam  reliquissent,  nihil  fore,  quod  Ca- 
puam  timeremuSo  Itaque  hoc  perscriptum  in  moni- 
mentis  veteribus  reperietis :  ut  esset  urbs,  quse  res 
eas,  quibus  ager  Campanus  coleretur,  suppeditare 
posset,  ut  esset  locus  comportandis  condendisque 
fructibus,  ut  aratores,  cultu  agrorum  defessi,  urbis 
domiciliis  uterentur;  idcirco  iila  sedificia  non  esse 
deleta. 

XXXIII.  Videte,  quantum  intervallum  sit  inter- 
jectum  inter  majorum  nostrorum  consilia,  et  inter 
istorum  hominum  dementiam.  Ilii  Capuam,  recep- 
taculum  aratorum,  nundinas  rusticorum,  cellam  at- 
que  horreum  Campani  agri,  esse  voluerunt :  hi,  ex- 
pulsis  aratoribus,  efFusis  ac  dissipatis  fructibus  ves- 
tris,  eamdem  Capuam  sedem  novse  reipublicse  con- 
stituunt,  molem  contra  veterem  rempublicam  com- 
parant.  Quod  si  majores  nostri  existimassent,  quem- 
quam  in  tam  illustri  imperio,  et  tam  prseclara  po- 
puli  Romani  disciplina,  Bruti  aut  P.  Rulli  similem 
futurum,  (hos  enim  nos  duos  adhuc  vidimus,  qui 
hanc  rempublicam  Capuam  totam  transferre  vellent) 
profecto  nomen  illius  urbis  non  reliquissent. 

Verum  arbitrabantur,  Corintho  et  Carthagini, 
etiam  si  senatum  et  magistratus  sustulissent,  agrum- 
que  civibus  ademissent,  tarnen  non  defore,  qui  illa 
restituerent,  atque  qui  ante  omnia  commutarent, 
quam  nos  rudire  possemus :  hic  vero,  in  oculis  se- 
natiis  populique  Romani,  nihil  posse  exsistere,  quod 
non  ante  exstingui  atque  opprimi  posset,  quam 
plane  exortum  ac  natum  esset.  Neque  vero  ea  res 
fefellit  homines,  divina  mente  et  consilio  prseditos. 
Nam,  post  Q.  Fulvium,  Q.  Fabium  consules,  qui- 
bus  consulibus  Capua  devicta  atque  capta  est,  nihil 
est  in  ea  urbe  contra  hanc  rempublicam,  non  dico 

factum,  sed  omnino  excogitatum.  Multa  postea 
bella  gesta  cum  regibus,  Philippo,  Antiocho,  Persa, 
Pseudophilippo,  Aristonico,  Mithridate,  et  caeteris ; 
multa  praeterea  bella  gravia,  Carthaginiensium,  Co- 
rinthium,  Numantinum  ;  multae  in  hac  republica 
seditiones  domestica?,  quas  prsetermitto ;  bella  cum 
sociis,  Fregellanum,  Marsicum ;  quibus  omnibus 
domesticis  externisque  bellis  Capua  non  modo  non 
obfuit,  sed  opportunissimam  se  nobis  praebuit,  et 
ad  bellum  instruendum,  et  ad  exercitus  ornandos, 
et  tectis  ac  sedibus  suis  recipiendos. 

Homines  non  inerant  in  urbe,  qui  malis  concio- 
nibus,  turbulentis  senatus-consultis,  iniquis  imperiis, 
rempublicam  miscerent,  et  rerum  novarum  causam 
aliquam  quaererent.  Neque  enim  concionandi  po- 
testas  erat  cuiquam,  nec  consilii  capiendi  publici: 
non  gloriae  cupiditate  efferebantur,  propterea  quod, 
ubi  honos  publice  non  est,  ibi  gloriae  cupiditas  esse 
non  potest :  non  contentione,  non  ambitione  discor- 
des :  nihil  enim  supererat,  de  quo  certarent ;  nihil, 
quod  contra  peterent ;  nihil,  ubi  dissiderent.  Itaque 
illam  Campanam  arrogantiam,  atque  intolerandam 
ferociam,  ratione  et  consilio  majores  nostri  ad  iner- 
tissimum  et  desidiosissimum  otium  perduxerunt.  Sic 
et  crudelitatis  infamiam  effugerunt,  quod  urbem  ex 
Italia  pulcherrimam  non  sustulerunt ;  et  multum  in 
posterum  providerunt,  quod,  nervis  urbis  omnibus 
exsectis,  urbem  ipsam  solutam  ac  debilitatam  reli- 
querunt. 

XXXIV.  Haee  consilia  majorum  M.  Bruto  (ut 
antea  dixi)  reprehendenda,  et  P.  Rullo,  visa  sunt : 
neque  te,  P.  Rulle,  omina  illa  M.  Bruti  atque  au- 
spicia  a  simili  furore  deterrent.  Nam  et  ipse,  qui 
deduxit,  et  qui  magistratum  Capuae,  ea  lege  creati, 
ceperunt,  et  qui  aliquam  partem  illius  deductionis, 
honoris,  muneris,  attigerunt,  omnes  acerbissimas 
impiorum  pcenas  pertulerunt.  Et,  quoniam  Bruti 
atque  temporis  illius  feci  mentionem,  commemorabo 

id  quod  egomet  vidi,  cum  venissem  Capuam,  colo- 
niam  deductam  L.  Considio  et  Sext.  Saltio  (quem- 
admodum  ipsi  loquebantur)  praetoribus ;  ut  intelli- 
gatis,  quantam  locus  ipse  afTerat  superbiam  ;  quae 
paucis  diebus,  quibus  illo  colonia  deducta  fuit,  per- 
spici  atque  intelligi  potuit. 

Nam,  primum,  (id,  quod  dixi)  cum  casteris  in 
coloniis  duumviri  appellentur,  hi  se  praetores  ap- 
pellari  volebant.  Quibus  primus  annus  hanc  cupidi- 
tatem  attulisset,  nonne  arbitramini  paucis  annis 
fuisse  consulum  nomen  appetituros  ?  Deinde  an- 
teibant  lictores,  non  cum  bacillis,  sed,  ut  hic  prae- 
toribus  anteeunt,  cum  fascibus  duobus.  Erant  hos- 
tiae  majores  in  foro  constitutae,  quae  ab  his  praetori- 
bus  de  tribunali,  sicut  a  nobis  consulibus  de  con- 
silii  sententia,  probatae,  ad  praeconem  et  ad  tibici- 
nem  immolabantur.  Deinde  patres  conscripti  voca- 
bantur.  Jam  vero  vultum  Considii  videre,  ferendum 
vix  erat.  Quem  hominem,  vegrandi  macie  torridum, 
Romoe  contemtum  atque  abjectum  videbamus,  hunc 
Capuae  Campano  supercilio  ac  regio  spiritu  cum  vi- 
deremus,  Magios,  Blossios,  mihi  videbar  illos  videre, 
ac  Jubellios.  Jam  vero  qui  metus  erat  tunicatorum 
illorum  ?  et,  in  Albana  et  Seplasia,  quae  concursatio 
percontantium,  quid  praetor  edixisset  ?  ubi  ccenaret  ? 
quid  enuntiasset  ?  Nos  autem,  hinc  Roma  qui  vene- 
ramus,  jam  non  hospites,  sed  peregrini  atque  adve- 
nae,  nominabamur. 

XXXV.  Haec  qui  prospexerint,  (majores  nostros 
dico,  Quirites)  non  eos  in  Deorum  immortalium  nu- 
mero  venerandos  a  nobis  et  colendos  putatis  ?  Quid 
enim  viderunt  ?  Hoc,  quod  nunc  vos,  quaeso,  per- 
spicite,  atque  cognoscite.  Non  ingenerantur  homini- 
bus  mores  tam  a  stirpe  generis  ac  seminis,  quam  ex 
iis  rebus,  quae  ab  ipsa  natura  loci,  et  a  vitae  con- 
suetudine,  suppeditantur,  quibus  alimur  et  vivimus. 
Carthaginienses  fraudulenti  et  mendaces,  non  genere, 
sed  natura  loci,  quod,  propter  portus  suos,  multis  et 

variis  mercatorum  et  advenarum  sermonibus,  ad 
studium  fallendi,  studio  quaestus  vocabantur.  Li- 
gures  montani,  duri  atque  agrestes  :  docuit  ager 
ipse,  nihil  ferendo,  nisi  multa  cultura  et  magno 
labore  quaesitum.  Campani  semper  superbi  bonitate 
agrorum,  et  fructuum  magnitudine,  urbis  salubritate, 
descriptione,  pulchritudine.  Ex  hac  copia,  atque 
omnium  rerum  affluentia,  primum  illa  nata  sunt ; 
arrogantia,  qua  a  majoribus  nostris  alterum  Capua 
consulem  postulavit ;  deinde  ea  luxuries,  quae  ipsum 
Hannibalem,  armis  etiam  tum  invictum,  voluptate 
vicit. 

Huc  isti  decemviri  cum  numerum  colonorum  ex 
lege  Rulli  deduxerint,  centum  decuriones,  decem 
augures,  sex  pontifices  constituerint ;  quos  illorum 
animos,  quos  impetus,  quam  ferociam,  fore  putatis  ? 
Romam,  in  montibus  positam  et  convallibus,  ccena- 
culis  sublatam  atque  suspensam,  non  optimis  viis, 
angustissimis  semitis,  pras  sua  Capua,  planissimo  in 
loco  explicata,  ac  prae  illis  semitis,  irridebunt  atque 
contemnent.  Agros  vero,  Vaticanum,  et  Pupiniam, 
cum  suis  opimis  atque  uberibus  campis  conferendos 
scilicet  putabunt !  Oppidorum  autem  finitimorum 
illam  copiam  cum  hac,  per  risum  ac  per  jocum, 
contendent:  Labicos,  Fidenas,  Collatiam,  ipsum 
(hercle)  Lanuvium,  Ariciam,  Tusculum,  cum  Cali- 
bus,  Theano,  Neapoli,  Puteolis,  Cumis,  Pompeiis, 
Nuceria,  comparabunt.  Quibus  illi  rebus  elati  et 
inflati,  fortasse  non  continuo,  sed  certe,  si  paulum 
assumserint  vetustatis  ac  roboris,  non  continebuntur : 
progredientur  longius,  efferentur.  Singularis  homo 
privatus,  nisi  magna  sapientia  praeditus,  vix  facile 
sese  regionibus  officii,  magnis  in  fortunis  et  copiis, 
continet;  nedum  isti,  ab  Rullo  et  Rulli  similibus 
conquisiti  atque  electi  coloni,  Capuae,  in  domicilio 
superbiae,  atque  in  sedibus  luxuriae  collocati,  non 
statim  conquisituri  sint  aliquid  sceleris  et  flagitii. 
Immo  vero  etiam  hoc  magis,  quam  illi  veteres  ger- 

manique  Campani,  quod  in  vetere  fortuna  illos  na- 
tos  et  educatos  nimiae  tamen  rerum  omnium  copias 
depravabant:  hi,  ex  summa  egestate,  in  eamdem 
rerum  abundantiam  traducti,  non  solum  copia,  ve- 
rum  etiam  insolentia,  commovebuntur. 

XXXVI.  Hsec  tu,   P.  Rulle,  M.  Bruti  sceleris 
vestigia,  quam  monimenta  majorum  sapientiae,  se- 
qui  maluisti :  haec  tu,  cum  istis  tuis  [actoribus,]  ex- 
cogitasti,  ut  vetera  vectigalia  venderetis,  et  exple- 
retis  nova ;  ut  Urbi  Capuam  ad  certamen  dignitatis 
opponeretis;    ut  sub  vestrum  jus,   jurisdictionem, 
potestatem,  urbes,  nationes,  provincias,  liberos  popu- 
los,  reges,  terrarum  denique  orbem,  subjungeretis : 
ut,  cum  omnem  pecuniam  ex  aerario  exhausissetis, 
ex  vectigalibus    redegissetis,   ab   omnibus  regibus, 
gentibus,  imperatoribus   nostris    coegissetis,   tamen 
omnes  vobis  pecunias  ad  nutum  vestrum  penderent ; 
ut  iidem  partim  invidiosos  agros  a  Sullanis  posses- 
soribus,  partim  desertosac  pestilentesa  vestris  neces- 
sariis,  a  vobismet  ipsis  emtos,  quanti  velletis,  populo 
Romano  induceretis  ;  ut  omnia  municipia  colonias- 
que  Italiae  novis  colonis  occuparetis ;    ut,    quibus- 
cumque  in  locis  vobis  videretur,  ac  quam   multis 
videretur,  colonias  collocaretis ;  ut  omnem  rempu- 
blicam  vestris  militibus,  vestris  urbibus,  vestris  prae- 
sidiis,    cingeretis,    atque    oppressam    teneretis ;    ut 
ipsum  Cn.  Pompeium,  cujus  praesidio  saepissime  po- 
pulus  Romanus  contra  acerrimos  hostes  et  contra 
improbissimos  cives  victor  exstitit,  proscribere,  atque 
horum  conspectu  privare,  possetis ;  ut  nihil  auro  et 
argento  violari,  nihil  numero  et  suffragiis  declarari, 
nihil  vi  ac  manu  perfringi  posset,  quod  non  vos  op- 
pressum  atque  ereptum  teneretis ;  ut  volitaretis  in- 
terea  per  gentes,  per  regna  omnia,    cum   imperio 
summo,  cum  judicio  infinito,  cum  omni  pecunia; 
ut  veniretis  in  castra  Cn.  Pompeii,  atque  ipsa  castra, 
si  commodum  vobis  esset,    venderetis;  ut   interea 
magistratus  reliquos,  legibus  omnibus  soluti,  sine 

metu  judiciorum,  sine  periculo,  petere  possetis ;  ut 
nemo  ad  populum  Romanurn  vos  adducere,  nemo 
producere,  non  senatus  cogere,  non  consul  coercere, 
non  tribunus  plebis  retinere,  posset. 

Haec  ego  vos  concupiisse,  pro  vestra  stultitia  atque 
intemperantia,  non  miror  :  sperasse,  me  consule,  as- 
sequi  posse,  demiror.  Nam,  cum  omnium  consulum 
gravis  in  republica  custodienda  cura  ac  diligentia 
debet  esse,  tum  eorum  maxime,  qui  non  in  cuna- 
bulis,  sed  in  Campo,  sunt  consules  facti.  Nulli  po- 
pulo  Romano  pro  me  majores  mei  spoponderunt : 
mihi  creditum  est :  a  me  petere  quod  debeo,  me 
ipsum  appellare,  debetis.  Quemadmodum,  cum  pe- 
tebam,  nulli  me  vobis  auctores  generis  mei  com- 
mendarunt ;  sic,  si  quid  deliquero,  nullas  sunt  ima- 
gines,  quae  me  a  vobis  deprecentur. 

XXXVII.  Quare,  modo  ut  vita  suppetat,  (quam« 
quam  ego  sum  is,  qui  eam  possim  ab  istorum  scelere 
insidiisque  defendere)  polliceor  hoc  vobis,  Quirites, 
bona  flde :  rempublicam  vigilanti  homini,  non  timi- 
do ;  diligenti,  non  ignavo,  commisistis.  Ego  is  con- 
sul,  qui  concionem  metuam  ?  qui  tribunos  plebis 
perhorrescam  ?  qui  saepe  et  sine  causa.  tumultuer  ? 
qui  timeam,  ne  mihi  in  carcere  habitandum  sit,  si 
tribunus  plebis  duci  jussisset  ?  Ego,  nondum  vestris 
armis  armatus,  insignibusque  amplissimis  ornatus, 
imperio,  auctoritate,  non  horrui  in  hunc  locum  pro- 
gredi,  vobisque  auctoribus  improbitati  hominis  re- 
sistere :  nunc  verear,  ne  respublica,  tantis  munita 
praesidiis,  ab  istis  vinci  aut  opprimi  possit  ?  Si  antea 
timuissem,  hac  concione,  hoc  populo,  certe  non 
vererer.  Quis  enim  unquam  tam  secunda  concione 
legem  agrariam  suasit,  quam  ego  dissuasi  ?  (si  hoc 
dissuadere  est,  ac  non  disturbare  ac  pervertere.)  Ex 
quo  intelhgi,  Quirites,  potest,  nihil  esse  tam  popu- 
lare,  quam  id,  quod  ego  vobis  in  hunc  annum  con- 
sul  popularis  affero,  pacem,  tranquillitatem,  otium. 
Quae,  nobis  designatis,  timebatis,  ea  ne  accidere  pos- 


292     DE  LEGE  AGRARIA  II.  Cap.  37- 

sent,  consilio  meo  ac  ratione  provisa  sunt.  Non 
modo  vos  eritis  in  otio,  qui  semper  esse  volueritis, 
verum  etiam  istos,  quibus  otiosi  negotium  facessi- 
mus,  otiosissimos  reddam.  Etenim  illis  honores,  po- 
testates,  divitiae,  ex  tumultu  atque  ex  dissensionibus 
civium,  comparari  solent :  vos,  quorum  gratia  in 
suffragiis  consistit,  libertas  in  legibus,  honos  in  ju- 
diciis  et  aequitate  magistratds,  et  res  familiares  in 
pace,  omni  ratione  otium  tenere  debetis.  Nam,  si  ii, 
qui  propter  desidiam  in  otio  vivunt,  tamen  in  sua 
turpi  inertia  capiunt  voluptatem  ;  sub  ipso  otio,  quo 
vos  fortunam  regitis,  si  hunc  statum,  quem  habetis, 
esse  meliorem  non  ignoratis,  non  ut  quacsitum,  sed 
vita,  partum,  otium  tenueritis.  Quod  ego  et  ccn- 
cordia,  quam  mihi  constitui  cum  collega,  (invitissi- 
mis  iis  hominibus,  quos  in  consulatu  inimicos  esse 
et  animis,  et  corporis  actibus,  providi)  omnibus 
prospexi  sane,  et  revocavi.  Idem  tribunis  plebis  de- 
nuntiavi,  ne  quid  turbulenti,  me  consule,  conflarent. 
Summum  et  firmissimum  est  illud  communibus  for- 
tunis  praesidium,  Quirites,  ut,  quales  vos  hodierno 
die  maxima  concione  mihi  pro  salute  vestra  prae- 
buistis,  tales  reliquis  temporibus  reipublicae  prae- 
beatis.  Pro  certo  polliceor  hoc  vobis,  atque  confirmo, 
me  esse  perfecturum,  ut  jam  tandem  illi,  qui  honori 
inviderunt  meo,  tamen  vos  universos,  in  consule  de« 
ligendo,  plurimum  vidisse  fateantur. 


ORATIO  XVII. 

DE  LEGE  AGRARIA, 

CONTRA  P.  SERVILIUM  RULLUM. 

Ad  Populum, 


I.  Commodius  fecissent  tribuni  plebis,  Quirites, 
si,  quae  apud  vos  de  nie  detulerunt,  ea  coram  potius, 
me  praesente,  dixissent :  nam  et  sequitatem  vestrae 
disceptationis,  et  consuetudinem  superiorum,  et  jus 
suae  potestatis,  retinuissent.  Sed,  quoniam  adhuc 
praesens  certamen  contentionemque  fugerunt ;  nunc, 
si  videtur  eis,  in  meam  concionem  prodeant ;  et  quo, 
provocati  a  me,  venire  noluerunt,  revocati  saltem 
revertantur. 

Video  quosdam,  Quirites,  strepitu  significare  ne- 
scio  quid,  et  non  eosdem  vultus,  quos  proxima  mea 
concione  praebuerunt,  in  hanc  concionem  mihi  re- 
tulisse.  Quare  a  vobis,  qui  nihil  de  me  credidistis, 
ut  eam  voluntatem,  quam  semper  habuistis  erga  me, 
retineatis,  peto  :  a  vobis  autem,  quos  leviter  immu- 
tatos  esse  sentio,  parvam  exigui  temporis  usuram 
bonae  de  me  opinionis  postulo,  ut  eam  (si,  quae  dixero, 
vobis  probaro)  perpetuo  retineatis ;  sin  aliter,  hoc 
ipso  in  loco  depositam  atque  abjectam  relinquatis. 

Completi  sunt  animi  auresque  vestrae,  Quirites, 
me,  gratificantem  septem  tyrannis,  caeterisque  Sulla- 

narum  assignationum  possessoribus,  agrariae  legi  et 
commodis  vestris  obsistere.  Haec  si  qui  crediderunt, 
illud  prius  crediderint  necesse  est,  hac  lege  agraria, 
quae  promulgata  sit,  adimi  Sullanos  agros,  vobisque 
dividi ;  aut  denique  minui  privatorum  possessiones, 
ut  in  eas  vos  deducamini.  Si  ostendo,  non  modo  non 
adimi  cuiquam  glebam  de  Sullanis  agris,  sed  etiam 
genus  id  agrorum  certo  capite  legis  impudentissime 
confirmari  atque  sanciri ;  si  doceo,  agris  his,  qui  a 
Sulla.  sunt  dati,  sic  diligenter  Rullum  sua  lege  con- 
sulere,  ut  facile  appareat,  eam  legem,  non  a  vestro- 
rum  commodorum  patrono,  sed  a  Valgii  genero, 
esse  conscriptam ;  num  quid  est  causae,  Quirites, 
quin  illa.  criminatione,  qua  in  me  absentem  usus  est, 
non  solum  meam,  sed  etiam  vestram,  diligentiam 
prudentiamque  despexerit  ? 

II.  Caput  est  legis  XL,  de  quo  ego  consulto, 
Quirites,  neque  apud  vos  ante  feci  mentionem,  ne 
aut  refricare  obductam  jam  reipublicae  cicatricem 
viderer,  aut  aliquid,  alienissimo  tempore,  novae,  dis- 
sensionis  commovere.  Neque  vero  nunc  ideo  dispu- 
tabo,  quod  hunc  statum  reipublicas  non  magnopere 
defendendum  putem;  praesertim,  qui  otii  et  con- 
cordiae  patronum  me  in  hunc  annum  reipublicae  pro- 
fessus  sim ;  sed  ut  doceam  Rullum  posthac  in  his 
saltem  tacere  rebus,  in  quibus  de  se  et  de  suis  factis 
taceri  velit. 

Omnium  legum  iniquissimam  dissimillimamque 
legis  esse  arbitror  eam,  quam  L.  Flaccus,  interrex, 
de  Sulla  tulit,  "  ut  omnia,  quascumque  ille  fecisset, 
essent  rata."  Nam,  cum,  caeteris  in  civitatibus,  ty- 
rannis  institutis,  leges  omnes  exstinguantur  atque 
tollantur,  hic  reipublicae  tyrannum  lege  constituit. 
Est  invidiosa  lex,  sicut  dixi :  verumtamen  habet  ex- 
cusationem :  non  enim  videtur  hominis  lex  esse,  sed 
temporis. 

Quid,  si  est  hasc  multo  impudentior  ?  Nam,  Va- 
leria  lege,   Corneliisque  legibus,  eripitur,  cum  da- 

tur;  conjungitur  impudens  gratificatio  cum  acerba 
injuria, :  sed  tamen  habet  in  illis  legibus  spem  non- 
nullam  ille,  cui  ademtus  est ;  aliquem  scrupulum, 
cui  datus  est.  Rulli  cautio  est  hasc,  "  Quae  post  C. 
Marium,  Cn.  Papirium,  consules."  Quam  procul 
a  suspicione  fugit,  quod  eos  consules,  qui  adversarii 
Sullae  maxime  fuerunt,  potissimum  nominavit?  Si 
enim  Sullam  dictatorem  nominasset,  perspicuum 
fore  et  invidiosum  arbitratus  est.  Sed  quem  vestrum 
tam  tardo  ingenio  fore  putavit,  cui,  post  eos  con- 
sules,  Sullam  dictatorem  fuisse,  in  mentem  venire 
non  posset  ? 

Quid  ergo  ait  Marianus  tribunus  plebis,  qui  nos 
Sullanos  in  invidiam  rapit  ?  "  Quae,  post  Marium 
et  Carbonem  consules,  agri,  aedificia,  lacus,  stagna, 
loca,  possessiones,"  (co?lum  et  mare  praetermisit, 
castera  complexus  est)  "  publice  data,  assignata, 
vendita,  concessa  sunt."  A  quo,  Rullc  ?  Post  Ma- 
rium  et  Carbonem  consules,  quis  assignavit,  quis 
dedit,  quis  concessit,  praeter  Sullam  ?  "  Ea  omnia 
eo  jure  sint"  —  Quo  jure  ?  labefactat  videlicet  ne- 
scio  quid.  Nimium  acer,  nimium  vehemens  tribunus 
plebis  Sullana  rescindit.  "  Ut  quae  optimo  jure  pri- 
vata  sint."  Etiamne  meliore,  quam  paterna  et  avita  ? 
meliore. 

At  hoc  Valeria  lex  non  dicit :  Cornelias  leges  non 
sanciunt :  Sulla  ipse  non  postulat.  Si  isti  agri  par- 
tem  aliquam  juris,  aliquam  similitudinem  propriae 
possessionis,  aliquam  spem  diuturnitatis,  attingunt ; 
nemo  est  tam  imprudens  istorum,  quin  agi  secum 
praeclare  arbitretur.  Tu  vero,  Rulle,  quid  quaeris  ? 
Quod  habent,  ut  habeant  ?  quis  vetat  ?  ut  priva- 
tum  ?  At  ita  latum  est,  ut  melior  tui  soceri  fundus 
Irpinus  sit,  sive  ager  Irpinus,  (totum  enim  possidet) 
quam  meus  paternus  avitusque  fundus  Arpinas.  Id 
enim  caves.  Optimo  enim  jure  ea  sunt  profecto  prae- 
dia,  quae  optima  conditione  sunt.  Libera  meliore 
jure  sunt,  quam  serva.  Capite  hoc,  omnia,  quae  ser- 

viebant,  non  servient.  Soluta  meliore  in  causa.  sunt, 
quam  obligata:  eodem  capite,  obligata  omnia,  si 
modo  Sullana  sunt,  liberabuntur.  Immunia  commo- 
diore  conditione  sint,  quam  illa,  quae  pensitant :  ego 
Tusculanis,  pro  aqua  Crabra,  vectigal  pendam,  quia 
a  municipio  fundum  accepi :  si  a  Sulla  mihi  datus 
esset,  Rulli  lege  non  penderem. 

III.  Video  vos,Quirites,(sicutiresipsacogit)  commo- 
veri  vel  legis  velorationis  impudentia;  legis,  quae  jus 
melius  Sullanis  praediis  constituat,  quam  paternis ; 
orationis,  quae  ejusmodicausainsimulare  quemquam 
audeat,  rationes  Sullae  nimium  vehementer  defen- 
dere.  At,  si  illa  solum  sanciret,  quae  a  Sulla,  essent 
data,  tacerem ;  modo  ipse  se  Sullanum  esse  confitere- 
tur.  Sed  non  modo  illis  cavet,  verum  etiam  aliud 
quoddam  genus  donationis  inducit ;  et  is,  qui  a  me 
Sullanas  possessiones  defendi  criminatur,  non  eas  so- 
lum  sancit,  verum  ipse  novas  assignationes  instituit, 
et  repentinus  Sulla  nobis  exoritur. 

Nam  attendite,  quantas  concessiones  agrorum  hic 
noster  objurgator  uno  verbo  facere  conetur.  a  Quae 
data,  donata,  concessa,  vendita."  Patior :  audio : 
quid  deinde  ?  "  Possessa."  Haec  tribunus  plebis  pro- 
mulgare  ausus  est,  ut,  quod  quisque,  post  Marium 
et  Carbonem  consules,  possidet,  id  eo  jure  teneret, 
quo  qui  optimo  privatum?  Etiamne,  si  vi  ejecit  ? 
etiamne,  si  clam,  si  precario,  venit  in  possessionem  ? 
Ergo  haclege  jus  civile,  causae  possessionum,  praeto- 
rum  interdicta,  tollentur. 

Non  mediocris  res,  neque  parvum  sub  hoc  verbo 
furtum,  Quirites,  latet.  Sunt  enim  multi  agri  lege 
Cornelia  publicati,  nec  cuiquam  assignati,  neque 
venditi,  qui  a  paucis  hominibus  impudentissime  pos- 
sidentur.  His  cavet ;  hos  defendit ;  hos  privatos  fa- 
cit :  hos,  inquam,  agros,  quos  Sulla  nemini  dedit, 
Rullus  non  vobis  assignare  vult,  sed  eis  condonare, 
qui  possident.  Causam  quaero,  cur  ea,  quae  majores 
vobis  in  Italia,  Sicilia,  duabus  Hispaniis,  Macedonia, 

Asia,quaesiverunt,  venire  patiamini,  cum  ea,  quae  ves- 
tra  sunt,  condonari  possessoribus  eadem  lege  vide- 
atis. 

Jam,  totam  legem,  intelligetis,  cum  ad  paucorum 
dominationem  scripta  sit,  tum  ad  Sullanae  assigna- 
tionis  rationes  esse  accommodatissimam.  Nam  socer 
hujus  vir  multum  bonus  est:  neque  ego  nunc  de 
illius  bonitate,  sed  de  generi  impudentia,  disputo. 

IV.  Ille  enim,  quod  habet,  retinere  vult ;  neque 
se  Sullanum  esse  dissimulat:  hic,  ut  ipse  habeat, 
quod  non  habet,  quae  dubia  sunt,  per  vos  sancire 
vult :  et,  cum  plus  appetat,  quam  ipse  Sulla,  quibus 
ego  rebus  resisto,  Sullanas  res  defendere  criminor. 
Habet  agros  nonnullos,  inquit,  socer  meus,  desertos 
atque  longinquos :  vendet  eos  mea  lege,  quanti  vo- 
let.  Habet  incertos,  ac  nullo  jure  possessos  :  confir- 
mabuntur  optimo  jure.  Habet  publicos :  reddam 
privatos.  Denique  eos  fundos,  quos  in  agro  Casinati 
optimos  et  fructuosissimos  continuavit,  cum  usque  eo 
vicinos  proscriberet,  quoad  oculis  conformando  ex 
multis  praediis  unam  fundi  regionem  formamque 
perficeret;  quos  nunc  cum  aliquo  metu  tenet,  sine 
ulla  cura  possidebit. 

Et  quoniam,  qua  de  causa  et  quorum  causa  ille 
hoc  promulgavit,  ostendi;  doceat  ipse,  num  ego 
quem  possessorem  defendam,  cum  agrariae  legi  resisto. 
Silvam  Scantiam  vendis :  respublica  possidet :  de- 
fendo.  Campanum  agrum  dividis :  vos  estis  in  pos- 
sessione :  non  cedo.  Deinde  Italiae,  Siciliae,  caetera- 
rumque  provinciarum,  possessiones  venales  ac  pro- 
scriptas  hac  lege  video :  vestra  sunt  praedia,  vestrae  pos- 
sessiones :  resistam  atque  repugnabo ;  neque  patiar, 
a  quoquam  populum  Romanum  de  suis  possessioni- 
bus,  me  consule,  demoveri :  praesertim  cum  vobis 
nihil  quaeratur.  Hoc  enim  vos  in  errore  versari  diu- 
tius  non  oportet.  Num  quis  vestrum  ad  vim,  ad  faci- 
nus,  ad  caedem,  accommodatus  est  ?  nemo.  Atqui  ei 
generi  hominum  (mihi  credite)  Campanus  ager,  et 

prseclara  illa  Capua  servatur.  Exercitus  contra  vos, 
contra  libertatem  vestram,  contra  Cn.  Pompeium, 
constituitur :  contra  hanc  urbem,  Capua ;  contra  vos, 
manus  hominum  audacissimorum  ;  contra  Cn.  Pom- 
peium,  decem  duces  comparantur.  Veniant  coram  ; 
et,  quoniam  me  in  vestram  concionem,  vobis  flagi- 
tantibus,  convocaverunt,  disserant. 


ORATIO  XVIII. 

PRO  C.  RABIRIO, 
PERDUELLIONIS  REO. 

Ad  Quiritcs* 

ARGUMENTUM. 

Cum,  C.  Mario  et  L.  Valerio  consulibus,  seditiosus 
trib.  pl.  Saturninus,  permissa  consulibus  senatus- 
consulto  republica,  interfectus  esset;  sex  et  triginta 
annis  post,  Cicerone  consule,  C.  Rabirius  perduelli- 
onis  reus  factus  est  a  T.  Attio  Labieno,  qui  homi- 
nem  sacrosanctum  Saturninum  a  Rabirio  interfec- 
tum  dicebat.  Causa  acta  est  primo  ad  duumviros  ex 
antiquo  more,  sed  sorte  a  prsetore  datos,  non  a  po- 
pulo,  more  et  instituto  Romano,  creatos.  Ii  erant 
Julius  Caesar  et  Lucius  Csesar.  Julius  Rabirium 
cupidissime  condemnat.  Hac  acerbitate  permotus 
Rabirius  provocat  ad  populum.  Itaque  causa  postea 
acta  est  ad  populum  in  Campo  Martio,  comitiatu 
maximo.  Hic,  aut  potius  ante  comitia,  in  concione 
populi  defendit  Rabirium  consul  Cicero,  sed  in  semi- 
horaa  curriculum  coactus  a  tribuno  Labieno.  Sed 
nihilominus  a  populo  condemnatus  esset,  nisi  Metel- 
lus  Celer,  augur  et  prastor,  cum  a  mukitudine  se  non 
audiri,  et  Rabirium  cupide  condemnari  videret, 
vexillum  de  Janiculo  detraxisset,  ut  jam  nihil  scis- 
cere  populo  liceret.  Comitiis  ergo  tunc  solutis, 
abjecit  Labienus  actionem ;  et  Rabirius  ita  est  libe- 
ratus. 


PRO  C.  RABIRIO. 

I.  Etsi,  Quirites,  non  est  meae  consuetudinis,  in- 
itio  dicendi  rationem  reddere,  qua  de  causa  quemque 
defendam,  propterea  quod  cum  omnibus  civibus,  in 
eorum  periculis,  semper  satis  justam  mihi  causam 
necessitudinis  esse  duxi ;  tamen,  in  hac  defensione 
capitis,  famae,  fortunarumque  omnium  C.  Rabirii, 
proponenda  ratio  videtur  esse  officii  mei ;  propterea 
quod,  quae  justissima  mihi  causa  ad  hunc  defenden- 
dum  esse  visa  est,  eadem  vobis  ad  absolvendum  de- 
bet  videri. 

Nam  me  cum  amicitiae  vetustas,  tum  dignitas  ho- 
minis,  tum  ratio  humanitatis,  tum  meae  vitae  perpetua 
consuetudo,  ad  C.  Rabirium  defendendum  est  adhor- 
tata :  tum  vero,  ut  id  studiosissime  facerem,  salus 
reipublicae,  consulare  officium,  consulatus  denique 
ipse,  mihi,  una  vobiscum,  [cum  salute  reipublicae,] 
commendatus,  coegit.  Non  enim  C.  Rabirium  culpa 
delicti,  non  invidia  vitae,  non  denique  veteres,  justae, 
gravesque  inimicitiae  civium,  in  discrimen  capitis  vo- 
caverunt :  sed  ut  illud  summum  auxilium  majestatis 
atque  imperii,  quod  nobis  a  majoribus  est  traditum, 
de  republica  tolleretur ;  ut  nihil  posthac  auctoritas 
senatus,  nihil  consulare  imperium,  nihil  consensio 
bonorum,  contrapestem  ac  perniciem  civitatis  valeret, 
idcirco  [in  his  rebus  evertendis]  unius  hominis  senec- 
tus,  infirmitas,  solitudoque  tentata  est. 

Quamobrem,  si  est  boni  consulis,  cum  cuncta  auxi- 
lia  reipublicae  labefactari  convellique  videat,  ferre 
opem  patriae,  succurrere  saluti  fortunisque  communi- 
bus,  implorare  civium  fidem,  suam  salutem  posteri- 
orem  salute  communi  ducere ;  est  etiam  bonorum  et 

fortium  civium,  quales  vos  omnibus  reipublicae  tem- 
poribus  exstitistis,  intercludere  omnes  seditionum 
vias,  munire  praesidia  reipublicae,  summum  in  consu- 
libus  imperium,  summum  in  senatu  consilium,  pu- 
tare:  ea  qui  secutus  sit,  laude  potius  et  honore, 
quam  pcena  et  supplicio,  dignum  judicare.  Quam- 
obrem,  labor,  in  hoc  defendendo,  praecipue  meus  est : 
studium  vero  conservandi  hominis  commune  mihi 
vobiscum  esse  debebit. 

II.  Sic  enim  existimare  debetis,  Quirites,  post 
hominum  memoriam  reni  nullam  majorem,  magis 
periculosam,  magis  ab  omnibus  vobis  providendam, 
neque  a  tribuno  plebis  susceptam,  neque  a  consule 
defensam,  neque  ad  populum  Romanum  esse  dela- 
tam.  Agitur  enim  nihil  aliud  in  hac  causa,  Quirites, 
quam  ut  nullum  sit  posthac  in  republica  publicum 
consilium,  nulla  bonorum  consensio  contra  improbo- 
rum  furorem  et  audaciam,  nullum  extremis  reipu- 
blicae  temporibus  perfugium  et  praesidium  salutis. 

Quae  cum  ita  sint,  primum,  (quod  in  tanta  dimi- 
catione  capitis,  famae,  fortunarumque  omnium,  fieri 
necesse  est)  ab  Jove  Optimo  Maximo,  caeterisque 
Diis  Deabusque  immortalibus,  quorum  ope  et  auxilio 
multo  magis  haec  respublica,  quam  ratione  hominum 
et  consilio,  gubernatur,  pacem  ac  veniam  peto :  pre- 
corque  ab  iis,  ut  hodiernum  diem,  et  ad  hujus  salutem 
conservandam,  et  ad  rempublicam  constituendam, 
illuxisse  patiantur.  Deinde  vos,  Quirites,  quorum 
potestas  proxime  ad  Deorum  immortalium  numen 
accedit,  oro  atque  obsecro,  quoniam  uno  tempore 
vita  C.  Rabirii,  hominis  miserrimi  atque  innocentis- 
simi,  et  salus  reipublicae,  vestris  manibus  suffragiis- 
que  permittitur,  adhibeatis  in  hominis  fortunis  mi- 
sericordiam,  in  reipublicae  salute  sapientiam,  quam 
soletis. 

Nunc,  quoniam,T.  Labiene,  diligentiae  meaetem- 
poris  angustiis  obstitisti,  meque,  ex  comparato  et 
constituto  spatio  defensionis,  in  semihorae  curriculum 

coegisti;  parebitur,  et  (quod  iniquissimum  est)  ac- 
cusatoris  conditioni,  et  (quod  miserrimum)  inimici 
potestati.  Quamquam,  in  hac  prasscriptione  semiho- 
rae,  patroni  mihi  partes  reliquisti,  consulis  ademisti ; 
propterea  quod,  ad  defendendum,  propemodum  satis 
erit  hoc  mihi  temporis,  ad  conquerendum  parum. 
Nisi  forte  de  locis  religiosis  ac  de  lucis,  quos  ab  hoc 
violatos  esse  dixisti,  pluribus  verbis  tibi  responden- 
dum  putas :  quo  in  crimine  nihil  est  unquam  abs 
te  dictum,  nisi  a  C.  Macro  objectum  esse  crimen  id 
C.  Rabirio.  In  quo  ego  demiror,  meminisse  te,  quid 
objecerit  C.  Rabirio  Macer  inimicus,  oblitum  esse, 
quid  aequi  et  jurati  judices  judicarint. 

III.  An  de  peculatu  facto,  an  de  tabulario  incenso, 
longa  oratio  est  exprimenda  ?  quo  in  crimine  pro- 
pinquus  C.  Rabirii  judicio  clarissimo,  C.  Curtius, 
pro  virtute  sua,  est  honestissime  liberatus  :  ipse  vero 
Rabirius  non  modo  in  judicium  horum  criminum, 
sed  ne  in  tenuissimam  quidem  suspicionem  verbo,  est 
unquam  vocatus.  An  de  sororis  filio  diligentius  re- 
spondendum  est  ?  quem  ab  hoc  necatum  esse  dixisti, 
cum,  ad  judicii  moram,  familiaris  funeris  excusatio 
quaereretur.  Quid  enim  est  tam  verisimile,  quam  ca- 
riorem  huic  sororis  maritum,  quam  sororis  filium 
fuisse  ?  atque  ita  cariorem,  ut  alter  vita  crudelissime 
privaretur,  cum  alteri,  ad  prolationem  judicii,  bidu- 
um  quaereretur?  An  de  servis  alienis  contra  legem 
Fabiam  retentis,  aut  de  civibus  Romanis  contrakgem 
Porciam  verberatis  aut  necatis,  plura  dicenda  sunt, 
cum  tanto  studio  C.  Rabirius  totius  Apuliae,  singu- 
lari  voluntate  Campaniae  vicinitatis,  ornetur  ?  cum- 
que,  ad  ejus  propulsandum  periculum,  non  modo 
homines,  sed  prope  regiones  ipsae,  concurrerint,  ali- 
quanto  etiam  latius  excitatse,  quam  ipsius  vicinitatis 
nomen  ac  termini  postulabant  ? 

Nam  quid  ego  ad  id  longam  orationem  comparem, 
quod  est  in  eadem  multae  irrogatione  perscriptum, 
hunc  nec  suae  nec  alienae  pudicitiae  pepercisse  ?  Quin 


PRO  RABIRIO.  Cap.  4.  303 

etiam  suspicor,  eo  mihi  semihoram  a  Labieno  prae- 
stitutam  esse,  ut  ne  plura  de  pudieitia  dicerem.  Ergo, 
ad  hsec  crimina  quae  patroni  diligentiam  desiderant, 
intelligis  mihi  semihoram  istam  nimium  longam 
fuisse. 

Illam  alteram  partem,  de  nece  Saturnini,  nimis 
exiguam  atque  angustam  esse  vcluisti;  quae  non  ora- 
toris  ingenium,  sed  consulis  auxilium,  implorat  et 
rlagitat.  Nam,  de  perduellionis  judicio,  quod  a  me 
sublatum  esse  criminari  soles,  meum  crimen  est,  non 
Rabini.  Quod  utinam,  Quirites,  ego  id  aut  primus, 
aut  solus,  ex  hac  republica  sustulissem !  utinam, 
quod  ille  crimen  esse  vult,  proprium  testimonium 
meae  laudis  esset !  Quid  enim  optari  potest,  quod 
ego  mallem,  quam  me  in  consulatu  meo  carnificem 
de  foro,  crucem  de  Campo,  sustulisse  ?  Sed  ista  laus 
primum  cst  majorum  nostrorum,  Quirites,  qui,  ex- 
pulsis  regibus,  nullum  in  libero  populo  vestigium 
crudelitatis  regias  retinuerunt;  deinde  multorum  vi- 
rorum  fortium,  qui  vestram  libertatem,  non  acerbi- 
tate  suppliciorum  infestam,  sed  lenitate  legum  muni- 
tam,  esse  voluerunt. 

IV.  Quamobrem,  uter  nostrum  tandem,  Labiene, 
popularis  est  ?  tune,  qui  civibus  Romanis  in  con- 
cione  ipsa  carnificem,  qui  vincla,  adhiberi  putas 
oportere ;  qui  in  Campo  Martio,  comitiis  centuriatis, 
auspicato  in  loco,  crucem  ad  civium  supplicium  defigi 
et  constitui  jubes  ;  an  ego,  qui  funestari  concionem 
contagione  carniiicis  veto  ?  qui  expiandum  forum 
populi  Romani  ab  illis  nefarii  sceleris  vestigiis  esse 
dico  ?  qui  castam  concionem,  sanctum  Campum,  in- 
violatum  corpus  omnium  civium  Romanorum,  inte- 
grum  jus  libertatis,  defendo  servari  oportere  ? 

Popularis  vero  tribunus  plebis,  custos  defensorque 
juris  et  libertatis  !  Porcia  lex  virgas  ab  omnium  ci- 
vium  Romanorum  corpore  amovit :  hic  misericors 
flagella  retulit.  Porcia  lex  libertatem  civium  lictori 
eripuit :  Labienus,  homo  popularis,  carnifici  tradidit. 

C.  Gracchus  legem  tulit,  ne  de  capite  civium  Roma- 
norum,  injussu  vestro,  judicaretur :  hic  popularis  a 
duumviris,  injussu  vestro,  non  judicari  de  cive  Ro- 
mano,  sed  indicta,  causa.  civem  Romanum  capitis 
condemnari,  coegit. 

Tu  mihi  etiam  legis  Porciae,  tu  C.  Gracchi,  tu 
horum  libertatis,  tu  cujusquam  denique  hominis  po- 
pularis,  mentionem  facis,  qui  non  modo  suppliciis 
inusitatis,  sed  etiam  verborum  inaudita  cruclelitate, 
violare  libertatem  hujus  populi,  tentare  mansuetudi- 
nem,  commutare  disciplinam,  conatus  es  ?  Namque 
haec  tua,  quae  te  hominem  clementem  popularemque 
delectant,  "  I  lictor:  colliga  manus,"  non  modo 
hujus  libertatis  mansuetudinisque  non  sunt,  sed  ne 
Romuli  quidem,  aut  Numae  Pompilii.  Tarquinii, 
superbissimi  atque  crudelissimi  regis,  ista  sunt  cru- 
ciatus  carmina ;  quae  tu,  homo  lenis  ac  popularis, 
libentissime  commemoras,  "  Caput  obnubito  :  arbori 
infelici  suspendito."  Quae  verba,  Quirites,  jampridem 
in  hac  republica.  non  solum  tenebris  vetustatis,  verum 
etiam  luce  libertatis,  oppressa  sunt. 

V.  An  vero,  si  actio  ista  popularis  esset,  et,  si  ul- 
lam  partem  aequitatis  haberet  aut  juris,  C.  Gracchus 
eam  reliquisset  ?  Scilicet  tibi  graviorem  dolorem  pa- 
trui  tui  mors  attulit,  quam  C.  Graccho  fratris  ?  et 
tibi  acerbior  ejus  patrui  mors  est,  quem  nunquam 
vidisti,  quam  illi  ejus  fratris,  quicum  concordissime 
vixerat  ?  et  similis  viri  tu  ulcisceris  patrui  mortem, 
atque  ille  persequeretur  fratris  sui,  si  ista,  ratione 
agere  voluisset  ?  et  par  desiderium  sui  reliquit  apud 
populum  Romanum  Labienus  iste,  patruus  vester, 
quisquis  fuit,  ac  Ti.  Gracchus  reliquerat  ?  An  pietas 
tua  major,  quam  Gracchi  ?  an  animus  ?  an  consili- 
um  ?  an  opes  ?  an  auctoritas  ?  an  eloquentia  ?  quae, 
si  in  illo  minima  fuissent,  tamen,  prae  tuis  facultati- 
bus,  maxima  putarentur. 

Cum  vero  his  rebus  omnibus  C.  Gracchus  omnes 
vicerit,  quantum  intervallum  tandem    inter  te  atque 

illum  interjectum  putas  ?  Sed  moreretur  prius  acer- 
bissima  morte  millies  Gracchus,  quam  in  ejus  con- 
cione  carnifex  consisteret ;  quem  non  modo  foro,  sed 
etiam  ccelo  hoc  ac  spiritu,  censoriss  leges,  atque  Urbis 
domicilio,  carere  voluerunt.  Hic  se  popularem  di- 
cere  audet,  me  alienum  a  commodis  vestris  ?  cum 
iste  omnes  et  suppliciorum  et  verborum  acerbitates, 
non  ex  memoria  vestra  ac  patrum  vestrorum,  sed  ex 
annalium  monimentis,  atque  ex  regum  commenta- 
riis,  conquisierit ;  ego  cmnibus  meis  opibus,  omni- 
bus  consiliis,  omnibus  dictis  atque  factis,  repugna- 
rim  et  restiterim  crudelitati.  Nisi  forte  hanc  condi- 
tionem  vobis  esse  vultis,  quam  servi,  si  libertatis 
spem  propositam  non  haberent,  ferre  nullo  modo 
possent. 

Misera  est  ignominia  judiciorum  publicorum,  mi- 
sera  multatio  bonorum,  miserum  exsilium  :  sed  ta- 
men,  in  omni  calamitate,  retinetur  aliqucd  vestigium 
libertatis.  Mors  denique  si  proponitur,  in  libertate 
moriamur.  Carnifex  vero,  et  obductio  capitis,  et  no- 
men  ipsum  crucis,  absit,  non  modo  a  corpore  civium 
Romanorum,  sed  etiam  a  cogitatione,  cculis,  auribus. 
Harum  enim  omnium  rerum,  non  solum  eventus  at- 
que  perpessio,  sed  etiam  conditio,  exspectatio,  men- 
tio  ipsa  denique,  indigna  cive  Rcmano  atque  homine 
libero  est.  An  vero  servos  nostros  horum  suppHcio- 
rum  omnium  metu,  dominorum  benignitas  una  vin- 
dicta  liberabit;  nos  a  verberibus,  ab  unco,  a  crucis 
denique  terrore,  neque  res  gestse,  neque  acta  setas, 
neque  nostri  honores  vindicabunt  ? 

Quamobrem,  fateor,  atque  etiam,  T.  Labiene,  pro- 
fiteor,  et  prse  me  fero,  te  ex  illa  crudeli,  impor- 
tuna,  non  tribunicia  actione,  sed  regia,  meo  consilio, 
virtute,  auctoritate,  esse  depulsum.  Qua  tu  in  ac- 
tione  quamquam  omnia  exempla  majcrum,  omnes 
leges,  omnem  auctoritatem  senatus,  omnes  religiones, 
atque  auspiciorum  publica  jura,  neglexisti ;  tamen  a 
me  ha?c,  in  hoc  tam  exiguo  meo  tempore,  non  audies. 

2d3 

Liberum  tempus  nobis  dabitur  ad  istam  discepta- 
tionem. 

VI.  Nunc  de  Saturnini  crimine,  ac  de  clarissimi 
patrui  tui  morte,  dicemus.  Arguis,  occisum  esse  a 
C.  Rabirio  L.  Saturninum :  et  id  C.  Rabirius,  mul- 
torum  testimoniis,  Q.  Hortensio  copiosissime  defen- 
dente,  antea  falsum  esse  docuit.  Ego  autem,  si  mihi 
esset  integrum,  susciperem  hoc  crimen,  agnoscerem, 
confiterer.  Utinam  hanc  mihi  facultatem  causa  conce- 
deret,  ut  possem  hoc  praedicare,  C.  Rabiriimanu,  L. 
Saturninum,  hostem  populi  Romani,  interfectum  ! — 
(Nihil  me  clamor  iste  commovet;  sed  consolatur, 
cum  indicat  esse  quosdam  cives  imperitos,  sed  non 
multos.  Nunquam  (mihi  credite)  populus  Romanus 
hic,  qui  silet,  consulem  me  fecisset,  si  vestro  clamore 
perturbatum  iri  arbitraretur.  Quanto  jam  levior  est 
acclamatio  !  quin  continetis  vocem,  indicem  stultitiae 
vestrae,  testem  paucitatis?) — Libenter,  inquam,  con- 
fiterer,  si  vere  possem,  aut  etiam  si  mihi  esset  in- 
tegrum,  C.  Rabirii  manu  L.  Saturninum  esse  occi-» 
sum :  et  id  facinus  pulcherrimum  esse  arbitrarer. 
Sed,  quoniam  id  facere  non  possum,  confitebor  id, 
quod  ad  laudem  minus  valebit,  ad  crimen  non  minus. 
Confiteor,  interficiendi  Saturnini  causa,  C.  Rabirium 
arma  cepisse.  Quid  est,  Labiene  ?  quam  a  me  gravi« 
orem  confessionem,  aut  quod  in  hunc  majus  crimen, 
exspectas  ?  Nisi  vero  interesse  aliquid  putas  inter 
eum  qui  hominem  occidit,  et  eum  qui  cum  telo,  occi- 
dendi  hominis  causa,  fuit.  Si  interfici  Saturninum 
nefas  fuit,  arma  sumta  esse  contra  Saturninum  sine 
scelere  non  possunt.  Si  arma  jure  sumta  concedis ; 
fnterfectum  jure  concedas,  necesse  est.  *  *  * 

Paucula  qucedam  deesse  videntur. 

VII.  Fit  senatus-consultum,  ut  C.  Marius,  L. 
Valerius,  consules,  adhiberent  tribunos  plebis  et  prae- 
tores,  quos  eis  videretur;  operamque  darent,  ut  im- 
perium  populi  Romani,  majestasque,  conservaretur. 

Adhibent  omnes  tribunos  plebis  praeter  Saturninum, 
praetores  praeter  Glauciam  :  qui  rempublicam  salvam 
esse  vellent,  arma  capere  et  se  sequi,  jubent.  Parent 
omnes.  Ex  sedificiis  armamentariisque  publicis  arma 
populo  Rom&no,  C.  Mario  consule  distribuente, 
dantur.  Hic  jam,  ut  omittam  caetera,  de  te  ipso, 
Labiene,  quaero :  cum  Saturninus  Capitolium  tene- 
ret  armatus,  esset  una  C.  Glaucia,  C.  Saufeius, 
etiam  ille  ex  compedibus  atque  ergastulo  Gracchus, 
(addam,  quoniam  ita  vis,  eodem  Q.  Labienum,  pa- 
truumtuum);  inforo  autem  C.  Marius,  et  L.  Vale- 
rius  Flaccus,  consules,  post  cunctus  senatus,  atque 
ille  senatus,  quem  etiam  vos  ipsi,  (qui  hos  patres 
conscriptos,  qui  nunc  sunt,  in  invidiam  vocatis)  quo 
facilius  de  hoc  senatu  detrahere  possitis,  laudare  con- 
suevistis ;  cum  equester  ordo ;  at  quorum  equitum, 
Dii  immortales !  patrum  nostrorum,  atque  ejus  aetatis, 
quae  tum  magnam  partem  reipublicae  atque  omnem 
dignitatem  judiciorum  tenebat ;  cum  omr.es  omnium 
ordinum  homines,  qui  in  salute  reipublicae  salutem 
suam  repositam  esse  arbitrabantur,  arma  cepissent ; 
quid  tandem  C.  Rabirio  faciendum  fuit  ? 

De  te  ipso,  inquam,  Labiene,  quaero :  cum  ad 
arma  consules  ex  senatus-consulto  vocavissent ;  cum 
armatus  M.  iEmilius,  princeps  senatus,  in  comitio 
constitisset  (qui,  cum  ingredi  vix  posset,  non  ad  in- 
sequendum  sibi  tarditatem  pedum,  sed  ad  fugien- 
dum,  impedhnento  fore  putabat) ;  cum  denique  Q. 
Scaevola,  confectus  senectute,  praepeditus  morbo, 
mancus,  et  membris  omnibus  captus  ac  debilis,  has- 
tili  nixus,  et  animi  vim,  et  infirmitatem  corporis  os- 
tenderet ;  cum  L.  Metellus,  Ser.  Galba,  C.  Serranus, 
P.  Rutilius,  C.  Fimbria,  Q.  Catulus,  omnesque,  qui 
tum  erant,  consulares,  pro  salute  communi  arma 
cepissent ;  cum  omnes  praetores,  cuncta  nobilitas  ac 
juventus  accurreret,  Cn.  et  L.  Domitii,  L.  Crassus, 
Q.  Mucius,  C.  Claudius,  M.  Drusus ;  cum  omnes 
Octavii,  Metelli,  Julii,  Cassii,  Catones,  Pompeii; 

cum  L.  Philippus,  L.  Scipio,  cum  M.  Lepidus,  cum 
D.  Brutus,  cum  hic  ipse  P.  Servilius,  quo  tu  impe- 
ratore,  Labiene,  meruisti ;  cum  hic  Q.  Catulus,  ad~ 
modum  tum  adolescens,  cum  hic  C.  Curio,  cum  de- 
nique  omnes  clarissimi  viri  cum  consulibus  essent ; 
quid  tandem  C.  Rabirium  facere  convenit  ?  utrum 
inclusum  atque  abditum  latere  in  occulto,  atque  igna- 
viam  suam  tenebrarum  ac  parietum  custodiis  te- 
gere ;  an  in  Capitolium  pergere,  atque  ibi  se  cum 
tuo  patruo,  et  caeteris,  ad  mortem,  propter  vitse  tur- 
pitudinem,  confugientibus,  congregare  ?  an  cum 
Mario,  Scauro,  Catulo,  Metello,  Scaevola,  cum  bonis 
denique  omnibus,  coire,  non  modo  salutis,  verum 
etiam  periculi,  societatem  ? 

VIII.  Tu  denique,  Labiene,  quid  faceres  tali  in 
re  ac  tempore  ?  cum  ignaviae  ratio  te  in  fugam  atque 
in  latebras  impelleret,  improbitas  et  furor  L.  Satur- 
nini  in  Capitolium  arcesseret,  consules  ad  patriae  sa- 
lutem  ac  libertatem  vocarent ;  quam  tandem  aucto- 
ritatem,  quam  vocem,  cujus  sectam  sequi,  cujus  im- 
perio  parere,  potissimum  velles?  Patruus,  inquit, 
meus  cum  Saturnino  fuit.  Quid  ?  pater  quicum  ? 
quid  ?  propinqui  vestri,  equites  Romani  ?  quid  ?  om- 
nis  praefectura,  regio,  vicinitas  vestra  ?  quid  ?  ager 
Picenus  universus,  utrum  tribunicium  furorem,  an 
consularem  auctoritatem,  secutus  est  ? 

Equidem  hoc  affirmo,  quod  tu  nunc  de  tuo  patruo 
praedicas,  neminem  unquam  adhuc  de  sese  esse  con- 
fessum :  nemo  est,  inquam,  inventus  tam  profligatus, 
tarn  perditus,  tam  ab  omni  non  modo  honestate,  sed 
etiam  simulatione  honestatis,  relictus,  qui  se  in  Capi- 
tolio  fuisse  cum  Saturnino  fateretur.  At  fuit  vester 
patruus.  Fuerit :  et  fuerit  nulla  desperatione  rerum 
suarum,  nullis  domesticis  vulneribus,  coactus:  in- 
duxerit  eum  L.  Saturnini  famiharitas,  ut  amicitiam 
patriae  praeponeret :  idcircone  oportuit  C.  Rabirium 
desciscere  a  republica  ?  non  comparere  in  illa  armata 
multitudine  bonorum?  consulum   voci   atque   im- 

perio  non  obedire?  Atqui  videmus,  haec  in  re- 
rum  natura  tria  fuisse ;  ut  aut  cum  Saturnino  esset, 
aut  cum  bonis,  aut  lateret.  Latere,  mortis  erat  in- 
star  turpissimae :  cum  Saturnino  esse,  furoris  et  sce- 
leris :  virtus,  et  honestas,  et  pudor  cum  consulibus 
esse  cogebat.  Hoc  tu  igitur  in  crimen  vocas,  quod 
cum  iis  fuerit  C.  Rabirius,  quos,  amentissimus  fuis- 
set,  si  oppugnasset ;  turpissimus,  si  reliquisset  ? 

IX.  At  C.  Decianus,  de  quo  tu  saepe  commemo- 
ras,  quia,  cum  hominem  omnibus  insignem  notis  tur- 
pitudinis,  P.  Furium,  accusaret  summo  studio  bono- 
rum  omnium,  queri  est  ausus  in  concione  de  morte 
Saturnini,  condemnatus  est:  et  Sex.  Titius,  quod 
habuit  imaginem  L.  Saturnini  domi  suae,  condem- 
natus  est.  Statuerunt  equites  Romani  illo  judicio, 
improbum  civem  esse,  et  non  retinendum  in  civitate, 
qui  hominis,  hostilem  in  mcdum  seditiosi,  imagine 
aut  mortem  ejus  honestaret,  aut  desideria  imperito- 
rum  misericordia  commoveret,  aut  suam  significaret 
imitandae  improbitatis  voluntatem.  Itaque  mihi  mi- 
rum  videtur,  unde  hanc  tu,  Labiene,  imaginem, 
quam  habes,  inveneris  :  nam,  Sex.  Titio  damnato, 
qui  istam  habere  auderet,  inventus  est  nemo.  Quod 
tu  si  audisses,  aut  si  per  aetatem  scire  potuisses ;  nun- 
quam  profecto  istam  imaginem,  quae,  domi  posita, 
pestem  atque  exsilium  Sex.  Titio  attulisset,  in  Ros- 
tra  atque  in  concionem  attulisses ;  nec  tuas  unquam 
rationes  ad  eos  scopulos  appulisses,  ad  quos  Sex. 
Titii  afflictam  navem,  et  in  quibus  C.  Deciani  nau- 
fragium  fortunarum,  videres.  Sed,  in  his  rebus  om- 
nibus,  imprudentia  laberis  :  causam  enim  suscepisti 
antiquiorem  memoria  tua ;  quae  causa  ante  mortua 
est,  quam  tu  natus  esses.  Qua  in  causa  tute  profec- 
to  fuisses,  si  per  statem  esse  potuisses,  eam  causam 
in  judicium  vocas. 

An  non  intelligis,  primum,  quos  homines  et  quales 
viros  mortuos  summi  sceleris  arguas  ?  deinde  quot; 

ex  iis  qui  vivunt,  eodem  crimine  in  summum  capitis 
periculum  arcessas  ?  Nam,  si  C.  Rabirius  fraudem 
capitalem  admisit,  quod  arma  contra  L.  Saturninum 
tulit;  huic  quidem  afferet  aiiquam  deprecationem 
periculi  aetas  illa,  qua  tum  fuit :  Q.  vero  Catulum, 
patrem  hujus,  in  quo  summa  sapientia,  eximia  virtus, 
singularis  humanitas  fuit ;  M.  Scaurum,  illa  gravi- 
tate,  illo  consilio,  illa  prudentia ;  duos  Mucios,  L. 
Crassum,  M.  Antonium,  qui  tum  extra  Urbem  cum 
prassidio  fuit ;  quorum  in  hac  civitate  longe  maxima 
consilia  atque  ingenia  fuerunt ;  cseteros  pari  dignitate 
praeditos,  custodes  gubernatoresquereipublicae,  quein- 
admodum  mortuos  defendemus  ?  Quid  de  illis  ho- 
nestissimis  viris  atque  optimis  civibus,  equitibus 
Romanis,  dicemus,  qui  tum,  una  cum  senatu,  salu- 
tem  reipublicae  defenderunt  ?  quid  de  tribunis  aara- 
riis,  caeterorumque  ordinum  omnium  hominibus, 
qui  tum  arma  pro  communi  libertate  ceperunt  ? 

X.  Sed  quid  ego  de  iis  omnibus,  qui  consulari 
imperio  paruerunt,  loquor?  de  ipsorum  consulum 
fama  quid  futurum  est  ?  L.  Flaccum,  hominem, 
cum  semper  in  republica,  tum  in  magistratibus  ge- 
rendis,  in  sacerdotio  ca^rimoniisque,  quibus  praserat, 
diligentissimum,  nefarii  sceleris  ac  parricidii  mortu- 
um  condemnabimus  ?  Adjungemus  ad  hanc  labem 
ignominiamque  mortis  etiam  C.  Marii  nomen  ?  C. 
Marium,  quem  vere  patrem  patria?,  parentem,  in- 
quam,  vestras  libertatis,  atque  hujusce  reipublica;, 
possumus  dicere,  sceleris  ac  parricidii  nefarii  mortu- 
um  condemnabimus  ? 

Etenim,  si  C.  Rabirio,  quod  iit  ad  arma,  crucem 
T.  Labienus  in  Campo  Martio  defigendam  putavit ; 
quod  tandem  excogitabitur  in  eum  supplicium,  qui 
vocavit  ?  Ac,  si  fides  Saturnino  data  est  (quod  abs  te 
saspissime  dicitur),  non  eam  C.  Rabirius,  sed  C.  Ma- 
rius,  dedit ;  idemque  violavit,  si  in  fide  non  stetit. 
Quae  fides,  Labiene,  qui  potuit  sine  senatus-consulto 

dari  ?  Adeone  hospes  hujusce  urbis,  adeone  ignarus 
es  disciplinae  consuetudinisque  nostrae,  ut  haec  nescias? 
ut  peregrinari  in  aliena  civitate,  non  in  tua,  magistra- 
tum  gerere,  videare  ? 

Quid  jam  ista  C.  Mario,  inquit,  nocere  possunt, 
quoniam  sensu  et  vita  caret  ?  Itane  vero  ?  tantis  in 
laboribus  C  Marius  periculisque  vixisset,  si  nihil 
longius,  quam  vitae  termini  postulabant,  spe  atque 
animo,  de  se  et  gloria  sua,  cogitasset  ?  At,  (credo) 
cum  innumerabiles  hostium  copias  in  Italia  fudisset, 
atque  obsidione  rempublicam  liberasset,  omnia  sua 
secum  una  moritura  arbitrabatur.  Non  est  ita,  Qui- 
rites  :  neque  quisquam  nostrdm.  in  reipublicae  peri- 
culis  cum  laude  ac  virtute  versatur,  quin  spe  poste- 
ritatis  fructuque  ducatur.  Itaque,  cum  multis  aliis 
de  causis  virorum  bonorum  mentes  divinae  mihi  at- 
que  asternae  videntur  esse,  tum  maxime,  quod  opti- 
mi  et  sapientissimi  cujusque  animus  ita  pra?sentit 
in  posterum,  ut  nihil,  nisi  sempiternum,  spectare 
videatur. 

Quapropter  equidem  et  C.  Marii,  et  casterorum 
virorum  sapientissimorum  ac  fortissimorum  civium, 
mentes  (quae  mihi  videntur  ex  hominum  vita  ad 
I)eorum  religionem  et  sanctimoniam  demigrasse)  tes- 
tor.  me,  pro  illorum  fama,  gloria,  memoria,  non  se- 
cus  ac  pro  patriis  fanis  atque  delubris,  propugnan- 
dun  putare  :  ac,  si  pro  illorum  laude  mihi  arma  ca- 
rienda  essent,  non  minus  strenue  caperem,  quam 
lli  pro  communi  salute  ceperunt.  Etenim,  Qui- 
rites,  exiguum  nobis  vitae  curriculum  natura  cir- 
cumscripsit,  immensum  glorice. 

XI.  Quare,  si  eos,  qui  jam  de  vita  decesserunt, 
ornabimus,  justiorem  nobis  mortis  conditionem  re- 
linquemus.  Sed,  si  illos,  Labiene,  quos  jam  videre 
non  possumus,  negligis  ;  ne  his  quidem,  quos  vides, 
consuli  putas  oportere  ?  Neminem  esse  dico  ex 
iis  omnibus,  qui  illo  die  Romaa  fuerint,  quem  tu 
diem  in  judicium  vocas,  pubesque  tum  fuerit,  quin 

arma  ceperit,  quin  consules  secutus  sit.  Omnes  ii, 
quorum  tu  ex  aetate  conjecturam  facere  potes,  quid 
tum  fecerint,  abs  te  rei  capitis,  C.  Rabirii  nomine, 
citantur.  At  occidit  Saturninum  Rabirius.  Utinam 
fecisset !  non  supplicium  deprecarer,  sed  praemium 
postularem.  Etenim,  si  Scaevae,  servo  Q.  Crotonis, 
qui  occidit  L.  Saturninum,  libertas  data  est ;  quod 
equiti  Romano  praemium  dari  par  fuisset  ?  et,  si  C. 
Marius,  quod  fistulas,  quibus  aqua  suppeditabatur 
Jovis  Optimi  Maximi  templis  ac  sedibus,  praecidi 
imperarat,  quod  in  clivo  Capitolino  improborum 
civium  *  *  * 

Desunt  non  pauca. 


ORATIO  XIX. 
IN  L.  CATILINAM  I. 

In  Senatu. 

ARGUMENTUM. 

L.  Sergius  Catilina, patricii  generis,  cum, post  prae- 
turam  et  Africam  administratam,  repetundarum,  et 
inter  sicarios,  (quamquam  frustra)  accusatus  esset, 
bis  consulatum  frustra  petiit.  Idem  etiam  bis  con- 
juravit  contra  rempublicam.  Et  prima  quidem  con- 
juratio,  qua  L.  Torquatum  et  L.  Cottam,  consules, 
voluit  interficere,  casu  diremta  est :  altera  autem, 
occultis  consiliis  agitata,  in  consulatum  Ciceronis 
erupit,  cui,  ob  hoc  ipsum,  eo  cupidius  populus  Ro- 
manus  consulatum  mandavit,  quod  de  ea  rumor  in 
vulgus  exierat.  Hic  cum  esset  tota  res  ad  Ciceronem 
a  Q.  Curio  conjurato  per  Fulviam  delata,  et  Catili- 
nam  nihilominus  in  senatu,  a.  d.  VIII.  Id.  Nov. 
vel  (ut  aliis  placet)  a.  d.  VI.  Id.  Nov.  vidisset ;  ita 
indignitate  rei  commotus  est  Cicero,  ut  gravissime 
in  ipsum  oratione  inveheretur,  qua  totam  rem  sibi 
cognitam  esse  ostenderet,  eique,  ut  Urbe  exiret,  sua- 
deret.  Atque  haec  est  prima  in  senatu  habita  oratio. 
Huic  orationi  iratissimus  cum  respondisset  Catilina, 
(Orat.)  vol.  II.  2  E 

minatus,  se  incendium  suum  patriae  ruina  restinctu- 
rum ;  e  senatu  se  proripuit,  ac  nocte  proxima,  cum 
quibusdam  consciis,  ex  Urbe  abiit.  Quo  mane  co- 
gnito,  Cicero,  in  concionem  populi  profectus,  dum 
senatus  conveniret,  habuit  secundam  orationem,  qua 
de  abitu  Catilinae  triumphat.  Sed,  quoniam  intelli- 
gebat,  quantum  invidiae  sibi  conflasset,  partim  ab 
his  qui  nimis  crudeliter  ejectum  a  Cicerone  Catili- 
nam  innocentem  jactabant,  partim  vero  ab  iis,  qui 
non  dimittendum,  sed  puniendum,  fuisse  putabant ; 
hanc  invidiam  a  se  studet  amoliri,  cum  conjuratio- 
nem  certo  factam  esse  ostendendo,  tum  lenitatis  suae 
rationem  afTerendo.  Demonstrat  praeterea,  quantum 
periculi  reipublicae  immineat,  cum  a  Catilina,  tum 
imprimis  ab  reliquis  conjuratis,  qui  in  Urbe  reman- 
serant ;  quorum  sex  genera  facit,  et,  de  singulis  quid 
sentiat,  dicit.  Paulo  post,  legatorum  Allobrogum 
a  conjuratis  sollicitatorum  indicio,  cum  compre- 
hensi  essent  Lentulus  ejusque  socii,  et,  cogrnita  ab 
senatu  re,  in  custodiam  traditi,  Cicero,  invidia,  leva- 
tus,  iterum,  forte  pridie  Non.  Dec.  prodiit  in  con- 
cionem  ;  et  quae  a  se  deprehendendae  conjurationis 
causa,  quae  ad  pontem  Mulvium,  quae  in  senatu 
acta,  dicta,  decreta  sint,  comprehensis  conjuratis, 
demonstravit ;  et  se  populo  commendavit,  simulque 
ad  supplicationem,  sibi  togato  primumreipublicaecon- 
servatae  causa,  decretam,  celebrandam  cohortatus  est. 
Proximo  die,  Nonis  Decembribus,  in  senatu  de  pcena 
conjuratorum  agebatur.  Hic  cum  duae  essent  sen- 
tentiae,  altera  Silani,  consulis  designati,  qui  capitis 
pcenam  decernebat,  altera  vero  Julii  Caesaris,  qui 
mortis  pcenam  removebat,  caeterorum  suppliciorum 
acerbitates  omnes,  imprimis  vincula  sempiterna,  de- 
cernebat ;  Cicero  senatum  quarta  oratione  ad  seve- 
ritatem  cohortatus  est;  et  Silani  sententiam  seve- 
riorem  leniori  Caesaris  praeferendam  esse  docebat. 
Eum  deinde  consecutus  Cato  plane  solvit  Caesaris 
sententiam.  Est  itaque,  in  Silani  et  Catonis  senten- 

tiam,  senatus-consultum  factum,  atque  in  carcere 
supplicium  de  conjuratis  sumtum.  Quo  facto,  do- 
mum  pergentem  universus  senatus  et  populus  est 
prosecutus ;  eumque  Conservatorem  non  mcdo  et 
Liberatorem,  sed  primum  etiam  Patrem  Patrias, 
appellavit;  cum  interea  vise,  per  quas  ibat,  laetis 
ubique  ignibus  collucerent.  Hsec  facta  sunt  Nonis 
Decembribus.  Atque  has  sunt  illoa  Nonss,  quarum 
commemoratione  toties,  neque  immerito,  Cicero  glo- 
riatur. 


IN  L.  CATILINAM  I. 

I.  Quousque  tandem  abutere,  Catilina,  pa« 
tientia  nostra  ?  quamdiu  etiam  furor  iste  tuus  nos 
eludet?  quem  ad  finem  sese  efrrenata  jactabit  auda- 
cia  ?  Nihilne  te  nocturnum  praesidium  Palatii,  nihil 
Urbis  vigiliae,  nihil  timor  populi,  nihil  concursus  bo- 
norum  omnium,  nihil  hic  munitissimus  habendi  se- 
nattis  locus,  nihil  horum  ora  vultusque,  moverunt  ? 
Patere  tua  consilia  non  sentis  ?  constrictam  jam  om- 
nium  horum  conscientia  teneri  conjurationem  tuam 
non  vides  ?  Quid  proxima,  quid  superiore,  nocte 
egeris,  ubi  fueris,  quos  convocaveris,  quid  consilii 
ceperis,  quem  nostrtim  ignorare  arbitraris  ? 

O  tempora  !  o  mores  !  Senatus  haec  intelligit ; 
consul  videt :  hic  tamen  vivit !  Vivit  ?  immo  vero, 
etiam  in  senatum  venit :  fit  publici  consilii  parti- 
ceps :  notat  et  designat  oculis  ad  caedem  unumquem- 
que  nostrum.  Nos  autem,  viri  fortes,  satisfacere  rei- 
publicae  videmur,  si  istius  furorem  ac  tela  vitemus. 

Ad  mortem  te,  Catilina,  duci,  jussu  consulis,  jam- 
pridem  oportebat ;  in  te  conferri  pestem  istam, 
quam  tu  in  nos  omnes  jamdiu  machinaris.  An 
vero  vir  amplissimus,  P.  Scipio,  pontifex  maximus, 
Ti.  Gracchum,  mediocriter  labefactantem  statum 
reipublicae,  privatus  interfecit ;  Catilinam  vero,  or- 
bem  terrae  caede  atque  incendiis  vastare  cupientem, 
nos  consules  perferemus  ?  nam  illa  nimis  antiqua 
praetereo,  quod  C.  Servilius  Ahala  Sp.  Melium, 
novis  rebus  studentem,  manu  sua  occidit.  Fuit,  fuit 
ista  quondam  in  hac  republica  virtus,  ut  viri  fortes 
acrioribus  suppiiciis  civem  perniciosum,  quam  acer- 
bissimum  hostem,  coercerent.  Habemus  senatus- 
consultum  in  te,  Catilina,  vehemens  et  grave  :  non 

deest  reipublicse  consilium,  neque  auctoritas  hujus 
orclinis  :  nos,  nos,  tlico  aperte,  consules  desumus. 

II.  Decrevit  quondam  senatus,  ut  L.  Opimius 
consul  videret,  ne  quid  respublica  detrimenti  cape- 
ret.  Nox  nulla  intercessit :  interfectus  est,  propter 
quasdam  seditionum  suspiciones,  C.  Gracchus,  cla- 
rissimo  patre,  avo,  majoribus  :  occisus  est  cum  libe- 
ris  M.  Fulvius,  consularis.  Simili  senatus-consulto, 
C.  Mario  et  L.  Valerio,  consulibus,  permissa  est 
respublica :  num  unum  diem  postea  L.  Saturni- 
num  tribunum  plebis,  et  C.  Servilium  prastorem, 
mors  ac  reipublica3*pcena  remorata  est  ?  At  nos  vi- 
cesimum  jam  diem  patimur  hebescere  aciem  horum 
auctoritatis.  Habemus  enim  hujusmodi  senatus-con- 
sultum,  verumtamen  inclusum  in  tabulis,  tamquam 
gladium  in  vagina  reconditum ;  quo  ex  senatus- 
consulto,  confestim  interfectum  te  esse,  Catilina, 
convenit.  Vivis ;  et  vivis,  non  ad  deponendam,  sed 
ad  confirmandam,  audaciam.  Cupio,  patres  con- 
scripti,  me  esse  clementem  :  cupio,  in  tantis  reipu- 
blicee  periculis,  me  non  dissolutum  videri :  sed  jam 
me  ipse  inertiaa  nequitiaeque  condemno. 

Castra  sunt  in  Italia,  contra  rempublicam,  in 
Etruriae  faucibus  collocata :  crescit  in  dies  singulcs 
hostium  numerus :  eorum  autem  imperatorem  cas- 
trorum,  ducemque  hostium,  intra  mcenia,  atque  adeo 
in  senatu,  videmus,  intestinam  aliquam  quotidie  per- 
niciem  reipublicae  molientem.  Si  te  jam,  Catilina, 
comprehendi,  si  interfici,  jussero  ;  credo,  erit  veren- 
dum  mihi,  ne  non  hoc  potius  omnes  boni  serius  a  me, 
quam  quisquam  crudelius,  factum  esse  dicat.  Verum 
ego  hoc,  quod  jampridem  factum  esse  oportuit,  certa 
de  causa,  nondum  adducor,  ut  faciam.  Tum  de- 
nique  interticiam  te,  cum  jam  nemo  tam  improbus, 
tam  perditus,  tam  tui  similis,  inveniri  poterit,  qui  id 
non  jure  factum  esse  fateatur.  Quamdiu  quisquam 
erit,  qui  te  defendere  audeat,  vives :  et  vives  ita,  ut 
nunc  vivis,  multis  meis  et  firmis  praesidiis  obsessus, 

ne  commovere  te  contra  rempublicam  possis :  mul- 
torum  te  etiam  oculi  et  aures,  non  sentientem,  (sicut 
adhuc  fecerunt)  speculabuntur  atque  custodient. 

III.  Etenim  quid  est,  Catilina,  quod  jam  am- 
plius  exspectes,  si  neque  nox  tenebris  obscurare  coe- 
tus  nefarios,  nec  privatadomusparietibuscontinere  vo- 
cem  conjurationis  tuse  potest  ?  si  illustrantur,  si  erum- 
punt  omnia?  Muta  jam  istam  mentem  :  mihi  crede : 
obliviscere  caedis,  atque  incendiorum.  Teneris  undi- 
que  :  luce  sunt  clariora  nobis  tua  consilia  omnia  :  quae 
etiam  mecum  licet  recognoscas.  Meministine,  me, 
ante  diem  XII  Calendas  Novembris,  dicere  in  senatu, 
fore  in  armis  certo  die  (qui  dies  futurus  esset  ante 
diem  VI  Calendas  Novembris)  C.  Manlium,  au- 
daciae  satellitem  atque  administrum  tuae  ?  Num  me 
fefellit,  Catilina,  non  modo  res  tanta,  tam  atrox, 
tam  incredibilis,  verum  (id,  quod  multo  magis  est 
admirandum)  dies  ?  Dixi  ego  idem  in  senatu,  caedem 
te  optimatum  contulisse  in  ante  diem  V  Calendas 
Novembris,  tum,  cum  multi  principes  civitatis 
Roma,  non  tam  sui  conservandi,  quam  tuorum  con- 
siliorum  reprimendorum,  causa  profugerunt.  Num 
inficiari  potes,  te  illo  ipso  die,  meis  praesidiis,  mea 
diligentia  circumclusum,  commovere  te  contra  rem- 
publicam  non  potuisse ;  cum  tu,  discessu  caeterorum, 
nostra  tamen,  qui  remansissemus,  caede  contentum 
te  esse  dicebas  ? 

Quid?  cum  tu  te  Praeneste  Calendis  ipsis  No- 
vembris  occupaturum  nocturno  impetu  esse  confide- 
res  ;  sensistine,  illam  coloniam  meo  jussu,  praesidiis, 
custodiis,  vigiliisque,  esse  munitam  ?  Nihil  agis, 
nihil  moliris,  nihil  cogitas,  quod  ego  non  modo  non 
audiam,  sed  etiam  non  videam,  planeque  sentiam. 

IV.  Recognosce  tandem  mecum  noctem  illam  su- 
periorem :  jam  intelliges  multo  me  vigilare  acrius 
ad  salutem,  quam  te  ad  perniciem,  reipublicae.  Dico 
te  priori  nocte  venisse  inter  falcarios  (non  agam  ob- 
scure)  in  M.  Laecae  domum  ;  convenisse  eodem  com- 

plures  ejusdem  amentiae  scelerisque  socios.  Num  ne- 
gare  audes  ?  Quid  taces  ?  convincam,  si  negas  : 
video  enim  esse  hic  in  senatu  quosdam,  qui  tecum 
una  fuere. 

O  Dii  immortales  !  ubinam  gentium  sumus  ?  in 
qua  urbe  vivimus  ?  quam  rempublicam  habemus  ? 
Hic,  hic  sunt,  in  nostro  numero,  patres  conscripti, 
in  hoc  orbis  terrae  sanctissimo  gravlssimoque  con- 
silio,  qui  de  meo  nostrumque  omnium  interitu,  qui 
de  hujus  urbis,  atque  adeo  orbis  terrarum,  exitio 
cogitent.  Hosce  ego  video  consul,  et  de  republica 
sententiam  rogo  :  et,  quos  ferro  trucidari  oportebat, 
eos  nondum  voce  vulnero.  Fuisti  igitur  apud  Ivaecam 
illa  nocte,  Catilina :  distribuisti  partes  Italiae :  sta- 
tuisti,  quo  quemque  proficisci  placeret :  delegisti, 
quos  Romae  relinqueres,  quos  tecum  educeres  :  de- 
scripsisti  urbis  partes  ad  incendia :  confirmasti,  te 
ipsum  jam  esse  exiturum :  dixisti  paululum  tibi 
esse  etiam  tum  morae,  quod  ego  viverem.  Reperti 
sunt  duo  equites  Romani,  qui  te  ista  cura  liberarent, 
et  sese,  illa  ipsa  nocte,  paulo  ante  lucem,  me  meo 
in  lectulo  interfecturos  pollicerentur.  Haec  ego  omr 
nia,  vix  dum  etiam  coctu  vestro  dimisso,  comperi : 
domum  meam  majoribus  praesidiis  munivi  atque 
firmavi :  exclusi  eos,  quos  tu  mane  ad  me  salutatum 
miseras,  cum  illi  ipsi  venissent,  quos  ego  jam  multis 
ac  summis  viris  ad  me  id  temporis  venturcs  esse 
praedixeram. 

V.  Quae  cum  ita  sint,  Catilina,  perge,  quo  cce- 
pisti :  egredere  aliquando  ex  urbe :  patent  portae : 
proficiscere.  Nimium  diu  te  imperatorem  illa  tua 
Manliana  castra  desiderant.  Educ  tecum  etiam  om- 
nes  tuos  ;  si  minus,  quam  plurimos  :  purga  urbem. 
Magno  me  metu  liberabis,  dummodo  inter  me  atque 
te  murus  intersit.  Nobiscum  versari  jam  diutius  non 
potes  :  non  feram,  non  patiar,  non  sinam.  Magna 
Diis  immortalibus  habenda  est  gratia,  atque  huic 
ipsi  Jovi  Statori,  antiquissimo  custodi  hujus  urbis, 

qucd  hanc  tam  tetram,  tam  horribilem,  tamque  in- 
festam  reipublica?,  pestem  toties  jam  efFugimus.  Non 
est  saapius  in  uno  homine  salus  summa  periclitanda 
reipublicce.  Quamdiu  mihi,  consuli  designato,  Cati- 
lina,  insidiatus  es,  non  publico  me  praesidio,  sed 
privata  diligentia,  defendi.  Cum,  proximis  comitiis 
consularibus,  me  consulem  in  Campo,  et  compe- 
titores  tuos,  interficere  voluisti ;  compressi  tuos  ne- 
farios  conatus  amicorum  praesidio  et  copiis,  nullo 
tumultu  publice  concitato.  Denique,  quctiescumque 
me  petisti,  per  me  tibi  obstiti ;  quamquam  videbam, 
perniciem  meam  cum  magna  calamitate  reipublicse 
esse  conjunctam.  Nunc  jam  aperte  rempublicam 
universam  petis :  templa  Deorum  immortalium, 
tecta  urbis,  vitam  omnium  civium,  Italiam  denique 
totam,  ad  exitium  et  vastitatem  vccas. 

Quare,  quoniam  id,  quod  primum,  atque  hujus 
imperii  disciplinaeque  majorum  proprium  est,  facere 
nondum  audeo ;  faciam  id,  quod  est  ad  severitatem 
lenius,  et  ad  communem  salutem  utiiius.  Nam,  si 
te  interfici  jussero,  residebit  in  republica,  reliqua 
conjuratorum  manus ;  sin  tu  (quod  te  jamdudum 
hortor)  exieris,  exhaurietur  ex  urbe  tuorum  comi- 
tum  magna  et  perniciosa  sentina  [reipublicse].  Quid 
est,  Catilina  ?  num  dubitas  id,  me  imperante,  facere, 
quod  jam  tua  sponte  faciebas  ?  Exire  ex  urbe  con- 
sul  hostem  jubet :  interrogas  me,  num  in  exsilium  ? 
Non  jubeo  :  sed,  si  me  consulis,  suadeo. 

VI.  Quid  enim,  Catilina,  est,  quod  te  jam  in  hac 
urbe  delectare  possit  ?  in  qua  nemo  est  (extra  istam 
conjurationem  perditorum  hominum),  qui  te  non  me- 
tuat;  nemo,  qui  non  odeiit.  Quae  nota  domesticee 
turpitudinis  non  inusta  vitaj  tuao  est  ?  quod  privata- 
rum  rerum  dedecus  non  haeret  [infamiae  ?]  quas  libido 
ab  oculis,  quod  facinus  a  manibus  unquam  tuis,  quod 
flagitium  a  toto  corpore,  abfuit  ?  Cui  tu  adolescen- 
tulo,  quem  corruptelarum  illecebris  irretisses,  non 
aut  ad  audaciam  ferrum,  aut  ad  libidinem  facem, 

praetulisti?  Quid  vero  ?  nuper,  cum,  morte  superi- 
oris  uxoris,  novis  nuptiis  domum  vacuefecisses,  non- 
ne  etiam  alio  incredibiii  scelere  hoc  scelus  cumulasti  ? 
quod  ego  prsetermitto,  et  facile  patior  sileri,  ne  in  hac 
civitate  tanti  facinoris  immanitas  aut  exstitisse,  aut 
non  vindicata  esse,  videatur.  Prastermitto  ruinas  for- 
tunarum  tuarum,  quas  omnes  impendere  tibi  proxi- 
mis  Idibus  senties  :  ad  illa  venio,  quae  non  ad  priva- 
tam  ignominiam  vitiorum  tuorum,  non  ad  domesti- 
cam  tuam  difficultatem  ac  turpitudinem,  sed  ad  sum- 
mam  reipublicae,  atque  ad  omnium  nostrum  vitam 
salutemque,  pertinent. 

Potestne  tibi  hujus  vitaa  lux,  Catilina,  aut  hujus 
coeli  spiritus  esse  jucundus,  cum  scias,  horum  esse  ne- 
minem,  qui  nesciat,  te,  pridie  Calendas  Januarias, 
Lepido  et  Tullo  consulibus,  stetisse  in  comitio  cum 
telo  ?  manum,  consulum  et  principum  civitatis  inter- 
ficiendorum  causa,  paravisse?  sceleri  ac  furori  tuo 
non  mentem  aliquam,  aut  timorem  tuum,  sed  fortu- 
nam  reipublicae  obstitisse  ?  Ac  jam  iila  omitto  :  ne- 
que  enim  sunt  aut  obseura,  aut  non  multa  post  com- 
missa»  Quoties  tu  me  designatum,  quoties  consulem, 
interficere  conatus  es  ?  quot  ego  tuas  petitiones,  ita 
conjectas  ut  vitari  non  posse  viderentur,  parva  qua- 
dam  declinatione,  et  (ut  aiunt)  corpore,  effugi?  Nihil 
agis,  nihil  assequeris,  nihil  moliris,  quod  mihi  latere 
valeat  in  tempore  :  neque  tamen  conari  ac  velle  de- 
sistis.  Quoties  jam  tibi  extorta  est  sica  ista  de  mani- 
bus  ?  quoties  vero  excidit  casu  aliquo,  et  elapsa  est  ? 
Tamen  ea  carere  diutius  non  potes :  qua?  quidem 
quibus  abs  te  initiata  sacris  ac  devota  sit,  nescio, 
quod  eam  necesse  putas  consulis  in  corpore  defigere. 

VII.  Nunc  vero,  quae  tua  est  ista  vita  ?  sic  enim 
jam  tecum  loquar,  non  ut  odio  permotus  esse  videar, 
quo  debeo,  sed  ut  misericordia,  quae  tibi  nulla  de- 
betur.  Venisti  paulo  ante  in  senatum.  Quis  te,  ex 
hac  tanta  frequentia,  ex  tot  tuis  amicis  ac  necessariis, 
salutavit  ?  Si  hoc,  post  hominum  memoriam,  contigit 

nemini ;  vocis  exspectas  contumeliam,  cum  sis  gra- 
vissimo  judicio  taciturnitatis  oppressus  ?  Quid,  quod 
adventu  tuo  ista  subsellia  vacuefacta  sunt?  quod 
omnes  consulares,  qui  tibi  persaepe  ad  casdem  consti- 
tuti  fuerunt,  simul  atque  assedisti,  partem  istam  sub- 
selliorum  nudam  atque  inanem  reliquerunt  ?  Quo 
tandem  animo  hoc  tibi  ferendum  putas  ?  Servi  (me- 
hercle)  mei  si  me  isto  pacto  metuerent,  ut  te  metuunt 
omnes  cives  tui,  domum  meam  relinquendam  pu- 
tarem  :  tu  tibi  urbem  non  arbitraris  ?  Et,  si  me  meis 
civibus  injuria.  suspectum  tam  graviter  atque  offen- 
sum  viderem  ;  carere  me  adspectu  civium,  quam  in- 
festis  oculis  omnium  conspici,  mallem  :  tu,  cum,  con- 
scientia,  scelerum  tuorum,  agnoscas  odium  omnium 
justum,  et  jam  tibi  diu  debitum,  dubitas,  quorum 
mentes  sensusque  vulneras,  eorum  adspectum  prae- 
sentiamque  vitare?  Si  te  parentes  timerent  atque 
odissent  tui,  neque  eos  ulla  ratione  placare  posses ; 
ut  opinor,  ab  eorum  oculis  aliquo  concederes  :  nunc 
te  patria,  quae  communis  est  omnium  nostrum  parens, 
odit  ac  metuit;  et  jamdiu  de  te  nihil  judicat,  nisi  de 
parricidio  suo  cogitare.  Hujus  tu  neque  auctoritatem 
verebere,  neque  j  udicium  sequere,  neque  vim  perti- 
mesces  ?  Quae  tecum,  Catilina,  sic  agit,  et  quodam- 
modo  tacita  loquitur :  "  Nullum,  aliquot  jam  annis, 
facinus  exstitit,  nisi  per  te ;  nuilum  flagitium  sine  te : 
tibi  uni  multorum  civium  neces,  tibi  vexatio  direp- 
tioque  sociorum  impunita  fuit  ac  libera  :  tu,  non  so- 
lum  ad  negligendas  leges  ac  qua?stiones,  verum  etiam 
ad  evertendas  perfringendasque,  valuisti.  Superiora 
illa,  quamquam  ferenda  non  fuerunt,  tamen,  ut  po- 
tui,  tuli :  nunc  vero  me  totam  esse  in  metu  propter 
te  unum ;  quidquid  increpueiit,  Catilinam  timeri ; 
nullum  videri  contra  me  consilium  iniri  posse,  quod 
a  tuo  scelere  abhorreat ;  non  est  ferendum.  Quam- 
obrem,  discede,  atque  hunc  mihi  timorem  eiipe ;  si 
est  verus,  ne  opprimar ;  sin  falsus,  ut  tandem  ali- 
quando  timere  desinam." 

VIII.  Haac  si  tecum  (ut  dixi)  patria  loquatur, 
nonne  impetrare  debeat,  etiamsi  vim  adhibere  non 
possit  ?  Quid  ?  quod  tu  te  ipse  in  custodiam  dedisti  ? 
quid  ?  quod,  vitandas  suspicionis  causa,  apud  M. 
Lepidum  te  habitare  velle  dixisti  ?  a  quo  non  recep- 
tus,  etiam  ad  me  venire  ausus  es ;  atque,  ut  domi 
meae  te  asservarem,  rogasti.  Cum  a  me  quoque  id 
responsum  tulisses,  me  nullo  modo  posse  iisdem  pa- 
rietibus  tuto  esse  tecum,  qui  magno  in  periculo  essem, 
quod  iisdem  moenibus  contineremur ;  ad  Q.  Metel- 
lum  praetorem  venisti:  a  quo  repudiatus,  ad  sodalem 
tuum,  virum  optimum,  M.  Marcellurn,  demigrasti; 
quem  tu  videlicet  et  ad  custodiendum  te  diligentissi- 
mum,  et  ad  suspicandum  sagacissimum,  etadvindi- 
candum  fortissimum,  fore  putasti.  Sed  quam  longe 
videtur  a  carcere  atque  a  vinculis  abesse  debere,  qui 
se  ipse  jam  dignum  custodia,  judicaverit  ? 

Quae  cum  ita  sint,  Catilina,  dubitas,  si  hic  [mo- 
rari]  asquo  animo  non  potes,  abire  in  aliquas  terras, 
et  vitam  istam,  multis  suppliciis  justis  debitisque 
ereptam,  fugae  soiitudinique  mandare  ? 

"  Refer,"  inquis,  "  ad  senatum"  (id  enim  postu- 
las) :  et,  si  hic  ordo  placere  sibi  decreverit,  te  ire  in 
exsilium,  obtemperaturum  te  esse  dicis.  Nonreferam 
(id,  quod  abhorret  a  meis  moribus)  :  et  tamen  fa- 
ciam,  ut  intelligas,  quid  hi  de  te  sentiant.  Egredere 
ex  urbe,  Catilina :  libera  rempublicam  metu  :  in  ex- 
silium  (si  hanc  vocem  exspectas)  proficiscere.  Quid 
est,  Catilina  ?  ecquid  attendis  ?  ecquid  animadvertis 
horum  silentium  ?  Patiuntur  ;  tacent.  Quid  exspec- 
tas  auctoritatem  loquentium,  quorum  voluntatem  ta- 
citorum  perspicis  ? 

At,  si  hoc  idem  huic  adolescenti  optimo,  P.  Sex- 
tio,  si  fortissimo  viro,  M.  Marcello,  dixissem ;  jam 
mihi  consuli,  hoc  ipso  in  templo,  jure  optimo,  sena- 
tus  vim  et  manus  intulisset.  De  te  autem,  Catilina, 
cum  quiescunt,  probant :  cum  patiuntur,  decernunt: 
cum  tacent,  clamant:  neque  hi  solum,  quorum  tibi 

auctoritas  est  videlicet  cara,  vita  vilissima ;  sed  etiam 
illi  equites  Romani,  honestissimi  atque  optimi  viri, 
caeterique  fortissimi  cives,  qui  circumstant  senatum, 
quorum  tu  et  frequentiam  videre,  et  studia  perspicere, 
et  voces  paulo  ante  exaudire,  potuisti :  quorum  ego 
vix  abs  te  jamdiu  manus  ac  tela  contineo  ;  eosdem 
facile  adducam,  ut  te  haec,  quae  jampridem  vastare 
studes,  relinquentem,  usque  ad  portas  prosequantur. 

IX.  Quamquam  quid  loquor  ?  te  ut  ulla  res  fran- 
gat  ?  tu  ut  unquam  te  corrigas  ?  tu  ut  ullam  fugam 
meditere  ?  tu  ut  ullum  exsilium  cogites  ?  Utinam 
tibi  istam  mentem  Dii  immortales  duint !  tametsi 
video,  si,  mea  voce  perterritus,  ire  in  exsilium  ani- 
mum  induxeris,  quanta  tempestas  invidiae  nobis,  si 
minus  in  praesens  tempus,  recenti  memoria  scelerum 
tuorum,  at  in  posteritatem,  impendeat.  Sed  est  mihi 
tanti,  dummodo  ista  privata  sit  calamitas,  et  a  reipu- 
blicae  periculis  sejungatur.  Sed,  tu  ut  vitiis  tuis  com- 
moveare,  ut  legum  poenas  pertimescas,  ut  temporibus 
reipublicae  concedas,  non  est  postulandum:  neque 
enim  is  es,  Catilina,  ut  te  aut  pudor  a  turpitudine, 
aut  metus  a  periculo,  aut  ratio  a  furore,  revocarit. 

Quamobrem,  (ut  saepe  jam  dixi)  proficiscere :  ac, 
si  mihi,  inimico  (ut  praedicas)  tuo,  conflare  vis  invi- 
diam  ;  recta  perge  in  exsilium.  Vix  feram  sermones 
hominum,  si  id  feceris :  vix  molem  istius  invidiae,  si 
in  exsilium  ieris  jussu  consulis,  sustinebo.  Sin  autem 
servire  meae  laudi  et  gloriae  mavis,  egredere  cum  im- 
portuna  sceleratorum  manu  ;  confer  te  ad  Manlium ; 
concita  perditos  cives  ;  secerne  te  a  bonis ;  infer  pa- 
triae  bellum ;  exsulta  impio  latrocinio,  ut  a  me  non 
ejectus  ad  alienos,  sed  invitatus  ad  tuos,  isse  vide- 
aris. 

Quamquam  quid  ego  te  invitem  ?  a  quo  jam  sciam 
esse  praemissos,  qui  tibi  ad  forum  Aurelium  praesto- 
larentur  armati ;  sciam  pactam  et  constitutam  esse 
cum  Manlio  diem  :  a  quo  etiam  aquilam  illam  argen- 
team  (quam  tibi  ac  tuis  omnibus  perniciosam  esse 

confido  et  funestam  futuram,  cui  domi  tuae  sacrarium 
scelerum  tuorum  constitutum  fuit)  sciam  esse  prae- 
missam.  Tu  ut  illa  diutius  carere  pessis,  quam  ve- 
nerari,  ad  caedem  proficiscens,  solebas  ?  a  cujus  altari- 
bus  saepe  istam  impiam  dextram  ad  necem  civium 
transtulisti. 

X.  Ibis  tandem  aliquando,  quo  te  jampridem  tua 
ista  cupiditas  effrenata  ac  furiosa  rapiebat.  Neque 
enim  tibi  haec  res  affert  dolorem,  sed  quamdam  incre- 
dibilem  voluptatem :  ad  hanc  te  amentiam  natura 
peperit,  voluntas  exercuit,  fortuna  servavit.  Nun- 
quam  tu,  non  modo  otium,  sed  ne  bellum  quidem, 
nisi  nefarium,  concupisti.  Nactus  es,  ex  perditis,  at- 
que  ab  omni  non  modo  fortuna,  verum  etiam  spe  de- 
relictis,  conflatam  improborum  manum. 

Hic  tu  qua  laetitia.  perfruere  !  quibus  gaudiis  ex- 
sultabis !  quanta  in  voluplate  bacchabere  !  cum,  in 
tanto  numero  tuorum,  neque  audies  virum  bonum 
quemquam,  neque  videbis.  Ad  hujus  vitae  studium 
meditati  illi  sunt  (qui  feruntur)  labores  tui ;  jacere 
humi,  non  modo  ad  obsidendum  stuprum,  verum 
etiam  ad  facinus  obeundum  ;  vigilare,  non  solum  in- 
sidiantem  somno  maritorum,  verum  etiam  bonis  oc- 
cisorum.  Habes,  ubi  ostentes  illam  praeclaram  tuam 
patientiam  famis,  frigoris,  inopiae  rerum  omnium ; 
quibus  te  brevi  tempore  confectum  esse  senties.  Tan 
tum  profeci  tum,  cum  te  a  consulatu  repuli,  ut  exsul 
potius  tentare,  quam  consul  vexare,  rempublicam 
posses  ;  atque  ut  id,  quod  esset  a  te  scelerate  suscep- 
tum,  latrocinium  potius  quam  bellum  nominaretur. 

XI.  Nunc,  ut  a  me,  patres  conscripti,  quamdam 
prope  justam  patriae  querimoniam  detester  ac  depre- 
cer ;  percipite  (quaeso)  diligenter,  quse  dicam  ;  et  ea 
penitus  animis  vestris  mentibusqne  mandate.  Etenim, 
si  mecum  patria,  quaemihivita  meamulto  estcarior, 
si  cuncta  Italia,  si  omnis  respublica  loquatur :  "  M. 
Tulli,  quid  agis  ?  tune  eum,  quem  esse  hostem  com- 
peristi,  quem  ducem  belli  futurunl  vides,  quem  ex- 

(Orat.)  vol.  u.  2  f 

spectari  imperatorem  in  castris  hostium  sentis,  auc- 
torem  sceleris,  principem  conjurationis,  evocatorem 
servorum  et  civium  perditorum,  exire  patieris,  ut  abs 
te  non  emissus  ex  Urbe,  sed  immissus  in  Urbem,  esse 
videatur  ?  Nonne  hunc  in  vincula  duci,  non  ad  mor- 
tem  rapi,  non  summo  supplicio  mactari,  imperabis  ? 
Quid  tandem  impedit  te  ?  mosne  majorum  ?  at  per- 
saspe  etiam  privati  in  hac  republica  perniciosos  cives 
morte  multarunt :  an  leges,  quae  de  civium  Roma- 
norum  supplicio  rogatae  sunt?  at  nunquam  in  hac 
urbe  ii,  qui  a  republica  defecerunt,  civium  jura  tenu- 
erunt.  An  invidiam  posteritatis  times  ?  praeclaram 
vero  populo  Romano  refers  gratiam,  qui  te,  hominem 
per  te  cognitum,  nulla  commendatione  majorum,  tam 
mature  ad  summum  imperium  per  omnes  honorum 
gradus  extulit,  si,  propter  invidiam  aut  alicujus  pe- 
ricuii  metum,  salutem  civium  tuorum  negligis.  Sed, 
si  quis  est  invidiae  metus,  num  est  vehementius  seve- 
ritatis  ac  fortitudinis  invidia,  quam  inertiae  ac  nequi- 
tiae,  pertimescenda  ?  An,  cum  bello  vastabitur  Italia, 
vexabuntur  urbes,  tecta  ardebunt,  tum  te  non  existi- 
mas  invidiae  incendio  conflagraturum  ?" 

XII.  His  ego  sanctissimis  reipublicae  vocibus,  et 
eorum  hominum,  qui  idem  sentiunt,  mentibus,  pauca 
respondebo.  Ego,  si  hoc  optimum  factu  judicarem, 
patres  conscripti,  Catilinam  morte  multari;  unius 
usuram  horae  gladiatori  isti  ad  vivendum  non  dedis- 
sem.  Etenim,  si  summi  viri,  et  clarissimi  cives,  Sa- 
turnini,  et  Gracchorum,  et  Flacci,  et  superiorum 
complurium  sanguine,  non  modo  se  non  contamina- 
runt,  sed  etiam  honestarunt ;  certe  mihi  verendum 
non  erat,  ne  quid,  hoc  parricida  civium  interfecto,  in- 
vidiae  mihi  in  posteritatem  redundaret.  Quod  si  ea 
mihi  maxime  impenderet ;  tamen  hoc  animo  semper 
fui,  ut  invidiam  virtute  partam,  gloriam,  non  invi- 
diam,  putarem. 

Quamquam  nonnulli  sunt  in  hoc  ordine,  qui  aut 
ea,  quae  imminent,  non  videant ;  aut  ea,  quae  vident, 


IN  CATILINAM  I.  Cap.  13.         327 

dissimulent ;  qui  spem  Catilinae  mollibus  sententiis 
aluerunt,  conjurationemque  nascentem,  non  creden- 
do,  corroboraverunt.  Quorum  auctoritatem  secuti 
multi,  non  solum  improbi,  verum  etiam  imperiti,  si 
in  hunc  animadvertissem,  crudeliter  et  regie  factum 
esse  dicerent.  Nunc  intelligo,  si  iste,  quo  intendit,  in 
Manliana  castra  pervenerit,  neminem  tam  stultum 
fore,  qui  non  videat  conjurationem  esse  factam,  ne- 
minem  tam  improbum,  qui  non  fateatur.  Hoc  autem 
uno  interfecto,  intelligo  hanc  reipublicae  pestem  pau- 
lisper  reprimi,  non  in  perpetuum  comprimi,  posse. 
Quod  si  se  ejecerit,  secumque  suos  eduxerit,  et  eodem 
caeteros  undique  collectos  naufragos  aggregaverit ;  ex- 
stinguetur  atque  delebitur,  non  modo  haec  tam  adulta 
reipublicae  pestis,  verum  etiam  stirps  ac  semen  malo- 
rum  omnium. 

XIII.  Etenim  jamdiu,  patres  conscripti,  in  his 
periculis  conjurationis  insidiisque  versamur :  sed,  ne- 
scio  quo  pacto,  omnium  scelerum  ac  veteris  furoris  et 
audaciae  maturitas  in  nostri  consulatds  tempus  erupit. 
Quod  si  ex  tanto  latrocinio  iste  unus  tolletur ;  vide- 
bimur  fortasse  ad  breve  quoddam  tempus  cura  et 
metu  esse  relevati :  periculum  autem  residebit,  et  erit 
inclusum  penitus  in  venis  atque  in  visceribus  reipu- 
blicae.  Ut  saepe  homines  aegri  morbo  gravi,  cum  aestu 
febrique  jactantur,  si  aquam  gelidam  biberint,  primo 
relevari  videntur,  deinde  multo  gravius  vehementius- 
que  afflictantur  ;  sic  hic  morbus,  qui  est  in  republica, 
relevatus  istius  pcena,  vehementius,  vivis  reliquis,  in- 
gravescet. 

Quare,  patres  conscripti,  secedant  improbi ;  secer- 
nant  se  a  bonis ;  unum  in  locum  congregentur ;  muro 
denique  (id,  quod  saepe  jam  dixi)  secernantur  a  no- 
bis  :  desinant  insidiari  domi  suae  consuli,  circumstare 
tribunal  praetoris  urbani,  obsidere  cum  gladiis  curiam, 
malleolos  et  faces  ad  inflammandam  urbem  compa- 
rare :  sit  denique  inscriptum  in  fronte  uniuscujusque, 
quid  de  republica  sentiat.  Polliceor  hoc  vobis,  patres 

conscripti,  tantam  in  nobis  consulibus  fore  diligen- 
tiam,  tantam  in  vobis  auctoritatem,  tantam  in  equiti- 
bus  Romanis  virtutem,  tantam  in  omnibus  bonis  con- 
sensionem,  ut,  Catilinae  profectione,  omnia  patefacta, 
illustrata,  oppressa,  vindicata,  esse  videatis. 

Hisce  ominibus,  Catilina,  cum  summa  reipublicae 
salute  et  cum  tua  peste  ac  pernicie,  cumque  eorum 
exitio  qui  se  tecum  omni  scelere  parricidioque  junx- 
erunt,  prcficiscere  ad  impium  bellum  ac  nefarium. 
Tum  tu,  Jupiter,  qui  iisdem,  quibus  bcEC  urbs,  au- 
spiciis  a  Romulo  es  constitutus  ;  quem  Statorem  hu- 
jus  urbis  atque  imperii  vere  nominamiis;  hunc  et 
hujus  socios  a  tuis  aris  caeterisque  templis,  a  tectis 
urbis  ac  mcenibus,  a  vita,  fortunisque  civium  omnium, 
arcebis  :  et  omnes  inimicos  bonorum,  hostes  patria?, 
latrones  Italia?,  scelerum  fcedere  inter  se  ac  nefaria 
societate  conjunctos,  aeternis  suppliciis  vivos  mortuos- 
que  mactabis. 


ORATIO  XX. 
IN  L.  CATILINAM  II. 

Ad  Quiritcs. 

ARGUMENTUM. 

Priore  Ciceronis  oratione  commotus,  Catilina  sup- 
pliciter  a  patribus  petiit,  ne  quid  de  se  temere  crede- 
rent :  ea,  se  ortum  esse  familia,  e  qua  multa  in  rem- 
publicam  beneficia  profecta  essent.  Sed  tum  dicenti 
omnes  obstrepere  cceperunt,  et  hostem  patries  vocare. 
Quare,  omni  spe  abjecta,  cum  delectis  aliquot  homi- 
nibus,  intempesta  nocte,  ad  Manliana  castra  profectus 
est ;  relictis  in  Urbe  Cethego  et  Lentulo,  ad  factionem 
confirmandam.  Postridie  ejus  diei,  Cicero,  advocata. 
concione,  hanc  habuit  orationem  ad  Quirites,  quos 
docet  de  fuga  Catilinae,  a  quo  nihil  jam  timendum  esse 
demonstrat :  residuos  vero  in  Urbe  conjuratos  monet, 
ut  ducem  suum  sequantur  ;  et  tandem,  de  tota  con- 
juratione  opprimenda,  consilium  suum  aperit. 

I.  Tandem  aliquando,  Quirites,  L.  Catilinam, 
furentem  audacia,  scelus  anhelantem,  pestem  patriae 
nefarie  molientem,  vobis  atque  huic  urbi  ferrum  flam- 
mamque  minitantem,  ex  urbevel  ejecimus,  vel  emi- 
simus,  vel,  ipsum  egredientem,  verbis  prosecuti  su- 
mus.  Abiit,  excessit,  evasit,  erupit.  Nulla  jam  per- 
nicies  a  monstro  illo  atque  prodigio  mcenibus  ipsis 
intra   moenia   comparabitur.    Atque   hunc   quidem 
unum,  hujusbelli  domestici  ducem,-sine  controversia 
vicimus.    Non  enim  jam  inter  latera  nostra  sica  illa 
yersabitur :  non  in  Campo,  non  in  foro,  non  in  curia, 
non  denique  intra  domesticos  parietes,  pertimescemus. 
Loco  ille  motus  est,  cum  est  ex  urbe  depulsus  :  pa- 
lam  jam  cum  hoste,  nullo  impediente,  bellum  justum 
geremus.    Sine  dubio  perdidimus  hominem,  magni- 
iiceque  vicimus,  cum  illum   ex  occultis  insidiis  in 
apertum  latrocinium  conjecimus.  Qucd  vero  non  cru- 
entum  mucronem  (ut  voluit)  extulit,  quod  vivis  nobis 
egressus  est,  quod  ei  ferrum  de  manibus  extorsimus, 
quod  incolumes  cives,  qucd  stantem  urbem  reiiquit; 
quanto  tandem  illum  moerore  afflictum  esse  et  profli- 
gatum  putatis  ?  Jacet  ille  nunc  prostratus,  Quirites, 
et  se  perculsum  atque  abjectum  esse  sentit ;  etretor- 
quet  oculos  profecto  saepe  ad  hanc  urbem,  quam  ex 
suis  faucibus  ereptam  esse  luget ;  quss  quidem  ljetari 
mihi  videtur,  quod  tantam  pestem  evomuerit,  foras- 
que  projecerit. 

II.  At,  si  quis  est  talis  (quales  esse  omnes  oporte- 
bat),  qui,  in  hoc  ipso,  in  quo  exsultat  et  triunipliat 
oratio  mea,  me  vehemcnter  accuset,  quod  tam  capi- 
talem  hostem  non  comprehenderim   potius,  quam 

emiserim  ;  non  est  ista  mea  culpa,  Quirites,  sed  tem- 
porum.  Interemtum  esse  L.  Catilinam,  et  gravissimo 
supplicio  afFectum,  jampridem  oportebat;  idque  a 
me  et  mos  majorum,  et  hujus  imperii  severitas,  et  res 
publica  postulabat.  Ssd  quam  multos  fuisse  putatis, 
qui,  quae  ego  deferrem,  non  crederent  ?  quam  mul- 
tos,  qui,  propter  stulUtiam,  non  putarent  ?  quam 
multos,  qui  etiam  defenderent  ?  quam  multos,  qui, 
propter  improbitatem,  faverent  ?  Ac  si,  sublato  illo, 
depelli  a  vobis  omne  periculum  judicarem  ;  jampri- 
dem  ego  L.  Catilinam  non  modo  invidiae  meae,  verum 
etiam  vitae,  periculo  sustulissem.  Sed  cum  viderem, 
(ne  vobis  quidem  omnibus  re  etiam  tum  probata)  si 
illum,  ut  erat  meritus,  morte  rnultassem,  fore,  ut 
ejus  socios,  invidia  oppressus,  persequi  non  possem  ; , 
rem  huc  deduxi,  ut  tum  palam  pugnare  possetis,  cum 
hostem  aperte  videretis. 

Quem  quidem  ego  hostem,  Quirites,  quam  vehe- 
menter  foris  essetimendum  putem,  licet  hincintelli- 
gatis,  quod  illud  etiam  moleste  fero,  quod  ex  Urbe 
parum  comitatus  exierit.  Utinam  ille  omnes  secum 
suas  copias  eduxisset !  Tongilium  mihi  eduxit;  quem 
amare  in  praetexta  [calumnia]  coeperat ;  Publicium 
et  Munatium,  quorum  aes  alienum,  contractum  in  po- 
pina,  nullum  reipublicae  motum  afferre  poterat :  re- 
liquit,  quos  viros  !  quanto  alieno  aere  !  quam  valen- 
tes  !  quam  nobiles  ! 

III.  Itaque  ego  illum  exercitum,  prae  Gallicanis 
legionibus,  et  hoc  delectu  quem  in  agro  Piceno  et 
Gallico  Q.  Metellus  habuit,  et  his  copiis  quae  a  no- 
bis  quotidie  comparantur,  magnopere  contemno,  col- 
lectum  ex  senibus  desperatis,  ex  agresti  luxuria,  ex 
rusticis  decoctoribus,  ex  iis,  qui  vadimonia  deserere, 
quam  illum  exercitum,  maluerunt ;  quibus  ego  non 
modo  si  aciem  exercitus  ncstri,  verum  etiam  si  edic- 
tum  praetoris  ostendero,  concident.  Hos,  quos  video 
volitare  in  foro,  quos  stare  ad  curiam,  quos  etiam  in 
senatum  venire ;  qui  nitent  unguentis,  qui  fulgent 
purpura,  mallem  secum  suos  milites  eduxisset :  qui 

si  hic  permanent,  mementote,  non  tam  exercitum 
illum  esse  nobis,  quam  hos,  qui  exercitum  deserue- 
runt,  pertimescendos. 

Atque  hoc  etiam  sunt  timendi  magis,  quod,  quid 
cogitent,  me  scire  sentiunt,  neque  tamen  permoven- 
tur.  Video,  cui  Apulia  sit  attributa,  qui  habeat  Etru- 
riam,  qui  agrura  Picenum,  qui  Gallicum,  qui  sibi 
has  urbanas  insidias  caedis  atque  incendiorum  depo- 
poscerit :  omnia  superioris  noctis  consilia  ad  me  de- 
lata  esse  sentiunt :  patefeci  in  senatu  hesterno  die. 
Catilina  ipse  pertimuit ;  profugit :  hi  quid  exspec- 
tant  ?  nae  illi  vehementer  errant,  si  illam  meam  pris- 
tinam  lenitatem  perpetuam  sperant  futuram. 

IV.  Quod  exspectavi,  jam  sum  assecutus,  ut  vos 
omnes  factam  esse  aperte  conjurationem  contra  rem- 
publicam  videretis  ;  nisi  vero  si  quis  est,  qui  Catilinae 
similes  cum  Catilina.  sentire  non  putet.  Non  est  jam 
lenitati  locus :  severitatem  res  ipsa  flagitat.    Unum 
etiam  nunc  concedam  :  exeant ;  proficiscantur ;  ne 
patiantur  desiderio  sui  Catilinam  miserum  tabescere. 
Demonstrabo  iter :  Aurelia  via,  profectus  est :  si  ac- 
celerare  volent,  ad  vesperam  consequentur.  O  fortu- 
natam  rempublicam,  si  quidem  hanc  sentinam  hujus 
urbis  ejecerit !  Uno  (mehercule)  Catilina  exhausto, 
relevata  mihi  et  recreata  respublica  videtur.    Quid 
enim  mali  aut  sceleris  iingi  aut  excogitari  potest, 
quod  non  ille  conceperit  ?  quis  tota  Italia  veneficus, 
quis  gladiator,  quis  latro,  quis  sicarius,  quis  parricida, 
quis  testamentorum  subjector,  quis  circumscriptor, 
quis  ganeo,  quis  nepos,  quis  adulter,  quae  mulier  in- 
famis,  quis  corruptor  juventutis,  quis  corruptus,  quis 
perditus,  inveniri  potest,  qui  se  cum  Catilina  non  fa- 
miliarissime  vixisse  fateatur  ?    Quae  caedes  per  hosce 
annos  sine  illo  facta  est  ?  quod  nefarium  stuprum  non 
per  iUum  ?  Jam  vero  quae  tanta  m  ullo  unquam  ho- 
mine  juventutis  illecebra  fuit,  quanta  in  llJo?  qui 
alios  ipse  amabat  turpissime,  aliorum  amori  flagitio- 
sissime  serviebat,  aliis  fructum  libidinum,  aliis  mor- 
tem  parcntum,  non  modo  impellcndo,  verum  etiam 


IN  CATILINAM  II.  Cap.  5.         333 

adjuvando,  pollicebatur,  Nunc  vero  quam  subito, 
non  solum  ex  Urbe,  verum  etiam  ex  agris,  ingentem 
nu^njerum  perditorum  hominum  collegerat !  Nemo, 
non  modo  Romae,  sed  nec  ullo  in  angulo  totius  Italiae, 
oppressus  ssre  alieno  fuit,  quem  non  ad  hoc  incredi- 
bile  sceleris  foedus  adsciverit. 

V.  Atque,  ut  ejus  diversa  studia  in  dissimili  ra- 
tione  perspicere  possitis ;  nemo  est  in  ludo  gladiatorio 
paulo  ad  facinus  audacior,  qui  se  non  intimum  Cati- 
linae  esse  fateatur ;  nemo  in  scena  levior  et  nequior, 
qui  se  non  ejusdem  prope  sodalem  fuisse  comme- 
moret.  Atque  idem  tamen,  stuprorum  et  scelerum 
exercitatione  assuefactus,  frigore,  et  fame,  et  siti,  ac 
vigiliis  perferendis,  fortis  ab  istis  praedicabatur,  cum 
industriae  subsidia,  atque  instrumenta  virtutis,  in  li- 
bidine  audaciaque  consumerentur. 

Hunc  vero  si  sui  fuerint  comites  secuti ;  si  ex  urbe 
exierint  desperatorum  hominum  flagitiosi  greges ;  o 
nos  beatos  !  o  rempublicam  fortunatam !  o  prasclaram 
laudem  consulatus  mei !  Non  enim  jam  sunt  medio- 
cres  hominum  libidines,  non  humanae  ac  tolerandaa 
audaciae :  nihil  cogitant,  nisi  caedes,  nisi  incendia, 
nisi  rapinas.  Patrimonia  sua  profuderunt :  fortunas 
suas  abligurrierunt :  res  eos  jampridem,  fides  deficere 
nuper  coepit :  eadem  tamen  illa,  quae  erat  in  abun- 
dantia,  libido  permanet.  Quod  si  in  vino  et  alea  co- 
missationes  solum  et  scorta  quaererent;  essent  illi 
quidem  desperandi ;  sed  tamen  essent  ferendi.  Hoc 
vero  quis  ferre  possit,  inertes  homines  fortissimis  vi- 
ris  insidiari,  stultissimos  prudentissimis,  ebriosos  so- 
briis,  dormientes  vigilantibus  ?  qui,  mihi,  accubantes 
in  conviviis,  complexi  mulieres  impudicas,  vino  lan- 
guidi,  confecti  cibo,  sertis  redimiti,  unguentis  obliti, 
debilitati  stupris,  eructant  sermonibus  suis  caedem 
bonorum,  atque  Urbis  incendia. 

Quibus  ego  confido  impendere  fatum  aliquod ;  et 
pcenas,  jamdiu  improbitati,  nequitiae,  sceleri,  libiclini 
debitas,  aut  instare  jam  plane,  aut  certe  jam  appro- 

pinquare.  Quos  si  meus  consulatus,  quoniam  sanare 
non  potest,  sustulerit ;  non  breve  nescio  quod  tem- 
pus,  sed  multa  saecula,  propagarit  reipublicae.  Nulla 
est  enim  natio,  quam  pertimescamus :  nullus  rex, 
qui  bellum  populo  Romano  facere  possit.  Omnia 
sunt  externa  unius  virtute  terra  marique  pacata :  do- 
mesticum  bellum  manet :  intus  insidiae  sunt :  intus 
inclusum  periculum  est :  intus  est  hostis.  Cum  luxu- 
ria  nobis,  cum  amentia,  cum  scelere,  certandum  est. 
Huic  ego  me  bello,  Quirites,  profiteor  ducem  ;  susci- 
pio  inimicitias  hominum  perditorum.  Quae  sanari 
poterunt,  quacumque  ratione  sanabo:  quae  rese- 
canda  erunt,  non  patiar  ad  perniciem  civitatis  ma- 
nere.  Proinde  aut  exeant,  aut  quiescant ;  aut,  si  et 
in  Urbe  et  in  eadem  mente  permanent ;  ea,  quae  me- 
rentur,  exspectent. 

VI.  At  etiam  sunt,  Quirites,  qui  dicant,  a  me  in 
exsilium  ejectum  esse  Catilinam.  Quod  ego  si  verbo 
assequi  possem,  istos  ipsos  ejicerem,  qui  haec  loquun- 
tur.  Homo  videlicet  timidus  et  permodestus  vocem 
consulis  ferre  non  potuit :  simul  atque  ire  in  exsilium 
jussus  est,  paruit ;  ivit. 

Hesterno  die,  cum  domi  meae  paene  interfectus 
essem,  senatum  in  aedem  Jovis  Statoris  vocavi :  rem 
omnem  ad  patres  conscriptos  detuli.  Quo  cum  Cati- 
lina  venisset,  quis  eum  senator  appellavit  ?  quis  salu- 
tavit  ?  quis  denique  ita  adspexit,  ut  perditum  civem, 
ac  non  potius  ut  importunissimum  hostem  ?  Quin 
etiam  principes  ejus  ordinis  partem  illam  subsellio- 
rum,  ad  quam  ille  accesserat,  nudam  atque  inanem 
reliquerunt.  Hic  ego,  vehemens  ille  consul,  qui 
verbo  cives  in  exsiiium  ejicio,  quaesivi  a  Catilina,  an 
nocturno  conventu  apud  M.  Laecam  fuisset,  necne. 
Cum  ille,  homo  audacissimus,  conscientia  convictus, 
primo  reticuisset,  patefeci  castera.  Quid  ea  nocte 
egisset,  [ubi  fuisset,]  quidin  proximam  constituisset, 
quemadmodum  esset  ei  ratio  totius  belli  descripta, 
edocui.    Cum  haesitaret,   cum  teneretur;    quaesivi, 

quid  dubitaret  eo  proficisci,  quo  jampridem  pararat ; 
cum  arma,  cum  secures,  cum  fasces,  cum  tubas,  cum 
signa  militaria,  cum  aquilam  illam  argenteam,  cui 
ille  etiam  sacrarium  scelerum  domi  sua3  fecerat,  sci- 
rem  esse  praemissam.  In  exsilium  ejiciebam,  quem 
jam  ingressum  esse  in  bellum  videbam  ?  Etenim 
(credo)  Manlius  iste  centurio,  qui  in  agro  Fesulano 
castra  posuit,  bellum  populo  Romano  suo  nomine  in- 
dixit :  et  illa  castra  nunc  non  Catilinam  ducem  ex- 
spectant :  et  ille,  ejectus  in  exsilium,  se  Massiliam, 
ut  aiunt,  non  ih  hssc  castra,  conferet. 

VII.  O  conditionem  miseram,  non  modo  adminis- 
trandae,  verumetiam  conservandae,  reipublicae !  Nunc, 
si  L.  Catilina,  consiliis,  laboribus,  periculis  meis,  cir- 
cumclusus  ac  debilitatus,  subito  pertimuerit,  senten- 
tiam  mutaverit,  deseruerit  suos,  consilium  belli  faci- 
endi  abjecerit,  ex  hoc  cursu  sceleris  et  belli,  iter  ad 
fugam  atque  in  exsilium  converterit ;  non  ille  a  me 
spoliatus  armis  audaciae,  non  obstupefactus  ac  perter- 
ritus  mea  diligentia,  non  de  spe  conatuque  depulsus, 
sed  indemnatus,  innocens,  in  exsilium  ejectus  a  con- 
sule  vi  et  minis,  esse  dicetur :  et  erunt,  qui  illum,  si 
hoc  fecerit,  non  improbum,  sed  miserum ;  me,  non 
diligentissimum  consulem,  sed  crudelissimum  tyran- 
num,  existimari  velint.  Est  mihi  tanti,  Quirites,  hu- 
jus  invidiae  falsae  atque  iniquae  tempestatem  subire, 
dummodo  a  vobis  hujus  horribilis  belli  ac  nefarii  peri- 
culum  depellatur.  Dicatur  sane  ejectus  esse  a  me, 
dummodo  eat  in  exsilium  :  sed,  mihi  credite,  non  est 
iturus.  Nunquam  ego  a  Diis  immortalibus  optabo, 
Quirites,  invidiae  meae  levandae  causa,  ut  L.  Catilinam 
ducere  exercitum  hostium,  atque  in  armis  volitare, 
audiatis  :  sed  triduo  tamen  audietis  :  multoque  ma- 
gis  illud  timeo,  ne  mihi  sit  invidiosum  aliquando, 
quod  illum  emiserim  potius,  quam  quod  ejecerim. 
Sed,  cum  sint  homines,  qui  illum,  cum  profectus  sit, 
ejectum  esse  dicant,  iidem,  si  interfectus  esset,  quid 
cUcerent  ? 

Quamquam  isti,  qui  Catilinam  Massiliam  ire  dic 
titant,  non  tam  hoc  queruntur,  quam  verentur.  Nemo 
est  istorum  tam  misericors,  qui  illum  non  ad  Man- 
lium,  quam  ad  Massilienses,  ire  malit.  Ille  autem, 
si  (mehercule)  hoc,  quod  agit,  nunquam  ante  cogi- 
tasset,  tamen  latrocinantem  se  intertici  mallet,  quam 
exsulem  vivere.  Nunc  vero,  cum  ei  nihil  adhuc 
praeter  ipsius  voluntatem  cogitationemque  acciderit, 
nisi  quod  vivis  nobis  Roma  profectus  est ;  optemus 
potius,  ut  eat  in  exsilium,  quam  queramur. 

VIII.  Sed  cur  tamdiu  de  uno  hoste  loquimur,  et 
de  eo  hoste,  qui  jam  fatetur  se  esse  hostem ;  et  quem, 
quia  (quod  semper  volui)  murus  interest,  non  timeo  ; 
de  his,  qui  dissimulant,  qui  Romae  remanent,  qui 
nobiscum  sunt,  nihil  dicimus  ?  quos  quidem  ego,  si 
ullo  modo  fieri  possit,  non  tam  ulcisci  studeo,  quam 
sanare,  et  ipsos  placare  reipublicae  :  neque,  id  quare 
fieri  non  possit,  si  me  audire  volent,  intelligo.  Ex- 
ponam  enim  vobis,  Quirites,  ex  quibus  generibus  ho- 
minum  istae  copiae  comparentur  :  deinde  singulis  me- 
dicinam  consilii  atque  orationis  meae,  si  quam  potero, 
afferam. 

Unum  genus  est  eorum,  qui,  magno  in  aere  alieno, 
majores  etiam  possessiones  habent ;  quarum  amore 
adducti,  dissolvi  nullo  modo  possunt.  Horum  homi- 
num  species  est  honestissima  (sunt  enim  locupletes), 
voluntas  vero  et  causa  impudentissima.  Tu  agris,  tu 
aedificiis,  tu  argento,  tu  familia,  tu  rebus  omnibus 
ornatus  et  copiosus  sis ;  et  dubites  de  possessione  de- 
trahere,  acquirere  ad  fidem  ?  Quid  enim  exspectas  ? 
bellum  ?  quid  ?  ergo,  in  vastatione  omnium,  tuas 
possessiones  sacrosanctas  futuras  putas  ?  An  tabulas 
novas  ?  errant,  qui  istas  a  Catiiina  exspectant.  Meo 
beneficio  tabulae  novae  proferentur,  verum  auctiona- 
riae :  neque  enim  isti,  qui  possessiones  habent,  alia 
ratione  ulla  salvi  esse  possunt.  Quod  si  maturius  fa- 
cere  voluissent,  neque  (id,  quod  stultissimum  est) 
certare  cum  usuris  fructibus  praediorum  ;  et  locuple- 

tioribus  his  et  melioribus  civibus  uteremur.  Sed 
hosce  homines  minime  puto  pertimescendos,  quod 
aut  deduci  de  sententia  possunt ;  aut,  si  permane- 
bunt,  magis  mihi  videntur  vota  facturi  contra  rem- 
publicam,  quam  arma  laturi. 

IX.  Alterum  genus  est  eorum,  qui,  quamquam 
premuntur  aere  alieno,  dominationem  tamen  exspec- 
tant ;  rerum  potiri  volunt ;  honores,  quos  quieta  re- 
publica  desperant,  perturbata  consequi  se  posse  arbi- 
trantur.  Quibus  hoc  prascipiendum  videtur,  unum 
scilicet  et  idem,  quod  caeteris  omnibus,  ut  desperent, 
se  id,  quod  conantur,  consequi  posse  :  primum  om- 
llium,  me  ipsum  vigilare,  adesse,  providere  reipu- 
blicae :  deinde,  magnos  animos  esse  in  bonis  viris, 
magnam  concordiam,  maximam  multitudinem,  mag- 
nas  praeterea  copias  militum  ;  Deos  denique  im- 
mortales  huic  invicto  populo,  clarissimo  imperio, 
pulcherrimae  urbi,  contra  tantam  vim  sceleris,  pras- 
sentes  auxilium  esse  laturos.  Qucd  si  jam  sint  id, 
quod  cum  summo  furore  cupiunt,  adepti ;  num  illi, 
in  cinere  urbis,  et  sanguine  civium  (quae  mente  con- 
scelerata,  ac  nefaria  concupierunt),  se  consules  ac  dic- 
tatores,  aut  etiam  reges,  sperant  futuros  ?  Non  vident 
id  se  cupere,  quod  si  adepti  fuerint,  fugitivo  alicui 
aut  gladiatori  concedi  sit  necesse  ? 
■  Tertium  genus  est  aetate  jam  affectum,  sed  tamen 
exercitatione  robustum  ;  quo  ex  genere  est  ipse  Man- 
lius,  cui  nunc  Catilina  succedit.  Hi  sunt  homines  ex 
iis  coloniis  quas  [Fesulis]  Sulla  constituit ;  quas  ego 
universas  civium  esse  optimorum,  et  fortissimorum 
virorum,  sentio  :  sed  tamen  hi  sunt  coloni,  qui  se,  in 
insperatis  repentinisque  pecuniis,  sumtucsius  insolen- 
tiusque  jactarunt.  Hi,  dum  adificant,  tamquam  be- 
ati,  dum  praediis,  lecticis,  famiiiis  magnis,  conviviis 
apparatis,  delectantur,  in  tantum  ass  alienum  incide- 
runt,  ut,  si  salvi  esse  velint,  Sulla  sit  iis  ab  inferis 
excitandus.  Qui  etiam  nonnullos  agrestes,  homines 
tenues  atque  egentes,  in  eamdem  illam  spem  rapina— 
(Orat.)  vol.  tt.  2  g 

rum  veterum  impulerunt.  Quos  ego  utrosque,  Qui- 
rites,  in  eodem  genere  praedatorum  direptorumque 
pono.  Sed  eos  hoc  moneo  :  desinant  furere,  ac  pro- 
scriptiones  et  dictaturas  cogitare.  Tantus  enim  illo- 
rum  tempomm  dolor  inustus  est  civitati,  ut  jam  ista 
non  modo  homines,  sed  ne  pecudes  quidem  mihi 
passurae  esse  videantur. 

X.  Quartum  genus  est  sane  varium,  et  mixtum, 
et  turbulentum ;  qui  jampridem  premuntur ;  qui 
nunquam  emergent ;  qui,  partim  inertia,  partim 
male  gerendo  negotio,  partim  etiam  sumtibus,  in 
vetere  aere  alieno  vacillant :  qui,  vadimoniis,  judiciis, 
proscriptionibus  bonorum,  defatigati,  permulti  et  ex 
Urbe  et  ex  agris  se  in  illa  castra  conferre  dicuntur. 
Hosce  ego  non  tam  milites  acres,  quam  inficiatores 
lentos,  esse  arbitror.  Qui  homines,  primum,  si  stare 
non  possunt,  corruant ;  sed  ita,  ut  non  modo  civitas, 
sed  ne  vicini  quidem  proximi  sentiant.  Nam  illud 
non  intelligo,  quamobrem,  si  vivere  honeste  non 
possunt,  perire  turpiter  velint ;  aut  cur  minore  do- 
lore  perituros  se  cum  multis,  quam  si  soli  pereant, 
arbitrentur. 

Quintum  genus  est  parricidarum,  sicariorum,  de- 
nique  omnium  facinorosorum :  quos  ego  a  Catilina 
non  revoco  :  nani  neque  divelli  ab  eo  possunt :  et 
pereant  sane  in  latrocinio,  quoniam  sunt  ita  multi, 
ut  eos  capere  carcer  non  possit. 

Postremum  autem  genus  est,  non  solum  numero, 
verum  etiam  genere  ipso  atque  vita,  quod  proprium 
est  Catilinae,  de  ejus  delectu,  immo  vero  de  complexu 
ejus  ac  sinu  ;  quos  pexo  capillo,  nitidos,  aut  imber- 
bes,  aut  bene  barbatos,  videtis ;  manicatis  et  talari- 
hus  tunicis  ;  velis  amictos,  non  togis  :  quorum  om- 
nis  industria  vitae,  et  vigilandi  labor,  in  antelucanis 
ccenis  expromitur.  In  his  gregibus  omnes  aleatores, 
omnes  adulteri,  omnes  impuri  impudicique,  versan- 
tur.  Hi  pueri  tam  lepidi  ac  deHcati,  non  solum 
amare  et  amari,  neque  cantare  et  saltare,  sed  etiam 

sicas  vibrare,  et  spargere  venena,  didicerunt :  qui  nisi 
exeunt,  nisi  pereunt,  etiamsi  Catilina  perierit,  sci- 
tote  hoc  in  republica  seminarium  [Catilinarium]  fu- 
turum.  Verumtamen  quid  sibi  isti  miseri  volunt  ? 
num  suas  secum  mulierculas  sunt  in  castra  ducturi  ? 
quemadmodum  autem  illis  carere  poterunt,  his  prae- 
sertim  jam  noctibus  ?  quo  autem  pacto  illi  Apen- 
ninum,  atque  illas  pruinas  ac  nives,  perferent  ?  nisi 
idcirco  se  facilius  hiemem  toleraturos  putant,  quod 
nudi  in  conviviis  saltare  didicerunt.  O  bellum  mag- 
nopere  pertimescendum,  cum  hanc  sit  habiturus  Ca- 
tilina  scortorum  cohortem  praetoriam  ! 

XI.  Instruite  nunc,  Quirites,  contra  has  tam  prae- 
claras  Catilinse  copias,  vestra  praesidia  vestrosque 
exercitus  :  et  primum  gladiatori  illi  confecto  et  sau- 
cio  consules  imperatoresque  vestros  opponite :  de- 
inde,  contra  illam  naufragorum  ejectam  ac  debilita- 
tam  manum,  florem  totius  Italiae  ac  robur  educite. 
Jam  vero  urbes  coloniarum  ac  municipiorum  re- 
spondebunt  Catilinae  tumulis  silvestribus.  Neque 
vero  caeteras  copias,  ornamenta,  praesidia  vestra,  cum 
illius  latronis  inopia  atque  egestate  conferre  debeo. 
Sed,  si,  omissis  his  rebus  omnibus,  quibus  nos  sup- 
peditamus,  eget  ille,  (senatu,  equitibus  Romanis, 
populo,  urbe,  aerario,  vectigalibus,  cuncta  Italia, 
provinciis  omnibus,  exteris  nationibus)  si,  his  rebus 
omissis,  ipsas  causas,  quae  inter  se  confligunt,  con- 
tendere  velimus  ;  ex  eo  ipso,  quam  valde  illi  jaceant, 
intelligere  possumus.  Ex  hac  enim  parte  pudor  pug- 
nat,  illinc  petulantia;  hinc  pudicitia,  illinc  stu- 
prum ;  hinc  fides,  illinc  fraudatio ;  hinc  pietas, 
illinc  scelus  ;  hinc  constantia,  illinc  furor  ;  hinc  ho- 
nestas,  illinc  turpitudo  ;  hinc  continentia,  illinc  libi- 
do :  denique  aequitas,  temperantia,  fortitudo,  pru- 
dentia,  virtutes  omnes,  certant  cum  iniquitate,  cum 
luxuria,  cum  ignavia,  cum  temeritate,  cum  vitiis 
omnibus  :  postremo,  copiae  cum  egestate,  bona  ratio 

cum  perdita,  mens  sana  cum  amentia,  bona  deni- 
que  spss  cum  omnium  rerum  desperatione,  con- 
fligit.  In  hujusmodi  certamine  ac  proelio,  nonne, 
etiam  si  hominum  studia  deficiant,  Dii  ipsi  immor- 
tales  cogent,  ab  his  praeclarissimis  virtutibus,  tot  et 
tanta  vitia  superari  ? 

XII.  Quae  cum  ita  sint,  Quirites,  vos,  quem- 
admodum  jam  antea,  vestra  tecta  custodiis  vigiliis- 
que  defendite :  mihi,  ut  Urbi,  sine  vestro  motu  ac 
sine  ullo  tumultu,  satis  esset  praesidii,  consultum  ac 
provisum  est.  Coloni  omnes  municipesque  vestri, 
certiores  a  me  facti  de  hac  nocturna  excursione  Cati- 
linse,  facile  urbes  suas  flnesque  defendent :  gladia- 
tores,  quam  sibi  ille  maximam  manum  et  certissi- 
mam  fore  putavit,  (quamquam  meliore  animo  sunt, 
quam  pars  patriciorum)  potestate  tamen  nostra  con- 
tinebuntur.  Q.  Metellus,  quem  ego,  prospiciens  hoc, 
in  agrum  Galiicanum  Picenumque  praamisi,  aut  op- 
primet  hominem,  aut  omnes  ejus  motus  conatusque 
prohibebit.  Reliquis  autem  de  rebus  constituendis, 
maturandis,  agendis,  jam  ad  senatum  referemus, 
quem  vocari  videtis. 

Nunc  illos,  qui  in  Urbe  remanserunt,  atque  adeo 
qui  contra  Urbis  salutem  omniumque  vestrum,  in 
Urbe  a  Catilina  relicti  sunt,  quamquam  sunt  hostes, 
tamen,  quia  nati  sunt  cives,  monitos  etiam  atque 
etiam  volo.  Mea  lenitas  adhuc  si  cui  solutior  visa 
est,  hoc  exspectavit,  ut  id,  quod  latebat,  erumperet. 
Quod  reliquum  est,  jam  non  possum  oblivisci,  meam 
hanc  esse  patriam,  me  horum  esse  consulem ;  mihi 
aut  cum  his  vivendum,  aut  pro  his  esse  moriendum. 
Nullus  est  portas  custos,  nulius  insidiator  viae :  si 
qui  exire  volunt,  consulere  sibi  possunt.  Qui  vero  in 
Urbe  se  commoverit,  cujus  ego  non  modo  factum, 
sed  inceptum  ullum  conatumve  contra  patriam,  de- 
prehendero;  sentiet  in  hac  urbe  esse  consules  vigi- 
lantes,  esse  egregios  magistratus,  esse  fortem  sena- 

tum,  esse  arma,  esse  carcerem,  quem  vindicem  ne- 
fariorum  ac  manifestorum  scelerum  majores  nostri 
esse  voluerunt. 

XIII.  Atque  haac  omnia  sic  agentur,  Quirites,  ut 
res  maximae  minimo  motu,  pericula  summa  nullo 
tumultu,  bellum  intestinum  ac  domesticum,  post 
hominum  memoriam  crudelissimum  ac  maximum, 
me  uno  togato  duce  et  imperatore,  sedetur.  Quod 
ego  sic  administrabo,  Quirites,  ut,  si  ullo  modo  fieri 
poterit,  ne  improbus  quidem  quisquam  in  hac  urbe 
pcenam  sui  sceleris  sufferat.  Sed,  si  vis  manifestas 
audaciae,  si  impendens  patriae  periculum,  me  neces- 
sario  de  hac  animi  lenitate  deduxerint;  illud  pro- 
fecto  perficiam,  quod  in  tanto  et  tam  insidioso  bello 
vix  optandum  videtur,  ut  ne  quis  bonus  intereat, 
paucorumque  pcena,  vos  jam  omnes  salvi  esse  pos- 
sitis. 

Quae  quidem  ego,  neque  mea,  prudentia  neque 
humanis  consiliis  fretus,  polliceor  vobis,  Quirites ; 
sed  multis  et  non  dubiis  Deorum  immortalium  signi- 
ficationibus,  quibus  ego  ducibus  in  hanc  spem  sen- 
tentiamque  sum  ingressus  :  qui  jam  non  procul  (ut 
quondam  solebant)  ab  externo  hoste  atque  longin- 
quo,  sed  hic  praesentes  suo  numine  atque  auxilio 
sua  templa  atque  urbis  tecta,  defendunt :  quos  vos, 
Quirites,  precari,  venerari,  atque  implorare  debetis, 
ut,  quam  urbem  pulcherrimam,  florentissimam,  po- 
tentissimamque  esse  voluerunt,  hanc,  omnibus  hos- 
tium  copiis  terra  marique  superatis,  a  perditissimo- 
rum  civium  nefario  scelere  defendant. 

IN  L.  CATILINAM  III. 

Ad  Quiritcs. 

ARGUMENTUM. 

Patefacta  tota  conjuratione,  comprehensis  con- 
juratis,  et  convictis  in  senatu,  quem  ad  aedem  Con- 
cordiaeCiceroconsul  convocaverat,  prodit  eodem  ipso 
die  in  concionem,  et  populum  Romanum  ea  docet 
quae  acta  et  comperta  sint :  excitatque  omnes  ad  ce- 
lebrandam,  cum  uxoribus  et  liberis,  decretam  a  senatu 
supplicationem  :  deinde  declarat,  quanto  in  periculo 
Urbs  fuerit :  ac  tandem  conservatae  a  se  reipublicae 
memoriam  sempiternam  praesumit. 


IN  L.  CATILINAM  IIL 

I.  Remptjblicam,  Quirites,  vitamque  omnium 
vestrum,  bona,  fortunas,  conjuges,  liberosque  vestros, 
atque  hoc  domicilium  clarissimi  imperii,  fortunatissi- 
mam  pulcherrimamque  uibem,  hodierno  die,  Deorum 
immortalium  summo  erga  vos  amore,  laboribus,  con- 
siliis,  periculisque  meis,  ex  flamma  atque  ferro,  ac 
paene  ex  faucibus  fati  ereptam,  et  vobis  conservatam 
ac  restitutam,  videtis.  Et,  si  non  minus  nobis  ju- 
cundi  atque  illustres  sunt  ii  dies  quibus  conservamur, 
quam  illi  quibus  nascimur  (quod  saiutis  certa  lagti- 
tia  est,  nascendi  incerta  conditio,  et  quod  sine  sensu 
nascimur,  cum  voluptate  servamur) ;  profecto,  quo- 
niam  illum,  qui  hanc  urbem  condidit,  Romulum,  ad 
Deos  immortales  benevolentia  famaque  sustulimus, 
esse  apud  vos  posterosque  vestros  in  honore  debebit 
is,  qui  eamdem  hanc  urbem  conditam  amplificatam- 
que  servavit.  Nam  toti  urbi,  templis,  delubris,  tectis 
ac  moenibus,  subjectos  prope  jam  ignes  circumdatos- 
que  restinximus  :  iidemque  gladios  in  rempublicam 
destrictos  retudimus,  mucronesque  eorum  a  jugulis 
vestris  [dejecimus.]  Quae  quoniam  in  senatu  illus- 
trata,  patefacta,  comperta  sunt  per  me ;  vobis  jam 
exponam  breviter,  Quirites  ;  ut  et  quanta,  et  quam 
manifesta,  et  qua  ratione  investigata  et  comprehensa 
sint,  vos,  qui  ignoratis,  [ex  aetis]  scire  possitis. 

Principio,  ut  Catilina  paucis  ante  diebus  erupit  ex 
Urbe,  cum  sceleris  sui  socios,  hujusce  nefarii  belli 
acerrimos  duces,  Romae  reliquisset ;  semper  vigilavi 
et  providi,  Quirites,  quemadmodum,  in  tantis  et  tam 
absconditis  insidiis,  salvi  esse  possemus. 

II.  Nam  tum,  cum  ex  Urbe  Catiiinam  ejiciebam, 

(non  enim  jam  vereor  hujus  verbi  invidiam,  cum 
illa  magis  sit  timenda,  quod  vivus  exierit)  sed  tum, 
cum  illum  exterminari  volebam  ;  aut  reliquam  con- 
juratorum  manum  simul  exituram,  aut  eos,  qui  re- 
stitissent,  infirmos  sine  illo  ac  debiles,  fore,  putabam. 
Atque  ego,  ut  vidi,  quos  maximo  furore  et  scelere 
esse  inflammatos  sciebam,  eos  nobiscum  esse,  et 
Romae  remansisse ;  in  eo  omnes  dies  noctesque  con- 
sumsi,  ut,  quid  agerent,  quid  molirentur,  sentirem 
ac  viderem ;  ut,  quoniam  auribus  vestris,  propter 
incredibilem  magnitudinem  sceleris,  minorem  fidem 
faceret  oratio  mea,  rem  ita  comprehenderem,  ut  tum 
demum  animis  saluti  vestrae  provideretis,  cum  oculis 
maleficium  ipsum  videretis.  Itaque,  ut  comperi,  le- 
gatos  Allobrogum,  belli  Transalpini  et  tumultus 
Gallici  excitandi  causa,  a  P.  Lentulo  esse  sollicita- 
tos,  eosque  in  Gralliam  ad  suos  cives,  eodemque  iti- 
nere,  cum  literis  mandatisque,  ad  Catilinam,  esse 
missos,  comitemque  iis  adjunctum  Vulturcium,  at- 
que  huic  datas  esse  ad  Catilinam  literas ;  faculta- 
tem  mihi  oblatam  putavi,  ut  (quod  erat  difficilli- 
mum,  quodque  ego  semper  optabam  a  Diis  immor- 
talibus)  tota  res,  non  solum  a  me,  sed  etiam  a  senatu 
et  a  vobis,  manifesto  deprehenderetur. 

Itaque  hesterno  die  L.  Flaccum  et  C.  Pomtinum, 
praetores,  fortissimos  atque  amantissimos  reipublicaa 
viros,  ad  me  vocavi :  rem  omnem  exposui :  quid 
fieri  placeret,  ostendi.  Illi  autem,  (qui  omnia  de 
republica  prasclara  atque  egregia  sentirent)  sine  re- 
cusatione,  ac  sine  ulla  mora,,  negotium  susceperunt ; 
et,  cum  advesperasceret,  occulte  ad  pontem  Mul- 
vium  pervenerunt ;  atque  ibi  in  proximis  villis  ita 
bipartito  fuerunt,  ut  Tiberis  inter  eos  et  pons  inter- 
esset.  Eodem  autem  et  ipsi,  sine  cujusquam  suspi- 
cione,  multos  fortes  viros  eduxerunt ;  et  ego  ex  prae- 
fectura  Reatina  complures  delectos  adolescentes, 
quorum  opera  in  re  publica  assidue  utor,  praesidio 
cum  gladiis  miseram.   Interim  tertia  fere  vigilia  ex- 

acta,  cum  jam  pontem  Mulvium  magno  ccmitatu 
legati  Allobrogum  ingredi  inciperent,  unaque  Vul- 
turcius ;  fit  in  eos  impetus  :  educuntur  et  ab  illis 
gladii,  et  a  nostris.  Res  erat  pratoribus  nota  solis  : 
ignorabatur  a  caeteris. 

III.  Tum,  interventu  Pomtini  atque  Flacci,  pug- 
na,  quae  erat  commissa,  sedatur.  Literae,  quaecum- 
que  erant  in  eo  ccmitatu,  integris  signis,  praetori- 
bus  traduntur  :  ipsi,  comprehensi,  ad  me,  cum  jam 
■dilucesceret,  deducuntur.  Atque  horum  omnium 
scelemm  improbissimum  machinatorem,  Cimbrum 
Gabinium,  statim  ad  me,  nihildum  suspicantem, 
vocavi.  Deinde  item  arcessitur  P.  Statilius,  et  post 
eum  C.  Cethegus.  Tardissime  autem  Lentulus  venit, 
credo,  qucd,  literis  dandis,  praeter  consuetudinem, 
pioxima  nccte  vigiKirat. 

Cum  vero  summis  ac  clarissimis  hujus  civitatis 
viris,  qui,  audita  re,  frequentes  ad  me  mane  conve- 
nerant,  literas  a  me  prius  aperiri,  quam  ad  senatum 
deferri,  placeret ;  ne,  si  nihil  esset  inventum,  temere 
a  me  tantus  tumultus  injectus  civitati  videretur ; 
negavi  me  esse  facturum,  ut,  de  periculo  publico, 
non  ad  consilium  publicum  rem  integram  deferrem. 
Etenim,  Quirites,  si  ea,  quae  erant  ad  me  delata, 
reperta  non  essent ;  tamen  ego  non  arbitrabar,  in 
tantis  reipublicae  periculis,  mihi  esse  nimiam  dili- 
gentiam  pertimescendam.  Senatum  frequentem  cele- 
riter,  ut  vidistis,  coegi.  Atque  interea  statim,  admo- 
nitu  Allobrogum,  C.  Sulpicium,  prsetorem,  fortem 
virum,  misi,  qui,  ex  aedibus  Cethegi,  si  quid  telorum 
esset,  efferret :  ex  quibus  ille  maximum  sicarum 
numerum  et  gladiorum  extulit. 

IV.  Introduxi  Vulturcium  sine  Gallis :  fidem  ei 
publicam,  jussu  senatus,  dedi :  hortatus  sum,  ut  ea, 
quae  sciret,  sine  timore  indicaret.  Tum  ille,  cum  vix 
se  ex  magno  timore  recreasset,  dixit,  a  P.  Lentulo 
se  habere  ad  Catilinam  mandata  et  iiteras,  ut  seivo- 
rum  praesidio  uteretur,  et  ad  Urbem  quamprimum 

cum  exercitu  accederet:  id  autem  eo  consilio,  ut, 
cum  Urbem  omnibus  ex  partibus,  quemadmodum 
descriptum  distributumque  erat,  incendissent,  cae- 
demque  infinitam  civium  fecissent ;  praesto  esset  ille, 
qui  et  fugientes  exciperet,  et  se  cum  his  urbanis 
ilucibus  conjungeret.  Introducti  autem  Galli,  jusju- 
randum  sibi  et  literas  a  P.  Lentulo,  Cethego,  Sta- 
tilio,  ad  suam  gentem  datas  esse  dixerunt;  atque 
ita  sibi  ab  his  et  a  L.  Cassio  esse  praescriptum,  ut 
equitatum  in  Italiam  quamprimum  mitterent ;  pe- 
destres  sibi  copias  non  defuturas :  Lentulum  autem 
sibi  confirmasse  ex  fatis  Sibyllinis  aruspicumque 
responsis,  se  esse  tertium  illum  Cornelium,  ad  quem 
regnum  hujus  urbis  atque  imperium  pervenire  esset 
necesse :  Cinnam  ante  se  et  Sullam  fuisse :  eum- 
demque  dixisse,  fatalem  hunc  esse  annum  ad  inter- 
itum  hujus  urbis  atque  imperii,  qui  esset  decimus 
annus  post  virginum  absolutionem,  post  Capitolii 
autem  incensionem  vicesimus.  Hanc  autem  Cethego 
cum  caeteris  controversiam  fuisse  dixerunt,  quod 
Lentulo  et  aliis,  caedem  Saturnalibus  fieri,  atque 
urbem  incendi,  placeret ;  Cethego  nimium  id  lon- 
gum  videri. 

V.  Ac,  ne  longum  sit,  Quirites,  tabellas  proferri 
jussimus,  quae  a  quoque  dicebantur  datae.  Primum 
ostendimus  Cethego  signum :  cognovit.  Nos  linum 
incidimus :  legimus.  Erat  scriptum  ipsius  manu 
Allobrogum  senatui  et  populo,  sese,  quae  eorum  le- 
gatis  confirmasset,  esse  facturum  :  orare,  ut  item 
illi  facerent,  quae  sibi  legati  eorum  recepissent.  Tum 
Cethegus,  qui  paulo  ante  aliquid  de  gladiis  ac  sicis, 
quas  apud  ipsum  erant  deprehensae,  respondisset, 
dixissetque,  se  semper  bonorum  ferramentorum  stu- 
diosum  fuisse,  recitatis  literis  debilitatus  atque  ab- 
jectus,  conscientia  convictus,  repente  conticuit. 

Introductus  Statilius  cognovit  signum  et  ma- 
num  suam.  Recitatae  sunt  tabellee  in  eamdem  fere 
sententiam :  confessus  est. 

Tum  ostendi  tabellas  Lentulo ;  et  quaesivi,  co- 
gnosceretne  signum.  Annuit.  Est  vero,  inquam, 
signum  notum,  imago  avi  tui,  clarissimi  viri,  qui 
amavit  unice  patriam  et  cives  suos  ;  quae  quidem 
te  a  tanto  scelere,  etiam  muta,  revocare  debuit.  Le- 
guntur  eadem  ratione  ad  senatum  Allobrogum  po- 
pulumque  literae :  si  quid  de  his  rebus  dicere  vellet, 
feci  potestatem.  Atque  ille  primo  quidem  negavit : 
post  autem  aliquanto,  toto  jam  indicio  exposito  at- 
que  edito,  surrexit :  quaesivit  a  Gallis,  quid  sibi 
esset  cum  iis  :  quamobrem  domum  suam  venissent ; 
itemque  a  Vulturcio.  Qui  cum  illi  breviter  constan- 
terque  respondissent,  per  quem  ad  eum,  quotiesque, 
venissent,  quaesissentque  ab  eo,  nihilne  secum  esset 
de  fatis  Sibyllinis  locutus  ;  tum  ille  subito,  scelere 
demens,  quanta  conscientiae  vis  esset,  ostendit.  Nam, 
cum  id  posset  inficiari,  repente,  praeter  opinionem 
omnium,  confessus  est :  ita  eum,  non  modo  inge- 
nium  illud,  et  dicendi  exercitatio,  qua  semper  valuit, 
sed  etiam,  propter  vim  sceleris  manifesti  atque  de- 
prehensi,  impudentia,  qua  superabat  omnes,  impro- 
bitasque,  defecit. 

Vulturcius  vero  subito  proferri  literas  atque  ape- 
riri  jussit,  quas  sibi  a  Lentulo  ad  Catilinam  datas 
esse  dicebat.  Atque  ibi  vehementissime  perturbatus 
Lentulus,  tamen  et  signum  suum  et  manum  cogno- 
vit.  Erant  autem  scriptae  sine  nomine,  sed  ita : 
"  Qui  sim,  ex  eo  quem  ad  te  misi,  cognosces.  Cura, 
ut  vir  sis ;  et,  quem  in  locum  sis  progressus,  cogita  ; 
et  vide,  quid  jam  tibi  sit  necesse.  Cura,  ut  omnium 
tibi  auxilia  adjungas,  etiam  infimorum."  Gabinius 
deinde  introductus,  cum  primo  impudenter  respon- 
dere  ccepisset,  ad  extremum  nihil,  ex  iis  quae  Galli 
insimulabant,  negavit.  Ac  mihi  quidem,  Quirites, 
cum  illa  certissima  sunt  visa  argumenta  atque  in- 
dicia  sceleris,  tabellae,  signa,  manus,  denique  unius- 
cujusque  confessio,  tum  multo  illa  certiora,  color, 
oculi,  vultus,  taciturnitas.  Sic  enim  obstupuerant, 

sic  terram  intuebaiitur,  sic  furtim  nonnunquam  inter 
se  adspiciebant,  ut  non  jam  ab  aliis  indicari,  sed 
indicare  se  ipsi,  viderentur. 

VI.  Indiciis  expositis  atque  editis,  Quirites,  sena- 
tum  consului,  de  summa  republica  quid  fieri  placeret. 
Dictae  sunt  a  principibus  acerrimce  ac  fortissimas 
sententiffl,  quas  senatus  sine  ulla  varietate  est  conse- 
cutus.  Et,  quoniam  nondum  est  perscriptum  senatiis- 
consultum,  ex  memoria  vobis,  Quirites,  quid  senatus 
censuerit,  exponam.  Primum  mihi  gratiae  verbis 
amplissimis  aguntur,  quod  virtute,  consilio,  provi- 
dentia  mea,  respublica  periculis  sit  maximis  libe- 
rata :  deinde  L.  Flaccus  et  C.  Pomtinus,  praetores, 
quod  eorum  opera  forti  fidelique  usus  essem,  merito 
ac  jure  laudantur :  atque  etiam  viro  forti,  collegae 
meo,  laus  impertitur,  quod  eos,  qui  hujus  conjura- 
tionis  participes  fuissent,  a  suis  et  reipublicae  consiliis 
removisset.  Atque  ita  censuerunt,  ut  P.  Lentulus, 
cum  se  praetura  abdicasset,  tum  in  custodiam  trade- 
retur ;  itemque  uti  C.  Cethegus,  L.  Statilius,  P 
Gabinius,  qui  omnes  praasentes  erant,  in  custodiam 
traderentur  :  atque  idem  hoc  decretum  est  in  L. 
Cassium,  qui  sibi  procurationem  incendendas  Urbis 
depoposcerat ;  in  M.  Caaparium,  cui,  ad  sollicitan-. 
dos  pastores,  Apuliam  esse  attributam,  erat  indica- 
tum ;  in  P.  Furium,  qui  est  ex  his  colonis,  quos 
Fesulas  L.  Sulla  deduxit;  in  Q.  Manlium  Chilo- 
nem,  qui,  una  cum  hoc  Furio,  semper  erat  in  hac 
Allobrogum  sollicitatione  versatus ;  in  P.  Umbre- 
num,  libertinum  hominem,  a  quo  primum  Gallos 
ad  Gabinium  perductos  esse  constabat.  Atque  ea 
lenitate  senatus  est  usus,  Quirites,  ut,  ex  tanta  con- 
juratione,  tantaque  vi  ac  multitudine  domesticorum 
hostium,  novem  hominum  perditissimorum  poena 
republica  conservata,  reliquorum  mentes  sanari  posse 
arbitraretur. 

Atque  etiam  supplicatio   Diis  immortalibus,  pro 
singulari  eorum   merito,  meo  nomine  decreta  est,. 

Quirites ;  quod  mihi  primum,  post  hanc  urbem  con- 
ditam,  togato  contigit :  et  his  decreta  verbis  est, 
"  Quod  Urbem  incendiis,  caede  cives,  Italiam  bello 
liberassem."  Quae  supplicatioJfci  cum  cseteris  confe- 
ratur,  Quirites,  hoc  intersit,  quod  caeterse  bene  gesta, 
haec  una,  conservata  republica,  constituta  est. 

Atque  illud,  quod  faciendum  primum  fuit,  fac- 
tum  atque  transactum  est.  Nam  P.  Lentulus,  quam- 
quam,  (patefactus  indiciis  et  confessionibus  suis) 
judicio  senatus,  non  modo  prastoris  jus,  verumetiam 
civis,  amiserat,  tamen  magistratu  se  abdicavit ;  ut, 
quae  religio  C.  Mario,  clarissimo  viro,  non  fuerat, 
quominus  C.  Glauciam,  de  quo  nihil  nominatim  erat 
decretum,  praetorem  occideret,  ea  nos  religione,  in 
privato  P.  Lentulo  puniendo,  liberaremur. 

VII.  Nunc,  quoniam,  Quirites,  sceleratissimi  pe- 
riculosissimique  belli  nefarios  duces  captos  jam  et 
comprehensos  tenetis,  existimare  debetis,  omnes  Ca-. 
tilinae  copias,  omnes  spes  atque  opes,  his  depulsis 
Urbis  periculis,  concidisse.  Quem  quidem  ego  cum 
ex  Urbe  pellebam,  hoc  providebam  animo,  Quirites, 
remoto  Catilina,  nec  mihi  esse  P.  Lentuli  somnum, 
nec  L.  Cassii  adipem,  nec  Cethegi  furiosam  temeri- 
tatem  pertimescendam.  Ille  erat  unus  timendus  ex 
his  omnibus,  sed  tamdiu,  dum  moenibus  Urbis  con- 
tinebatur.  Omnia  norat,  omnium  aditus  tenebat : 
appellare,  tentare,  sollicitare  poterat,  audebat.  Erat 
ei  consilium  ad  facinus  aptum  ;  consilio  autem  ne- 
que  lingua  neque  manus  deerat.  Jam,  ad  certas  res 
conficiendas,  certos  homines  delectos  ac  descriptos 
habebat.  NeqUe  vero,  cum  aliquid  mandaverat,  con- 
fectum  putabat :  nihil  erat,  quod  non  ipse  obiret, 
occurreret,  vigilaret,  laboraret :  frigus,  sitim,  famem, 
ferre  poterat. 

Hunc  ego,  hominem  tam  acrem,  tam  paratum, 
tam  audacem,  tam  callidum,  tam  in  scelere  vigilan- 
tem,  tam  in  perditis  rebus  diligentem,  nisi  ex  do- 
mesticis  insidiis  in  castrense  latrocinium  compulis- 

{Orat.)  vol.  n.  2  h 

sem,  (dicam  id,  quod  sentio,  Quirites)  non  facile 
hanc  tantam  molem  mali  a  cervicibus  vestris  depu- 
lissem.  Non  ille  nobis  Saturnalia  constituisset,  ne- 
que,  tanto  ante,  exitii  et  fati  diem  reipublicas  denun- 
tiasset ;  neque  commisisset,  ut  signum,  ut  literae  suae 
testes  denique  manifesti  sceleris  deprehenderentur  : 
quae  nunc,  illo  absente,  sic  gesta  sunt,  ut  nullum  in 
privata  domo  furtum  unquam  sit  tam  palam  inven- 
tum,  quam  haec  tanta  in  republica,  conjuratio  mani- 
festo  inventa  atque  deprehensa  est.  Quod  si  Catilina 
in  Urbe  ad  hanc  diem  remansisset ;  quamquam, 
quoad  fuit,  omnibus  ejus  consiliis  occurri  atque  ob- 
stiti,  tamen  (ut  levissime  dicam)  dimicandum  nobis 
cum  illo  fuisset ;  neque  nos  unquam,  dum  ille  in 
Urbe  hostis  fuisset,  tantis  periculis  rempublicam, 
tanta  pace,  tanto  otio,  tanto  silentio,  liberassemus. 

VIII.  Quamquam  haec  omnia,  Quirites,  ita  sunt 
a  me  administrata,  ut  Deorum  immortalium  nutu 
atque  consilio  et  gesta  et  provisa  esse  videantur. 
Idque  cum  conjectura  consequi  possumus,  (quod 
vix  videtur  humani  consilii  tantarum  rerum  guber- 
natio  esse  potuisse) ;  tum  vero  ita  prassentes  his 
temporibus  opem  et  auxilium  nobis  tulerunt,  ut  eos 
paene  oculis  videre  possemus.  Nam,  ut  illa  omit- 
tam,  visas  nocturno  tempore  ab  Occidente  faces 
ardoremque  coeli,  ut  fulminum  jactus,  ut  terrae  mo« 
tus,  ut  caetera,  quae  tam  multa,  nobis  consulibus, 
facta  sunt,  ut  haec,  quae  nunc  fiunt,  canere  Dii  im- 
mortales  viderentur  ;  hoc  certe,  Quirites,  quod  sum 
dicturus,  neque  praetermittendum  neque  relinquen- 
dum  est. 

Nam  profecto  memoria  tenetis,  Cotta  et  Torquato 
consulibus,  complures  in  Capitolio  res  de  ccelo  esse 
percussas,  cum  et  simulacra  Deorum  immortalium 
depulsa  sunt,  et  statuae  veterum  hominum  dejectae, 
et  legum  aera  liquefacta.  Tactus  est  etiam  ille,  qui 
hanc  urbem  condidit,  Romulus;  quem  inauratum 
in   Capitolio    parvum    atque    lactentem,  uberibus 

lupinis  inhiantem,  fuisse  meministis.  Quo  quidem 
tempore,  cum  aruspices  ex  tota  Etruria.  convenissent, 
caedes  atque  incendia,  et  legum  interitum,  et  bellum 
civile  ac  domesticum,  et  totius  urbis  atque  imperii 
occasum  appropinquare  dixerunt,  nisi  Dii  immor- 
tales,  omni  ratione  placati,  suo  numine  prope  fata 
ipsa  flexissent. 

Itaque,  illorum  responsis,  tunc  et  ludi  decem  per 
dies  facti  sunt ;  neque  res  ulla,  quae  ad  placandum 
Deos  pertineret,  praetermissa  est :  iidemque  jusse- 
runt,  simulacrum  Jovis  facere  majus,  et  in  excelso 
collocare,  et,  contra  atque  ante  fuerat,  ad  Orientem 
convertere  :  ac  se  sperare  dixerunt,  si  illud  signum, 
quod  videtis,  solis  ortum,  et  forum,  curiamque  con- 
spiceret,  fore,  ut  ea  consilia,  quae  clam  essent  inita 
contra  salutern  Urbis  atque  imperii,  illustrarentur, 
ut  a  senatu  populoque  Romano  perspici  possent. 
Atque  illud  ita  collocandum  consules  illi  locaverunt : 
sed  tanta  fuit  operis  tarditas,  ut,  neque  a  superiori- 
bus  consulibus,  neque  a  nobis  ante  hodiernum  diem, 
collocaretur. 

IX.  Hic  quis  potest  esse,  Quirites,  tam  aversus  a 
vero,  tam  praeceps,  tam  mente  captus,  qui  neget, 
haec  omnia,  quae  videmus,  praecipueque  hanc  urbem, 
Deorum  immortalium  nutu  atque  potestate  adminis- 
trari  ?  Etenim,  cum  esset  ita  responsum,  caedes, 
incendia,  interitumque  reipublicae  comparari,  [et  ea 
per  cives,]  quae  tum  propter  magnitudinem  scele- 
rum  nonnullis  incredibilia  videbantur ;  ea  non  modo 
cogitata  a  nefariis  civibus,  verum  etiam  suscepta, 
esse  sensistis.  Illud  vero  nonne  ita  praesens  est,  ut 
nutu  Jovis  Optimi  Maximi  factum  esse  videatur,  ut, 
cum,  hodierno  die  mane,  per  forum  meo  jussu  et 
conjurati,  et  eorum  indices,  in  aedem  Concordiae  du- 
cerentur,  eo  ipso  tempore  signum  statueretur  ?  quo 
collocato,  atque  ad  vos  senatumque  converso,  omnia 
et  senatus,  et  vos,  quae  erant  contra  salutem  omnium 
cogitata,  illustrata  et  patefacta  vidistis. 

Quo  etiam  majore  sutit  isti  odio  supplicioque 
digni,  qui  non  solum  vestris  domiciliis  atque  tectis, 
sed  etiam  Deorum  templis  atque  delubris,  sunt  fu- 
nestos  ac  nefarios  ignes  inferre  conati :  quibus  ego 
si  me  restitisse  dicam,  nimium  mihi  sumam,  et  non 
sim  ferendus :  ille,  ille  Jupiter  restitit :  ille  Capito- 
lium,  ille  haec  templa,  ille  hanc  urbem,  ille  vos  om- 
nes  salvos  esse  voluit.  Diis  ego  immortalibus  duci- 
bus  hanc  mentem,  Quirites,  voluntatemque  suscepi, 
atque  ad  haec  tanta  indicia  perveni.  Jam  vero  illa 
Allobrogum  sollicitatio,  sic  a  Lentulo  caeterisque 
domesticis  hostibus,  tanta  res,  tam  dementer  credita 
et  ignotis  et  barbaris,  commissaeque  literae  nunquam 
essent  profecto,  nisi  a  Diis  immortalibus  huic  tantae 
audaciae  consilium  esset  ereptum.  Quid  vero  ?  ut 
homines  Galli,  ex  civitate  male  pacata,  (quas  gens 
una  restat,  quae  populo  Romano  bellum  facere  et 
posse  et  non  nolle  videatur)  spem  imperii  et  rerum 
amplissimarum  ultro  sibi  a  patriciis  hominibus  ob« 
latam  negligerent,  vestramque  salutem  suis  opibus 
anteponerent ;  id  non  divinitus  factum  esse  putatis  ? 
praesertim  qui  nos,  non  pugnando,  sed  tacendo,  su- 
perare  potuerunt  ? 

X.  Quamobrem,  Quirites,  quoniam  ad  omnia 
pulvinaria  supplicatio  decreta  est,  celebratote  illos 
(Jies  cum  conjugibus  ac  liberis  vestris.  Nam  multi 
saepe  honores  Diis  immortalibus  justi  habiti  sunt  ac 
debiti,  sed  profecto  justiores  nunquam.  Erepti  enim 
ex  crudelissimo  ac  miserrimo  interitu,  et  erepti  sine 
caede,  sine  sanguine,  sine  exercitu,  sine  dimicatione, 
togati,  me  uno  togato  duce  et  imperatore,  vicistis. 
Etenim  recordamini,  Quirites,  omnes  civiles  dissen- 
siones,  neque  solum  eas  quas  audistis,  sed  et  has 
quas  vosmet  ipsi  meministis  et  vidistis.  L.  Sulla  P. 
Sulpicium  oppressit ;  ex  urbe  ejecit  C.  Marium, 
custodem  hujus  urbis  ;  multosque  fortes  viros  partim 
ejecit  ex  civitate,  partim  interemit.  Cn.  Octavius, 
consul,  armis  ex  Urbe  collegam  suum  expulit :  om- 

nis  hic  locus  acervis  corporum  et  civium  sanguine 
redundavit.  Superavit  postea  Cinna  cum  Mario. 
Tum  vero,  clarissimis  viris  interfectis,  lumina  civi- 
tatis  exstincta  sunt.  Ultus  est  hujus  victoriae  crude- 
litatem  postea  Sulla ;  nec  dici  quidem  opus  est, 
quanta  deminutione  civium,  et  quanta  calamitate 
reipublicae.  Dissensit  M.  Lepidus  a  clarissimo  et 
fortissimo  viro,  Q.  Catulo :  attulit  non  tam  ipsius 
interitus  reipublicae  luctum,  quam  cssterorum. 

Atque  illae  dissensiones  erant  hujusmodi,  Quirites, 
quae  non  ad  delendam,  sed  ad  commutandam,  rem- 
publicam  pertinerent.  Non  illi  nullam  esse  rempu- 
blicam,  sed,  in  ea  quae  esset,  se  esse  principes  ;  ne- 
que  hanc  urbem  conflagrare,  sed  se  in  hac  urbe 
norere,  voluerunt.  Atque  illas  tamen  omnes  dissen- 
siones,  quarum  nulla  exitium  reipublicae  quaesivit, 
ejusmodi  fuerunt,  ut,  non  reconciliatione  concordiae, 
sed  internecione  civium,  dijudicatae  sint.  In  hoc  au- 
tem  uno  post  hominum  memoriam  maximo  crude- 
lissimoque  bello,  quale  bellum  nulla  unquam  bar- 
baria  cum  sua  gente  gessit,  (quo  in  bello  lex  haec 
fuit  a  Lentulo,  Catilina,  Cassio,  Cethego  constituta, 
ut  omnes,  qui  salva  urbe  salvi  esse  possent,  in  hos- 
tiuin  numero  ducerentur)  ita  me  gessi,  Quirites,  ut 
omnes  salvi  conservaremini :  et,  cum  hostes  vestri 
tantum  civium  superfuturum  putassent,  quantum 
infinitae  caedi  restitisset,  tantum  autem  urbis,  quan- 
tum  flamma  obire  non  potuisset ;  et  urbem  et  cives 
integros  incolumesque  servavi. 

XI.  Quibus  pro  tantis  rebus,  Quirites,  nullum 
ego  a  vobis  praemium  virtutis,  nullum  insigne  ho- 
noris,  nullum  monimentum  laudis  postulo,  praeter- 
quam  hujus  diei  memoriam  sempiternam.  In  animis 
ego  vestris  omnes  triumphos  meos,  omnia  ornamenta 
honoris,  monimenta  gloriae,  laudis  insignia,  condi  et 
collocari  volo.  Nihil  me  mutum  potest  delectare, 
nihil  tacitum,  nihil  denique  hujusmodi,  quod  etiam 
minus  digni  assequi  possint.  Memoria  vestra,  Qui- 

rites,  nostras  res  alentur,  sermonibus  crescent,  litera. 
rum  monimentis  inveterascent  et  corroborabuntur : 
eamdemque  diem  intelligo,  quam  spero  aeternam 
fcre,  et  ad  salutem  Urbis,  et  ad  memoriam  consula- 
tus  mei  [propagatam :]  unoque  tempore  in  hac  re- 
publica  duos  cives  exstitisse,  quorum  alter  fines  ves- 
tri  imperii,  non  terrae,  sed  cceli,  regionibus  termina- 
ret;  alter  ejusdem  imperii  domicilium  sedemque  ser- 
varet. 

XII.  Sed,  quoniam  earum  rerum,  quas  ego  gessi, 
non  est  eadem  fortuna  atque  conditio,  quae  illorum 
qui  externa  bella  gesserunt ;  quod  mihi  cum  his  vi- 
vendum  sit,  quos  vici  ac  subegi;  isti  hostes  aut  in- 
terfectos  aut  oppressos  reliquerint;  vestrum  est, 
Quirites,  si  caeteris  sua  facta  prosunt,  mihi  mea  ne 
quando  obsint,  providere.  Mentes  enim  hominum 
audacissimorum  sceleratae  ac  nefariae  ne  vobis  nocere 
possent,  ego  providi :  ne  mihi  noceant,  vestrum  est, 
providere.  Quamquam,  Quirites,  milii  quidem  ipsi 
nihil  jam  ab  istis  noceri  potest :  magnum  enim  est 
in  bonis  praesidium,  quod  mihi  in  perpetuum  com- 
paratum  est ;  magna  est  in  republica  dignitas,  quae 
me  semper  tacita  defendet :  magna  vis  est  conscien- 
tiae,  quam  qui  negligent,  cum  me  violare  volent,  se 
ipsi  indicabunt. 

Est  etiam  in  nobis  is  animus,  Quirites,  ut  non 
modo  nullius  audaciae  cedamus,  sed  etiam  omnes 
improbos  ultro  semper  lacessamus.  Quod  si  omnis 
impetus  domesticorum  hostium,  depulsus  a  vobis,  se 
in  me  unum  converterit;  vobis  erit  providendum, 
Quirites,  qua  conditione  posthac  eos  esse  velitis,  qui 
se,  pro  salute  vestra,  obtulerint  invidiae  periculisque 
omnibus.  Mihi  quidem  ipsi,  quid  est,  quod  jam  ad 
vitae  fructum  possit  acquiri,  praesertim  cum  neque  in 
honore  vestro,  neque  in  gloria  virtutis,  quidquam 
videam  altius,  quo  quidem  mihi  libeat  adscendere  ? 
Illud  perficiam  profecto,  Quirites,  ut  ea,  quae  gessi 
in  consulatu,  privatus  tuear  atque  omem ;  ut,  si  qua 

est  invidia  in  conservanda  republica  suscepta,  laedat 
invidos,  mihi  valeat  ad  gioriam.  Denique  ita  me  in 
republica  tractab^,  ut  meminerim  semper  quae  ges- 
serim,  curemque,  ut  ea  virtute,  non  casu,  gesta  esse 
videantur. 

Vos,  Quirites,  quoniam  jam  nox  est,  veneramini 
illum  Jovem,  custodem  hujus  urbis  ac  vestrum ;  at- 
que  in  vestra  tecta  discedite :  et  ea,  quamquam  jam 
periculum  est  depulsum,  tamen,  sequeacpriori  nocte, 
custodiis  vigiliisque  defendite.  Id  ne  vobis  diutius 
faciendum  sit,  atque  ut  in  perpetua  pace  esse  possi- 
tis,  providebo,  Quirites. 

Cum  Cicero  audisset,  opifices,  aliosque  e  fasce  popu- 
li,  a  conjuratorum  amicis  et  clientibus  sollicitari  ad 
eos  per  vim  e  carcere  liberandos ;  dispositis  undique 
praesidiis,  Nonis  Decembribus  senatum  in  curiam 
convocavit,  retulitque,  quid  de  iis  fieri  placeret,  qui 
in  carcerem  conjecti  erant.  Silanus,  consul  designa- 
tus,  prior  rogatus  sententiam,  morte  eos  multandos 
censuit.  Caesar  autem,  excepta,  morte,  alias  poenarum 
acerbitates  amplexus  est.  Cicero  in  utramque  sen- 
tentiam  ita  disseruit,  ut  ad  Silani  severiorem  potius 
inclinaret.  Itaque  totum  hujus  orationis  argumentum 
in  duabus  illis  sententiis  excutiendis  versatur. 

I.  Video,  patres  conscripti,  in  me  omnium  ves- 
trum  ora  atque  oculos  esse  conversos :  video,  vos, 
non  solum  de  vestro  ac  reipublicae,  verum  etiam  (si  id 
depulsum  sit)  de  meo,  periculo  esse  sollicitos.  Est 
mihi  jucunda  in  malis,  et  grata  in  dolore,  vestra  erga 
me  voluntas  :  sed  eam  (per  Deos  immortales,  quasso) 
deponite ;  atque,  obliti  salutis  meae,  de  vobis  ac  de 
liberis  vestris  cogitate.  Mihi  quidem  si  haec  conditio 
consulatus  data  est,  ut  omnes  acerbitates,  omnes  do- 
lores  cruciatusque,  perferrem ;  feram  non  solum  for- 
titer,  sed  etiam  libenter,  dummodo,  meis  laboribus, 
vobis  populoque  Romano  dignitas  salusque  pariatur. 

Ego  sum  ille  consul,  patres  conscripti,  cui  non  fo- 
rum,  in  quo  omnis  aequitas  continetur ;  non  Campus, 
consularibus  auspiciis  consecratus ;  non  curia,  sum- 
mum  auxilium  omnium  gentium ;  non  domus,  com- 
mune  perfugium ;  non  lectus,  ad  quietem  datus ;  non 
denique  haec  sedes  honoris,  unquam  vacua  mortis 
periculo  atque  insidiis  fuit.  Ego  multa  tacui ;  multa 
pertuli ;  multa  concessi ;  multa  meo  quodam  dolore, 
in  vestro  timore,  sanavi. 

Nunc,  si  hunc  exitum  consulatus  mei  Dii  immor- 
tales  esse  voluerunt,  ut  vos,  patres  conscripti,  popu- 
lumque  Romanum,  ex  caede  misera,  conjuges  libe- 
rosque  vestros,  virginesque  Vestales,  ex  acerbissima 
vexatione;  templa  atque  delubra,  hanc  pulcherri- 
mam  patriam  omnium  nostrum,  ex  fcedissima  flam- 
ma ;  totam  Italiam  ex  bello  et  vastitate,  eriperem ; 
quaecumque  mihi  uni  proponetur  fortuna,  subeatur, 
Etenim,  si  P.  Lentulus  suum  nomen,  inductus  a  va- 
tibus,  fatale  ad  perniciem  reipublicee  fore  putavit ; 

cur  ego  non  laeter,  meum  consulaturn  ad  salutem  rei- 
publicae  prope  fatalem  exstitisse  ? 

II.  Quare,  patres  conscripti,  consulite  vobis ;  pro- 
spicite  patriae ;  conservate  vos,  conjuges,  liberos,  for- 
tunasque  vestras ;  populi  Romani  nomen  salutemque 
defendite  :  mihi  parcere,  ac  de  me  cogitare,  desinite. 
Nam  primum  debeo  sperare,  omnes  Deos,  qui  huic 
urbi  praesident,  pro  eo  mihi,  ac  mereor,  relaturos 
gratiam  esse.  Deinde,  si  quid  obtigerit,  aequo  animo 
paratoque  moriar.  Neque  enim  turpis  mors  forti  viro 
potest  accidere,  neque  immatura  consulari,  nec  mi- 
sera  sapienti.  Nec  tamen  ego  sum  ille  ferreus,  qui 
fratris  carissimi  atque  amantissimi  praesentis  mcerore 
non  movear,  horumque  omnium  lacrymis,  a  quibus 
me  circumsessum  videtis :  neque  meam  mentem  non 
domum  saepe  revocat  exanimata  uxor,  abjecta  metu 
filia,  et  parvulus  filius,  quem  mihi  videtur  amplecti 
respublica,  tamquam  obsidem  consulatus  mei ;  neque 
ille,  qui,  exspectans  hujus  exitum  diei,  adstat  in 
conspectu  meo  gener.  Moveor  his  rebus  omnibus, 
sed  in  eam  partem,  ut  salvi  sint  vobiscum  omnes, 
etiam  si  vis  aliqua  me  oppresserit,  potius  quam  et 
illi  et  nos  una  reipublicae  peste  pereamus. 

Quare,  patres  conscripti,  incumbite  ad  reipublicaa 
salutem  :  circumspicite  omnes  procellas,  quae  impen- 
dent,  nisi  providetis.  Non  Ti.  Gracchus,  qui  iterum 
tribunus  plebis  fieri  voluit ;  non  C.  Gracchus,  qui 
agrarios  concitare  conatus  est;  non  L.  Saturninus, 
qui  C.  Memmium  occidit,  in  discrimen  aliquod,  at- 
que  in  vestrae  severitatis  judicium,  adducitur.  Tenen- 
tur  ii,  qui,  ad  Urbisincendium,  ad  vestram  omnium 
caedem,  ad  Catilinam  accipiendum,  Romae  restite- 
runt.  Tenentur  literae,  signa,  manus,  denique  unius- 
cujusque  confessio:  s^llicitantur  Allobroges ;  servi- 
tia  excitantur :  Catilina  arcessitur :  id  est  initum 
consilium,  ut,  interfectis  omnibus,  nemo,  ne  ad  de- 
plorandum  quidem  reipublicae  nomen,  atque  ad  la- 
mentandam  tanti  imperii  calamitatem,  relinquatur. 

III.  Hsec  omnia  indices  detulerunt,  rei  confessi 
sunt ;  vos  multis  jam  judiciis  judicastis :  primum, 
quod  mihigratias  egistis  singularibus  verbis  ;  et,  mea 
virtute  atque  diligentia,  perditorum  hominum  pate- 
factam  esse  conjurationem  decrevistis ;  deinde,  quod 
P.  Lentulum,  ut  se  abdicaret  prastura,  coegistis  ;  tum 
quod  eum,  et  caeteros,  de  quibus  judicastis,  in  custo- 
diam  dandos  censuistis ;  maximeque,  quod  meo  no- 
mine  supplicationem  decrevistis ;  qui  honos  togato 
habitus  ante  me  est  nemini :  postremo,  hesterno  die 
praamia  legatis  Allobrogum,  Titoque  Vulturcio,  de- 
distis  amplissima.  Quae  sunt  omnia  ejusmodi,  ut  ii, 
qui  in  custodiam  nominatim  dati  sunt,  sine  ulla,  du- 
bitatione  a  vobis  damnati  esse  videantur. 

Sed  ego  institui  referre  ad  vos,  patres  conscripti, 
tamquam  integrum,  et  de  facto,  quid  judicetis,  et 
de  pcena,  quid  censeatis.  Illa  praedicam,  quae  sunt 
consulis. 

Ego  magnum  in  republica  versari  furorem,  et 
nova  quaedam  misceri  et  concitari  mala,  jampridem 
videbam :  sed  hanc  tantam,  tam  exitiosam  haberi 
conjurationem  a  civibus,  nunquam  putavi.  Nunc, 
quidquid  est,  quocumque  vestrae  mentes  inclinant 
atque  sententiae,  statuendum  vobis  ante  noctem  est. 
Quantum  facinus  ad  vos  delatum  sit,  videtis.  Huic 
si  paucos  putatis  affines  esse,  vehementer  erratis. 
Latius  opinione  disseminatum  est  hoc  malum :  ma- 
navit,  non  solum  per  Italiam,  verum  etiam  transcen- 
dit  Alpes ;  et,  obscure  serpens,  multas  jam  provin- 
cias  occupavit.  Id  opprimi  sustentando  ac  prolatando 
nullo  pacto  potest.  Quacumque  ratione  placet,  cele- 
riter  vobis  vindicandum  est. 

IV.  Video  duas  adhuc  esse  sententias ;  unam  D. 
Silani,  qui  censet,  eos,  qui  haec  delere  conati  sunt, 
morte  esse  multandos :  alteram  C.  Caesaris,  qui  mor- 
tis  pcenam  removet,  caeterorum  suppliciorum  omnes 
acerbitates  amplectitur.  Uterque,  et  pro  sua.  digni- 
tate  et  pro  rerum  magnitudine,  in  summa  severitate. 

versatur.  Alter  eos,  qui  nos  omnes,  qui  populum 
Romanum,  vita  privare  conati  sunt,  qui  delere  im- 
perium,  qui  populi  Romani  nomen  exstinguere, 
punctum  temporis  frui  vita,  et  hoc  communi  spiritu, 
non  putat  oportere ;  atque  hoc  genus  pcenae  saepe  in 
improbos  cives  in  hac  republica  esse  usurpatum  re- 
cordatur.  Alter  intelligit,  mortem  a  Diis  immortali- 
bus  non  esse  supplicii  causa  constitutam,  sed  aut  ne- 
cessitatem  naturae,  aut  laborum  ac  miseriarum  quie- 
tem  esse.  Itaque  eam  sapientes  nunquam  inviti,  for- 
tes  etiam  seepe  libenter,  oppetiverunt.  Vincula  vero, 
et  ea  sempiterna,  certe  ad  singularem  poenam  nefarii 
sceleris  inventa  sunt.  Municipiis  dispertiri  jubet. 
Habere  videtur  ista  res  iniquitatem,  si  imperare  ve- 
lis ;  difficultatem,  si  rogare.  Decernatur  tamen,  si 
placet.  Ego  enim  suscipiam,  et,  ut  spero,  reperiam, 
qui  id,  quod  salutis  omnium  causa.  statueritis,  non , 
putent  esse  suae  dignitatis  recusare. 

Adjungit  gravem  poenam  municipibus,  si  quis 
eorum  vincula  ruperit :  horribiles  custodias  circum- 
dat ;  et  digna  scelere  hominum  perditorum  sancit : 
ne  quis  eorum  pcenam,  quos  condemnat,  aut  per  se- 
natum  aut  per  populum,  levare  possit :  eripit  etiam 
spem,  quae  sola  hominem  in  miseriis  consolari  solet. 
Bona  praeterea  publicari  jubet :  vitam  solam  relin- 
quit  nefariis  hominibus ;  quam  si  eripuisset,  [multos,] 
uno  dolore,  animi  atque  corporis,  et  omnes  scelerum 
pcenas,  ademisset.  Itaque  ut  aliqua  in  vita  formido 
improbis  esset  posita,  apudinferos  ejusmodi  quaedam 
illi  antiqui  supplicia  impiis  constituta  esse  voluerunt ; 
quod  videlicet  intelligebant,  his  remotis,  non  esse 
mortem  ipsam  pertimescendam. 

V.  Nunc,  patres  conscripti,  ego,  mea,  video,  quid 
intersit.  Si  eritis  secuti  sententiam  C.  Caesaris ;  quo- 
niam  hanc  is  in  republica  viam,  quae  popularis  habe- 
tur,  secutus  est,  fortasse  minus  erunt,  hoc  auctore  et 
cognitore  hujusce  sententiae,  mihi  populares  impetus 
pertimescendi :  sin  illam  alteram ;  nescio,  an  amplius 


IN  CATILINAM  IV.  Cap.  0.         361 

mihi  negotii  contrahatur.  Sed  tamen  meorum  pericu- 
lorum  rationes  utilitas  reipublicae  vincat.  Habemus 
enim  a  C.  Cassare  (sicut  ipsius  dignitas,  et  majorum 
ejus  amplitudo,  postulabat)  sententiam,  tamquam 
obsidem  perpetuae  in  rempublicam  voluntatis.  Intel- 
lectum  est,  quid  intersit  inter  levitatem  concionato- 
rum,  et  animum  vere  popularem,  saluti  populi  con- 
sulentem. 

Video,  de  istis  qui  se  populares  haberi  volunt,  abesse 
non  neminem,  ne  de  capite  videlicet  civium  Romano- 
rum  sententiam  ferat.  Is  et  nudiustertius  in  custodi- 
am  cives  Romanos  dedit,  et  supplicationem  mihi  de- 
crevit,  et  indices  hesterno  die  maximis  praemiis  afire- 
cit.  Jam  hoc  nemini  dubium  est,  qui  reo  custodiam, 
quaesitori  gratulationem,  indici  prsemium  decrevit, 
quid  de  tota  re  et  causa,  judicarit.  At  vero  C.  Caesar 
intelligit,  legem  Semproniam  esse  de  civibus  Ro- 
manis  constitutam ;  qui  autem  reipublicae  sit  hostis, 
eum  civem  esse  nullo  modo  posse ;  denique  ipsum  la- 
torem  legis  Semproniae,  injussu  populi,  pcenas  rei- 
publicae  dependisse.  Idem  ipsum  Lentulum,  largito- 
rem  et  prodigum,  non  putat,  cum  de  pernicie  populi 
Romani,  et  exitio  hujus  urbis,  tam  acerbe  tamque  cru- 
deliter  cogitarit,  appellari  posse  popularem.  Itaque 
homo  mitissimus  atque  lenissimus  non  dubitat  P. 
Lentulum  asternis  tenebris  vinculisque  mandare :  et 
sancit  in  posterum,  ne  quis,  hujus  supplicio  levando, 
se  jactare,  et  in  [pernicie]  populi  Romani  posthac  po- 
pularis  esse,  possit.  Adjungit  etiam  publicationem 
bonorum,  ut  omnes  animi  cruciatus  et  corporis  etiam 
egestas  ac  mendicitas  consequatur. 

VI.  Quamobrem,  sive  hoc  statueritis,  dederitis 
mihi  comitem  ad  concionem,  populo  carum  atque  ju- 
cundum :  sive  Silani  sententiam  sequi  malueritis,  fa- 
cile  me  atque  vos  a  crudelitatis  vituperatione  defen- 
detis ;  atque  obtinebo,  eam  multo  leviorem  fuisse. 
Quamquam,  patres  conscripti,  quce  potest  esse  in  tanti 
sceleris  immanitate  punienda  crudelitas  ?  Ego  enim 
(Orat.)  vol.  ii.  2 1 

de  meo  sensu  judico.  Nam,  ita  mihi  salva  repuhlica 
vobiscum  perfrui  liceat,  ut  ego,  quod  in  hac  causa 
vehementior  sum,  non  atrocitate  animi  moveor,  (quis 
enim  est  me  mitior  ?)  sed  singulari  quadam  humani- 
tate  et  misericordia.  Videor  enim  mihi  hanc  urbem 
videre,  lucem  orbis  terrarum  atque  arcem  omnium 
gentium,  subito  uno  incendio  concidentem :  cerno 
animo,  sepulta  in  patria,  miseros  atque  insepultos 
acervos  civium :  versatur  mihi  ante  oculos  adspectus 
Cethegi,  et  furor,  in  vestra  caede  bacchantis.  Cum 
vero  mihi  proposui  regnantem  Lentulum  (sicut  ipse 
se  ex  fatis  sperasse  confessus  est),  purpuratum  esse 
hunc  Gabinium,  cum  exercitu  venisse  Catilinam ; 
tum  lamentationem  matrumfamilias,  tum  fugam 
virginum  atque  puerorum,  ac  vexationem  virginum 
Vestalium,  perhorresco :  et,  quia  mihi  vehementer 
haec  videntur  misera  atque  miseranda,  idcirco  in  eos, 
qui  ea  perficere  voluerunt,  me  severum  vehementem- 
que  praebeo.  Etenim  quaero,  si  quis  paterfamilias,  li- 
beris  suis  a  servo  interfectis,  uxore  occisa,  incensa 
domo,  supplicium  de  servis  non  quam  acerbissimum 
sumserit ;  utrum  is  clemens  ac  misericors,  an  inhu- 
manissimus  et  crudelissimus,  esse  videatur  ?  mihi 
vero  importunus  ac  ferreus,  qui  non,  dolore  ac  cru- 
ciatu  nocentis,  suum  dolorem  cruciatumque  lenierit. 
Sic  nos,  in  his  hominibus,  qui  nos,  qui  conjuges,  qui 
liberos  nostros,  trucidare  voluerunt ;  qui  singulas  uni- 
uscujusque  nostrum  domos,  et  hoc  universum  rei- 
publicae  domicilium,  delere  conati  sunt ;  qui  id  ege- 
runt,  ut  gentem  Allobrogum  in  vestigiis  hujus  urbis, 
atque  in  cinere  deflagrati  imperii,  collocarent ;  si  ve* 
hementissimi  fuerimus,  misericordes  habebimur :  sin 
remissiores  esse  voluerimus,  summae  nobis  crudelita- 
tis  in  patriae  civiumque  pernicie  fama  subeunda  est. 

Nisi  vero  cuipiam  L.  Caesar,  vir  fortissimus  et 
amantissimus  reipublicae,  crudelior  nudiustertius  visus 
est,  cum  sororis  suae,  feminae  electissimae,  virum  prae- 
sentem  et  audientem,  vita  privandum  esse  dixit,  cum 

avum  jussu  consulis  interfectum,  filiumque  ejus  im- 
puberem,  legatum  a  patre  missum,  in  carcere  neca- 
tum  esse  dixit :  quorum,  quod  simile  factum  ?  quod 
initum  delendae  reipublicae  consilium  ?  Largitionis 
voluntas  tum  in  republica  versata  est,  et  partium 
quaedam  contentio.  Atque  illo  tempore  hujus  avus 
Lentuli,  clarissimus  vir,  armatus  Gracchum  est  per- 
secutus :  ille  etiam  grave  tum  vulnus  accepit,  ne 
quid  de  summa  re  publica  minueretur :  hic,  ad  ever- 
tenda  fundamenta  reipublicae,  Gallos  arcessit,  servi- 
tia  concitat,  Catilinam  vocat ;  attribuit  nos  trucidan- 
dos  Cethego,  casteros  cives  interficiendos  Gabinio, 
urbem  inflammandam  Cassio,  totam  Italiam  vastan- 
dam  diripiendamque  Catilinae.  Veremini,  (censeo) 
ne,  in  hoc  scelere  tam  immani  ac  nefando,  nimis  ali- 
quid  severe  statuisse  videamini ;  cum  multo  magis 
sit  verendum,  ne,  remissione  poenae,  crudeles  in  patri- 
am,  quam  ne,  severitate  animadversionis,  nimis  ve- 
hementes  in  acerbissimos  hostes,  fuisse  videamur. 

VII.  Sed  ea,  quae  exaudio,  patres  conscripti,  dis- 
simulare  non  possum.  Jaciuntur  enim  voces,  quae 
perveniunt  ad  aures  meas,  eorum  qui  vereri  viden- 
tur,  ut  habeam  satis  praesidii,  ad  ea,  quae  vos  statueri- 
tis  hodierno  die,  transigenda.  Omnia  et  provisa  et 
parata  et  constituta  sunt,  patres  conscripti,  cum  mea 
summa  cura  atque  diligentia,  tum  multo  etiam  ma- 
jore  populi  Romani,  ad  summum  imperium  retinen- 
dum,  et  ad  communes  fortunas  conservandas,  volun- 
tate.  Omnes  adsunt  omnium  ordinum  homines,  om- 
nium  denique  aetatum :  plenum  est  forum,  plena 
templa  circa  forum,  pleni  omnes  aditus  hujus  loci  ac 
templi.  Causa  enim  est,  post  Urbem  conditam,  haec 
inventa  sola,  in  qua  omnes  sentirent  unum  atque 
idem,  praeter  eos,  qui,  cum  sibi  viderent  esse  pereun- 
dum,  cum  omnibus  potius  quam  soli  perire  volue- 
runt.  Hosce  ego  homines  excipio  et  secerno  libenter : 
neque  enim  in  improborum  civium,  sed  in  acerbis- 

simorum  hostium,  numero  habendos  puto.  Caeteri 
vero  (Dii  immortales  !)  qua  frequentia,  quo  studio, 
qua  virtute,  ad  communem  dignitatem  salutemque 
consentiunt !  Quid  ego  hic  equites  Romanos  com~ 
memorem  ?  qui  vobis  ita  summam  ordinis  consiliique 
concedunt,  ut  vobiscum  de  amore  reipublicae  certent ; 
quos,  tx  multorum  annorum  dissensione  ad  hujus 
ordinis  societatem  concordiamque  revocatos,  hcdier- 
nus  dies  vobiscum,  atque  hasc  causa,  conjungit;  quam 
conjunctionem  si,  in  consulatu  confirmatam  meo, 
perpetuam  in  republica.  tenuerimus  ;  confirmo  vobis, 
nullum  posthac  malum  civile  ac  domesticum  ad  ul- 
lam  reipublicae  partem  esse  venturum.  Pari  studio 
defendendae  reipublicae  convenisse  video  tribunos  aera- 
rios,  fortissimos  viros ;  scribas  item  universos ;  quos 
curcf  casu  haec  dies  ad  aerarium  frequentasset,  video, 
ab  exspectatione  sortis,  ad  communem  salutem  esse 
conversos.  Omnis  ingenuorum  adest  multitudo,  etiam 
tenuissimorum.  Quis  est  enim,  cui  non  haec  templa, 
adspectus  urbis,  possessio  libertatis,  lux  denique  haec 
ipsa,  et  hoc  commune  patriae  solum,  cum  sit  carum, 
tum  vero  dulce  atque  jucundum  ? 

VIII.  Operae  pretium  est,  patres  conscripti,  li- 
bertinorum  hominum  studia  cognoscere ;  qui,  virtute 
sua  fortunam  civitatis  consecuti,  hanc  vere  suam  pa- 
triam  esse  judicant;  quam  quidarn,  hinc  nati,  et 
summo  nati  loco,  non  patriam  suam,  sed  urbem  hos- 
tium,  esse  judicaverunt.  Sed  quid  ego  hujusce  ordi- 
nishomines  commemorem,  qucsprivatae  fortunae,  quos 
communis  respublica,  quos  denique  libertas  ea,  quae 
dulcissima  est,  ad  salutem  patriae  defendendam  ex- 
citavit  ?  Servus  est  nemo,  qui  modo  tolerabili  con 
ditione  sit  servitutis,  qui  non  audaciam  civium  per- 
horrescat ;  qui  ncn  haec  stare  cupiat ;  qui  non  tan- 
tum,  quantum  audet,  et  quantum  potest,  conferat  ad 
c^mmunem  salutem,  voluntatis. 

Quare,  si  quem  vestrum  forte  commovet  hoc,  quod. 

auditum  est,  lenonem  quemdam  Lentuli  concursare 
circum  tabernas,  pretio  sperare  sollicitari  posse  ani- 
mos  egentium  atque  imperitorum ;  est  id  quidem 
cceptum  atque  tentatum :  sed  nulli  sunt  inventi  tam 
aut  fortuna  miseri,  aut  voluntate  perditi,  qui  non  ip- 
sum  illum  sellae  atque  operis  et  quaestiis  quotidiani 
locum ;  qui  non  cubile  ac  lectulum  suum ;  qui  deni- 
que  non  cursum  hunc  otiosum  vitae  suae,  salvum  esse 
vellent.  Multo  vero  maxima  pars  eorum,  qui  in  ta- 
bernis  sunt ;  immo  vero  (id  enim  potius  est  dicen- 
dum)  genus  hoc  universum  amantissimum  est  otii : 
etenim  omne  eorum  instrumentum,  omnis  opera  ac 
quaestus,  frequentia  civium  sustinetur,  alitur  otio: 
quorum  si  quaestus,  occlusis  tabernis,  minui  solet, 
quid  tandem  incensis  futurum  est  ? 

Quae  cum  ita  sint,  patres  conscripti,  vobis  populi 
Romani  praesidia  non  desunt :  vos  ne  populo  Romano 
deesse  videamini,  providete. 

IX.  Habetis  consulem  ex  plurimis  periculis  et  in- 
sidiis,  atque  ex  media  morte,  non  ad  vitam  suam,  sed 
ad  salutem  vestram,  reservatum:  omnes  ordines,  ad 
conservandam  rempublicam,  mente,  voluntate,  stu- 
dio,  virtute,  voce,  consentiunt :  obsessa  facibus  et  telis 
impiae  conjurationis,  vobis  supplex  manus  tendit  pa- 
tria  communis :  vobis  se,  vobis  vitam  omnium  civium, 
vobis  arcem  et  Capitolium,  vobis  aras  Penatium,  vo- 
bis  illum  ignem  Vestae  perpetuum  ac  sempiternum, 
vobis  omnia  templa  Deorum  atque  delubra,  vobis 
muros  atque  urbis  tecta,  commendat.  Praeterea  de 
vestra,  vita,  de  conjugum  vestrarum  ac  liberorum  ani- 
ma,  de  fortunis  omnium,  de  sedibus,  de  focis  vestris, 
hodierno  die  vobis  judicandum  est. 

Habetis  ducem,  memorem  vestri,  oblitum  sui; 
quae  non  semper  facultas  datur :  habetis  omnes  or- 
dines,  omnes  homines,  universum  populum  Roma- 
num  (id,  quod  in  civili  causa  hodierno  die  primum 
videmus)  unum  atque  idem  sentientem.  Cogitate, 
quantis  laboribus  fundatum  imperium,  quanta  vir- 

tute  stabilitam  libertatem,  quanta  Deorum  benigni- 
tate  auctas  exaggeratasque  fortunas,  una  nox  paene 
delerit.  Id  ne  unquam  posthac,  non  modo  confici,  sed 
ne  cogitari  quicfem  possit  a  civibus,  hodierno  die  pro- 
videndum  est.  Atque  haec,  non  ut  vos,  qui  mihi  stu- 
dio  paene  praecurritis,  excitarem,  locutus  sum ;  sed 
ut  mea  vox,  quae  debet  esse  in  republica  princeps, 
officio  functa  consulari  videretur. 

X.  Nunc,  ante  quam  [P.  C.]  ad  sententiam  red- 
eo,  de  me  pauca  dicam.  Ego,  quanta  manus  est  con- 
juratorum,  quam  videtis  esse  permagnam,  tantam  me 
inimicorum  multitudinem  suscepisse  video :  sed  eam 
esse  judico  turpem  et  infirmam,  contemtam  et  ab- 
jectam.  Quod  si  aliquando,  alicujus  furore  et  scelere 
concitata  manus  ista  plus  valuerit,  quam  vestra  ac 
reipublicae  dignitas ;  me  tamen  meorum  factorum  at- 
que  consiliorum  nunquam,  patres  conscripti,  pcenite- 
bit.  Etenim  mors,  quam  illi  mihi  fortasse  minitantur, 
omnibus  est  parata :  vitae  tantam  laudem,  quanta,  vos 
me  vestris  decretis  honestastis,  nemo  est  assecutus. 
Caeteris  enim  semper  bene  gestae,  mihi  uni  conser- 
vatae,  reipublicas  gratulationem  decrevistis. 

Sit  Scipio  clarus,  ille,  cujus  consilio  atque  virtute 
Hannibal  in  Africam  redire,  atque  ex  Italia  decedere, 
coactus  est :  ornetur  alter  eximia  laude  Africanus,  qui 
duas  urbes  huic  imperio  infestissimas,  Carthaginem 
Numantiamque3  delevit :  habeatur  vir  egregius  L. 
Paulus,  ille,  cujus  currum  rex  potentissimus  quon- 
dam  et  nobilissimus,  Perses,  honestavit :  sit  in  aeterna. 
gloria  I\Iarius,  qui  bis  Italiam  obsidione  et  metu  ser- 
vitutis  liberavit :  anteponatur  omnibus  Pompeius, 
cujus  res  gestae  atque  virtutes  iisdem,  quibus  solis 
cursus,  regionibus  ac  terminis  continentur.  Erit  pro- 
fecto,  inter  horum  laudes,  aliquid  lcci  nostrae  gloriae ; 
nisi  forte  majus  est  patefacere  nobis  provincias,  quo 
exire  possimus,  quam  curare,  ut  etiam  illi,  qui  absunt, 
habeant,  quo  victores  revertantur. 

Quamquam  cst  uno  loco  conditio  melior  externae 

victoriae,  quam  domesticae ;  quod  hostes  alienigenae 
aut  oppressi  serviunt,  aut  recepti  beneficio  se  obligatos 
putant :  qui  autem  ex  numero  civium,  dementia,  ali- 
qua  depravati,  hostes  patriae  semel  esse  coeperunt, 
eos,  cum  a  pernicie  reipublicae  repuleris,  nec  vi  co- 
ercere,  nec  beneficio  placare  possis.  Quare  mihicum 
perditis  civibus  aeternum  bellum  susceptum  esse  vi- 
deo  :  quod  ego,  vestro  bonorumque  omnium  auxilio, 
memoriaque  tantorum  periculorum,  (quae  non  modo 
in  hoc  populo  qui  servatus  est,  sed  etiam  in  omnium 
gentium  sermonibus  acmentibus,  semper  haerebit)  a 
me  atque  a  meis  facile  propulsari  posse  confido.  Ne- 
que  ulla  profecto  tanta  vis  reperietur,  quae  conjunc- 
tionem  vestram  equitumque  Romanorum,  et  tantam 
conspirationem  bonorum  omnium,  perfringere  et  labe- 
factare  possit. 

XI.  Quae  cum  ita  sint,  patres  conscripti,  pro  im- 
perio,  pro  exercitu,  pro  provincia,  quam  neglexi,  pro 
triumpho,  caeterisque  laudis  insignibus,  quae  sunt  a 
me,  propter  Urbis  vestraeque  salutis  custodiam,  rer- 
pudiata ;  pro  clientelis  hospitiisque  provincialibus, 
quae  tamen  urbanis  opibus  non  minore  labore  tueor, 
quam  comparo ;  pro  his  igitur  omnibus  rebus,  pro 
meis  in  vos  singularibus  studiis,  proque  hac,  quam 
conspicitis,  ad  conservandam  rempublicam  diligentia, 
nihil  aliud  a  vobis,  nisi  hujus  temporis,  totiusque  mei 
consulatus  memoriam,  postulo ;  quae  dum  erit  vestris 
mentibus  infixa,  firmissimo  me  muro  septum  esse  ar- 
bitrabor.  Quod  si  meam  spem  vis  improborum  fefel- 
lerit  atque  superaverit ;  commendo  vobis  parvum 
meum  fiLium ;  cui  profecto  satis  erit  praesidii,  non  so- 
lum  ad  salutem,  verum  etiam  ad  dignitatem,  si  ejus, 
qui  haec  omnia  suo  solus  periculo  conservaverit,  illum 
esse  filium  memineritis. 

Quapropter,  de  summa  salute  vestra,  populique 
Romani,  patres  conscripti,  de  vestris  conjugibus  ac 
liberis,  de  aris  ac  focis,  de  fanis  ac  templis,  de  totius 

urbis  tectis  ac  sedibus,  de  imperio,  de  libertate,  de 
salute  Italise,  deque  universa  republica,  decernite  di- 
ligenter,  ut  instituistis,  ac  fortiter.  Habetis  enim  eum 
consulem,  qui  et  parere  vestris  decretis  non  dubitet, 
et  ea,  quze  statueritis,  quoad  vivet,  defendere,  et  per 
se  ipsum  praestare,  possit. 


ORATIO  XXIII. 


PRO  L.  MURENA. 


ARGUMENTUM. 

CoNSULiBUs  Cicerone  et  Antonio,  cum,  Cicerone 
comitia  consularia  habente,  Decimus  Silanus  et  L. 
Murena  essent  in  futurum  annum  designati,  repul- 
sam  autem  tulisset  Serv.  Sulpicius ;  ea  contumelia 
commotus  Sulpicius,  ambitus  Murenam  accusavit, 
cum  tribus  subscriptoribus,  M.  Catone,  Cn.  Postu- 
mio,  et  Serv.  Sulpicio  adolescente.  Tribus  ergo  ac- 
tionibus,  pro  illius  temporis  more,  causa  est  per- 
orata.  Prima  actione  defensus  est  a  Q.  Hortensio, 
altera  a  M.  Crasso,  tertia  a  Cicerone  consule.  In 
tota  igitur  oratione,  hoc  agitur,  ut  cum  caateras  cri- 
minationes  retundantur,  tum  imprimis  illa  de  tribu« 
bus  largitione  corruptis.  Antequam  ipsam  causam 
ingreditur,  satisfacit  M.  Catoni  et  Serv.  Sulpicio; 
quorum  alter  negabat  fas  esse,  Ciceronem  consulem, 
qui  de  ambitu  legem  tulisset,  defendere  reum  de 
ambitu  ;  alter  autem  conquestus  erat,  Murenae  cau- 
sam  a  summo  amico  suo  contra  se  suscipi.  Deinde 
ad  singulas  accusationis  partes  accedit,  quee  omnino 
tres  erant.  Prima  in  reprehensione  vitae ;  altera  in 
contentione  dignitatis,  h.  e.  utrum  Sulpicius,  an  vero 
Murena,  dignior  consulatu ;  tertia  in  criminibus 
ambitus  versabatur.  Habet  autem  hasc  oratio  pluri- 

mum  suavitatis  et  artis.  Nam  illa  contentio  juris- 

consulti  cum  imperatore,  etreprehensiojuris  scientiae 

ac  philosophiae  Stoicae,  longe  jucundissima  est,  sed 

ita  comparata,  ut  non  posset  magnopere  aut  Sulpi- 

cium  aut  Catonem  offendere;  quamquam  Plutar- 

chus   commemorat,    Catonem,   cum   ita  disputaret 

Cicero,  dixisse,  omnibus  audientibus,  (ut  erat  in  isto 

genere    magna    Romae  libertas)    "  O  !    Dii   boni ! 

quam  ridiculum  consulem  habemus  !"  Caeterum  ju- 

vat,  de  hac  Stoieae  philosophiae  reprehensione,  audire, 

Cicero  quid  dixerit,  h.  IV.  de  Fin.  B.  et  M.  c.  27. 

"  Omnia  peccata  paria  dicitis.  Non  ego  jam  tecum 

ita  loquar,  Cato,  ut,  iisdem  his  de  rebus,  cum  L. 

Murenam,  te  accusante,  defenderem.  Apud  impe- 

ritos  tum  illa  dicta  sunt :  aliquid  etiam  coronae  da- 

tum.  Nunc  agendum  subtilius."  De  artificio  autem, 

quo  Sulpicium  et  Catonem  reprehendit,  ita  Quinti- 

lianus,  L.  XI.  c.  1  :  "  Multum  est  difficultatis,  ubi 

ipsos,  contra  quos  dicimus,  veremur  offendere.  Duae 

simul  hujusmodi  personae  Ciceroni  pro  Murena  di- 

centi  obstiterunt,  M.  Catonis  et  Serv.  Sulpicii.  Quam 

decenter  tamen  Sulpicio,  cum  omnes  concessisset  vir- 

tutes,  scientiam  petendi   consulatus  ademit !    quid 

enim  aliud  esset,  quo  se  homo  nobilis  et  juris  an- 

tistes  victum  magis  ferret  ?  Ut  vero  rationem  suae 

defensionis  reddidit !  cum  se  studuisse  petitioni  Sul« 

picii  contra  honorem  Murenae,  non  idem  debere  ac- 

cusationi  contra  caput,  diceret.  Quam  molli  autem 

articulo  tractavit  Catonem !  cujus  naturam  summe 

admiratus,  non  ipsius  vitio,  sed  Stoicae  sectae,  qui- 

busdam  rebus  duriorem  videri  factam  volebat ;  ut, 

inter  eos,  non  forensem  contentionem,  sed  studiosam 

disputationem,  crederes  incidisse."  Itaquenecmirum, 

si  Murena  absolutus  est,  quod  ex  Orat.  pro  Flacco, 

c.  13,  intelligitur :  u  Nonne,  ipso  Pompeio  auctore, 

Silano  et  Murena  Coss.  decrevimus,"  &c. 


PRO  L.  MURENA. 

I.  Qu^e  deprecatus  a  Diis  immortalibus  sum,  ju- 
dices,more  institutoque  majorum,  illo  die,  quo,  auspi- 
cato,  comitiis  centuriatis,  L.  Murenam  consulem  re- 
nuntiavi ;  ut  ea  res  mihi  magistratuique  meo,  populo 
plebique  Romanae,  bene  atque  feliciter  eveniret ;  ea- 
dem  precor  ab  iisdem  Diis  immortalibus  ob  ejusdem 
hominis  consulatum  una  cum  salute  obtinendum,  et 
ut  vestrae  mentes  atque  sententiae  cum  populi  Romani 
voluntatibus  suffragiisque  consentiant ;  eaque  res  vobis, 
populoque  Romano,  pacem,  tranquillitatem,  otium, 
concordiamque,  afFerat.  Quod  si  illa  sollennis  comi- 
tiorum  precatio,  consularibus  auspiciis  consecrata, 
tantam  habet  in  se  vim  et  religionem,  quantam  rei- 
publicae  dignitas  postulat ;  idem  ego  sum  precatus, 
ut  eis  quoque  hominibus,  quibus  hic  consulatus,  me 
rogante,  datus  esset,  ea  res  fauste,  feliciter,  prospere- 
que  eveniret. 

Quae  cum  ita  sint,  judices,  et  cum  omnis  Deorum 
immortalium  potestas  aut  translata  sit  ad  vos,  aut 
certe  communicata  vobiscum  ;  idem  consul  eum  ves- 
trae  fidei  commendat,  qui  antea  Diis  immortalibus 
commendavit ;  ut  ejusdem  hominis  voce  et  declaratus 
consul,  et  defensus,  beneficium  populi  Romani,  cum 
vestra  atque  omnium  civium  salute,  tueatur.  Et, 
quoniam  in  hoc  officio  studium  meae  defensionis  ab 
accusatoribus,  atque  etiam  ipsa  susceptio  causae  repre- 
hensa  est ;  antequam  pro  L.  Murena  dicere  instituo, 
pro  me  ipso  pauca  dicam  ;  non  quo  mihi  potior,  hoc 
quidem  in  tempore,  sit  officii  mei  quam  hujusce  salu- 
tis  defensio,  sed  ut,  meo  facto  vobis  probato,  majore 

auctoritate  ab  hujus  honore,  fama,  fortunisque  om- 
nibus,  inimicorum  impetus  propulsare  possim. 

II.  Et  primum  M.  Catoni,  vitam  ad  certam  ra- 
tionis  normam  dirigenti,  et  diligentissime  perpendenti 
momenta  officiorum  omnium,  de  officio  meo  respon- 
debo.  Negat  fuisse  rectum  Cato,  me,  et  consulem  et 
legis  ambitus  latorem,  et  tam  severe  gesto  consulatu, 
causam  L.  Murenae  attingere.  Cujus  reprehensio  me 
vehementer  movet,  non  solum  ut  vobis,  judices,  qui- 
bus  maxime  debeo,  verum  etiam  ut  ipsi  Catoni,  gra- 
vissimo  atque  integerrimo  viro,  rationem  facti  mei 
probem.  A  quo  tandem,  M.  Cato,  est  aequius  con- 
sulem  defendi,  quam  a  consule  ?  Quis  mihi  in  repu- 
blica  potest  aut  debet  esse  conjunctior,  quam  is,  cui 
respublica  a  me  [uno]  traditur  sustinenda,  magnis 
meis  laboribus  et  periculis  sustentata  ?  Quod  si,  in 
iis  rebus  repetendis  quae  mancipi  sunt,  is  periculum 
judicii  praestare  debet,  qui  se  nexu  obligavit ;  pro- 
fecto  etiam  rectius,  in  judicio  consulis  designati,  is 
potissimum  consul,  qui  consulem  declaravit,  auctor 
beneficii  populi  Romani,  defensorque  periculi,  esse 
debebit.  Ac,  si  (ut  nonnullis  in  civitatibus  fieri  solet) 
patronus  huic  causae  publice  constitueretur ;  is  po- 
tissime  honore  affecto  defensor  daretur,  qui,  eodem 
honore  prseditus,  non  minus  afferret  ad  dicendum 
auctoritatis,  quam  facultatis.  Quod  si,  portu  solventi- 
bus,  ii,  qui  jam  in  portum  ex  alto  invehuntur,  prae- 
cipere  summo  studio  solent  et  tempestatum  rationem, 
et  praedonum,  et  locorum  (quod  natura  fert,  ut  eis 
faveamus,  qui  eadem  pericula,  quibus  nos  perfuncti 
sumus,  ingrediantur) ;  quo  tandem  me  animo  esse 
oportet,  prope  jam  ex  magna  jactatione  terram  vi- 
dentem,  in  hunc,  cui  video  maximas  reipublicae  tem- 
pestates  esse  subeundas  ?  Quare,  si  est  boni  consulis, 
non  solum  videre  quid  agatur,  verum  etiam  providere 
quid  futurum  sit ;  ostendam  alio  loco,  quantum  sa- 
lutis  communis  intersit,  duos  consules  in  republica 
Calendis  Januarii  esse.  Quod  si  ita  est,  non  tam  me 

officium  debuit  ad  hominis  amici  fortunas,  quam  res- 
publica  consulem  ad  communem  salutem  defenden- 
dam  vocare. 

III.  Nam,  quod  legem  de  ambitu  tuli,  certe  ita 
tuli,  ut  eam,  quam  mihimet  ipsi  jampridem  tulerim 
de  civium  periculis  defendendis,  non  abrogarem.  Et- 
enim,  si  largitionem  factam  esse  confiterer,  idque 
recte  factum  esse  defenderem ;  facerem  improbe, 
etiam  si  alius  legem  tulisset :  cum  vero  nihil  commis- 
sum  contra  legem  esse  defendam,  quid  est,  quod  meam 
defensionem  latio  legis  impediat  ? 

Negat  esse  ejusdem  severitatis,  Catilinam,  exitium 
reipublica?  intra  mcenia  molientem,  verbis  et  paene 
imperio  urbe  expulisse,  et  nunc  pro  L.  Murena  di- 
cere.  Ego  autem  has  partes  lenitatis  et  misericordiae, 
quas  me  natura  ipsa  docuit,  semper  egi  libenter : 
illam  vero  gravitatis  severitatisque  personam  ncn  ap- 
petivi :  sed  ab  republica  mihi  impositam  sustinui,  sicut 
hujus  imperii  dignitas,  in  summo  periculo  civium, 
postulabat.  Quod  si  tum,  cum  respublica  vim  et  se- 
veritatem  desiderabat,  vici  naturam,  et  tam  vehemens 
fui,  quam  cogebar,  non  quam  volebam ;  nunc,  cum 
omnes  me  causae  ad  misericordiam  atque  ad  humani- 
tatem  vocent,  quanto  tandem  studio  debeo  naturae 
meae  consuetudinique  servire  !  Ac  de  officio  defen- 
sionis  meae,  et  de  ratione  accusationis  tuae,  fortasse 
etiam  alia  in  parte  orationis  dicendum  nobis  erit. 

Sed  me,  judices,  non  minus  hommis  sapientissimi 
atque  ornatissimi,  Ser.  Sulpicii,  conquestio,  quam 
Catonis  accusatio,  commovebat;  qui  gravissime  et 
acerbissime  ferre  dixit,  me,  familiaritatis  necessitu- 
dinisque  oblitum,  causam  L.  Murenae  contra  se  de- 
fendere.  Huic  ego,  judices,  satisfacere  cupio,  vosque 
adhibere  arbitros.  Nam,  cum  grave  est,  vere  accusari 
in  amicitia,  tum,  etiam  si  falso  accuseris,  non  est  neg- 
ligendum.  Ego,  Ser_  Sulpici,  me,  in  petitione  tua, 
tibi  omnia  studia  atque  omcia,  pro  nostra  necessitu- 
dine,  et  debuisse  confiteor,  et  praestitisse  arbitror. 

(Orat.)  vol.  II.  2  k 


374  PRO  MURENA.  Cap.  4. 

Nihil  tibi,  consulatum  petenti,  a  me  defuit,  quod  esset 
aut  ab  amico,  aut  a  gratioso,  aut  a  consule,  postulan- 
dum.  Abiit  illud  tempus ;  mutata  ratio  est.  Sic  ex- 
istimo,  sic  mihi  persuadeo,  me  tibi,  contra  honorem 
L.  Murense,  quantum  tu  a  me  postulare  ausus  sis, 
tantum  debuisse ;  contra  salutem,  nihil  debere.  Ne- 
que  enim,  si  tibi  tum,  cum  peteres  consulatum,  affui, 
idcirco  nunc,  cum  Murenam  ipsum  petas,  adjutor 
eodem  pacto  esse  debeo.  Atque  hoc  non  modo  non 
laudari,  sed  ne  concedi  quidem,  potest,  ut,  amicis 
nostris  accusantibus,  non  etiam  alienissimos  defen- 
damus. 

IV.  Mihi  autem  cum  Murena,  judices,  et  vetus  et 
magna  amicitia  est,  quse,  in  capitis  dimicatione,  a 
Ser.  Sulpicio  non  idcirco  obruetur,  quod  ab  eodem  in 
honoris  contentione  superata  est.  Quae  si  causa  non 
esset,  tamen  vel  dignitas  hominis,  vel  honoris  ejus, 
quem  adeptus  est,  amplitudo,  summam  mihi  super- 
biae  crudelitatisque  famam  inussisset,  si  hominis,  et 
suis  et  populi  Romani  ornamentis  amplissimi,  causam 
tanti  periculi  repudiassem.  Neque  enim  jam  mihi 
licet,  neque  est  integrum,  ut  meum  laborem  hominum 
periculis  sublevandis  non  impertiam.  Nam,  cum 
praemia  mihi  tanta  pro  hac  industria  sint  data,  quanta 
antea  nemini ;  labores,  per  quos  ea  ceperis,  cum 
adeptus  sis,  deponere,  esset  hominis  et  astuti  et  in- 
grati. 

Quod  si  licet  desinere,  si  te  auctore  possum,  si 
nulla  inertiae,  nulla  superbiae  turpitudo,  nulla  inhu- 
manitatis  culpa,  suscipitur ;  ego  vero  libenter  desino. 
Sin  autem  fuga  laboris  desidiam,  repudiatio  suppli- 
cum  superbiam,  amicorum  neglectio  improbitatem, 
coarguit ;  nimirum  haec  causa  est  ejusmodi,  quam  nec 
industrius,  nec  misericors,  nec  officiosus,  deserere  pos- 
sit.  Atque  hujusce  rei  conjecturam  de  tuo  ipsius  stu- 
dio,  Servi,  facillime  ceperis.  Nam,  si  tibi  necesse  pu- 
tas,  etiam  adversariis  amicorum  tuorurn,  de  jure  con- 
sulentibus,  respondere;  et,  si  turpe  existimas,  te  ad- 

vocato,  illum  ipsum,  quem  contra  veneris,  causa  ca- 
dere ;  noli  tam  esse  injustus,  ut,  cum  tui  fontes  vel 
inimicis  tuis  pateant,  nostios  rivulos  etiam  amicis 
putes  clausos  esse  oportere. 

Etenim,  si  me  tua  familiaritas  ab  hac  causa  remo- 
visset,  et,  si  hoc  idem  Q.  Hortensio,  M.  Crasso,  cla- 
rissimis  viris,  si  item  csteris,  a  quibus  intelligo  tuam 
gratiam  magni  aestimari,  accidisset ;  in  ea  civitate 
consul  designatus  defensorem  non  haberet,  in  qua  ne- 
mini  unquam  infimo  majores  nostri  patronum  deesse 
voluerunt.  Ego  vero,  judices,  ipse  me  existimarem 
nefarium,  si  amico,  crudelem,  si  misero,  superbum, 
si  consuli,  defuissem.  Quare,  quod  dandum  est  ami- 
citias,  large  dabitur  a  me,  ut  tecum  agam,  Servi,  non 
secus,  ac  si  meus  esset  frater  (qui  mihi  est  carissimus) 
isto  in  loco  :  quod  tribuendum  est  officio,  fidei,  re- 
ligioni,  id  ita  moderabor,  ut  meminerim,  me,  contra 
amici  studium,  pro  amici  periculo  dicere. 

V.  Intelligo,  judices,  tres  totius  accusationis  partes 
fuisse ;  et  earum  unam  in  reprehensione  vitee,  alteram 
in  contentione  dignitatis,  tertiam  in  criminibus  am- 
bitus,  esse  versatam.  Atque  harum  trium  partium 
prima  iila,  quas  gravissima  esse  debebat,  ita  fuit  in- 
firma  et  levis,  ut  illos  lex  magis  quaedam  accusatoria, 
quam  vera  maledicendi  facultas,  de  vita  L.  Murenae 
dicere  aliquid  coegerit.  Objecta  est  enim  Asia ;  quas 
ab  hoc  non  ad  voluptatem  et  luxuriam  expetita  est, 
sed  in  militari  labore  peragrata.  Qui  si  adolescens, 
patre  suo  imperatore,  ncn  meruisset ;  aut  hostem  aut 
patris  imperium  timuisse,  aut  a  parente  repudiatus, 
videretur.  An,  cum  sedere  in  equis  triumphantium 
praetextati  potissimum  filii  soleant,  huic  donis  mili- 
taribus  patris  triumphum  decorare  fugiendum  fuit, 
ut,  rebus  communiter  gestis,  paene  simul  cum  patre 
triumpharet  ? 

Hic  vero,  judices,  et  fuit  in  Asia  ;  et  viro  fortis- 
simo,  parenti  suo,  magno  adjumento  in  periculis,  so- 
latio  in  laboribus,  gratulationi  in  victoria,  fuit.   Et, 

si  habet  Asia  suspicionem  luxuriae  quamdam ;  non 
Asiam  nunquam  vidisse,  sed  in  Asia  continenter  vix- 
isse,  laudandum  est.  Quamobrem,  non  Asiae  nomen 
objiciendum  Murenae  fuit,  ex  qua  laus  familiae,  me- 
moria  generi,  honos  et  gloria  nomini  constituta  est ; 
sed  aliquod  aut  in  Asia  susceptum,  aut  ex  Asia  de- 
portatum,  flagitium  ac  dedecus.  Meruisse  vero  sti- 
pendia  in  eo  bello,  quod  tum  populus  Romanus  non 
modo  maximum,  sed  etiam  solum,  gerebat,  virtutis  ; 
patre  imperatore  libentissimemeruisse,pietatis;  finem 
stipendiorum,  patris  victoriam  ac  triumphum  fuisse, 
felicitatis  fuit.  Maledicto  quidem  idcirco  nihil  in  hisce 
rebus  loci  est,  quod  omnia  laus  occupavit. 

VL  Saltatorem  appellat  L.  Murenam  Cato.  Ma- 
ledictum  est,  si  vere  objicitur,  vehementis  accusatoris ; 
sin  falso,  maledici  conviciatoris.  Quare,  cum  ista,  sis 
auctoritate,  non  debes,  M.  Cato,  arripere  maledictum 
ex  trivio,  aut  ex  scurrarum  aliquo  convivio,  neque 
temere  consulem  populi  Romani  saltatorem  vocare ; 
sed  conspicere,  quibus  praeterea  vitiis  affectum  esse 
necesse  sit  eum,  cui  vere  istud  objici  possit.  Nemo 
enim  fere  saltat  sobrius  (nisi  forte  insanit),  neque  in 
solitudine,  neque  in  convivio  moderato  atque  honesto. 
Tempestivi  convivii,  amoeni  loci,  multarum  delicia- 
rum,  comes  est  extrema  saltatio.  Tu  mihi  arripis  id, 
quod  necesse  est  omnium  vitiorum  esse  postremum  : 
relinquis  illa,  quibus  remotis,  hoc  vitium  omnino  esse 
non  potest.  Nullum  turpe  convivium,  non  amor,  non 
comissatio,  non  libido,  non  sumtus  ostenditur :  et, 
cnm  ea  non  reperiantur,  quae  voluptatis  nomen  ha- 
bent,  quaeque  vitiosa  sunt ;  in  quo  ipsam  luxuriam 
reperire  non  potes,  in  eo  te  umbram  luxuriae  reper- 
turum  putas  ? 

Nihil  igitur  in  vitam  L.  Murenae  dici  potest  ?  nihil, 
inquam,  omnino,  judices.  Sic  a  me  consul  designatus 
defenditur,  ut  ejus  nulla  fraus,  nulla  avaritia,  nulla 
perlidia,  nulla  crudelitas,  nullum  petulans  dictum,  in 
vita  proferatur.  Bene  habet :  jacta  sunt  fundamenta 

defensionis.  Nondum  enim  nostris  laudibus,  quibus 
utar  postea,  sed  prope  inimicorum  confessione,  virum 
bonum  atque  integrum  hominem  defendimus. 

VII.  Quo  constituto,  facilior  est  mihi  aditus  ad 
contentionem  dignitatis  ;  quae  pars  altera  fuit  accu- 
sationis. 

Summam  video  esse  in  te,  Ser.  Sulpici,  dignitatem 
generis,  integritatis,  industriae,  caeterorumque  orna- 
mentorum  omnium,  quibus  fretum  ad  consulatiis  pe- 
titionem  aggredi  par  est.  Paria  cognosco  esse  ista  in 
L.  Murena,  atque  ita  paria,  ut  neque  ipse  dignitate 
vinci  potuerit,  neque  te  dignitate  superarit.  Contem- 
sisti  L.  Murenae  genus ;  extulisti  tuum.  Quo  loco  si 
tibi  hoc  sumis,  nisi  qui  patricius  sit,  neminem  bono 
esse  genere  natum  ;  facis,  ut  rursus  plebs  in  Aventi- 
num  sevocanda  esse  videatur.  Sin  autem  sunt  amplee 
et  honestae  familiae  plebeiae ;  et  proavus  L.  Murenae, 
et  avus,  praetores  fuerunt ;  et  pater,  cum  amplissime 
atque  honestissime  ex  praetura,  triumphasset,  hoc  fa- 
ciliorem  huic  gradum  consulatus  adipiscendi  reliquit, 
quod  is,  jam  patri  debitus,  a  filio  petebatur. 

Tua  vero  nobilitas,  Ser.  Sulpici,  tametsi  summa 
est,  tamen  hominibus  literatis  et  historicis  est  notior, 
populo  vero  et  suffragatoribus  obscurior.  Pater  enim 
fuit  equestri  loco ;  avus  nulla  illustri  laude  celebratus. 
Itaque,  non  ex  sermone  hominum  recenti,  sed  ex  an- 
nalium  vetustate,  eruenda  est  memoria  nobilitatis 
tuae.  Quare  ego  te  semper  in  nostrum  numerum  ag- 
gregare  soleo,  quod  virtute  industriaque  perfecisti,  ut, 
cum  equitis  Romani  esses  filius,  summa  tamen  am- 
plitudine  dignus  putarere :  nec  mihi  unquam  minus 
in  Q.  Pompeio,  novo  homine  et  fortissimo  viro,  vir- 
tutis  esse  visum  est,  quam  in  homine  nobilissimo,  M. 
JEmilio.  Etenim  ejusdem  animi  atque  ingenii  est, 
posteris  suis  (quod  Pompeius  fecit)  amplitudinem  no- 
minis,  quam  non  acceperit,  tradere ;  et,  ut  Scaurus, 
memoriam  prope  intermortuam  generis  sui,  virtute 
renovarc. 

2k:$ 

VIII.  Quamquam  ego  jam  putabam,  judices,  mul- 
tis  viris  fortibus  ne  ignobilitas  objiceretur  generis, 
meo  labore  esse  perfectum ;  qui,  non  modo  Curiis, 
Catonibus,  Pompeiis,  antiquis  illis,  fortissimis  viris, 
novis  hominibus,  sed  his  recentibus,  Mariis,  et  Didiis, 
et  Cceliis  commemorandis,  jacebant.  Cum  ego  vero, 
tanto  intervallo,  claustra  ista  nobilitatis  refregissem, 
ut  aditus  ad  consulatum  posthac  (sicut  apud  majores 
nostros  fuit)  non  magis  nobilitati  quam  virtuti  pate- 
ret ;  non  arbitrabar,  cum  ex  familia,  vetere  et  illustri 
consul  designatus  ab  equitis  Romani  hlio,  consule, 
defenderetur,  de  generis  novitate  accusatores  esse  dic- 
turos.  Etenim  mihi  ipsi  accidit,  ut,  cum  duobus  pa- 
triciis,  altero  improbissimo  atque  audacissimo,  altero 
modestissimo  atque  optimo  viro,  peterem  ;  superavi 
tamen  dignitate  Catilinam,  gratia  Galbam.  Quod  si 
id  crimen  homini  novo  esse  deberet,  profecto  mihi 
neque  inimici  neque  invidi  defuissent.  Omittamus 
igitur  de  genere  dicere,  cujus  est  magna  in  utroque 
dignitas :  videamus  castera. 

Quassturam  una  petiit,  et  sum  ego  factus  prior. 
Non  est  respondendum  ad  omnia :  neque  enim  quem- 
quam  vestrum  fugit,  cum  multi  pares  dignitate  fiant, 
unus  autem  primum  solus  possit  obtinere ;  non  eum- 
dem  esse  ordinem  dignitatis  et  renuntiationis ;  prop- 
terea  quod  renuntiatio  gradus  habeat,  dignitas  autem 
sit  persaepe  eadem  omnium.  Sed  quasstura  utriusque 
propemodum  pari  momento  sortis  fuit.  Habuit  hic 
lege  Titia  provinciam  tacitam  et  quietam  ;  tu  illam, 
cui,  cum  quaestores  sortiuntur,  etiam  acclamari  solet, 
Ostiensem,  non  tam  gratiosam  et  illustrem,  quam 
negotiosam  et  molestam.  Consedit  utriusque  nomen 
in  quaestura :  nullum  enim  vobis  sors  campum  dedit, 
in  quo  excurrere  virtus  cognoscique  posset. 

IX.  Reliqui  temporis  spatium  in  contentionem  vo- 
catur.  Ab  utroque  dissimillima  ratione  tractatum  est. 
Servius  hic  nobiscum  hanc  urbanam  militiam  respon- 
dendi,  scribendi,  cavendi,  plenam  sollicitudinis  ac  sto- 

machi,  secutus  est :  jus  civile  didicit :  multum  vigi- 
lavit :  laboravit :  praesto  multis  fuit :  multorum  stul- 
titiam  perpessus  est,  arrogantiam  pertulit,  difficulta- 
tem  exsorbuit :  vixit  ad  aliorum  arbitrium,  non  ad 
suum.  Magna  laus,  et  grata  hominibus,  unum  ho- 
minem  elaborare  in  ea  scientia,  quae  sit  multis  pro- 
futura. 

Quid  Murena  interea  ?  fortissimo  et  sapientissimo 
viro,  summo  imperatori,  legatus  L.  Lucullo  fuit : 
qua  in  legatione  duxit  exercitum ;  signa  contulit ; 
manum  conseruit ;  magnas  copias  hostium  fudit ; 
urbes  partim  vi,  partim  obsidione,  cepit;  Asiam  istam 
refertam,  et  eamdem  delicatam,  sic  obiit,  ut  in  ea  ne- 
que  avaritiae  neque  luxuriae  vestigium  reliquerit :  max- 
imo  in  bello  sic  est  versatus,  ut  hic  multas  res  et  mag- 
nas  sine  imperatore  gesserit,  nullam  sine  hoc  impe- 
rator.  Atque  haec,  quamquam  praesente  L.  Lucullo 
loquar,  tamen,neab  ipso,  propterpericulum  nostrum, 
concessam  videamur  habere  licentiam  fingendi,  pu- 
blicis  literis  testata  sunt  omnia ;  quibusL.  Lucullus 
tantum  laudis  impertiit,  quantum  neque  ambitiosus 
imperator  neque  invidus  tribuere  alteri  in  communi- 
canda  gloria  debuit. 

Summa  in  utroque  est  honestas,  summa  dignitas ; 
quam  ego,  si  mihi  per  Servium  liceat,  pari  atque  ea- 
dem  in  laude  ponam.  Sed  non  licet.  Agitat  rem  mi- 
litarem  :  insectatur  totam  hanc  legationem  :  assidui- 
tatis  et  operarum  harum  quotidianarum  putat  esse 
consulatum.  Apud  exercitum  mihi  fueris,  inquit,  tot 
annos  ?  forum  non  attigeris  ?  abfueris  tamdiu  ?  et, 
cum  longo  intervallo  veneris,  cum  iis,  qui  in  foro  ha- 
bitarunt,  de  dignitate  contendas  ?  Primum  ista  nostra 
assiduitas,  Servi,  nescis,  quantum  interdum  afferat 
hominibus  fastidii,  quantum  satietatis.  Mihi  quidem 
vehementer  expediit,  positam  in  oculis  esse  gratiam : 
sed  tamen  ego  mei  satietatem  magno  meo  labore  su- 
peravi,  et  tu  idem  fortasse  :  verumtamen  utrique  nos- 
trum  desiderium  nihil  obfuisset. 


m  PRO  MURENA.  Cap.  11. 

.  Sed,  ut,  hoc  omisso,  ad  studiorum  atque  artium 
contentionein  revertamur  ;  qui  potest  dubitari,  quin, 
ad  consulatum  adipiscendum,  multo  plus  afferat  dig- 
nitatis,  rei  militaris,  quam  juris  civilis,  gloria  ?  Vi- 
gilas  tu  de  nocte,  ut  tuis  consultoribus  respondeas ; 
ille,  ut  eo,  quo  intendit,  mature  cum  exercitu  per- 
veniat.  Te  gallorum,  illum  buccinarum,  cantus  ex- 
suscitat.  Tu  actionem  instituis,  ille  aciem  instruit. 
Tu  caves,  ne  tui  consultores,  ille,  ne  urbes  aut  castra, 
capiantur.  Ille  tenet  et  scit,  ut  hostium  copiae,  tu,  ut 
aquae  pluviae,  arceantur.  Ille  exercitatus  est  in  pro- 
pagandis  finibus,  tu  in  regendis.  Ac  nimirum  (dicen- 
dum  est  enim,  quod  sentio)  rei  militaris  virtus  praestat 
caeteris  omnibus. 

X.  Haec  nomen  populo  Romano,  haec  huic  urbi 
aeternam  gloriam,  peperit :  hsec  orbem  terrarum  pa- 
rere  huic  imperio  coegit.  Omnes  urbanae  res,  omnia 
haec  nostra  praeclara  studia,  et  hasc  forensis  laus  et  in- 
dustria,  latent  in  tutela  ac  praesidio  bellicae  virtutis  : 
simul  atque  increpuit  suspicio  tumultus,  artes  illico 
nostrae  conticescunt. 

Et,  quoniam  mihi  videris  istam  scientiam  juris, 
tamquam  filiolam  osculari  tuam,  non  patiar  te  in 
tanto  errore  versari,  ut  istud  nescio  quid,  quod  tan- 
topere  didicisti,  praeclarum  aliquid  esse  arbitrere.  Aliis 
ego  te  virtutibus,  continentiae,  gravitatis,  justitiae,  fi- 
dei,  caeteris  omnibus,  consulatu  et  omni  honore  sem- 
per  dignissimum  judicavi.  Quod  quidem  jus  civile 
didicisti;  non  dicam,  operam  perdidisti:  sed  illud 
dicam,  nullam  esse  in  illa  disciplina  munitam  ad  con- 
sulatum  viam.  Omnes  enim  artes,  quae  nobis  populi 
Romani  studia  conciliant,  et  admirabilem  dignitatem 
et  pergratam  utilitatem  debent  habere. 

XI.  Summa  dignitas  est  in  iis,  qui  militari  laude 
antecellunt :  omnia  enim,  quae  sunt  in  imperio,  et  in 
statu  civitatis,  ab  iis  defendi  et  firmari  putantur. 
Summa  etiam  utilitas ;  siquidem,  eorum  consilio  et 
periculo,  cum  republica,  tum  etiam  nostris  rebus,  per-. 

fcui  possumus.  Gravis  etiam  illa  est,  et  plena  digni> 
tatis,  dicendi  facultas,  quae  ssepe  valuit  in  consule 
deligendo;  posse,  consilio  atque  oratione,  et  senatus 
et  populi,  et  eorum  qui  res  judicant,  mentes  permo- 
vere.  Quaeritur  consul,  qui  dicendo  nonnunquam 
comprimat  tribunicios  furores,  qui  concitatum  popu- 
lum  flectat,  qui  largitioni  resistat.  Non  mirum,  si  ob 
hanc  facultatem  homines  saepe  etiam  non  nobiles  con- 
sulatum  consecuti  sunt ;  praesertim  cum  haec  eadem 
res  plurimas  gratias,  firmissimas  amicitias,  maxima 
studia,  pariat :  quorum  in  isto  vestro  artificio,  Sul- 
pici,  nihil  est. 

Primum,  dignitas  in  tam  tenui  scientia  quae  potest 
esse  ?  res  enim  sunt  parvae,  prope  in  singulis  literis 
atque  interpunctionibus  verborum  occupatae.  Deinde, 
etiam  si  quid  apud  majores  nostros  fuit  in  isto  studio 
admirationis,  id,  enuntiatis  vestris  mysteriis,  totum 
est  contemtum  et  abjectum.  Posset  agi  lege,  necne, 
pauci  quondam  sciebant :  fastos  enim  vulgo  non  ha- 
bebant.  Erant  in  magna  potentia,  qui  consulebantur ; 
a  quibus  etiam  dies,  tamquam  a  Chaldaeis,  petebatur. 
Inventus  est  scriba  quidam,  Cn.  Flavius,  qui  corni- 
cum  oculos  confixerit,  et  singulis  diebus  ediscendos 
fastos  populo  proposuerit,  et  ab  ipsis  cautis  juriscon- 
sultis  eorum  sapientiam  compilarit.  Itaque  irati  illi, 
quod  sunt  veriti,  ne,  dierum  ratione  pervulgata  et 
cognita,  sine  sua  opera  lege  posset  agi,  notas  quasdam 
composuerunt,  ut  omnibus  in  rebus  ipsi  interessent. 

XII.  Cum  hoc  fieri  bellissime  posset ;  "  Fundus 
Sabinus  meus  est :  immo  meus  :"  deinde  judicium ; 
noluerunt.  "  Fundus,"  inquit,  "  qui  est  in  agro  qui 
Sabinus  vocatur."  Satis  verbose :  cedo,  quid  postea  ? 
u  Eum  ego,  ex  jure  Quiritium,  meum  esse  aio." 
Quid  tum  ?  u  Inde  ego  te  ex  jure  manu  consertum 
voco."  Quid  huic  tam  loquaciter  litigioso  responde- 
ret  ille,  unde  petebatur,  non  habebat.  Transit  idem 
jureconsultus,  tibicinis  Latini  modo :  "  Unde  tu  me," 

inquit,  "  ex  jure  manu  consertum  vocasti,  inde  ego 
te  revoco."  Prsetor  interea  ne  pulchrum  se  ac  beatum 
putaret,  atque  aliquid  ipse  sua  sponte  loqueretur,  ei 
quoque  carmen  compositum  est,  cum  caeteris  rebus 
absurdum,  tum  vero  [nullo  usu  :]  "  Utrisque  super- 
stitibus,  [praasentibus,]  istam  viam  dico :  inite  viam." 
Praesto  aderat  sapiens  ille,  qui  inire  viam  doceret. 
"  Redite  viam  :"  eodem  duce,  redibant.  Haec  jam 
tum  apud  illos  barbatos  ridicula  (credo)  videbantur : 
homines,  cum  recte  atque  in  loco  constitissent,  juberi 
abire ;  ut,  unde  abissent,  eodem  statim  redirent.  Iis- 
dem  ineptiis  fucata  sunt  illaomnia :  "  Quando  te  in 
jure  conspicio ;"  et  haec,  "  Sed  anne  tu  dicis  causa 
vindicaveris  ?"  Quae  dum  erant  occulta,  necessario  ab 
eis,  qui  ea  tenebant,  petebantur :  postea  vero  pervul- 
gata,  atquein  manibus  jactata  et  excussa,  inanissima 
prudentiae  reperta  sunt;  fraudis  autem  et  stultitiae 
plenissima. 

Nam,  cum  permulta  praeclare  legibus  essent  con- 
stituta,  ea  jureconsultorum  ingeniis  pleraque  corrupta 
ac  depravata  sunt.  Mulieres  omnes,  propter  infirmi- 
tatem  consilii,  majores  in  tutorum  potestate  esse  vo- 
luerunt :  hi  invenerunt  genera  tutorum,  quae  potes- 
tate  mulierum  continerentur.  Sacra  interire  illi  nolu- 
erunt:  horum  ingenio  senes,  ad  coemtiones  facien- 
das,  interimendorum  sacrorum  causa,  reperti  sunt. 
In  omni  denique  jure  civili,  sequitatem  reliquerunt ; 
verba  ipsa  tenuerunt :  ut,  quia  in  alicujus  libris  (ex- 
empli  causa)  id  nomen  invenerant,  putarunt,  omnes 
mulieres,  quae  coemtionem  facerent,  Caias  vocari. 
Jam  illud  mihi  quidem  mirum  videri  solet,  tot  ho- 
mines,  tam  ingeniosos,  per  tot  annos  etiam  nunc  sta- 
tuere  non  potuisse,  utrum  diem  tertium  an  peren- 
dinum,  judicem  an  arbitrum,  rem  an  litem,  dici  opor- 
teret. 

XIII.  Itaque  (ut  dixi)  dignitas  in  ista  scientia,  con- 
sularis  nunquam  fuit ;  quae  tota  ex  rebus  fictis  com- 

menticiisque  constaret ;  gratias  vero  multo  etiam  mi- 
nores.  Quod  enim  omnibus  patet,  et  aeque  promtum 
est  mihi  et  adversario  meo,  id  esse  gratum  nullo  pacto 
potest.  Itaque  non  modo  beneficii  collocandi  spem, 
sed  etiam  illud,  quod  aliquamdiu  fuit,  "  Licet  con- 
sulere,"  jam  perdidistis.  Sapiens  existimari  nemo  po- 
test  in  ea  prudentia,  quae  neque  extra  Romam  us- 
quam,  neque  Romae,  rebus  prolatis,  quidquam  valet : 
peritus  ideo  haberi  nemo  potest,  quod  in  eo,  quod 
sciunt  omnes,  nullo  modo  possunt  inter  se  discrepare : 
difficilis  autem  res  ideo  non  putatur,  quod  et  perpaucis 
et  minime  obscuris  literis  continetur.  Itaque,  si  mihi, 
homini  vehementer  occupato,  stomachum  moveritis, 
triduo  me  jurisconsultum  [esse]  profitebor.  Etenim, 
quae  de  scripto  aguntur,  scripta  sunt  omnia  :  neque 
tamen  quidquam  tam  anguste  scriptum  est,  quo  ego 
non  possim,  u  Qua  de  re  agitur,"  addere.  Quae  con- 
suluntur  autem,  minimo  periculo  respondentur.  Si  id, 
quod  oportet,  responderis ;  idem  videare  respondisse, 
quod  Servius:  sin  aliter;  etiam  controversum  jus 
nosse  et  tractare  videare. 

Quapropter,  non  solum  illa  gloria  militaris  vestris 
formulis  atque  actionibus  anteponenda  est ;  verum 
etiam  dicendi  consuetudo  longe  et  multum  isti  vestrae 
exercitationi,  ad  honorem,  antecellet.  Itaque  mihi  vi- 
dentur  plerique  initio  multo  hoc  maluisse  :  post,  cum 
id  assequi  non  potuissent,  istuc  potissimum  sunt  de- 
lapsi.  Ut  aiunt  in  Graecis  artificibus,  eos  auloedos  esse, 
qui  citharcedi  fieri  non  potuerint ;  sic  nonnullcs  vide- 
mus,  qui  oratores  evadere  non  potuerunt,  eos  ad  juris 
studium  devenire.  Magnus  dicendi  labor,  magna  res, 
magna  dignitas,  summa  autem  gratia.  Etenim  a  vo- 
bis  salubritas  quaedam  ;  ab  iis  qui  dicunt,  salus  ipsa, 
petitur.  Deinde  vestra  responsa  atque  decreta  et  ever- 
tuntur  saspe  dicendo,  et,  sine  defensione  oratoris,  fir- 
ma  esse  non  possunt':  in  qua  re  si  satis  profecissem, 
parcius  de  ejus  laude  dicerem :  nunc  nihil  de  me  dico, 
sed  de  iis,  qui  in  dicendo  magni  sunt  aut  fuerunt. 

XIV.  Duaa  sunt  artes,  quae  possunt  locare  homl* 
nes  in  amplissimo  gradu  dignitatis  ;  una  imperatoris, 
altera  oratoris  boni :  ab  hoc  enim  pacis  ornamenta  re- 
tinentur  ;  ab  illo  belli  pericula  repelluntur.   Caetera? 
tamen  virtutes  ipsae  per  se  multum  valent,  justitia, 
fides,  pudor,  temperantia ;  quibus  te,  Servi,  exceUere 
omnes  intelligunt :  sed  nunc  de  studiis  ad  honorem 
dispositis,  non  de  insita,  cujusque  virtute,  disputo.  Om- 
niaista  nobis  studia  de  manibus  excutiuntur,  simul  at- 
que  aliquis  motus  novus  bellicum  canere  coepit.  Et- 
enim,  ut  ait  ingeniosus  po*eta,  et  auctor  valde  bonus, 
prceliis  promulgatis,  "  pellitur  e  medio,"  non  solum 
ista  vestra  verbosa  simulatio  prudentiae,  sed  etiam  ipsa 
illa  domina  rerum,  "  sapientia :  vi  geritur  res :  sper- 
nitur  orator,"  non  solum  odiosus  in  dicendo,  ac  lo- 
quax,  verum  etiam  "  bonus :  horridus  miles  ama- 
tur  :"  vestrum  vero  studium  totum  jacet.  "  Non  ex 
jure  manu  consertum,  sed  mage  ferro,"  inquit,  "  rem 
repetunt."  Quod  si  ita  est,  cedat,  opinor,  Sulpici,  fo- 
rum  castris,  otium  militiae,  stilus  gladio,  umbra  soli : 
sit  denique  in  civitate  ea  prima  res,  propter  quam  ipsa 
est  civitas  omnium  princeps. 

Verum  haec  Cato  nimium  nos  nostris  verbis  magna 
facere  demonstrat ;  et  oblitos  esse,  bellum  illud  omne 
Mithridaticum  cum  mulierculis  esse  gestum  :  quod 
ego  longe  secus  existimo,  judices ;  deque  eo  pauca 
disseram :  neque  enim  causa  in  hoc  continetur. 

Nam,  si  omnia  bella,  quae  cum  Graecis  gessimus, 
contemnenda  sunt ;  derideatur  de  rege  Pyrrho  tri- 
umphus  M'  Curii ;  de  Philippo,  T.  Flaminini ;  de 
./Etolis,  M.  Fulvii ;  de  rege  Perse,  L.  Pauli ;  de 
Pseudophilippo,  Q.  Metelli ;  de  Corinthiis,  L.  Mum- 
mii.  Sin  haec  bella  gravissima,  victoriaeque  eorum 
bellorum  gravissimae,  fuerunt ;  cur  Asiaticse  nationes, 
atque  ille  a  te  hostis  contemnitur  ?  Atqui,  ex  vete- 
rum  rerum  monimentis,  vel  maximum  bellum  popu- 
lum  Romanum  cum  Antiocho  gessisse  video :  cujus 
belli  victor  L.  Scipio,  [parta]  cum  Publio  fratre  glc- 

ria,  quam  laudem  ille,  Africa  oppressa,  cognomine 
ipso  prae  se  ferebat,  eamdem  hic  sibi  ex  Asiae  nomine 
assumsit.  Quo  quidem  in  bello  virtus  enituit  egregia 
M.  Catonis,  proavi  tui :  quo  ille,  cum  esset  (ut  ego 
mihi  statuo)  talis,  qualem  te  esse  video,  nunquam 
[cum  Scipione]  esset  profectus,  si  cum  mulierculis 
bellandum  esse  arbitraretur.  Nequevero  cum  P.  Afri- 
cano  senatus  egisset,  ut  legatus  fratri  proficisceretur, 
(cum  ipse,  paulo  ante,  Hannibale  ex  Italia  expulso, 
ex  Africa  ejecto,  Carthagine  oppressa,  maximis  pe- 
riculis  rempublicam  liberasset)  nisi  illud  grave  bel- 
lum  et  vehemens  putaretur. 

XV.  Atqui,  si  diligenter,  quid  Mithridates  po- 
tuerit,  et  quid  effecerit,  et  qui  vir  fuerit,  considera- 
ris ;  omnibus  regibus,  quibuscum  populus  Romanus 
bellum  gessit,  hunc  regem  nimirum  antepones :  quem 
L.  Sulla,  maximo  et  fortissimo  exercitu,  [pugna  ex- 
citatum,]  non  rudis  imperator,  ut  aliud  nihil  dicam, 
bello  invectum  totam  in  Asiam,  cum  pace  dimisit : 
quem  L.  Murena,  pater  hujusce,  vehementissime  vi- 
gilantissimeque  vexatum,  repressum  magna  ex  parte, 
non  oppressum,  reliquit :  qui  rex,  sibi  aliquot  annis 
sumtis  ad  confirmandas  rationes  et  copias  belli,  tan- 
tum  ipse  opibus  conatuque  invaluit,  ut  se  Oceanum 
cum  Ponto,  Sertorii  copias  cum  suis,  conjuncturum 
putaret.  Ad  quod  bellum  duobus  consulibus  ita  mis- 
sis,  ut  alter  Mithridatem  persequeretur,  alter  Bithy- 
niam  tueretur  ;  alterius  res,  et  terra  et  mari  calami- 
tosae,  vehementer  et  opes  regis  et  nomen  auxerunt : 
L.  Luculli  vero  res  tantae  exstiterunt,  ut  neque  ma- 
jus  bellum  commemorari  possit,  neque  majore  con- 
silio  et  virtute  gestum.  Nam,  cum  totius  impetus 
belli  ad  Cyzicenorum  mcenia  constitisset,  eamque  ur- 
bem  sibi  Mithridates  Asiae  januam  fore  putavisset, 
qua  effracta  et  revulsa,  tota  pateret  provincia ;  per- 
fecta  ab  Lucullo  haec  sunt  omnia,  ut  urbs  fidelissi- 
morum  sociorum  defenderetur,  et  omnes  copiae  regis 
diuturnitate  obsidionis  consumerentur.  Quid  ?  iilam 

{Orat.)  vol.  ti.  2  L 

pugnam  navalem  ad  Tenedum  (cum,  contento  cursu, 
acerrimis  ducibus,  hostium  classis  Italiam,  spe  atque 
animis  inflata,  peteret)  mediocri  certamine  et  parva, 
dimicatione  commissam  arbitraris  ?  Mitto  proeiia : 
praetereo  oppugnationes  oppidorum.  Expulsus  regno 
tandem  aliquando,  tantum  tamen  consilio  atque  auc- 
toritate  valuit,  ut  se,  rege  Armeniorum  adjuncto, 
novis  opibus  copiisque  renovarit. 

XVI.  Ac,  si  mihi  nunc  de  rebus  gestis  esset  nos- 
tri  exercitus  imperatorisque  dicendum,  plurima  et 
maxima  prcelia  commemorare  possem  :  sed  non  id 
agimus.  Hoc  dico :  si  bellum  hoc,  si  hic  hostis,  si 
ille  rex  contemnendus  fuisset ;  neque  tanta,  cura  se- 
natus  et  populus  Romanus  suscipiendum  putasset, 
neque  tot  annos  gessisset,  neque  tanta.  gloria  L.  Lu- 
culli :  neque  vero  ejus  belli  conficiendi  curam  tanto 
studio  populus  Romanus  ad  Cn.  Pompeium  detulisset, 
cujus  ex  omnibus  pugnis,  quae  sunt  innumerabiles,  vel 
acerrima  mihi  videtur  iila,  quae  cum  rege  commissa 
est,  et  summa,  contentione  pugnata ;  qua  ex  pugna 
cum  se  ille  eripuisset,  et  Bosporum  confugisset,  quo 
exercitus  adire  non  posset ;  etiam  in  extrema  fortuna 
et  fuga,  nomen  tamen  retinuit  regium.  Itaque  ipse 
Pompeius,  regno  possesso,  ex  omnibus  oris  ac  notis 
sedibus  hoste  pulso,  tamen  tantum  in  unius  anima 
posuit,  ut,  cum  omnia,  quae  ille  tenuerat,  adierat, 
sperarat,  victoria  possideret ;  tamen  non  ante,  quam 
illum  vita  expulit,  bellum  confectum  judicarit.  Hunc 
tu  hostem,  Cato,  contemnis,  quocum  per  tot  annos, 
tot  prceliis,  tot  imperatores  beila  gesserunt?  cujus 
expulsi  et  ejecti  vita  tanti  aestimata  est,  ut,  morte  ejus 
nuntiata,  tum  denique  bellum  confectum  arbitrare- 
tur.  Hoc  igitur  in  bello  L.  Murenam,  legatum  for- 
tissimi  animi,  summi  consilii,  maximi  laboris,  cogni- 
tum  esse  defendimus ;  et  hanc  ejus  operam  non  mi- 
nus,  ad  consulatum  adipiscendum,  quam  hanc  nos- 
tram  forensem  industriam,  dignitatis  habuisse. 

XVII.  At  enim,  in  praeturae  petitione,  prior  re- 

nuntiatus  est  Servius.  Pergitisne  vos,  tamquam  ex 
syngrapha,  agere  cum  populo,  ut,  quem  locum  semel 
honoris  cuipiam  dederit,  eumdem  reliquis  honoribus 
debeat?  Quod  enim  fretum,  quem  Euripum,  tot 
motus,  tantas,  tam  varias  habere  putatis  agitationes 
fluctuum,  quantas  perturbationes  et  quantos  aestus 
habet  ratio  comitiorum  ?  Dies  intermissus  unus%  aut 
nox  interposita,  saepe  perturbat  omnia ;  et  totam  opi- 
nionem  parva  nonnunquam  commutat  aura  rumoris. 
Saepe  etiam,  sine  ulla  aperta  causa  fit  aliud,  atque 
existimamus,  ut  nonnunquam  ita  factum  esse  etiam 
populus  admiretur  :  quasi  vero  non  ipse  fecerit.  Ni- 
hil  est  incertius  vulgo,  nihil  obscurius  voluntate  ho- 
minum,  nihil  fallacius  ratione  tota  comitiorum.  Quis 
L.  Philippum  summo  ingenio,  opera,  gratia,  nobi- 
litate,  a  M.  Herennio  superari  posse  arbitratus  est  ? 
quis  Q.  Catulum,  humanitate,  sapientia,  integritate 
antecellentem,  a  Cn.  Manlio  ?  quis  M.  Scaurum,  ho- 
minem  gravissimum,  civem  egregium,  fortissimum 
senatorem,  a  Q.  Maximo  ?  Non  modo  horum  nihil 
ita  fore  putatum  est,  sed  ne,  cum  esset  factum  qui- 
dem,  quare  ita  factum  esset,  intelligi  potuit.  Nam, 
ut  tempestates  saepe  certo  aliquo  coeH  signo  commo- 
ventur,  saepe  improviso,  nulla  ex  certa  ratione,  ob- 
scura  aliqua  ex  causa,  excitantur;  sic,  in  hac  com- 
itiorum  tempestate  populari,  saepe  intelligas,  quo  sig- 
no  commota  sit ;  saepe  ita  obscura  est,  ut  casu  exci- 
tata  esse  videatur. 

XVIII.  Sed  tamen,  si  est  reddenda  ratio,  duae  res 
vehementer  in  praetura  desideratae  sunt,  quae  ambae, 
in  consulatu,  tum  Murenae  profuerunt ;  una,  exspec- 
tatio  muneris,  quas  et  rumore  nonnullo,  et  studiis  ser- 
monibusque  competitorum,  creverat ;  altera,  quod  ii, 
quos  in  provincia  ac  legatione  omnis  et  liberalitatis 
et  virtutis  suae  testes  habuerat,  nondum  decesserant. 
Horum  utrumque  ei  fortuna  ad  consulatus  petitionem 
reservavit.  Nam  et  L.  Luculli  exercitus,  qui  ad  tri- 
umphum  convenerat,  idem  comes  L.  Murenae  praesto 

fuit ;  et  munus  amplissimum,  quod  petitio  praeturae 
desiderabat,  prastura  restituit.  Num  tibi  haec  parva 
videntur  adjumenta  et  subsidia  consulatus?  voluntas 
militum,  qua3  cum  per  se  valet  multitudine,  cum  apud 
suos  gratia, ;  tum  vero,  in  consule  declarando,  mul- 
tum,  etiam  apud  universum  populum  Romanum, 
auctoritatis  habet  suffragatio  militaris :  imperatores 
enim  comitiis  consularibus,  non  verborum  interpretes, 
deliguntur.  Quare  gravis  est  illa  oratio,  "  Me  sau- 
cium  recreavit :  me  praeda,  donavit :  hoc  duce,  castra 
cepimus,  signa  contulimus :  nunquam  iste  plus  mi- 
liti  laboris  imposuit,  quam  sibi  sumsit  ipse ;  cum 
fortis,  tum  etiam  felix."  Hoc  quanti  putas  esse  ad 
famam  hominum  ac  voluntatem  ?  Etenim,  si  tanta 
illis  comitiis  religio  est,  ut  adhuc  semper  omen  value- 
rit  praerogativum  ;  quid  mirum  est,  in  hoc  felicitatis 
famam  sermonemque  valuisse  ? 

XIX.  Sed,  si  haec  leviora  ducis,  quae  sunt  gravis- 
sima,  et  hanc  urbanam  suffragationem  militari  ante- 
ponis ;  noli  ludorum  hujus  elegantiam,  et  scenae  mag- 
nificentiam,  valde  contemnere ;  quae  huic  admodum 
profuerunt.  Nam  quid  ego  dicam,  populum  ac  vul- 
gus  imperitorum  ludis  magnopere  delectari  ?  minus 
cst  mirandum :  quamquam  huic  causas  id  satis  est : 
sunt  enim  populi  ac  multitudinis  comitia.  Quare,  si 
populo  ludorum  magnificentia  voluptati  est,  non  est 
mirandum,  eam  L.  Murenae  apud  populum  profuisse. 
Sed,  si  nosmet  ipsi,  qui  et  ab  delectatione  omni  neg- 
otiis  impedimur,  et  in  ipsa  occupatione  delectationes 
alias  multas  habere  possumus,  ludis  tamen  oblecta- 
mur  et  ducimur ;  quid  tu  admirere  de  multitudine 
indocta,  ? 

Lucius  Otho,  vir  fortis,  meus  necessarius,  eques- 
tri  ordini  restituit  non  solum  dignitatem,  sed  etiam 
voluptatem.  Itaque  lex  haec,  quae  ad  ludos  pertinet, 
est  omnium  gratissima,  quod  honestissimo  ordini, 
cum  splendore,  fructus  quoque  jucunditatis  est  resti- 
tutus.   Quare,  delectant  homines,  mihi  crede,  ludi, 

etiam  illos  qui  dissimulant,  non  solum  eos  qul  faten- 
tur :  quod  ego  in  mea  petitione  sensi :  nam  nos  quo- 
que  habuimus  scenam  competitricem.  Quod  si  ego, 
qui  trinos  ludos  aedilis  feceram,  tamen  Antonii  ludis 
commovebar ;  tibi,  qui  casu  nullos  feceras,  nihil  hu- 
jus  istam  ipsam,  quam  irrides,  argenteam  scenam, 
adversatam  putas  ? 

Sed  haec  sane  sint  paria  omnia :  sit  par  forensis 
opera  militari ;  sit  par  militari  suffragatio  urbana ; 
sit  idem,  magnificentissimos  et  nullos  unquam  fecisse 
ludos ;  quid  ?  in  ipsa,  prastura  nihilne  existimas  inter 
tuam  et  istius  sortem  interfuisse  ? 

XX.  Hujus  sors  ea  fuit,  quam  omnes  tui  necessarii 
tibi  optabamus, juris  dicendi ;  in  qua  gloriam  conciliat 
magnitudo  negotii ;  gratiam,  aequitatis  largitio :  qua 
in  sorte  sapiens  praetor,  qualis  hic  fuit,  offensionem 
vitat  aequabilitate  decernendi,  benevolentiam  adjun- 
git  lenitate  audiendi.  Egregia  et  ad  consulatum  apta 
provincia,  in  qua,  laus  aequitatis,  integritatis,  facilita- 
tis,  ad  extremum  ludorum  voluptate  concluditur. 
Quid  tua  sors  ?  tristis,  atrox :  quaestio  peculatus, 
ex  altera  parte,  lacrymarum  et  squaloris,  ex  altera, 
plena  catenarum  atque  indicum.  Cogendi  judices  in- 
viti,  retinendi  contra  voluntatem :  scriba  damnatus, 
ordo  totus  alienus  :  Sullana  gratificatio  reprehensa : 
multi  viri  fortes,  et  prope  pars  civitatis  offensa  est : 
lites  severe  aestimatae :  cui  placet,  obliviscitur :  cui 
dolet,  meminit.  Postremo,  tu  in  provinciam  ire  no« 
luisti.  Non  possum  id  in  te  reprehendere,  quod  in 
me  ipso  et  praetor  et  consul  probavi.  Sed  tamen  L. 
Murenae  provincia  multas  bonas  gratias  cum  optima 
existimatione  attulit.  Habuit  proficiscens  delectum  in 
Umbria, :  dedit  ei  facultatem  respublica  liberalitatis ; 
qua  usus,  multas  sibi  tribus,  quae  municipiis  Umbriae 
conficiuntur,  adjunxit  Ipsa,  autem  in  Gallia,  ut  nos- 
tri  homines  desperatas  jam  pecunias  exigerent,  aequi- 
tate  diligentiaque  perfecit.  Tu  interea  Romae  scilicet 
amicis  praesto  fuisti.  Fateor :  sed  tamen  illud  cogita, 

nonnullorum  amicorum  studia  minui  solere  in  eos,  a 
quibus  provincias  contemni  intelligant. 

XXI.  Et,  quoniam  ostendi,  judices,  parem  digni- 
tem  ad  consulatus  petitionem,  disparem  fortunam 
provincialium  negotiorum,  in  Murena.  atque  in  Sulpi- 
cio  fuisse  ;  dicam  jam  apertius,  in  quo  meus  necessa- 
rius  fuerit  inferior  Servius ;  et  ea  dicam,  vobis  audi- 
entibus,  amisso  jam  tempore,  quae  ipsi  soli,  re  inte- 
gra,  saepe  dixi.  Petere  consulatum  nescire  te,  Servi, 
persaepe  tibi  dixi :  et  in  iis  rebus  ipsis,  quas  te  magno 
et  forti  animo  et  agere  et  dicere  videbam,  tibi  solitus 
sum  dicere,  magis  te  fortem  senatorem  mihi  videri, 
quam  sapientem  candidatum.  Primum  accusandi  ter- 
rores  et  minae,  quibus  tu  quotidie  uti  solebas,  sunt 
fortis  viri ;  sed  et  populi  opinionem  a  spe  adipiscendi 
avertunt,  et  amicorum  studia  debilitant.  Nescio  quo 
pacto  semper  hoc  fit :  neque  in  uno  aut  altero  ani- 
madversum  est,  sed  jam  in  pluribus,  simul  atque 
candidatus  accusationem  meditari  visus  est,  ut  hono- 
rem  desperasse  videatur. 

Quid  ?  ergo  acceptam  injuriam  persequi  non  pla- 
cet?  Immo  vehementer  placet:  sed  aliud  tempus 
est  petendi,  aliud  persequendi.  Petitorem  ego,  prae- 
sertim  consulatus,  magna,  spe,  magno  animo,  magnis 
copiis,  et  in  forum  et  in  Campum  deduci  volo :  non 
placet  mihi  inquisitio  candidati,  praenuntia  repulsae ; 
non  testium  potius,  quam  suffragatomm,  comparatio ; 
non  minae  magis,  quam  blanditiae ;  non  declamatio 
potius,  quam  persalutatio  ;  praesertim  cum  jam,  hoc 
novo  more,  omnes  fere  domos  omnium  concursent, 
et  ex  vultu  candidatorum  conjecturam  faciant,  quan- 
tum  quisque  animi  et  facultatis  habere  videatur.  Vi- 
desne  tu  illum  tristem  ?  demissum  ?  jacet,  diffidit, 
abjecit  hastas.  Serpit  hic  rumor:  "  Scis  tu,  illum 
accusationem  cogitare?  inquirere  in  competitores  ? 
testes  quaerere  ?  Alium  faciam,  quoniam  sibi  hic  ipse 
desperat."  Ejusmodi  candidatorum  amici  intimi  de- 
bilitantur ;  studia  deponunt,  aut  testatam  rem  abji- 

cmnt,  aut  suam  operam  et  gratiam  judicio  et  accusa- 
tioni  reservant. 

'  XXII.  Accedit  eodem,  ut  etiam  ipse  candidatus 
totum  animum,  atque  omnem  curam,  operam,  dili- 
gentiamque  suam,  in  petitione  non  possit  ponere.  Ad- 
jungitur  enim  accusationis  cogitatio,  non  parva  res, 
sed  nimirum  omnium  maxima  :  magnum  est  enim, 
te  comparare  ea,  quibus  possis  hominem  e  civitate, 
praesertim  non  inopem  neque  infirmum,  exturbare ; 
qui,1  et  per  se  et  per  suos,  et  vero  etiam  per  alienos, 
defendatur.  Omnes  enim  ad  pericula  propulsanda 
concurrimus :  et  qui  non  aperte  inimici  sumus,  etiam 
alienissimis,  in  capitis  periculis,  amicissimorum  offi- 
cia  et  studia  prasstamus. 

Quare  ego,  expertus  et  petendi,  et  defendendi,  et 
accusandi  moiestiam,  sic  intellexi :  in  petendo,  stu- 
dium  esse  acerrimum ;  in  defendendo,  officium ;  in 
accusando,  laborem.  Itaque  sic  statuo,  fieri  nullo  mo- 
do  posse,  ut  idem  accusationem  et  petitionem  consu- 
latus  diligenter  adornet  atque  instruat.  Unum  susti- 
nere  pauci  possunt,  utrumque  nemo.  Tu,  cum  te  de 
curriculo  petitionis  deflexisses,  animumque  ad  accu- 
sandum  transtulisses,  existimasti,  te  utrique  negotio 
satisfacere  posse  ?  Vehementer  errasti.  Quis  enim  dies 
fuit,  posteaquam  in  istam  accusandi  denuntiationem 
ingressus  es,  quem  tu  non  totum  in  ista  ratione  con- 
sumseris  ? 

XXIII.  Legem  ambitds  flagitasti,  quae  tibi  non 
deerat :  erat  enim  severissime  scripta  Calpurnia.  Ges- 
tus  est  mos  et  voluntati  et  dignitati  tuse  :  sed  tota  illa 
lex  accusationem  tuam,  si  haberes  nocentem  reum, 
fortasse  armasset :  petitioni  vero  refragata  est.  Pcena 
gravior  in  plebem  tua  voce  efflagitata  est :  commoti 
animi  sunt  tenuioruin.  Exsilium  in  nostrum  ordinem : 
concessit  senatus  postulationi  tuas :  sed  non  libenter 
duriorem  fortuna?  communi  conditionem,  te  auctore, 
constituit.  Morbi  excusationi  poena  addita  est :  vo- 
luntas  offensa  multorum,  quibus  aut  contra  valetu- 


3!)2  PRO  MURENA.  Cap.  24. 

dinis  commodum  laborandum  est ;  aut,  incommodo 
morbi,  etiam  caeteri  vitac  fructus  relinquendi.  Quid 
ergo  ?  haec  quis  tulit  ?  is,  qui  auctoritati  senatus,  vo- 
luntati  tuae,  paruit :  denique  is  tulit,  cui  minime  pro- 
derant.  Illa,  quae  mea  summa  voluntate  senatus  fre- 
quens  repudiavit,  mediocriter  adversata  tibi  esse  exis- 
timas  ?  Confusionem  suffragiorum  flagitasti,  proroga- 
tionem  legis  Maniliae,  acquationem  gratiaa,  dignita^- 
tis,  sufTragiorum.  Graviter  homines  honesti,  atque  in 
suis  civitatibus  et  municipiis  gratiosi,  tulerunt,  a  tali 
viro  esse  pugnatum,  ut  omnes  et  dignitatis  et  gratiae 
gradus  tollerentur.  Idem  editicios  judices  esse  voluisti, 
ut  odia  occulta  civium,  quae  tacitis  nunc  discordiis 
continentur,  in  fortunas  optimi  cujusque  erumperent. 
Haec  omnia  tibi  accusandi  viam  muniebant,  adipis- 
cendi  obsepiebant. 

Atque  ex  omnibus  illa  plaga  est  injecta  petitioni 
tuae,  non  tacente  me,  maxima;  de  qua  ab  homine 
ingeniosissimo  et  copiosissimo,  Hortensio,  multa  gra- 
vissime  dicta  sunt.  Quo  etiam  mihi  durior  locus  est 
dicendi  datus ;  ut,  cum  ante  me  et  ille  dixisset,  et  vir 
summa  dignitate,  et  diligentia,  et  facultate  dicendi, 
M.  Crassus,  ego  in  extremo  non  partem  aliquam  age- 
rem  causae,  sed  de  tota  re  dicerem,  quod  mihi  videre- 
tur.  Itaque  in  iisdem  rebus  fere  versor ;  et,  quod  pos- 
sum,  judices,  occurro  vestra?  sapientias. 

XXIV.  Sed  tamen,  Servi,  quam  te  securim  putas 
injecisse  petitioni  tuae,  cum  tu  populum  Romanum 
in  eum  metum  adduxisti,  ut  pertimesceret,  ne  consul 
Catilina  fieret,  dum  tu  accusationem  comparares,  de- 
posita  atque  abjecta  petitione  ?  Etenim  te  inquirere 
videbant,  tristem  ipsum :  mcestos  amicos,  observatio- 
nes,  testificationes,  seductiones  testium,  secessionem 
subscriptorum,  animadvertebant  (quibus  rebus  certe 
ipsi  candidatorum  vultus  obscuriores  videri  solent) ; 
Catilinam  interea  alacrem  atque  laatum,  stipatum 
choro  juventutis,  vallatum  indicibus  atque  sicariis, 
inflatum,  cum  spe  militum,  tum  collegas  mei  (quem- 

admodum  dicebat  ipse)  promissis ;  circumfluente  co- 
lonorum  Arretinorum  et  Fesulanorum  exercitu : 
quam  turbam,  dissimillimo  ex  genere,  distinguebant 
homines  perculsi  Sullani  temporis  calamitate.  Vul- 
tus  erat  ipsjus  plenus  furoris ;  oculi,  sceleris ;  sermo, 
arrogantiae ;  sic  ut  ei  jam  exploratus  et  domi  condi- 
tusconsulatusvideretur.  Murenam  contemnebat :  Sul- 
picium  accusatorem  suum  numerabat,  non  competi- 
torem :  ei  vim  denuntiabat :  reipublicae  minabatur. 

XXV.  Quibus  rebus  qui  timor  bonis  omnibus  in- 
jectus  sit,  quantaque  desperatio  reipublicae,  si  ille 
factus  esset,  nolite  a  me  commoneri  velle:  vosmet 
ipsi  vobiscum  recordamini :  meministis  enim,  cum 
illius  nefarii  gladiatoris  voces  percrebuissent,  quas 
habuisse  in  concione  domestica  dicebatur,  cum  mise- 
rorum  fidelem  defensorem  negasset  inveniri  posse,  nisi 
eum  qui  ipse  miser  esset :  integrorum  et  tbrtunato- 
rum  promissis  saucios  et  miseros  credere  non  oportere : 
quare,  qui  consumta  replere,  erepta  recuperare,  vel- 
lent,  spectarent,  quid  ipse  deberet,  quid  possideret, 
quid  auderet :  minime  timidum,  et  valde  calamito- 
sum,  esse  oportere  eum  qui  esset  futurus  dux  et  signi- 
fer  calamitosorum. 

Tum  igitur,  his  rebus  auditis,  meministis  fieri  se- 
natiis-consultum,  referente  me,  ne  postero  die  comi- 
tia  haberentur,  ut  de  his  rebus  in  senatu  agere  posse- 
mus.  Itaque  postridie,  frequenti  senatu,  Catilinam 
excitavi ;  atque  eum  de  his  rebus  jussi,  si  quid  vellet, 
quae  ad  me  allatae  essent,  dicere.  Atque  ille,  ut  sem- 
per  fuit  apertissimus,  non  se  purgavit,  sed  indicavit 
atque  induit.  Tum  enim  dixit,  duo  corpora  esse  rei- 
publicae :  unum  debile,  infirmo  capite  ;  alterum  fir- 
mum,  sine  capite  ;  huic,  cum  ita  de  se  meritum  es- 
set,  caput,  se  vivo,  non  defuturum.  Congemuit  sena- 
tus  frequens ;  neque  tamen  satis  severe,  pro  rei  in- 
dignitate,  decrevit :  nam  partim  ideo  fortes  in  decer- 
nendo  non  erant,  quia  nihil  timebant ;  partim,  quia 
timebant.  Tum  erupit  e  senatu,  triumphans  gaudio, 

quem  omnino  vivum  illinc  exire  non  oportuerat ;  pra- 
sertim  cum  idem  ille  in  eodem  ordine,  paucis  diebus 
ante,  Catoni,  fortissimo  viro,  judicium  minitanti  ac 
denuntianti,  respondisset,  si  quod  esset  in  suas  fortu- 
nas  incendium  excitatum,  id  se  non  aqua,  sed  ruina, 
restincturum. 

XXVI.  His  tum  rebus  commotus,  et  quod  homi- 
nes  jam  tum  conjuratos  cum  gladiis  in  Campum  de- 
duci  a  Catilina  sciebam,  descendi  in  Campum  cum 
firmissimo  przesidio  fortissimorum  virorum,  et  cum 
illa  lata  insignique  lorica,  non  quae  me  tegeret  (etenim 
sciebam  Catilinam,  non  latus  aut  ventrem,  sed  caput 
et  collum,  solere  petere),  verum  ut  omnes  boni  ani- 
madverterent ;  et,  cum  in  metu  et  periculo  consulem 
viderent,  (id,  quod  est  factum)  ad  opem  praesidium- 
que  meum  concurrerent.  Itaque  cum  te,  Servi,  re- 
missiorem  in  petendo  putarent,  Catilinam  et  spe  et 
cupiditate  inflammatum  viderent ;  omnes,  qui  illam 
ab  repubiica  pestem  depellere  cupiebant,  ad  Mure- 
nam  se  statim  contulerunt.  Magna  est  autem  comi- 
tiis  consularibus  repentinavoluntatuminclinatio,prae- 
sertim  cum  incubuit  ad  virum  bonum,  et  multis  aliis 
adjumentis  petitionis  ornatum :  qui  cum,  honestis- 
simo  patre  atque  majoribus,  modestissima  adolescen- 
tia,  clarissima  legatione,  praetura  probata  in  jure,  grata 
in  munere,  ornata  in  provincia,  petisset  diligenter,  et 
ita  petisset,  ut  neque  minanti  cederet,  neque  cuiquam 
minaretur ;  huic,  mirandum  est,  magno  adjumento 
Catilinae  subitam  spem  consulatus  adipiscendi  fuisse  ? 

Nunc  mihi  tertius  ille  locus  est  orationis  de  am- 
bitiis  criminibus,  perpurgatus  ab  iis  qui  ante  me  dix- 
erunt,  a  me,  quoniam  ita  Murena  voluit,  retractan- 
dus  :  quo  in  loco,  Postumio,  familiari  meo,  ornatissi- 
moviro,  de  divisorum  indiciis,  et  de  deprehensis  pecu- 
niis,  adolescenti  ingenioso  et  bono,  Ser.  Sulpicio,  de 
equitum  centuriis,  M.  Catoni,  homini  in  omni  virtute 
excellenti,  de  ipsius  accusatione,  de  senatus-consulto, 
de  republica,  respondebo. 

XXVII.  Sed  pauca,  quae  meum  animum  rcpente 
moverunt,  prius  de  L.  Murenae  fortuna  conquerar. 
Nam,  cum  saepe  antea,  judices,  et  ex  aliorum  mise- 
riis,  et  ex  meis  curis  laboribusque  quotidianis,  fortuna- 
tos  eos  homines  judicarem,  qui,  remoti  a  studiis  am- 
bitionis,  otium  ac  tranquillitatem  vitae  secuti  sunt ; 
tum  vero,  in  his  L.  Murenae  tantis  tamque  improvi- 
sis  periculis,  ita  sum  animo  affectus,  ut  non  queam 
satis  neque  communem  omnium  nostrum  conditio- 
nem,  neque  hujus  eventum  fortunamque,  miserari : 
qui  primum,  dum  ex  honoribus  continuis  familiae 
majorumque  suorum  unum  adscendere  gradum  dig- 
nitatis  conatus  est,  venit  in  periculum,  ne  et  ea,  quae 
relicta,  et  haec,  qua?  ab  ipso  parta  sunt,  amittat ;  de- 
inde,  propter  studium  novae  laudis,  etiam  in  veteris 
fortunae  discrimen  adducitur. 

Quae  cum  sint  gravia,  judices,  tum  ilind  acerbissi- 
mum  est,  quod  habet  eos  accusatores,  non  qui  odio 
inimicitiarum  ad  accusandum,  sed  qui  studio  accusandi 
ad  inimicitias,  descenderunt.  Nam,  ut  omittam  Ser- 
vium  Sulpicium  (quem  intelligo  non  injuria  L.  Mu- 
renae,  sed  honoris  contentione,  permotum),  accusat 
paternus  amicus,  Cn.  Postumius,  vetus  (ut  ait  ipse) 
vicinus  ac  necessarius ;  qui  necessitudinis  causas  com- 
plures  protulit,  simultatis  nuUam  commemorare  po- 
tuit :  accusat  Ser.  Sulpicius,  sodalis  filii,  cujus  inge- 
nio  paterni  omnes  necessarii  munitiores  esse  debebant : 
accusat  M.  Cato,  qui,  quamquam  a  Murena  nulla  re 
unquam  alienus  fuit,  tamen  ea  conditione  nobis  erat 
in  hac  civitate  natus,  ut  ejus  opes  et  ingenium  prae- 
sidio  multis  etiam  alienissimis,  vix  cuiquam  inimico 
exitio,  esse  deberent. 

Respondebo  igitur  Postvanio  primum,  qui  (nescio 
quo  pacto)  mihi  videtur  praetorius  candidatus  in  con- 
sularem,  quasi  desultorius  in  quadrigarum  curricu- 
lum,  incurrere. 

Cujus  competitores  si  nihil  deliquerunt,  dignitati 
eorum  concessit,  cum  petere  destitit.   Sin  autem  eo- 

rum  aliquis  largitus  est ;  expetendus  amicus  est,  qui 

alienam  potius  injuriam,  quam  suam,  persequatur* 

*  •  « 

Ea  omnia^  qucz  et  Postumio,  et  Ser.  Sulpicio  ado- 
lescenti,  responsa  sunt,  desiderantur* 

XXVIII.  Venio  nunc  ad  M.  Catonem,  quod  est 
firmamentum  ac  robur  totius  accusationis :  qui  tamen 
ita  gravis  est  accusator  et  vehemens,  ut  multo  magis 
ejus  auctoritatem,  quam  criminationem,  pertimescam. 
In  quo  ego  accusatore,  judices,  primum  illud  depre* 
cabor,  ne  quid  L.  Murenae  dignitas  illius,  ne  quid 
exspectatio  tribunatus,  ne  quid  totius  vitae  splendor 
et  gravitas,  noceat :  denique  ne  ea  soli  huic  obsint 
bona  M.  Catonis,  quae  ille  adeptus  est,  ut  multis  pro- 
desse  posset.  Bis  consul  fuerat  P.  Africanus,  et  duos 
terrores  hujus  imperii,  Carthaginem  Numantiamque, 
deleverat,  cum  accusavit  L.  Cottam.  Erat  in  eo  sum- 
ma  eloquentia,  summa  fides,  summa  integritas,  auc- 
toritas  tanta,  quanta  in  ipso  imperio  populi  Romani, 
quod  illius  opera,  tenebatur.  Saepe  hoc  majores  natu 
dicere  audivi,  hanc  accusatoris  eximiam  dignitatem 
plurimum  L.  Cottae  profuisse.  Noluerunt  sapientis- 
simi  homines,  qui  tum  rem  illam  judicabant,  ita  quem* 
quam  cadere  in  judicio,  ut  nimiis  adversarii  viribus 
abjectus  videretur.  Quid  ?  Ser.  Galbam  (nam  tradi- 
tum  memoriae  est)  nonne  proavo  tuo,  fortissimo  atque 
florentissimo  viro,  M.  Catoni,  incumbenti  ad  ejus  per- 
niciem,  populus  Romanus  eripuit?  Semper  in  hac 
civitate  nimis  magnis  accusatorum  opibus  et  popu- 
lus  universus,  et  sapientes  ac  multum  in  posterum 
prospicientes  judices,  restiterunt.  Nolo  accusator  in 
judicium  potentiam  afferat,  non  vim  majorem  ali- 
quam,  non  auctoritatem  excellentem,  non  nimiam 
gratiam.  Valeant  haec  omnia  ad  salutem  innocentium, 
ad  opem  impotentium,  ad  auxilium  calamitosorum  : 
in  periculo  vero,  et  in  pernicie  civium,  repudientur. 
Nam,  si  quis  hoc  forte  dicet,  Catonem  descensurum 

ad  accusandum  non  fuisse,  nisi  prius  de  causa  judi- 
casset ;  iniquam  legem,  judices,  et  miseram  condi- 
tionem  instituet  periculis  hominum,  si  existimabit, 
judicium  accusatoris  in  reum  pro  aliquo  praejudicio 
valere  oportere. 

XXIX.  Ego  tuum  consilium,  Cato,  propter  sin- 
gulareanimi  mei  de  tua  virtute  judicium,  vituperare 
non  audeo :  nonnulla  in  re  forsitan  conformare  et  levi- 
ter  emendare  possim.  "  Non  multa  peccas,"  inquit 
ille  fortissimo  viro  senior  magister  :  M  sed,  si  peccas, 
te  regere  pOssum."  At  ego  te  verissime  dixerim  pec- 
care  nihil,  neque  ulla  in  re  te  esse  hujusmodi,  ut  cor- 
rigendus  potius,  quam  leviter  inflectendus,  esse  vi- 
deare.  Finxit  enim  te  ipsa  natura,  ad  honestatem, 
gravitatem,  temperantiam,  magnitudinem  animi,  jus- 
titiam,  ad  omnes  denique  virtutes,  magnum  hominem 
et  excelsum.  Accessit  his  tot  doctrina,  non  moderata 
nec  mitis,  sed  (ut  mihi  videtur)  paulo  asperior  et  du- 
rior,  quam  veritas  aut  natura  patiatur.  Et,  quoniam 
non  est  nobis  haec  oratio  habenda  aut  cum  imperita 
rnultitudine,  aut  in  aliquo  conventu  agrestium  ;  au- 
dacius  paulo,  de  studiis  humanitatis,  quae  et  mihi  et 
vobis  nota  et  jucunda  sunt,  disputabo. 

In  M.  Catone,  judices,  haec  bona,  quae  videmus, 
divina  et  egregia,  ipsius  scitote  esse  propria :  quae  non- 
nunquam  requirimus,  ea  sunt  omnia,  non  a  natura, 
sed  a  magistro.  Fuit  enim  quidam  summo  ingenio 
vir,  Zeno,  cujus  inventorum  aemuli  Stoici  nominan- 
tur.  Hujussententiaesunt  etpraaceptaejusmodi:  sapi- 
entem  gratia  nunquam  moveri,  nunquam  cujusquam 
delicto  ignoscere :  neminem  misericordem  esse,  nisi 
stultum  et  levem :  viri  non  esse,  neque  exorari,  ne- 
que  placari :  solos  sapientes  esse,  si  distortissimi  sint, 
formosos :  si  mendicissimi,  divites ;  si  servitutem  ser- 
viant,  reges :  nos  autem,  qui  sapientes  non  sumus, 
fugitivos,  exsules,  hostes,  insanos  denique,  esse  di- 
cunt :  omnia  peccata  esse  paria  :  omne  delictum  sce- 
lus  esse  nefarium :  nec  minus  delinquere  eum,  qui 

(Orat.)  vol.  ii.  2  K 

gallum  gallinaceum,  cum  opus  non  fuerit,  quam  eum 
qui  patrem,  suffocaverit :  sapientem  nihil  opinari, 
nullius  rei  poenitere,  nulla  in  re  falli,  sententiam  mu- 
tare  nunquam. 

XXX.  Haec  homo  ingeniosissimus,  M.  Cato,  auc- 
toribus  eruditissimis  inductus,  arripuit,  neque  dispu- 
tandi  causa,  ut  magna  pars,  sed  ita  vivendi.  Petunt 
aliquid  publicani  ?  cave  quidquam  habeat  momenti 
gratia.  Supplices  aliqui  veniunt,  miseri  et  calamitosi  ? 
sceleratus  et  nefarius  fueris,  si  quidquam,  misericor- 
dia  adductus,  feceris.  Fatetur  aliquis  se  peccasse, 
et  ejus  delicti  veniam  petit?  nefarium  est  facinus 
ignoscere.  At  leve  delictum  est :  omnia  peccata  sunt 
paria.  Dixisti  quidpiam  ?  fixum  et  statutum  est.  Non 
re  ductus  es,  sed  opinione :  sapiens  nihil  opinatur. 
Errasti  aliqua  in  re :  maledici  putat.  Hac  ex  discipli- 
na  nobis  illa  sunt.  Dixi  in  senatu  me  nomen  consu- 
laris  candidati  delaturum.  Iratus  dixisti.  Nunquam, 
inquit,  sapiens  irascitur.  At  temporis  causa.  Impro- 
bi,  inquit,  hominis  est,  mendacio  fallere ;  mutare  sen- 
tentiam,  turpe  est :  exorari,  scelus ;  misereri,  flagi- 
tium.  Nostri  autem  isti,  (fatebor  enim,  Cato,  me 
quoque  in  adolescentia,  diffisum  ingenio  meo,  quae- 
sisse  adjumenta  doctrinae)  nostri,  inquam,  illi  a  Pla- 
tone  et  Aristotele,  moderati  homines  et  temperati, 
aiunt,  apud  sapientem  valere  aliquando  gratiam :  viri 
boni  esse  misereri :  distincta  genera  esse  delictorum, 
et  dispares  poenas :  esse  apud  hominem  constantem 
ignoscendi  locum  :  ipsum  sapientem  saepe  aliquid 
opinari,  quod  nesciat :  irasci  nonnunquam :  exorari 
eumdem  et  placari :  quod  dixerit,  interdum,  si  ita 
rectius  sit,  mutare :  de  sententia  decedere  aliquando  : 
omnes  virtutes  mediocritate  quadam  esse  moderatas. 
XXXI.  Hos  ad  magistros  si  qua  te  fortuna,  Cato, 
cum  ista  natura  detulisset ;  non  tu  quidem  vir  me- 
lior  esses,  nec  fortior,  nec  temperantior,  nec  justior 
(neque  enim  esse  potes),  sed  paulo  ad  lenitatem  pro- 
pensior.   Non  accusares  (nullis  adductus  inimicitiis, 

nulla  lacessitus  injuria)  pudentissimum  hominem, 
summa  dignitate  atque  honestate  praeditum :  putares, 
cum  in  ejusdem  anni  custodia  te  atque  L.  Murenam 
fortuna  posuisset,  aliquo  te,  cum  hoc,  reipublicae  vin- 
culo  esse  conjunctum  :  quod  atrociter  in  senatu  dix- 
isti,  aut  non  dixisses,  aut  seposuisses,  aut  mitiorem 
in  partem  interpretarere. 

Ac  te  ipsum  (quantum  ego  opinione  auguror)  nunc 
et  animi  quodam  impetu  concitatum,  et  vi  naturae 
atque  ingenii  elatum,  et  recentibus  praeceptorum  stu- 
diis  flagrantem  jam,  usus  flectet,  dies  leniet,  aetas  mi- 
tigabit.  Etenim  isti  ipsi  mihi  videntur  vestri  praecep- 
tores,  et  virtutis  magistri,  fines  officiorum  paulo  lon- 
gius,  quam  natura  vellet,  protulisse ;  ut,  cum  ad  ul- 
timum  animo  contendissemus,  ibi  tamen,  ubi  opor- 
teret,  consisteremus.  Nihil  ignoveris :  immo  aliquid, 
non  omnia.  Nihil  gratiae  causa  feceris :  immo  resis- 
tito  gratiae,  cum  ofBcium  et  fides  postulabit.  Miseri- 
cordia  commotus  ne  sis  :  etiam,  in  dissolvenda.  seve- 
ritate :  sed  tamen  est  laus  aliqua  humanitatis.  In 
sententia  permaneto :  vero ;  nisi  sententiam  [senten- 
tia]  alia  vicerit  melior. 

Hujuscemodi  Scipio  ille  fuit,  quem  non  pcenitebat 
facere  idem,  quod  tu ;  habere  eruditissimum  homi- 
nem,  et  paene  divinum,  domi ;  cujus  oratione  et  prae- 
ceptis,  quamquam  erant  eadem  ista  quae  te  delectant, 
tamen  asperior  non  est  factus,  sed  (ut  accepi  a  seni- 
bus)  lenissimus.  Quis  vero  C.  La^lio  comior  ?  quis 
jucundior,  eodem  ex  studio  isto  ?  quis  illo  gravior  ? 
sapientior  ?  Possum  de  L.  Philippo,  de  C.  Oallo,  di- 
cerehaec  eadem :  sed  te  domum  jam  deducam  tuam. 
Quemquamne  existimas  Catone,  proavo  tuo,  commo- 
diorem,  comiorem,  moderatiorem,  fuisse,  ad  omnem 
rationem  humanitatis  ?  de  cujus  prasstanti  virtute 
cum  vere  graviterque  diceres,  domesticum  te  habere 
dixisti  exemplum  ad  imitandum.  Est  illud  quidem 
exemplum  tibi  propositum  domi :  sed  tamen  naturae 
similitudo  illius  ad  te  magis,  qui  ab  illo  ortus  es, 

quam  ad  unumquemque  nostrum,  pervenire  potuit  s 
ad  imitandum  vero,  tam  mihi  propositum  exemplar 
illud  est,  quam  tibi.  Sed,  si  illius  comitatem  et  fa- 
cilitatem  tuae  gravitati  severitatique  adsperseris  ;  non 
ista  quidem  erunt  meliora,  quae  nunc  sunt  optima, 
sed  certe  condita  jucundius. 

XXXII.  Quare,  ut  ad  id,  quod  institui,  revertar, 
tollemihi  e  causa  nomen  Catonis:  remove  ac  praeter- 
mitte  auctoritatem,  quae,  in  judiciis,  aut  nihil  valere, 
aut  ad  salutem  debet  valere :  congrcdere  mecum  cri- 
minibus  ipsis.  Quid  accusas,  Cato  ?  quid  affers  in 
judicium  ?  quid  arguis  ?  Ambitum  accusas  ?  non  de- 
fendo.  Me  reprehendis,  quod  idem  defendam,  quod 
lege  punierim  ?  Punivi  ambitum,  non  innocentiam : 
ambitum  vero  ipsum  vel  tecum  accusabo,  si  voles. 
Dixisti,senatus-eonsultum,  me  referente,  esse  factum, 
si  mercede  corrupti  obviam  candidatis  issent,  si  con- 
ducti  sectarentur,  si,  gladiatoribus,  vulgo  locus  tribu- 
tim,  et  item  prandia  si  vulgo  essent  data ;  contra  le- 
gem  Calpurniam factum  videri.  Ergoitasenatusjudi- 
cat,  contra  legem  facta  haec  videri,  si  facta  sint :  de- 
cernit,  quod  nihil  opus  est,  dum  candidatis  morem 
gerit :  nam,  factumsit,  necne,  vehementer  quaeritur :  si 
factum  sit,  quin  contralegem  sit,  dubitare  nemopotest. 

Est  igitur  ridiculum,  quod  est  dubium,  id  relin- 
quere  incertum  ;  quod  nemini  dubium  potest  esse,  id 
judicare.  Atque  id  decernitur  omnibus  postulantibus 
candidatis  ;  ut,  ex  senatus-consulto,  neque  cujus  in- 
tersit,  neque  contra  quem  sit,  intelligi  possit.  Quare 
doce,  a  Murena  illa  esse  commissa  :  tum  egomet  tibi, 
contra  legem  commissa  esse,  concedam. 

XXXIII.  Multi  obviam  prodierunt  de  provincia 
decedenti,  consulatum  petenti :  solet  fieri.  Eccui  au- 
tem  non  proditur  revertenti  ?  quae  fuit  ista  multitu- 
do  ?  Primum,  si  tibi  istam  rationem  non  possim  red- 
dere,  quid  habet  admirationis,  tali  viro  advenienti, 
candidato  consulari,  obviam  prodisse  multos  ?  quod 
nisi  esset  factum,  magis  mirandum  videretur.  Quid, 

81  etiam  illud  addam,  quod  a  consuetudine  non  ab- 
horret,  rogatos  esse  multos  ?  Num  aut  criminosum 
sit,  aut  mirandum,  qua  in  civitate,  rogati,  infimorum 
hominum  filios,  prope  de  nocte,  ex  ultima  sacpe  Urbe, 
deductum  venire  soleamus,  in  ea  non  esse  gravatos 
homines  prodire  hora  tertia  in  Campum  Martium, 
praesertim  talis  viri  nomine  rogatos  ?  Quid,  si  omnes 
societates  venerunt,  quarum  ex  numero  multi  hic  se- 
dent  judices  ?  quid,  si  multi  homines  nostri  ordinis 
honestissimi  ?  quid,  si  illa  officiosissima,  qua?  nemi- 
nem  patitur  non  honeste  in  Urbem  introire,  tota  na- 
tio  candidatorum  ?  si  denique  ipse  accusator  noster 
Postumius  obviam  cum  bene  magna  caterva  sua  ve- 
nit ;  quid  habet  ista  multitudo  admirationis  ?  Omitto 
clientes,  vicinos,  tribules,  exercitum  totum  Luculli, 
qui  ad  triumphum  per  eos  dies  venerat :  hoc  dico, 
frequentiam  in  isto  officio  gratuitam,  non  modo  dig- 
nitati  ullius  unquam,  sed  ne  voluntati  quidem,  de- 
fuisse.  At  sectabantur  multi.  Doce,  mercede ;  conce- 
dam  esse  crimen  :  hoc  quidem  remoto,  quid  repre- 
hendis  ? 

XXXIV.  Quid  opus  est,  inquit,  sectatoribus  ?  A 
me  tu  id  quasris,  quid  opus  sit  eo,  quo  semper  usi  su- 
mus  ?  Homines  tenues  unum  habent  in  nostrum  or- 
dinem  aut  promerendi  aut  referendi  beneficii  locum, 
hanc  in  nostris  petitionibus  operam  atque  assecta- 
tionem.  Neque  enim  fieri  potest,  neque  postulandum 
est  a  nobis,  aut  ab  equitibus  Romanis,  ut  suos  ne- 
cessarios  candidatos  sectentur  totos  dies ;  a  quibus  si 
domus  nostra  celebratur,  si  interdum  ad  forum  dedu- 
cimur,  si  uno  basilicee  spatio  honestamur,  diligenter 
observari  videmur  et  coli :  tenuiorum  et  non  occupa* 
torum  amicorum  est  ista  assiduitas ;  quorum  copia 
bonis  et  beneficis  deesse  non  solet. 

Noli  igitur  eripere  hunc  inferiori  generi  hominum 
fructum  officii,  Cato :  sine  eos,  qui  omnia  a  nobis  spe- 
rant,  habere  ipsos  quoque  aliquid,  quod  nobis  tribu- 
ere  possint.  Si  nihil  erit,  preeter  ipsorum  sufrragium, 

tenue  est ;  si,  ut  [suffragentur,]  nihil  valent  gratia. 
Ipsi  denique,  ut  solent  loqui,  non  dicere  pro  nobis, 
non  spondere,  non  vocare  domum  suam,  possunt : 
atque  haec  a  nobis  petunt  omnia :  neque  ulla  re  alia, 
quae  a  nobis  consequuntur,  nisi  opera  sua,  compen- 
sari  putant  posse.  Itaque  et  legi  Fabiae,  quae  est  de 
numero  sectatorum,  et  senatus-consulto,  quod  est  L. 
Caesare  consule  factum,  restiterunt.  Nulla  est  enim 
pcena,  quae  possit  observantiam  tenuiorum  ab  hoc  ve- 
tere  instituto  officiorum  excludere. 

At  spectacula  sunt  tributim  data,  et  ad  prandium 
vulgo  vocati.  Etsi  hoc  factum  a  Murena  omnino,  ju- 
dices,  non  est,  ab  ejus  amicis  autem  more  et  modo 
factum  est;  tamen,  admonitus  re  ipsa,  recordor, 
quantum  hae  quaestiones,  in  senatu  habitae,  puncto- 
rum  nobis,  Servi,  detraserint.  Quod  enim  tempus 
fuit  aut  nostra  aut  patrum  nostrorum  memoria,  quo 
haec,  sive  ambitio  est,  sive  liberalitas,  non  fuerit,  ut 
locus  et  in  circo  et  in  foro  daretur  amicis  et  tribuli- 
bus  ?  Haec  homines  tenuiores  [primum,  nedum  qui  a 
suis  tribulibus  vetere  instituto  assequebantur]  *  *  * 
Deest  nonnihil. 

XXXV.  *  *  *  praefectum  fabrum  semel  locum 
tribulibus  suis  dedisse ;  quid  statuetur  in  viros  pri- 
marios,  qui  in  circo  totas  tabernas,  tribulium  causa, 
compararunt  ?  Haec  omnia  sectatorum,  spectacu- 
lorum,  prandiorum  item  crimina,  a  multitudine  in 
tuam  nimiam  diligentiam,  Servi,  conjecta  sunt :  in 
quibus  tamen  Murena  ab  senatus  auctoritate  defen- 
ditur.  Quid  enim  ?  Senatus  num  obviam  prodire 
crimen  putat?  non ;  sed  mercede:  convince.  Num 
sectari  multos  ?  non ;  sed  conductos  :  doce.  Num 
locum  ad  spectandum  dare?  aut  ad  prandium  in- 
vitare  ?  minime ;  sed  vulgo,  passim.  Quid  est  vul- 
go  ?  universos.  Non  igitur,  si  L.  Natta,  summo  loco 
adolescens,  (qui  et  quo  animo  jam  sit,  et  qualis  vir 
futurus  sit,  videmus)  in  equitum  centuriis  voluit  esse, 
et  ad  hoc  officium  necessitudinis,  et  ad  reliquum  tem- 

pus,  gratiosus ;  id  erit  ejus  vitrico  fraudi  aut  crimini : 
nec,  si  virgo  Vestalis,  hujus  propinqua  et  necessaria, 
locum  suum  gladiatorium  concessit  huic,  non  et  illa 
pie  fecit,  et  hic  a  culpa  est  remotus.  Omnia  haec  sunt 
officia  necessariorum,  commoda  tenuiorum,  munia 
candidatorum. 

At  enim  agit  mecum  austere  et  Stoice  Cato.  Ne- 
gat  verum  esse,  allici  benevolentiam  cibo  :  negat, 
judicium  hominum  in  magistratibus  mandandis  cor- 
rumpi  voluptatibus  cportere.  Ergo,  ad  coenam,  peti- 
tioniscausa,  siquisvocat,  condemnetur.  Quippe,  in- 
quit,  tu  mihi  summum  imperium,  summam  auctori- 
tatem,  tu  gubernacula  reipublicae  petas,  fovendis  ho- 
minum  sensibus,  et  deleniendis  animis,  et  adhibendis 
voluptatibus  ?  Utrum  lenocinium,  inquit,  a  grege  de- 
licatae  juventutis,  an  orbis  terrarum  imperium  a  po- 
pulo  Romano,  petebas  ?  Horribilis  oratio  :  sed  eam 
usus,  vita,  mores,  civitas  ipsa  respuit.  Neque  tamen 
Lacedasmonii,  auctores  istius  vitae  atque  orationis, 
qui  quotidianis  epulis  in  robore  accumbunt ;  neque 
vero  Cretes,  quorum  nemo  gustavit  unquam  cubans, 
melius,  quam  Romani  homines,  qui  tempora  volup- 
tatis  laborisque  dispertiunt,  respublicas  suas  retinue- 
runt :  quorum  alteri,  uno  adventu  ncstri  exercitus, 
deleti  sunt ;  alteri  nostri  imperii  praesidio  disciplinam 
suam  legesque  conservant. 

XXXVI.  Quare  noli,  Cato,  majorum  instituta 
(quae  res  ipsa,  quae  diuturnitas  imperii  comprobat) 
nimium  severa  oratione  repreher.dere.  Fuit  eodem  ex 
studio  vir  eruditus,  apud  patres  nostros,  et  honestus 
homo  et  nobilis,  Q.  Tubero.  Is,  cum  epulum  Q. 
Maximus,  Africani  patrui  sui  nomine,  populo  Ro- 
mano  daret,  rogatus  est  a  Maximo,  ut  triclinium  ster- 
neret,  cum  esset  Tubero  ejusdem  Africani  sororis 
iilius.  Atque  ille,  homo  eruditissimus  ac  Stoicus, 
stravit  pelliculis  hasdinis  lectulos  Punicancs,  et  ex- 
posuit  vasa  Samia;  quasi  veroesset  Diogenes  Cynicus 
mortuus,  et  non  divini  hominis  Africani  mors  hones- 

taretur ;  quem  cum  supremo  ejus  die  Maximus  lau- 
daret,  gratias  egit  Diis  immortalibus,  quod  ille  vir  in 
hac  republica  potissimum  natus  esset :  necesse  enim 
fuisse,  ibi  esse  terrarum  imperium,  ubi  ille  esset. 
Hujus  in  morte  celebranda,  graviter  tulit  populus 
Romanus  hanc  perversam  sapientiam  Tuberonis. 

Itaque  homo  integerrimus,  civis  optimus,  cum  esset 
L.  Pauli  nepos,  P.  Africani  (ut  dixi)  sororis  filius, 
his  haedinis  pelliculis  praetura  dejectus  est.  Odit  po- 
pulus  Romanus  privatam  luxuriam ;  publicam  mag- 
nificentiam  diligit :  non  amat  profusas  epulas ;  sor- 
des  et  inhumanitatem  multo  minus.  Distinguit  ratio- 
nem  officiorum  ac  temporum,  vicissitudinem  laboris 
ac  voluptatis.  Nam,  quod  ais,  nulla  re  allici  hominum 
mentes  oportere  ad  magistratum  mandandum,  nisi 
dignitate  ;  hoc  tu  ipse,  in  quo  summa  est  dignitas, 
non  servas.  Cur  enim  quemquam,  ut  studeat  tibi,  ut 
te  adjuvet,  rogas  ?  Rogas  tu  me,  ut  mihi  praesis,  ut 
committam  ego  me  tibi.  Quid  tandem  ?  istuc  me  ro- 
gari  oportet  abs  te,  an  te  potius  a  me,  ut,  pro  mea 
salute,  laborem  periculumque  suscipias  ? 

Quid,  quod  habes  nomenclatorem  ?  In  eo  quidem 
fallis  et  decipis  :  nam,  si  nomine  appellari  abs  te  cives 
tuos,  honestum  est ;  turpe  est,  eos  notiores  esse  servo 
tuo  quam  tibi.  Sin,  etiam  si  noris,  tamen  per  monito- 
rem  appellandi  sunt ;  cur  ante  petis,  quam  insusur- 
ravit  ?  aut  quid,  cum  admoneris,  tamen,  quasi  tute 
noris,  ita  salutas  ?  quid,  posteaquam  es  designatus, 
multo  salutas  negligentius  ?  Haec  omnia  ad  rationem 
civitatis  si  dirigas,  recta  sunt :  sin  perpendere  ad  dis- 
ciplinae  praecepta  velis,  reperiantur  pravissima.  Quare, 
nec  plebiRomanae  eripiendi  fructus  isti  suntludorum, 
gladiatorum,  conviviorum,  quse  omnia  majores  nostri 
comparaverunt ;  nec  candidatis  ista  benignitas  ad- 
iinenda  est,  quae  liberalitatem  magis  significat,  quam 
largitionem. 

XXXVII.  At  enim  te  ad  accusandum  res  publica 
adduxit.  Credo,  Cato,  te  isto  animo  atque  ea  opinione 

venisse  :  6ed  tu  imprudentia  laberis.  Ego  quod  facio, 
judices,  cum  amicitiae  dignitatisque  L.  Murenae  gra- 
tia  facio,  tum  me  pacis,  otii,  concordiae,  libertatis,  sa- 
lutis,  vitae  denique  omnium  nostrum,  causa  facere 
clamo  atque  testor.  Audite,  audite  consulem,  judices, 
nihil  dicam  arrogantius,  tantum  dicam,  totos  dies  at- 
que  noctes  de  re  publica  cogitantem.  Non  usque  eo 
L.  Catilina  rempublicam  despexit  atque  contemsit,  ut 
ea,  copia,  quam  secum  eduxit,  se  hanc  civitatem  op« 
pressurum  arbitraretur.  Latius  patet  illius  sceleris 
contagio,  quam  quisquam  putat ;  ad  plures  pertinet. 
Intus,  intus,  inquam,  est  equus  Trojanus ;  a  quo 
nunquam,  me  consule,  dormientes  opprimemini. 

Quaeris  a  me,  quid  ego  Catilinam  metuam.  Nihil : 
et  curavi,  ne  quis  metueret :  sed  copias  illius,  quas 
hic  video,  dico  esse  metuendas :  nec  tam  timendus 
est  nunc  exercitus  L.  Catilinae,  quam  isti,  qui  illum 
exercitumdeseruissedicuntur.  Nonenim  deseruerunt: 
sed,  ab  illo  in  speculis  atque  insidiis  relicti,  in  capite 
atque  in  cervicibus  nostris  restiterunt.  Hi  et  integrum 
consulem,  et  bonum  imperatorem,  et  natura  et  for- 
tuna  cum  reipublicae  salute  conjunctum,  dejici  de 
urbis  praesidio,  et  de  custodia  civitatis,  vestris  senten- 
tiis,  deturbari  volunt.  Quorum  ego  ferrum  et  auda- 
ciam  rejeci  in  Campo,  debilitavi  in  foro,  compressi 
etiam  domi  meae  saepe,  judices ;  his  vos  si  alterum 
consulem  tradideritis,  plus  multo  erunt  vestris  senten- 
tiis,quam  suisgladiis,consecuti.  Magni  interest,  judi- 
ces,(id,  quod  ego,multis  repugnantibus,  egiatque  per- 
feci)  esse  Calendis  Januarii  in  republica  duo  consules. 

Nolite  arbitrari,  mediocribus  consiliis,  aut  usitatis 
viis,  aut  [lege  improba,  aut  perniciosa  largitione,] 
auditum  aliquando  aliquod  malum  reipublicae  [quae- 
ri.]  Inita  sunt  in  hac  civitate  consilia,  judices,  Urbis 
delendae,  civium  trucidandorum,  nominis  Romani  ex- 
stinguendi:  atque  haec  cives,  cives,  inquam,  (si  eos 
hoc  nomine  appellari  fas  est)  de  patria  sua  et  cogi- 
tant  et  cogitaverunt.   Horum  ego  quotidie  consiliis 

occurro,  audaciam  debilito,  sceleri  resisto.  Sed  vos 
moneo,  judices :  in  exitu  est  jam  meus  consulatus  : 
nolite  mihi  subtrahere  vicarium  meae  diligentiae :  no- 
lite  adimere  eum,  cui  rempublicam  cupio  tradere  in- 
columem,  ab  his  tantis  pericuiis  defendendam. 

XXXVIII.  Atque  ad  haec  mala,  judices,  quid  ac- 
cedat  aliud,  non  videtis  ?  Te,  te  appello,  Cato:  nonne 
prospicis  tempestatem  anni  tui  ?  jam  enim  hesterna 
concione  intonuit  vox  perniciosa  [designati]  tribuni, 
collegae  tui :  contra  quem,  multum  tua  mens,  mul- 
tum  omnes  boni  providerunt,  qui  te  ad  tribunattis  pe- 
titionem  vocaverunt.  Omnia,  quae  per  hoc  triennium 
agitata  sunt,  (jam  ab  eo  tempore,  quo  a  L.  Catilina 
et  Cn.  Pisone  initum  consilium  senatiis  interficiendi 
scitis  esse)  in  hos  dies,  in  hos  menses,  in  hoc  tempus, 
erumpunt. 

Qui  locus  est,  judices,  quodtempus,  qui  dies,  quae 
nox,  cum  ego  non  ex  istorum  insidiis  ac  mucronibus, 
non  solum  meo,  sed  multo  etiam  magis  divino,  con- 
silio  eripiar  atque  evolem  ?  Neque  isti  me  meo  no- 
mine  interfici,  sed  vigilantem  consulem  de  reipublicae 
praesidio  demovere,  volunt :  nec  minus  vellent,  Cato, 
te  quoque  aliqua  ratione,  si  possent,  tollere  ;  id,  quod 
(mihi  crede)  et  agunt,  et  moliuntur.  Vident,  quan- 
tum  in  te  sit  animi,  quantum  ingenii,  quantum  auc- 
toritatis,  quantum  reipublicae  praesidii :  sed,  cum  con- 
sulari  auctoritate  et  auxilio  spoliatam  vim  tribuniciam 
viderint,  tum  se  facilius  inermem  et  debilitatum  te 
oppressuros  arbitrantur.  Nam,  ne  sufficiatur  consul, 
non  timent.  Vident,  in  tuorum  potestate  collegarum 
fore :  sperant,  sibi  Silanum,  clarum  virum,  sine  col- 
lega,  te  sine  consule,  rempublicam  sine  praesidio,  ob- 
jici  posse. 

His  tantis  in  rebus,  tantisque  in  periculis,  est  tuum, 
M.  Cato,  qui  non  mihi,  non  tibi,  sed  patriae  natus  es, 
videre  quid  agatur,  retinere  adjutorem,  defensorem, 
socium  in  re  publica,  consulem  non  cupidum,  consu- 
lem  (quod  maxime  tempus  hoc  postulat)  fortuna  con- 

stitutum  ad  amplexandum  otium ;  scientia,  ad  bellum 
gerendum  ;  animo  et  usu,  ad  quod  velis  negotium. 
Quamquam  hujusce  rei  potestas  omnis  in  vobis  sita 
est,  judices :  totam  rempublicam  vos  in  hac  causa  te- 
netis,  vos  gubernatis. 

XXXIX.  Si  L.  Catilina,  cum  suo  concilio  nefa- 
riorum  hominum  quos  secum  eduxit,  hac  de  re  pos- 
set  judicare,  condemnaret  L.  Murenam :  si  interficere 
posset,  occideret.  Petunt  enim  rationes  illius,  ut  or- 
betur  auxilio  respublica ;  ut  minuatur,  contra  suum 
furorem,  imperatorum  copia ;  ut  major  facultas  tri- 
bunis  plebis  detur  (depulso  adversario)  seditionis  ac 
discordiae  concitandae.  Idemne  igitur  delecti  amplis- 
simis  ex  ordinibus  honestissimi  atque  sapientissimi 
viri  judicabunt,  quod  ille  importunissimus  gladiator, 
hostis  reipublicae,  judicaret  ? 

Mihi  credite,  judices :  in  hac  causa,  non  solum  de  L. 
Murenae,  verum  etiam  de  vestra,  salute  sententiam 
feretis.  In  discrimen  extremum  venimus  :  nihil  est 
jam,  unde  nos  reficiamus,  aut  ubi  lapsi  resistamus. 
Non  solum  minuenda  non  sunt  auxilia  quae  habemus, 
sed  etiam  nova,  si  fieri  possit,  comparanda.  Hostis  est 
enim,  non  apud  Anienem,  quod  bello  Punico  gravis- 
simum  visum  est,  sed  in  Urbe,  in  foro :  (Dii  immor- 
tales !  sine  gemitu  hoc  dici  non  potest)  non  nemo 
etiam  in  illo  sacrario  reipublicae,  in  ipsa,  inquam, 
curia,  non  nemo  hostis  est.  Dii  faxint,  ut  meus  col- 
lega,  vir  fortissimus,  hoc  Catilinae  nefarium  latroci- 
nium  armatus  opprimat ;  ego  togatus,  vobis  bonis- 
que  omnibus  adjutoribus,  hoc,  quod  conceptum  res- 
publica  periculum  parturit,  consilio  discutiam  et  com- 
primam ! 

Sed  quid  tandem  fiet,  si  haec,  elapsa  de  manibus 
nostris,  in  eum  annum,  qui  consequitur,  redundarint  ? 
Unus  erit  consul,  et  is  non  in  administrando  bello, 
sed  in  sufficiendo  collega,  occupatus.  Hunc  jam  qui 
impedituri  sint,  *  *  *  illa  pestis  immanis,  impor- 
tuna,  Catilinae  prorumpet,  qua  poterit ;  et  jam  po- 


408  PRO  MURENA.  Cap.  40. 

pulo  Romano  minatur :  in  agros  suburbanos  repente 
advolabit :  versabitur  in  castris  furor,  in  curia  timor, 
in  foro  conjuratio,  in  Campo  exercitus,  in  agris  vasti- 
tas  :  omni  autem  in  sede  ac  loco  ferrum  flammamqtie 
metuemus.  Quae  jamdiu  comparantur,  eadem  ista 
omnia,  si  ornata  suis  praesidiis  erit  respublica,  facile 
et  magistratuum  consiliis  et  privatorum  diligentia  op- 
primentur. 

XL.  Quae  cum  ita  sint,  judices,  primum  reipu- 
blicae  causa,  qua  nulla  res  cuiquam  potior  debet  esse, 
vos,  pro  mea  summa  et  vobis  cognita  in  rempublicam 
diligentia,  moneo,  pro  auctoritate  consulari  hortor, 
pro  magnitudine  periculi  obtestor,  ut  otio,  ut  paci,  ut 
saluti,  ut  vitae  vestrae  et  caeterorum  civium,  consula- 
tis :  deinde  ego  [fidem  vestram,  vel  defensoris]  et 
amici  officio  adductus,  oro  atque  obsecro,  judices,  ut 
ne  hominis  miseri,  et,  cum  corporis  morbo,  tum  animi 
dolore  confecti,  L.  Murenae,  recentem  gratulationem 
nova  lamentatione  obruatis.  Modo,  maximobeneficio 
populi  Romani  ornatus,  fortunatus  videbatur,  quod 
primus  in  familiam  veterem,  primus  in  munictpium 
antiquissimum,  consulatum  attulisset;  nunc  idem, 
squalore  sordidus,  confectus  morbo,  lacrymis  ac  mce- 
rore  perditus,  vester  est  supplex,  judices ;  vestram 
fidem  obtestatur,  misericordiam  implorat;  ves-tram 
potestatem  ac  vestras  opes  intuetur. 

Nolite,  (per  Deos  immortales  !)  judices,  hac  eum 
re,  qua  se  honestiorem  fore  putavit,  etiam  ceeteris  ante 
partis  honestatibus  atque  omni  dignitate  fortunaque, 
privare.  Atque  ita  vos  Murena,  judices,  orat  atque 
obsecrat,  si  injuste  neminem  laesit ;  si  nullius  aures 
voluntatemve  violavit ;  si  nemini  (ut  levissime  dicam) 
odio,  nec  domi  nec  militise,  fuit ;  sit  apud  vos  modes- 
tiae  locus ;  sit  demissis  hominibus  perfugium  ;  sit 
auxilium  pudori.  Misericordiam  spoliatio  consulatus 
magnam  habere  debet,  judices :  una  enim  eripiuntur 
cum  consulatu  omnia.  Invidiam  vero,  his  tempori- 
bus,  habere  consulatus  ipse  nullam  potest.  Objicitur 

enim  concionibus  seditiosorum,  insidiis  conjuratorum, 
telis  Catilinas :  ad  omne  denique  periculum,  atque  ad 
omnem  invidiam,  solus  opponitur.  Quare,  quid  invi- 
dendum  Murenae  aut  cuiquam  nostrdm  sit  in  hoc  prae- 
claro  consulatu,  non  video,  judices.  Quae  vero  mise- 
randa  sunt,  ea  et  mihi  ante  oculos  versantur,  et  vos 
videre  et  perspicere  potestis. 

XLI.  Si  (quod  Jupiter  omen  avertat)  hunc  vestris 
sententiis  afflixeritis ;  quo  se  miser  vertet  ?  domum- 
ne  ?  ut  eam  imaginem  clarissimi  viri,  parentis  sui, 
quam  paucis  ante  diebus  laureatam  in  sua  gratula- 
tione  conspexit,  eamdem  deformatam  ignominia  lu- 
gentemque  videat  ?  an  ad  matrem,  quaemisera,  modo 
consulem  osculata  filium  suum,  nunc  cmciatur  et  sol- 
licita  est,  ne  eumdem  paulo  post  spoliatum  omni  dig- 
nitate  conspiciat  ? 

Sed  quid  ego  matrem  aut  domum  appello,  quem 
nova  pcena  legis  et  domo,  et  parente,  et  omnium  suo- 
rum  consuetudine  conspectuque,  privat  ?  Ibit  igitur 
in  exsilium  miser?  quo?  ad  Orientisne  partes,  in 
quibus  annos  multos  legatus  fuit,  et  exercitus  duxit, 
et  res  maximas  gessit  ?  At  habet  magnum  dolorem, 
unde  cum  honore  decesseris,  eodem  cum  ignominia 
reverti.  An  se  in  contrariam  partem  terrarum  abdet, 
ut  Gallia  Transalpina,  quem  nuper  summo  cum  im- 
perio  libentissime  viderit,  eumdem  lugentem,  mceren- 
tem,  exsulem  videat  ?  In  ea  porro  provincia,  quo 
animo  C.  Murenam,  fratrem  suum,  adspiciet?  qui 
hujus  dolor  !  qui  ilhus  mceror  erit !  quae  utriusque 
lamentatio  !  quanta  autem  perturbatio  fortunae  atque 
sermonis,  quod,  quibus  in  locis,  paucis  ante  diebus, 
factum  esse  consulem  Murenam,  nuntii  literaeque  ce- 
lebrassent,  et  unde  hospites  atque  amici  gratulatum 
Romam  concurrerint,  repente  eo  accedat  ipse  nuntius 
suae  calamitatis ! 

Quas  si  acerba,  si  misera,  si  luctuosa  sunt,  si  alienis- 
sima  a  mansuetudine  et  misericordia  vestra,  judices ; 
conservate  populi  Romam  beneficium :  reddite  rei- 
(Orat.)  vol.  ii.  2  N 

publicse  consulem :  date  hoc  ipsius  pudori ;  date  pa- 
tri  mortuo  ;  date  generi  et  familiae ;  date  etiam  La- 
nuvio,  municipio  honestissimo,  quod  in  hac  tota  causa. 
frequens  mcestumque  vidistis.  Nolite  a  sacris  patriis 
Junonis  Sospitae,  cui  omnes  consules  facere  necesse 
est,  domesticum  et  suum  consulem  potissimum  avel- 
lere.  Quem  ego  vobis  (si  quid  habet  aut  momenti 
commendatio,  aut  auctoritatis  confirmatio  mea)  con- 
sul  consulem,  judices,  ita  commendo,  ut  cupidissi- 
mum  otii,  studiosissimum  bonorum,  acerrimum  con- 
tra  seditionem,  fortissimum  in  bello,  inimicissimum 
huic  conjurationi  quae  nunc  rempublicam  labefactat, 
futurum  esse  promittam  et  spondeam, 

